
PREDGOVOR 


»S dvije ruke umjesto vesala, ja lađar, veslam 
prema pučini, prema drugoj nekoj obali«. 
J. Pupačić 


O samome smo Leonu Velikome što smo znali zabilježili na 
uvodnim stranicama. Ovdje se prisjećamo ponesenih i uzvišenih riječi 
koje su o Leonu potekle iz srca i s usana njegova drevnoga nasljednika 
pape Sergija I. Taj je papa veličao Leona i njegove spise. Kazao je da je 
Leon bio »apostolski čovjek« i »veliki pastir« koji je sam sebe 
»nadživio«. Leon još uvjek pomno i budno motri da »vuk ne pustoši 
Božji ovčinjak«. Davni je papa isticao da je Leon svojim knjigama 
branio »vjerodostojni i točni nauk«. Stga njegova djela »časte« odani i 
vjerni. Leona su resile »divne kreposti«. 


Na ovome mjestu s dubokom zahvalnošću i najprisnijom odanošću 
spominjemo dvojicu vrlih prijatelja koji su nedavno ovaj svijet zamijenili 
boljim. To su: O. Šimun Dr. Šipić i O. Ante Bešlić. Obojici puno 
dugujemo u radu kojim se bavimo. O. Šimun je od početka pratio i 
svesrdno pomagao trud da se što više i bolje radi na izdavanju ranih 
kršćanskih spisa. Bez njegova udjela jedva da bi ovaj pothvat rodio 
obilnijim plodom. Vjerujemo i nadamo se da mu je to blagoslovom 
naplaćeno u slavi gdje će vječno uživati. Istu riječ zaslužuje i O. Ante 
Bešlić. Svojim je skromnim, mukotrpnim i nadasve ustrajnim radom 
objavljene spise koje smo mu davali na pregled lišavao i čistio od raznih 
natruha, pogrešaka i nedostataka. Upravo je zapanjivala skrb i briga 

kojom se O. Ante trudio da u knjizi koju je pregledavao bude sve na 
pravome mjestu i pravilno. Sigurno je za svoju vjernost u najmanjem 
velikim nagrađen. Pripada mu kao i O. Šimunu velika hvala i zahvala. 


Možda također treba reći zašto nismo nastavili s radom na 
propovjedničkome dijelu pisane ostavštine sv. Augustina kako je to 
ranije donekle najavljeno. Učinilo nam se da to prelazi naše sile. Dvije 
knjige posvećene Augustinovu propovijedanju makar dijelom mogu 
osvijetliti tu stranu njegova djelovanja. Uostalom, i Leon bez dvojbe s 
Punim pravom zaslužuje svoje časno mjesto u ovome izdavačkome nizu. 


Makarska, 25. XI. 1992. 
M. Mandac 


U VOD 


PRVO POGLAVLJE 


LEONOV ŽIVOT 


Rane godine 


Neobično je što u davno doba nitko nije na Zapadu latinski napisao 
nikakav Leonov životopis. Također čudi da je postojao takav životopis 
na grčkome. To pokazuje veliko Leonovo značenje na Istoku. Zapad se 


jamačno nije nikada upoznao s tim grčkim Leonovim životopisom. 


Nešto je malo o Leonu zabilježeno u Liber pontificalis. Sam pak Leon o 
sebi u svojim djelima gotovo nije govorio.“ Posebice su škrti i dosta 
nepouzdani podaci o Leonu prije izbora za papu.? 


Datum Leonova rođenja nije poznat. Ne znamo niti to gdje se 
rodio. Leonova obitelj potječe iz Toscane, ali se vjerojatno zbog 
društvenih nemira i političke nesigurnosti preselila u Rim. Leon se 
mogao roditi u Toscani ili Rimu. Značajno je da je Leon s ponosom 
Rim nazivao svojom »domovinom«.? 


Postoji mogućnost“) da se Leon spominje već g. 418. Te je godine 
Sv. Augustin pisao pismo“ rimskome svećeniku Sikstu koji će postati 
papa i kojega će na Petrovoj stolici naslijediti upravo Leon i u pismu 


1) Usp. B. STUDER, Leone, 558. 

2) Općenito o Leonovu životu, usp.: P. BATIFFOL, Lćon, 219-278; G. HUDON, Lćon, 597-599; B. 
ALTANER-A. STUIBER, Patrologie, 357-360; G. ZANNONI, Leone, 1232-1236; Th. STEE- 
GER, Leo, VII-LVIII; T. JALLAND, Life, 33-425; A. VALERIANI, Leone, 5-31; H. 
Pp PLERCO, Lćon, 2532-2533; B. STUDER, Leo, 737-738; B. STUDER, Leone Magno, 557- 

3) Ep 31,4; PL, 54, 794. 

4) Usp. J. LECLERCQ-R. DOLLE, Sermons, I, 8. 

5) Riječ je o Ep 191,1; PL, 33,867. 


spomenuo stanovitoga rimskog akolita Leona. Taj je Leon već tada bio 
toliko značajan i ugledan da ga je papa Zozim poslao s raznim 
porukama u Afriku. Neki istraživači misle da je akolit iz Augustinova 
pisma budući papa Leon Veliki. 


Genadije Leona naziva arhiđakonom rimske crkvene zajednice. 
Leon je do izražaja došao g. 430. Te su godine semipelagijanci napali 
Augustinov nauk. U Augustinovu je zaštitu ustao papa Celestin koji 
je Augustina branio navodima crkvenih Otaca. Redovito se smatra da 
je otačke izvatke prikupio i Celestinu priskrbio upravo Leon. 


Leon se već 430. donekle upleo u spor između Ćirila Aleksandrij- 
skoga i Nestorija. Te je godine Leon zamolio svoga prijatelja Kasijana* 
da napiše djelo u kome će prosuditi Nestorijevu kristologiju. Kasijan 
je to učinio." Štoviše, svoj je spis koji je osnovna zapadna prosudba 
Nestorija posvetio Leonu. Cak je u djelu Leona nazvao“ »uresom 
rimske Crkve i božanske službe«. God. 431. sam Ciril Aleksandrijski 
osjeća potrebu da Leona uputi u svoje teološke nesuglasice s Nestori- 


jem. U tu je svrhu pisao Leonu kako se može razabrati iz naknadne: 


Leonove zabilježbe.? 


Ovdje također spominjemo g. 439. Te je godine papa Siksto III. 
imao poteškoća s pelagijevskim biskupom Julijanom iz Eklane. Julijan 
se htio vratiti u crkveno zajedništvo. Čini se da je Leon savjetovao 
papi da bude oprezan i nepopustljiv. Vjerojatno Julijanove namjere 
nisu bile baš najbolje.!Y 


Prethodno je bjelodano pokazalo da je Leon zarana stekao veliki 
ugled u važnoj i utjecajnoj rimskoj Crkvi. Ali je neobično i nadasve 
čudno da je također bio priznat i veoma cijenjen na carskome dvoru. 
Vidi se to po službi koju je izvršio u Galiji kamo ga je poslao car 
Valentinijan III. U Galiji su se sukobili dvojica utjecajnih ljudi. To je 
jako oslabilo obrambenu moć Rimskoga carstva, Car je upravo Leona 
poslao da uspostavi mir među zavađenima. Leon je dobro obavio 
posao." Dok se nalazio u Galiji, u Rimu je 19. kolovoza 440. 
preminuo papa Siksto III. Rimski vjernici i svećenstvo za njegova su 
nasljednika izabrali Leona koji se 29. rujna 440. popeo na papinsko 
prijestolje. 


6) Usp. A. HAMMAN, G. Cassiano, 490-491; P. GODET, Cassien, 1626; M. CAPPUYNS, Cassien, 
1332; O. CHADWICK, Cassianus, 651. 


7) Riječ je o spisu De incarnatione Christi, u PL, 50,9-272. 

8) PL, 50, 9. 

9) Usp. Ep 119,4; PL, 54, 1044, 

10) Usp. E. AMANN, Sixte, 2198; R. HEDDE-E. AMANN, Pelagianisme, 713. 
11) Usp. R. DOLLE, Sermons, IV, 246 bilj. 1. 

Spor s maniheizmom 


Manihejci!? su odavna u Rimu. Tu su posjedovali utjecajnu i dobro 
uređenu zajednicu. Rimska ih država nije naročito cijenila. Tako je već 
car Dioklecijan stao progoniti manihejsku udrugu. Ali manihejci su 
neko vrijeme živjeli skrovito i povučeno. U doba pape Damaza 
manihejce u Rimu nije nitko uznemiravao. Sami je Leon na početku 
svoga pontifikata smjesta zamijetio pogibelj koja kršćanstvu prijeti od 
maniheizma. Ipak se tada nije izrazitije ni oštrije okomio na Manijeve 
sljedbenike koji su se znali zavući među vjernike i skrovito među njima 
živjeti i djelovati. 

Istinski je spor i sukob između Leona i manihejaca buknuo pod 
konac g. 443. Tada je izišao na javu stanoviti manihejski sablažnjivi 
događaj. Leon je ustanovio sud i istragu koja je utvrdila činjenice. 
Prekršitelji su kažnjeni. Leon je vjernicima zapovjedio da prokazuju 
manihejce. Leon je i za svetkovinu Bogojavljenja g. 444. oštro i 
podrobno osudio svekoliki maniheistički sustav. Mnogi su manihejci 
napustili Rim i skrili se po ostaloj Italiji. Ali je papa u pismu od 30. 
siječnja 444. upozorio sve biskupe u Italiji na opasnost od prispjelih 
manihejaca. U korizmenim propovjedima i na Duhove g. 444. Leon 
iznova udara po manihejstvu. U homilijama održanim u srpnju g. 445. 
radi prikupljanja milodara Leon zadnji put propovjeda protiv manihe- 
jaca. Po njegovu će nagovoru manihejce osuditi i car Valentinijan III. 
uredbom od 19. lipnja 445. 


Pobliže se ne kanimo baviti cjelovitim maniheističkim naukom. 
Ipak spominjemo da u osnovi maniheizma stoji strogi dualizam koji 
od sve vječnosti na iskonu svega vidi sukob i nepomirljivost između 
dobra i zla, tame i svjetla te vrline i opačine. Sve zlo u krajnjoj 
raščlambi potječe od tvari i onoga tko je tu zlu tvar sazdao i dopustio 
joj djelovati. Inače manihejci tzraže da njihovi pristaše »usta« drže 
»zapečaćena«. Tako neće izricati laž, hulu, kletvu pa ni zakletvu. Usta 
»S pečatom« strogo paze što će jesti i što će od jela odbaciti. U 
Mmanihejaca je »zapečaćena« i »ruka«. Stoga ne ubija i ne nanosi 
Nikakvu štetu nijednom živome stvorenju. U to je uključena biljka i 
Životinja. Manihejci su također »pečatili prsi« da otklone svaki oblik 
Putenosti i razuzdanosti. Manihejci su u načelu osuđivali rađanje i 
ženidbu radi tjelesnoga udioništva u tim činima. To su ipak pripuštali 
Zbog očuvanja ljudskoga roda. Ideal im je bio djevičanstvo. 


mmm 
12) Općenito o maniheizmu, usp: G. BARDY, Manichćisme, 1872-1890; H. Ch. PUECH, 
Manichćismus, 1352-1355, 

Manihejci su se djelili na »odabrane« i »slušaoce«. Prvi su u 
zajednici bili manjina. U načelu su strogo opsluživali maniheističke 
propise. Nisu sklapali brak. Drugi su obični maniheistički puk. Puk je 
tek dijelom bio upućen u maniheističke obrede. 


Zaista se često u Leonovim Govorima' napominju manihejci i 
njihov nauk, Leon o njima nekada govori prikriveno i blago. Koji put 
je oštar i skoro nemilisrdan. Leon je — rekosmo — posebice otvoreno 
i jako napao manihejce koncem g. 443. što omogućuje datiranje 
stanovitoga broja njegovih propovijedi. Čak se može kazati da je u 
sukobu s manihejcima donekle bio preosjetljiv. U Rimu su se bojali 
da i manihejci svojim krivovjerjem izazivaju božansku srdžbu na čitavu 
zajednicu. I otuda bi potjecale učestale političke neprilike kao barbar- 
ske najezde preko rimskih međa. 


Leon je manihejcima predbacivao što su još uvijek poklonici sunca 
koje božanski štuju. Manihejci su se suncu klanjali svaki dan, a na 
zaseban način na Božić čime su naročito srdili kršćane. Leon je i radi 
euharistije napao manihejce. U ono se doba redovito pričešćivalo pod 
obje prilike. Iznimka je bila jedino bolest. Pričest euharistijskim 
kruhom dijelili su biskupi iz koncelebracije, a posvećenim vinom 
đakoni. To su manihejci iskorištavali da odbiju pričest pretvorenim 
vinom. 


Podjelu među manihejcima na »odabrane« i »slušatelje« već smo 
spomenuli. Odabrani su se odricali raznih jela. Nisu pili vino. Otklanjali 
su razoriti bilo koji životni oblik. Ni bilje nisu uništavali. Užasavali su 
se nad svim vrstama putenosti. Slušatelji su se ženili i materijalno 
pomagali odabrane. Tu podjelu navodi i Leon u Govorima. U taj 
općenitiji prikaz uvrštavamo nekoliko pojedinačnih Leonovih sudova 
o Manijevim sljedbenicima i njihovim učenjima. 

Leon je, rekosmo, manihejstvo i manihejce iznimno kruto sudio 
i osuđivao. Smatrao je da se u maniheističkim učenjima i maniheistič- 
kom životu ne može ništa naći što bi bilo »sveto«, »čestito« i »istini- 


13) O Leonovu stavu spram maniheizma, usp.: S.N.C, LIEU, Manichaism, 165-167; A. GRILL- 
MEIER, Christ, II, 181-194; A. GRILLMEIER, Jesus, 207-220; A. GRILLMEIER, 
Verweigerung, 152-153; T. JALLAND; Life, 46-63; C. CALLEWAWERT, Lćon le Grand, 
85-93; M. CAPPUYNS, Mysterium, 15; A. LAURAS, Saint Lćon, 203-259; M. RIGHETTI, 
Manuale, TI, 54; II, 447; G.M. De DURAND, Autour, 451; Th STEEGER, Leo, I, XVII-XIX. 
57. 30. 32; P, BATIFFOLL, Lćon, 228, 234; J, LECLERCQ-R. DOLLE, Sermons, I, 115 bilj. 3; 
117 bilj. 3.; 244 bilj. 3; 250 bilj. 2; 246 bilj. 1; 248 bilj. 1.; 249 bilj. 2; 249 bilj. 5; 250 bilj. 3; R. 
DOLLE, Sermons, II, 116 bilj. 1; 46 bilj. 2; 47 bilj. 3; 112 bilj. 3; 153 bilj. 3; R. DOLLE, Sermons, 
INI, 309 bilj. 5; R. DOLLE, Sermons, IV, 183 bilj. 1; 184 bilj. 1; 185 bilj 3; 187 bilj. 2; A. 
CHAVASSE, Tractatus, CLXXX. 

to«.! Maniheistički je nauk »mješavina«. Tu se »istovremeno« slilo 
sve što se »općenito« drži »bezbožnim« i »zabludom«.") Dogma je u 
manihejaca nešto »najopakije«. Mađu maniheističkim zasadama nema 
»baš ništa što bi se s bilo koje gledišne točke smjelo proglasiti 
podnošljivim«.'? U manihejstvu je sve »bezumna zabluda«. Manihejci 
su naprosto »bezbožni« i »bestidni«.!? Leon smatra da su manihejci 
zabacili i »prezreli svekoliku istinu« koja se nalazi u »Apostolskome 
vjerovanju«. 

Maniheistička je kristologija krajnje netočna. Manihejci odbijaju 
Kristovo utjelovljenje. Po njima, tijelo kao dio svekolike tvari nije 
dostojno sjedinjenja s božanskom zbiljom. Manihejci su otklanjali 
prihvatiti da tvar dolazi od »Boga koji je Tvorac svega što postoji«.!?) 
Oni su »protuslovili Duhu Svetome«. Čak su Duha posve zabacili. 
Manihejci su u bezboštvu išli tako daleko da su »pod imenom Duha 
Svetoga« zapravo »štovali Manija« koli je začetnik i »učitelj« svih 
besmislenih maniheističkih »zabluda«.?! 


Manihejci su se mnogostruko usprotivili Svetome pismu. U nadah- 
nutost Staroga zavjeta uopće nisu vjerovali. Manihejstvo drži da se ne 
smije »prihvatiti zakon« koji je »donio Mojsije«. Isto vrijedi za 
»proroke«.“) Očito je da za manihejce izričaj »zakon i proroci« 
označava cijeli Stari zavjet koji otklanjaju. Manihejci su se ogriješili i o 
Novi zavjet. Nisu u cjelini poštivali ni evanđelje ni apostolske spise. 
Svojevoljno su iz Novoga zavjeta izbacivali i u nj uvrštavali i unosili što . 
su sami sastavljali. 2? 


Leon primjećuje“ da su manihejci obezvrijedili krsno otajstvo. 
Zanijekali su da je krst sposoban udjeliti ikakvu milosnu snagu. Leon 
se kritički osvrće“ na postove s kojima su se manihejci naročito hvalili. 
On im poriče svaku ozbiljniju vrijednost. Maniheistički su postovi lažni 
i hinjeni. Svrha im nije očistiti dušu nego zavesti jednostavne i 


14) 9,4. - U navodima Leonovih Govora prvi broj označava dotični Govor, a drugi, ako je dodan, 
ulomak u Govoru. 

15) 16,4. 

16) 24,5. 

17) 44. 

18) 34,4. 

19) 94. 

20) 9,4. 

21) 344. 

22) 9,4; 344, 

23) 34,4. 

24) 94. 

25) 24,6. 

priproste. Leon ne prihvaća“ ni maniheističko razlučivanje dopuštenih 


i zabranjenih jela. Leon je do te mjere govorio u svojim propovjedima 
o maniheizmu da bi se otuda mogao sastaviti gotovo cjeloviti prikaz 
maniheističkih učenja koja su bila u opticaju među onodobnim rimskim 
manihejcima. Mi smo tek upozorili na Leonov sukob s manihejstvom. 

Hilarije i Celidonije 

Početak je god. 444. Tada je nastala velika neprilika s nekim 
biskupuma u Galiji. Zvali su se Hilarije koji je stolovao u Arlesu i 
Celidonije koji je bio biskup u jednome manjem gradu. Čini se da su se 
Celidonijevi vjernici iz nekih razloga Hilariju potužili na svoga biskupa. 
Hilarije je Celidonija prisilio na ostavku. Ali on se time nije pomirio već 
je otišao u Rim tražiti zaštitu od pape Leona. Ali je za njim došao i 
Hilarije. Papa je sa svojom sinodom održanom 30. rujna 444. stao na 
stranu Celidonija koji se kao pobjednik vratio na svoju biskupsku 
stolicu.?") Hilarije se nije htio pomiriti s papinom odlukom. Zato Leon o 
njemu bilježi da nije pristao »biti podložnikom svetoga Petra«.) Zgodu 
smo s Hilarijem i Celidonijem namjerice istaknuli. Ona jasno pokazuje 
kako je svoju papinsku ulogu shvaćao Leon i kakav su stav prema 
Petrovu nasljedniku u ono doba imali biskupi. Takvih je primjera pun 
Leonov život. Leon je zaista vodio brigu o čitavoj Crkvi, Na Leona su se 
obraćali sa svih strana. 


Eutihovo pitanje 


Oko g. 447. Teodoret je kao budni i protančani teolog pun 
različitih znanja zamjetio pojavu Eutihova monofizitizma. Da bi 
upozorio i od Crkve udaljio tu pogubnu kristologiju napisao je svoje 
najejelovitije kristološko djelo.“ Ipak je izravan napad na Eutiha 
započeo biskup Euzebije iz Dorileje.*“ Euzebije, bivši pravnik i vješti 
govornik, nekoć je bio odani Eutihov prijatelj. Kasnije se Eutih prijetio 
da će Euzebija poslati u progonstvo. Euzebije je prvi javno, neustrašivo 
i službeno ustao protiv Eutihova učenja o Kristu. Tražio je od 
carigradskoga patrijarha Flavijana da povede kanonsku istragu protiv 


26) 34,5. 

27) Usp. R. DOLLE, Sermons, IV, 19-21.16-18; 58 bilj. 1; Th. STEEGER, Leo, I, XXI-XXIV; P. 
BATIFFOL, Lćon, 237-239. 

28) Ep 10; PL, 54, 630B. Usp. A. CHAVASSE, Tractatus, CLXXXII-CCLX XXIII. 

29) Eranistes, PG, 83, 28A-317B. 

30) Usp. G. BARDY, Eusebe, 1532-1537; L. R. WICKHAM, Eutyches, 561. 

Eutiha. Flavijanu se to nije naročito dopalo. Savjetovao je Euzebiju 
da osobno i privatno izgladi spor s Eutihom. Euzebije je to pokušao, 
ali je sve bilo uzalud. 


Eutih je jamačno morao posjedovati određene vrline. S trideset 
je godina ređen za svećenika i postavljen za poglavara u velikome 
carigradskome samostanu sv. Joba gdje je živjelo oko tristotine redov- 
nika. Već je Ciril Aleksandrijski bio u dobrim odnosima s Eutihom. 
Poslao mu je primjerak radova Efeškoga sabora. Tražio je Eutihovu 
pomoć da se uspostavi mir koji je bio poslije Efeškoga sabora narušen 
između aleksandrijskih i antiohijskih teologa. Eutih je uživao veliki 
ugled i bio utjecajan kod cara i na čitavome carskome dvoru. 


Eutih je u proljeće 448. prosudio da u Carigradu nekako oživljava 
nestorijevstvo. To ga je zabrinulo. O tome je pisao papi Leonu. 
Eutihovo pismo ne posjedujemo, ali nam je po Leonovu*! odgovoru 
od 1. lipnja 446. njegov sadržaj poznat. Međutim, Eutiha je smjesta 
napao antiohijski patrijarh Domnus. Predbacio mu je da je njegova 
kristologija u biti apolinarističko učenje.??) 

Čini se da Eutih nije bio ni duboka ni bistra uma. Teološka mu 
je naobrazba bila plitka. Nije se dao urazumiti niti je bio gibak. Čak 
je možda i glumio da je neupućen u teologiju. Veoma je teško reći što 
je zapravo Eutih učio. Vjerojatno ni sam nije dobro razumio svoje 
učenje. Svakako je Eutihu nadasve do toga stalo da se u Kristu vjeruje 
u posvemašnju jednotu i jedinstvo. Eutih svako kristološko dvojstvo 
sumnjiči kao nestorijevstvo. Stoga odlučno odbija da se kaže kako 
Krist ima »dvije naravi«. Krist ima »jednu narav« koja je nastala 
sjedinjenjem božanske i ljudske naravi. Po Eutihu, božanska je Kristo- 
va narav u se upila i u sebi rastvorila ljudsku narav. Zato Krist nije s 
nama »istobitan«. Eutih samo priznaje da se »prije sjedinjenja« može 
kazati da je Krist »nastao iz dviju naravi«. Ali je »poslije sjedinjenja« 
u Kristu samo i jedino »jedna narav«. Eutih ni Kristovu ljudskome 
tijelu nije priznavao istobitnost s našim tijelom. Stoga je tvrdio da Krist 
nije istinski čovjek niti se zaista kao čovjek rodio od Djevice Marije. 

Red je kazati da je Eutih znao i drukčije govoriti. Bez bojazni je 
upadao u međusobno suprotne sudove. Eutih se vješto mijenjao prema 
prilikama. Zato nikome nije bilo ni lako ni jednostavno točno utvrditi 


. Eutihovo kristološko stajalište. Eutih se, uz to, trajno, tvrdoglavo i u 


31) Ep 20, PL, 54, 713. 
32) Usp. L. R. WICKHAM, Eutyches, 558-565; A. Van ROEY, Eutyches, 87-91; M. JUGIE, 
Eutyches, 1582-1609; Th. CAMELOT, Ephćse, 88-98. 

svakoj prilici pozivao na Ćirila Aleksandrijskoga kao svoga učitelja. 
Pitanje je koliko je Eutih uopće bio sposoban shvatiti što Ćiril uči. 
Sigurno je da mu je ostala nedostupna i nedokučiva sama jezgra i bit 
Ćirilove duboke kristologije.?) 


Eutih je ipak jednom morao izaći na sud pred Flavijana i njegovu 
sinodu. Ovdje moramo poći od 8. studenoga 448. Toga se dana u 
Carigradu pod predsjedanjem patrijarha Flavijana održavalo biskupsko 
zasjedanje“? koje se naziva odvo&oc 'evonuotoa. Riječ je o uobičajeno- 
me biskupskome sastanku gdje biskupi koji se zateknu u Carigradu 
rješavaju nastala pitanja i poteškoće iz cijeloga patrijarhata. Sjednica 
od 8. studenoga bila je pri kraju. Rješio se spor između sardskoga 
metropolite Florentina i njegovih sufragana Ivana i Kosina. Tada je 
ustao biskup Euzebije iz Dorileje s napisanom optužbom protiv Eutiha 
koji uči kristološku zabludu. Euzebije je bezuvjetno tražio da biskupi 
razmotre njegovu tužbu i o njoj kažu svoj sud. 


Slana su tri poslanstva Eutihu s nalogom da se pojavi pred 
biskupima. Eutih se svaki put izgovarao da je star i bolestan i da se 
zavjetovao kako neće napuštati samostan. Flavijan je raspravu o 
Eutihu najprije odgodio za 17. rujna 448. i potom za 22. rujna iste 
godine. Eutih je 22. rujna 448. s velikom pratnjom redovnika, vojnika 
i državnih činovnika izišao pred sinodu. Flavijan ga je nakon rasprave 
proglasio krivovjernikom. Osudu su potpisali svi nazočni biskupi i 
dvadeset i tri arhimandrita. Car je sve poduzeo da Flavijan povuče 
osudu. Sam je Eutih prosvjedovao kod pape Leona te kod brojnih 
drugih utjecajnih biskupa. U tu je svrhu poslao svoja poslanstva i pisma 
u Aleksandriju, Jeruzalem i Solun. Čak se obratio Petru Krizologu.*? 
Petar je pomoć odbio. Pismom je javio Eutihu da ne može stati na 
njegovu stranu dok ne upozna protudokaze. Uostalom, Eutihu je 
jedino razumno da se obrati papi Leonu jer je njegov sud odlučan i 
konačan. To je Petar Krizolog savjetovao Eutihu. 


Flavijan se nije obazirao na Eutihove prosvjede. Po crkvama se 
čitala Eutihova osuda i izopćenje. U svezi je s Eutihovom osudom 
nastala brojna i zamršena prepiska između Flavijana i Leona. Njihova 
su se pisma često mimoilazila i križala na putu. Prepiska pokazuje da 


33) Usp. P. BATIFFOL,Lćon, 246-248.227-229; J. LIEBAERT, Christologie, 119-121; P. GAL- 
TIER, Cyrille, 350-353; P. SMULDERS, Christologia, 581; B. BAREILLE, Dioscore, 1371- 
1372; M. JUGIE, Eutyches, 1582-1609; P. Th. CAMELOT, Eutyches, 1213-1214; R. WIL- 
LIAMS, Jesus, 736-737; L. R. WICKHAM, Eutyches, 558-565. 


34) Usp. G. BARDY, Chrystologue, 1916-1918. 

se ništa nije činilo na laku ruku niti na prečac. O svemu se dugo i 
omno razmišljalo. Leon i Flavijan sve su poduzeli da se raspra s 
Eutihom* riješi mirno i dogovorno. Ali Eutih je ostao tvrdokoran.?9 


Imajući pred očima Flavijanovu kristologiju, može se lako zaklju- 
čiti da je Flavijan morao osuditi Eutiha. Flavijan je na patrijarškoj 
stolici u Carigradu naslijedio Prokla koji je preminuo 12. srpnja 446. 
Flavijan je kratko vodio carigradsku Crkvu. Po naravi je bio povučen, 
bojažljiv i oprezan. Nije se htio nikome zamjeriti. U rasuđivanju nije 
naglio. Neki su ga na patrijarškoj dužnosti htjeli zamjeniti Eutihom. U 

Flavijan je učio“ da se u Kristu jedinstvo ne može tražiti na razini 
božanske naravi koja je zajednička božanskome Trojstvu. Kristološko- 
me je jedinstvu sijelo u Kristovoj osobi koja je jedna. To je Očeva 
Riječ. Flavijan je tvrdio da se Krist i »nakon utjelovljenja« sastoji »iz 
dviju naravi« koje su u jednoj te istoj »osobi«. Tome se načinu 
izražavanja ne može odreći učenost najvišega stupnja i dometa. Govor 
o »dvjema naravima« koje ostaju i »poslije sjedinjenja« u potpunoj je 
suprotnosti s Eutihovim poimanjem. 

S Flavijanovom presudom i osudom Eutihov slučaj nije konačno 
riješen. Leon je Eutiha nazvao »neukim starcem«. Vjerojatno je za to 
imao razloga. Eutih se pobrinuo da se sazove sabor koji će još jednom 
raspraviti i ocjeniti njegovu kristologiju. Eutihovom osudom nisu bili 
zadovoljni ni njegovi veliki zagovornici kao što su bili car Teodozije 
IL. i Aleksandrijski patrijarh, Cirilov nasljednik Dioskur. Dioskur je u 
kristologiji“ zastupao mišljenje da se Krist sastoji »iz dvoga«, t.j. iz 
ljudske i božanske naravi. Ali Dioskur je kao aleksandrijski teolog 
odbio prihvatiti da je Krist »dvoje«, a to je božanska i ljudska narav. 
Vjerojatno je izričaj »dvoje« shvaćao kao nestorijevski govor o dvjema 
osobama u Kristu. Dioskura je njegovo stajalište posve približilo 
Eutihovu načinu mišljenja. Stoga su Eutih i Dioskur isposlovali kod 
cara 30. ožujka 449. da sazove sabor koji će obraniti Eutiha. Car je 
na to pristao. Sabor je zakazan za Efez. Trebao je početi 1. kolovoza 
449, Papa nije mogao na njemu prisustvovati. Njegovi su poslanici 


35) Usp. M. JUGIE, Eutyches, 1585-1586; A. GRILLMEIER, Gesu, 931. 

36) Riječ je o poslanicama koje.se nalaze u PL, 54:Ep 22, 723-732; 23, 732-135; 27, 751-752; 28, 755- 
782; 36, 809-811; 38, 812-813; 39, 813-814. Također usp. L. R. WICHKAM, Eutyches, 562. 

37) Usp. M. JUGIE, Eutychos, 1584. 

38) Usp. P. SMULDERS, Christologia, 579-580; L. R. WICKHAM, Eutyches, 561; A. GRILL- 
MEIER, Gesi, 931-932; A. GRILLMEJER, Christ, 523-526; Th. CAMELOT, Ephese, 90-91; J. 
LIEBAERT, Flavien, 390-396; P. BATIFFOL, Lćon, 246-253. 


39) Usp. G. BAREILLE, Dioscore, 1372; B. L. DENDARKIS, Dioskoros, 409; N. CHARLIER, 
Dioscore, 508. ' 

krenuli iz Rima 13. lipnja 449. Vođa je bio đakon Hilarije koji će kao 
papa nasljediti Leona. Leon je za sabor poslao posebno pismo. Čak se 
na saboru trebao čitati njegov znameniti Tomus. Riječ je o glasovitome 
pismu koje je Leon uputio Flavijanu u svezi s Eutihovim krivovjerjem. 
Sabor je počeo radom prije nego su rimski poslanici doputovali u Efez. 


Sabor je otvoren 8. kolovoza 449. Smjesta se raspravljalo o Eutihu. 
Eutih je odmah proglašen pravovjernim, a Flavijan skinut sa svoga 
sjedišta. Na saboru se nije postupalo ni pravedno ni pravno. Papini su 
se poslanici tome glasno i odvažno odupirali. Radi toga se sabor i na 
njih oštro okomio. Jedva su sačuvali živu glavu. Imajući pred očima sve 
nepravilnosti toga sabora, Leon ga je proglasio »razbojstvom, a ne 
sudom«.“ Ta je naznaka ostala do danas nerazdvojivo vezana uz taj 
Efeški sabor.“ 


Sabor u Kalcedonu 


Leonove su veze“ sa znamenitim Kalcedonskim saborom iz g. 
451. različite i veoma složene. Leon osobno nije pribivao saboru. Tamo 
su ga zastupali“ njegovi naročiti predstavnici. Bili su to biskupi 
Pashazin i Lucencije te svećenici Bonifacije i Bazilije. Leona je u 
Kalcedonu zastupao i Julijan iz Kosa. Taj je grčki biskup bio naročito 
prisno povezan s Leonom. Imao je iza sebe veliko crkveno-političko i 
teološko iskustvo. Taj je Julijan bio talijanskoga podrijetla i obrazovan 
u Rimu. Prethodno je sudjelovao na Flavijanovom carigradskome 
skupu kada je osuđen Eutih i na »razbojničkome« saboru u Efezu. 


Na Kalcedonskome saboru svečano je 10. listopada 451. pred 
saborskim Ocima pročitan Leonov Tomus. Spis je naišao na veliko i 
općenito odobravanje. U srijedu 17. listopada 451. Tomus je potpisao 
pretežni dio biskupa. Svi su ga oni potvrdili i prigrlili. Pri tome su Oci 
klicali: »Petar je govorio po Leonovim ustima. To je otačka vjera. Mi 


40) Ep 95,2; PL, 54, 943. 


41) Usp. J. LECLERCQ-R. DOLLE, Sermons, 1, 10; P, BATIFFOL, Lćone, 246-248.253-260; J., 


LIEBAERT, Christologie, 122-123; G. BAREILLE, Dioscore, 1372; J. LIEBAERT, Ephese, 
574-579; R. WILLIAMS, Jesus, 736-737; Th. CAMELOT, Ephese, 105-111; A. Van ROEY, 
Eutyches, 87-91. 

42) Usp. P. BATIFFOL, Lćon, 260-267; H. RAHNER, Leo, 323-329; F. HOFMANN, Kampf, 13- 
14. A. GRILLMEIER, Christ, IL, 115-194; P. STOCKMEIER, Konzil, 143-146; Th. 
CAMELOT, Ephose, 170-173; A. De HALLEUX, Patrologie, 448-449, 

43) Usp. Th. CAMELOT, Thćologie, 405 bilj. 11; J. BOIS, Chalcćdoine, 2193. 

m. 


vjerujemo kao Leon. Leonovi su protivnici eutihijevci«. Jedino kod 
alestinskih biskupa i predstavnika Ilirika Tomus nije naišao na 
odobravanje. 

Kada su kalcedonski Oci stvarali znamenitu kristološku kalcedon- 
sku definiciju, jedno od osnovnih vrela za taj velebni kristološki tekst“) 
bio je i Leonov Tomus. Leon je Kalcedonski sabor“ prihvatio, branio 
i njegovu kristologiju propovjedao i promicao. U jednome je pismu“? 
javio Teodoretu 11. lipnja 453. da ga nadasve raduje što su kalcedonski 
sabornici zdušno prihvatili, usvojili i potvrdili njegov Tomus. 


Palestinski redovnici 


Koncem g. 452. Leon je saznao za pobunu palestinskih redovnika 
koji su ustali protiv kristoloških i stegovnih odredaba Kalcedonskoga 
sabora kojemu su i sami dijelom prisustvovali. Dotični su redovnici bili 
pod gleonjem Dioskurovih pristaša. Uvelike su remetili mir i slogu u 
Pelestini. Cak su protjerali jeruzalemskoga biskupa Juvenala i ustoličili 
svoga istomišljenika Teodora. Kasnije se Juvenal ipak vratio u 
Jeruzalem. Papa je posebnim pismom tražio od Julijana, biskupa u 
Kosu, da ga potanko i nepristrano izvjesti što se zbiva među 
redovnicima. Također je molio Julijana da traži od građanskih vlasti da 
udalje pobunjenike. Leon je o tome pisao Julijanu u ožujku g. 453. 
Leon je izravno pisao i palestinskim redovnicima da im razglobi i 
razjasni značenje kalcedonske kristologije. Redovnici su razumjeli 
Leonovu poruku i tumačenje. Tako se ponovno uspostavio mir i red u 
Palestini. Leon to priopćuje caru u pismu od 29. svibnja 454. kada 
posljednji put spominje palestinsku redovničku pobunu.“ 


Atila i Genzerik 


Znamenit je susret između glasovitoga predvodnika barbara Atile i 
Pape Leona. Atila je sa svojim hordama provalio u Italiju prvih mjeseci 
&. 452. i nakanio zauzeti Rim. Car Valentinijan III. na pregovore s 


———— ZH 
44) Usp. J. LECLERCQ-R. DOLLE, Sermons, I, 10; L. R. WICKHAM, Chalkedon, 670.627; P. 
SMULDERS, Christologia, 582-587; Th. CAMELOT, Ephese, 132. 


45) Usp. L. R. WICKHAM, Chalkedon, 627.670; J. GALOT, Une seule, 251; A. GRILLMEIER, 
Gesu, 958-963. 


46) Usp. A. GRILLMEIER, Jesus, 131-220. 


47) Ep, 120; PL, 54, 1046-1047. Do kraja nije riješeno pitanje potpune vjerodostojnosti. Usp. P. 
BATIFFOL, Lćone, 248-253. 


48) Usp. R. DOLLE, Sermons, III, 182 bilj. 2; IV, 120 bilj. 1; A. CHAVASSE, Tractatus, CXCV- 
CXCVII; Th. STEEGER, Leo, I, XLIV-XLVI; P. BATIFFOL, Lćon, 267-269. 

Atilom poslao je tri ugledne ličnosti. Među njima je svakako najvažniji 
bio papa Leon. Carevi su se poslanici s Atilom susreli u Mantovi u jesen 
g. 452. Uspjeh nije izostao. Atila je napustio Italiju.“ 


Vandalski vođa Genzerik s brodovljem je bio zauzeo ušće Tibera. 
Rim je zahvatio strah i trepet pred barbarskom najezdom. Stanovništvo 
se stalo razilaziti. Ljudi su bježali na sve strane. Čak se i car htio skloniti 
na sigurno, ali su ga prije bjega kao izdajicu ubili njegovi vlastiti vojnici. 
Genzerik je 15. lipnja 455. ušao sa svojim četama u Rim. Dva je tjedna 
pljačkao, palio i pustošio. Papa Leon je od njega isposlovao da ne ubija 
stanovništvo i da sve ne razori. 


Nazvan Veliki 


Nema dvojbe da je Leon iznimna povijesna pojava. To su 
neposredno osjetili kršćanski naraštaji i bez oklijevanja Leona prozvali 
Velikim. Naziv nije-nitko nikada osporavao niti to smije činiti ako želi 
biti nepristran. Leon je živio u iznimnim vremenima. Stari se svijet 
rušio i novi tek nastajao. Zapad su rastakale i mučile sve češće i 
upornije barbarske provale. Rim je stao gubiti moć, snagu i vlast. Istok 
su tresle stalne i žučne teološke rasprave. Pucali su zglobovi 
pređašnjega života. U tim je okolnostima Leon djelovao kao najveća i 
najutjecajnija moć. Leon je bio svjestan svoje uloge. Nastojao je da je 
vrši dostojanstveno, blago i odlučno. Sve je činio kreposno i s mjerom. 
Leona je resila istinska i velika poniznost. Neustrašivo se suprostavio 
barbarstvu, krivovjerjima i raskalašenosti. Ali je nadasve ljudski i 
čovječno postupao sa svakim. Leon je vodio brigu o povjerenome 
stadu. Također je pomagao svakome tko se njemu utekao. Po Leonu, 
svaki čovjek zaslužuje sućut i ljubav ukoliko je čovjek. U svih je ljudi 
jedna te ista narav, Stoga Leon uči da treba ljubiti sve ljude i tako se 
upriličiti Bogu. Isti je Bog stvorio sve ljude. Kao vrhovni svećenik u 
kršćanstvu Leon je sve poduzeo da svojim svestranim djelovanjem 
posvećuje i potiče na svetost vjernike cijele Crkve. S Leonom Rim 
počinje postajati duhovno središte svijeta. Leonov je utjecaj na 
suvremenike i na potonja kršćanska pokoljenja bio golem. Leon je 
uistinu bio veliki papa. Čuvao je predaju, ali nije zazirao ni od napretka 
ni od budućnosti. . 


49) Usp. R. DOLLE, Sermons, IV, 284 bilj. 4; II, 66 bilj. 2; P. BATIFFOL, Lćon, 234-235, 
50) Usp. R. DOLLE, Sermons, II, 66 bilj. 2; IV, 6 bilj. 2; P. BATIFFOL, Lćon, 236. 

Iz Leonova smo života iznijeli samo nekoliko pojedinosti. Opisati 
njegov čitavi život i prikazati njegovo cjelokupno djelovanje premašuje 
okvire našega posla. Leon je bio toliko upleten u onodobni povijesni 
tijek da je povijest njegova života cjelokupni pregled onodobnog 
vjerskog i društvenog zbivanja.“ 


Smrt 


Posljednje su nam godine Leonova života dosta slabo poznate. 
Redovito se drži da je preminuo 10. studenoga 461. Ali je taj datum 
neizvjestan i nepouzdan. Leon je bio ukopan u bazilici sv. Petra 
nedaleko Apostolova groba. Tako je i nakon smrti bio stražar pred 
Petrovim ovozemnim počivalištem. Kasnije su Leonovi posmrtni ostaci 
premješteni na novo mjesto.*? 


.,.Q. 

51) Usp. Ph. A. MeSHANE, Romanitas, 9; A. LAURAS, Etudes, 480; F. X. MURPHY, Leo, 369; 
B. STUDER, Leone, 1922; A. K. SQUIRE, Universal, 281-282; B. CAPELLE, Leone, 404; G. 
MATHON, Lćon, 145; G. M. De DURAND, Autour, 452; G. HUDON, Lćon, 608-609; B. 
STUDER, Leo, 741. 

92) Usp. H. LECLERCQ, Leon, 2532-2533. 

DRUGO POGLAVLJE 


LEONOVI SPISI 


Leon nije bio plodan pisac. Po obujmu svoga spisateljskoga rada 
zauzima neznatnije i skromnije mjesto među ranim kršćanskim piscima. 
Ali Leonovo je pisano djelo ogromne važnosti za poznavanje 
cjelokupnoga onodobnoga crkvenog i društvenog života. Leon nam je u 
baštinu ostavio mnogo svojih propovijedi, stanoviti broj pisama i 
pregršt bogoslužnih sastavaka." 


Govori 


Leon je prvi papa prije Grgura Velikoga (+ 604.) čije su propovijedi 
sačuvane za potomstvo. Sam je Leon propovijedi sastavljao prije nego 
ih je u crkvi govorio ili nakon što ih je već javno održao. To znači da se 
Leon nije služio brzopiscima koji su u ono vrijeme redovito bilježili 
govore slavnih propovjednika i govornika." 


Spisi koje smo ovdje preveli nazivaju se dvojako: Sermones ili 
Tractatus. Riječ sermo veoma se često rabila u kršćanskome latinskom 
jeziku počevši s četvrtim stoljećem. Imala je iznimno širok sadržaj. 
Odnosila se na svaki govor primjenjen u katehezi, egzegezi, homiliji i 
ćudorednome poticanju. Ipak se čini da je naziv Tractatus za Leonove 
Govore drevniji nego naziv Sermones.?) 


——————— 

1) Općenito o Leonu kao piscu, usp. B. ALTANER-A. STUIBER, Patrologie, 357-360; G, 
HUDON, Lćon, 599-601; H. LECLERCOQ, Lćon, 2533-2537; B. STUDER, Leone Magno, 562- 
563; B. STUDER, Leo, 738-744, 

2) Kada je riječ o Leonovim Govorima pitanje teksta, rukopisa i izdanja cjelovito je i temeljito 
obrađeno kod A. CHAVASSE, Tractatus, VII-CCXVITI. Treba također pogledati: R. DOLLE, 
Sermons III, 9; P. BATIFFOL, Lćon, 278-281; B. STUDER, Leone Magno, 564-565. Uostalom i 
ostale se bilješke ovoga odlomka odnose na isto, 

3) Usp. Ch. MOHRMANN, Etudes, 71; H. ARENS, Sprache, 25. 

Za Leonova života postojale su dvije različite zbirke njegovih 
Govora. Zacijelo su potijecale od samoga Leona. Kako se tekst tih 
dviju zbirki dobrano razlikuje, može se govoriti o dva drevna izdanja. 
Napominjemo da za ono doba izdanje knjige ima donekle različito 
značenje od današnjega shvaćanja. U drevno je vrijeme objaviti spis 
značilo sastaviti tekst te načiniti jedan ili dva prijepisa s piščevim 
potpisom. Jedan je primjerak zadržavao pisac, drugi je kolao od ruke 
do ruke i tako se čitao. Naknadno se djelo prepisivanjem umnažalo. To 
je za posljedicu imalo veći broj inačica.“ 

Leon je najprije prikupio i izdao propovijedi što ih je održao prvih 
pet godina svoje pastirske službe. Ti su tekstovi sačuvani u dva izravna i 
tri neizravna svjedoka. Potom je uspostavio drugu zbirku svojih 
homilija. O njoj svjedoče dva neizravna svjedoka. U tu je drugu zbirku 
Leon uvrstio govore iz prve zbirke pri čemu je neke dosta izmijenio, a 
neki su posve novi. Leon je ranije govore iz različitih poticaja i razloga 
mijenjao. Neki put su to zahtjevale nove okolnosti. Drugi put je uzrok 
stilska i sadržajna skrb. Ponekada je gotovo nemoguće zapaziti razlog 
koji je Leona naveo na promjenu ranijega teksta. 


Međutim, postoji i treća skupina Leonovih Govora. Uspostavljena 
je tijekom vremena. Upravo su nju izdavači redovito objavljivali 
tiskom. U toj se skupini nalaze oba Leonova izdanja. Priređivač je 
preuzimao cjelovitiji tekst. Kod toga se nije brinuo u kojemu je 
Leonovu izdanju bio nazočan. Ako je tekst nekoga govora bio 
nepotpun u oba Leonova izdanja, on gaje upotpunio kombinirajući oba 
teksta ili naprosto nižući jedan do drugoga različite ulomke.? 

Pisma 

Pisana je baština pod Leonovim imenom očuvala nekih 173 Pisama 
ili Poslanica. Od toga se broja mora izuzeti devet tekstova koji ne 
pripadaju Leonu, a drugih je devet sumnjive pripadnosti. Među 
sigurnim Leonovim Poslanicama radi zasebnih obilježja neke nose 
naslov dekretala. Poslanicama pak O vjeri oslovljavaju se sastavci 


nastali u svezi smonofizitskim krivovjerjem. Uz Leonova osobna Pisma 
neki put su dodana razna Pisma koja su drugi njemu pisali. 

Nema gotovo nikakve teškoće oko datiranja Leonovih Pisama. 
Predaja je sačuvala točne okolnosti i vrijeme kada je koje napisano. I 
rukopisi su Poslanica drevni i izvrsni. Među davnim izdanjima tih 

4) Usp. Ph. A. McSHANE, Romanitas, 342. 


5) Usp. A. CHAVASSE, Fćries, 551-557; R. DOLLE, Sermons, 199; T. JALLAND, Life, 495- 
499.511-512; H. ARENS, Sprache, 28. 

Leonovil spisa treba posebice istaknuti editio princeps od g. 1470. i 
odlično mletačko izdanje.iz g. 1755. Autoritet je Leonovih Poslanica 
bio u doba nastanka kao i kasnije upravo golem. Inače se često pita da 
li je Leon osobno sastavio sve svoje Poslanice. Nema sumnje da te 
Poslanice krasi Leonov blistavi i dotjerani slog. I u njima se Leon 
ukazuje umjetnikom pisane riječi. Uza sve to, ne bi se smjela odreći ni 
uloga papinskoga ureda ni naročito Prospera Akvitanskoga. I otuda 
štošta potječe u Leonovim Poslanicama. Te su Poslanice služile u 
kasnijim vremenima kao uzorak kako se sastavljaju papinske 
službene isprave i dokumenti." Leonova Pisma imaju veliko 
značenje. Iz njih saznajemo Leonove stavove prema raznim teološ- 
kim i disciplinskim poteškoćama onoga vremena. Ta su Pisma uvijek 
uživala veliki ugled. 


Stil 


Gotovo svi istraživači Leonovih djela hvale i veličaju njegov način 
pisanja i oblik njegova govora. Leon je i u crkvenome latinskom 
napustio nepotrebne nanose i vratio se gotovo klasičnome latinskom 
jeziku. Stoga se u njega nađe malo riječi koje nisu upotrebljavali bolji 
latinski pisci. Jezik mu je čist, probran i dotjeran. Omogućuje mu 
zavidno mjesto među piscima koji su nakon klasičnoga doba pisali 
latinski. Mnogi su se i u tome ugledali u Leona. 


Leon je u izražavanju jednostavan i jak. Piše lijepo. Stječe se utisak 
da je izgovorene propovijedi stilski dotjerivao prije nego ih je objavio. 
Koji put se mislilo da je propovijedi za izdanje skraćivao kako bi ih 
lakše dotjerao. Ali to vjerojatno ne odgovara zbilji. Vidi se da je svaka 
propovijed iznutra dobro izražena cjelina. 


Svojim spisima Leon sigurno zavrijeđuje naziv pisca. Piše profin- 
jeno. Ipak nije lagan. Rečenice su mu često duge i uvijek nabijene 
sadržajem, Leona lako razumjemo, ali teško prevodimo. Nažalost, 
Prisiljeni smo mrviti Leonove ulomke. Time se, valjda, dobiva na 
jasnoći, ali se sigurno gubi na jedrini i ritmu. 

"6) Usp. F Di CAPUA, Ritmo, 1-204; Ph. A. MeSHANE, Romanitas, 341-352; C. SILVA- 
TAROUCA, Tomus, 3-5.12-19; Studi, 386-425.547-598; B. STUDER, Leone, 1922-1925; A. P, 


LANG, Leo der Grosse, 15-16; H. ARENS, Sprache, 37-51; G. ZANNONI, Leone, 1248-1249; 
T. JALLAND, Life, 500-511. 

Rado se ističe i Leonova rječitost. Leon je pravi govornik. Obično 
govori smireno. Siguran je u ono što izjavljuje. U govoru je pun 
uzvišenosti, ponesenosti i dostojanstva. Leonovoj govorničkoj nadare- 
nosti nije nedostajala ni vlastita boja. Leon jamačno pripada među 
istaknutije crkvene govornike i propovjednike." 


Vrela 


Leon je zacijelo bio svestrano naobražen i duboko učen čovjek. 
Jamačno je mnogo preuzeo od prethodnih crkvenih pisaca i bogoslova. 
O tome dobro svjedoče dva zasebna izbora iz otačkih spisa. Nalazimo ih 
u vlastitim Leonovim djelima. Treba dodati da se Leon nije prvi stao 
neposredno naslanjati na svoje predšasnike. Već je papa Celestin u 
govoru održanu g. 430. na rimskoj sinodi naveo ulomke iz djela koja su 
sastavili Ambrozije, Hilarije i Damaz. Slično je postupio i Kasijan u 
spisu napisanu protiv nestorijevstva i posvećenu Leonu dok je još bio 
rimski đakon. Kasijan je g. 430. naveo slijedeće autore: Hilarija, 
Ambrozija, Augustina, Jeronima, Rufina, Grgura Nazijanskoga, 
Atanazija i Ivana Zlatoustoga. I u grčkome je dijelu kršćanstva slično 
učinio Teodoret Cirski g. 430. i g. 447. Svoja je teološka stajališta 
ukrijepljivao navodima ranijih učitelja. 

Leon je g. 450. sastavio svoj prvi otački izbor. Preuzeo je ulomke 
od slijedećih Otaca: Hilarija, Grgura Nazijanskoga, Ambrozija, Ivana 
Zlatoustoga, Augustina i Čirila Aleksandrijskoga. Leon je Oce naveo 
da pred grčkim kršćanskim dijelom pokaže kako njegov nauk potječe 
iz zajedničke baštine. Povod je tome pothvatu bio poziv cara Teodozija 
da Leon pristane na izbor patrijarha Anatola koji je zamijenio i 
naslijedio preminuloga Flavijana. Latinski se izvornik toga dokumenta 
izgubio, ali se sačuvao dobar i vjeran grčki prijevod. 


Leon Veliki navodi Oce i u Ep 165. To je Pismo uputio caru 17. 
kolovoza 458. nastojeći za pravovjerje pridobiti egipatske monofizite. 
Taj je tekst sačuvan u izvorniku. Grčki se prijevod izgubio. Sada Leon 
uz autore ranije navedene i ponovno upotrijebljene navodi slijedeća 
nova imena: Teofil Aleksandrijski, Bazilije Veliki i Atanazije Veliki. 


Leon je, jasno, latinske Oce i pisce čitao u izvorniku. To se ne bi 
moglo s pouzdanošću reći za grčke autore premda nije isključeno da 
je donekle razumio i grčki. U svakome slučaju, spomenuti izbori 


7) Usp. B. CAPELLE, Leone, 404; P. LABRIOLE, Histoire, 689; G. M. De DURAND, Lćon, 
604-606; Autour, 452; A. LAURAS, Etudes, 485; F. Di CAPUA, Leone, LXIV-LXXV; C. 
CALLEWAERT, Lćon le Grand, 113; T. JALLAND, Life, 402-410; B. STUDER, Leone, 1922- 
1925; A. P. LANG, Leo der Grosse, 18-25. 

8) Usp. M. B. De SOOS, Mystere, 7-9, 

okazuju da je Leon poznavao bogoslovske pisce koji su pred njim 

isanom riječju djelovali u Crkvi." Čak moramo dodati da je Leon 
čitao i one autore koji nisu izrijekom spomenuti u njegovim izborima. 
To svakako vrijedi za Gaudencija iz Brescie. U Gaudencijevim spisima 
ima ulomaka koje je Leon s malim preinakama i gotovo oslabljene 
uvrstio u svoje propovijedničko djelo. Uz to, općenito se misli da je 
Prosper Akvitanski dodao posljednji stilski sjaj svim Leonovim pisanim 
radovima.!“ Također se ne možemo oteti dojmu da je Leon bio pod 
utjecajem Augustinove svetopisamske egzegeze.!! Po onodobnome 
običaju ni Leon Veliki nije bilježio ime pisca kojega je u svojim djelima 
navodio. U ono se vrijeme mislilo da je pisano svojina svih. To je 
naročito vrijedilo za crkvene autore.!? 


Sveto pismo 


Kada se čitaju Leonovi Govori nije teško zapaziti kako se često, 
izravno i usput navodi Sveto pismo. Svaka je Leonova propovijed jasno 
ili natuknicom prožeta biblijskim navodima. Otuda se vidi da je Leon 
iznimno dobro poznavao objavljenu riječ. Uz brojne izravne biblijske 
navode, gotovo su nepobrojni neizravni i sva prisjećanja na Sveto 
pismo. Zanimljivo je da je Leon dosta rijetko navodio Stari zavjet. To 
se veoma teško dade rastumačiti. Možda je tome razlog to što se često 
sukobljavao s manihejcima koji su osporavali starozavjetnu Bibliju. Od 
Staroga zavjeta Leon drage volje navodi Psalme koje su zbog 
bogoslužne uporabe vjernici uglavnome poznavali naizust. Rado se 
služio i Izaijom koji je na poseban način najavio Mesiju i njegovu 
otkupiteljsku patnju. 

Iz Novoga zavjeta Leon odabire prije svega one ulomke koji mu 
mogu poslužiti da svoje slušatelje pojedinačno i zajednički potakne na 
bolji i ćudoredniji život. Zbog kristoloških potreba vremena Leon se 
poziva i na one novozavjetne dijelova gdje se očitije govori o otajstvu 
Gospodnjega utjelovljenja. 

Redovito se kaže da Leon nije bio egzeget. Zaista se u njegovim 
Govorima rijetko može naći sustavno pojašnjenje koje biblijske izreke. 
Unatoč tome, ni Leonu nije posve tuđ svaki oblik egzegeze. Egzegeze 


——... 
9) Usp. L. SALTET, Sources, 290-294.301-302; M. RICHARD, Pape, 116-128; M. B. De SOOS, 
Mystere, 6-21. 
10) Usp. C. R. NORCOCK, Gaudentius, 593-596; Y. M. DUVAL, Lćon, 82-84; G. M. DURAND, 
Leon, 604-606; A. CHAVASSE, Prćdication, 71. 
11) Usp. B. STUDER, Einfliisse, 915-930. 
12) Usp. A, CHAVASSE, Predication, 71. 

je u Govorima više nego što se na prvi pogled dade zamijetiti. Kada 
Leon donekle egzegetira, Pismo tumači Pismom. Redovito izbjegava 
alegorijsko tumačenje. Leon radije Pismom dokazuje nego što Pismo 
raščlanjuje. Leon želi da se putem čitanja stekne motrenje pročitanoga. 
Kroz čitanje biblijskoga teksta čitač u duhu gleda što se dogodilo u 
biblijsko vrijeme. Snagom vjere stječe razumijevanje onoga što je sam 
čitao ili se za nj čitalo. To razumijevanje omogućuje određeno znanje 
koje će potaknuti na ljubav. Tako se ljubav ukazuje svrhom i konačnim 
ciljem svakoga biblijskoga tumačenja. 

Lako je pokazati koliko Leon u svome razmišljanju zavisi od 
Biblije. Iz čitavoga Svetoga pisma preuzeo je 1016 navoda. Od toga 
na Stari zavjet otpada 220 mjesta, a na Novi 796. Po učestalosti 
navođenja među starozavjetnim knjigama uočava se slijedeći redosljed: 
Ps, Iz, Post, Sir, Izr, Tob... U novozavjetnim navodima slijed je 
ovakav: Mt, Iv, Lk, Rim, 1 Kor, Ef, 2 Kor, Heb, Dj... Napomenuto 
pokazuje da je Leon iz Svetoga pisma obilato crpio. Pismo je zacijelo 
bilo središte njegove duše i srca. Leon je rado Starim zavjetom 
dokazivao valjanost i vlast Novoga zavjeta. Leon je čvrsto vjerovao u 
nadahnutost i potpunu istinitost cjelokupne Biblije.) 


Bogoslužni tekstovi 


Jedva se može osporiti da je Leon osobno sastavio određeni broj 
bogoslužnih tekstova. Ti su tekstovi uvelike obogatili rimsko bogos- 
lužje i postali opće dobro. Ipak je danas gotovo nemoguće sa svom 
sigurnošću kazati koje je tekstove u liturgiji Leon sročio i uvrstio u 
bogoslužje svoje crkvene zajednice. Po drevnome običaju ni Leon nije 
potpisivao liturgijske tekstove koje je sam sastavio.“ 


Naobrazba 


Leon je jamačno posjedovao dobru klasičnu naobrazbu:!?) To se, 
doduše, ne može neposredno dokazati čitajući njegova djela jer ni Leon 
nije navodio pisce koje je čitao. Cini se da je u par navrata u Govorima 
imao pred očima Salustijeva i Senekina razmišljanja o prijateljstvu. Čak 
se koji put služio i filozofskim tvrdnjama. Ali Leonovi su spisi — 
istakosmo — puni biblijskih, otačkih i liturgijskih navoda. Također smo 


13) Usp. A. LAURAS, Lćon, 127-140; B. STUDER, Einfliisse, 916-923; G. HUDON, Lćon, 601; R. 
DOLLE, Lćon, 158-159; A. GARDEIL, Credibilitć, 2257; E. MANGENOT, Inspiration, 
2180.2214. 

14) Usp. B. ALTANER-A. STUIBER, Patrologie, 358; B. STUDER, Leone Magno, 565-566. 

15) Usp. B. STUDER, Leone Magno, 561. : 

rekli da je Leon odličan stilist. Jezik mu je čist i dotjeran. Leon je pisao 
pomno i točno. Misao mu je uvijek jasna. Kod Leona se sadržaj i izričaj 
uvijek podudaraju i nadopunjuju. Na trenutke se u Leonovoj rečenici 
osjeti ritam koji je svojstven pravim pjesnicima. Leon ima mjesta u 
crkvenoj i općoj latinskoj književnosti. Pravi je užitak čitati Leona. 
Spisi su mu blistavi i dotjerani.!9 


Dodatak 


Leonovi su Govori često objavljivani. Izdavači su obično uspos- 
tavljali vlastite rasporede i tekstovima dodjeljivali različite brojeve. 
Ovdje donosimo popis Leonovih propovijedi kako su objavljene u 
slijedećim izdanjima: Corpus christianorum (= CC); Sources chrćtien- 
nes (= SC) i Patrologia latina (= PL). Također u zasebnoj rubrici 
naznačujemo datum kada je koja propovijed izgovorena. 


CC 
5.6 244-248. 141-142 29. IX. 440. 


SC,200 PL Datum 


1. 
ža 7-9 248-252 142-144 29. IX. 41. 
B. 10-15 252-262 144-148 29. IX. 443. 
4. 16-21 264-274 148-152 29. IX. 444, 
SC, 49 bis 
6. 21-28 28-30 157 studeni, 440. 
: 30-31 32-36 159-160 studeni, 442. 


38-48 38-48 160-163 studeni, 443. 
39-44 48-56 163-166 studeni, 444, 
56-62 166-168 studeni, 4457 


SC, 200 
150-160 
160-162 
164-166 


48-53 
13. 54-55 
14. 56-57 


168-172 
172-173 
173-174 


17. XII. 450. 
15. XII. 440. 
14. XII. 441. 


_ — a 
16) Usp. B. ALTANER-A. STUIBER, Patrologie, 357; G. ZANNONI, Leone, 1265-1267; B. 
STUDER, Leone Magno, 562-563. 

SC,200 


PL 


168-172 


174-176 


Datum 


13. XII. 442. 


174-188 


176-180 


190-198 


200-206 
208-216 


180-182 
182-185 
185-188 


216-224 


SC, 22 bis 


188-190 


87-89 


66-74 


90-101 

23. 102-108 
109-116 

117-124 


74-92 

94-106 
106-120 
122-134 


125-131 
27: 132-138 


136-148 
150-162 


190-193 
193-199 
199-203 
203-208 
208-212 
212-216 


12. XII. 443, 
17. XII. 444, 
16. XII. 451. 
14. XII. 452. 


prosinac, 445. 


216-221 


28. 139-145 


146-151 
152-159 
31. 161-164 
JA. 165-169 


162-174 
176-185 


221-226 
226-229 


186-200 
210-218 
218-226 


39. 170-177 
34, 178-187 


226-236 
236-252 


229-234 
235-237 
237-240 
240-244 
244-249 


oak 188-194 
36. 195-199 
37. 200-204 
38. 205-208 

252-264 
266-274 


249-253 
253-256 


276-282 


257-259 


282-290 


260-263 


Br. CC SC, 49 bis PL Datum 
39. 211-222 64-76 263-267 9. II. 441. 
40. 223-231 78-90 267-271 1. III. 442. 
41. 232-237 90-98 272-214 21. II. 443. 
42. 238-250 100-116 274-281 12. II. 444. 
43. 251-257 116-128 281-285 25. II. 445. 
44. 258-262 128-136 285-288 25. II. 451. 
45. 263-268 138-148 288-291 10. II. 452. 
46. 269-273 150-160 291-294 1. II. 453. 
47. 2714-278 160-168 294-297 21. II. 454. 
48. 279-284 170-178 297-301 17. 1. 455. 
49. 285-290 180-192 301-305 17. IL. 457. 
50. 291-294 192-200 305-308 9. II. 458. 
SC, 74 bis 

296-303 20-34 308-313 

307-312 36-46 313-317 

313-316 46-52 317-318 

317-322 52-64 318-322 

323-327 64-72 322-325 

328-332 74-80 325-328 

333-338 82-90 328-331 

339-348 90-102 331-337 

349-362 104-118 337-342 
60, 363-368 120-130 342-346 1. IV. 445. 
61. 369-375 130-138 346-349 4. IV. 445. 

CC SC, 74 bis PL 


10. VIII. 446.-461. | 
g. 441. 


534-537 
540-541 


434-437 
437-438 


376-381 140-148 349-352 
382-388 150-162 353-357 


389-384 162-172 357-361 87. 542-545 82-88 438-441 g. 442. 
395-399 174-182 361-364 88. 546-550 90-98 441-444 g. 443. 
400-406 182-194 364-368 89. 551-555 100-110 444-447 g. 444. 


556-563 
564-567 
568-572 
573-576 136-142 456-457 
578-580 142-150 458-460 
95. 582-590 226-242 460-466 g. 446.-461. 
SC, 22 bis 
96. 593-595 202-208 466-468 25. XII. 457. 


6 
BT = 84. bis 
98. SC, 200, 294-301 


110-120 
120-128 
128-136 


447-450 
450-453 
453-456 


407-413 194-206 368-372 
414-418 208-216 372-375 
419-425 216-228 375-380 
426-433 228-242 380-384 
434-440 242-252 385-390 
72. 441-448 254-268 390-394 
450-454 268-274 394-396 
455-461 274-286 396-400 
465-471 286-296 400-404 
472-486 296-312 404-411 11. VI. 444. 
487-493 312-320 411-415 31. V. 442. 


SC, 200 
494-497 24-32 415-418 11. V. 441. 
498-500 32-38 418-420 31. V. 453. 
501-502 38-40 420 lipanj, 442. 
503-505 40-46 420-422 27. V. 445. 
508-518 46-58 422-428 29. VI. 441. 
519-522 58-66 429-432 29. VI. 443, 
525-526 66-70 433-434. 30. VIII. ili 6. IX. 442. 
84. bis 529-532 286-292, br. 97 1. VIL. 446.-461. 

TREĆE POGLAVLJE 


DUH I DUH SVETI 


Sv. Leon je svojih nekoliko duhovskih propovijedi pisano sačuvao 
potomstvu. Kada je na Duhove propovijedao o Duhu Svetome, rana je 
crkvena pneumatologija s Carigradskim saborom od g. 381. već dobila 
svoje konačne obrise. Jasno je da je Leon u svome govoru o Duhu 
ovisan o predaji i prethodnim učenjima. Ovdje prikazujemo taj širi 
okvir u koji se mora smjestiti i Leonovo duhovsko propovijedanje. Ovo 
je naše poglavlje preširoko. Uprkos tome morali bismo napisati 
najmanje jednu knjigu velikoga obujma ako bismo htjeli kako treba 
potanko i temeljito obraditi pneumatologiju zacrtanih međa. To nam 
nije moguće. Ipak objavljujemo ovaj prikaz. Nadamo se da i ovakav 
ima stanovitu vrijednost. 


Osnovni pojam 


Svako govori o duhu" općenito pa stoga i o Duhu Svetome mora 
početi od riječi koja stoji na iskonu svekolike pneumatologije. 
Pneumatologija i nije drugo doli raspravljanje, učenje ili besjeda o 
onome što se naziva duhom i Duhom Svetim. Grci su u svojoj dugoj, 
misaonoj i duhovnoj povijesti tražili smisao svemu što postoji. Radi 
toga su nužno postavili pitanje »duha« za koji su odabrali riječ zvećna. 
Istina je da grčka pneumatologija nije iznimno bogata. Svakako nije 
onako duboka i svestrana kao razmišljanje o onome što Grci nazivaju 
AOyoc i što zapravo znači smisao, značenje, nauk, govor i riječ. Grk je 
kao mislilac i vjernik u potrazi za »riječju« koja tumači i izgovara svaku 


m 
1) Usp. J. KREMER, Pfingstbericht und Pfingstgeschehen. Eine exegetische Untersuchung zu Apg 2, 
1-13, SBS, 63-64, Stuttgart, 1973. 

opstojnost. Tako je Grk uspostavio svoju vlastitu »riječ« o »duhu«. 
Tražeći »mudrost« (1 Kor 1,23), Grci su nužno morali susresti »duh«. 


U grčkome nvetua ima veći broj međusobno srodnih i odvojenih 
značenja. U osnovi zvetu« je vezan za zrak kao najtananiju, 
najprofinjeniju i najpaučinastiju tvar. Za Grka je i zve&ua tvarna zbilja. 
U osnovi je gibanje zraka od najsitnijih i jedva zamjetljivih zračnih 
pokreta do silnih i neizmjernih pomaka koje nazivamo vjetar. Grku je 
vjetar nveđua. Ipak ovdje valja istaknuti kako drevni čovjek poima 
vjetar. Vjetar za nj nije jedino prirodna datost. Vjetar je donekle 
otajstveno biće. Vjetru nitko ne zna podrijetlo ni putanju. I Pismo kaže 
da vjetar »puše gdje hoće« (Iv 3,8). Vjetar je moćan i snažan. Također 
je blag i ugodan. Vjetar je stolik. Donosi kišu i s njome život. Nije 
neobično što su veliki grčki pisci kao Homer i Heziod otajstveni, moćni 
i živodajni vjetar u svim njegovim rasponima nazivali drevnijom riječi 
zvon da ga Eshil i Herodot naprosto imenuju zvećua. 

Duh je također obilježje živoga bića koje živi od zraka koji udiše i 
izdiše. Biće živi izmjenom udisaja i izdisaja. To je njegov životni dah. Sa 
zadnjim izdisajem daha prestaje život. Jasno je da su drevni ljudi i Boga 
držali živim bitkom koji živi svojim božanskim Dahom ili Duhom. 

Međutim, značenje se riječi mvećuo proširilo. Protegnulo se na 
čovjekovo stvaralačko duhovno polje. Grci su shvatili da se na 
duhovnoj razini ništa ne da valjano uočiti bez duha. Stoga zvetua 
označuje nadahnuće i smisao koji se u nekome tekstu opire golome 
slovu. Pisano ima onoliku vrijednost koliko sadrži duha. Tu vanjsko 
obilje nije presudno. Bitno je nadahnuće. 


Grci 


U pneumatologiji među grčkim filozofima koji su prethodili 
Kristovu dolasku najprije spominjemo Anaksimena (+ 525.). Taj je 
jonski filozof iz Mileta vjerojatno prvi u jednome svome filozofskome 
ulomku zabilježio riječ mvećua. Osnivač eleatske škole Ksenofan 
Kolofonski (+ 480.) spomenuo je veću u svezi s ljudskom dušom. Po 
Ksenofanu, duša je promjenljiva i prolazna jer je u biti zvedua. Misao 
je na prvi pogled čudna. Ipak se dade razumjeti ukoliko je za Grka 
svetu nešto tanano i krhko. Stoga ponekada zvedu« naznačuje 
ništavilo. Ista je misao bliska starozavjetnim tvrdnjama. Za Zenona 
Citijskoga (+ 264.) nvečua je topli i vrući dah što giba, potiče i miče sve 
gdje se zatekne. Kleant iz Asosa (+ 232.) stao je razmišljati o božanstvu 
sile koju je nazivao mvebua. Hizip iz Soli (+ 205.) uči da se zvetćua 


Pojedini 

sastoji od vatre i zraka. On zvedua obilježuje »ognjenim« i »žarkim« jer 
bukti kao plamen. Po Panetiju iz Rodosa (+ 109.) dušina je bit »ognjeni 
duh«. Poseidonije Apamejski (+ 50.) za zve&uoa je tvrdio da je 
»spoznatljiv« i »razuman«. Taj je filozof, začudo, mveđua počastio 
najvišom grčkom riječju “o Qećc. Tek je pitanje koliko je sam zaozbilj 
uzimao svoju vlastitu tvrdnju. Platon (+ 347.) je o mvedua progovorio u 
sklopu svoga izlaganja o nadahnuću. Aristotel (+ 322.) nije bez mvećuo 
mogao razumjeti nikakvu embriologiju. 


Grci su o mveđua znali govoriti uzvišeno. Po njima, uloga je 
zvećuo u povijesti, prirodi i čovijeku nužna i nezaobilazna. Ali za Grke 
je mvečua samo neživa tvar. Grci zveču« mogu nazivati božanskim i 
Bogom, ali zveđua za njih nije osoba. Grku zveđua nije netko s kim se 
čovijek druži, druguje i razgovara. U grčkoj je misli zvećua uvijek 
ostao bezlična sila. Stoga nijedan pridjev ne može oživjeti grčki mvvečue. 
Ipak su grčki filozofi izrekli mnoge tvrdnje koje su mogle ući u 
kršćansku pneumatologiju. Pomno bi istraživanje i uspoređivanje 
pokazalo pravi odnos između rane kršćanske pneumatologije i onoga 
što s O zveđuo kazali Grci čija smo imena gotovo usput i površno 
naveli. 


Stari zavjet 


Post 1,2 


U prvome redu držimo iznimno značajnim što temeljna biblijska 
knjiga s kojom počinje cjelokupna božanska objava već u drugoj 
rečenici kaže da je »Božji Duh lebdio nad vodama« (Post 1,2). Smjesta 
se vidi da početka nema bez Božjega Duha. Istina je da su neki tumači u 
Post 1,2 htjeli vidjeti govor o »vjetru« što pomiče i giba iskonske vode. 
Ali je ta misao odveć svakodnevna, priprosta i jednostavna da se 
biblijski pisac na tako svečanome i istaknutome mjestu isključivo kod 
Dje zaustavi. Piščevu misao zacijelo ne zaokuplja nikakvo razmišljanje o 
Vjetru. On pred očima ima Duha koji će kao Jahvina snaga učiniti da iz 
Praiskonskih voda nikne svekoliki, bujni i raznorodni život koji će 
napuniti stvoreni svijet. Crkveni su Oci u Post 1,2 smjesta nazreli 
nagovještaj krsne vode iz koje snagom istoga Duha dolazi obnovljeni i 

onačni život. Davni su kršćanski teolozi čak na prvoj biblijskoj stranici 
Pročitali trojstveno obilježje čitavoga stvorenja. Po njima, uporno 
Ponovljeni izričaj »i reče Bog« otajstveno naznačuje Božju stvaralačku 
Riječ. Tako od samoga iskona biblijski čitač pred sobom ima Boga, 

Božjega Duha i Božju Riječ. Nije stoga neobično što će cijela Biblija 
koja slijedi Post 1,1 zapravo postajati sve puniji i svečaniji govor o 
Bogu, njegovoj Riječi i njegovu Duhu. 


Post 1,26 


Znamenito je otačko trojstveno tumačenje tajnovitoga izričaja 
»načinimo« iz Post 1,26. Po Ocima, »načinimo« je riječ koju Bog Jahve 
upravlja drugim dvjema božanskim Osobama. Tako je čovjek u 
čitavome svemiru na poseban način djelo Oca, Sina i Duha Svetoga. 
Usput napominjemo da ni do danas tumači nisu jednodušno i na puno 
zadovoljstvo razjasnili »načinimo«. Židovski su pisci sumnjivo gledali 
taj izričaj. Bojali su se da je ostatak politeističkoga vjerovanja. Inače 
egzegeti iza »načinimo« naziru adhortativni ili majestetski plural. Čak 
pomišljaju da tu Jahve poziva anđele i prethodno stvoreno da kao 
svemir sudjeluje u stvaranju čovjeka koji je remek-djelo i mali svijet 
svih Božjih stvorenja. 


Post 2,7 


Iz prve biblijske knjige također svraćamo pozornost na riječ »dah« 
iz Post 2,7. Po tome je »dahu« čovjek koji je sazdan od »zemljinoga 
praha« postao »živa duša«. Oci su kao i Filon neposredno vezali 
čovjekov »dah« s »Dahom« koji je u Bogu Božji Duh. Ljudski »dah« 
potječe od Jahvina Duha. Stoga je čovjek »živa duša«. Sjetimo se da je i 
Platon učio da je čovjek po svome duhu dionik božanskoga. Duh je 
božanska čestica u čovjeku. Čovjek se spašava kada njegov duh smrću 
raskine tjelesne okove te se iz tjelesne tamnice i špilje vrati božanskome 
kao svojoj cjelini. 


Ps 33,6 


Oci su veliku pneumatološku vrijednost pripisali tvrdnji da su 
»nebesa sazdana Jahvinom riječju i dahom usta njegovih sva vojska 
njihova« (Ps 33,6). Oci su Ps 33,6 shvatili trojstveno. Po njima, u Ps 
33,6 riječ je o Jahvi, Riječi i Dahu koji pripadaju Jahvi. Kršćanski 
rečeno i tu su pred nama sve tri božanske Osobe: Otac, Sin i Duh Sveti. 
Oci su u pneumatologiji navodili Ps 33,6 da dokažu sudjelovanje Duha 
Svetoga u božanskome činu stvaranja. Otuda su zaključili da je Duh 
Sveti Bog jer samo Bogu pripada stvarati. Budući da Duh Sveti stvara, 
on nije stvorenje. U raspodjeli svega što postoji Duh se stavlja uz Oca i 
Sina. 

B1:2,1-5 


Veliku je budućnost u pneumatologiji stekao drevni ulomak 
izrečen u J13,1-5. Znamo da je prije Otaca već apostol Petar svoju prvu 
oduhovsku propovijed izveo iz Joelova mjesta. Kod toga je za vlastite 
potrebe dijelom odstupio od Joela kako se čita u hebrejskoj i grčkoj 
Bibliji. Petar je apostolskom slobodom brisao i dodavao i tako dobio 
vlastiti tekst s vlastitim tumačenjem. Ipak mu je Joel bio polazište. 
Petar je shvatio da se Joelovo proroštvo obistinilo na Duhove kada je 
Bog u Duhu preko cijele novozavjetne zajednice rekao Riječ cijelome 
ljudskom rodu. Time je, po Petru, počelo zadnje razdoblje u povijesti 
spasenja. Radi toga je Petar u Joelov tekst uvrstio izričaj »posljednji 
dani« (Dj 2,17). 


Ez 36,26-27 


Glasovita je izreka iz Ez 36,26-27. Tu se nagoviješta da će Bog 
ljudima jednom dati »novo srce« ukoliko će u njih »udahnuti novi 
Duh«. Po Pismima, »srce« je naznaka za nutarnji i duhovni život. Srce 
je ljudsko središte. Tu se začinje dobro i zlo. Gospodin je optužio srce 
da iz njega dolazi što »kalja čovjeka« (Mt 15,19-20). I sv. Augustin se 
neprestano vraćao srcu. Srce ravna čovjekom. U tome će srcu koje će 


* jednom djelovanjem Duha postati »novo« prebivati »novi Duh«. Već je 


apostol Pavao u svoju propovijed uvrstio govor o »novosti« i »novome« 
što dolazi od Duha. Riječ je o takvoj »novosti« koja posve uništava 
staro kao grešno. Ta će »novost« ostati za svu vječnost. Njoj može biti 
začetnik samo Duh koji je »nov«. To znači da je »vječan«. 


Iz 32,15 


. Izaija je u svome nadahnuću vidio Duha koji se »izlijeva iz visina«. 
Taj je Duh »pustinju« ovoga svijeta kao životvorni Duh pretvorio u 
»voćnjak« (Iz 32,15). Tako zemlja po Duhu napokon postaje što je u 
Božjoj promisli uvijek imala biti. Bog je svijet stvorio kao »edenski vrt« 
(Post 2,15). Ali je zemlja zbog čovjekova pada stala rađati »trnjem i 
korovom« (Post 2,18). Adam je protjeran iz »edenskoga vrta (Post 
3,23). Zemlja može opet postati »voćnjak« jedino ako je oživi i obnovi 
Božji Duh. 


Zah 12,10 


U Zah 12,10 čitamo jednostavnu i lijepu naznaku o »milosnome i 
M Fenome Duhu«. Jamačno je u Zah 12,10 uporište što se Duh Sveti 
U Kršćanskoj predaji vezao uz milost i molitvu. Molitva je velika milost. 

Vjernika na molitvu potiče Duh. Samo je ona molitva prava koja dolazi 
od Duha. Čovjek ne može i ne zna valjano moliti bez Duha. Bez Duha 
molitva nema vrijednosti. Pavao je jasan: »Duh pritječe u pomoć našoj 
slabosti jer ne znamo što da molimo kako treba, ali sam Duh posreduje 
za nas« (Rim 8,26). 


Duh Sveti 


U Bibliji na hebrejskome jeziku postoji nekoliko istaknutih mjesta 
gdje se neposredno govori o »Duhu Svetome«. Pred očima imamo: Ps 
51,12 i Iz 63,10-11. Tome treba dodati slijedeća mjesta iz Septuaginte: 
Dn 5,12; 6,4; Mudr 1,5; 7,2219,17. Naznakom »Sveti« htjelo se reći da 
Duh o kojemu se govori isključivo pripada Jahvi i da jedino iz Jahve 
dolazi. Time se taj Duh razlikuje od svakoga drugoga duha. 


Nema sumnje da je starozavjetni naziv »Duh Sveti« bio poticajem 
što se treća trojstvena Osoba u Novome zavjetu također tako nazivala. 
Pravo govoreći, na novozavjetnim stranicama susrećemo slijedeće 
naznake o Duhu Svetome: IIvetua, To IIvedua “Aywov, To TIvečuw 
Ayuov, To IIvetua To Aywov. Nikome nije moguće u prijevodu izraziti 
razlike među navedenim izričajima. Nema pak sumnje da ih je grčki 
pisac dobro zamjećivao i znao kada će koji upotrijebiti." Primjećujemo 
da je među iznesenim izričajima najsvečaniji i najpuniji ro IIveOua To 
Aywov. Upotrijebili su ga i Carigradski oci u svome Vjerovanju koje do 
sada sadrži najcjelovitiju proglašenu pneumatologiju. 


Neke značajke 


Ukratko naznačujemo par oznaka starozavjetne pneumatologije. 
Osnovno je u Starome zavjetu to što se Duh davao pojedinoj istaknutoj 
osobi za neki naročiti, odvojeni i posebno važan čin. Po obavljenu poslu 
Duh .je napuštao nadarenoga. Duh je redovito silazio nenadano i 
odlazio nečujno i neprimjetno. Nad Duhom nitko nije imao vlast. 
Međutim, to se imalo promijeniti s Mesijinim dolaskom. Mesija je 
trebao primiti Duha trajno i u punini da uzmogne obaviti svoje djelo. 
Duha je primio i za svoju zajednicu. Stoga s Mesijom počinje zadnje 
doba kada Duha posjeduje svaki član Božjega naroda. 


2) Usp. J. GUILLET, Esprit, 182-184. 

Am 4,13 


Oci su nadasve bili svjesni da nije uvijek riječ o Božjemu Duhu 
kada se u Starome zavjetu spomene riječ svetu. U tome je smislu 
glasovita Amosova tvrdnja o Jahvi koji »stvara mve6ua«. Protivnici su 
božanstva Duha Svetoga upravo pomoću Am 4,13 dokazivali da je i 
Duh Sveti u sebi Božje stvorenje. Oci su lako odbili krivovjernike. 
Naprosto su ih upozorili da u Am 4,13 mweOua ima obično značenje 
»vjetar«. Jasno je da je Bog »sazdao vjetar«. 


Filon i Josip Flavije 


Filon (+50.) nosi više nadimaka. Zove se Židov, filozof i 
Aleksandrijski. Po narodnosti je Zidov, živio u Aleksandriji i bavio se 
filozofijom. Zapravo Filonov je djelokrug bio širok i raznolik. Stoga su i 
njegova djela mnogobrojna i raznorodna. Filon je nastojao tako 
razjasniti Bibliju da je razumiju naobraženi ljudi onoga vremena. Filon 
je bio veliki mistik. Drži se da je svojom egzegezom utjecao na apostola 
Pavla. Mnogo su Oci čitali Filona i njime se nadahnjivali. Jeronim čak 
kaže da kršćani Filona broje »među crkvene pisce«.? Filon je o »duhu« 
progovorio u:svezi s Post 2,7. Smatrao je da je ljudski »duh« odsjaj 
Božjega Duha. Stoga je Filon ljudski »duh« uzimao za »božanski duh«. 
Po Filonu, »duh« je bit ljudske duše. Samo čovjek posjeduje dušu koja . 
je »duh«. To ga razlikuje od životinje koja ima životni dah, ali ne 
posjeduje »duh«. 

Josip Flavije (+100.), znameniti pisac »Židovskih starina« i 
»Zidovskoga rata«, češće spomije »Duha koji nadahnjuje« i »Duha koji 
proriče«. Duh nadahnuća je »božanski Duh«, a Duh koji poklanja 
proroštvo »Božji Duh«. Taj se zadnji naziv zaista često susreće u 
Novome zavjetu. I Josip Flavije je zavrijedio da ga među »znamenite 
muževe« uvrsti Jeronim.“ 


Novi zavjet 
Mt 3,16 


Po Mt 3,16 Duh Sveti se »kao golub« spustio na Isusa »kada je bio 
kršten«. Crkveni su se Oci pitali zašto je Duh odabrao goluba da se 
Očituje. U tome kao ni najnoviji istraživači nisu našli konačan odgovor 
koji bi potpuno zadovoljavao. Oci su rado upozoravali da golubinja 


 — — mm 
3) PL, 23, 658B. 
4) PL, 23, 662B-663A. 

vrsta tjelesno ne posjeduje žuč. Zato su golubovi bez jetkosti i 
zajedljivosti. Cijene i ljube društvenost i zajednički život. Resi ih 
drugovanje i uzajamno pomaganje. I Duh je blag. Pomaže i tješi. Vrelo 
je zajedništva i samo je jedinstvo. Ta bi odličja Duha predstavljao i 
dozivao u pamet njegov golubinji lik nad krštenim Kristom. Kao 
moguće tumačenje Duha koji se »spustio kao golub« ne valja zaboraviti 
ni potopnu »golubicu« (Post 8,8) kao ni »golubicu« iz Pj 5,2. Potopna 
golubica naviješta uspostavu mira. Golubica iz Pj 5,2 znamen je 
zaručničke ljubavi i blizine. Duh Sveti je donio mir čovječanstvu koje 
zastupa zajednica što se kao zaručnica okuplja oko Krista poslije 
njegova krštenja. 

Silazak Duha Svetoga na krštenoga Isusa zabilježili su, uz Mateja, i 
ostala trojica evanđelista (Mk 1,9; Lk 3,22; Iv 1,33). To svjedoči da se 
događaj kao iznimno važan duboko urezao u pamćenje najdrevnije 
Crkve. Silaskom Duha Isus je očitovan onim što je od svoga začeća po 
Duhu Svetome. Isus je Pomazanik. To znači da je Mesija ili Krist. Duh 
Sveti je Isusovo pomazanje. To je pomazanje Duhom za Isusa tako 
značajno da je naziv Krist sastavni dio Isusova imena. Svi govorimo Isus 
Krist. Uloga je imena Krist za Isusa bitnoga značenja. Anđeo je pastire 
utješio i umirio kada im je priopćio »radosnu vijest« da se »u Davidovu 
gradu rodio Spasitelj koji je Pomazanik« (Lk 2,11). Andrija je sav 
ushićen priopćio svome bratu Petru: »Našli smo Mesiju. To u prijevodu 
glasi Krist« (Iv 1,41). Razgovor između Isusa i apostola u Cezareji 
Filipovoj pokazao je da se o Isusu raznoliko mislilo među njegovim 
sugrađanima. Nadahnuti je odgovor na pitanje Isusova identiteta 
pružio Petar. Rekao je: »Ti si Krist« (Mt 16,16). Isusov se sud vodio u 
znaku pitanja da li je »on Krist« (Mt 26,63). U drevnome je kršćanstvu 
osnovna točka vjere prihvatiti da »Isus jest Krist« (1 Iv 2,22). Isus je 
Krist jer je pomazan Duhom Svetim. Bilo je čak crkvenih Otaca koji su 
u nazivu Pomazanik nazreli samo božansko Trojstvo. Govorili su da je 
Isus Pomazanik kojega je pomazao Otac Duhom Svetim. Tako se 
osnovni naziv za Isusa ne može razumjeti bez Duha Svetoga. Isus je 
pomazan Duhom i zato je Krist. 

U Markovu evanđelju čitamo da je Duh Sveti sišao na Isusa pošto 
su se »otvorila nebesa« (Mk 1,10). Očito se predmnijeva da su do toga 
časa nebesa bila zatvorena. Primjedba vjerojatno smjera na razdoblje 
koje se proteže od zadnjega starozavjetnoga proroka koji je svoje 
proroštvo ostavio zabilježeno do Isusova krštenja. Tada se »otvaraju 
nebesa« da »Duh poput goluba siđe« na Isusa. Time se prekida nastala 
šutnja. Opet se čuje Božja riječ. 

Evanđelist Luka je primijetio da je Duh Sveti sišao na Isusa »dok 
se molio« (Lk 3,21). Molitva je preduvjet da siđe Duh Sveti. Tako se 
uvijek postupalo u Crkvi. Crkva se moli da na nju siđe Duh. Bez 
molitve nema silaska Duha. 

U Ivanovu evanđelju piše da je Duh Sveti »ostao« (Iv 1,33) na 
Isusu. Tako se obistinjuje proročka riječ da će na Mesiji trajno »počivati 
Duh Jahvin« (Iz 11,2). Isto se tako silaskom Duha na Isusa prilikom 
njegova krštenja ispunja Jahvina riječ: »Evo Sluge mojega [.. .] na 
njega sam svoga Duha izlio« (Iz 42,1). 

Upravo stoga što je Isus na kome počiva Duh Sveti Pomazanik i 
Sluga Jahvin, on je Duha primio za se i za zajednicu koju je uspostavio. 
Isus je Duhom prožet u svome ljudskome duhu. Tako može poslije 
krštenja pristupiti ostvarenju djela za koje je određen i poslan. Isusova 
će zajednica primiti Duha kojega je on dobio. Stoga su kršćani u 
otajstvu Isusova krštenja otčitavali svoje vlastito otajstvo. Sami su se 
krštavali da steknu udio na Kristovu Duhu i tako provedu u djelo svoje 
poslanje. Bez Duha Svetoga ne da se shvatiti ni Kristova ni kršćaninova 
tajna. 


Mt 4,1-11 


Kao naslov smo, doduše, stavili Mt 4,1-11, ali nas o Kristovu 
napastovanju također izvješćuje Marko u Mk 1,12-13 i Luka u Lk 4,1- 
12. To smo napomenuli da se vidi kako veliko značenje Isusovu 
napastovanju pridaje svekolika iskonska predaja i početna kršćanska 
propovijed. Događaj je u pustinji gdje je đavao napastovao Isusa 
sigurno duboko potresao Pracrkvu kada mu je dodijelila tako široko 
mjesto u svojim osnovnim vrelima kao što su evanđelja. Po sudu 
najranijih kršćana Isus je bio bez grijeha. Smio je punim pravom nositi 
naziv Svetoga. Ipak je đavao napastovao Isusa. Crkva je u tome 
Taspoznala otajstvo svoga spasenja. Stoga je od početaka naviještala 
Isusovo napastovanje kao otkupiteljski čin. 


Već rekosmo da je u Mt 4,1-11 i u usporednicama riječ o Isusovu 
napastovanju. Razlikujemo »napastovanje« i »kušnju« iako je u 
grčkome izvorniku ista riječ za jedno i drugo. Bog kuša da provjeri 
Vjeru i čvrstoga nagradi. Đavao napastuje da zavede na grijeh. U 
Pustinji je đavao napastovao Isusa. Bogu nije trebalo Isusa kušati. Isus 
Je njegov vječni Sin. 

Duh Sveti je Isusa poslije krštenja doveo u pustinju da ga đavao 
kuša. Radi spominjanja Duha ovdje govorimo o tome događaju iz 
Isusova života. Isus je »u pustinji proveo četrdeset dana i četrdeset 

noći«. Čudan je taj izraz »pustinja«. U Bibliji je višeznačan. Pustinja je 
osama gdje Bog kuša, ali u pustinji đavao napastuje. Stoga pustinja 
može služiti kušnji i napasti. Čovjek je u osami bliz Bogu i izložen 
đavlu. Drevni su kršćanski osamljenici išli u pustinju da u Božjoj blizini 
svladaju davolsku napast. Čak se ne možemo oteti dojmu da pustinjska 
osama u kojoj se Krist rvao s napasnikom ne doziva u pamet edenski vrt 
u kojemu je prvi čovjek kušan i napastovan. Marko spominje da je Isus 
»u pustinji boravio među divljim životinjama« (Mk 1,12-13). I to nas 
sjeća na Adama kojemu Bog dovodi »životinje« (Post 2,19). Time 
želimo reći da napastovani Isus u pustinji u sebi kao novi Adam sadrži 
svekoliko čovječanstvo. O ishodu njegova sukoba s đavlom ovisi 
sudbina svih ljudi kao što je drevni Adam svojom odlukom odredio 
ljudski život za sve koji se od njega rađaju. 

Sadržaj Isusovih pustinjskih napasti određuju riječi: kruh, kraljev- 
stvo i čudo. Isus treba mnoštvu priskrbiti kruh i ono će poći za njim, ali 
neće biti slobodno. Isus zna da je kruh nužan. Sam je učenike naučio da 
se mole za kruh. Ali kruh nije sve. Čovjek nije samo tijelo. Čovjek je i 
duša. Stoga mu uz kruh treba i riječ koja hrani dušu i osmišljuje tijelo. 
Govor o kraljevstvu zapravo je govor o vlasti. Palestina je pod 
Rimljanima. Svi očekuju političkoga vođu. Đavao Kristu savjetuje 
politički mesijanizam. Krist je to odbio. On je Sluga Jahvin. 
Podnošenjem, patnjom i smrću za sve i umjesto svih kani obaviti posao i 
izvršiti zapovijed koju mu je postavio Otac. Krist nije posve ni na strani 
čuda. Za nj je čudo sredstvo, a ne cilj. Krist prije čuda traži vjeru. Krist 
ne želi biti čarobnjak za kojim će hrliti mnoštva. Tako je Isus snagom 
Duha u svojoj duši za se i svoju Crkvu svladao napast. Znao je opasnost 
napasti. Zato je poticao učenike moliti da ne »padnu u napast« (Mt 
6,13). Crkva i njezini članovi odoljevaju napasti jer ju je za njih odbio 
Krist u svome pustinjskome sukobu s đavlom. Pri tome Crkvu krijepi 
Duh koji je Isusa »odveo u pustinju« (Lk 4,2). 

Može se reći da je spor između Isusa i đavla u pustinji i Isusova 
pobjeda nad napasnikom odgovor na đavlovu pobjedu nad Adamom. 
U Post 3,15 najavljen je poraz zmije koja na tome mjestu sigurno 
predstavlja đavla. Mnogi su Oci držali da je u Post 3,15 istaknut Mesija 
kao naročiti ženin potomak koji će zmiji-đavlu »satrti glavu«. Isus je u 
pustinji, pošto se »s Jordana vratio pun Duha Svetoga« (Lk 4,1), 
nadjačao đavla. Kasniji će Isusov život velikim dijelom stajati pod 
znakom borbe s đavlom. Sam je Isus rekao da »zle duhove izgoni uz 
pomoć Duha Svetoga« (Mt 12,28) ili »Božijim prstom« (Lk 11,20). 
Đavao nastoji izgubljeno vratiti, ali mu je trud uzaludan. U pustinji mu 

je zauvijek satrta glava. Nastupio je dan pobjede. Rat je dobiven, 
makar se još uvijek bije boj. Kristovu Crkvu neće nadvladati vrata 
paklena. Isus je svladao »ubojicu ljudi od početka« (Iv 8,44). U tu je 
svrhu na svome krštenju bio »ispunjen Duhom Svetim« (Lk 4,1). 


Oci su, jasno, često tumačili Isusovo pustinjsko napastovanje. To 
čini i Leon Veliki u Govorima. Redovito su se Oci pozivali na Isusa u 
pustinji kada su utvrđivali potrebu osame, posta, pokore i molitve. Isto 
tako Ocima je Isus u pustinji najsjajniji primjer kako se treba oduprijeti 
đavlu. Neobično je što se Oci nisu temeljitije zanimali za pneumato- 
lošku stranu izvještaja koji opisuje Isusov boravak u pustinji. Jednako je 
čudno što se Oci nisu pitali u čemu se za Isusa sastojalo pustinjsko 
napastovanje. To je napastovanje bilo zbiljsko kao što je istina da je 
»Riječ postala tijelo« (Iv 1,14). 


Mt 28,19 


Jedva se dade dovoljno istaknuti i naglasiti pneumatološko 
značenje činjenice što se u Mt 28,19 uz Oca i Sina navodi Duh Sveti. 
Gotovo će se iz Mt 28,19 izvući kasnije sve temeljne tvrdnje o Duhu. To 
su: Duh je Bog, istobitan je s Ocem i Sinom i Duh je zasebna osoba. 
Kada bude trebalo jasno utvrđivati te činjenice i odbijati suprotno 
učenje, Oci će se iznimno često pozivati na Mt 28,19. 


Lk 24,49 


U Lk 24,49 Isus neposredno prije svoga uzašašća kaže učenicima 
da će im poslati »obećanje svoga Oca«. Tako će se »obući u silu s 
Visine«. Nije teško uočiti da Isus u Lk 24,49 najavljuje duhovski 
događaj. Izričaji »obećanje« i »sila« zacijelo označuju Duha Svetoga. 
Duh se kroz svekoliku prethodnu povijest spasenja proricao kao 
»obećanje« za budućnost. On je najveće Božje eshatološko obećanje. 
Duh kao »obećanje« neprekinuta je nit što se proteže kroz čitavi Stari 
zavjet. I Pavao u Gal 3,14 Duha naziva »obećanjem«. Duhovski će dan 
biti ostvarenje toga »obećanja«. Za naziv »sila« može se reći da je, 
Općenito govoreći, vezan uz opći grčki pojam i osnovnu riječ mve&ue. 
Stoga se već i otuda uz Duha Svetoga veže misao »snage«, »moći«, 
»sile« i »jakosti«. Prema tome, dopušteno je zaključiti da naznake 
»obećanje« i »sila« iz Lk 24,49 naznačuju Duha kojega će Krist na 
Duhove udijeliti svojoj Crkvi. Duha, doduše, obećaje Krist, ali to je 
Duh »njegova Oca«. U slanju Duha Otac.i Sin su jedno. Taj Duh dolazi 
*S visine«. Podrijetlo mu je i obitavalište nebo. To je Bog. 

Iv 14,16 


Naveli smo Iv 14,16 jer se tu čita jedinstveni naziv za Duha Svetoga 
Ilap&xhMqroc. Naziv je vlastit Ivanu. Osim u Iv 14,16 također ga 
nalazimo na slijedećim mjestima: Iv 14,26; Iv 15,26 i Iv 16,7. Značenje 
je riječi zapđxMroc višestruko. Napominjemo sva značenja jer se sva 
mogu korisno pripisati Duhu Svetome. Riječ mapćxMmrog susrećemo 
na sudovima. Tu označava »odvjetnika«. Na sudu koji prosuđuje 
kršćanina »odvjetnik« je Duh Sveti koji kao Paraklit brani vjernika. Ali 
nap6xMiroc posve općenito znači »branitelj«, »tješitelj«, »pomoćnik« i 
»zagovornik«. Sve je to Duh Sveti za cijelu Crkvu. Stoga se naziva 
Paraklitom. Uzgred spominjemo da se u Origena nalazi stanovito duže 
razmišljanje o Duhu kao Paraklitu. Inače su rani kršćanski pisci kao 
Tertulijan, Jeronim, Prudencije i Augustin veoma rado Duha nazivali 
Paraklitom. 


Iv 15,26 


Gornju Ivanovu rečenicu gdje se kaže da »Duh izlazi od Oca« 
naprosto nismo smjeli mimoići. Tvrdnja da Duh »izlazi« i to »od Oca« 
bit će podloga kasnijih dugih i dubokih razmišljanja. Ono št se naziva 
znanstvenom i spekulativnom pneumatologijom najvećim dijelom 
počiva na Iv 15,26. Ovdje samo naznačujemo dva sloja vezana uz 
Ivanovu izreku. Ivan je vjerojatno u skladu s cijelom Biblijom imao 
pred očima činjenicu da je Duh kojega Crkva prima onaj Duh koji 
boravi i prebiva kod Oca. Taj Duh silazi k nama da u svijetu obavi svoju 
ulogu i poslanje. Ivan bi, drugim riječima, govorio o povijesnome 
izlasku i slanju Duha. To stručna pneumatologija naziva missio. 
Naknadna će se razmišljanja nadovezati na Ivanovo. Izričaj »Duh 
dolazi od Oca« stat će se shvaćati kao utvrđivanje odnosa Duha prema 
Ocu. To stručna teologija naziva relatio i processio. Dva se spomenuta 
sloja upotpunjuju. Nikako se ne isključuju. Mislimo da bi bio drzak tko 
bi ih sa svom sigurnošću odricao samome Ivanu. Kasnije će teolozi na 
temelju izričaja »izlazi« tvrditi da je »izlaženje« osobni način na koji 
Duh Sveti posjeduje svoj bitak. U tome »izlaženju« nitko i ništa ne 
može imati dijela. Ono je isključivo obilježje i posvemašnja svojina 
Božjega Duha. Samo Duh Sveti »izlazi«. Sin se »rađa«, a Otac ne dolazi 
iz nikakvoga vrela. Stvorenja su stvorena. Duha prepoznajemo po 
njegovu »izlaženju«. 

Dj 1,45 


Smjesta ističemo bogat govor o Duhu Svetome u Djelima 
apostolskim. Razlozi su za to bjelodani. U Djelima se izvješćuje o životu 
i radu prve kršćanske zajednice. Taj se pak život ne da razjasniti bez 
neposrednoga sudjelovanja i nazočnosti božanskoga Duha. Osim toga, 
pisac Djela mogao je obilato crpsti iz duboke i svestrane pneumatolo- 
gije apostola Pavla. Navodeći pojedina pneumatološka mjesta iz Djela 
samo pojašnjujemo što ranije nismo tumačili. Time, dakako, osiroma- 
šujemo pneumatologiju Djela, ali zato izbjegavamo ponavljanje. Tako 
primjerice u Dj 1,4-5 nailazimo na to da se Duh Sveti naziva »Očevo 
obećanje«. Kako smo na to svratili pozornost tumačeći Lk 24,49, to 
sada izostavljamo. Tako ćemo i unaprijed postupati. Što sami 
mimoiđemo, upućeni će čitatelj osobno nadodati. 


Vanjska zanimljivost Kristove izreke u Dj 1,4-5 odmah pada u oči. 
U Dj 1,4-5 Krist navodi što je sam rekao prije uskrsnuća. Time je to 
mjesto jedinstveno u cijelome Novome zavjetu. Danas bi se kazalo da u 
Dj 1,4-5 uskrsnuli Krist navodi sebe dok je bio sudionik ove naše 
povijesti. I u Dj 1,4-5 Isus razjašnjuje smisao duhovskoga događaja. 
Govori o »krštenju Duhom« i veli da će se to zbiti »domalo«. U 
grčkome tekstu doslovno piše »ne nakon mnogo ovih dana«. Očito je 
pri tome riječ o skoroj Pedesetnici. Po Gospodnjoj riječi iz Dj 1,4-5 
Duhovi su trenutak kada apostoli »bivaju kršteni Duhom Svetim«. 
Kršćanski bi čitatelj od prve pomislio kako Isus u Dj 1,5 nagoviješta da 
će se apostoli na Duhove krstiti. Međutim, predaja nije nikada tvrdila 
da su se apostoli krstili na Duhove. O apostolskome krštenju nema 
zabilježaba u Novome zavjetu niti u najranijim kršćanskim zapisima. 
Znamo da je već u Tertulijanovo doba oko g. 220. nastala među 
kršćanima rasprava o tome da li su, kada i gdje apostoli bili kršteni. 
Očito je da u svijesti Crkve nije ostalo da su se apostoli krstili na 
Duhove. 

Luka je u Dj 1,5 upotrijebio riječ Bamrito govoreći o 
duhovskome događaju. Poznato je pak da je Bomrito kršćanska 
kovanica koja dolazi od obične grčke riječi Btw. Kršćanska riječ 
Zacijelo znači »krstiti«. Ali u njoj ne smijemo za ono iskonsko vrijeme 
Prečuti značenja uobičajene grčke riječi. Ta pak riječ ima ova značenja: 
>Zaroniti«, »gurnuti u vodu«, »potonuti« i »oprati«. Naša napomena u 
SVezi s riječima Bazričo i Borro naročito vrijedi za Dj 1,5. Prema 
tome, Po sebi nije nužno u Dj 1,5 reći da će apostoli na Duhove »biti 
kršteni Duhom Svetim«. Slobodno se smije kazati da će »biti zaronjeni 

u Duha Svetoga« koji je najviša moć i sila. Apostoli će »biti uronjeni u 
Duha Svetoga« da postanu jaki, sveti i moćni. To će ih konačno očistiti i 
prosvjetliti. Moći će pristupiti ostvarenju svoga poslanja. 

Duhovi su zaista prijelomni događaj u životu apostola. To je za 
obični vjernički život krštenje. U oba je slučaja riječ o pravome početku 
kojemu na izvoru stoji zahvat i djelo Božjega Duha. Stoga se duhovski 
događaj dobro dade usporedi krsnome činu. Ali stječemo dojam da iz 
Dj 1,4-5 ne proizlazi da su se apostoli na Duhove u strogome smislu 
riječi krstili. Na Duhove su apostoli bili »zaronjeni u Duha« i Duhom 
posve prožeti i proniknuti. Duh je apostole stubokom promijenio. Duh 
je na Duhove tako duboko djelovao na apostole da se to djelovanje 
može usporediti s djelovanjem krsnoga otajstva. Ako se vodi računa o 
osnovnome značenju upotrijebljenoga izričaja u Dj 1,4-5, uopće se ne 
nameće nužda da se govori o krštenju kada se tumači Dj 1,4-5. 


Dj 1,8 


Gornje mjesto ovdje spominjemo radi naznake udprvpec. Krist 
kaže da će apostoli na Duhove primiti Duha kao »snagu«. Tako će moći 
biti njegovi ućprvpec. Znamo da riječ u&prvc znači »svjedok«. Ali 
svjedočanstvo o kojemu je riječ u Dj 1,8 zacijelo ima posebno značenje. 
Predviđa takvo svjedočenje koje će uključiti čitavi život. Od svjedoka će 
se tražiti da životom svjedoče. To je vrhunski oblik svjedočanstva. Tu se 
polaže vlastiti život. Otuda je riječ u&prvs primila značenje »mučenik«. 
Pravi je i nepatvoreni »svjedok« tko prihvaća biti »mučenik«. U tu je 
svrhu nužno potrebita »snaga« koja se poistovjećuje s Duhom Svetim. 
Tu će snagu apostoli primiti na Duhove. Tek će tada biti u stanju postati 
»svjedocima« i »mučenicima« za Krista. Takvi su apostoli i bili poslije 
Duhova. Krvlju su svjedočili »sve do kraja zemlje«. Po nekim 
naznakama Rim je »kraj zemlje«. Ali je to za apostole preuzak prostor. 
Apostoli su uspjeli svjedočanstvo protegnuti daleko šire nego što su 
rimski bedemi i zidine. 


Dj 2,1-13 


Jasno je da je za svekoliku kršćansku pneumatologiju najvažniji 
tekst koji čitamo u Dj 2,1-13. Iz toga velebnoga opisa“ i izvještaja o 
silasku Duha Svetoga ovdje se obaziremo samo na neke pojedinosti. 
Tumačiti cijeli duhovski odlomak premašuje naše nakane i mogućnosti. 


5) Još jednom upozoravamo na djelo navedeno sprijeda u prvoj bilješci. Čitavo je posvećeno 
tumačenju duhovskoga događaja. Osobno tome djelu mnogo dugujemo. 

U Dj 2,1 čitamo da se Duh Sveti na ranu kršćansku zajednicu 
spustio na dan označen kao Ilevrexoomn. U grčkome je zevrexoovi 
redni broj ženskoga roda. U Dj 2,1 odnosi se na riječ "nuepa. Prema 
tome, u Dj 2,1 govor je o »pedesetome danu«. Otuda je nastao naziv 
Pedesetnica ili Pedesetodnevnica. Pedesetnica je pak naziv za jedan 
židovski blagdan. Prvi put se spominje u Tob 2,1, ali se također navodi 
u 2 Mak 12,32. Naziv pozna i Josip Flavije. Riječ je o židovskoj 
svetkovini koja po značenju u židovstvu dolazi na treće mjesto. Blagdan 
se veže uz broj 50 jer se slavio pedeset dana nakon prve nedjelje iza 
pashe. To se inače podudara s vremenom kada su Židovi poslije prvih 
požetih pšeničnih snopova prinosili Bogu žrtve od žitnoga uroda. Stoga 
se Pedesetnica smatrala zaključkom pashalnih svečanosti i početkom 
žetvenoga skupljanja. 


Osim naziva Pedesetodnevnica svetkovina se među Židovima koji 
su govorili hebrejski nazivala »blagdanom sedmica« (Izl 34,22) i 
»danom prvina« (Izl 34,22). Nazivi potječu od prinošenja pšeničnih 
prvina Bogu. Naknadno je Pedesetnica povezana sa sinajskim zako- 
nom. Io se zbilo u Filonovo doba. Poticaj za takvo shvaćanje 
Pedesetnice zacijelo je pružila zabilježba iz Izl 19,1. 


Židovski je blagdan Pedesetnice što se spominje u Dj 2,1 kao dan 
silaska Duha Svetoga na članove kršćanske pracrkve imao različiti 
smisao u duhovnoj židovskoj povijesti. Židovska se Pedesetnica 
svetkovala kao zahvalnica Bogu za ljetni žetveni urod. Židovi su Bogu 
kao prinos prikazivali zrelo i plodno žito da mu se zahvale za sva dobra 
pomoću kojih održava njihov život. Isto tako Židovi su svoju 
Pedesetnicu vezali uz Mojsija i savez koji je Bog sklopio s njima kao s 
odabranim narodom. Mojsije je Izraelu dao temeljni zakon. Bog je s 
izraelskim narodom sklopio trajni ugovor. Židovi su se na dan 
Pedesetnice sjećali zakona koji im je Bog dao po Mojsiju kao i saveza 


sklopljena s Bogom. Boga su također veličali što im je poklonio zakon i 
savez, 


Duh Sveti je sišao na Pedesetnicu na prvu kršćansku zajednicu. 
Duh se ukazuje najvećim Božjim darom i poklonom. Isus je 
uspostavio konačni savez između Boga i ljudi. Ljudi u život provode 
taj savez po snazi i milosti Duha Svetoga. Krist je donio svoj zakon. To 
Je ljubav. Taj zakon može ostvariti samo duhovni čovjek jer ljubavi 
nema bez prisutnosti Duha Svetoga. Sve su to razlozi radi kojih 

kršćani svoju Pedesetnicu uzimaju za iznimni dan. Tada Bogu 
zahvaljuju što je sišao Duh Sveti koji omogućuje u djelo provesti Božji 
zakon, savez i ljubav.9 

Dosada smo spontano govorili da je na prve Duhove Duh Sveti 
sišao na apostole. Na njih je zacijelo sišao. Samo je pitanje da li je samo 
na njih sišao. U Dj 2,1 12,4 stoji da su »svi« bili na okupu i da su se »svi 
napunili Duha Svetoga«. Pita se tko su »svi« o kojima je riječ. Po nekim 
naznakama »svi« su zapravo dvanaestorica apostola. Toliko ljudi može 
stati u »kuću« koja se kao boravište osoba na koje je sišao Duh Sveti 
spominje u Dj 2,2. I u Dj 1,13-14 čitamo o »gornjoj sobi« gdje su se 
apostoli obično sastajali na molitvu. Ali se uz njih spominju »neke žene, 
Isusova majka Marija i njegova braća«. Kuća i soba po sebi ne 
propuštaju odveć veliko mnoštvo. Uostalom, najčešće se misli da je 
Duh na Duhove sišao samo na apostole. 

Ipak nije isključeno da je Duh na Duhove udijeljen cijeloj prvotnoj 
kršćanskoj zajednici. U Dj 1,15 piše da je Petar pred Matijin izbor 
govorio pred »otprilike sto dvadeset osoba«. Štoviše, Pavao izvješćuje 
da se Uskrsnuli »ukazao braći kojih je bilo više od pet stotina« (1 Kor 
15,6). Dade se, dakle, zamisliti da su svi Kristovi sljedbenici bili na 
okupu kada je sišao Duh Sveti i »sve« ih ispunio. Upravo je značajka 
Novoga zavjeta da se Duh Sveti bez razlike daje svima. 

U Dj 2,3 zabilježeno je da su se na Duhove »ukazali jezici kao od 
plamena«. Očito je da riječ »jezik« tu ne označuje tjelesni ud. Apostoli 
su zacijelo imali svoje jezike. U Dj 2,3 »jezik« zasigurno znači »govor«. 
Silaskom Duha Svetoga apostoli su stekli »jezik« da mogu govoriti. 
Ranije nisu znali ni mogli onako govoriti kako će progovoriti nakon 
Duhova. Apostoli poslije Duhova govore drukčijim »jezikom« nego su 
ranije govorili. Sada se u njihovu »jeziku« nalazi »plamen«. Na apostole 
je sišao Duh Sveti da im govor postane »ognjen«. Tom se vatrenošću 
njihov sadašnji »jezik« razlikuje od prethodnoga. Sada apostoli svojim 
govorom mogu svijetom raznositi žar koji je sami Krist donio na svijet. 

Luka u Dj 2,4 označava način kako govore apostoli pošto su primili 
»plamene jezike«. Segnuo je za rijetkom i probranom riječi 
*anogBeyyeoBo. U grčkoj se književnosti 'aropBeyyeoBa rabi kada 
netko radi iznimne važnosti nešto »izjavljuje povišenim glasom« ili kada 

6) Usp. H. LECLERCOQ, Pantećote, 260-274; M. DELCOR, Pantećote, 878-879; R. Le DEAUT, 
Judaisme, 1515-1516; R. CABIE, Pantećote, 1029-1036; A. ARENS, Pfingsten, 421-422; G. T. 
PURVES, Pantecost, 739-742; E. LOHSE, zevmuoovi, 44-53; M. DELCOR, Pantećote, 
858-879; M. RIGHETTI, Manuale, II, 235-242; C. CALLEWAERT, Lćon le Grand, 68-71; C. 
S. C, WILLIAMS, Acts, 62; J. KURZINGER, Apostelgeschichte, 13; F. F. BRUCE, Acts, 


53-54; F. J. F. JACKSON-K. LAKE, Beginnings, 16; H. L. STRACK-P. BILLERBECK, 
Apostelgeschichte, 567-602; G. SCHILLE, Apostelgeschichte, 94. 

»izriče mudru izreku« odnosno kada »objavljuje proroštvo«. Riječ 

oznaju i biblijska Sedamdesetorica. U njih &nog9eyyeoBa znači 
»uznosito« i »proročki« govoriti ili »pjevati himne«. U svakome slučaju 
Duh je na Duhove osposobio apostole da mogu iznimno, izvorno, 
poneseno i žarko govoriti. Ako su do sada tako reći bili nijemi i šutljivi, 
od sada će kao mudraci i proroci jasno i protančano besjediti. 

U Dj 2,4 za one koji se nazivaju »svi« piše da su se »napunili Duha 
Svetoga«. Vjerojatno se navedenim izričajem ukazuje na iznimnost 
duhovnoga položaja ljudi koji se označuju kao »svi«. Duhovi su u 
povijesti spasenja jedinstven i neponovljiv događaj. Tada ostvarena 
duhovna punina taj događaj razlikuje od svih pređašnjih i kasnijih 
zahvata Božjega Duha. Prethodna su davanja Duha djelomični uvod i 
stanovita priprava za puninu datoga na Duhove. Isto tako darivanja 
Duha poslije Duhova udioništvo je na punini obistinjenoga na Duhove 
kada su se »napunili Duhom Svetim svi« koji su se zatekli u »kući« 
duhovskoga događaja. 


U Dj 2,11 naznačen je sadržaj i razlog apostolskoga nadahnuća i 
poduhovskoga govora. Riječ je o »veličanstvenim Božjim djelima«. 
Jasno je da je svako Božje djelo veličanstveno. Stoga će apostoli nakon 
Duhova zaista posvuda razglašavati sva Božja djela. Ipak je u povijesti 
spasenja i svekolikoj povijesti Kristovo uskrsnuće na zaseban način 
»Božje veličanstveno djelo«. Zato apostoli posebice navještaju, tumače 
i svjedoče za Gospodnje uskrsnuće kao temelj i osnov ljudskoga 
opravdanja i spasenja. 


Dj 4,31 


U Dj 4,31 piše da su apostoli, ispunjeni Duhom Svetim, Božju 
riječ naviještali uer& zmappnoiac. Oci su se rado zaustavljali na 
spomenutome grčkom izričaju i pridavali mu veliko značenje. U Grka 
Je mappnovx važan pojam. Riječ je o društvenoj slobodi govora. 
Samo se ondje ostvaruje zappnoia gdje čovjek slobodno govori na 
slobodnome skupu. Takvu je slobodu Duh Sveti udijelio onima na 
koje se spustio. Kršćanin je slobodan jer je primio Duha slobode. 
Stoga smije u svojoj zajednici i drugdje nesmetano i slobodno govoriti. 
I Adam je prije pada kao ures imao slobodu govora. Slobodno je 
BOvorio s Bogom i pred Bogom. Ali se Adam »sakrio« (Post 3,8) kada 
Je sagriješio. Nije više sa slobodnim govorom izlazio pred Boga. Bio 
mu je uskraćen slobodni govor jer je postao rob i sužanj. Tek je 
otkupljeni čovjek ponovno stekao slobodu. Duh Sveti mu je vratio 
»slobodu govora«. 

Dj 8,14-18 


Ulomak u Dj 8,14-18 višestruko je značajan za pneumatologiju. U 
Samariji koja je za pravovjerne Židove slovila kao poganski kraj 
propovijedao je Filip. Stanovnici su Samarije »pristajali da se krste« (Dj 
8,13). Ali još uvijek »na nijednoga od njih nije sišao Duh Sveti«. Razlog 
je tome taj što su »samo bili kršteni na ime Gospodina Isusa« (Dj 8,16). 
Da krštenici u Samariji »prime Duha Svetoga«, apostoli su u Samariju 
poslali Petra i Ivana. Tek kada su oni na Samarijce »položili ruke«, ti su 
ljudi »primili Duha Svetoga« (Dj 8,17). Iz navedenoga se vidi da se 
krštenima »Duh daje polaganjem ruku« (Dj 8,18). Prije nego su Petar i 
Ivan položili ruke na krštene u Samariji, »za njih su se pomolili da prime 
Duha Svetoga« (Dj 8,15). Iz prethodnoga nije teško zaključiti kako se i 
uz koje uvjete u kršćanstvu prima Duh Sveti. Čovjek najprije mora biti 
kršten. Potom trebaju doći Petar i Ivan da se kao apostoli pomole, 
polože ruke i tako će sići Duh Sveti. Isti se postupak spominje i u Dj 
19,1-7. Prema tome, za davanje i dobivanje Duha potrebita je 
apostolova nazočnost, molitva i polaganje ruku. Nije neobično što se za 
davanje Duha odabrao znak ruke koju prati molitva. Po sebi je i ruka 
nemoćna kada je u pitanju Duh. Zato znak ruke prati molitva. 

Ruka kao znak igra veliku ulogu u religioznome svijetu. Znak je 
snage. Stoga se ruka veže uz Duha koji je Božja sila i moć. Dodirom 
ruke bolesni ozdravljuju. Bolest je za Bibliju djelo đavla. Zato bolest 
otklanja ruka kao znamen Duha koji tjera đavla uzročnika bolesti. Po 
ruci se prenosi Duh koji u zajednici osposobljuje predstojnike. Rukom 
se daje Božji blagoslov. Ruka sa zajednicom izmiruje grešnike koji su 
po Duhu oproštenja stekli nevinost i čistoću. Apostolova ruka uz 
molitvu dijeli kršteniku Duha. To proizlazi iz Dj 8,14-18 i Dj 19,1-7. 

Naročita je neobičnost odlomka u Dj 8,14-18 što je tu zabilježeno 
da kršteni, premda kršteni, u krštenju nisu primili Duha Svetoga. 
Otuda bi slijedilo da krštenje ne daje Duha već jedino polaganje ruku. 
Taj je zaključak, naoko razuman, posve suprotan cjelokupnoj novozav- 
jetnoj i kasnijoj predaji. Krsta nema bez Duha. Krsni je čin djelo Duha. 
Ali polaganje ruku također daje Duha. Teolozi razlikuju krsno davanje 
Duha i davanje Duha po položenim rukama. Vele da u krstu Duh 
stvara kršćanina dok se kod polaganja ruku daje Duh koji omogućuje 
da se u život provede duhovni bitak nastao u krštenju. Teolozi kažu da 
kod krsta Duh vjerniku poklanja kršćanski bitak, a kod polaganja ruku 
daje moć da se može kršćanski živjeti i djelovati. Djelovanje izvire i 
slijedi bitak. 

Dj 10,44-48 


U Dj 10,45 neposredno susrećemo izričaj »dar Duha Svetoga«. 
Tako se zaista često izražavaju svi novozavjetni slojevi. Novi zavjet 
veoma rado kaže da je Duh Sveti Božji »dar». Taj »dar« kao vrhunski 

oklon i sažetak svih Božjih darova Bog udjeljuje ljudima. Tome se 
može dodati da Duh kao dar od Boga dijeli sve darove koje nam daje 
Bog. Crkveni su Oci učili da je božanske darove kod nebeskoga Oca 
ljudima zaslužio Krist, ali ih u Crkvi ljudima dijeli Duh Sveti koji je 
vrhovni »dar« poklonjen ljudima. Stoga izričaj »dar Duha Svetoga« 
jednako znači »dar koji daje Duh Sveti« i »dar koji je Duh Sveti«. Inače 
su Oci drage volje »dar« uzimali za ime Duha Svetoga. Čini se da je u 
tome prednjačio sv. Augustin. 

Na istome mjestu piše da su »dar Duha Svetoga« primili »pogani«. 
U izvorniku stoji ra €9vn. Pod Ta &9vn u Novome se zavjetu misli na 
sve puke koji nisu ni vjerom ni narodnošću Židovi. Svi ljudi bez razlike 
na vjeru, narodnost i stupanj kulture i civilizacije za Novi su zavjet Ta 
eOvn ako nisu Zidovi. Nadalje, u Dj 10,45 čitamo da su se »obrezani 
vjernici« prenerazili i iznenadili što su ljudi koji nisu židovskoga 
podrijetla primili na »dar« Duha Svetoga. U Dj 10,44-48 namjerice kao 
nešto izvanredno i iznimno stoji zapisano da i Ta €9vn primaju »dar 
Duha Svetoga« kada se obrate i postanu kršćani. Dužni smo ipak 
obrazložiti zaprepaštenost i zbunjenost judeo-kršćana nad činjenicom 
što su obraćeni pogani obdareni darom samoga Duha Svetoga. Ovdje 
se, drugim riječima, osjeća drevna i teška poteškoća u ranome 
kršćanstvu pred potrebom i nuždom da se evanđelje navijesti svim 
narodima te svi dobiju dar Duha koji kao Duh milosti i molitve oprašta 
grijehe i opravdava. 

Poznato je da je Stari zavjet kao cjelina bio omeđen starim Božjim 
narodom. Čovjek bi pomislio da ostali narodi za Objavu uopće ne 
postoje. Ipak ne želimo kazati da u Starome zavjetu nije bilo naznaka 
da će Objava zahvatiti čitavi svijet. Unatoč tome, starozavjetna je 
Biblija knjiga drevnoga izabranoga naroda. 

Sami Isus proveo je svoj zemaljski život isključivo u okvirima svoje 
Ovozemne domovine. Jedino je propovijedao svojim sunarodnjacima. 
Rekao je: »Ja sam poslan samo izgubljenim ovcama doma Izraelova« 
(Mt 15,24). Sigurno se i to duboko usjeklo u sjećanje njegovim 
učenicima. Ipak ne kanimo tvrditi da u Isusovu zemaljskom djelovanju 
nema naznaka da je njegov prohod zemljom bio za cijelo čovječanstvo. 
Isus je kazao da je kao Sin čovječji došao dati »svoj život kao otkupninu 

za mnoge« (Mk 10,45). I u izvorniku, doduše, stoji »za mnoge«. Ali je 
izričaj »mnogi« semitizam koji znači »svi«. Prijedlog »za« valja 
razumjeti istodobno u smislu »umjesto« i »u korist«. Prema tome, izMk 
10,45 proizlazi da je Isus bio u ovome svijetu da svoje djelo prikaže kao 
»otkupninu« umjesto čitavoga čovječanstva i u korist svekolikoga 
ljudskoga roda. Isus je isto ponovio na Zadnjoj večeri. Svoju je žrtvu 
Velikoga petka protumačio kao otkupljenje za svekoliki svijet. U tome 
je pogledu Krist posve jasan nakon uskrsnuća. U Mt 28,18 naređuje 
apostolima da »sve narode« učine njegovim učenicima. U Mk 16,15 čak 
zapovijeda da se propovijeđu obrate »svakome stvorenju«. U Dj 1,8 
kao domet apostolskoga djelovanja Uskrsnuli određuje »kraj zemlje«. 


Unatoč netom iznesenome neprijeporno je da se u mladome 
kršćanstvu sporo i teško probijala misao o nužnosti sveopćega 
propovijedanja. Stoga se ta nužnost često i raznoliko ukrepljivala, 
Vidjesmo da u Dj 10,44-48 činjenicu opće propovijedi potvrđuje 
darivanja Duha obraćenim poganima. Na drugim mjestima se ista 
potreba zasnivala drugim dokazima. Sjetimo se da Matej u rodoslovlju 
na početku svoga evanđelja među Isusovim precima napominje dvije 
grešne žene i dvije tuđinke. Očito je time htio kazati da se Krist rodio za 
sve grešnike i za one koji nisu krvlju i podrijetlom Židovi. U istu je 
svrhu dijelom opisan događaj s poklonstvom mudraca. Oci su Crkve u 
mudracima vidjeli zastupnike i predstavnike svih naroda koji nisu 
Židovi. Ovdje čak smijemo spomenuti i znameniti uvod u četvrto 
evanđelje. Tu je Ivan Isusa nazvao Riječju. Sigurno je to učinio 
namjerno. To je bio najprikladniji način da ondašnji naobraženi svijet 
shvati i prigrli evanđeosku blagovijest. Ivan u svome proslovu dva puta 
spominje Krstitelja. Zna se pak da je već Krstitelj htio svoj govor 
protegnuti izvan granica svoje domovine. 

Ipak je apostol Pavao možda najviše učinio da se mlado krćanstvo 
poletno, žarko i oduševljeno otvori svim ljudima. U tu se svrhu Pavao 
pozivao na Adama i Abrahama. Bog je stvorio čovjeka. Stoga poruku 
ljubavi, vjere i ufanja treba priopćiti svakome čovjeku. Bog je ljubio 
Abrahama zbog njegove vjere i pouzdanja u providnost. Vjera pak ne 
počiva na tjelesnome podrijetlu. Svaki čovjek može postati vjernik i 
Božji miljenik poput Abrahama. Zato je Pavao neumorno propovije- 
dao poganima i zavrijedio nositi naziv njihova apostola. U taj širi okvir 
treba smjestiti Dj 10,44-48 otkuda ovdje crpemo stanovitu pneumato- 
lošku korist i pouku. 

Dj 11,15 


Petar je u Jeruzalemu tumačio što se zbilo s Kornelijem i njegovim 
ukućanima. Pri tome reče da je na njih »sišao Duh Sveti kao i na nas u 
početku« (Dj 11,15). Zgodu spominjemo radi naznake »u početku«. 
Očito je da Petar ima pred očima duhovski događaj koji smatra 
»početkom«. Silazak je Duha Svetoga na Duhove »u početku« Crkve 
bez sumnje posvemašnji »početak«. Novi je zglob u razdiobi vremena i 
povijesti spasenja. Ovdje se rado sjećamo drugih dvaju »početaka«. 
Biblija počinje svečanim riječima »u početku« (Post 1,1). Isto tako 
Ivanovo evanđelje počinje izrekom »u početku« (Iv 1,1). Smije se 
možda reći da duhovski »početak« dokončava i dovršava »početak« 
kojim je počeo svijet i »početak« koji je evanđelje. Duh Sveti svojim 
djelovanjem provodi u djelo svaki prethodni spasenjski početak. Kada 
Duh Sveti posredstvom Crkve ispuni ranije početke, nastupit će »kraj« 
koji je ujedno bio »cilj« (1 Kor 15,23) svakoga početka. Tada će početi 
beskonačni početak. 


Dj 19,7 


U Efezu je polaganjem Pavlovih ruku Duha Svetoga primilo nekih 
»dvanaest muževa« (Dj 19,7). Ta primjedba može imati znakovito 
značenje. Dvanaest rukopoloženih Efežana jamačno doziva u pamet 
prve Duhove. Ne mislimo da je to namjerno tumačenje zagonetnoga 
izričaja »svi« iz Dj 2,2 i 2,4. Radije želimo istaknuti da je Pavlovo 
polaganje ruku za efešku zajednicu isto što i silazak Duha na Duhove za 
one na koje se tada Duh spustio. Tako se polaganje ruku da se primi 
Duh Sveti ukazuje svečanim i važnim činom. U zajednici gdje se obavlja 
njezina je duhovska svetkovina. Duh silazi u zajednicu gdje se polažu 
apostolske ruke jer je već sišao na prve Duhove. Duh duhovskoga 
događaja i Duh položenih ruku uz pratnju riječi molitve jedan je te isti 
Božji Duh. 


Gal 4,6 


Za početak kratko predstavljamo cijeli ulomak iz kojega s r.6. 
nešto opširnije obrađujemo pneumatologiju. Tekst u Gal 4,4-6 teološki 
je zaista iznimno bogat. U prvome redu svraćamo pozornost na izričaj 
>punina vremena«. Pavao zacijelo drži da je »punina vremena« u 
cjelokupnome tijeku vremena vrijeme koje je Isus proboravio na 
zemlji. To je kratko vrijeme, ali presudno za povijest ljudskoga 
Spasenja. Vrijeme koje je prethodilo teklo je prema toj »punini«. 

Vrijeme što slijedi kroz stoljeća pronosi sadržaj »punine vremena«. 
Prema tome, za kršćanina u biti postoji vrijeme koje prethodi Kristu, 
vrijeme Kristova života i vrijeme poslije Krista. 


U Gal 4,4-6 Pavao nekoliko puta piše “o Gećc. U skladu s cijelom 
novozavjetnom predajom za nj je u Gal 4,4-6 “o Gegć6c zapravo Bog Otac. 
To iznosimo kako bismo istaknuli trojstveno obilježje teksta. Pavao 
spontano svoje razmišljanje isprepliće božanskim Trojstvom bez kojega 
ništa ne razumije niti pojašnjuje. I za Pavla je Trojstvo bit, srž i stožer 
novozavjetne vjere. Neiskazivo je trojstveno otajstvo pozadina cjelo- 
kupne Pavlove propovijedi. Prirodno se i neusiljeno zavlači u sve što 
Pavao misli i čini. 

O Bogu Sinu Pavao kaže da je »nastao iz žene«. Za Pavla je 
Kristovo utjelovljenje zbilja, a ne neki privid ili plod mašte. Pavao 
Isusovu Majku nigdje u svojim spisima ne spominje poimenice. Sv. 
Josipa uopće ne spominje. Možda time na poman način preuzima nauk 
o Kristovu djevičanskome začeću. Mariju u Gal 4,4 naprosto naziva 
»ženom«. Vjerojatno tako u njoj raspoznaje »ženu« koja se kao 
pobjednica pojavljuje u Post 3,15. 

Pavao kaže da se Krist rodio zbog ljudskoga otkupljenja. Pri tome 
spominje »zakon« kao jednu od osnovnih odrednica paloga čovjeka 
nesposobna da se od sebe podigne i uspravi. Govoreći o otkupljenju 
Pavao polazi od »tržnice« gdje se u njegovo vrijeme prodavalo i 
kupovalo robove, sužnje i zarobljenike. Sav je ljudski rod zbog grijeha 
bio rob na »tržnici« koja je čitavi svijet. Krist ga je svojom krvlju i smrću 
otkupio i oslobodio. Otkupljeni čovjek nije više rob. Stekao je 
»posinovljenje«. Izričaj je strogo pravni. 

U Gal 4,4-6 Pavao ističe dva osnovna božanska slanja. Kaže da je 
Bog u svijet »odposlao« svoga Sina i svoga Duha. Oba su ta slanja radi 
čovjeka. Tako je sve radi čovjeka. Objava je antropološka. 


U Gal 4,6 Apostol kaže da Duh Sveti u posinjenim vjerničkim 
srcima »izriče 'ABB6«. U Rim 8,15 veli da mi kao kršćani u Duhu 
Svetome »izričemo "ABB&«. Pavao se u oba slučaja poslužio riječju 
xodtLo. Ta riječ ima više značenja. Nije lako odabrati najpodesnije. Na 
izbor stoji: »vikati«, »bučati«, »glasno govoriti«, »prodorno vikati«, 
»kričati«, »zvati glsnim uzvicima«. Čini se da je Pavao oc shvatio 
u smislu »s pouzdanjem dozivati« kako to čini maleno i nemoćno dijete. 
Na takvo shvaćanje upućuje dodatak 'ABB&. U svakome slučaju Pavao 
nema na umu neku nerazumnu i nerazumljivu galamu iza koje 

gu se često skrivali razni fanatici i egzaltirani ljudi koji su tvrdili da 
postupaju i govore po neposrednome nalogu Duha. Duh nije s 
nastranim, bunovnim i maglovitim. 

Svakako iz Gal 4,6 i Rim 8,15 proizlazi da je svrha poslanja Duha 
Svetoga da u nama i mi u njemu djetinjom privrženošću i prisnošću 
Boga zazivamo i imenujemo "ABB. Ali da bismo donekle shvatili 
Pavlovu misao, potrebito je ukratko se osvrnuti na Božje očinstvo radi 
kojega nam se daje Duh Sveti. 

U svim kršćanskim Vjerovanjima na prvome mjestu stoji da je Bog 
Otac. Unatoč tome, dosta je oskudna i gotovo ne postoji kršćanska 
literatura neposredno posvećena razmatranju Božjega očinstva. To nas 
još više potiče da se na tome zaustavimo s nekoliko primjedaba. 

Povjesničari religija tvrde da pripada najiskonskijoj ljudskoj 
religioznosti vjerovati u Božje očinstvo. Potvrdu nalaze u drevnim 
sumerskim i babilonskim religioznim spisima gdje se bog mjeseca Sin 
naziva »milosrdni otac«, a bog sunca Ea »milostivi otac«. Zna se da je 
Homer Zeusa naslovio »ocem« i »roditeljem« svih »ljudi i bogova«. 
Slično su se Rimljani izražavali o svome Jupiteru. Jupiter je »roditelj«. 
Iako se u spomenutim krugovima redovito samo mitološki govorilo o 
Božjemu očinstvu, vrijedilo je napomenuti tu temeljnu ljudsku slutnju i 
nadu. Čovjek se odvajkada i svuda pred Bogom osjećao djetetom i 
sinom. U taj će se opći i izvorni sud ucijepiti objavljeni nauk. 

Strogo govoreći, Stari zavjet kao cjelina nije u većoj mjeri poklonik 
Božjega očinstva. Rijetka su mjesta gdje se Bog na starozavjetnim 
stranicama naziva Ocem. Tako koji put postupaju neki proroci da 
ljudima utisnu u dušu posluh, ljubav i pouzdanje prema Bogu. Stari je 
zavjet izbjegavao govoriti o Bogu kao Ocu jer se bojao da se to doslovce 
shvati. Također se strašio da se otuda u njegovu religiju ne zavuče 
politeizam. Stari je zavjet pošto-poto htio sačuvati Božju odvojenost i 
različitost od svijeta i čovjeka. Sve je to uvjetovalo da se u Starome 
zavjetu razmjerno malo govori o Bogu kao Ocu. Kada se to ipak činilo, 
redovito se isticalo da je Bog cijelome odabranome narodu Otac. 
Rijetko je kada netko u Starome zavjetu osobno za se tvrdio da mu je 
Bog Otac. U tome se smislu o Božjemu očinstvu možda dadu razumjeti 
Izjave koje čitamo na slijedećim mjestima: Mudr 2,16; 11,10; 14,3 i Sir 
23,1-4, 

. Isus je, zauzvrat, redovito Boga nazivao Ocem. Pri tome se u 
Njegovim govorima zamjećuje razlučivanje naznačeno izričajima »moj 
Otac« i »vaš Otac«. Bog je u punome i pravome smislu Otac jedino 
Isusu Kristu. Samo Krist je razlogom što se Bog naziva Ocem. Isus je 

pak omogućio da Bog na naročit način bude Ocem i drugim ljudima. To 
ima je zaslužio svojim životom i djelom. Ljudi po Kristovoj milosti koju 
u njih ulijeva Duh Sveti postaju Božja djeca. Smiju Boga nazivati 
Ocem. Krist je došao na svijet da ljudima objavi Božje očinstvo. Otuda 
iznimna učestalost u Kristovim govorima naziva »moj Otac« i »vaš 
Otac«. Kršćanin može sa svim ljudima Boga općenito nazivati Bogom. 
Također ga može sa Židovima nazivati Jahvom. Ali njegov je vlastiti 
naziv za Boga Otac. Tako je objavio Krist. U tu je svrhu kršćanin 
primio Duha Svetoga. 

Red je razjasniti naziv 'ABB&4 kako ga čitamo u navedenim 
Pavlovim tekstovima. Među nekoliko aramejskih riječi, koje je kao 
naročito vrijedne preuzeo novozavjetni grčki, nalazi se i "ABBA. Pavlu je 
bilo stalo da i njegovi vjernici zadrže u svome sjećanju naziv za Boga 
*ABBĆ. U tu im je svrhu dat Duh Sveti. 

U Mk 14,36 čitamo da je Isus na samrti kao izdisaj Ocu rekao 
*ABB&. To nazivu pruža iznimnu važnost. Krist na umoru sažima svu 
svoju ljubav prema svome Ocu nazivajući ga 'ABPB6. Tako se “ABB& 
ukazuje vrhuncem Kristova nauka o Bogu. Isus je u *ABB& položio sav 
svoj odnos prema Ocu. 

Odrasli Židovi vlastitoga oca nisu nazivali abba. To je bilo 
dopušteno samo mladim članovima obitelji i posebice sitnoj i nejakoj 
djeci. Talmud bilježi da dijete počinje oca nazivati abba kada zubima 
stane mrviti pšenično zrnje. Crkveni pisci kao Teodor Mopsuecijski i 
Teodoret Cirski također napominju da riječ abba kao naziv za oca 
pripada ranoj djetinjoj dobi. Kada dijete stane tepati i oblikovati prve 
riječi, oca počinje nazivati abba. 

Iz gornjega nije teško zaključiti da je Isus veoma svježe i odvažno 
posegnuo za riječju "ABB& govoreći o Bogu. Nitko se osim njega ne bi 
smio tako izraziti o Bogu. Već je bilo iznimno što je Isus Boga nazivao 
Ocem. U odlučnome trenutku svoga života nazvao ga je 'APB&. Sada je 
jasno zašto je prvim kršćanima bilo stalo da se zapamti božanski naziv 
*ABB&. Krist je živio i umro da Boga objavi kao *'ABB&. Duh je sišao da 
bi trajno svuda odzvanjao taj isti "ABBć. Ako je vrhunac što se Bog u 
Starome zavjetu objavio pod imenom Jahve da se istakne kako je sve 
stvorio i kako svime iz neposredne blizine upravlja i ravna, vrhunac se 
čitave objave može nazreti i upoznati u tajanstvenome i djetinje 
bezazlenom 'ABB&. Nije čudo što kršćanin stavlja svu svoju nadu u 
'ABPB&. Kršćanin spokojno živi jer ljubi Boga za kojega vjeruje da je 
"ABBA. Čovjek po sebi ne bi nikada otkrio da je Bog "APP. To je saznao 
od Krista. Čovjek ne bi sam od sebe smio Boga nazvati ' APBć. Na to ga 
ovlašćuje Duh Sveti. 

Na kraju upozoravamo na sjajnu Pavlovu tvrdnju da »Bog« u svijet 
»šalje Duha svoga Sina«, Duh koji se vjernicima daje radi *APB6 Božji je 
Duh, ali je istodobno Duh Očeva Sina. Pavao se tako često izražava. Na 
temelju će Pavlove izreke kasnije nastati visoka i duboka spekulacija o 
odnosima Duha prema Ocu i Sinu. 


1 Kor 6,11 


Rečenica koju smo naveli i koju ćemo kušati razjasniti zaključak je 
za dva retka koji joj neposredno prethode. U tim dvama recima apostol 
Pavao donosi jedan od svojih znamenitih popisa grijeha koji prekršitelje 
isključuju iz »Božjega kraljevstva« (usp. 1 Kor 6,9-10). Usput 
spominjemo da je taj Pavlov popis i drugi koji su mu slični bio povod da 
su se u kasnijim stoljećima utvrđivali slični popisi grijeha koji za 
oproštenje traže prethodno obavljenu javnu pokoru. Popisi se među- 
sobno nisu uvijek podudarali. Bili su sad kraći, sad duži. Na popisu se 
nisu uvijek nalazili isti grijesi. 

S grijesima nabrojenima u 1 Kor 6,9-10 vjernici kojima Pavao piše 
nemaju ništa zajedničko. U 1 Kor 6,11 Pavao pokazuje kako se to 
dogodilo. Rascjep s pređašnjim zorno ističe jednostavna riječca »ali« 
koju Pavao uporno ponavlja tri puta u 1 Kor 6,11. Tim ponavljanjem 
zacijelo želi postignuti da se sadržaj iz 1 Kor 6,11 duboko usiječe u dušu 
svakome njegovu čitatelju. 

U 1 Kor 6,11 Pavao govori o očišćenju, posvećenju i opravdanju 
ljudi koji su zbog svoje nečistoće, grešnosti i nepravednosti nekoć bili 
odlučeni i udaljeni iz »Božjega kraljevstva«. To je djelo obavljeno »u 
imenu Gospodina Isusa Krista« i »u Božjemu Duhu«. Ovdje najprije 
svraćamo pozornost na biblijsko značenje i vrijednost »imena«. Za 
Bibliju »ime« je sve. Ono očituje imenovanoga. U imenu se nalazi 
punina onoga koji je imenovan. Ime kazuje ulogu onoga koji posjeduje 
dotično ime. Stoga se u Pismu stalno spominje ime. O svakome se pita 
kako mu je ime. Time se saznaje s kime se ima posla. U 1 Kor 6,11 »ime 
Gospodina Isusa Krista« ostvaruje očišćenje, posvetu i opravdanje kao 
nužan uvjet da se baštini Božje kraljevstvo. Uz Kristovo »ime« kao 
izvor za djelo opisano u 1 Kor 6,11 Pavao navodi »Božjega Duha«. On 
je zapravo napisao *&v To IIvevuanr rot Oeov. Ispisali smo izvornik radi 
Prijedloga “ev i genitiva rod GeoU. Prijedlog *egv može imati mjesno, 
načinsko i uzročno značenje. U 1 Kor 6,11 najbolje se opredijeliti za 
UZzročno značenje. U tome slučaju Pavao kaže da je uz Krista uzrok i 
Vrelo učinjenoga i ostvarenoga u 1 Kor 6,11 Božji Duh. Važno je voditi 
računa i o genitivu rov Qgov. U prvome redu treba opet istaknuti da u 

Novome zavjetu “o Đe6c redovito označava Očevu osobu jer je konačno 
počelo svega. Prema tome, Duh o kojemu je riječ u 1 Kor 6,11 dolazi od 
Oca i Ocu pripada kao njegov Duh. Time smjesta zamjećujemo 
trojstvenost izreke u 1 Kor 6,11. Djelo naznačeno u 1 Kor 6,11 
ostvaruje Gospodin Isus Krist, Duh i Otac. Usput upozoravamo na 
redoslijed nazočan u 1 Kor 6,11: Krist, Duh i Otac. To činimo radi 
otačke teologije. Nekoć su stanoviti krivovjerni teološki pisci otuda što 
Novi zavjet redovito kod božanskih osoba govori o Ocu, Sinu i Duhu 
Svetome uspostavili takozvani subordinacionizam u Trojstvu. Zaklju- 
čili su da je Sin niži od Oca, a Duh od Sina. Pravovjerni su teolozi 
uzvraćali da se u Novome zavjetu susreće i takav raspored trojstvenih 
osoba gdje se ne slijedi uobičajeni red i tako su poništavali 
ssubordinacionistički dokaz. Oci su se s pravom protiv subordinacio- 
nizma mogli i smjeli pozivati na 1 Kor 6,11. 

U 1 Kor 6,11 najprije se govori o čišćenju. Očito se misli na krsni 
čin koji pere i čisti svaku grešnu nečistoću i mrlju. Potom je riječ o 
posvećenju. Pavao želi reći da krsno otajstvo vjernika odvaja od 
profanoga i grešnoga svijeta. Kršteni se posvećuje. Od krštenja 
unaprijed pripada onome čije se »ime« nad njim izreklo. To je 
trojstveno ime. Krštenik je dužan živjeti u skladu sa svetošću kojom je 
posvećen kada se »oprao«. Na završetku razmišljanja u 1 Kor 6,11 
Pavao za »oprane« i »posvećene« kaže da su također »opravdani«. To 
nas navodi da se zaustavimo kod velikoga Pavlova nauka o opravdanju 
kojim grešni čovjek postaje pred Bogom pravedan. 

Pavao nije razmjerno u svim svojim pismima govorio o oprav- 
danju. Ta se tema uopće ne pojavljuje u prvim njegovim spisima. 
Rijetko se kada uočava u spisima koji dovršavaju Pavlovu pisanu 
ostavštinu. Pavao se poglavito zaustavio na opravdanju pišući Rimlja- 
nima i Galaćanima. Spor je zapravo i počeo u Galaciji. Tu su judeo- 
kršćani učili da i dalje treba opsluživati starozavjetne propise ili Zakon 
ako se želi biti pravedan pred Bogom. To je Pavla razljutilo. Dotične je 
proglasio »lažnom braćom«. Ako za opravdanje treba vršiti Zakon, 
uzaludna je vjera u Krista. Kristovo djelo nije bilo potrebno. Pavao je 
uočio da je riječ o bitnome. Stoga je nezapamćenom oštrinom napao 
»lažnu braću«. Nasuprot j»lažne braće« stao je učiti da jedino 
opravdava vjera u osobu i djelo Isusa Krista. Vjera je temelj 
opravdanja. Ona je put koji vodi do opravdanja. Opravdanje izvire iz 
vjere. Vjera je posredstvo opravdanja. Pavao je segnuo za cijelom 
pregršti prijedloga da izrazi sve odnose između vjere i opravdanja. U 

tome se sklopu smjenjuju i nadopunjuju: čuć, *ezmi, ev, ex i g'ic. Pavlu 
je Abraham živi dokaz da čovjeka opravdava vjera. Uostalom, već je 
u Habakuka zapisano da »pravedni živi od vjere« (Hab 2,4). 


Opravdanje je milost koja se ne zaslužuje i ne pozna nikakve 
pogodbe. Opravdanje se stječe po »imenu Isusa Krista« i »po Božjemu 
Duhu«. Tu nikakvu ulogu ne igra Zakon. Samo se traži vjera. O 
Zakonu kao mogućnosti opravdanja sanjali su farizeji. Stoga ih je oštro 
napao Krist. Od opravdanoga se traži da živi kao opravdani. 
Opravdani životom pokazuje i dokazuje da je opravdan. Svjestan 
ljudske trajne krhkosti i lomnosti Pavao ne želi da se opravdani 
uzohole i smatraju pravedničkom skupinom. Kršćanin je vjerom u 
trojstveno spasenjsko djelo opravdan, ali do smrti živi u grešnome 
svijetu i vijeku. Zato je stalno izložen grijehu i padu. Dok živi, nije 
nikada potpuno čist, svet i pravedan. Vjernik je u krštenju dobio milost 
čistoće, svetosti i pravednosti. Predstoji mu mučan i naporan trud da to 
sačuva kroz čitavi život. 


1 Kor 12,3 


Gornji smo redak naveli jer u njemu Pavao kaže da smo »svi 
napojeni jednim Duhom«. Naznaka »svi« čini nam se naročito važna. 
U njoj se zrcali razlika između starozavjetnoga i novozavjetnoga 
djelovanja i darivanja Duha. Kazasmo da se Duh u starome zavjetu 
davao samo istaknutijim pojedincima koji su imali obaviti neko 
iznimno djelo opće koristi. U Novome zavjetu Duh ne razlikuje niti 
razlučuje vjernike. Pavao uči da se kršćani ne dijele na »Židove, Grke, 
robove i slobodne«. U kršćanstvu se Duh daje »svima«. Svakome se 
daje izobila. Svi su kršćani Duhom »napojeni«. U Novome zavjetu 
nitko ne ostaje žedan Duha. Duh se među kršćane izlijeva kao bujica. 
Tako se obistinjuje Iz 44,3 gdje Jahve obećaje da će »na pokoljenja 
izliti svoga Duha«. Budući da vjernici »piju jednoga Duha«, jasno je da 
time postaju »jedno tijelo«. Kršćani su »jedno« jer je u njima »jedan 
Duh«. Odvojeni od toga jedinstva ne posjeduju Duha. Sv. Augustin je 
Ootpaloga od katoličkoga jedinstva smatrao odlomljenom granom u 
kojoj više ne prebiva Duh. Otpali je sličan tjelesnome udu gdje više ne 


struji životni dah. Samo povratak u jedinstvo vraća život i poklanja 
dah. 

2 Kor 1,22 


Rečenicu iz 2 Kor 1,22 prvenstveno smo odabrali radi riječi 
*agoafBov. Tu se čita u svezi s Duhom Svetim. Riječ aooapov je rijetka. 
U Novome zavjetu još se jedino nalazi u 2 Kor 5,5. Inače je rabi 
Aristotel i Antifan. Po sebi, 'agoafwv nije izvorno grčka riječ već je u 
grčkome semitizam. Redovito se susreće kod sklapanja kupo-prodaj- 
noga ugovora. Tu 'aooeaBdv naznačuje iznos koji je već isplaćen kao 
dokaz utvrđenoga ugovora koji se neće prekršiti, ali i kao potvrda da će 
neisplaćeno biti naknadno plaćeno. Prema tome, “aggaBowv je zalog ili 
jamstvo. U saveznome dogovoru između Boga i ljudi Duh Sveti je dat 
kao 'aoeaBov. On jamči da će se punina dati kada se povijest spasenja 
obistini u cjelini. Duh je već dat. Zato se ugovor i savez ne može 
raskinuti. Duh Sveti je »zalog« da će novi »savez« biti do kraja 
proveden u djelo. Crkveni su Oci u izričaju 'aegaBdv gotovo nazreli 
zasebni naziv za Duha Svetoga. Blaženstvo će biti u tome što će blaženi 
u punini posjedovati Očeva i Kristova Duha. Osuda će odbačene posve 
lišiti Božjega Duha. U ovome vijeku Duh je 'agcaPov. 


2 Kor 13,13 


Kod 2 Kor 13,13 zaustavljamo se s naročitom pomnjom. Razlog je 
tome taj što se to mjesto opet nalazi u sklopu euharistijskoga slavlja. 
Pavao je pozdrav iz 2 Kor 13,13 vjerojatno i sam preuzeo od najranijega 
bogoslužja. Stječe se dojam da su se prvi kršćani kod euharistije 
pozdravljali izričajima nazočnima u navedenoj rečenici. Gotovo da je ta 
rečenica bila stanovita lozinka i znak prepoznavanja među najranijim 
kršćanima. Bogoslužju se pripušta tko razumije pozdrav iz 2 Kor 13,13. 

Rado najprije upozoravamo na trojstvenost izreke u 2 Kor 13,13 i 
na redoslijed trojstvenih osoba: Gospodin Isus Krist, Bog, Duh Sveti. 
Značajno je što se Pavlovo pismo Korinćanima završava trojstvenim 
pozdravom. Taj je pozdrav vrhunac i sažetak čitavoga pisma. Pismo se 
ostavlja, ali se nosi njegov zadnji pozdrav koji sadrži vjeru u božansko 
Trojstvo kao stožer svekolike kršćanske vjere, ufanja i ljubavi. 

Apostol je korintskim vjernicima želio »milost Gospodina Isusa 
Krista«. To je njegova prva želja. Krenuo je od »milosti«. Učinio je to s 
pravom jer je »milost« isključivo kršćanska zbilja. U drugim se 
religijama nigdje ne čuje za milost. Poganski bogovi ne poznaju 
»milost«. Neobično je što se ni u Starome zavjetu koji je pun Jahvina 
milosrđa i sućuti prema čovjeku u strogome i točnome smislu ne 
spominje riječ »milost«. U okviru vjera koje pozna čovječanstvo jedino 

h.4 


Novi zavjet govori o Božjoj »milosti« prema čovjeku. Apostol Pavao je 
puno doprinio da novozavjetni ljudi upoznaju i prihvate »milost«. 
Apostol vjernike pozdravlja poklikom »milost Gospodina Isusa 
Krista«. On je svjestan da je Gospodin Isus Krist zapravo Božja 
»milost« ljudima. Krist je ljude otkupio i spasio. Krista ljudi nisu ničim 
zaslužili ni zavrijedili. Stoga je Krist za ljudski rod »milost«. Pavao 
svojim izričajem također želi kazati da je Krist zaslužio »milost«. Milost 
je Kristova. Krist je izvor i začetnik milosti. 


Nova je Apostolova pozdravna želja vjernicima u Korintu “n *oy6sn 
TOW Ogod. Ovdje smo morali navesti izvorne Apostolove riječi. Genitiv 
TOB OgoU u skladu s novozavjetnim načinom govora zapravo označuje 
Oca. Otac je začetnika za *ay&mmn. Ali Otac je isto tako onaj na koga se u 
krajnjoj raščlambi odnosi *ay&mnq. Svaka *ayć&sn potječe od Oca jer 
»Bog je ay6sm »(1 Iv 4,8 i 4,16). Isto tako svaka *ayćsn završava kod 
Oca. Tu nalazi spokoj i vječno smirenje. 


Više smo puta namjerice napisali *ay&an. Ta je riječ kršćanska 
kovanica. Grci je nemaju. Oni posjeduju jedino šooowc. Kršćani su 
riječju 'ay&mn izrazili da je Bog »ljubav« koja ljubi čovjeka jer je 
»ljubav«. Čovjek uzvraća ljubav prema Bogu. Bližnjega ljubi radi Boga 
i u Bogu. Riječ *ay&mmn izražava ljubav Boga prema čovjeku, čovjeka 
prema Bogu i radi Boga prema bližnjemu. Sve se to zgusnuto nalazi u 
Apostolovu izričaju »ljubav Boga« iz 2 Kor 13,13. 


Ireća je Apostolova želja pravi razlog našega bavljenja retkom 
koji raščlanjujemo. Sada Apostol želi »zajedništvo Duha Svetoga«. 
Korintskoj je Crkvi posebice potrebito zajedništvo. Poznata je sklonost 
te kršćanske zajednice cijepanju i razdorima. Sam je Pavao u 1 Kor 
1,10-17 naveo korintske »podvojenosti«. Uzgred spominjemo da će i 
papa Klement već oko g. 100. iz Rima pisati u Korint da izmiri tamošnje 
kršćane. Pavao mir i slogu u Korintu želi utemeljiti na Duhu Svetome. 
Taj je Duh jedan. Stoga su svi koji posjeduju dar i zalog Duha dionici 
istoga »zajedništva«. Bez istoga Duha nema punoga i istinitoga 
zajedništva. Stoga Apostol traži da među korintskim vjernicima vlada 
Jedan te isti Duh. Vjernici među kojima caruje »zajedništvo Duha 
Svetoga« posjeduju Kristovu »milost« i Očevu »ljubav«. To se negda 


= i sada opet želi euharistijskim pozdravom iznesenim u 2 Kor 
B.13. 

Tit 3,5 


U Tit 3,5 Pavao navodi da Duh Sveti »po kupelji« koja je krštenje u 
krštenome ostvaruje »preporođenje i obnovu«. Premda je riječ 
»preporođenje« dosta rijetka u Novome zavjetu, redovito se zna zašto 
ju je Apostol upotrijebio. Često se tumači »preporođenje« koje se zbiva 
snagom Duha Svetoga u krštenome. Kršteni se na krstu ponovno rada. 
Tada se rađa kao kršćanin. Rađa se djelom i moću Duha Svetoga. Jasno 
je da se taj krsni novoporod mora protegnuti na čitavi ćudoredni život. 


Uz »preporođenje« Pavao navodi »obnovu« kao krsni učinak 
Duha Svetoga. Apostol se zapravo poslužio riječju 'avaxawogis. Riječ 
*avaxawogic Pavlova je kovanica. Prije njega nitko je nije poznavao. 
Poslije će je rabiti samo crkveni pisci. Za razumijevanje Apostolove 
misli valja krenuti od pridjeva xoavćc koji je sadržan u spomenutoj 
imenici. Sam Pavao govori o kršćaninu kao xown xriowc (Gal 6,15; 2 
Kor 5,17). Očito je da čovjek postaje XQWY xqrigig radi krsne 
'avaxowogis koja je djelo pripisano na poseban način Duhu Svetome. 
Istina je da izričaj xoavn xquoig prevodimo »novo stvorenje« i 
*avaxowvooc »obnova«. Ali da se valjano shvati kako krštenik snagom 
Duha po »obnovi« postaje »novo stvorenje« nužno je krenuti od 
Pavlova ključnoga antropološkoga pojma »naš stari čovjek« (Rim 6,6). 
Svaki je čovjek bez obzira na dob od samoga začeća »stari čovjek«. On 
to ostaje dok ga »obnova Duha Svetoga« u krštenju ne preporodi za 
»novo stvorenje«. 

Pod »starim čovjekom« Pavao jamačno misli na ljude koji su 
robovali drevnim odrednicama i snagama koje su zbog praroditeljskoga 
pada i drugih grijeha do Krista i pojedinačnoga krštenja sudbina 
svakoga ljudskoga bića. Te su odrednice poglavito ove: grijeh, smrt, 
tijelo i zakon. Grijeh je odvojenje čovjeka od Boga. Zbog grijeha koji je 
zavladao svijetom Adamovim padom nitko se od ljudi ne bi mogao 
vratiti Bogu. Grijeh je jaz i nepremostivi ponor između Boga i čovjeka. 
Tko je pod vlašću grijeha, nema pristupa Bogu. Posljedica je grijeha 
smrt u svim oblicima. Tu imamo pred očima tjelesnu smrt, dušinu smrt i 
eshatološku smrt. Grijehom je čovjek mrtav jer nema udjela na životu 
koji je Bog. Čovjek je mrtav dok je grešan. Apostol ističe da je i 
pobunjeno tijelo odrednica »staroga čovjeka«. Tu je i »zakon« kao 
htijenje da se čovjek svojim silama vrati Bogu. Do Krista i vlastitoga 
krštenja svatko kao sužanj robuje vlastitostima »staroga čovjeka«. Iz 
navedenih ga sila i okova jedino oslobađa »preporođenje i obnova 
Duha Svetoga po kupelji« (Tit 3,5). Krsna je »obnova« nužna 

pretpostavka da umre »stari čovjek« i da počne živjeti »novo 
stvorenje«. Ta je »obnova« tako duboka i korjenita da se izjednačuje 
novome stvaranju. To pak djelo može izvesti samo Duh Sveti koga 
bogoslužje časti kao Stvorca. 


Ef1,13 


U Ef 1,13 Pavao podsjeća svoje čitače da su jednom bili 
»zapečaćeni Duhom Svetim«. Polazeći od te izreke predaja će Duha 
Svetoga vezati uz kršćanski pečat. Čak će i u tome nazreti otajstveni 
govor o božanskome Irojstvu. Rani će teolozi učiti da Otac pečati 
vjernike Duhom i da se u tome pečatu nalazi slovo Božje Riječi. 


Poznata je različita uloga pečata. Pečat je znamen vlasništva, 
vjerodostojnosti i zaštite. Pečat kazuje kome što pripada. Po žigu je 
isprava vjerodostojna. Pečat štiti zapečaćeno. Zbog svoje uloge pečat se 
često upotrebljava. Pečat je poznavao Stari zavjet. Izraelac je pečaćen u 
znak pripadanja Bogu. Bog je štitio Izraelca jer nosi njegov pečat. Pečat 
je u znak pripadnosti nosio rimski vojnik i službenik u rimskome 
hramu. I stada su se pečatila. Kršćanin na sebi nosi pečat Duha 
Svetoga. To utemeljuje poseban odnos između kršćanina i Duha 
Svetoga. Kršćanin rado prihvaća da je Duh Sveti njegov pečat. Po tome 
se žigu kršćanin raspoznaje. 


Ef 4,30 


U Ef 4,30 Pavao naznačuje razlog zbog kojega su vjernici bili 
opečaćeni pečatom Duha Svetoga. Kaže da su zapečaćeni gic "nućoav 
'GTOAVTEGLEOG. Prijedlog ečg naznačuje cilj, svrhu i razlog pečaćenja. 
To je nućoa *aro\vredoegog. Nema sumnje da riječ “"nućoa koja znači 
»dan« označuje onaj zasebni dan koji je svrha i svršetak svih dana. To je 
Božji dan. To je zadnji i slavni dan kada će se Krist vratiti da dovrši sve 
stvorene dane. Tada će početi blažena vječnost gledanja i počinka. 
Toga će se dana konačno uspostaviti Zamo\oroogic, tj. »otkupljenje«. 
Sve su ostale postaje i oblici otkupljenja smjerali na to zadnje 
otkupljenje. Samo je ono u strogome smislu riječi otkupljenje jer je 
Potpuno i konačno. Dionik će toga otkupljenja biti tko je opečaćen 
Duhom. Bez pečata koji daje Duh Sveti ne može se steći udio u tome 
konačnome otkupljenju. 


Pavlovim čitačima i slušateljima koji su iz poganstva prešli na 
kršćanstvo svečani i puni pojam otkupljenja jamačno je dozivao u 
Pamet prije svega kupovinu i prodaju koju su neprestance i neposredno 

imali pred očima. Među tim je čitačima sigurno bilo dosta ljudi koji su 
društveno i sami bili robovi. Tada su se, kako već istakosmo, na 
tržnicama za određenu cijenu otkupljivali robovi i ratni zarobljenici. 
Međutim, svijet se može smatrati golemom tržnicom na kojoj su se prije 
Krista kao sužnji grijeha, smrti, tijela i zakona nalazili svi ljudi bez 
izuzetka. S te je tržnice uz cijenu vlastitoga života ljude otkupio Isus 
Krist. Snagom toga otkupljenja njemu pripadaju. Krist je njihov 
gospodar i Gospodin. Zapečatio ih je svojim žigom. To je njegov Duh, 
Tako ih čuva za svoj slavni dan da budu u njegovoj povorci kada 
uspostavi konačno i vječno Božje kraljevstvo. Dade se zamisliti radost i 
ponos prvih kršćana kada im je čitana ili su sami čitali veliku riječ o 
»danu otkupljenja«. Znali su da posjeduju pečat Duha koji će im 
omogućiti da postanu dionici konačnoga spasenja. U tu su svrhu 
prigrlili evanđeosku blagovijest. 


11v 1,20 


Ovdje smo izdvojili 1 Iv 1,20 prije svega radi naznake xoioua. 
Nema sumnje da dobrim dijelom zbog toga izraza govorimo o 
sakramentu krizme kojom se dijeli dar Duha Svetoga. Riječ xojouo po 
sebi označuje ulje kojim se pomazuje, ali i sami čin pomazanja. Nije 
sigurno da li su se novozavjetni kršćani pomazivali tvarnim uljem da 
prime Duha Svetoga. Inače smo vidjeli da se po Dj 8,14-18 i 19,1-7 Duh 
u najranijoj Crkvi davao »polaganjem ruku«. Ipak će se tijekom 
povijesti usko povezati sakramentalno polaganje ruku i pomazanje 
uljem da se primi Duh Sveti. 


U 1 Iv 1,20 piše da vjernici »pomazanje« primaju »od Svetoga«. 
Naziv »Sveti« u Starome zavjetu označuju Jahvu, ali i Mesiju. I u 
Novome zavjetu može se odnositi na Boga Oca i na Isusa Krista. Prema 
tome, »pomazanje« vjernicima dolazi od »Svetoga« koji je Bog Otac ili 
Isus Krist. Još je točnije kazati da kršteni »pomazanje« dobivaju »od 
Svetoga« koji je Otac i Sin. To se često ponavlja u Novome zavjetu. 
Duha šalje Otac i Sin. 


Otk 2,7 


U posljednjoj se novozavjetnoj knjizi češće kao i u 2,7 veli da »Duh 
govori Crkvama«..To je razumljivo jer povijest je Crkve razdoblje 
naročitoga djelovanja Duha Svetoga. Povijest od Uzašašća do Kristova 
slavnoga povratka odvija se u znaku razgovora između Duha i Crkve. 
Duh Crkvi govori, a Crkva Duhu odgovara. Duh Crkvu uvodi u svu 

istinu. Istina je sami Isus Krist. Povijest će prijeći u vječnost kada Duh 
priopći Crkvi sve što joj ima kazati. Tada će Crkva sve spoznati. Moći 
će ostaviti »ogledalo« i »zagonetku« i uživati u motrenju »licem u lice« 
(1 Kor 13,12). 


Otačka baština 


Redovito se rekne da je rano-crkveni govor o Duhu Svetome bio 
neznatan, oskudan i dosta površan. Ipak u taj opći sud nismo posve 
osvjedočeni. Čak mislimo da se u cijeloj povijesti teologije malo kada 
tako blistavo i poletno pisalo o Božjemu Duhu kao onih nekoliko 
povlaštenih pneumatoloških desetljeća što prethode saboru proslavlje- 
nom u Carigradu g. 381. 


Nismo spremni donijeti cjelovitu pneumatologiju ranih stoljeća. 
Čak ćemo izostaviti najbolje drevne pneumatologe kao što su sv. 
Atanazije i Bazilije Veliki. Njih smo drugdje podrobnije obradili. 
Ovdje se dotičemo nekih poznatijih tekstova i pisaca koji su nam namrli 
stanovito razmišljanje o Duhu Svetome. 


Polikarp iz Smirne 
(+156.) 


Pred očima zapravo imamo priopćenje u kojemu kršćanska općina 
u Smirni izvještava filomelijske kršćane kako je preminuo njezin 
mučeni biskup Polikarp. U tome najranijem opisu preminuća kršćan- 
skoga mučenika za pneumatologiju je važna molitva kojom je Polikarp 
okončao svoj zemaljski život. Ta je molitva trojstvena. Upravljena je 
kao hvala i zahvala »Bogu koji je Gospodin«. To je Bog Otac. Polikarp 
Oca »blagosiva« i »slavi s vječnim i nebeskim Isusom Kristom«. Toj 
slavi i zahvali Polikarp pridružuje i »Duha Svetoga«.? 


Navedeni je odlomak značajan radi prijedloga ovbv kojim se u 
»slavi« kao istočasni povezuju Otac, Sin i Duh Sveti. Primjedba stječe 
Važnost ako se doda da će i Carigradski sabor g. 381. svoju doksologiju 
U vlastitome Vjerovanju izraziti uporno ponavljanim prijedlogom odv. 
Ista se doksološka formulacija čita malo niže u Pionijevim ustima. I tu 
Se u slavi pomoću ovv združuju Isus Krist, Otac i Duh Sveti. 


— J— IE 
T) Pog. 14; PG, 5, 1040C. 


8) Pog. 32; PG, 5, 1045B. 

Atenagora Atenski 
(+177.) 


Kršćanski filozof iz Atene imenom Atenagora u svome spisu oko g. 
177. bilježi nekoliko rečenica o Duhu Svetome. Ponajprije valja reći 
da je neobično što se Atenagora zanimao za Duha Svetoga. Uz to 
Atenagora o Duhu kaže da »djeluje u prorocima«. Time, očito, sažima 
što se o Duhu trajno govorilo u Starome i Novome zavjetu gdje se 
neprestano navodilo da Duh Sveti govori po prorocima. U 1 Pt1,11-12 
izrijekom piše da je »u prorocima bio Kristov Duh«. Također se u Otk 
19,10 Duha naprosto naziva »Duhom proroštva«. Uostalom, to će isto 
svečano spomenuti Carigradski sabor g. 381. 
Atenagora je kušao razjasniti odnos između Duha Svetoga i 
Boga Oca. U tu se svrhu poslužio riječima »otjecati« i »otok«. Duh 
Sveti »otječe« iz Boga Oca. Stanoviti je »otok« koji istječe iz Boga. 
Duh se unatoč tome ne odvaja od Boga Oca već se iznova i trajno 
»vraća« u Boga Oca. Taj je Atenagorin način govora vjerojatno prvi 
pokušaj da se nekako vanbiblijskim riječnikom progovori o bitku 
Božjega Duha. Ipak će kasnija teologija krenuti drugim putem. 
Atenagora je odnos između Duha Svetoga i Boga Oca usporedio 
sa »sunčanom zrakom«. Pri tome bi, očito, sunce predstavljalo Oca, 
a zraka Duha. Atenagora je vjerojatno u toj usporedbi nazreo moguć- 
nost da se kaže kako je Duh istodobno različit od Oca, isto što i Otac 
i od Oca nedjeljiv. Kasnija će teologija sliku sa »zrakom sunca« često 
rabiti da oprimjeri odnos između Oca i Sina. 


Irenej 
(+202.) 


Istraživači su rado i s velikim uspjehom istraživali!“ Irenejevu 
pneumatologiju koja se zaista ukazuje veoma raznolika i duboka za 
doba kada je Irenej živio i djelovao. Kada bismo prikupili sve tvrdnje 
koje o Duhu Svetome izvlače patrolozi iz Irenejevih spisa, pred nama 


9) PG, 6, 909B. 

10) Usp. J. QUASTEN, Patrologia, 1, 263; A. PALMIERI, Esprit, 702-704; H. J. JASCHKE, 
Irenčius, 263.265; L. REGNAULT, Irćnće, 1942-1946; G. BARDY, Dons, 1581; J. GRIBO- 
MONT, Esprit, 1264-1265; G. BARDY, Trinitć, 1622-1625; F. VERNET, Irćnće, 2394-2533; W. 
D. HAUSCILD, Geist, 198; H. CROUZEL, Heiliger, 532-534; A. ROUSSEAU-L. DOUTRE- 
LEAU, lrćnće, 229.339-341.347; A. ROUSSEAU-L. DOUTRELEAU-Ch, MERCIER, Zrćnće, 
199-200.205.207.209-210.214-218.226-227.232.255-258.272.351-352.290-295.233.242.249-254; T. 
J. ŠAGI-BUNIĆ, Povijest kršćanske literature, Zagreb, 1976, 446-452. 

bi se pojavio gotovo cjeloviti govor o Duhu Svetome. Tu ne bi 
nedostajale tvrdnje o osobnosti, božanstvu i božanskoj istobitnosti 
Duha Svetoga. Irenej je čak kazao svoju posebnu riječ o izlaženju Duha 
Svetoga. 


Irenej treću božansku Osobu redovito naziva Duh Sveti. Također 
govori o Božjemu Duhu, Očevu Duhu, Kristovu Duhu i Paraklitu. 
Zanimljivo je da Irenej Duha Svetoga iznimno često poistovjećuje s 
Mudrošću o kojoj je govora na biblijskim stranicama. Uz navedene 
nazive u Irenejevim se djelima na Duha Svetoga gotovo kao osobna 
naznaka primjenjuju izričaji kao što su »pečat«, »pomazanje«, »dar«, 
»zalog« i »rosa«. Irenej rado kaže da je Duh Sveti vječan. On je »prije 
svega uspostavljenoga«. Duh se zove Duhom Svetim jer je u sebi sama 
svetost i jer je vrelo svakoga posvećenja. Poznato je i znamenito da je 
Irenej Božju Riječ i Božjega Duha slikovito nazvao Božjim »rukama«. 
Bog je pd tim »rukama« sve sazdao. Otac je načinio nacrt stvaranja, Sin 
ga izveo, a Duh dovršio. Irenej Duha Svetoga naziva Božjim »prstom«. 
Veli da je taj »prst« za Mojsija u kamen upisao Božje zapovijedi. 
Općenito govoreći, Irenej nadahnuće proroka i apostola pripisuje 
Duhu i Riječi. Kod toga je teško reći što drži činom Duha, a što Riječi. 
Irenej je jamačno u činjenici što Duh nadahnjuje proroke kao i Riječ 
vidio dokaz da Duh Sveti posjeduje isto božanstvo kao i Riječ. 
Proročko je nadahnjivanje po sudu cjelokupne biblijsko-otačke predaje 
božanski čin jer budućnost koju naviještaju proroci pozna samo Bog. 


Irenej uči da vjernici dobivaju »spasenje« od Duha Svetoga. Uvjet 
je da »vjeruju u Boga i da slijede Riječ«. Na taj način stječu udio na 
milosti i opravdanju. Duh je snaga što »oživljuje«. On je »živodajan« i 
»Životvoran«. Tko želi »naći život« koji je Bog, mora kao dar primiti 
Duha. Irenej veli da Duh Sveti čisti i preobrazuje čovjeka. To mu 
omogućuje da se sjedini s Božjim Sinom i da po njemu dođe do samoga 
Oca. Otac pak daje besmrtnost i neraspadljivost. Tako se Duh ukazuje 
»stubama uzlaska Bogu«. Irenej zaključuje da se »bez Božjega Duha 
nitko ne može spasiti«. U tome je sklopu segnuo za slikom navrtanja. 
Čovjek se mora nakalamiti na Duha da stekne njegov »sok«. Samo tako 
može donijeti plodove spasenja. 


Dužnost nam je napomenuti jednu poteškoću koja se javlja u 
Irenejevoj pneumatologiji. Irenej je u nekoliko navrata zabilježio da je 
Duh Sveti Očev »izdanak« i »porod«. To bi moglo uključiti da Duha 

poistovjećuje sa Sinom. Ali u zbilji Irenej jedino želi kazati da je način 
kako Duh izlazi iz Oca božanski i transcendentan. Stoga je Duh u 
podjeli bića na božanskoj, a ne stvorenoj strani. 


Još ćemo navesti Irenejevo razmišljanje o Duhu Svetome vezano 
uz njegovo tumačenje Post 1,26 i 2,7. Irenej smatra da je čovjek Božja 
»slika« prvenstveno stoga što je tjelesan. U ljudsku je tjelesnost Božja 
Riječ zato utisnula svoju »sliku« jer se Riječ imala jednom utjeloviti. Ali 
čovjek je i Božja »sličnost«. To je po Duhu Svetome koji je svoj pečat 
utisnuo u ljudsku dušu. Stvoreni se čovjek sastojao od tijela, duše i 
Duha Svetoga koji zbiljski prebiva u svakome tko je pravedan i nevin. 
Takav je čovjek bio prije pada. Irenej često ističe nazočnost Duha 
Svetoga u pravednome i nevinome čovjeku kojega su oblikovale Božje 
»ruke«. Taj je Duh duša ljudske duše. Čovjeku je prisniji od njega 
samoga. Počelo je svetoga, božanskoga i nebeskoga života. Posred- 
stvom duše Duh je utjecao i na čovjekovo tijelo koje je kod stvaranja 
bilo besmrtno i neraspadljivo. Pali je čovjek izgubio Duha Svetoga. Ali 
je Duh opet došao obnoviti i spasiti čovjeka. Svatko Duha prima na svoj 
način. Zato su duhovni darovi različiti iako potječu od jednoga te istoga 
Duha Svetoga. 


Irenej je najuže vezao Duha Svetoga i Crkvu. Glasovita je i 
poznata njegova tvrdnja da se Božji Duh nalazi »ondje gdje je Crkva«. 
Ali vrijedi i obratno. Crkva i milost nalaze se »ondje gdje je Božji Duh«. 


Tertulijan 
(+222.) 


Drevni afrički teolog Tertulijan! među najranijim kršćanskim 
piscima najrazgovjetnije i najsvjesnije govori o Duhu Svetome i o 
božanskome Trojstvu. To posebno vrijedi za njegovo djelo koje nosi 
naslov Protiv Prakseje.!) Do danas se nije sa svom sigurnošću 
ustanovilo tko je Prakseja protiv koga je Tertulijan pisao. Svakako, 
Tertulijan u svojoj knjizi oštro napada takvo tumačenje kršćanskoga 
Trojstva gdje se niječe osobnost božanske Trojice. Ta je kriva teologija 
ponukala Tertulijana izraziti svoje mišljenje o Duhu Svetome. Osim 
toga, Tertulijan je u jednome dijelu svoga života bio pobornik 
11) Usp. H. CROUZEL, Heiliger, 534-535; G. BARDY, Trinitć, 1633-1635; J. W, QUASTEN, 

Patrologia, I, 526-528.561-564; G. BARDY, Tertullien, 147-151; A. PALMIERI, Esprit, 714- 


716.776. 
12) PL,:2, 177-220. 

montanističkoga pokreta. I to ga je navelo češće razmišljati o Duhu 
Svetome. Tertulijan je ostavio nekoliko misli o Božjemu Duhu koje ne 
smijemo previdjeti niti zaboraviti. 


Poznato je da je Tertulijan prvi upotrijebio pojmove koji će 
odrediti latinski teološki način izražavanja. Već u Tertulijana susre- 
ćemo izričaje kao što su: persona (osoba), natura (narav), substantia i 
essentia. Ipak je najvažnije reći da Tertulijan bez ustručavanja davno 
prije ostalih i prvi Duhu Svetome pripisuje naziv Bog. Tertulijan kaže 
da je »Bog i Duh Sveti«. Govoreći o strpljivosti!" Tertulijan ističe da 
strpljivost »slijedi Duha« jer gdje je »Bog tu je i njegova učenica«. 
Tertulijan želi reći da Bog Duh Sveti za učenicu ima strpljivost. Ona ga 
svuda prati. Po Tertulijanu, Duh je »sudionik Očeve biti«. Božanska 
Trojica »jesu jedno«, ali nisu »jedan«. Duh Sveti je osoba kao Otac i 
Sin. Duh je isti Bog koji je Otac i Sin. Duh pripada božanskoj 
monarhiji. Tertulijan Duha rado naziva Paraklit. Priznaje mu ulogu u 
stvaranju. Neobično je kada Tertulijan bilježi da Duh Sveti govori Ocu 
o njegovu Sinu. 


Tko piše o izlaženju Duha Svetoga redovito navodi slijedeću 
Tertulijanovu izreku: »Ne mislim da Duh dolazi od drugda doli od Oca 
po Sinu«.'? Tertulijan također kaže da je Duh Sveti »treći od Oca i 
Sina«. Odnose je među božanskom Trojicom usporedio korijenu, 
stablu i plodu. U istu je svrhu u pamet dozivao vrelo, potok i rijeku. 
mpeeško uočiti što je od tih slika pripisivao pojedinoj trojstvenoj 

sobi. 


Ipak je pravo teološko pitanje kako razumjeti Tertulijanovu 
tvrdnju da Duh Sveti »izlazi od Oca po Sinu«. Izreka se lako shvaća ako 
se njome izražava povijesno slanje Duha od Oca i Sina. Ali se zapravo 
pita da li Tertulijan možda u svome tekstu razmišlja o izlaženju Duha u 
nutarnjem trojstvenome životu. Tu mogućnost ne bismo smjeli posve 
isključiti. U svakome slučaju Tertulijanova će izreka donijeti teološki 
Plod u kasnijim razmišljanjima o otajstvenome izlaženju Duha Svetoga. 
Treba dobro uočiti da je izlaženje Duha istinska tajna. Nikako se ne 
može pojmiti niti se ikako dade razjasniti. Čak se s ničim ne može pravo 
ni usporediti. Izlaženjem osim Duha Svetoga nijedno biće ni u 
Stvorenome redu ni u božanskome ne posjeduje swoj-bitak. Stoga o 
izlaženju Duha ne možemo imati nikakvu valj 


12) PL, 2, 177-220. 
14) Adv. Prax. 4,1. 

Origen 
(+254.) 


Istraživači su puni hvale za Origenovu'*“ pneumatologiju koju smo 
i sami dotaknuli objavljujući njegova Počela. Ističu da je sjajno sažeo 
prethodno učenje, ali ne zanemaruju niti zapostavljaju Origenov osobni 
doprinos pneumatologiji. Origen je u pneumatologiji pravovjeran. 
Vrstan je svjedok opće crkvene predaje. Kada Origen govori o Duhu, 
nema mu se što predbaciti ni spočitnuti. Sjajni je svjedok Duha 
Svetoga. Origen o Duhu piše bistro i jasno. 


15) 


Origen vjeruje u osobnost Duha Svetoga. S pravom primjećuje da 
su kršćani upravo time što vjeruju u osobu Duha nešto iznimno među 
drugim ljudima. U svekolikoj povijesti religija i filozofija jedino su 
kršćani prigrlili i prihvatili Duha kao osobno biće. Origen to iznosi s 
ponosom i oduševljenjem. 


Božanstvo Duha Origenu ne pričinja nikakvu teškoću. On vjeruje 
da je Duh Sveti Bog. Duh posjeduje božansku narav kojom je istobitan 
s Ocem i Sinom. Origen naročito ističe da je Duh Sveti vječan. Duh je s 
Ocem i Sinom »bio uvijek«, »uvijek jest« i »uvijek će biti«. Origen se 
čak izbliza zanimao za izlaženje Duha Svetoga. U tome je izlaženju 
vidio čin Oca i Sina. 

Po Origenu, Duh je u sebi svet. Sama je svetost. Stoga posvećuje 
čovjeka. Obnavlja ga i poduhovljuje. Tako čovjeka spasava. Duh Sveti 
pozna božanske tajne i otajstva. Radi toga uvodi u spoznaju 
trojstvenoga života i djelovanja. Duh se daje čistima koje dovodi do 
svetosti i savršenosti. Duh očišćuje čovjeka i poklanja se očišćenima. 
Duh omogućuje duhovi život i duhovnu spoznaju. Duhovnosti nema 
bez Duha. Origen je pneumatologiju stavio u temelje askeze i mistike. 
Stoga je bio naročito omiljen među drevnim isposnicima i pustinjacima. 
Oni su čitali Origena i hranili se njegovim svježim i sočnim naukom. 
Origen slovi kao otac istočne duhovnosti. 


Duh se nije ljudima objavio odjednom u svoj punini i jasnoći. 
Govorio je u Starome i Novome zavjetu. Ipak se u punoj mjeri očitovao 
pošto je Krist uzišao na nebo. Čovjek je dužan Duhu Svetome iskazivati 
»čast« koja je jednaka s čašću Oca i Sina. U Duha je »dostojanstvo« 
istovjetno s dostojanstvom drugih dviju božanskih Osoba. 

15) Usp. G. BARDY. Dons, 1582-1584; H. CROUZEL, Origčne, 937-938; Heiliger, 535-537; G. 
BARDY, Origene, 1518-1528; A. GARDEIL, Dons, 1757-1758; A. PALMIERI, Esprit, 704-711; 


774-776; G. BARDY, Trinitć, 1639-1645; J. GRIBOMONT, Esprit, 1261-1262; W. D. 
HAUSCHILD, Geist, 199. 

Već se u Origena nalaze stanovite naznake budućega nauka o 
darovima Duha Svetoga. Sam Origen izrijekom govori o »sedmerostru- 
koj kreposti« koju poklanja Božji Duh. Darove je Duha u punini jedino 

osjedovao Isus Krist. Drugi ih posjeduju u većoj ili manjoj mjeri. 
Čovjek u skladu sa svojom svetošću posjeduje darove Duha i svet je 
srazmjerno posjedovanim darovima. Duh dijeli svoje darove, ali se 
time sam osobno ne troši.19 


Zaslužuje da se također sjetimo Origenova govora o ljudskome 
»duhu«.!" Taj se »duh« razlikuje od »duše«. On je udio na Božjemu 
Duhu. Ljudski je »duh« milosni dar Duha Svetoga. U njemu prebiva 
Božji Duh kada se nalazi u čovjeku. Ljudski je duh odgojitelj ljudske 
duše. Dušu poučava u kreposnome životu. Duh omogućuje da duša 
spozna Boga i da mu se moli i zahvaljuje. Duh dušu produhovljuje i 
prosvjetljuje svjetlom posebnoga sjaja. Kada duša sagriješi, duh je ne 
napušta. Ostaje u njoj, ali ne može djelovati jer mu se duša protivi. Duh 
grešne duše omogućuje dušino obraćenje i vraćanje Bogu. 


U kršćanskoj se predaji ne susreće molitva neposredno upravljena 
Duhu Svetome. Iznimka je Origen koji se izravno molio Duhu 
Svetome.! Kršćani obično mole Oca. Svaku svoju molitvu upravljaju 
Ocu po Sinu u Duhu Svetome. Tako ostvaruju molitvenu prisnost i 
sjeđdinjenost s Bogom. 


Novacijan 
(+257.) 


Novacijan je prvi teolog koji u Rimu počinje pisati latinski. U djelu 
De Trinitate sastavljenu oko g. 250. jedno je poglavlje!" posvetio Duhu 
Svetome. Zanimljivo je da Novacijan tu razglaba članak Vjerovanja 
gdje se kaže »i u Duha Svetoga«. Vjerojatno je najkorisniji onaj dio 
Novacijanovoga izlaganja u kojem se utvrđuje crkveno djelovanje Duha 
Svetoga. Novacijan Duha naziva Paraklitom. Inače se izražava 
subordinacionistički kada Krista u odnosu na Duha naziva »većim« 
odnosno Duha Svetoga procjenjuje »manjim od Krista«. Novacijanov 
Je subordinacionizam jamačno znak još uvijek nedorađene trojstvene 
teologije. Čak je moguće da Novacijan njime u Rimu gdje su stanoviti 


- —— 
16) Usp. G. BARDY, Dons, 1582-1584; A. GARDEIL, Dons, 1757-1758. 
17) Usp. H. CROUZEL, Origčne, 937-938. 

18) PG, 12, 406A. Usp. J. GRIBOMONT, Esprit, 1262. 

19) Pogl. 29; PL, 3, 971-974, 

20) PL, 3, 942C-943A. 

teološki krugovi, zavedeni Sabelijem, nijekali vlastitu osobnost Duha 
Svetoga želio dobro istaknuti kako je Duh Sveti uistinu samostojno biće 
koje nazivamo osobom. 


Hilarije 

(+366.) 

Hilarije?" je neustrašivo branio Nicejsko vjerovanje. Stoga su mu 
se arijevci tako osvetili što su uspjeli da ga pošalju u progonstvo. Tako 
se Hilarije našao u istočnome dijelu kršćanstva gdje je bolje upoznao 
istočnu teologiju. Hilarije je između ostaloga napisao opsežno djelo De 
Trinitate gdje je u nekoliko navrata razmišljao neposredno o Duhu 
Svetome.“ Hilarije se ne uspjeva uvijek jasno izraziti. Na žalost to se 
odnosi i na Hilarijeve pneumatološke ulomke. 


Hilarije drži da shvaćanje Duha Svetoga nadvisuje ljudsku 
mudrost. O Duhu, po sebi, ne bi bilo »nužno govoriti«. Ali nije 
naređeno niti da se o Duhu »šuti«. Pred onima koji Duha uopće ne 
poznaju, o Duhu ne smijemo »mučati«. Hilarije kaže da je Duhu 
Svetome »izvor Otac i Sin«. Duh dolazi »iz« Oca »po« Sinu. Hilarije ne 
krije da rečeno »razumom« ne shvaća. 


Ipak to svjesno »prihvaća«. Hilarije često ističe da je Duh Sveti 
»dar« i da u tome daru vjernici primaju »uživanje« u Bogu. Duh je 
»sveopći poklon«. On je »zbilja« Sinove i Očeve naravi. Po Hilariju, 
Duh je »sveza« između Oca i Sina i zato trojstveno »jedinstvo«. 


Grgur Nazianski 
(+390.) 


Između drevnih crkvenih pisaca Grgur iz Nazianza nosi časni 
naslov »teologa«. Tako je počašćen jer je naročito pridonio“) da se 


vjera u božanstvo Duha Svetoga izrazi najuzvišenijom ljudskom riječju | 


Bog. Već u propovijedi održanoj g. 372. Grgur čisto i bistro govori o 
»Duhu Svetome koji je Bog«. Imajući pred očima Duha Svetoga 
ukoliko je Bog, Grgur se srdi što se to ogromno svjetlo vjere drži »ispod 


21) Usp. M. SIMONETTI, /lario, 65-75; X. Le BACHELET, Hilaire, 2425-2426; A. PALMIERI, 
Esprit, 745-747; J. TIXERONT, Histoire, IL, 269-271; J. GRIBOMONT, Esprit, 1274-1275. 

22) PL, 10, 69-75,250-260.469-472. 

23) Usp. A. GARDEIL, Dons, 1759; A. PALMIERI, Esprit, 729-731.787-788; G. BARDY, Trinitć, 
1677-1678; P. GODET, Grćgoire, 1842; J. QUASTEN, Patrologia, 11, 253-254; J, ROUSSE, 
Gregorie, 943-945.950; B. ALTANER-A. STUIBER, Patrologie, 302; J. TIXERONT, Histoire, 
II, 78.79.90; C, MORESCHINI-P. GALLAY, Grćgorie, 42; P. GALLAY-M. JOURJON, 
Grćgorie, 51-58.282 bilj. 1; 300 bilj. 1; 326 bilj. 2. 


74 


posude«. Šteta je što se »puna spoznaja božanstva« Duha Svetoga ne 
objavljuje svima. Grgur dodaje da treba svjetlo božanstva Duha 
Svetoga staviti na »svijećnjak da svoje svjetlo rasprostre po svim 
Crkvama, svim dušama i po čitavome svijetu«. Valja jasno kazati da je 
Duh Sveti Bog i pri tome staviti na stranu slikovitost i zaobilaženje u 
izražavanju.“ Grgur za se kaže da je »posve osvjedočen u božanstvo 
Duha«.?) Razlog je tome taj što vjeruje da je Duh Sveti »Bog iz Boga«. 


Premda Grgur posjeduje neka naročita mjesta u svojim spisima 
gdje neposredno i tematski razglaba o Duhu Svetome kao Bogu, čitavo 
je njegovo teološko djelo u znaku dokazivanja i ispovijedanja vjere u 
Duha Svetoga koji je Bog. Grgur o tome javno propovijeda s velikim 
žarom i zanosom. Cini mu se da nadasve huli tko niječe božanstvo 
Duha Svetoga. 


Grgur iz Nazianza pošteno prizna da Biblija nigdje izrijekom ne 
kaže da je Duh Sveti Bog. Tvrdnja je točna i nepobitna. Ali Grgur zna 
da Pismo na drugi način izražava božanstvo Duha. Ono Duhu pripisuje 
božanska svojstva i čine kao izraz osvjedočenja u njegovo božanstvo. 
Biblija Duha oslovljava imenima kao što su Božji Duh, Kristov Duh i 
Gospodin. Ta su pak imena iskazi vjere u božanstvo Duha. 


Dokazujući božanstvo Duha Svetoga, Grgur se poziva na kršćan- 
sko bogoslužno postupanje. Kršćani se klanjaju Duhu Svetome. To je 
odličan dokaz da vjeruju u njegovo božanstvo jer se poklonstvo duguje 
samo Bogu. Osim toga, Duh Sveti u sakramentima pobožanstvenjuje 
kršćanina. I to je nepobitan dokaz da je i sam Bog. U svome 
znamenitome govoru o Duhu Svetome Grgur jasno?" kaže da Duh 
Sveti nije »istoga reda« kao i čovjek. Nije stvorenje kao što su ljudi. 
Duh Sveti vjernika pobožanstvenjuje. Grgur čak doslovce kaže da Duh 
vjernika »čini bogom (moiei 06v)« i »sjedinjuje s božanstvom«. To pak 
očito znači da je Duh Sveti Bog. 

Grgur iz Nazianza nije osjećao naročitu teškoću izričaj »istobitan« 
primijeniti i na Duha Svetoga. Po njemu, »istobitan« je kao oznaka 
vlastit svakoj trojstvenoj osobi zbog jedinstva božanske biti. Duh Sveti 
Je Bog. Radi toga je »istobitan« s Ocem i Sinom. Grgur u svome 
teološkome govoru" pita: »Je li Duh Bog«? Odgovor glasi: »Ja- 
mačno«! Grgur nastavlja: »Kako ? Dali je Duh istobitan (ouoodovov) ? 
Jest jer je Bog (Qećc)«. 

24) Orat 12,6. 
25) PG, 36, 36B. 


26) Orat 31,4; SC, 250, 282. 
27) Orat 31,10; SC, 250, 292. 

Grgur iz Nazianza drži da je puni i pravi naziv za treću božansku 
osobu Duh Sveti. Naziv Duh po sebi ne bi bio dostatan i jednoznačan. 
Treća je trojstvena osoba Duh Sveti jer je božanska svetost. Svetost je u 
Duhu. Zato se Duh osobno zove Svetim. Duh Sveti je svugdje gdje je 
svetost. Radi rečenoga Duh Sveti posvećuje i pobožanstvenjuje. Duh je 
vrelo savršenosti. Sve usavršuje. Zato ga Grgur naziva?) »onim koji čini 
savršenim«. Grgur ni to nije zaboravio?) da je Duh Sveti »djelitelj« 
darova nazvanih »darovima Duha Svetoga«. Ti pokloni u cjelini potječu 
od Duha Svetoga. 


U znanstvenoj je pneumatologiji Grgur Nazianski poznat po tome 
što je na temelju Iv 15,26 stvorio imenicu 'exmopevgic. Ta se riječ 
redovito prevodi s »izlaženje«. Njome je Grgur izrazio odnos Boga 
Duha Svetoga prema Bogu Ocu. Duhu Svetome je u odnosu na Oca 
vlastito »izlaženje«. Duh Sveti izlaženjem od Oca prima svoju bit. Na 
taj način osim Duha Svetoga nitko ne postoji. Grgur ne zna razjasniti 
gdje je razlika između »izlaženja« kojim Duh Sveti »izlazi« iz Oca i 
»rađanja« kojim Sin prima svoj bitak od istoga Boga Oca. Svakako, 
Duh Sveti iz Oca »izlaženjem« stječe svoj bitak, a Sin »rađanjem«. 
Grgur smatra da se u božanskome životu »izlaženje« i »rađanje« 
međusobno bitno luče i razlikuju. Ne mogu se svesti jedno na drugo. 
Zato je Duh Sveti različita osoba od Boga Sina. Neobično je što Grgur 
Nazianski gotovo ništa ne govori o »izlaženju« Duha Svetoga s obzirom 
na Boga Sina. 


Nadasve je poznat i glasovit ulomak Grgurova pneumatološkoga 
govora*“ gdje Grgur izlaže kao važnu i izvornu misao postupnost 
objave božanskoga Trojstva. Nazianžanin zapravo na spomenutome 
mjestu raspravlja o »teologiji (Jeohoytw). Jasno je da riječ »teologija« 
uzima u doslovnome i pravome smislu. Ona za nj znači »govor o Bogu« 
koji je Otac, Sin i Duh Sveti. Ali i »teologija« pozna razvojno i 
susljedno usavršavanje. Razlog postupnome usavršavanju spoznaje o 
trojstvenome Bogu Grgur vidi u božanskoj pedagogiji. Bog poštiva 
ljudski razum koji samo malo po malo shvaća i razumjeva. Razum u 
istinu ulazi polako. Tu brzina ne služi ničemu. 


Po Grguru, »Stari je zavjet jasno navijestio Oca, a Sina 
otajstvenije. Novi je zavjet objavio Sina i omogućio nazreti božanstvo 
Duha«. Grgur kaže da je »sada« vrijeme da »nam« Duh Sveti pruži 


28) PG, 34, 249A. 
29) PG, 36, 166. 
30) Orat 31,26; SC, 250, 326. 

jasnije motrenje »samoga sebe«. Grgur veli da u Starome zavjetu nije 
bilo »razložito otvoreno naviještati Sina« jer se još nije u cjelini 
prihvatila vjera u »božanstvo Oca«. Isto vrijedi i za Novi zavjet. Dok se 
još nije u punini prigrlilo »božanstvo Sina«, ne bi bilo dobro otvoreno 
propovijedati o božanstvu Duha Svetoga. Bio bi to »dodatni teret« za 
čovjeka skromnih i ograničenih spoznajnih mogućnosti. 


Nužno je razjasniti što je za Grgura to »sada« kada se u punini 
objavljuje božanstvo Duha Svetoga. U Starome je zavjetu objavljeno 
božanstvo Boga Oca, a u Novome božanstvo Boga Sina. Prirodno bi 
bilo pomisliti da se »sada«, t.j. u času kada Grgur propovijeda u Crkvi 
naročitim prosvjetljenjem obznanjuje božanstvo Duha Svetoga. Ipak 
smatramo da takvo tumačenje ne iznosi bit Grgurove misli. Grgur 
sigurno s ostalim Ocima dijeli mišljenje da je na otajstveni i skroviti 
način cijelo božansko Trojstvo objavljeno u Starome i Novome zavjetu. 
Samo u to doba vjernička svijest nije dosegnula ni doprla do spoznanja 
božanstva Duha Svetoga. U biti Grgurovo se »sada« odnosi na 
razdoblje pouskrsne i poduhovske Pracrkve. Crkva u kojoj je nazočan 
uskrsnuli Krist i sišli Duh Sveti upravo u svjetlu Kristova uskrsnuća i 
duhovskoga događaja počinje u punini shvaćati Pismo i zato otvoreno i 
svjesno vjerovati u božanstvo Duha Svetoga. Pneumatomasi Grgurova 
vremena niječu da je Duh Sveti Bog. Stoga je »sada« trenutak da Crkva 
javno i jasno pred cijelim svijetom izrazi svoju trajnu vjeru u božanstvo 
Duha Svetoga. To s velikim uspjehom čini Grgur dok drži svoje 
teološke govore. 


Grgur iz Nise 
(+394.) 


Grgur iz Nise) istočnu spekulativnu pneumatologiju privodi 
kraju. On se nadasve trudio teološki razjasniti i misaono oblikovati 
izlaženje Duha Svetoga koje i on naziva već uvriježenom riječju 
»izlaženje«. Razmišljanje o pneumatološkome »izlaženju« Grgura je 
navelo potanko odrediti odnos Duha Svetoga prema Ocu i Sinu. U 
tome je Grgur nadopunio svoga brata Bazilija i prijatelja Grgura 
Nazijanskoga. Način kako je Nisenac shvatio izlaženje Duha postat će 
općom svojinom istočnoga kršćanstva. Ono se od toga ni do danas nije 
udaljilo. 

31) Usp. P. MARAVAL, Lettres, 160 bilj. 1; 161 bilj. 1; J. TIXERONT, Histoire, 90-91; J. 


QUASTEN, Patrologia, Il, 289-291; P. GODET, Gregoire, 1851; B. ALTANER-A. STUIBER, 
Patrologie, 307; G.BARDY, Trinitć, 1675-1677; 1679; A. PALMIERI, Esprit, 132-735.784-787. 

Jasno je da Grgur Niski s cijelom predajom uči da Duh Sveti izlazi 
iz Boga Oca. Stoga je Duh naravlju vezan s Ocem. Narav je Duha narav 
Oca. To znači da Duh Sveti izlazi iz Oca. Grgur kaže da je Otac prvi i 
poglaviti izvor Duha Svetoga. U izlaženju Duha Grgur vidi na djelu i 
Boga Sina. Redovito tvrdi da Duh Sveti izlazi iz Oca, ali da se to zbiva 
po Sinu. Na jednome mjestu Grgur čak bilježi da Duh Sveti dolazi »iz 
(*ex) Sina«. Po Grguru, Sin je u izlaženju Duha Svetoga iz Oca 
posrednik. Vrši ulogu Očeva posredstva. Sin u izlaženju Duha ipak ima 
zbiljski udio. Taj mu je udio dat od Oca. Otac poklanja Sinu ono što mu 
omogućuje da ima istinsku ulogu kod izlaženja Božjega Duha. Duh 
Sveti u stanovitome smislu neposredno dolazi iz Sina. Po Sinu pak izlazi 
iz Oca. Međutim, Sinu moć pri izlaženju Duha od njega potječe od Oca. 
Vidi se, dakle, što Grgur želi reći. Po njemu, Otac je iskonsko vrelo iz 
kojega izlazi njegov Duh, ali to vrelo Otac poklanja Sinu. Tako u biti 
Duh Sveti koji dolazi iz Sina izlazi iz Oca. Stoga je Očev i Sinov Duh. 


Pišući protiv macedonijevaca i pneumatomaha Grgur je svoju 
misao o izlaženju Duha Svetoga pokušao razjasniti usporedbom s tri 


zapaljene zublje. Pretpostavka je da treća luč svjetli utoliko što je | 


zapaljena na baklji iz sredine koja je užgana plamenom prve zublje. 
Jasno je da svekoliki plamen potječe od plamena prve luči. Ali je isto 
tako očito da je treće svjetlo zapaljeno posredstvom drugoga svjetla. 
Grgur želi da se ta slika kao usporedba prenese na božansko Trojstvo. 
Tako će se steći nekakav sud i uvid u nutarnji i nerastumačivi odnos 
između Oca, Sina i Duha Svetoga. Razumljivo je što je i Grgur 
svjestan?" ograničenosti upotrijebljene slike. Govor o nutarnjem životu 
božanskoga Trojstva u svakome pogledu prekoračuje ljudsko razmi- 
šljanje. 

Grgur iz Nise veoma je duboko razmišljao o djelovanju svete 
Trojice u onome što Trojstvo poduzima u svijetu i povijesti. Sva su djela 
izvan Trojstva zajednička božanskoj Trojici. Ali Grgur dodaje da u 
svakome djelu koje u svijetu vrši Trojstvo svaka pojedina trojstvena 
osoba ima svoju vlastitu i osobnu ulogu. Svako božansko djelo polazi od 
Oca, ide po Sinu i dovršava se u Duhu Svetome. Božansko je Trojstvo 
zajedno kod svakoga djela, ali svaka božanska osoba ima svoju zasebnu 
ulogu koja je u skladu s njom kao božanskom osobom Oca, Sina i Duha 
Svetoga. 


32) PG, 45, 1308. 

hi 


Iz bogate pneumatologije Grgura Niskoga spominjemo također da 
je Grgur učio kako je Duh Sveti »slava« Boga Sina kao što je Sin »slava« 
Duha Svetoga. Značajno je to Grgurovo poistovjećivanje »slave« i 
Duha Svetoga. Vjerojatno potječe iz 1 Pt 4,14 gdje se Duh naziva 
»Duhom slave«. Usput spominjemo da »slava« ima veliko značenje u 
Bibliji obaju saveza. 


Ambrozije 
(+397.) 


Za pneumatologiju na kršćanskome Zapadu Ambrozije“ je 
naročito značajan. Napisao je prvo zasebno djelo“) koje već u naslovu 
spominje Duha Svetoga. Ambrozijevo se djelo nije posve svidjelo sv. 
Jeronimu koji je milanskome biskupu predbacio preveliku ovisnost o 
Didimu i Baziliju Velikome. Imajući na pameti vrijeme kada je 
Ambrozije sastavio svoj spis, valja istaknuti da je on bez dvoumljenja 
govorio da je Duh Sveti Bog. Također je za Duha kazao da je Stvoritelj. 
Ambrozije je pokoji put ustvrdio da Duh Sveti izlazi od Oca i Sina. Ali 
nije lako prosuditi kada je u Ambrozija govor o božanskome izlaženju 
Duha, a kada o njegovu povijesnome slanju. Čini se da Ambrozije nije 
temeljitije razmišljao o tome pitanju. Svoje je najljepše stranice 
posvetio djelovanju Duha Svetoga. Isticao je između ostaloga da Duh 


Sveti posvećuje i oprašta grijehe. 


Ambrozije Duha neodvojivo veže uz milost. Rado naglašava da je 
Duh u vjernike utisnuo pečat Božje slike. U izričaju »Božji prst« (Lk 
11,20) Ambrozije vidi naznaku Duha Svetoga. Uostalom, u Mt 12,28 
umjesto Lukina izričaja »prst Božji« stoji »Božji Duh«. I bogoslužje 
Duha Svetoga naziva »prstom Božje desnice«. 


Didim 

(+398.) 

Slijepi aleksandrijski asket i teolog Didim* već time zaslužuje 
spomen u pneumatologiji što je napisao dobru, potpunu i korisnu 
monografiju o Duhu Svetome. Djelo je jamačno bilo“ veoma zapaženo 
1 vrijedno. Vidi se to otuda što je sv. Jeronim smatrao nužnim da ga 
33) Usp. A. PALMIERI, Esprit, 747-750.801; B. ALTANER-A. STUIBER, Patrologie, 386; J. 

TIXERONT, Histoire, IL, 271; J. GRIBOMONT, Esprit, 1276-1278. 
34) PL, 16, 731-850. 


35) Usp. J. TIXERONT, Histoire, Il, 91-92; J. QUASTEN, Patrologia, II, 89; A. PALMIERI, 
Esprit, 739-743.789; P. GODET, Didyme, 750. 


36) PG, 39, 1033-1086. 

prevede na latinski. Sreća je što je to učinio jer sada Didimov »Govor o 
Duhu Svetome« posjedujemo samo u Jeronimovu prijevodu. Osim 
toga, Didimova je pneumatologija veoma utjecala na sv. Ambrozija. 
Tako je aleksandrijska pneumatologija srasla s pneumatologijom koju 
je posjedovao Ambrozije. Taj je dodir latinske i grčke pneumatologije 
bio plodan. 


Čini se da je Didim naročitom pomnjom dokazivao božanstvo 
Duha Svetoga. U tu je svrhu marljivo i svestrano razmišljao nad Svetim 
pismom otkuda je na jednostavan i uvjerljiv način crpio sve što 
dokazuje da Duh Sveti nije stvorenje nego Bog. Didim je posjedovao 
neobičnu izreku po kojoj Duh Sveti »izlazi iz Oca i božanski ostaje u 
Sinu«. Također je učio da Duh izlazi i iz Sina. Duh Sveti je »slika« Sina 
kao što je Sin »slika« Oca. Posebice vrijedi istaknuti da je Didim jasno, 
bez dvoumljenja i otvoreno učio da je Duh Sveti »istobitan s Bogom 
Ocem«. Čak je Duha nazivao »istobitni Bog«. Vrijedno je to naglasiti 
jer znamo da se u pneumatologiji Carigradskoga sabora nije za Duha 
naznačilo niti da je »istobitan« niti da je »Bog«. Naša primjedba 
pokazuje koliko je Didim kao teolog bio nadahnut i dubok. Misli se da 
njegov pneumatološki spis spada u bolje na tome području u svekolikoj 
crkvenoj književnosti. 


Augustin 
(++430.) 


Augustin?" je o Duhu Svetome mnogo pisao. Činio je to ne samo 
kada je neposredno raspravljao o božanskome Trojstvu već isto tako 
pišući o Kristu, otkupljenju, opravdanju i općenito o životu u Crkvi. 
Time Augustin pokazuje da svekoliko otajstvo Krista i Crkve isključivo 
poima pneumatološki. Po Augustinu, svako kršćansko otajstvo pro- 


žima i natapa Duh Sveti koji otajstvu pruža snagu i moć. 


Ne bi možda ni trebalo posebno isticati da se, po Augustinu, Duh 
Sveti nalazi »u Trojstvu« te da je »subitan i suvječan s Ocem i Sinom«. 
Augustin je u pravu kada kaže“) da je to opća »katolička vjera«. 
Jednako Augustin izjavljuje“ da između Oca, Sina i Duha Svetoga 


37) Usp. G. BARDY, Trinitć, 1681-1692; A. PALMIERI, Esprit, 750-752.801-804; W.-D. 
HAUSCHILD, Geist, 201-203; J. TIXERONT, Histoire, IL, 366-367; J. GRIBOMONT, Esprit, 


1279-1282. 
38) Usp. W.-D. HAUSCHILD, Geist, 201-203. 
39) PL, 35, 1826. 
40) PL, 33, 1046. 

vlada jedinstvo. Stoga je i Duh Sveti »istinski Bog«. Augustin drži da 
Duh Sveti oprašta grijehe jer je snaga što čisti, preporađa i posvećuje. 
Jasno je da tu snagu“! ima zajednički s Ocem i Sinom. 


Augustinovo je razmišljanje o izlaženju Duha Svetoga nezaobila- 
zivo u zapadnoj pneumatologiji. Augustin je prvi sustavno, svjesno i 
duboko o tome razmišljao. Postavio je tvrdnju da Duh Sveti u 
božanskome životu izlazi od Oca i Sina jer je Očev i Sinov Duh. To ipak 
ne znači da postoje dva izvorna počela za Duha Svetoga. Augustin to 
obrazlaže tako što uči da Otac poklanja Sinu zbilju da je vrelo Duha 
Svetoga. Prema tome, Duh ima jedan konačni izvor. U tome sklopu 
Augustin primjećuje da je Otac prvotni izvor Duha Svetoga. Ali i Sin je 
vrelo Duha. Ipak tu izvorničku snagu dobiva od Oca. Augustin je 
svjestan da je i za nj otajstvo to što govori. U nehinjenoj poniznosti 
dodaje“ da ni njemu nije jasno gdje se nalazi razlika između Sinova 
rađanja i izlaženja Duha Svetoga. 


Augustin je najuže vezao Duha Svetoga i Crkvu. Crkva je nalik na 
tijelo. Ona je Kristovo otajstveno tijelo. To Augustin posvuda 
neprestano ponavlja i uporno tvrdi. Svako pak tijelo živi ukoliko ga 
oživljuje i prožima stanoviti životni dah. Inače je bez života i mrtvo. Isto 
vrijedi za Crkvu. U tome je tijelu dah koji daje život Duh Sveti. 
Augustin to često naglašava i uči. Po njemu, vjernik na Duhu koji 
oživljava Crkvu može imati dijela jedino ako je u tijelu Crkve. Tko je 
izvan katoličke Crkve, nema dijela na Duhu. Sliči otkinutoj grani koja 
je bez životnoga soka jer je odlomljena. Radi navedenoga Augustin je 
strogo osuđivao raskolnike i krivovjernike koji su se krivim učenjem i 
lošim životom odvojili od Crkve. Samo onaj imade dijela na 
životvornome Duhu tko ostaje u crkvenome zajedništvu.) 


Augustin je rado s ranijom predajom naglašavao“ da je Duh Sveti 
dar i zalog po kojemu kršćanin ima zajedništvo s Ocem i Sinom. Tako 
snagom milosti postaje Božji posinak i može otpočinuti u božanskome 
miru. Također se u Augustinovim spisima češće čita o ulozi Duha 
Svetoga u božanskome životu. Tako Augustin kaže da je Duh Sveti »u 
stanovitome smislu društvo Oca i Sina«. Duh je »sveza«, »vez«, 
»složnost« i »sjedinjenost« Oca i Sina. Duh Sveti je zajedništvo Oca i 
Sina. U Duhu Svetome Otac i Sin stječu jedinstvo i jednost.) 


41) Usp. A. PALMIERI, Esprit, 751-752. 

42) Usp. J. GRIBOMONT, Esprit, 1274; J, TIXERONT, Histoire, 367. 

43) Usp. W.-D. HAUSCHILD, Geist, 203; J. GRIBOMONT, Esprit, 1286. 

44) Usp. J. GRIBOMONT, Esprit, 1280. 

45) Usp. J. GRIBOMONT, Esprit, 1279-1280; W.-D. HAUSCHILD, Geist, 203. 


81 


Duh Sveti vjernike povezuje i izmiruje s Ocem i Sinom. Zato 
Augustin ponekada Duha Svetoga naziva »mirom« koji je uspostavljen 
između Boga i ljudi.“ Posebni Augustinov doprinos pneumtologiji 
svakako je njegovo poimanje Duha Svetoga kao »ljubav«. Tu bi gotovo 
trebalo upotrijebiti veliko slovo i napisati Ljubav jer Augustin Duhu 
Svetome daje ime Ljubav. Augustin polazi otuda da je Duh Sveti »vez« 
i »zajedništvo« Oca i Sina i zato njihova uzajamna »ljubav«. Ali u tu 
božansku ljubav Božji Duh uvodi i čovjeka. Duh je kao vrhovni dar 
poklonjen čovjeku da čovjek može ljubiti Boga i ljude. U Duhu 
Svetome ukoliko je »ljubav« Augustin je našao osnovno počelo 
cjelokupne svoje pneumatologije i cijele teologije. Budući da je Duh 
Sveti ljubav kojom se uzajamno ljube Otac i Sin kao i ulivena ljubav 
koja čovjeku omogućuje ljubiti Boga i čovjeka i tako postići sreću i 
blaženstvo, Augustin posvuda u Božjim odnosima prema ljudima na 
djelu nazire osobu Duha Svetoga. Nema sumnje da je Augustin u taj dio 
svoje pneumatologije posebice ugradio vlastito shvaćanje Ivanove 
izreke iz 1 Iv 4,8-16 i Pavlove iz Rim 5,5. Značajno je da se Augustin 
trajno vraća“? tim dvama mjestima kada govori o Duhu Svetome i 
njegovu činu u božanskome i ljudskome životu. 


Carigradski sabor iz g. 381. 


Bilo je gotovo nužno kraće se zaustaviti na Carigradskome saboru i 
njegovu Vjerovanju. Carigradski je sabor jedini opći sabor koji se do 
sada sastao utvrditi i izraziti vjeru u Duha Svetoga. Vjerovanje je toga 
sabora općenito kao mjerodavno usvojeno među kršćanima. Duha 
Svetoga je kratkom izrekom spomenuo i Nicejski sabor od g. 325. 
Začudo što se taj sabor nije pobliže izjasnio o Duhu Svetome kada se 
zna da je već Arije kojega je prosuđivao Nicejski sabor tvrdio kako je 
Duh Sveti stvorenje Božje Riječi. Vjerojatno u ono doba još nije 
općenitije bio poznat Arijev nauk o Duhu Svetome. Ipak je veoma 
važno što su nicejski Oci u svoje Vjerovanje uvrstili Duha Svetoga i 
tako pokazali da objavu i evanđeosku blagovijest poimlju kao i 
novozavjetna predaja trojstveno.“) 

46) Usp. J. GRIBOMONT, Esprit, 1280. 
47) Usp. J. GRIBOMONT, Esprit, 1279-1282; W.-D. HAUSCHILD, Geist, 203; P. AGAESSE, 


Saint Augustin. Commentaire de la Premičre ćpitre se s. Jean, SC, 75, Paris, 1961, 37-47. 
48) Usp. A. PALMIERI, Esprit, 756; G. FRITZ, Nicće, DTC, 11 (1931), 406.417. 

O Duhu Svetome nalazimo nekoliko riječi“) i u »drugoj antiohij- 
skoj formuli« koju je sročila biskupska sinoda* održana g. 341. u 
Antiohiji. Sudionici te sinode izrazuju vjeru »i u Duha Svetoga«. 
Smatraju da se Duh »daje vjernicima«. Uloga je datoga Duha »tješenje« 
i »posvećenje« vjernika. Riječ »tješenje« dala bi se popuniti pojmovima 
»obrana«, »zagovaranje« i »odvjetništvo«. Sve to može značiti 
upotrijebljena grčka riječ. 

Prije Carigradskoga sabora za pneumatologiju je također važno 
Sirmijsko vjerovanje“! iz g. 351. Potpisao ga je i papa Liberije g. 357. U 
pneumatološkome dijelu Vjerovanja piše da je Duh Sveti Paraklit. Isus 
je Paraklita »obećao« apostolima. Poslao ga je »pošto je uzašao na 
nebo«. Uloga je poslanoga Duha Paraklita apostole »poučiti« i »na sve 
ih sjećati«. Duh Sveti »posvećuje duše« vjernika koji »iskreno u nj - 
vjeruju«. Poslije samoga Vjerovanja slijede stanoviti anatematizmi 
vezani uz Duha Svetoga. Osuđuje se tko u sabelijevskome smislu niječe 
osobnost Duha Svetoga. Prokletstvo se baca i na onoga tko tvrdi da je 
Duh Sveti »dio Oca ili Sina«. Duh Sveti se kao osoba razlikuje od Ocai 
Sina. Proklet je tko to niječe. 

Uz Carigradski sabor? i njegovo Vjerovanje vezane su brojne 
poteškoće koje ukratko spominjemo. Sabor se danas uzima za opći i 
veoma cijeni. Opći je postao snagom Kalcedonaskoga sabora od g. 451. 
Ali ga je i papa Grgur Veliki ubrojio među drevna četiri velika sabora 
koje uspoređivaše zbog ogromne važnosti s četiri evanđelja. Ipak taj 
sabor nije spomenuo u svome radu Efeški sabor od g. 431. Ni teolozi se 
osim Teodora Mopsuecijskoga nisu temeljitije obazirali na Carigradsko 
vjerovanje. Uostalom, sabor nije sazvao papa. Na nj nije bio pozvan niti 
mu je prisustvovao. Na saboru su bili samo istočni biskupi. Broj im nije 
bio naročito velik. Vjerojatno ni sami nisu kanili slaviti opći sabor. Sve 
je to razlog što se postavljalo pitanje ekumeniciteta toga sabora. 

Postoji velika poteškoća i sa Carigradskim vjerovanjem. Gotovo je 
nerješiva. Poteškoća je u tome što u Epifana*) već postoji Vjerovanje 
skoro istovjetno s Carigradskim vjerovanjem. Prema tome, Oci u 


49) PG, 26, 724A. 

50) Usp. X. Le BACHELET, Arianisme, DTC, 1 (1931), 1809-1812. 

51) Usp. E. AMANN, Sirmium, DTC, 14 (1941), 2176-2177. 

92) Usp. J. N. D. KELLY, Alichristliche  Glaubensbekenntnisse. Geschichte und Theologie, 
Gčttingen, 1972; A. M. RITTER, Das Konzil von Konstantinopel und sein Symbol, Gčttingen, 
1965; J. BOIS, Constantinople, DTC, 3 (1938), 1227-1231; R. JANIN, Constantinople, DHGE, 13 
(1956), 754-756; H. D. KREILKAMPF, Constantinople I, NCE, 4 (1967), 237-238; K. BAUS, 
Konstantinopel, LTHK, 6 (1961), 495; W.-D. HAUSCHILD, Geist, TRE, 12 (1984), 201; A. M. 
RITTER, Okumenische Synode von 381, TRE, 19 (1990); 518-524. 

93) PG, 43, 232BD. 

Carigradu ne bi mogli sastaviti Vjerovanje koje već postoji. Neki su 
pomišljali da su Oci g. 381. naprosto usvojili Ciparsko vjerovanje 
nazočno kod Epifana. U novije se doba sve više ustaljuje mišljenje da je 
Carigradsko vjerovanje naprosto naknadno umetnuto u Epifanov spis 
koji je pisan oko g. 375. 

Izvorno je u Carigradskome vjerovanju samo pneumatološki 
ulomak na kojemu se kraće zadržavamo. U Vjerovanju se kaže »i u 
Duha Svetoga«. Podrazumjeva se »vjerujemo«. Kršćanin, dakle, 
vjeruje da Duh Sveti postoji. Vjeruje Duhu Svetome i u Duha Svetoga. 
Potrebito je ovdje istaknuti da tako u Duha Svetoga vjeruje samo 
kršćanin. U tome s nikim ne dijeli vjeru. U nijednoj se vjeri ne vjeruje 
»u Duha Svetoga« osim u kršćanskoj. Kršćani bi morali biti toga svjesni 
i time ponosni. 

O Duhu Svetome u Vjerovanju piše da je To xvorov. Izričaj se 
redovito prevodi »Gospodin«. Stoga se kaže da vjerujemo »u Duha 
Svetoga Gospodina«. U izvorniku je strogo govoreći upotrijebljen 
pridjev x6pwoc u srednjemu rodu. Riječ naznačuje onoga tko 
»posjeduje autoritet, punu vlast i tko je gospodar«. Prema tome, 
sadržajno smo sasvim blizu pojmu »Gospodin«. Oci ipak nisu 
upotrijebili imenicu već pridjev. Zbog škrtosti podataka i kako saborski 
akti ne postoje, možemo samo nagađati zašto su tako postupili. Stilski 
bolje odgovara pridjev jer je imenica »gospodin« u grčkome muškoga 
roda. Teško bi se uklopila u govor o Duhu Svetome. U grčkome opća 
imenica »duh« pripada srednjemu rodu. Osim toga, možda bi neki Oci 
postavili pitanje da li se u predaji Duhu Svetome pripisivao naziv 
»Gospodin« kako se to uvriježilo s obzirom na druge dvije trojstvene 
osobe. Sve se to izbjeglo uporabom pridjeva. Sadržaj je ostao isti. To su 
osjetili kasniji prevodioci koji su sponatano stali pisati o Duhu Svetome 
Gospodinu. 


U nastavku se za Duha kaže da je »životvoran« ili »živodajan«. U 
Novome zavjetu nije rijetkost da se Duh smatra životnim vrelom. O 
tome svjedoče mjesta kao što su: 1 Kor 15,45; 2 Kor 3,6ilv 6,63. Ali 
sveopće je bibilijske predaje da svekoliki život potječe od Duha 
Svetoga. Život može dati samo Bog koji je jedini posvemašnji život i 
jedini u sebi i po sebi živi. Stoga je Duh Bog jer je »Živočinitelj«. 

Po Carigradskome je Vjerovanju Duh Sveti u kojega kršćani 
vjeruju »onaj koji izlazi iz Oca«. Očito se izreka naslanja na Iv 15 26. 
Razlika je između Ivanove izreke i carigradske tvrdnje u prijedlozima. 
Ivan je upotrijebio maoć, a carigradski Oci *ex. Carigradski prijedlog 

označuje da Duh dolazi »iz Oca«. Duhu je vrelo Otac. On mu je izvor. 
Carigradski Oci vjerojatno imaju pred očima nutarnje i božansko 
izlaženje Duha. Jasno je pak da je to izlaženje bitno. Duh djeluje 
božanski ukoliko »izlazi iz Oca«. Ljude zato može dovesti Ocu jer sam 
»izlazi iz Oca«. 


Ovdje nam nije potrebito govoriti o izlaženju Duha »i iz Sina« jer je 
to Vjerovanju dodano tek g. 589. na toledskome saboru: Dalje se o 
Duhu kaže da mu se vjernici zajedno »klanjaju s Ocem i Sinom«. 
Izvorno upotrijebljena riječ znači »prostrijeti se pred Bogom«. Čovjek 
se »prostire« isključivo pred onim kome priznaje božansku čast i 
dostojanstvo. Drugome se nikome ne smije klanjati. Već ta napomena 
pokazuje da se u Carigradskome vjerovanju govori o klanjanju Duhu 
Svetome kako bi se očitovala vjera u njegovo božanstvo. Važan je i 
ponovljeni prijedlog »sa«. Jedno je klanjanje kojim se vjernik klanja 
Ocu, Sinu i Duhu Svetom. To znači da je jedno te isto dostojanstvo i 
čast u božanske Trojice. Sve to pokazuje da je Duh Sveti u potpunome 
zajedništvu naravi s Ocem i Sinom. Gotovo se isto ponavlja novim 
dodanim izričajem »i zajedno slavi«. Duh je u doksologiji zajedno s 
Ocem i Sinom. Ista im je »slava«. Na koncu pneumatološkoga ulomka u 
Vjerovanju piše da je Duh Sveti »govorio po prorocima«. Misao dolazi 
iz iskonskih dubina sveopće biblijsko-otačke predaje. Bilo bi je suvišno 
ičim ukrijepljivati. Zacijelo se u Vjerovanje ubilježio i taj dio da se 
izrazi vjera u potpuno božanstvo Duha Svetoga. 

Carigradskome su saboru pribivali neki uistinu veliki i znameniti 
teolozi i crkveni vođe. Bez nekoga određenijeg rasporeda navodimo 
neke od njih. U Carigradu je na saboru bio Ciril Jeruzalemski, slavni 
pisac mistagoških kateheza koje su pune istinske i duboke pneumatolo- 
gije. Saboru je neko vrijeme predsjedao i za trajanja sabora preminuo 
Melecije Antiohijski. Dugo je i ustrajno prijateljevao s Kapadočanima i 
stoga sigurno bio dobro upućen u pneumatološka pitanja. Ipak su 
najslavnija imena Carigradskoga sabora Grgur iz Nise i Grgur iz 
Nazianza. Grgur Nazianski je čak jedno vrijeme predsjedao saboru. 
Zna se da je rasrđen napustio sabor pošto je održao znameniti 
Oproštajni govor. Redovito se kaže da je Nazianžanin otišao sa sabora 
Jer mu nije uspjelo postati carigradskim patrijarhom. Carigradski je 
sabor Grgura Nazijanskoga zatekao u službi carigradskoga biskupa. 
Nazijanžanin je neko vrijeme kao biskup djelovao u Nazijanzu. Inače je 
bio imenovan za biskupa u neznatnome mjestancu Sazim.. Tamo se 
Grgur nije nikada pojavio. U Carigradu nije mogao postati patrijarhom 
Jer je u ono doba kanonom bilo zabranjeno da biskup mjenja biskupsko 

sjedište. Međutim, Grgur iz Nazianza nije mogao biti zadovoljan ni 
Vjerovanjem sastavljenim u Carigradu. Grgur, doduše, može prihvatiti 
što je u Vjerovanju kazano o Duhu Svetome, ali to nije dovoljno za 
njegovu pneumatologiju. U carigradskoj pneumatologiji koja svim 
svojim izrazima ističe božanstvo Duha Svetoga, ipak nedostaju ključni 
pojmovi kojima je Nicejski sabor nekoć izrekao božanstvo Boga Sina. 
U Carigradskome vjerovanju nije za Duha Svetoga kazano da je Bog 
niti da je istobitan s Ocem i Sinom. Cak nije neposredno ni izravno 
rečeno da je Duh Sveti Gospodin. Sve je to nadasve u svojim 
propovijedima i djelima isticao Grgur iz Nazijanza. Uočivši to, osobno 
nam je palo na pamet da je Nazijanžanin mogao napustiti Carigrad prije 
završetka sabora jer saborsko Vjerovanje nije u cjelini odgovaralo 
njegovoj pneumatologiji. To smo zabilježili kao vlastitu pretpostavku o 
kojoj nismo nigdje našli nikakva spomena. 

Na Carigradskome saboru nisu bili nazočni Atanazije Veliki i 
Bazilije Veliki. Preminuli su nekoliko godina prije sabora. Ali su na 
saboru bili kao najutjecajnije osobe njihovi dobri prijatelji. Grgur iz 
Nise, uz to, Bazilijev je rođeni brat. To napomenusmo zato da reknemo 
kako je na Carigradskome saboru zacijelo bila prisutna Atanazijeva i 
Bazilijeva pneumatologija. Sve to pokazuje da je Carigradski sabor bio 
veliki sabor. Stoga je prirodno što se njegovo Vjerovanje nametnulo 
cijelome kasnijem kršćanstvu do danas. 

ČETVRTO POGLAVLJE 


KRIST BOŽJI SIN 


Propovijedajući o Isusu Leon Veliki polazi od zaista bitne 
kršćanske vjere" da je Isus iz Nazareta Bog. Kod toga rado dodaje da je 
Krist »pravi Bog«.) Čak Isusa malo neobično, ali dosta često, 
naziva“»Bog-Božji Sin«. U Kristu je nazočno »pravo« i »potpuno 
božanstvo«.“ Isusovo je božanstvo »jedno«) s božanstvom koje 
posjeduje Bog Otac. Polazeći od Kristova božanstva, Leon s pravom 
ističe da je Krist »sveopći Stvoritelj i Gospodar«. 


Leon Veliki, dok govori o Isusovu božanstvu, makar u nekoliko 
navrata neposredno navodi Nicejsko vjerovanje. Gotovo sigurno polazi 
otuda" kada za Krista kaže da je »Bog iz Boga«. Leon u svoje 
propovijedi unosi temeljni nicejski izričaj kada kaže da je Krist po 
božanstvu s Ocem »istobitan«. Čak u jednome ulomku) čitamo 
znamenitu i presudnu grčku riječ za »istobitan«. Ako je Leon zaista 
toga dana posegnuo za izvornim Nicejskim izričajem znači da mu je bilo 
stalo do toga da ga kao ključ vjere u Kristovo božanstvo pozna i njegovo 
obično vjerničko slušateljstvo. 


1) 30,6. 

2) 21,2; 23,1-2; 24,3; 25,3; 27,2. 

3) 23,1; 28,1. 

4) 24,1; 24,3; 25,2; 25,3-4: 29,3; 30,1; 27,1; 28,3; 34,1; 28,7; 30,3. 
5) 38,2. 

6) 23,1. 

D) 24,1; 29,2. 

8) 25,2. 

9) 30,6. 

Zna se da je Nicejski sabor iz g. 325. svojim Vjerovanjem otklonio 
Arijevo krivovjerno učenje o Kristovu božanstvu. Leon u svojim 
homilijama izravno spominje'“ Arija. Gotovo sav svoj nauk o Kristu 
tako izlaže da pobije arijevstvo. Ponekad i sam neposredno navodi 
osnovne Arijeve postavke. Tako Leon veli da je »Arije Sina Božjega 
označio manjim od Oca«“ i tvrdio da je Sin Božji »stvorenje«.'? 
Obraćajući se izrijekom"? znamenitome krivovjerniku Leon izjavljuje: 
»Ti tvrdiš da je Sin vremenit«. Nema sumnje da je iz Arijevih učenja 
također tvrdnja!“ da Sin »nekada nije bio«. Arije je govorio da »bi 
nekada kada Sina nije bilo«. To znači da je Sin nastao tijekom vremena 
i da je stoga vremenit, 


Po Leonu, Krist je kao Bog »jednak«!'? s Ocem koji je u božanstvu 
njegov Roditelj. Katkada Leon dodaje' da je Krist svojim božanstvom 
»po svemu jednak Ocu« ili naprosto govori'? o »jednakosti« između 
Boga Oca i Boga-Sina Božjega. 


Leon rado i ponovljeno naglasuje vječnost Sina Božjega. Krist je 
kao Bog »prije vjekova« odnosno »prije vremena«. * Gospodin Isus je 
»vječan«. On je to zato što se »rodio od suvječnoga Oca«. Po Leonu, 
»Otac je vječno Otac«. Radi toga je i »Sin vječno Sin«. Tko je vječno 
Otac, nužno vječno ima Sina. Otac i Sin posjeduju »jednu te istu 
vječnost«. Leon jednostavno izjavljuje da je Krist Isus jer je Bog 
»suvječan« s onim koji mu je u božanstvu Otac. Tako Leon misao o 
vjekovječnosti utjelovljene Riječi bez krzmanja kao stožernu upliće!" u 
svoje redovito propovijedanje. 


U Govorima postoje mjesta gdje Leon upotrebljava nešto 
apstraktnije, ali već ustaljene pojmove, kojima se izražava Kristovo 
božanstvo. Ovdje pred očima imamo riječi kao što su »narav«, 
»esencija« i »supstancija«. Leon ih rabi gotovo istoznačno. Veli da je u 
Kristu »božanska narav«. S obzirom na »božansku narav« Krist »s 
Ocem« ima »jednaku i istu narav« jer se rodio »od Oca«. U toj je 


10) 24,5; 16,3. 

11) 24,5; 25,3. 

12) 24,5. 

13) 25,3. 

14) 25,3. 

15) 3,2; 21,2; 24,1; 28,3; 28,6; 29,3; 34,1. 

16) 24,3. 

17) 25,2; 27,1. 

18) 25,2; 22,2. 

19) 25,3; 26,1; 24,1; 24,3; 23,1; 26,1; 29,2; 25.2; 34,1. 

»naravi Krist jednak Ocu«. U pogledu Kristove božanske »supstan- 
cije« Leon kratko kaže?" da je Krist »s Ocem iste supstancije«. Gledom 
na božansku »supstanaciju« Krist je »jedno s Ocem«. Krist također 
posjeduje“ »božansku esenciju« koja je »vječna esencija«. To je stoga 
što se Sin Božji »vanvremenski rodio iz Očeve esencije«. Leon dodaje 
da je Krist s obzirom na božansku esenciju »jedne esencije s Ocem«. 
Krist živi »s Ocem u jednoj esenciji«. Radi te »jedne esencije« s Ocem je 
suvječan ukoliko vječno dolazi iz Oca. 

Posve je prirodno što Leon Kristovo božanstvo označuje kao 
»nepromjenljivo«. To je važna tvrdnja za razumijevanje Kristova 
utjelovljenja. To utjelovljenje ničim ne može okrnjiti Kristovu 
božansku narav, esenciju ili supstanciju jer je božanstvo u sebi 
»nepromjenljivo«. Leon je tako često isticao Kristovu božansku 
»nepromjenljivost« da je gotovo nepotrebno u tu svrhu navoditi bilo 
koje pojedino mjesto iz Govora. Stalno se vraća i misao i izričaj. 


20) 23,1; 28,2; 31,2. 
21) 23,2; 25,3. 
22) 34,3; 29,1; 27,2; 24,3. 

PETO POGLAVLJE 


KRISTOLOŠKO PITANJE 


Smije se bez pretjerivanja reći da u doba Leona Velikoga otočka 
kristologija dobiva gotovo konačni oblik. Kad bi se htjelo valjano 
obraditi okvire u koje ulazi Leonova kristološka misao, trebalo bi 
ispisati skoro čitavu povijest kristologije među crkvenim Ocima. To, 
jamačno, prelazi domete ovoga spisa, ali i našu osobnu spremu. Stoga 
ćemo se zaustaviti na nekoliko kristoloških stavova koji dijelom 
pridonose boljem razumijevanju Leonovih Govora. Samu Leonovu 
kristologiju, razumljivo, ispitujemo podrobnije. Ono pak što donosimo 
o kristologiji drugih drevnih autora očito ne premašuje redovito 
izlaganje. Tu nismo mogli zalaziti dublje i sržnije u istraživanje jer to 
iziskuje zasebne pozamašne knjige. Uostalolm, neka smo kristološka 
razmišljanja pribilježili u svojim ranijim radovima. 


Arijeva kristologija 


Rijetko se kada svraća pozornost na nedostatke Arijeva nauka o 
Kristovu utjelovljenju. Ipak se stječe dojam da je upravo tu ishodište 
čitavome arijevskome sustavu. Polazeći od netočna poimanja o Kristu, 
Arije se udaljio od crkvenoga učenja o Božjoj Riječi. 


Nije isključeno da je Arije u povijesti teologije prvi ustvrdio kako 
utjelovljeni Sin Božji nije posjedovao stvorenu ljudsku dušu. U 
Kristovu je tijelu mjesto ljudske duše zapremala Božja Riječ koja je u 
njemu vršila ulogu koju inače duša obavlja u svakome čovjeku. 
Razumljivo je što je Arije na temelju prethodnih tvrdnja zaključio da je 
U Kristu jedna narav koja se sastoji od ljudskoga tijela i Riječi što 

zamjenjuje ljudsku dušu. Upravo je tu razlog zašto Arije Kristu odriče 
potpuno božanstvo. Ariju se učinilo da Krist ne može biti Bog kada u 
njemu Riječ podliježe ograničenjima kao i svaka druga stvorena ljudska 
duša. 


Red je istaknuti da taj dio Arijeva učenja njegovi suvremenici nisu 
zamijetili i zato se na nj nisu ni osvrnuli. Stoga je razumljivo što se o 
tome nije izjasnio niti Nicejski sabor g. 325. Ipak su bogoslovi uskoro 
uvidjeli taj kristološki nedostatak u Arijevu učenju. Poglavito su to 
učinili antiohijski teolozi koji su neprestano napadali Arijev monofiziti- 
zam, tj. njegov nauk o jednoj naravi u Kristu. 


Zanimljivo je navesti da je i Leon Veliki bio svjestan kristološke 
Arijeve zablude. Čini nam se da se u nekoliko ulomaka svojih Govora, 
makar karatko, na to obazire. Leon kaže da je »arijevsko slijepilo« bilo 
nemoćno pred otajstvom »onoga sjedinjenja« kojim se u Kristu 
»stvorenje združilo sa Stvoriteljem«. Tajnu utjelovljenja arijevstvo »nije 
moglo motriti očima razuma«.“ Arije krivo govori o Riječi jer pripisuje 
»božanstvu« Riječi što je u Kristu pripadalo »ljudskoj biti«. Prema 
tome, krnja je kristologija polazište čitavog arijevskoga razmišljanja. 
Leon neposredno Ariju ne spočitava kristološki monofizitizam niti 
nijekanje ljudske duše u Kristu, ali to, po svoj prilici, kao poznato 
pretpostavlja. 


Apolinarizam 


Apolinarizam se može smatrati prvim cjelovitijim i sustavnijim 
kristološkim razmišljanjem. S apolinarizmom kristologija za duže 
razdoblje neposredno ulazi u samo središte teoloških raspravljanja gdje 
su istinski vrhunci opći kristološki sabori u Efezu g.431. i Kalcedonu 
451. 

Apolinarizam se naziva po Apolinaru koji je bio biskup u 
Laodiceji. Apolinar bijaše dubok i naobražen teolog. Puno je pisao. 
Spisi mu nisu lako razumljivi. Neki su se očuvali pod tuđim imenima. 
Redovito su to imena uglednih ljudi kao što su bili pape. Apolinaristi su 
tako bez većih teškoća širili misli svoga predvodnika. 

Apolinar je prijateljevao s Atanazijem Velikim i Bazilijem 
Velikim. Odlučno je i odlično branio Nicejski sabor, njegovo 
Vjerovanje i naročito saborski temeljni izričaj »istobitan«. Time je 
stekao veliki ugled i priznanje. 


1) 23,2. 
2) 28,4. 


92 


Apolinarovo je poimanje Kristova otajstva naoko dosta jedno- 
stavno i skladno. Apolinar uči da Isus nije posjedovao ljudsku 
razumsku dušu. Umjesto ljudskoga uma u Kristu postoji božanska 
Riječ koja vrši ulogu ljudskoga razuma. Po Apolinaru, Krist od ljudske 
naravi posjeduje ljudsko tijelo i onu snagu što pokreće to tijelo i naziva 
se po ondašnjem načinu govora »vegetativnom« i »senzitivnom 
dušom«. Ljudsko tijelo u zajedništvu i jedinstvu s vječnom Riječi 
sazdaje Isusa Krista. Apolinar dosljedno dodaje da je u Kristu jedna 
cjelovita narav. To je Kristova božanska narav. Ljudska Kristova 
sastavnica nije narav jer nije vrelo djelovanja. Kristovo je ljudsko tijelo 
sredstvo kojim se služi Božja Riječ. 


Valja reći da je navedeno Apolinarovo učenje ostalo na početku 
nezapaženo. Razlog je tome i taj što se u ono doba ni među istaknutijim 
teolozima nije još temeljitije razmišljalo o ulozi Kristove ljudske duše u 
djelu našega spasenja. Bio je zaboravljen, makar dijelom sjajan, 
Origenov nauk o Kristovoj ljudskoj duši. Ipak su teolozi uskoro 
zamijetili nedostatak apolinarizma te ga osudili. To učiniše Atanazije, 
papa Domaz i Carigradski sabor od g.381. 


Apolinar je svoju kristologoju nastojao višestruko zasnovati. U tu 
se svrhu pozivao na grčku filozofsku antropologiju koja je potekla od 
Platona. Po toj je filozofiji čovjek zapravo duša koja je božanski žižak u 
ljudskome tijelu. Tijelo je samo prepreka i smetnja. Ono je špilja i 
zatvor gdje je utamničen ljudski besmrtni duh. Uza sve to, čovjek je duh 
u ljudskome tijelu. Apolinar dodaje: u Kristovu je ljudskome tijelu 
božanski um. To je Božja Riječ. Prema tome, da Krist bude čovjek 
dovoljno je da je u njemu Božja Mudrost. Svaka razumnost sjedinjena s 
ljudskim tijelom obistinjuje ljudsko biće. 


Apolinar je mislio da za svoju kristologiju ima uporište i u Novome 
zavjetu. I tu se nalaze ulomci gdje se čovjeka poima kao biće trodjelno 
sastavljeno: od puti, duše koja biološki oživljuje i giba tijelo te od 
razuma. I ovaj put Apolinar Kristu priznaje ljudsko tijelo i dušu kao 
fiziološko počelo, ali mu odriče ljudski um koji u Kristu izravno 
nadomiješta nebeska Riječ. 


Svojoj je kristologiji Apolinar u pomoć prizvao i to što se u 
Novome zavjetu postojano i bjelodano uči da je Krist začet djevičanski. 
To je u svezi s prijenosom ljudske duše i s istočnim grijehom. Po 
Apolinaru, u novo nastalo ljudsko biće očevo sjeme kod začetka 
Prenosi stvorenu dušu i s njome iskonski grijeh. Nova je duša kao 
Odlijev roditeljske duše. Ljudsko je sjeme put i sredstvo kojim duša 

dolazi u novo ljudsko tijelo. Ali Krist se začeo djevičanski. Tu nije na 
djelu ljudsko sjeme. Prema tome, nije bilo sredstva koje bi moglo u 
začeto Kristovo tijelo prenijeti razumnu ljudsku dušu s praroditeljskim 
padom i kaznom. Vidi se, drugim riječima, da je Apolinar u dogmatskoj 
antropologiji zastupao traducijanističku teoriju. 


Apolinar je čak mislio da bi se u božansko Trojstvo zavelo 
stanovito četvorstvo da je Krist posjedovao ljudski razum. Vjerojatno je 
pomišljao da bi nazočnost ljudskoga uma u Kristu kao nužnu posljedicu 
imalo uspostavu ljudske osobe u Kristu. Zacijelo se i za Apolinara 
osoba poistovjećuje s razumnošću. Otuda prosvjed da bi se u Trojstvu 
našlo četvorstvo ako Krist posjeduje ljudsku razumsku dušu. Tako u 
ime Trojstva Apolinar smatra dužnošću otkloniti opstojnost Kristove 
ljudske umnosti. 


Uostalom, dvije cjelovite razumne zbilje ne mogu zajednički 
opstojati kao jedna cjelina. Stoga u jednu zbilju nije moguće sjediniti 
potpunu ljudsku i božansku narav. Apolinar čak misli da bi Krist, 
barem u načelu, mogao biti grešan da je posjedovao ljudski razum koji 
je nezamišljiv bez prevrtljive ljudske slobodne volje. 


Apolinar u krajnjoj raščlambi nije bio posve načisto ni s Kristovim 
ljudskim tijelom. Jamačno je i sam vjerovao da je Isus u zemaljskome 
životu imao pravo ljudsko tijelo, ali, po svemu sudeći, to više ne bi 
vrijedilo za uskrsloga i proslavljenoga Krista. Uskrsnućem i uzašašćem 
Kristovo bi se tijelo konačno preinačilo i izgubilo u Gospodnjemu 
božanstvu. Kako je nešto slično učio i Marcel Ancirski, saborski su Oci 
g.381. u Carigradu držali shodnim izjaviti da Crkva vjeruje u trajnost i 
vječnost Kristova utjelovljenja. Isus je za sva vremena baštinik potpune 
ljudske naravi. Čini se čak da je Apolinar radi euharistijske tajne došao 
na pomisao da se Isusovo tijelo uskrsnućem skroz pobožanstvenilo. Tek 
posve božansko Kristovo tijelo može po euharistiji biti dušina hrana i 
tako zalog besmrtnosti i uskrsnuća. 


Koliko je apolinarizam još uvijek bio živa misao u vrijeme Leona 
Velikoga ne bismo znali kazati. Ali je taj pokret sigurno nekoć bio 
dosta utjecajan. Vidi se to i otuda što su apolinaristi imali svoju uređenu 
crkvenu zajednicu na čelu s vlastitim biskupom čak i u Antiohiji. Usput 
spomenimo da se i Jeronim Dalmatinac na svojim putovanjima Istokom 
u Antiohiji susreo s apolinaristima premda se zaredio za svećenika u 
zajednici koju je predvodio biskup Paulin i koja je kao strogo katolička 
bila u zajedništu s Rimskom biskupskom stolicom. 

Oci su zabacili apolinarizam. Već je apostol Pavao učio da je 
čovjek pao svojim »umom«. Krist se utjelovio da uspravi, podigne i 
obnovi pali »razum«. Nasuprot apolinarizma pravovjerni bogoslovi 
utvrđuju opće pravilo koje se neprestance ponavljalo i koje glasi: što 
Krist utjelovljenjem nije uzeo, nije ni spašeno. Prema tome, Isus je 
uzeo i ljudski um da ga u sebi može otkupiti i spasiti. Apolinarizam je 
neposredni razlog što se dugo u kristologiji izričito napominjalo da Krist 
posjeduje »ljudsku razumnu dušu«. To je um, razum ili pamet. 
Apolinarizam je posebice bio neprihvatljiv za one drevne teologe koji 
su poput Antiohijaca uvelike cijenili Kristove ljudske čine kao uvjet 
našega otkupljenja. Po tim teolozima, Krist je Novi Adam koji svojom 
poslušnošću i ispunjenjem Očeve volje za novo čovječanstvo dokida 
posljedice praroditeljskoga iskonskog neposluha. Jasno je da se takav 
pristup i poimanje djela otkupljenja ne može zamisliti bez vjere u 
djelotvornu snagu Kristove ljudske duše. Stoga su upravo Antiohijci uz 
kapadocijski otački trolist bili neumorni borci protiv apolinarizma. 


Nestorijevstvo 


Oko g. 428. zameće se u Carigradu žestoka kristološka rasprava. 
Počeo ju je patrijarh Nestorije koji je kao učen i krepostan čovjek u 
Carigrad na patrijaršku stolicu došao iz Antiohije gdje je stekao 
teološku naobrazbu s antiohijskim prednostima i nedostacima. Antio- 
bijci su u sporu s arijevstvom i apolinarizmom nadasve isticali 
cjelovitost i potpunost obiju Kristovih naravi. Krist posjeduje punu 
božansku i punu ljudsku narav. Stoga je u krivu Arije i Apolinar. Ali 
cjelovitost obiju naravi zahtjeva i djelo otkupljenja. Krist je Spasitelj jer 
je Bog i čovjek. Kristovi su čini kao djela novozavjetnoga Adama sa 
svojom ljudskom i ćudorednom vrijednošću istinski razlog i vrelo 
ljudskoga spasenja. 


Nestorije je s puno neopreza i uz veliki sablazan u Carigradu javno 
u crkvi pred vjernicima propovijedao da Djevica Marija nije »Bogoro- 
dica«. U skladu je s najdrevnijom predajom držao da pojam »Bog« 
Jedino označuje narav koja je zajednička Ocu, Sinu i Duhu Svetome. 
Prema tome, za Nestorija naziv »Bogorodica« može jedino značiti da je 
Djevica Marija rodila božansku narav. Stoga on osporava i zabacuje taj 
naziv. Pri tome je zaboravio da se među kršćanima odavna uvriježio taj 
duboki i sjajni Marijin naziv. Osim toga i pojam »Bog« može označivati 
svaku pojedinu trojstvenu osobu jer je svaka Bog. Začudo da Nestorije 
to nije znao ili nije htio prihvatiti. 

Nestorije je osobno predložio da se Marija oslovljava kao 
»čovjeko-rodica«. On to ističe jer tako traži njegova soteriologija. 
Onodobni su se Nestorijevi protivnici posebice okomili na taj izričaj. 
Smatrali su da Nestorije uči kako je Marija zapravo rodila čovjeka u 
kojega se kao u kakvoga proroka nastanila Božja Riječ. Teško je 
vjerovati da je Nestorije osobno upravo tako shvatio svoju vlastitu 
kovanicu »čovjekorodica«. Kao moguće rješenje napadnuti je Nestorije 
posegnuo za izričajem »Kristo-rodica«. Marija je rodila Krista. Ali 
Nestorijevim protivnicima to nije bilo dosta. Primjećivali su da naziv 
Krist prvotno naznačuje Isusovu mesijansku ulogu i dostojanstvo. Ne 
izražava kristološko otajstvo. 


I danas je teško kazati što je u biti Nestorije učio. Redovito se 
tvrdilo da je u Kristu vidio »dvije osobe«, božansku koja je Riječ i 
ljudsku koja je stvoreni čovjek. To će zapamtiti i stoljećima ponavljati 
kristološki traktati. Nestorijeva su sačuvana i nedavno otkrivena djela 
iznimno višeslojno sastavljena i nadasve teško shvatljiva. U njima se 
susreću izrazi koji se dans jedva dadu razumjeti. Spomenimo da se u 
novije doba javljaju patrolozi koji s Nestorija skidaju svako krivovjerje. 
To je, jamačno, netočno. Ali nije posve u pravu ni vjekovno skroz 
ukrućeno prikazivanje Nestorijeve kristologije. Svakako se ne smije 
previdjeti Nestorijev doprinos znanstvenoj kristologiji. Brojni istraži- 
vači misle da je upravo Nestorije prvi jasno uočio nedostatak svih 
dotadašnjih kristologija koje su bez izuzetka kušale naći rješenje na 
razini sjedinjenja božanske i ljudske naravi u Kristu. Nestorije bi prvi 
uvidio da se različite naravi u Kristu kao naravi ne mogu sjediniti. 
Sjedinjenje se može jedino zbiti na razini Riječi kao božanske osobe. 
Također noviji kristolozi ističu da Nestorije nije posjedovao dovoljno 
utvrđene pojmove za svoju misao i da je zato zabludio u kristologiji. 


Leon Veliki već je g. 430. upoznao nestorijevstvo. To mu je 
omogućio Kasijan koji je tada pobijao Nestorijeve zasade. Kasijan je 
svoj spis posvetio upravo Leonu koji je već u tome razdoblju ugledni 
član rimske crkvene zajednice. Rimljani su i inače krivim okom gledali 
Nestorija jer su upravo u Carigradu kod njega našli utočište prognani 
pelagijevci. 


Ćirilova kristologija 


Ćiril Aleksandrijski s pravom slovi kao kristolog i mariolog među 
Ocima. O Ćirilovu tumačenju Kristova otajstva veoma se mnogo, 
ozbiljno i valjano pisalo. Ipak ni danas nije lako ukratko kazati kako je 

Ćiril tumačio Kristovu tajnu. Svakako je najveća Ćirilova zasluga za 
kristologiju što je isticao Kristovo osobno jedinstvo. Isus Krist je 
utjelovljena Riječ. Ćiril je bio manje sretne ruke kada je skovao svoju 
znamenitu formulu o »jednoj Logosovoj utjelovljenoj naravi«. Taj su 
izričaj mnogi izučavali. Ipak ni do danas nije nikome uspjelo točno 
uglaviti što je s navedenom izrekom Ćiril zapravo kazao. Vjerojatno je 
mislio reći da je utjelovljena Riječ jedna osoba. Krist je osoba Riječi. 


Ćirilovi protivnici pozivali su se na onaj dio izreke koji glasi »jedna 
narav«. Radi toga su govorili da Ćiril u kristologiji obnavlja arijevsku i 
apolinarističku zabludu gdje se zacijelo krivovjerno govorilo o »jednoj 
naravi« u Kristu. Ali su se i monofiziti uvijek neutrudivo pozivali na 
Ćirilovo učenje. Uporno su ponavljali da je njihova misao nastavak 
Ćirilove kristološke prosudbe. 


Ćiril se u svojoj kristologiji i soterilologiji u skladu s aleksandrij- 
skom teološkom školom kojoj je pripadao nije vele pitao za Kristovu 
ljudsku dušu. On je bez dvoumljenja slijedeći Novi zavjet i trajnu 
predaju vjerovao da Krist posjeduje čovječju dušu. Ipak Gospodnjoj 
duši nije pripisivao veće značenje u soteriologiji. Po Ćirilu, spasenje se 
ostvaruje sjedinjenjem Riječi i tijela. To sjedinjenje posvećuje i 
pobožanstvenjuje ljudsko biće. Kristovi ljudski čini, potekli iz njegove 
duše, kod takvoga poimanja spasenja ne dolaze do naročita izražaja. 


: Danas se zna da je Ćiril terminološki mogao pasti pod apolinaris- 
tički utjecaj jer je čitao apolinarističke spise pod tuđim imenima. 
Vjerojatno nije bilo dobro što je Ćiril napao Teodora Mopsuecijskoga 
kada je već bio mrtav i preminuo kao istaknuti teolog i biskup u miru s 
Crkvom. Gotovo se bez potrebe okomio i na Teodoreta koji je bio 
spreman na razgovor i dogovor u svim spornim pitanjima. Ipak moramo 
Teći da će Ćirilova kristologija dugo živjeti i vladati cjelokupnom 
teologijom. Ćiril je kao malo tko zaslužan i za znanstveni govor o 
Djevici Mariji. Svekoliko je svoje razmišljanje začinio dubokom i 
nepatvorenom kršćanskom duhovnošću. Stoga je Ćiril na Istoku 


"a važio kao neprijeporni autoritet na teološkome i ascetskome 


Efeški sabor 


m Sabor održan u Efezu g. 431. ulazi u povijest kao osnovni 
stološki sabor. Stekao je zasluženi glas sabora koji je svečano 
Proglasio Kristovo osobno jedinstvo i priznao Marijin najčasniji naziv 
Ogorodica. Ipak je teško s pravim utemeljenjem govoriti o istinskim 


97 


dometima toga drevnoga sabora jer nam nije ostavio posebne i jasne 
kristološke definicije. Osim toga na njemu su uglavnome sudjelovali 
biskupi privrženi Cirilovoj teološkoj misli. 

Šteta što na Efeškome saboru nisu pribivali biskupi prostranoga 
Antiohijskoga patrijarhata. Oni su se već bili zaputili, ali su zbog 
vremenskih i prijevoznih teškoća zakasnili. Nisu stigli u Efez na dan 
otvora. Teodoret u svojim pismima spominje kako je tražio da se 
početak sabora odgodi za koji dan. Molba mu nije bila uslišana. 
Vjerojatno time ojađen, događaje oko Efeškoga sabora nazvao je 
»tragedijom«. Teodoret je možda u sudu pretjerao. Ipak je činjenica da 
se biskupi iz Antiohijskoga patrijarhata nisu priključili ostalim Ocima u 
Efezu već su održavali svoje zasebne sjednice. Tako je nastao pravi 
razdor koji je tek g. 433. otklonjen. Smije se reći da je Efeški sabor 
stekao veći ugled tijekom povijesti nego ga je imao kada je bio 
proslavljen. Ipak se uspomena na taj sabor nije nikada ugasila. Stavljen 
je uz bok ostalim trima ranim općim saborima. 


Kalcedonski sabor 


Bez ikakva pretjerivanja najznačajniji je kristološki tekst sveu- 
kupne povijesti do naših dana kalcedonska kristološka definicija nastala 
g. 451. U njoj je sažeto i jasno iznesen cjelokupni kristološki nauk koji 
se stvarao prethodnih stoljeća. Tu je sve u čemu je opća Crkva 
prepoznala svoju vjeru kada je riječ o Kristovu otajstvu. Kalcedonska 
definicija također zabacuje sva krivovjerja koja su se prethodno 
pojavila u svezi s Kristom Gospodinom. Buduća će kristologija ovisiti o 
kalcedonskome dokumentu. To se može reći i o onim teolozima koji su 
neposredno poslije Kalcedona razglabali i branili Kristovo otajstvo. 
Ovdje mislimo na Leoncija Bizantskoga, Sofronija Jeruzalemskoga i 
Maksima Ispovjedaoca. Leoncije je poznat kao kristolog koji je 
tumačio izričaj »hipostatsko sjedinjenje« i u kristologiji upotrijebio 
pojam en-hypćstatos. Pred Leoncija se postavilo pitanje da li je Kristova 
ljudska narav »hipostatična«. Mislilo se na hipostatičnost snagom 
ljudske hipostaze. Ako se kaže da je Kristova ljudska narav 
»hipostatična« po ljudskoj hipostazi, smjesta se zaključivalo da su u 
Kristu dvije hipostaze ukoliko su u njemu dvije naravi. I to je 
nestorijevstvo. Rekne li se pak da je ljudska narav u Kristu 
»nehipostatična«, slijedilo bi da ni ne postoji jer je bez hipostatičnosti. 
Leoncije odgovara: Kristova ljudska narav nije bez hipostatičnosti. To 
uključuje da je zbilja. Ali nije hipostatična ljudskom hipostatičnošću 
već Logosovom hipostazom. Nalazi se u Logosu i njegovoj hipostazi. 

To znači važni izričaj en-hypćstatos. Time se u Kristu otklanja dvojstvo 
osoba. Osoba Logosa koja je jedna daje hipostatičnost svojoj ljudskoj 
naravi koju je »hipostatski« sa sobom sjedinila. U tome smo smislu 
shvatili Leoncijevu temeljnu kristološku misao gdje se gotovo konačno 
izrazilo ljudsko nastojanje u želji da što je moguće dublje zaroni u 
kristološku tajnu. 


Sofroniju je palo u dio na temelju Kalcedonske definicije suzbiti 
govor o jednome načinu djelovanja u Kristu. Tako je o Kristu stao 
propovijedati carigradski patrijarh Sergije. Maksim se morao uhvatiti u 
koštac s monoteletima koji su tvrdili da Krist nema ljudsku slobodnu 
volju jer bi inače bio u mogućnosti sagriješiti. Zacijelo je i Maksim u 
pobijanju monoteleta krenuo od Kalcedonskoga dokumenta o Kristovim 
dvjema naravima. Gdje su dvije razumne naravi, tu su i dvije slobodne 
volje. Maksim rješava monoteletsku primjedbu lučeći slobodnu volju kao 
počelo koje nužno prati razumnu ljudsku narav od odabiranja između 
dobra i zla. Maksim smatra da odabiranje pripada osobi. U Kristu je 
jedino božanska osoba koja može samo odabrati dobro. 


' Leon Veliki utjecao je na saborsku definiciju. Na saboru su bili 
njegovi poslanici. Tu se već rekosmo čitao i njegov Tomus iz kojega 
neki dijelovi neposredno uđoše u saborski dokument. Leon je sve 
poduzeo da se u cijeloj Crkvi prihvati, usvoji i prizna Kalcedonski 
sabor, Leonova misao vlada kalcedonskom definicijom. Pruža joj 
okosnicu i obilježje. U definiciji raspoznajemo Leonov kristološki 
nauk, Kalcedonska definicija tako reći preuzima Leonov ritam. 
Kalcedonskim je Ocima jedino bilo stalo utvrditi da je Leonov nauk u 
skladu s efeškom kristologijom.? 


Leonova kristologija 


Leonova je kristologija po općemu sudu“) razmjerno jednostavna. 
Poput drevnih latinskih bogoslova ko što bijahu Tertulijan, Ciprijan i 
Augustin Leon ističe da Gospodin Isus posjeduje dvije naravi 
božansku i ljudsku. Razlog je tome taj što Krist pozna dva rođenja. 
Krist se kao Bog rađa od Oca. Tako ima Božju narav. Ali Krist se rodio 


= 
3) Usp. H. RAHNER, Leo, 323-329; A. GRILLMEJER, Christ, II, 115-194: Jesus, 131-220; A. De 


HALLEUX, Patrologie, 18.61.448-449.472; P. STOCKMEIER, Konzil, 140-156; F. HOH- 
rea Kampf, 13-94; H. ARENS, Sprache, 156; Th. CAMELOT, Ephese, 132.170-173; P, 
ED BP Cyrile, 345-387; Th. CAMELOT, Thćologie, 405 bilj. 11; M. J. NICOLAS, Doctrine, 

4) Usp P. GALTIER Unitć E 
BP, : tć, 72-81; T. JALLAND, Life, 451-462; J. LIEBAERT, Christologie 
121-123; Th, CAMELOT, Ephese, 102-104; M. J. NICOLAS, Doctrine, 609-660. s 

i od Marije. Otuda ima ljudsku narav. Tako dva Kristova nasci za 
posljedicu imaju dvije naravi ili naturae. Leon jednako jasno dodaje da 
su obje Kristove naravi počelo vlastitih djelovanja. Ni ljudska narav u 
Kristu nije neko nedjelatno sredstvo. I sama je počelo. Ima svoju moć i 
djelovanje. Ali obje naravi kao vlastite pripadaju jednoj te istoj osobi. 
Leon u skladu s latinskom predajom kaže persona. 5) Ta je »jedna te ista 
osoba« u ljudskoj i božanskoj naravi Sin Božji. Njemu pripada što čini 
snagom svoje ljudske i božanske naravi. Djela što ih je Krist učinio 
tijekom zemaljskoga života imaju otkupiteljsku i neizmjernu snagu jer 
su čini osobe Božjega Sina. Leonu je u biti do toga da se vjeruje kako je 
Krist u potpunosti Bog i čovjek. Tek tako može biti Posrednik između 
Boga i ljudi. Leon se ne boji isticati da je Krist čovjek. Za nj naziv 
čovjek označuje ljudsku bit. 


Premda je Leonova kristologija naizgled skromna, ona izražava 
bitne točke kristološke vjere. Tu je dvojstvo naravi i jedinstvo osobe. 
Stoga se smije kazati da je Leon sa svojom latinskom kristologijom 
krenuo srednjim putem između onodobnih suparničkih kristologija u 
Antiohiji i Aleksandriji. 

Među Leonovim najznamenitijim i najutjecajnijim tekstovima 
jamačno je njegovo Pismo Flavijanu koje se također naziva Leonov 
Tomus. Tu je Leon sažeo svu svoju kristologiju. Redovito hvale jasnoću 
i izražajnost toga Leonova spisa. Leon se u Pismu Flavijanu izražava 
jednostavno i jasno. Slijedi Bibliju i otački nauk. Niti kani biti 
originalan niti to jest. U tekstu se ne pojavljuju novi pojmovi. Filozofski 
i spekulativni pristup gotovo je nepoznat u tome Leonovu razmišlj anju 
o Kristu. Leon iznosi što smatra da je istina. To se mora vjerovati. 
Međutim, Leon ni u Pismu ne namjerava u suvremenome smislu 
definirati kristološko otajstvo. Čak se ne bi moglo kazati da je u Pismu 
Flavijanu izneseno neko dublje pojašnjenje samoga hipostatskoga 
sjedinjenja. Unatoč tome, Leon se upravo tim svojim spisom nametnuo 
onodobnoj i budućoj kristologiji. Inače su veoma česti izražajni dodiri 
između Pisma i Govora. Samo se Pismo ukazuje kao blistavi sažetak 
latinske kristologije. To je latinski doprinos općoj kristologiji.9 Pismo 
Flavijanu veliki je dokument gdje se prvi put svečano očitovalo redovito 
crkveno učiteljstvo. Tekst je uravnotežen i dobro izvagan kako to 
dolikuje rimskome geniju. Leon je u Pismu jasnoćom i snagom svoga 

5) Usp. B. STUDER, Una, 453-487. 


6) Usp. A. GRILLMEIER, Christ, 526-539; Th. CAMELOT, Ephese, 98-105; M. J. NICOLAS, 
Doctrine, 609-610.630; Y. CONGAR, Staphen, 414-415. 

uma kristološko pitanje sveo na temeljno što drži neprijepornim. Leon 
je nadasve imao protančan osjećaj za Predaju. To mu je omogućilo 
ukratko iznijeti što smatra bitnim za kristološku vjeru. 


Prvotno kanismo Leonovu kristologiju prikazati služeći se njego- 
vim Pismom Flavijanu kao njegovim glavnim kristološkim tekstom. Od 
toga smo odustali jer to znamenito Pismo ovdje nismo preveli pa ga 
čitatelj nema pred očima. Osim toga stekli smo dojam da se u Pismu 
Flavijanu zgusnuto ponavljaju kristološke tvrdnje koje se nalaze u 
Govorima koji se ovdje objavljuju. Uostalom, sam Leon u Pismu više 
puta doslovce navodi kristološke ulomke iz Govora. Dodajemo da se u 
ovome sažetku Leonove kristološke misli zasnivamo na njegovim 
propovijedima za Božić i Bogojavljanje. Tu se Leon, iz posve 
razumljivih razloga, najduže zadržao na kristološkome otajstvu. 


Prije nego neposredno pristupimo onome što Leon osobno naziva" 
nutarnjom Kristovom »uspostavom« ili »konstitucijom« svraćamo 
pozornost na to da je Leon bio duboko svjestan ljudske nedostatnosti 
pred veličinom Kristove tajne i da se zaustavio pred pitanjem 
tobožnjega kasnijega ostvarenja Gospodnjega utjelovljenja. 


Najprije treba kazati da je Leon bio osvjedočen kako je 
utjelovljenje Riječi među svim božanskim djelima »osobito djelo« s 
kojim se druga djela ničim ne mogu mjeriti ni uspoređivati. Utjelovl- 
jenje je nešto zasebno i iznimno. Jedno je i jedinstveno. Kristovo je 
utjelovljenje »sagibanje« kojemu na izvoru stoji »božansko milosrđe«. 
Utjelovljenje nije nitko ničim i nikada zaslužio. Ono je čista milost. To 
je milosno i milosrdno saginjanje nad ljudski rod »neizrecivo«. Prelazi 
»svaku mjeru ljudske spoznajne moći«.!) 


Utjelovljenje također »nadvisuje« i »premašuje« svaku darovitost 
»govorničkoga dara«. Nema »jezika« koji bi bio dostatan za »dostojan- 
stvo« toga »sadržaja«. Za svako je govorničko umijeće i svaki jezik 
Kristovo utjelovljenje preveliko »božansko djelo«. Ipak veličina djela 
ne smije biti »razlog« da se o njemu »šuti«.') Leon zna da se 
Utjelovljenje »ne može dostojno rastumačiti«. Tu »uvijek ima izobila« 
9 ćemu se mora »raspravljati« jer uvijek nešto »ostaje što se mora 
tražiti«. Pretpostavimo da netko dođe na pomisao kako je »dopro do 

7) 3,2. 
8) 24,2. 
9) 28,1. 
10) 23,4, 
11) 29,1; 30,1. 

onoga za čim je išao«. U tome slučaju, pravo govoreći, tražitelj nije 
spoznao otajstvo već se »zamorio pri istraživanju«.! Leon, napokon, 
ukazuje na značenje vjere kod tumačenja kristološkoga i svakoga 
drugoga kršćanskog otajstva. Veli da »govor« neće uspjeti razglobiti 
tajnu ako »vjera ne vjeruje«.) Tako vjera prethodi i omogućuje 
pojašnjenje. Razum je kod vjerskoga otajstva nemoćan bez vjere. Vjera 
je pred otajstvom važnija nego razum. Razum samo kuša razjasniti što 
vjera pouzdano zna. 


Sada se osvrćemo na one naznake što ih je Leon Veliki razbacano 
ostavio u svojim homilijama i odnose se na pitanje vremena kada je Isus 
ušao u ljudsku povijest. Pitanje je drevno. Valjda se nametnulo 
naznakom apostola Pavla da se Krist rodio kada je nastupila »punina 
vremena« (Gal 4,4). Zapravo je rano niknula slijedeća poteškoća: ako 
se s Kristom ostvaruje ljudsko spasenje, zašto se Gospodin nije ranije 
pojavio na svijetu? Na tu su primjedbu davni kršćanski pisci češće 
odgovarali. Uza sve to nije nam poznato da li je ikada itko sustavno u 
čitavoj povijesti teologije razložio to neobično i danas uglavnome 
zaboravljeno pitanje. 


Leon Veliki spominje da ima ljudi koji »bezbožnim mrmljanjem« 
iznose »pritužbe« protiv božanskoga »upravljanja« ljudskom poviješću. 
Takvi drže da se »vremenima« što se protežu pred Kristovim dolaskom 
nije u odnosu na spasenje pružilo što se udijelilo »u zadnjoj dobi svijeta« 
kada je Krist došao na svijet. Ti isti prigovarači smatraju da se Bog 
»kasnim smilovanjem« stao brinuti za ljudsku sudbinu. Krist bi djelo 
spasenja ispunio »kasno«. Čini se da i sam Leon pristaje da se pred 
Utjelovljenjem makar donekle smije govoriti o »zatezanju«. Međutim, 
on primjećuje da za to »otezanje« glede »spasonosnoga djela« postoje 
valjani i božanski razlozi. Stanovita »sporost« Božjega zahvata u 
ljudsku povijest po Kristovu utjelovljenju zacijelo ima duboki i 
providonosni smisao i značenje. 


Leon smjesta shvaća da novozavjetno Božje djelo nije skroz »novi 
nacrt« i »novi naum« kojim bi se Bog »brinuo za ljudsku sudbinu«. Novi 
je zavjet »ispunio što je Bog nakanio prije svih vremena«, Već od 
»stvaranja svijeta« utvrđen je »za sve jedan te isti razlog za spasenje«. 
To je Božja »milost«. Ona »opravdava sve svete« koji su igda živjeli. 
Leon uči da nisu »manje postizali« ljudi koji su »vjerovali u obećanje 
nego oni koji su prigrlili što je poklonjeno«. 


12) 29,1; 30,1. 
13) 29,1: 30,1. 

ko 


Za opravdanje je bitna vjera. Nju su posjedovali »svi sveti koji su 
živjeli u vrijeme što je prethodilo našemu Spasitelju«. Upravo su se »po 
toj vjeri opravdali«. Tako su u iščekivanju »općega otkupljenja svih 
vjernika« i sami »postali Kristovo tijelo«. Na taj način istovjetna »vjera« 
u »Kristovo otajstvo« jednako opravdava sve opravdane. U tome se ne 
razlikuju vremena koja prethode Kristu i koja dolaze nakon njega. 


Leon zgodno primjećuje da su »Apostoli upravo ono propovijedali 
što su proroci prorekli«. Prema tome, sadržaj je apostolske i proročke 
poruke isti. Razlika je samo u tome da su jedni naviještali što su drugi 
nagoviještali. Leon čak dodaje da Crkva vjeruje što se »zapravo uvijek 
vjerovalo«. Istina se »propovijedala kroz sva stoljeća«. Svjetlo se Istine 
»slalo i ranijim vjekovima« koji prethode Kristovu rođenju. Božja je 
»providnost milostivo dijelila svoje brojne darove svim minulim 
vjekovima«. Božanska se dobrota »uvijek brinula za ljudski rod«. To 
nije prestajala činiti »nikada« i »u nikakvoj drevnosti«. 


Već rekosmo da Leon priznaje da se Utjelovljenje obistinilo sa 
stanovitim odgađanjem. Po njemu pak i to ima svoje značenje jer je 
odluka Božje Mudrosti. Odgađanje nas je Utjelovljenja »učinilo 
sposobnijima« za »poziv« koji nam je Bog uputio. Osim toga, sve što se 
na planu ljudskoga spasenja odigralo prije Krista omogućilo je da se u 
»nama rodi stalnija vjera«. Tu je vjeru pripravilo »drevno i često 
propovijedanje«. Ipak Leon naročito ističe da je nužna bila starozav- 
jetna objava kako se Novi zavjet ne bi nikako mogao držati 
»sumnjivim«. Novi zavjet nije pod dvojbom pošto je ispunjenje onoga 
što su navijestili »mnogi znaci«, »mnoge riječi« i »mnoga otajstva«. 
mu Međutim, treba dodati da po Leonovu sudu i Novi zavjet u 
jedinstvenome božanskome naumu ljudskoga spasenja ima svoju 
Vlastitu vrijednost i ulogu. S Kristovim se dolaskom »milost« što 
svakoga »opravdava« nije, doduše, »začela«, ali se, svakako, »uvećala 
kada se Krist rodio«. Bog nam je »u Kristu« poklonio »obilje« koje 
»premašuje« sve što je prethodno poklonio.!? 


. Leon u Govorima izrijekom napominje nekoliko krivovjernih 
kristoloških rješenja. Mi, doduše, o nekima od njih već govorasmo. 
Ipak što ovdje bilježimo nije naprosto ponavljanje jer sažimamo 
Leonovo viđenje dotičnih krivih učenja. Po sebi nije nužno da je Leon 
Jednako sudio o krivovjerjima koja navodi kao što se kasnije ustalilo u 


Ammo 
14) 4 tu se Leon najduže zadržao na pitanju koje razmatramo. Tome dodajemo: 24,1; 25,4; 26,2; 
»7; 34,4. I u tim se ulomcima dijelom obrađuju ili barem dodiruje predmet o kojemu govorimo. 

povijesti kristoloških izlaganja. Svakako su istaknuta krivovjerja Leona 
prisilila da se kod izlaganja kristološkoga otajstva zasebice zaustavi na 
stanovitim osvjetljenjima neiskazive Kristove tajne. 


Leon u svojim Govorima ukratko iznosi“! maniheističko poimanje 
Isusa Krista. Osnovno je manihejsko stajalište ovo: manihejci niječu da 
se Krist »tjelesno rodio od Marije Djevice«. Za manihejce Gospodnje 
rođenje »po tijelu« ne postoji. Ono nije »pravo«. Po manihejstvu, Krist 
je posjedovao »lažno tijelo« i »hinjenu pdt«. Maniheistički učitelji 
smatrahu da bi bilo »nedostojno« kada bi »Bog, Sin Božji, unišao u 
ženinu utrobu«. 


Polazeći od te svoje osnovne stajališne točke manihejci dosljedno 
tvrde kako Krist nije podnio »istinsku muku« niti je »uistinu bio 
ukopan« pa stoga niti »zaista« uskrsnuo. Kristova »muka« i »njegovo 
uskrsnuće« nose, po manihejcima, naznaku »patvorenosti«. 


Iz rečenoga nije teško zamijetiti koliko je maniheistička tobožnja 
kristologija daleko od Novoga zavjeta i cjelokupne kršćanske Predaje. 
Manihejci u biti niječu djelo otkupljenja kada Kristovu tjelesnost 
proglasuju lažju i krivotvorinom. Oni ne znaju da su otajstva 
Gospodnjega života kao i njegovi vazmeni čini koji nužno pretpostavl- 
jaju da je Krist posjedovao istinsko ljudsko tijelo i dušu pravi razlog 
ljudskoga spasenja. Ako imamo pred očima maniheističko razmišljanje, 
lakše shvaćamo zašto je Leon u svojim spisima snažno i zaista često 
isticao da je Isus imao naše ljudsko tijelo. 


Leon izrijekom napominje!“ Apolinara po kome se, znamo, naziva 
kristološki apolinaristički sustav. Leon kaže da, po apolinarizmu, Krist 
imaše pravo ljudsko tijelo, ali da »u Kristovu tijelu nije bila nazočna 
ljudska duša«. Ulogu je duše u Kristovu tijelu »obavljalo samo 
božanstvo Riječi«. Leon, naknadno, nešto potanje određuje Apolina- 
rovo učenje. Tada veli da i apolinaristi »ispovijedaju kako se u 
Gospodinu nalazila duša«, ali joj je nedostajao dio koji se naziva 
»razum«. U Kristu kao čovjeku bilo bi kao razumni dio dostatno 
»božanstvo« koje vrši »sve razumske dužnosti«.!") 


Jasno je da je Leon zbog Apolinara morao u svojim propovijedima 
isticati s Novim zavjetom i svekolikom Predajom da je Isus imao pravu 
ljudsku dušu. Inače ne bi bio čovjek. Čovještva nema bez ljudske duše. 


15) 24,4; 9,4; 34,4. 


16) 24,5. 
17) 28,4. 

Osim toga, opći je biblijski i crkveni nauk da je iskonski grijeh pogodio 
čitava čovjeka: dušu i tijelo. Krist je posjedovao oboje da jedno i drugo 
otkupi, obnovi i preobrazi te zajedno može unići u sretnu i blaženu 
vječnost. 


Leon dosta kratko i škrto govori o Nestoriju i njegovu učenju.!? 
Najprije kaže kako je Nestorije smatrao da je »blažena Djevica Marija 
samo čovjekorodica«. Nestorije se »usudio tako propovijedati«. On se 
zaista, kazasmo, u svojim propovijedima tako izražavao. Ipak nije 
ostao »samo kod toga« već je bio spreman govoriti o Mariji kao 
»Kristorodici«. Ako taj naziv i nije dostatan, svakako je barem stanoviti 
napredak prema pravovjerju. Leon, nadalje, ističe da je Nestorije učio 
da se »nije zbilo nikakvo sjedinjenje Riječi i tijela« u času kada Marija 
začinje Gospodina. Prema tome, sami Sin Božji »nije — on osobno — 
postao Sin čovječji«. Leon je također naveo da je Nestorije govorio 
kako se »stvorenome čovjeku« kojega je začela i rodila »čovjekorodica« 
Marija Božji Sin »pridružio samim dostojanstvom«. Vjerojatno je i to 
stajalo u Nestorijevim spisima. Ali to zacijelo nije sva Nestorijeva 
kristologija koja je bila mnogo složenija i bogatija. Svakako, Leon je 
smatrao da Nestorije niječe Kristovo osobno jedinstvo pa se zato u 
svojim Govorima upravo na to veoma često vraćao. 


Sažimljući Eutihovo kristološko stajalište,!“ Leon Veliki iznosi 
bitne protivnikove zasade. Po Eutihu, »u Kristu se zbilo sjedinjenje 
dviju naravi«. Stoga se mora kazati da je Krist postao »iz dviju naravi«. 
Sjedinjenje pak tih dviju naravi imaše za posljedicu da je nakon 
sjedinjenja »ostala« samo »jedna« narav. Druge »supstancije« poslije 
sjedinjenja u Kristu »podnipošto« više nema. Ona je »dokončana 
potrošenjem«. Dokinuta je i prestala je postojati. Očito je da se kazano 
može odnositi jedino na Kristovu ljudsku narav. Ona se u božanstvu 
rasplinula i iščeznula. Tako je u Kristu ostalo samo »božanstvo« te je 
»samo« ono bilo podložno »svim promjenama« Isusovoga »ljudskoga 
stanja«. Nema sumnje da je taj Eutihov nauk također Leona silio 
naglašavati da su u Kristu trajno nazočne božanska i ljudska narav 
odnosno esencija ili supstancija. 


Leon se neprestance navraćao na tvrdnju da je Utjelovljeni zaista 
»pravi Bog«. Gospodin se, »potpun« u božanstvu koje mu je vlastito, u 


pravome smislu riječi »rodio«. Sin Božji utjelovljenjem, ukoliko je 


18) 28,5. 
19) 28,5. 
20) 24,3; 23,1; 21,2; 25,3; 34,3; 23,2. 

Bog, to nipošto »nije izgubio«.? I u samome je Utjelovljenju »ostao što 
je bio«.? Zadržao je »božanstvo«), »božansku narav«“ i svoju 
»vječnu esenciju Božjega Sina«.2) U tome Utjelovljenje nije prouzro- 
čilo to »smanjenje«. Božanstvo se u Kristu nikako nije »uman- 
filo«.Ž 


U svojim je Govorima Leon veoma snažno isticao Kristovu ljudsku 
stranu. I to je raznoliko izražavao. Nije se strašio kazati da je 
Utjelovljenjem božanstvo postalo neodvojivo od »svoga čovjeka«. 
Iznimno se često u Leonovim Govorima napominje da je Krist »pravi 
čovjek« ili »čitavi čovjek«. Čak se u Leona susreće dosta osporavani 
govor o tome da je Krist »uzeti čovjek«. Krist je »uzeo čovjeka«. U 
Kristu je »narav pravoga čovjeka« i »prava narav čovjeka«. Riječ se po 
Utjelovljenju nalazi »u cjelovitoj i potpunoj naravi pravoga čovjeka«.?7 
Leon rado govori) o Kristovoj »ljudskoj naravi« koja je »istinita« jer ju 
je Gospodin uzeo od »ljudskoga roda«. Tu se zapravo misli“ na 
»ljudsku tvar« i na »supstanciju istinskoga tijela«. Utjelovljena Riječ 
posjeduje“ istinsko i pravo ljudsko »tijelo« ili »pdt«. Razumljivo je što 
Leon ne zaboravlja dodati“! da je Krist posjedovao i ljudsku »dušu« bez 
koje ne postoji ljudsko biće. Inače smijemo primijetiti da ni Leon u 
Govorima nije posebice razmišljao o ulozi Kristove ljudske duše u 
Gospodnjemu životu i u djelu ljudskoga spasenja. Tako se polako stao 
gubiti origenovski i antiohijski nauk o spasenjskome značenju Isusove 
ljudske duše koja je naposredno pokretala sve ovozemne Gospodnje 
čine. 

Iz navedenoga se vidi da je, po Leonu, Krist posjedovao »naše« 
i bio »u našem potpun«. Kristu nije nedostajalo »ništa od onoga što 
se odnosi na narav duše i tijela«. Tako je Krist imao cjelovito 


»ljudstvo«.?2 


21) 24,3. 

22) 21,2. 

23) 22,4; 24,1; 28,3; 28,6; 34,1. 
24) 23,1; 27,2; 31,2. 

25) 34,2. 

26) 21,2. 

27) 22,4; 23,1; 21,2; 23,2; 24,3; 25,3; 34,3; 38,1; 27,2; 28,6; 34,1; 36,1. 
28) 23,1; 21,2; 22,2; 24,3; 27,1. 
29) 22,2; 25,4; 26,1; 28,7. 

30) 30,5; 35,5. 

31) 26,15 28,2; 30,2. 

32) 24,3; 23,2; 34,1; 30,4. 

Pod Leonovim perom nerijetko nailazimo na izraz) »jedna i druga 
narav« odnosno »dvije naravi«. Riječ je o Kristovu božanstvu i 
čovještvu. Leon to božanstvo i čovještvo također obilježuje*“ kao »obje 
supstancije«. Dodaje da kod »jedne i druge supstancije« ne postoji 
»nikakva neistinitost«.*) Tu pred sobom imamo znamenitu dvonarav- 
nost ili dvosupstancijalnost i dvoesencijalnost koja u kristologiji prati od 
davnina latinsku kristologiju i koja bijaše draga antiohijsko-kapadoč- 
kome teološkome krugu. 

Leon je u kristologiji velikim dijelom po tome poznat što je učio“ 
da su u Kristu »obje naravi« ili »jedna i druga supstancija« zadržale i 
sačuvale ono što im je kao božanskoj i ljudskoj esenciji »vlastito«. Obje 
su naravi »bez oslabljenja« i dalje »trajale« u onome što je njihov bitni 
pečat. Svoje su temeljne oznake i obilježja u cjelini i punome opsegu 
»sačuvale«. 

Leon se već uhodanim rječnikom služio“") izražavajući način kako 
se u Kristu nalaze božanska i ljudska narav, Govorio je da su se te dvije 
biti »sjedinile«. Među njima vlada »jedinstvo«. Jedna se narav s drugom 
»izmiješala«. Božansko se i ljudsko u Kristu »uzajamno tijesno 
povezalo«. Ta je povezanost »spona« i »savez« između Kristova 
božanstva i čovještva. Posljedica je kristološkoga sjedinjenja da je 
Utjelovljeni samo »jedan«.*) Leon naročito pojašnjava da je Krist 
»istic* s onim koji je Božji Sin, Očeva Riječ ili Bog-Sin Božji. 
Sjedinjenje ima za učinak da je Krist »jedna osoba«.“ To je trojstvena 
osoba Riječi. U toj su se osobi sjedinile božanska i ljudska narav. Tako 
je, ističe Leon, nevidljivi postao vidljiv, Stvoritelj stvorenje, bezgra- 
nični omeđen, besmrtni smrtan. Premda su Kristove naravi i poslije 
sjedinjenja sačuvale svoje neotuđive vlastitosti, zbog sjedinjenja u istoj 
osobi među njima postoji nutarnje »zajedništvo«.“! 

Leon Veliki posebnom brigom želi pojasniti da »sila Riječi nije u 
nijednome vremenskome hipu nedostajala začetome tijelu i duši« 
našega Gospodina.“ Krist se »bez božanstva nije ni začeo ni rodio«.) 


6) 


33) 21,2; 23,2; 27,1; 28,1; 30,5; 28,4. 

34) 23,1; 21,2. 

35) 24,3, 

36) 23,1; 21,2; 23,2; 28,1; 31,2. 

37) 21,2; 27,2; 30,2; 29,2; 24,2; 23,1; 28; 23,2; 24,1. 
38) 28,2; 30,4; 30,5. 

39) 9,3; 23,1; 24,1; 24,2; 25,3; 26,1; 27,1; 28,6; 30,5; 38,1. 
40) 23,1; 21,2; 23,2; 28,4. 

41) 28,1. 

42) 28,2. 

43) 26,6. 

Vidi se da Leon odbacuje ono kristološko tumačenje koje drži da se u 
Djevici »prije oblikovao i dušom oživio hram Kristova tijela« te je 
potom u nj došao »stanovnik« i »sebi prisvojio« hram. Međutim, 
Utjelovljenje se nije tako zbilo da bi božanska Riječ u Mariji za se 
oblikovala »obitavalište« u koje bi se naknadno nastanila kao 
»stanovnik« u svoj odvojeni stan.*? Vjerojatno navedenom primjed- 
bom Leon smjera na nestorijevski način kristološkoga izražavanja. Ali i 
ovdje moramo dodati da je Nestorije, ako je uopće upotrijebio slike 
koje Leon odbacuje, navedenu usporedbu po svemu sudeći drukčije 
prosuđivao i vrednovao. 


Na koncu ovoga prikaza dodajemo da je Leon Veliki na temelju 
dviju Kristovih naravi i njegovih dvaju rođenja unutarnjim slijedom 
prigrlio obje Gospodnje istobitnosti koje kao osnove kršćanstva 
spominju Nicejski i Kalcedonski sabor. Krist je »istobitan« s Ocem u 
božanstvu i s Majkom po čovještvu. Teško je prosuditi kako je Leon 
poimao Kristovu istobitnost s Bogom i s ljudima. U svakome slučaju 
jednu je i drugu istobitnost isticao i uzimao za neophodno nužni uvjet 
ljudskoga spasenja.“ 


O Leonovoj se kristologiji“Y govorilo i pisalo razmjerno mnogo. 
Ipak nam se čini da nije sveobuhvatno, iscrpno i duboko obrađena. To 
na žalost ni sami ovdje nismo učinili. Inače bi Leonovu kristologiju 
trebalo sustavno istražiti na temelju svih njegovih djela. Redovito se 
pak Leonovu kristologiju traži u njegovu Tomus-u koji jamačno 
pripada među najznačajnije kristološke tekstove do danas. 


44) 23,1. 

45) Usp. B. STUDER, Consubstantialis, 286.294; Consubstantialis Patri, 97-115; Concetto, 599-607; 
Gott, 248-251; Soteriologie, 200-212. 

46) Usp. P. SMULDERS, Cristologia, 581-582; A. MICHEL, Hypostase, 390; A. MICHEL, 
Hypostatique, 478.482-483; G. ZANNONI, Leone, 1254; B. STUDER, Leone Magno, 569-571; 
G. HUDON, Lćon, 601-602; A. GRILLMEIER, Christ, 526-539; J. LIEBAERT, Christologie, 
121-122; J. TIXERONT, Histoire, Il, 317; A. GRILLMEIER, Gesit, 933-952; Th. CAMELOT, 
Ephese, 98-100; P. BATIFFOL, Lćon, 248-253; J. LECLERCQ-R. DOLLE, Sermons, I, 10.24- 
26. 

ŠESTO POGLAVLJE 


LJUDSKO SPASENJE 


Leonova misao 


Leonova je teologija kako i dolikuje u cjelini usredotočena na 
ljudsko spasenje. Božji pothvati imaju za svrhu da se spasi čovjek. Sve 
je što postoji radi čovjeka. Ali Leon nije kao ni ostali Oci sustavno 
progovorio o dijelu teologije što se danas uobičajeno naziva soteriolo- 
gija. Tu se jedino donekle dade izdvojiti znamenita teorija vjerojatno 
naknadno označena teorijom »đavlovih prava«. Leon ju je kao veoma 
slikovitu zaista iznimno često isticao. Baštinio ju je od brojnih ranijih 
pisaca. Po tome načinu mišljenja, đavao je imao gotovo strogo »pravo« 
podjarmiti čovjeka i držati u sužanjstvu. On je čovjeka naveo na grijeh i 
tako otuđio od Boga. Ali i Krist je s punim »pravom« iz đavolske vlasti 
otrgnuo čovjeka jer se s đavlom borio svojim ljudskim činima. Tako je 
đavao svladan onim čime je izvojevao pobjedu. Krist je svojim 
utjelovljenjem ljudski rod izmirio s Bogom. Tako je utjelovljenje temelj 
otkupljenja. Kristovi su čini beskrajne vrijednosti jer su čini utjelovljene 
Riječi.! 

Leon Veliki govornički lijepo primjećuje da se oko čovjeka i za 
čovjeka zametnuo »spor« između Boga i đavla. Bog je taj rat kao 
svemogući mogao dobiti služeći se isključivo svojom »silom«, »moći« i 
»veličanstvom«. Ipak nije tako postupio već je posegnuo za »velikim i 
divnim pravom« koje se naziva »pravednost«. Bog je u sebi pravedan i 


a 
1) Usp. T. JALLAND, Life, 462-471; B. CAPELLE, Doctrina, 443; Life, 95-96; J, P. JOSSUA, 
Salut, 251-282; B. STUDER, Gott, 248-251; Soteriologie, 200-212. 


109 


pravičan. Stoga se i u sukobu s đavlom htio pridržavati »zakona 
pravednosti« i »pravedne utemeljenosti«. Htjede da đavla ono »svlada« 
čime je sam »podjarmio« ljudski rod. To je naša narav. 


Čovjek je na svome iskonu u praroditeljima »slobodno«, »voljnim 
pristankom« i »od sebe« napustio »Božju zapovijed« i podvrgao se 
»tiranijskome đavlovu pravu«. Postao je đavlov »podanik«. Đavao je »s 
pravom« gospodario nad svim ljudima. On je ljudski rod zamkom, 
nagovorom i prijevarom odmetnuo od Boga. Sve je ljude »svladao«. 
Oni su njegovo »roblje«. Đavao će »pravedno« izgubiti sve što je stekao 
i osvojio ako ga »pobijedi ono što je sam zarobio«. To je mogao učiniti 
Adamov potomak koji je »nevin« i »slobodan od svakoga grijeha«, ali 
poput ostalih ljudi napadnut od đavla. To je Isus Krist. Sav je njegov 
život neporočan, čist i čestiti. Ipak je đavao i za njega »tražio kaznu« 
kao da je grešan. Sve je što se dalo poduzeo protiv Krista. Premda »na 
Kristu nije našao nikakva grijeha«, đavao je prouzročio njegovu smrt. 
Tako je postupio nepravedno. Nepravedno je tražio »više« nego je 
smio. Radi toga je ostao bez »svega na što je imao pravo«. Krist je 
svojim neporočnim životom svladao đavla. Na taj mu je način pravedno 
oteo pravo da vlada nad ljudima. 


Jasno je što se Leon kao propovjednik u gradu kojemu je nadasve 
stalo do prava često služi) navedenim tumačenjem da dijelom slikovito 
i zorno razjasni djelo spasenja. Ipak to nije jedini način kako je 
propovijedao o spasenju ljudskoga roda. Tako Leon primjećuje da su 
se ljudi mogli »izmiriti« s Bogom jedino po takvoj »žrtvi« koja je 
»udružena s našim rodom«, ali je »tuđa« svakoj našoj »nečistoći«. Ta je 
»Žrtva« Krist koji je svojom »mukom« uništio svekoliki ljudski grijeh. 


Leon svojim vjernicima ne zaboravlja kazati da je Kristova »krv« 
što je potekla »iz njegova boka« cijena našega »otkupljenja«. On 
naprosto kaže da je Krist »uistinu raspet za spas svijeta«. Križ je u 
strogome smislu riječi »spasonosni znak«.? Leon je dobro isticao 
spasenjsko značenje i vrijednost samoga Gospodnjega rođenja. Tako 
reče“) da je Krist »svojim rođenjem« položio »novo počelo« kojim se 
dokida »ljudska ostarjelost«. Kristovim je rođenjem otklonjen »stari 
čovjek«. Tada je započelo »novo stvorenje«. Uništeno je što je 
sačinjavalo »staroga čovjeka«: grijeh, smrt, pohotno tijelo i prolazne 


2) 22,3; 22,4; 21,1; 28,3. 
3) 23,3. 

4) 31,3.4; 4. 

5) 25,5. 

zakonske obaveze u koje se čovjek kao zaslužne uzalud nadao. Isusovo 
je rođenje »novi početak« za sve ljude. Leon veli da je Gospodnje 
rođenje, »rođenje kršćanskoga naroda«. Krist je Novi Adam i Glava 
cijeloga novoga čovječanstva koje je njegovo tijelo. Stoga se u Kristovu 
rođenju zajedno s Kristom »surađaju« njegovi vjernici. Leon zaista 
sjajno kaže da je Sin Božji »postao ljudskim Sinom da bismo mi mogli 
biti Božja djeca«. 


U pretpostavci da se Krist svojim rođenjem nije »spustio do nas«, 
nikada nitko ne bi »nikakvim svojim zaslugama« uspio »doći« do Boga. 
Isusovo je rođenje naš »početak«." Razumije se da je tu riječ o 
»duhovnome početku«." Vrelo mu je Duh Sveti. Kristovo je rođenje 
»dalo početak novome čovjeku«. To je čovjek koji će vječno biti pred 
Bogom. 


Leon je u taj misaoni sklop neminovno uveo krsno otajstvo. Učio 
je da je kršćaninu krštenje što je Kristu njegovo ljudsko rođenje. 
Zapravo se Krist rodio da se kršćanin u krstu može preporoditi. Na 
djelu Kristova rođenja Leon Veliki vidi onoga istoga životvornoga 
Duha koji u krstu kršćaninu poklanja novoporod. Kristov je porod po 
Duhu izvor za kršćaninov duhovni novoporod. Leon također rado 
naglašava da Duh Sveti koji u Djevici Mariji začinje Kristov ljudski 
Život u krilu Crkve posredstvom krsne vode iznova rađa crkvene 
članove kao udove Kristova tijela. 


Pobliže o teoriji »đavlovih prava« 


Tko pomno i bez predrasude čita Novi zavjet lako će zapaziti da je 
đavlova uloga najtješnje vezana uz Kristov život pa stoga i uz naše 
spasenje. U Novome zavjetu često se naznačuje da je pali čovjek do 
Kristova dolaska bio sužanj sila koje su prouzročene kobnim đavlovim 
udjelom u ljudskoj povijesti. Te su sile prije svega grijeh i smrt. Preko 
njih je đavao vladao nad čovjekom. Čovjek se svojim činima više nije 
mogao osloboditi đavlove vlasti i sužanjstva. Krist je svojim životom, 
smrću i proslavom uništio đavlovu moć i oslobodio čovjeka. Krist je 
otkupio čovjeka i postao njegov Otkupitelj. To je djelo Krist izveo 
svojim otajstvenim činima. Kristovu pobjednu povorku sačinjavaju 
otkupljenici, ali kao sužnji i svladane protivničke i neprijateljske moći. 
Cijeli Novi zavjet pokazuje da se ni ljudski pad ni njegovo uzdignuće ne 

6) 26,2. 
M272. 
8) 28,2. 

da izraziti ako se ne rekne da je Krist svojom smrću izvojevao pobjedu i 
tako spasio i otkupio ljudski rod. Premda bi ovdje trebalo za potvrdu 
rečenoga navesti brojna novozavjetna mjesta, usput bilježimo da se, po 
Dj 26,18, spasenje sastoji u tome što nas je Krist svojom pobjedom 
priveo »iz sotonine vlasti Bogu«. Sličnoga je razmišljanja na pretek u 
Novome zavjetu. 


Bilo je gotovo neizbježno!“ da i Oci u prikazivanju otkupiteljskoga 
djela krenu putem utrtim u Novome zavjetu, Stoga se i u otačkome 
poimanju otkupljenja pojavljuje uloga đavla. Smjesta valja istaknuti da 
je otačka soteriologija u toj točki dosta različita. Primjećujemo kako su 
neki rani kršćanski teolozi, makar naizgled, držali da je đavao stekao 
puno pravo na čovjeka kada ga je zaveo na grijeh. To se pravo moglo 
uništiti nadoknadom i otkupom. To je učinio Krist. On je, doduše, 
mogao silom i odlukom volje đavlu oduzeti pravo da gospodari 
čovjekom. Ali nije tako htio postupiti već se držao stroge pravednosti. 
Svojom je krvlju kao cijenom čovjeka oslobodio iz đavlovoga 
podaništva. Taj se način govora o ljudskome otkupljenju redovito 
naziva »teorijom đavlovih prava« u strogome i krutome smislu riječi. 
Valja kazati da su se rijetko kada tako izjašnjavali kršćanski pisci ranih 
stoljeća. Redovitije su govor o đavlovu pravu i cijeni koja je isplaćena 
za ljudsko otkupljenje uzimali za slikoviti način izražavanja koji se ne 
smije doslovno shvaćati i do krajnosti izvoditi. Inače su brojni Oci rado 
govorili da đavao nije nikada i ničim stekao istinsko pravo i vlast nad 
ljudima. Đavao Božjim pripuštenjem zlorabi vlast nad čovjekom. To je 
čovjekova kazna.!! 


Ovaj ćemo kraći pregled početi s Irenejem iz Liona. Zna se da je 
Irenej jedan od najvećih i najutjecajnijih prednicejskih teologa. Podrijet- 
lom je istočnjak, ali je živio i djelovao u važnoj lionskoj kršćanskoj 
zajednici. Sigurno se njegovo djelo uvelike čitalo i zato ostavilo najšire i 
najdublje tragove u onodobnome općem kršćanskome razmišljanju. 
Obično se kaže? da je Irenej zapravo začetnik teorije »đavlovih 
prava«. On bi bio »povlašteni svjedok«!? da se već u njegovo vrijeme 
dijelom spasenje objašnjavalo tom hipotezom. Irenej zaista!“ veli da 


9) Usp. B. SESBOUE, Salut, 264-265; J. RIVIERE, Redemption, 1939. 
10) Usp. B. SESBOUE, Salut, 266. 
11) Usp. J. RIVIERE, Redemption, 1939-1941; J. TIXERONT, Histoire, Il, 157-298.383; B. 
SESBOUE, Salut, 266, 
12) Usp. F. VERNET, Irćnće, 2479. 
13) Usp. B. SESBOUE, Salut, 265. 
14) Adv. Haer. 5,1; PG, 7, 1121 i 5, 21, 1 (PG, 7, 1179). 

Bog nije »manjkav« kada je riječ o »njegovoj pravednosti«. Zato je 
Bog »pravedno« postupio »i prema đavlu«. Zapravo je »od njega 
otkupio svoje vlasništvo«. Tako je đavao »pravedno svladan«. 


Spominjemo i Origena“ iako su njegovi spisi do nas doprli čudnim 
putovima. Stoga ne izražavaju uvijek njegovu vjerodostojnu misao. 
Stječe se dojam da je Origen uistinu zastupao stroži i krući oblik teorije 
»đavlovih prava«. Učio je! da su ljudi zbog »svojih grijeha« postali 
»đavlovi sluge«. Grijehom su se »prodali« đavlu. Stoga su »robovali« 
pod »gospodstvom« đavla kome su se »griješeći prodali«. Tako su sami 
za se odabrali »tuđe podaništvo«, Ali je »došao Krist« i ljude »kao svoje 
otkupio«. 


Kapadočani su bili ustrajni i umni čitaoci Origenovih djela. Ipak su 
veoma različito zauzeli stajalište pred teorijom »đavlovih prava«. Čini 
se!" da je Bazilije teoriju prešutno prihvatio, ali joj nije pripisivao veću 
vrijednost. Njegov prijatelj Grgur Nazijanžanin'* teoriju je posve 
otklonio. Njega je sablažnjavao svaki govor o đavlovu istinskome pravu 
nad čovjekom. Još mu je čudnije zvučilo da je Bog radi čovjeka morao 
đavlu platiti otkupninu i da je ona sami Krist. Ipak je Bazilijev brat i 
prijatelj Nazianžanina Grgur iz Nise čvrsto prionuo! uz teoriju 
»đavlovih prava« i uvrstio je u svoju široku soteriologiju. 


Atanaziju Velikome teorija je poznata. On u svojim spisima?“ 
spominje »otkupninu« i »cijenu« isplaćenu za ono što je bio naš ljudski 
»dug« pred Bogom. Ali je zanimljivo da Atanazije oklijeva u tome 
sklopu spomenuti đavla. Očito se suzdržanije i kritičnije od ostalih 
odnosio prema hipotezi »đavlovih prava«. 


Ćiril Jeruzalemski dopuštao je da se govori“ o stanovitome 
»đavlovu pravu« nad svakim čovjekom. Misao je jamačno bila poznata i 
Ivanu Zlatoustome? koji naglašavaše da je đavao prekoračio svoje 
pravo nasrnuvši na samoga Krista koji nije sagriješio i zato nije 
podlijegao kazni smrti. Poput Zlatoustoga i Teodoret Cirski češće i 


15) Usp. G. BARDY, Origene, 1543. 
16) PG, 13, 1397; PG, 12, 336. 

17) PG, 29, 437. 

18) PG, 36, 653. 

19) PG, 45, 60-65. 

20) Usp. B. SESBOUE, Salut, 266. 
21) PG, 33, 741. 

22) PG, 59, 372-373. 

radije govori“) o đavlovoj zloupotrebi prava nego o njegovim istinskim 
pravima nad ljudskim rodom. Od grčkih pisaca još jedino makar. u 
bilješci spominjemo Ivana Damašćanskoga““ koji i zatvara istočno 
crkveno razdoblje. 


Sjećajući se zapadnih bogoslova otačkoga doba na prvome mjestu na- 
vodimo Hilarija koji je neko vrijeme živio na Istoku i naučio tamošnju teo- 
logiju koju je prenio na Zapad. Hilarije je sigurno dobro poznavao opseg 
teorije o »đavlovim pravima«. Ipak je smatrao“) da je đavlovo pravo »ne- 
pravedno« i »opako«. Stoga je teoriju »đavlovih prava« u svojoj soteri- 
ologiji zadržao samo u blažemu obliku koji se bez štete dade zastupati.29) 


Među zapadnim Ocima hipoteza »đavlovih prava« bila je naročito 
draga i prisna Ambroziju Milanskome. Dobro je dolazila tome vrlome i 
vrsnome govorniku da s puno slika zorno svojim vjernicima dočara 
Kristovo otkupiteljsko djelo i njegovu pobjedu nad đavlom. Ambrozije 
izrijekom kaže da je »cijena našega oslobođenja« iz đavlova sužanjstva 
bila »krv Gospodina Isusa«. Bila je prava nužda da se taj dug »isplati 
onome kojemu smo bili grijesima prodani«.“" 


S našega popisa ne smije izostati ni sv. Augustin.“ Premda se 
Augustin služio rječnikom i slikama koje su značajne za teoriju 
»đavlovih prava«, on ju je u biti odbio. Po Augustinu, davao nije nikada 
stekao nikakvo istinsko pravo nad čovjekom. Đavao nije čovjekov 
gospodar. Samo je izvršitelj kazne koju je prouzročio ljudski pad. Stoga 
nikakva pravednost ne nalaže da se đavlu nadoplati ljudsko otkupl- 
jenje. Za razliku od Augustina, Leon Veliki zaista je — kako već 
istaknusmo — ozbiljno računao s teorijom »đavlovih prava«. Zato je 
trajno ponavlja u Govorima.) Po Leonu, dakle, đavao je naveo 
Adama na grijeh i zato ga s pravom sebi podvrgao zajedno sa svim 
njegovim potomcima. Bog je pak pravedan. Jedino pravedno može 
postupati. Stoga je našao pravedan način da đavlu pravedno ugrabi 
ljude koji su mu po pravu robovali. Đavao je pravedno vladao ljudima 


23) Usp. B. SESBOUE, Salut, 266. 

24) Usp. M. JUGIE, J. Damascćne, 736-137; PG, 94, 1096. 

25) PL, 10, 280. Usp. također PL, 10, 475. 

26) Usp. X. Le BACHELET, Hilaire, DTC, 2428. 

27) Usp. J. TIXERONT, Histoire, IL, 297; PL, 16, 1299-1300. 

28) Usp. E. PORTALIE, Augustin, 2370-2372. 

29) Usp. J. LECLERCQ-R. DOLLE, Sermons, I, 68 bilj. 2; 86 bilj. 6; 166 bilj. 2; R. DOLLE, 
Sermons, II, 77 bilj. 6; 82 bilj. 3; 108 bilj. 1; Sermons, III, 33 bilj. 10; Sermons, IV, 369 (diable) i 
373 (droit); A. VALERIANI, Leone. Il mistero pasquale, 135 bilj. 11. 

jer su svi po njegovu poticaju sagriješili. Ali đavao je istom kaznom 
kaznio Krista koji je Drugi Adam. Postupio je nepravedno. Kaznio je 
smrću nevinoga i pravednoga. Zato mu je pravedno oduzeta vlast nad 
sljedbenicima Drugoga Adama. To je Isus Krist. 


Uz opasnost smo ponavljanja rečeno iznijeli jer uistinu Leon Veliki 
tako reći neprestano đavla upliće u svoje propovijedi. U Govorima nije 
riječ samo o teoriji »đavlovih prava« nego o veoma različitom i 
razgranatom utjecaju đavla na ljudsku sudbinu. Iz Govora bi se gotovo 
mogla sastaviti cjelovita demonologija. 


Obrisi otačke soteriologije 


Vidjeli smo da je teorija »đavlovih prava« kao soteriološka 
hipoteza bila dosta široko zastupljena među Ocima i ranim crkvenim 
piscima. Ipak to nije ni izdaleka temeljni vid otačke soteriologije. Među 
Ocima razlikujemo nekoliko soterioloških osnovnih pravaca. Dobar 
dio aleksandrijskih teologa u govoru o spasenju polazi od Iv 1,14. Drže 
da se Riječ utjelovila »radi nas i našega spasenja«. Korijen je spasenju 
»naravni« dodir naravi Riječi i naravi tijela. Tim je dodirom Riječ 
iscijelila »tijelo«, tj. čovjeka. Utjelovljenjem se sila spasenja nastanila u 
»tijelu«. Aleksandrijski Oci dosljedno uče da je Kristovo utjelovljenje 
vrelo i već ostvarenje spasenja. Ljudska je narav iskvarena u 
praroditelju. Izliječena je Utjelovljenjem. Treba po otajstvima vjere 
prenijeti na svako ljudsko »tijelo« čistoću i svetost »tijela« utjelovljene 
Riječi. 

Antiohijski su Oci krenuli drugim putem. U Kristu su nadasve 
vidjeli glavu čovječanstva, ljudske prvine i Novoga Adama. Prvi je 
Adam slobodno i voljno sagriješio i tako upropastio ljudski rod. Krist se 
kao Novi Adam pokorio Očevoj volji. Stoga je njegova poslušnost 
iscijelila praroditeljski neposluh. Prema tome, Antiohijcima je nadasve 
stalo istaknuti ćudorednu vrijednost Kristovih ovozemnih čina i 
značenje otajstava Kristova života. Sve je u Kristu beskrajne vrijednosti 
Jer su svi njegovi čini djela božanske osobe. Adamovo je zlodjelo 
dokinulo Kristovo dobro djelo. 


Razumljivo je što su brojni Oci naprosto u svoju soteriologiju 
uvrštavali uz tumačenje razne novozavjetne izreke. Ovdje ćemo kao 
primjer navesti nekoliko novozavjetnih mjesta. U svakome govoru o 
Otkupljenju jamačno treba poći od Mk 10,45. Mjesto je po tome 
Jedinstveno što sam Krist tu naznačuje svrhu svoga zemaljskoga života. 
Reče da »svoju dušu« daje kao »otkupninu« koja se polaže u korist i 

umjesto svih. Kristov je život otkupljenje sviju. Krist je patnju i smrt na 
se preuzeo umjesto svih. Očito se Isus u Mk 10,45 poistovjećuje -sa 
Slugom Jahvinim iz Izaijinih stihova. Po Izaiji, Jahvin Sluga pati i umire 
za sve da se svima sve oprosti te se svi spase. Isus se češće tijekom svoga 
ovozemnoga života poistovjetio sa Slugom Jahvinim. 


Apostol Pavao kojega su u soteriologiji slijedili mnogi Oci svu je 
svoju poruku o otkupljenju usredotočio na Kristovu smrt i muku. Pri 
tome je najčešće neposredno razmišljao o Gospodnjemu križu. 
Apostola je vjerojatno više razloga ponukalo isticati Isusov križ. Čak je 
svu kršćansku mudrost vidio u križu. Za Pavla je križ bjelodano, 
konkretno i povijesno očitovanje koliko Bog ljubi čovjeka. Inače je u 
ono doba sve govorilo protiv križa. Židovi nisu u svome zakoniku 
poznavali kao smrtnu kaznu razapinjanje na križ. Zato su smatrali 
prokletim onoga tko među njima kao raspet završi svoj život. Nije 
isključeno da je i Pavao prije obraćenja tako shvaćao Isusovu smrt na 
Križu. Stoga je sve poduzeo da se u klici uguši mlado kršćanstvo. Sam je 
s bolju priznao kako je progonio Crkvu i kršćane silio da prokunu 
Krista. Razlog je što je Krist preminuo na križu. To je tobože prokleti 
oblik umiranja. 


Pavao se obratio shvativši smisao križa. U svojim spisima rado i s 
ponosom ispisuje kao malo tko u ranome kršćanstvu riječ križ. Rimljani 
su se stidjeli križa i zakonom zabranili da rimski građanin tako umre. 
Križ je bio najveća sramota. Na križu su umirali najlošiji ljudi. Smrt na 
križu bila je najveća patnja i muka, Pavao se pak posvuda javno hvalio 
da ništa drugo ne propovijeda nego križ. Tražio je slike i usporedbe da 
razjasni otkupiteljsko značenje Gospodnjega križa. 


Na soteriološku vrijednost izreka u Gal 4,5 i Ef 4,30 već smo 
donekle ranije upozorili. U Kol 2,14 Pavao spominje »zadužnicu« koju 
je Krist »prikovao na križ«. Želio je reći da je Gospodnji križ izravnao 
dug koji je ljudski rod dugovao Bogu. Čovjeku je sve oprošteno. Radi 
Kristova križa čovjek nema pred Bogom više nikakva duga. Rukopis — 
tako doslovce glasi izričaj u Kol 2,14 — gdje su se upisivali ljudski dugovi 
više ne postoji. Uništen je na križu. Drugdje Pavao spominje da je 
Isusov križ naše »pomirilište«. U Starome je zavjetu pomirilište pokrov 
zavjetnoga kovčega. Tu se lijevala žrtvena krv u znak izmirenja. Veliki 
je svećenik krvlju prikazanih žrtava radi očišćenja škropio pomirilište i 
narod. Krist s križa koji vrši ulogu pomirilišta svojom krvlju škropi 
svekoliko čovječanstvo. Tako se ljudski rod čisti od svojih grijeha. Križ 

po sebi nije nanosio smrt gubitkom krvi. Ipak Pavao veže Kristov križ i 
njegovu krv koja je cijena otkupljenja. Očito je da mu se križ ukazuje 
žrtvom koja je izmirila Boga i ljude. 


Pavao je sva svoja pisma ispunio razmišljanjima o otkupiteljskome 
križu. Kazao je da se ničim drugim ne želi hvaliti ni hvastati »osim 
križem Gospodina našega Isusa Krista« (Gal 6,14). Apostol je, premda 
rijetko, u govor o otkupljenju uključio i Kristovo uskrsnuće. Brojni su 
Oci naprosto ponavljali Pavla. Svoju su soteriologiju temeljili na 
vazmenome otajstvu. 


Nije nam bila nakana podrobno pisati o novozavjetnoj i otačkoj 
soteriologiji. Zabilježili smo tek nekoliko napomena da se ne pomisli 
kako su Oci u svojim razmatranjima trajno ostajali kod teorije 
»đavlovih prava«. Sve naše opće primjedbe u punoj mjeri vrijede i za 
Leonove Govore. Leon, doduše, ne razvija potanje soteriologiju. Ipak 
su sve njegove homilije govori o spasenju i otkupljenju. 


Odgođeno otkupljenje 


Leon se — kako već dijelom ranije zabilježismo — zaista učestalo u 
Govorima vraća pitanju zašto se otkupljenje nije mnogo ranije 
obistinilo jer se jedino po njemu spašava ljudski rod. Sam Leon na 
pitanje raznoliko odgovara. S obzirom na starozavjetni Božji narod 
poteškoću veoma jasno i dosta lagano rješava. Starozavjetne ljude 
opravdava i spašava vjera u Otkupitelja koji je imao doći kao što su 
novozavjetni vjernici i članovi Crkve spašeni i otkupljeni vjerom u 
Otkupitelja koji je došao i koji će opet doći u slavi. Ipak se vidi da 
pitanje nije u potpunosti rješeno jer su ljudi živjeli i prije uspostave 
Staroga zavjeta. Uostalom, Stari zavjet nije obuhvatio pretežiti dio 
ljudskoga roda. 


Čini se da prvo sustavnije razmišljanje o pitanju koje ovdje 
spominjemo posjeduje djelo pod naslovom Pismo Diognetu. Stanoviti 
je učeni poganin Diognet pitao nekoga kršćanina zašto se kršćanstvo 
kao otkupiteljska vjera nije ranije pojavilo na svijetu. Zapitani je 
kršćanin kojemu ni do danas ne znamo imena svoj odgovor ostavio u 
Pismu Diognetu. Po tome se kršćaninu više razloga učinilo prikladnim 
da se otkupljenje ne dogodi odmah nakon ljudskoga pada. Ljudski rod 
je morao kroz povijest iz naraštaja u naraštaj trajno doživljavati i 
iskustvom spoznati da ne može radi vlastite slabosti samo sebe izbaviti 
od zla. To u čovječanstvu iznutra rađa čežnju za Otkupiteljem. Osim 

toga, valjalo je pričekati dok grijeh i zlo ne dosegne određenu zrelost i 
puninu. Tada će Otkupitelj kao liječnik jednim zahvatom otkloniti 
bolest i cjelovito izliječiti ljudsku obitelj.?“ 


Poganin je kršćanskome piscu priznao da su kršćani »novi narod«, 
Samo mu ostaje nejasno »zašto« se tek »sada« taj narod oblikovao, a ne 
»prije«.! Kršćanin kaže Diognetu da svijet prije Kristova dolaska nije 
postojao da se Bog »na neki način raduje našim grijesima«. Tada je Bog 
grijehe samo »podnosio«. Nije »potvrđivao ono doba kada se vršila 
nepravda«. Vrijeme što je prethodilo kršćanstvu imalo je za cilj da »se 
osvjedočimo kako smo zbog svojih djela nedostojni života« te da 
postane »očito« da se »onim što je u nama ne može ući u Božje 
kraljevstvo«. Tako je »naša zloća doprla do vrha«. Kao »naplata imala 
je uslijediti kazna i smrt«. Ali je nastupila Božja »dobrostivost« i 
»moć«. Bog je »za nas kao plaću otkupljenja dao vlastitoga Sina«.? 


Razumljivo je što su se crkveni pisci i Oci diljem otačkoga 
razdoblja barem donekle zanimali“? za pitanje zašto se otkupljenje nije 
zbilo smjesta poslije prvoga pada ili pak na koncu svekolike ljudske 
povijesti. Euzebije Cezarejski“ smatra da se Krist dosta kasno pojavio 
na svijetu da bi se ljudi pripremili na tako uzvišeno i nedokučivo 
otajstvo Božje ljubavi prema ljudskome rodu. Stoljeća su morala ljude 
koliko je samo to moguće učiniti dostojnima Božje posjete ovome 
svijetu. Inače je bilo prirodno što se upravo Euzebije zanimao za pitanje 
o kojemu govorimo jer je češće od drugih razmišljao o smislu i značenju 
ljudske povijesti i o razlogu stupnjevitosti objave božanskih tajna. 


Neki su drevni teolozi kao Grgur Nisenski*), Teodoret Cirski? i 


Tertulijan*? držali da je opća ljudska poniznost morala prethoditi 
Utjelovljenju. Ljudi su trebali kroz stoljeća životno iskusiti nemoć i 
vlastitu krhkost da bi počeli vapiti i žudjeti za Božjom pomoći i milosti. 


30) Usp. P. GODET, Epitre, 1367; J. QUASTEN, Patrologia, 1, 222; ThWNT, 9 (1973), 6; B. 
ALTANER-A. STUIBER, Patrologie, 77-78; I. A. FISCHER, Diognet, 398-399; T. J. ŠAGI- 
BUNIĆ, Povijest, 286-287. 

31) Ad Diogn, 1; PG, 2, 1168B. 

32) Ad Diogn, 10; PG, 1180BC. 

33) Usp. A. MICHEL, Incarnation, 1470-1472. 

34) PG, 22, 569. 

35) PG, 45, 1273. 

36) PG, 83, 988. 

37) PL, 2, 133, 

ko 


Izmoreno će čovječanstvo objeručke i razdragana srca dočekati 
Otkupitelja koji će ga spasiti. Sv. Ambrozije i Augustin") polaze od 
ponešto različite misli. Oni su uvjereni da je povijest što prethodi 
Kristovu rođenju ljudima omogućila da koliko-toliko postanu dostojni 
da se kod njih pojavi i među njima živi utjelovljena Božja Riječ. 


38) PL, 16, 1255. 
39) PL, 32, 1638. 

SEDMO POGLAVLJE 


ISUSOVA MAJKA 


Leon Veliki u svojim propovijedima posebice isticaše da je Marija 
Krista začela i rodila djevičanski. Naročitim je zanosom govorio da je 
Isus »dijete djevičanstva«. Činjenicu što se Gospodin rodio od 
djevičanske Majke Leon drži »najviše moguće razložitom«. Krist je s 
»najdubljim razlogom« i slobodno »odabrao« da se rodi od Djevice. 
Stoga Mariju smijemo nazivati »odabranicom«. Marija je »Gospodi- 
nova majka«, »Gospodnja roditeljka« i »Božja roditeljica«. To pak 
nipošto ne znači da se od Marije rodilo božanstvo. 


Marija je član ljudskoga roda. Potječe »iz Davidova plemena«. 
Zato je »kraljevska djevica«. Također je »iz Abrahamova sjemena«. 
Marija je prilikom dolaska na svijet Sina Božjega imala ulogu 
»sluškinje«. Kristu je »poslužila tjelesnom biti«. Marija je kod 
Utjelovljenja »jedino« pružila »tjelesnu supstanciju«. U Mariji Kristovo 
začeće i rođenje nije prouzročilo nikakvo »oskvrnuće«. Marija nije 
»nikada« u čitavome svome životu »bila bez djevičanstva«. Ona je »kao 
djevica začela, kao djevica rodila i kao djevica ostala«. Marijino je 
djevičanstvo u cjelini »neokaljano« i »nepovrijeđeno«. Stoga Leon 
govori o »djevičanskoj cjelovitosti«. Marijino je »poštenje u svemu 
čitavo«. Kristova je Majka »sačuvala djevičansku netaknutost«. 


Marija je zanijela »bez muževa sjemena«. Krist je kao čovjek 
nastao »bez oca«. Na izvoru Isusova zemaljskoga postanja ne stoji 
»ljudsko puteno općenje«. Leonu je drago naglasiti da Kristovo začeće 
nema nikakve sveze s »požudom«. Na taj je način Krist »bez grijeha«. 
Očito je da Leon misli na istočni grijeh koji se prenosi »požudom« kod 

začeća. U Mariji je začeće »duhovno« jer je u njoj »djelovao Duh 
Sveti«. Zato Kristovo »zečeće« nije moglo »oskvrnuti« Marijino 
djevičanstvo. Leon jednako naglašava da ni Kristovo »rođenje« nije 
nimalo udilo Marijinu djevičanstvu.! 


Leon je, dakle, uvelike častio Marijino djevičanstvo. Veličao ga je 
nadasve lijepim i uzvišenim oznakama. Rado se upuštao u razmatranje 
doličnosti što je Marija rodila djevičanski i trajno ostala djevicom. Leon 
u tome smislu barem dijelom nadopunja ostale onodobne mariologe.?) 


Propovijedajući godinama za Božić i podrobno izlažući evanđe- 
oske izvještaje o Isusovu rođenju, Leon je nužno bio naveden govoriti o 
Kristovoj Majci i njezinoj velikoj ulozi u Isusovu životu pa stoga i u 
životu svih kršćana. Istraživači ističu da je Leonov govor o Mariji 
najcjelovitiji, najprobraniji i najvredniji u onodobnoj rimskoj teologiji. 
Pri tome se redovito hvali ravnoteža i trijeznost Leonovih izričaja i 
tvrdnja. Leon Mariju nije promatrao odvojeno već u svjetlu Kristova 
života i djela. Čak je Mariju počeo uvoditi u liturgiju.? 


Leonovi Govori neprijeporno i očito pokazuju da je taj papa častio, 
štovao i poštivao Blaženu Djevicu. Jamačno je na taj način mnogo 
pridonio da se u Crkvi uvriježi posebna odanost prema Gospodinovoj 
Majci. Ipak ne bi se moglo kazati da je Leon Mariju stavljao za uzor 
kršćanskoga života. Nismo zapazili da u Govorima spominje Marijino 
nasljedovanje među kršćanima.“ 


U Leonovim spisima čitamo znamenitu i naoko neobičnu tvrdnju 


da je Marija svoga Sina začela »prije duhom nego tijelom«. Već se 
slično izrazio sv. Augustin. Imamo utisak da je Leonova izreka dosta 
složena i bogata smislom. Ona prije svega uključuje osvjedočenje da je 
Marija vjerovala proročkim navještajima da će se Sin Božji kao čovjek 
pojaviti na zemlji. Isto tako Marija je povjerovala anđelu navjestitelju 
da na svijet dolazi Božji Sin i da dolazi po njoj. Marija je kao vjernica 
trajno vjerovala u Kristov dolazak i tako je Isusa »najprije začela 


1) Evo poglavitih ulomaka iz kojih smo izvukli Leonov govor o Mariji: 22,3.6; 23,1; 24,1; 21,1-2; 
22,2; 24,3; 27,2; 28,2; 30,4; 31,1.3. 

2) Usp. C. CALLEWAERT, Lćon, 135.160. 

3) Usp. D. FERNANDEZ, Marie, 438; J. LAURENCEAU, Dćbuts, 236. 

4) Usp. D. BERTETTO, De cultu, 114; J. ESQUERDA BIFET, Culto, 367.350-351. 

5) 21.1: 

6) Usp. D. UNGER, Utrum, 378-380; R. ROSINI, Realitas, 209; J. LECLERCQ-R. DOLLE, 
Sermons, I, 68 bilj. 5. 

duhom«. Kod navještenja ga je začela »tijelom«. Vjerovala je da se u 
njoj snagom Duha Svetoga kao čovjek začeo Sin Božji. Zato piše u 
evanđelju: »Blago tebi jer si povjerovala« (Lk 1,45). 


Već smo sprijeda zabilježili da Leon u Govorima naročito 
oduševljeno zbori o Marijinu djevičanstvu koje je potpuno, cjelovito i 
uzvišeno. Po Leonu, Marija je trajno i vječno djevica. Djevičanstvo 
obasjava njezin čitavi život i opstanak. Leon čak Marijino trajno 
djevičanstvo uvrštava u službene crkvene dokumente i bogoslužne 
tekstove. Ono tako postaje opće vjerničko osvjedočenje. 


Valja naglasiti da za Leona Marijino djevičanstvo nije samo njezin 
ures i nešto što se nadasve dolikuje i pristoji. Marijino je djevičanstvo 
bitna vrijednost. Znak je Božjega zahvata. Pokazuje da je Krist pravi 
Bog i pravi čovjek. Marijino potpuno djevičanstvo čuva Kristovo 
čovještvo od dodira s grešnošću ljudske naravi. Kristovo rođenje od 
Djevice u svijet uvodi novi red i novi oblik rađanja. Tu se isključuje 
svaka pohota. Ali djevičansko rođenje Kristu ne uskraćuje istinsku 
zbilju našega tijela." 


Leon Veliki rado i često Mariju naziva »Gospodinova Majka«. 
Očito je da tim jednostavnim, ali istovremeno i uzvišenim nazivom želi 
kazati da je Marija majka Isusa Krista koji je u strogome smislu riječi 
pravi Bog i pravi čovjek. Ipak donekle iznenađuje i čudi što taj papa 
nikada Mariju nije oslovio nazivom »Bogorodica« i »Majka Božja«. 
Inače je već bio uvriježen i uobičajen taj način govora. Tako su se o 
Mariji izjašnjavali propovjednici i crkveni sabori. Međutim, Leon se od 
izraza suzdržao. Teško je naslutiti razloge koji su ga na to naveli. Leon 
je zacijelo znao da je Efeški sabor g. 431. Mariju nazvao »Bogorodi- 
com«. Isto je ponovio i Kalcedonski sabor g. 451. Stoga rekosmo da nas 
iznenađuje što Leon ne oklijeva Mariju častiti i veličati, ali je suzdržan 
pred nazivom Bogorodica premda je taj naziv upravo ono najviše čime 
je Predaja do sada počastila Kristovu Majku. Smije se možda kao 
nekakvo obrazloženje spomenuti da se naziv Bogorodica ne nalazi u 
Novome zavjetu i da je bio neposredni predmet spora između 
antiohijskih i aleksandrijskih teologa predvođenih Nestorijem i Ćiri- 
lom. 


7) Usp. E. DUBLANCHY, Marie, 2380; J. A. De ALDAMA, E! problema, 505 bilj. 27; M. 
SCHMAUS, Kirchliche Lehre, 491-492; S. MEO, Formula, 444-445; G. PFILIPS, Sens, 117; J. 
ESQUERDA BIFET, Culto, 350-351. ' 

8) Usp. D. FERNANDEZ, Cultus, 140; S. MEO, Formula, 444-445; E. DUBLANCHY, Marie, 
2355. 

Leon nije duže i dublje razmišljao o Marijinu duhovnom 
majčinstvu spram svih kršćana. Ipak mu ni ta misao, po svemu sudeći, 
nije bila posve tuđa i strana. Marija je Isusova Majka. Ali su svi vjernici 
članovi Kristova otajstvenoga tijela. Zato je Marija duhovna majka 
svakoga kršćanina. Može se reći da je papa Leon nešto svjesnije 
promatrao!) Marijinu ulogu u ljudskome otkupljenju. Ta je uloga 
nužna i nezaobilazna kao što je nužno Utjelovljenje kojega nema bez 
Marije. Isus se po Mariji rodio i postao Spasitelj. Stoga ljudsko spasenje 
bezuvjetno uključuje Marijino djelo i pristanak na čin Utjelovljenja. 


Vrijedno je istaknuti!? da Leon uspoređuje Marijino djevičansko 
materinstvo i majčinstvo Crkve. Jasna je, najprije, razlika između ta 
dva materinstva. Marija je rodila Krista iz svoga krila. Crkva iz krsnoga 
zdenca rađa kršćane. Ali Mariji i Crkvi plodnost dolazi od istoga 
počela. To je Duh Sveti. Krist se od Djevice rodio kao sama svetost. 
Crkva ljude preporađa u nevinosti za svetost. : 


Leon je svoju mariologiju sigurno najviše temeljio na svetopisam- 
skim izrekama. To bi bjelodano potvrdilo bliže motrenje njegovih 
Govora. Mi pak iskorištavamo ovu zgodu da navedemo nekoliko 
biblijskih mjesta od kojih je bez sumnje krenulo otačko i kasnije 
razmišljanje o Mariji. 

Prije svega još jednom svraćamo pozornost na Post 3,15. Znamo da 
se to mjesto naziva prvom blagovješću. Čak bi se naprosto smjelo 
nazvati blagovješću. U Post 3,15 najavljena je i obećana ljudska 
pobjeda nad zlom. Mjesto je posebno važno za latinsku mariologiju jer 
se u Post 3,15 latinskoga prijevoda izrijekom kaže da će »ona satrti 
glavu zmiji«. Zmija je đavao. Prema tome, đavla će uništiti stanovita 
»ona«. Zapadni su Oci u naznaci »ona« raspoznali Djevicu Mariju i zato 
joj pripisali zasebni udio i naročitu ulogu u pobjedi nad »zmijom« koja 
jamačno predstavlja đavla kao uzrok svekolikoga ljudskoga zla. 


Razumljivo je što se u otačkoj mariologiji uvelike iskorištavao 
navod iz Iz 4,14. Uostalom, već ga je evanđelist Matej uvrstio u svoj 
izvještaj o Isusovu rođenju. Premda se Izaija poslužio izričajem koji 
jednako znači »djevica«, »djevojka« i »mlada žena«, slijedeći Mt 1,23 
kršćanska predaja u Iz 7,14 jednodušno vidi najavu Mesijina rođenja od 


9) Usp. E. Del Sdo CORAZON, Comparacion, 207-262; D. FERNANDEZ, Marie, 438, 
10) Usp. F. SPEDALIERI, Madre, 23-38; A. SPINDELER, Leo, 141-152. 


11) Usp. D. FERNANDEZ, Marie, 438; E. Del Sdo CORAZON, Comparacion, 222-224; R. 


DOLLE, Sermons, IV, 453. 

djevice. Stoga Oci navode Iz 7,14 kada utvrđuju zbilju Marijina 
djevičanstva. Za Oce »djevica« iz Iz 7,14 nije nitko drugi nego Isusova 
Majka. 


U Starome je zavjetu također poznat svečani i otajstveni izričaj 
»ona koja će roditi«. Riječ je o Mesijinoj majci. Zato je sa žudnjom i 
čeznućem čeka cijeli Stari zavjet. To smo spomenuli iako ne znamo 
koliko su Oci u svojim razmatranjima o Mariji polazili od istaknutoga 
izričaja. 

Iz Novoga zavjeta za sadašnju potrebu svraćamo pozornost samo 
na nekoliko mjesta. Već smo u drugome sklopu spomenuli Gal 4,4 gdje 
se kaže da je Sin Božji »rođen od žene«. Bogatstvo ulomka u Gal 4,4-7 
pokazuje kolike je vrijednosti što Pavao na tome mjestu pod nazivom 
»žena« spominje Mariju. Pavlovo je mjesto trojstveno i soteriološko. 
Apostol obznanjuje i objavljuje što sve poduzima Otac, Sin i Duh Sveti 
da se čovjek spasi. U tome pothvatu radi Sinova utjelovljenja Marija 
ima bitnu ulogu. Koliko je za ljudsko spasenje nužno Utjelovljenje, 
toliko je i Marija nezaobilazna. Čak smo u stanovitome smislu 
dotaknuli i Dj 1,14. Tu piše da su se apostoli okupljali i jednodušno 
molili »zajedno s Isusovom majkom Marijom«. Nerijetko se to mjesto 
navodi kada se ističe molitva koja prethodi silasku Duha Svetoga. U 
molitvi da dođe Duh Sveti sudjelovala je i Bogorodica. Apostoli su 
molili s Marijom i zbio se duhovski događaj. 


. Anđelove riječi kod naviještenja xaupe xexapirouevn (Lk 1,28) 
posjeduju zasebnu marijološku vrijednost. Prva riječ ima jasnu 
starozavjetnu pozadinu i uporište. Kada su proroci proricali Mesiju i 
njegov dolazak, redovito su izraelskome narodu u liku sionske kćeri 
dovikivali: »Raduj se«! Istim »veseli se« anđeo pozdravlja Mariju. To 
znači da se u trenutku naviještenja obistinjuju svi proročki stoljećima 
ponavljani »raduj se«. Po Mariji dolazi Pomazanik. 


Druga je anđelova riječ još složenija i zato bogatija sadržajno. 
Prevesti se ne može. Oblikom je vokativ pasivnoga participa perfekta 
ženskoga roda glagola koji u korijenu sadrži riječ »milost« i uz to je 
načinom kako završava glagol punine. Vokativom je izraženo da anđeo 
u svojoj riječi vidi Marijino ime. Pasiv kaže da je Marija od Boga stekla 
ono što je sadržano u njezinu imenu iz Lk 1,28. Perfekt naznačuje da je 
Marija u sebi trajno ono što je pohranjeno u anđelovu nazivu. Uzmu li 
se u obzir naše primjedbe, smjeli bismo kazati da je Marija Božja 
odabranica koju je Bog trajno ispunio svojom ljubavlju, naklonošću i 

milošću. Marija je Božja miljenica. Između svih je povlaštena. To se 
vidi otuda što je Bog upravo nju odabrao da bude Kristova majka. Tako 
se ostvaruju vjekovna obećanja. Zato andeo Mariji javlja da se »veseli« 
i »raduje«. 


Iz Lukina evanđelja također navodimo Lk 1,38. Tu Marija 
izgovara svoj slavni i ponizni »neka mi bude«. Poznato je teološko 
tumačenje Marijinih nezaboravnih i presudnih riječi. Bog poštuje i 
priznaje ljudsku slobodu. Samo je slobodni čovjek pravi čovjek. Stoga 
se traži Marijin slobodni pristanak. Ali teolozima se Marija u času 
slobodnoga odgovora anđelu ukazuje predstavnicom, zamjenicom i 
zastupnicom cijeloga ljudskoga roda. Po Mariji čovječanstvo slobodno 
pristaje na Utjelovljenje. 

Za pisca četvrtoga evanđelja držimo najznačajnijim što je Isusovo 
zemaljsko djelovanje uokvirio Marijinim likom: Iv 2,1-12i Iv 19,25-27. 
U Kani je Marija isposlovala dobro djelo. To se usjeklo u kršćansku 
svijest. Vjernici su se u svojim potrebama utjecali Mariji sigurni u 
uspjeh. Svoje su pouzdanje temeljili na zgodi iz Kane Galilejske. Po Iv 
19,25 »kod Isusova je križa stajala njegova majka«. Jasno je da za 
evanđelistu »križ« označuje spasenje i otkupljenje. Prema tome, Marija 
je uz Krista kada ostvaruje djelo radi kojega je bio na svijetu. Polazeći 
od Iv 19,25 teolozi razmišljaju o Marijinoj ulozi u povijesti spasenja. U 
Iv 19,26 piše da je Isus na umoru »učeniku kojega je ljubio« Mariju 
predao za »majku«. Taj je učenik za Mariju »sin«, Lako je ovdje reći da 
Isus na samrti vodi brigu o osobnome dobru svoje Majke. To je 
prirodno i posve razumljivo. Ali teolozi zapažaju da je učenik koji je 
kao sin Mariju kao majku »uzeo u svoju kuću« (Iv 19,27) označen kao 
»učenik kojega je Isus ljubio«. Otuda teolozi zaključuju da je Marija 
majkom svakome pravome Isusovu učeniku. Svaki je učenik koji ljubi 
Učitelja Marijin sin. 

Ovaj kratki biblijski mariološki umetak završavamo upozorenjem 
na Otk 12,1-6. Postoji cijeli niz teologa koji u »ženi« toga ulomka 
raspoznaju Djevicu Mariju. Uz uvjet da je njihovo tumačenje točno 
ispostavilo bi se da je Marija nazočna u cijeloj Bibliji: od Post 3,15 do 
Otk 12,1-6. To bi značilo da je Kristova Majka prisno povezana s 
poviješću i događajima koji su ljudima urodili spasenjem. Stoga je 
prirodno što su Oci već od Justina mučenika u svoja teološka 
razmišljanja uveli lik svete Bogorodice. 

OSMO POGLAVLJE 


SVETI PETAR 


Istina je da se već koncem četvrtoga stoljeća! stala isticati naročita 
Petrova uloga u Crkvi. Ipak ju je malo tko onoliko cijenio u ranijem 
otačkome razdoblju kao upravo Leon Veliki. Po Leonu, Petar je trajno 
nazočan na svojoj rimskoj stolici. Tu vrši ulogu koju je obnašao među 
apostolima. Leon posebice naglašava da je on Petrov »baštinik«. Kod 
toga polazi od rimskoga pravnog poimanja baštinika. U rimskome 
pravu baštinik u svemu naslijeđuje prava i dužnosti svoga prethodnika. 
U tome nema nikakve promjene. Predšasnik i dalje živi u baštiniku. 
Postoji pravna istovjetnost između preminuloga i nasljednika. Stoga i 
Petar sa svim svojim ovlastima trajno živi u rimskome prvosvećeniku. 
Petar i njegov nasljednik posjeduju ista prava i dužnosti. Jasno je da 
Leon smatra da svetošću nije sposoban dosegnuti razinu Petrova 
rive. Zato kaže da je »nedostojni« Petrov »baštinik« i nasljed- 

Po Leonovu sudu, središnji i najvažniji vjernički događaj u Petrovu 
životu donosi Mt 16,16. Sve što je Petar stekao »dobio je onom 
Vjeroispoviješću koju je Bog Otac nadahnuo Petrovu apostolskome 
Bo«. Petar se tada osposobio nadići »sve nepostojanosti ljudskih 
mišljenja«. Također je tom zgodom zbog svoje vjeroispovijesti dobio na 


— = 
O povijesti štovanja sv. Petra u ranome kršćanstvu, usp. M. RIGHETTI, Manuale, 11, 342-352. 
) Usp. H. FROHNHOFEN, Petrus, 212-222; Forma, 208-217; V. MONACHINO, Patrocinio, 75- 


H . ULLMANN, Leo, 25-51; Ph. A. McSHAN i 
96; W ; s )5- ; “ ; E s 9- -147: 
Le, nA 3 Romanitas, 109-125.130-1 Ba 


127 


poklon »kamenu čvrstinu koju ne mogu razbiti nikakvi udarci«.? 
Uostalom, sami se Krist »zasebnom skrbi« brinuo za Petra i »osobno se 
molio za Petrovu vjeru«.“ To se dobro vidi iz Lk 22,31-32. 


Leon napominje da »sama otajstva Petrovih naziva«) bjelodano 
pokazuju koji je Petrov odnos prema Kristu, Crkvi, kršćanskome puku i 
njegovome vlastitome nasljedniku. Petar je temelj, vratar nebeskoga 
kraljevstva, vrhovni sudac. On je prvak, vođa, pastir. Petar je 
kolovođa, predvodnik. Zaređen je prije svih ostalih. Petar je svojim 
propovijedima ustanovio Crkvu. On je čuva slobodnom od »svake 
zablude«." Petar se stavlja kao »ogled svim crkvenim ravnateljima«. 
On je »među svim biskupima primas«. Što se daje drugim biskupima, 
na njih »ne prelazi bez Petrova udjela«. I apostoli su »po Petru« stjecali 
što su dobivali jer je Petar »prvi u apostolskome dostojanstvu«. Petar 
»ne napušta primljeno crkveno kormilo«." Petar nikada ne gubi »jakost 
koju je nekoć primio«. Čak ono što mu je povjereno kao dužnost »sada 
ostvaruje punije i moćnije«. Sve svoje dužnosti i brige u djelo provodi 
»u onome i s onim koji ga je proslavio«." To je Krist. 


Petar je samo »jedan« na čitavome svijetu. Samo je on »odabran«. 
Krist ga je »stavio na čelo pozivu svih naroda, svim apostolima i svim 
dijelovima Crkve«. U »Božjemu narodu ima mnogo biskupa i puno 
pastira«. Ipak u Crkvi »svima zapravo ravna Petar«. Bog se udostojao 
»tome čovjeku udijeliti veliki i čudesni udio na svojoj moći«.) Krist je 
Petru dao »veliku moć« i zato ga »postavio za prvaka čitave Crkve«.') 
Leon smatra da ne postoje »nikakvi crkveni predjeli« gdje ne bi Petrova 
»skrb« bila upraviteljicom. To mora svatko znati. To spada na »slavu 
svetoga Petra«. Tome nitko ne smije biti »zavidni procjenitelj«.'! 


Leonu je nadasve drago utvrditi Petrov odnos prema rimskome 
biskupskome sjedištu.!? Rim je Petrova biskupska stolica. Petrova vlast 
»živi na njegovoj stolici« u Rimu. Petar je »predvodnik te stolice«. On 
»ne prestaje biti na čelu svoje stolice«. Leon drži da on »zamjenjuje« 


8) 33. 

4) 43. 

5) 3,3. 

6) 16,6. 

7) 3,3; 4,2; 4,3. 

8) 3,3. 

9) 4,2. 
10) 4,4. 

11) 5,4. 

12) 2,1; 3,3.4; 4,4; 5,4; 5,5. 

Petra. On mu je također »nasljednik«. To, kako već rekosmo, znači da 
u Crkvi ima ista prava kao i Petar. Petar djeluje po Leonu. Ali je Leon 
svjestan da je Petrov »nedostojni« i »nedorasli« nasljednik. To 
uključuje da se osobnim svojstvima ne može mjeriti s Petrom kojemu je 
pravnom snagom i jednak i dorastao. Leon se nada i vjeruje da se Petar 
na poseban način u svojim molitvama kod Boga utječe za svoga 
nasljednika. 


Red je napokon dodati'? Leonovo čvrsto osvjedočenje da je Petar 
uvijek prisutan kad se vjernici okupe na molitvu u njegovoj bazilici. 
Leon: jasno izriče da Petrov moćni zagovor, utemeljen na njegovu 
dostojanstvu, pomaže da Bog usliši vjerničke prošnje. Petrove su 
zasluge najbolje jamstvo da će Bog uslišiti vjernike. Stoga se vjernici 
moraju uteći Petru. Petrova se pomoć osjeća i doživljuje. Petar trajno 
moli za vjernike i za njih bdije kao stražar i pastir. U tome je pouzdan i 
neumoran. 


Povijest svetačkoga štovanja i vjerničkoga utjecanja svetačkim 
zagovorima u ovome trenutku nije nam pobliže poznata. Dosada 
čitajući otačke spise nismo neposrednije nailazili na taj predmet. Stoga 
smo bili iznenađeni Leonovim govorima o Petrovoj zagovorničkoj ulozi 
kod vjerničke molitve. Jamačno je takvo isticanje Petra kao zagovor- 
nika kod Boga dobrano pridonijelo da se u Crkvi ustalilo osvjedočenje 
u moćni zagovor svetih muževa i žena. Sveci dokazuju životom da je 
evanđelje ostvarivo i da nije tlapnja. Oni su zreli plod milosti kroz 
osobno htjenje. Razlog su što se Crkva od sebe smije nazivati svetom. 
Sveci pozivaju da ih nasljedujemo, ali nas također zagovaraju u našim 
molbama. Na koncu će se točno vidjeti koliko smo dugovali svetima iz 
općinstva svetih. U tome okviru treba promatrati i Leonove naznake o 
Petru u općoj crkvenoj zajednici. 


|. 
13) 12,4; 13; 15,2; 16,6; 17,4; 19,3. 

DEVETO POGLAVLJE 


NAPOMENE VEZANE 
UZ NEKE SAKRAMENTE 


Mv 6 Tj puto v 


Iskonsko i prapočetno značenje" riječi uvornpwov ni do danas se 
nije posve razjasnilo. Razlog je tome taj što se ne može sa svom 
sigurnošću utvrditi korijen iz kojega se riječ oblikovala. Riječ se 
svakako sastoji od uv i dodatka rnpuov. S obzirom na uv redovito se 
upozorava na ućew. Taj glagol znači »zatvoriti« i to u prvome redu usta 
ili oči. Ali neki istraživači riječ uvornpiov izvode iz sanskritskoga muš 
što znači »uzeti« ili »ukrasti«. Dodatak rnpiov često susrećemo kod 
imenica koje naznačuju mjesto gdje se obavlja kakva radnja i sredstvo 
da se postigne neki cilj. U svakome slučaju, korijen riječi uvornptov još 
uvijek ostaje tajnovita nepoznanica. 

Temeljno je i profano značenje riječi uwwornpvov »tajna«. Sve što je 
skriveno urođenoj ljudskoj spoznaji označava se riječju uvornprov. 
Zato joj je obujam veoma širok i gotovo neomeđiv. Riječ je rado rabila 
grčka književnost na svim svojim razinama i kroz sva vremena. Gdje 
god je Grk naišao na nešto što je prirodno sakriveno i što nije mogao 
dokučiti svojom ljudskom pameću“nazvao je uvornpuov. 

U datome trenutku“ riječ uvompwov poprima metaforičko 
značenje. Posebice ga je njegovao Platon. Zanimljivo je da je grčku 
riječ u množini metaforički upotrebljavao i Ciceron. Slijedeći je korak? 


m 
1) Usp. BORNKAMM, pwarrpiov, 810; K. PRUMM, Mystčres, 1. 
2) Usp. K. PRUMM, Mystčres, 1; A. MICHEL, Sacrements, 486. 
3) Usp. K. PRUMM, Mysteres, 1. 

4) Usp. A. MICHEL, Sacrements, 486; Mystčre, 2586. 

u razvoju značenja riječi kada uvornpiov prelazi na religiozno 
područje. Tada označuje nauk i obred koji je dostupan samo malenome 
broju upućenika. Stoga se čini točnom definicija koju za riječ UVOTNIPLOV 
čitamo“ u Teodoreta Cirskoga koji kaže da je uvoTNprov ono što je 
»svima nepoznato« izuzevši »upućenike«. 

Sveto pismo riječ UVOTIIPLOV rabi" u svjetovnome smislu kada 
govori o raznovrsnim tajnama, ali je riječ kudikamo češće religiozno 
obojena. Često biblijski pluralni oblik riječi označava" tajni poganski 
kult. Inače se u oba Zavjeta riječ UVOTNIPLOV Čita nešto više od četrdeset 
puta. Značenja se riječi dadu svesti na nekoliko osnovnih smjernica i 
odrednica" koje su izvedene od praiskonskoga značenja. Tako je 
uvormptov tajni Božji naum da svijet spasi po Isusu Kristu. Sada je ta 
»tajna« objavljena. Sadržaj je osnovne propovijedi u Crkvi kroz sva 
stoljeća. Ali uvornpiov je također skroviti smisao neke ustanove, 
imena, zbilje ili izvještaja koji se nalazi u Bibliji. Također UVOTNJPLOV 
može označavati stanovito skrovito djelovanje koje još nije poznato. 


Biblija riječ još ne primjenjuje na posvećene obrede koji primaoca: 


posvećuju. 

Crkveni će pisci dugo upotrebljavati riječ »misterij« u običnome, 
profanome i biblijskome smislu. Valja čekati Klementa Aleksandrij- 
skoga i Origena da se primjete prvi znaci čisto teološke uporabe . Ta će 
dva aleksandrijska učitelja prvi početi riječ »misterij« primjenjivan na 
kršćanska vjerovanja i vjerske čine praktičnih oblika. 


Sacramentum 


Latinska riječ sacramentum u temelju ima dva osnovna značenja: 
pravno i vojničko. U pravu se sacramentum pojavljuje na sudu. Kada se 
vodi parnica sacramentum je novac koji stranke stavljaju u javnu 
riznicu. Tko parnicu izgubi, novac mora ostaviti u državnoj blagajni. 
Taj se novac upotrebljava za potrebe javnoga kulta. Stoga se smatra 
posvećenim božanstvu. 

U vojničkome rječniku sacramentum je zakletva kojom se redov 
zaklinje da će vjerno i odano služiti svojoj domovini. Zakletva se vrši 
pred službenom osobom. To je bio sveti čin. Mogli su mu prisustvovati 


5) PG, 82, 180B. 

6) Usp. A. MICHEL, Mystere, 2586; K. PRUMM, Mysteres, 174. 
7) Usp. K. PRUMM, Mysteres, 174. ho 

8) Usp. A. MICHEL, Sacrements, 486. 

9) Usp. A. MICHEL, Sacrements, 486-487. 

samo odabrani i dostojni. Zakletva je na zastavu nešto kao novakovo 
uvođenje u »svečanu i svetu vojničku službu«. Riječ je donekle o činu 
kojim se redov upućuje u vojničke tajne i posvećuje.!“ 

Riječ sacramentum u kršćanskome je rječniku postala svojim 
značenjima veoma bliska grčkoj riječi »misterij«. Često su se te riječi 
sadržajem poistovjećivale. To ipak ne znači da riječ sacramentum nije 
posjedovala svoj odvojeni, dugi i zamršeni razvoj među latinskim 
kršćanskim spisateljima.!) Na kraju će prevladati teološko značenje. 
Riječ će označivati kršćanske sakramente koji posvećuju i uvode u 
vjerske tajne. 


Ulje i balzam 


Ovdje se zbog obredne primjene želimo sjetiti uloge i značenja ulja 
za drevni Istok uključujući predjele nastanjene starozavjetnim biblij- 
skim narodom. Maslina koja daje ulje držala se u davno doba u 
naznačenim prostorima jednim od najkorisnijih stabala. Kada maslina 
rodi, to se smatralo velikim Božjim blagoslovom. Izostanak se 
maslinova uroda uzimao za Božju kaznu i prokletstvo. Veliki je posjed 
maslina bio veliko blagostanje. Tko ne posjeduje maslina, siromašan je 
čovjek. Ulje je pripadalo u osnovnu ishranu. Prodavalo se i bilo 
platežno sredstvo. Ulje je snažilo i obnavljalo ljudske sile. Uz tu 
osnovnu vrijednost, ulje je imalo druge brojne uloge. 


Ljudi su rado tijelo pomazivali uljem. Izuzetak je bio samo kada su 
se nalazili u koroti ili su se posvetili postu i pokori. Tijelo se pomazivalo 
iz više razloga. Vjerovalo se da ulje tijelu daje snagu i svježinu. Po ulju 
tijelo stječe naročiti sjaj. Covjek se osjeća veselo i razdragano. Ulje štiti 
od jakoga sunčeva djelovanja. Namazanost uljem odaje svečano 
raspoloženje. Gosta se častilo kada mu se nudilo ulje i njim ga se 
pomazalo. To je tražila redovita i uobičajena uljudnost na snazi u onim 
vremenima i krajevima. 


. Posebice su se športaši pomazivali uljem. Tako su stjecali gipkost i 
izdržljivost. Ulje prodire u kožu i ostavlja trajniji znak. Čak je bilo 
naređeno da se u javnim kupkama u vodu dodavalo ulje. Ipak se ulje 
naročito rabilo u medicini. U ono vrijeme liječništvo nije zamišljivo bez 
ulja. Stari su vjerovali da ulje čisti, blaži i ozdravlja. Stoga se ulje 
izlijevalo na sve vrste rana i ozlijeda. 

-— — HEN 

10) . pu Sakrament, 220-221; BORNKAMM, uwvorrptov, 833; A. MICHEL, 
11) Usp. A. MICHEL, Sacrements, 488-494, 

Jasno je da je ulje služilo kao sredstvo rasvjete. Ali se također 
upotrebljavalo da otjera zle moći mraka i tame. Ljudi su smatrali da 
svjetlo od ulja razgoni mračne sile što čovjeka straše i nanose mu razne 
jade i nevolje. Ulje se susreće i kod postupanja s preminulima. Tijelo se 
umrloga mazalo uljem da ga ulje čuva od neposredne i potpune 
raspadljivosti. Pomazano tijelo neće smjesta sasvim istruniti i prijeći u 
prah i pepeo. Nadgrobni su se spomenici mazali uljem kao i kipovi 
posvećeni božanstvima. /? 


Značajno je! da je ulje na Istoku u drevna vremena sastavni dio 
žrtvenih prinosa i prikazanja različitim božanstvima. Ulje služi da se 
pripremi jelo koje će blagovati božanska bića i tako se održati na životu. 
Ali ulje se također naprosto izlijevalo kao žrtva prinesena u čast raznim 
božanstvima. Vjerojatno su se vladari pomazivali uljem kao i svećenici. 
Članovima se misterijskih religija? uljem pmazivalo lice i oči. 


Pomazivanje uljem kao religiozni čin ima veliko značenje'? i u 
Starome zavjetu. Ulje je trebalo prožeti osobu ili predmet koji na 
zaseban način služi Bogu. Židovski su se kraljevi pomazivali kod 
ustoličenja i preuzimanja vladarske službe. Pomazan je bio i Veliki 
svećenik. Budući opći izbavitelj nosio je naziv Pomazanika. Vjerojatno 
se u drevnome Božjem narodu pomazivalo niže svećenstvo kao i 
službeno priznati proroci. 


Spomenuli smo da se u drevno doba pomazanje uljem otklanjalo za 
vrijeme posta. Zanimljivo je da Krist od svojih učenika traži da napuste 
taj običaj. On kaže da njegov učenik mora »namazati glavu« (Mt 6,17) 
kada posti. Apostol se Pavao u 2 Kor 1,21 služi riječju »pomazati«. Ivan 
u 1 Iv 2,20 bilježi imenicu »krizma«. Riječ »krizma« može označavati 
»ulje« i sami čin »pomazanja«. Ipak ostaje nejasno'“ da li su se kršćani 
u okviru Novoga zavjeta tjelesno pomazivali uljem koje bi se radi svete 
uporabe posvećivalo i blagoslivalo. 


12) Usp. H. SCHAUERTE, Ole, 1144; B. LOWENBERG, Ole, 1143-1144; F. CABROT, Huile, 
2777-2778; £. COTHENET, Onction, 789; J. COPPENS, Confirmation, 131-132; E. COTHE- 
NET, Onetion, 702-717; H. SCHLIER, Eheov, 460-470; H. SCHLIER, *ahelpw, 230-232. 


13) Usp. E. COTHENET, Onction, 702-716. 
14) Usp. H. SCHAUERTE, Ole, 1144. B 


15) Usp. J. COPPENS, Confirmation, 132; E. COTHENET, Onetion, 790-794; E. COTHENET, 


Onetion, 701.717-725; F. MUSSNER, Salbung, 250.260. 
16) Usp. F. MUSSNER, Salbung, 259-260. 

Prvi među drevnim kršćanskim piscima pomazanje spominje Teofil 
Antiohijski!" Pri tome je vjerojatno riječ! o pomazanju u sklopu 
krsnoga obreda. To se pomazanje u ono doba shvaćalo kao znak 
dubokoga djelovanja Duha Svetoga u kršćanskoj duši. Teofil zapravo 
tumači zašto se Kristovi vjernici nazivaju »kršćanima«. Odgovor je da 
se zato tako zovu jer se »pomazuju Božjim uljem«. Neki su kušali 
nijekati da se tu misli na istinsko pomazanje uljem, ali svoju tvrdnju 
nisu bili sposobni temeljitije ukrijepiti. 

Za naše je izlaganje također važan Irenej. U njega čitamo jedan 
odlomak"? gdje se pomazanje veže uz balzam o kojemu ćemo kasnije 
reći koju riječ. Isto tako Irenej opisuje način kako se vrši kršćansko 
pomazanje. 

Pomazanje posebice često spominje Klement Aleksandrijski.?“ 
Čak nije isključeno da kod toga ima pred očima naročito darivanje 
Duhom Svetim što se redovito u kasnije vrijeme veže uz sakrament 
potvrde. Klement kaže da vjernik prima »neraspadljivo pomazanje« i 
da »miomiris« toga pomazanja »ostaje zauvijek«. Duša koja primi 
»pomazanje« sama po sebi kliče od »veselja«. U njoj »prebiva Duh 
Sveti«. To je raduje i usrećuje. Svakako Klementa Aleksandrijskoga 
smijemo uzeti za svjedoka da se u njegovo doba u aleksandrijskoj 
kršćanskoj zajednici već duboko uvriježio običaj obrednoga kršćan- 
skoga pomazanja. 

A en je često govorio o pomazanju. Zanimljivo je da izrijekom 
kaže da se krštenici pomazuju »vidljivom pomašću«. Origen to 
pomazanje dovodi u svezu s darom Duha Svetoga. Po tome se 
pomazanju uspostavlja »boravak Duha Svetoga u nama«. 

Tertulijan također u više navrata*“ spominje pomazanje.) On ga 
povezuje s krsnim činom. To se pomazanje vrši »blagoslovljenim 
uljem« čim krštenik iziđe iz krsnoga vrela. Pomazanje posjeduje 


22) 


17) Ad Aut 1, 12; PG, 6, 1040. 


18) Usp. P. BERNARD, Chr&me, 2396; J. WOLINSKI, Onction, 801-802; P. GALTIER, 
Imposition, 1358; G. BAREILLE, Confirmation, 1028; J. COPPENS, Confirmation, 132. 
19) PG, 7, 667.614-615. 


20) Usp. G. BAREILLE, Confirmation, 1028; P. BERNARD, Chr&i š 
uk 5 . reme, 2396; J. WOLINSKI, 


21) PG, 7, 696; PG, 8, 368.1325; PG, 9, 452, Us 1 i 
» 7, 696; 8 A ;PG,9, . Usp. J. COPPENS, Confirmation, 132; P. De PUNIET 
Confirmation, 2525; J. WOLINSKI, Onetion, 805-806. ; 


22) Usp. G. BAREILLE, Confirmation, 1037; P. BERNARD, Chr&me, 2316. 
23) PG, 14, 1038; PG, 12, 284.472.508; PG, 13, 811-812. 
24) PL, 2, 262; PL, 1, 1206-1207; PL, 2, 353. Usp. De bapt 7; Apol 3. 


25) Usp. J. COPPENS, Confirmation, 132; P. BERNARD, Chreme, 2396; P. GALTIER 
Imposition, 1359; G. BAREILLE, Confirmation, 1038. ' 

starozavjetnu pozadinu i pripravu. Tertulijan ima pred očima starozav- 
jetno pomazanje za svećeničku službu. Vjerojatno tim povezivanjem 
želi reći da po svome pomazanju kršćani stječu udio na Kristovoj 
svećeničkoj ulozi. To pomazanje dušu posvećuje i krijepi. Tertulijan 
inače smatra da je obred ovoga pomazanja ustanovio sami Krist. Riječ 
je o ulju kojim Krist »pomazuje svoje«. Po tome ulju vjernik postaje 
pomazanik i zato se naziva kršćanin. To je pomazanje vlastito za obične 
iredovite Kristove vjernike. Tako već Tertulijan bjelodano svjedoči da i 
afričko kršćanstvo pozna obred pomazanja blagoslovljenim uljem. To 
pomazanje Tertulijan veže uz vjerničko svećeničko obilježje i njime 
tumači kršćansko ime. 

Hipolit kratko sažima?“ svoj sud o kršćanskome pomazanju uljem. 
To pomazanje dolazi »poslije krštenja«. Ono na neki način »vjernike 
zaodjeva« u »snagu Duha Svetoga«. Tako Duh sveti posredstvom 
bogoslužnoga čina“ kao božanska sila utvrđuje pomazanoga kršća- 
nina. Zavrijeđuje navesti i Ciprijanovu rečenicu? o ulju. Ciprijan jasno 
ističe“) kako je »nužno da se pomaže tko je kršten«. Samo onaj može 
»biti Božji pomazanik« tko je »primio ulje« i »pomazanje«. Optat 
Milevitanski veoma je kratak?" u svojoj izreci. Po njemu, »ulje služi da 
se pomažu novokrštenici«. Njima se tako »udjeljuje« Duh Sveti. 
Kršćanin se naziva »pomazanik«. Ulje ima tako veliku moć") jer sadrži 
Kristovu snagu. 

Pacijan Barcelonski drži“) da su apostoli ustanovili obred 
pomazanja. On ulje naziva »pomašću Duha Svetoga«. Vjerojatno je 
htio kazati“) da snaga toga pomazanja potječe od Božjega Duha i da 
ono poklanja dar Duha Svetoga. Pacijan kaže da se »pomazanjem 
ulijeva Duh Sveti«. 

Ćiril Jeruzalemski često i veoma uzvišeno slavi“! ulje kojim se 
pomazuje kršćanin po izlasku iz krsnoga zdenca. To ulje“ nije obično 
ulje. Ciril ga naziva YPLOMO, UUPOV i TO MUOTUXOV xpuoua. Veliki je i 


26) PG, 10, 693.777. 

27) Usp. P. De PUNIET, Confirmation, 2526; J. WOLINSKI, Onction, 806; G. BAREILLE, 
Confirmation, 1038. 

28) Usp. P. GALTIER, Imposition, 1358; P. BERNARD, Chreme, 2396. 

29) Ep 70,2. 

30) PL, 11, 972.1090. 

31) Usp. G. BAREILLE, Confirmation, 1031; P. GALTIER, Imposition, 1358; P. BERNARD, 
Chreme, 2411. 

32) Usp. P. BERNARD, Chrćme, 2397; G. BAREILLE, Confirmation, 1039.1032. 

33) PL, 13, 1057.1062.1093. 

34) PG, 33, 1088-1089.1092-1093. 

35) Usp. G. BAREILLE, Confirmation, 1032.1037; P. BERNARD, Chr&me, 2397, 

milosrdni Kristov poklon. Ćiril kaže da je to ulje znak pomazanja kojim 
je bio pomazan sami Krist. U tome se ulju nalazi božanska djelatna 
moć. To je ulje razlog što se vjernik naziva pomazanikom ili 
kršćaninom. Ono daje snagu da kršćanin može živjeti dostojno svoga 
kršćanskoga imena. Ćiril to ulje povezuje s posebnom nazočnošću 
Duha Svetoga u vjerniku. Pomazanoga kršćanina Duh Sveti prosvjetl- 
juje, posvećuje i oživljuje. Ciril ovo pomazanje dovodi u svezu sa 
starozavjetnim pomazanjem vladara i svećenika. Zacijelo time daje na 
znanje da i kršćanin ovim pomazanjem stječe udio na Kristovu 
svećeništvu i njegovoj vladarskoj časti i dostojanstvu. 


Ambrozije Milanski svjedoči" da se u njegovoj kršćanskoj 
zajednici pomazanje obavlja kod izlaska iz krsne vode. Za nj je to 
pomazanje znak velike milosti. Po njemu krštenici postaju kraljevi i 
svećenici.*" 


Kršćanski pjesnik Prudencije bez okolišanja bilježi“ da se obred 
pomazanja uljem nalazi u čitavome kršćanstvu. On ga naziva »vječnim 
uljem«.“) Jeronim u svojim spisima“ zapaža da se bez »ulja« koje on 
naziva »krizmom« ne smije pristupiti krštenju.“ Spominjemo da je 
Maksim Turinski govorio“? o »ulju posvećenja«, a Salvijan koji je 
prodičio Marseille o »crkvenome ulju«.*) 


u: važni i poznati sabor održan u gradu Orange g. 441. 
spominje jA da se mora obaviti pomazanje uljem. Papa Inocent I. 
naznačuje da pomazanje uljem već pripada sveopćoj crkvenoj 
predaji. Laodicejski sabor“" proslavljen g. 370. ulje što se rabi kod 
kršćanske inicijacije maziva svečanim nazivima »svetim uljem« i 


»nebeskim uljem«. Opći crkveni Carigradski sabor iz g. 381. rabi naziv 
»sveta pomast«.“") 


36) PL, 16, 398. 

37) Usp. G. BAREILLE, Confirmation, 1032; P. BERNARD, Chrćme, 2397. 
38) Usp. P. BERNARD, Chr&me, 2397. 

39) PL, 60, 50. 

40) PL, 23, 165. 

41) Usp. P. GALTIER, Imposition, 1358. 

42) Usp. PL, 57, 778 i P. BERNARD, Chreme, 2398. 
43) PL, 53, 58 usp. P. BERNARD, Chr&me, 2398. 
44) Usp. P. GALTIER, /mposition, 1358. 

45) PL, 20, 554, Usp. P. BERNARD, Chrčme, 2397. 
46) Usp. P. BERNARD, Chreme, 2397. 

47) Usp. P. BERNARD, Chr&me, 2397, 


137 


Po sudu Bazilija Velikoga“* inicijacijsko kršćansko ulje potječe od 
samih apostola. O ulju je inicijacije naročito temeljito razmišljao 
“ Augustin.*) Tragove toga razmišljanj a nalazimo u njegovim brojnim 
djelima. Augustin rado doziva u pamet da »pomazanje pripada svim 
kršćanima« koji se nazivaju »pomazanicima« jer se »svi« pomazuju. 
Tim pomazanjem vjernici postaju članovi Kristova tijela. Tako stječu 
kraljevsko i svećeničko dostojanstvo. Kršćani se pomazuju tjelesno 
zbiljskim uljem. Ali to vidljivo pomazanje ima »nevidljivo« djelovanje. 
Zato Augistin govori o »đuhovnome pomazanju«, »Kristovu ulju« i 
»ulju spasenja«. U »otajstvu pomazanja« postoji »snaga« koja je 
»nevidljiva«. Augustin zapravo ima pred očima Duha Svetoga kojega 
predstavlja ulje što posvećuje vjernike. Ulje gori, grije i svijetli. Stoga je 
znak Duha Svetoga koji je božanski žar, toplina i bljesak u 
pomazanikovoj duši 


Ildefonso Toledski uglavnom preuzima * već utvrđeni i ustaljeni 
nauk i način govora o ulju. Po njemu, krštenik poslije krštenja pristupa 
»svetome pomazanju«. To je »Kristovo pomazanje«. Vjernik se tom 
zgodom »pomazuje« Božjim Duhom. Odsele je »pomazanik«. Smije se 
zvati »kršćaninom«jer to je i u samome sebi. Izidor s kojim na Zapadu 
završava otačko doba kratko sažima i prenosi budućim naraštajima?“ 
prethodni nauk i izričaje. Spominje grčki naziv »krizma« i latinski 
unctio. To pomazanje Izidor naziva »pomazanjem« koje pruža 
»posvećenje« jer je u njemu na djelu Duh Sveti. Isto pomazanje 
omogućuje vjerniku da se naziva i da u sebi bude »pomazanikom«. Tu 
je također izvor činjenici što su kršćani »svećenički i kraljevski puk«. 
Inicijacijsko ulje »posvećuje čitavu Crkvu«. 


Govoreći općenito o ulju pred očima nam je lebdila činjenica da se 
ulje široko rabi u kršćanskome životu. Ali dok smo nizali rana 
svjedočanstva birali smo svjedoke koji su razmišljali o ulju koje se kao 
znak primjenjuje kod kršćanske inicijacije. Pri tome se nismo pitali na 
koji se dio te inicijacije odnosi dotična drevna izreka. Budući da se ulju 
dodavao balzam, držali smo zgodnim i o njemu kazati nekoliko riječi. 


48) PG, 32, 188. Usp. P. BERNARD, Chr&me, 2397. 

49) Usp. P. BERNARD, Chr&me, 2398.2411; G. BAREILLE, Confirmation, 1039; P. GALTIER, 
Imposition, 1358-1359. 

50) PL, 38, 1100.1225-1299; PL, 40, 693; PL, 42, 1093; PL, 35, 2002.2004; PL, 36, 200. 

51) PL, 96, 162. Usp. P. GALTIER, Imposition, 1360. 

52) PL, 82, 256; PL, 83, 823. Usp. G. BAREILLE, Confirmation, 1039; P, GALTIER, Imposition, 
1359. 

Latinska riječ balsamum i grčka Bakoaouov označuju biljku i njezin 
miomirisni sok. Ta se tekućina u drevnome rimskome, grčkome i 
istočnome svijetu raznovrsno upotrebljavala. Balzam se primjenjivao 
kod liječenja jer se smatralo da ranu čisti, vida i ublažuje boli. Također 
se balzam rado rabio u kozmetičke svrhe. To se posebice odnosi na 
svadbene svečanosti, pogreb i čašćenje tijela preminuloga. Čini se da se 
balzam upotrebljavao i u poganskome kultu. 


Riječ balzam čitamo u Starome zavjetu. Tu uz obično značenje 
posjeduje slikoviti smisao. Balzam je kao tekućina ugodna mirisa 
znamen vrlina koje prate mudra čovjeka. Na novozavjetnim se 
stranicama balzam ne susreće. Ipak je našao određeno mjesto u 
kršćanskim obredima. Miješao se s uljem pomazanja. Među kršćanima 
balzam ima prvenstveno preneseno značenje. Balzam je znak da ulje 
pomazanja otklanja zadah koji je kao gnusobu i nečistoću prouzročio 
grijeh. Balzam je također znak ozdravljenja pružena u sakramentu. 
Balzam štiti od duševne raspadljivosti i truleži. Također označuje i 
očituje miris stečenih kreposti koje slijede i rese pomazanika.“) 


Eo U istočnome kršćanstvu od petoga stoljeća unaprijed susrećemo 
izričaj »sveto miomirisno ulje« (ro Gywowv u&pov). Riječ je o ulju 
pomiješanu s različitim sokovima što daju ugodan miris. Zapadnjaci su 
za to upotrebljavali riječ chrisma koja iskonski označuje svaku tvar koja 
služi kao sredstvo pomazanja. Ponekada je istoznačna s riječju ulje. Od 
šestoga se stoljeća obrednome ulju na Zapadu dodavao samo balzam. 
Sastojak je blagosivao biskup.?“ 


Pokora 


Leon Veliki redovito uči svoje vjernike da im svakodnevne grijehe 
oprašta darovana milostinja, otpuštena uvreda, osobni post i molitva 
Očenaša, Znameniti člankopisac o ispovijedi u teološkome rječniku u 
koji imamo veliko povjerenje kaže* da Leon ne spominje pokorničku 
ispovijed kao ono što oprašta grijeh. Vjerojatno je autor mislio kazati 
da Leon u svojim Govorima ne stavlja pred vjernike javnu pokoru 
kojom se u ono doba kao nužnim preduvjetom dobivalo oproštenje 
teških prijestupa. Uza sve poštivanje autorova suda, osobno ga ne 
možemo dijeliti. Istina je da Leon u Govorima ne raspravlja 


53) Usp. P, SIFFRIN, Balsam, 1212; L. KRESTAN, Balsam, 1153-1157. 


54) S L. KRESTAN, Balsam, 1156; P. SIFFRIN, Balsam, 1212; Ph. HOFMEISTER, Chrisam, 


55) Usp. E. VACANARD, Confession, 853. 

neposredno i duže o načinu kako se u njegovo vrijeme obavljala javna 
pokora. Ali ne može biti sumnje da on taj obred pozna i da ga u 
Govorima navodi. Jamačno je Leonovim slušateljima bio tako dobro 
poznat da Leonu nije trebalo da se na njemu opširnije zaustavlja. 


Sveti red 


Leon Veliki nije temeljitije razglabao dogmatsku stranu svetoga 
reda. U tome se smislu jedva što vrijednijega nalazi u njegovim spisima. 
On red nadasve promatra iz kuta stege i propisa. Red naziva 
»sakramentom« iako pobliže ne kaže što to zapravo znači. Sveti red u 
bitnome obuhvaća đakonski, svećenički i biskupski red. Taj se sveti red 
dijeli i prima susljedno.*" Inače Leon priznaje veličinu i uzvišenost 
svetome redu. Red prati celibat. 


Leon se dosta živo zanimao“) za način kako se najprikladnije 
odabire biskup. U tu je svrhu ostavio nekoliko znamenitih tvrdnja 
dugoročne vrijednosti. Leon je mislio da biskupa u strogome smislu 
riječi bira kler. Ipak da netko bude regularno izabran treba pitati cijeli 
vjernički puk. Leon kaže“ da »svi moraju izabrati onoga koji će svima 
biti na čelu«. Izričaj »svi« obuhvaća Božji narod i kler. Na pravo naroda 
spada »zahtijevati« i »tražiti« da netko bude odabran za biskupa. Puk je 
pozvan »svjedočiti« da li je dotični dostojan da bude biskup. Narod 
»pristaje« na biskupski izbor. Leon tvrdi da se biskupom smatra onaj 
koga je »tražio narod« i koga je »izabrao kler«. 


56) Ep 9, 1; 12, 3; PL, 54, 626.648. 

57) Ep 12, 5; PL, 54, 652. 

58) Ep 14, 4; PL, 54, 672. Usp. A. MICHEL, Ordre, 1280-1281. 
59) Usp. E. ROLAND, Flection, 2259-2260. 

60) PL, 54, 628. 

DESETO POGLAVLJE 


VJERNIČKO SVEĆENIŠTVO 
I DOBRA DJELA 


U ovome smo poglavlju povezali dvije zbilje o kojima Leon Veliki 
govori odvojeno i koje po sebi mogu ići zajedno, ali i ne moraju. 
Vjerničko svećeništvo obuhvaća cjelokupni život. Nije mu tuđe ništa u 
ljudskome životu. Vjernik je svećenik kada u kršćanskoj zajednici s 
ređenim svećenikom prinosi jedinu žrtvu koju je na križu prikazao 
jedini svećenik Krist i koja se u Crkvi prinosi na nekrvni i otajstveni 
način. Ali u tu sakramentalnu žrtvu vjernik kao žrtvu unosi sav svoj 
Život. Ipak se možda smije dodati da vjernik po dobrim djelima 
praktično u dnevnome životu ostvaruje svoje svećeničko obilježje. To 
donekle opravdava naslov ovoga našega poglavlja i njegov sadržajni 
raspored. 


Vjerničko svećeništvo 


Leon Veliki u Govorima u nekoliko navrata spominje vjerničko 
kraljevsko svećenstvo.! Nije posve isključeno da je to za nj samo 
»jednostavna slika«). Međutim, ne može biti sumnje da ta usporedba 
duboko zasijeca u kršćanski život. Jasno je da i Leonov govor o 
Vjernicima kao svećenicima prije svega potječe od 1 Pt 2,519. Cijela se 


—m 
1) 4,1; 24,6, 
2) Tako B. BOTTE, Sacerdoce, 201-202. 

otačka predaja“ naslanjala na spomenuto mjesto kada je sve vjernike u 
Crkvi častila svećeničkim nazivom. Radi toga se nešto duže i iscrpnije s 
novijim tumačima“ zaustavljamo kod 1 Pt 2,5 i 9. 


Vjernici se u Petrovu izvorniku obilježuju riječima TEpaTevua 
“dywov i Baotkewov. Riječ teparevua veoma je rijetka. Pozna je samo 
starozavjetni grčki kao i pisci koji poput Filona ovise o Bibliji. Za nas je 
značajna riječ tsparevua u Izl 19,6 gdje se govori o židovskoj zajednici 
koja će jednom postati »kraljevstvo svećenik4« i »sveti narod«. Očito je 
da Petar u 1 Pt 2,5-9 vjeruje da se drevno proroštvo iz Izl 19,6 obistinilo 
u novozavjetnoj Crkvi. Djelovanjem Duha Svetoga u krsnome činu 
davni nagovještaj u kršćanstvu postaje prava zbilja. 


Pojam igparevua po sebi može označavati ulogu i položaj. Prema 
tome, moglo bi se govoriti o kršćanskoj svećeničkoj ulozi i djelovanju, 
ali i o kršćanima koji su svećeničkoga dostojanstva. U svakome pak 
slučaju, teparevua obuhvaća sve kršćane kao zajednicu, obitelj, 
skupinu ili društveno tijelo. Kršćani su kao jedinstvena i nepodjeljena 
cjelina svećenici. Time se kršćanstvo bitno razlikuje od židovstva i svih 
poganskih religija. Među Židovima svećenici su jedino Aronovi 
potomci. Kod pogana svećenici su strogo omeđena kasta. U kršćanstvu, 
naprotiv, čitava je zajednica »svećenstvo«, 


To se kršćansko svekoliko »svećenstvo« označuje kod Petra kao 
“Gyuov, tj. »sveto«. Time se, doduše, želi kazati da je Bog kršćane 
izdvojio iz svijeta i uzeo za svoju naročitu svojinu, ali se također ističe 
razlika između kršćana i svećenika poganskih zajednica. Poganski su 
svećenici idolopoklonici. Časte i štuju kumire. Kršćani su kao 
»svećenici« zato »sveti« jer neokaljani stupaju pred Božje lice. Klanjaju 
se istinitome Bogu koji ih je odabrao da mu sveto služe. 


Novozavjetni kršćani kao »sveta svećenička obitelj« prinose, veli 
Petar, »duhovne žrtve«. Svećenik je, po nutarnjem ustrojstvu, 
prinositelj žrtve. Stoga i kršćani prikazuju žrtve jer su svećenici. Ne bi ni 
bili svećenici kada ne bi prinosili žrtve. Ali kršćanske su žrtve 
»duhovne«. To ima višestruko značenje. Žrtva koju prinose kršćani kao 
svećenici nije nalik na poganske i židovske žrtve koje su materijalne. 
Materijalne žrtve više nemaju duhovnu vrijednost. Moraju se napustiti. 


3) Kratki pregled pruža N. BROX, Petrusbrief, 108-110. 

4) Pred očima imamo ove: N. BROX, Petrusbrief, 98-99; 103-107: H. BOLZ-W. SCHRAGE, 
Briefe, 82-84; K. H. SCHELKLE, Petrusbriefe, 58-59.64-65; C. SPICQ, Epitres, 86.90-92; O. 
KNOCE, Petrusbrief, 59-60.63-66; A. FEUILLET, Sacrifices, 704-728; J. COPPENS, Sacerdoce, 
61-75; L. CERFAUX, Recueil, 283-315; J. BLINZLER, “ieoćrevua, 49-65; J. H. ELLIOT, 
149.223; J. N. D. KELLY, Commentary, 80-90.96-98; L. EUZENHOEFER, Opfer, 79-107. 

Kršćanske su Žrtve »duhovne« ukoliko ih potiče Duh i u Duhu se 
prikazuju. Duh je kod žrtvenoga prinosa bitan. O njemu ovisi sve. 
Duhovne žrtve koje prinosi kršćanin kao svećenik uključuju sjedinjenje 
sa žrtvom koju je prikazao Krist kao novozavjetna žrtva i svećenik. Kao 
što je Krist u svoju žrtvu stavio svega sebe tako po uzoru na nj mora 
postupiti i kršćanin. U zajedništvu i zajednici s Kristom Bogu prikazuje 
sav svoj mukotrpni život kao svoju vlastitu žrtvu. Sve to prati molitva, 
zahvala i blagosivanje Boga. 


Isticanje »duhovnih žrtava« u 1 Pt 2,5 vjerojatno ima i obrambeni 
prizvuk. Pogani su u Maloj Aziji redovito predbacivali kršćanima da 
nemaju nikakvo bogoslužje. Kršćanska im se liturgija jamačno činila 
ništavnom i preskromnom. Petar je uzvratio da je čitavi kršćanski život 
neprestano bogoslužje jer je trajni prinos »duhovnih žrtava«. 


U 1 Pt 2,9 kao odrednica za opće kršćansko svećenstvo služi riječ 
BaoAewov. Donedavna se neposredno vezala kao pridjev uz »svećen- 
stvo« te se o kršćanima govorilo kao »kraljevskome svećenstvu«. 
Kršćani bi bili »kraljevsko svećenstvo«. To bi zapravo značilo da imaju 
»kraljevsko« dostojanstvo kao nešto od čega se ne može ništa više 
posjedovati jer ono omogućuje nešto što je najviše. To je slobodan, 
neposredan i prisan odnos prema Bogu. Tako se do najnovijih vremena 
poimao Petrov izričaj »kraljevsko svećenstvo« primjenjen na sve 
kršćane bez iznimke. 


Međutim, brojni noviji tumači BaoiAewov iz 1 Pt 2,9 uzimlju za 
imenicu. Zamjećuju da se Baoievov u tome smislu čita u Starome 
zavjetu. U tome slučaju BaoiAewov naznačuje palaču, dvor ili zdanje u 
kojemu prebiva, vlada i djeluje kralj. Polazeći od toga značenja kršćani 
bi bili kao cjelina »dvor« gdje stoluje vrhovni vladar, a to je Krist koji je 
njihov jedini istinski Kralj. Nije teško uočiti da se i to tumačenje dobro 
uklapa u novozavjetnu kristologiju kojom kao središte vlada Kristov 
naziv Kupuog koji označava vrhovnog gospodara života i smrti. 


Leon Veliki pred rimskim je kršćanima nedvojbeno o tome 
govorio da je »Božji narod« bez izuzetka kao »cjelina« uistinu 
»svećenički« i »kraljevski« puk. Čak je na jednome mjestu naznačio 
čime »Ssvi preporođeni u Kristu postaju kraljevi i svećenici«. Vjernici to 
bivaju »znamenom križa«. Na žalost, teško je reći na koje znameno- 
vanje Leon tu misli. Vjerojatno ima pred očima znamenovanje koje se 
vršilo kod krštenja. Leon ipak dodaje da vjernici postaju svećenicima 
kada ih posveti »pomazanje Duha Svetoga«. Zato su »svi kršćani 


SS 
5) 3,1; 4,1. 

duhovni«. Drevne je predaje da se svećenikom postaje pomazanjem. 
Leon pak ni ovdje ne kaže na koje vjerničko pomazanje misli. 
Pretpostavljamo da se »pomazanje« koje Leon spominje odnosi na 
pokrsno pomazanje uz koje se u rana vremena općenito u Crkvi vezala 
vjernička čast. Tako bi križ vjernicima dao kraljevsko dostojanstvo i 
čast, a pomazanje udijelilo svećeništvo. Leon dodaje da vjerničko 
kraljevsko i svećeničko odličje nije puki ukras već da posjeduje i nalaže 
»kraljevsku i svećeničku službu«. Vjernik u djelo provodi svoje 
kraljevsko obilježje kada »duh podlaže Bogu«, a »tijelo« svojoj duši kao 
pravome »ravnatelju«. Vjerničko se pak svećeništvo sastoji u tome da 
se »Bogu prikaže čista savjest i da mu se s oltara srca prinesu neokaljane 
žrtve dobrih djela«. Ta su djela: molitve, postovi i milostinje. 


Dobra djela 


Leon se u Govorima doista često zaustavlja kod pojma »dobra 
djela«. Nije pak nimalo teško zapaziti da tu ubraja molitvu, post i 
milostinju. Očito je da se »dobrim djelima« uspostavlja valjani odnos 
prema Bogu, samome sebi i drugim ljudima. To su, vidi se, temeljni 
odnosi: Bog, vlastita osoba i naš bližnji. Dodajmo da pod nazivom 
»bližnji« Leon podrazumijeva svakoga čovjeka bez ikakva izuzetka 
zbog raznih spona koji ljude međusobno vežu i prepliću. 


U Govorima nismo zamijetili podrobnije razmišljanje o molitvi, ali 
zato Leon tu duže razlaže vrijednost posta i milostinje. Čak je ostavio 
nekoliko zasebnih propovijedi o prikupljanju milodara koji također 
služe u milostinjske svrhe. Stoga o tome ovdje bilježimo nekoliko 
naznaka. 


Post 


Po Leonu, crkveno opsluživanje posta potječe »iz nauka Duha 
Svetoga«. Leon time, jamačno, želi kazati da se post temelji na 
biblijskoj objavi koja je nadahnuće božanskoga Duha. Post nije nešto 
lagano i jednostavno. Leon se ne ustručava post nazvati »trudom«, 
»žrtvom«, »žrtvovanjem« i »trapljenjem«. Ali post se mnogostruko 
isplati. Bez njega se ne može sačuvati »nevini život«. Postom se stječe 
»očišćenje« i »ozdravljenje«. Bez posta se ne da »postići spasenje« jer 
se samo po njemu možemo »približiti Bogu«. Uz pomoć se posta 
»ođupiremo đavlu«. Post je usmjeren »protiv grijeha« i »svih putenih 
želja«. Dok se tijelo postom uzdržava od jela, »duh mora postiti od 

mana«. Tko ne posti, ne može biti krepostan. Leon tvrdi da je »post 
uvijek bio hrana za krepost«. Jedino postom stječu »zrelost dobre 
nakane volje« koja želi dosegnuti »vrlinu«. 


Leon na zaseban način veže post i pomaganje siromaha. Bez 
širokogrudnoga i dobrohotnog pritjecanja u pomoć potrebnima, post je 
»škrtost« i »tjelesno mučenje«, ali nije zaslužni vjerski čin. Post je 
plodan ako se pomaže bližnji. Leon naređuje: »Neka vjernički post 
bude hrana siromašnima«. Po »obilju se milostinje« mjeri »plod posta«. 
Uzdržavanje isposnika mora biti »okrepa za siromaha«." Imajući pred 
očima tih nekoliko zabilježaka razumijemo zašto su brojni istraživači" 
Leona ubrajali među najistaknutije propovjednike posta u čitavome 
kršćanstvu svih minulih vremena. 


Milostinja 


Leon Veliki zaista je ozbiljno, duboko i s velikim oduševljenjem 
pred svojim vjernicima govorio o milostinji kao iznimnome djelu 
bratske ljubavi i milosrđa. Htio je da vjernici koji to mogu svesrdno 
pomažu siromahe, putnike, prognane, zarobljene i nemoćne. Leon 
smatraše da je Bog nekima udijelio dobra da mogu drugima pomagati. 
Posjednici posjeduju da se istaknu darežljivošću. Siromašni i potrebni 
neimaštinom se vježbaju u poniznosti i pouzdanju u Božju skrb i 
providnost. 


Po Leonu, čovjek koji milostinjom pritječe u pomoć bližnjemu 
zapravo vodi računa o samome sebi. Milostinja omogućuje pristup 
Bogu. Tko drugome pomaže, njemu će pomoći Bog. Leon se u tome 
misaonome slijedu prisjeća starozavjetne izreke: »Tko zatvori uho svoje 
pred vikom siromaha, i sam će vikati, ali ga neće nitko uslišati« (Izr 
21,13). Bog čuje samo onoga tko se nije oglušio na vapaj siromaha. U 
istu svrhu Leon navodi Tobijin nagovor: »Dijeli milostinju od svoga 
dobra. Kada dijeliš milostinju, neka ti ne bude oko stisnuto. Ne okreći 
lice od siromaha pa ni Bog neće okrenuti lice od tebe« (Tob 4,7). 


Milostinja je iznimno milosrdno djelo. Leon drži da se ne može 
Postignuti Božje milosrđe bez kojega nema spasenja ako nismo 
milostinjom milosrdni prema potrebnima. Božje se milosrđe stječe 


6) 12,4; 13; 14,1.2; 15,1.2; 18,2; 19,2.3; 20,2.3. 


7) Usp. G. MICBIELS, Jedne, 18-19; L. BOUYER, Spiritualitć, 625-627; C. CALLEWEAERT, 
Lćon le Grand, 50. 

smilovanjem prema bližnjemu. Samo milosrdni ima pravo na Božje 
smilovanje. Ovdje Leon kao potporu svoje misli napominje Gospodnju 
riječ: »Blaženi su milosrdni jer će im se Bog smilovati« (Mt 5,7). 


Leon čak drži da je vjera što opravdava beskorisna i mrtva ako je 
ne slijede djela milosrđa. Jasno je da se tu nadovezuje na Jak 2,17-26- 
Među djela koja vjeru čine živom i djelotvornom Leon bez sumnje 
ubraja milostinju koju dijelimo potrebnima. Općenito uzevši Leon 
smatra da ne može biti kreposna čovjeka ako milostinjom ne iskazuje 
milosrđe. Čak kada bi tko posjedovao neke vrline ali ne bi dijelio 
milostinju, nikakva mu krepost ne bi koristila. Leon se u tu svrhu 
poziva na novozavjetni govor o Sudnjemu danu. Sve na tome Sudu ovisi 
o milostinji. Sreću i nesreću određuju čini iskazane ili uskraćene 
milostinje. Sudac za ništa drugo neće pitati. Ostala dobra djela odnosno 
nedjela neće biti važna. Za spasenja su bezuvjetno nužna djela 
milosrđa. Bez njih se odlazi u propast. Tako je, po Leonu, velika moć i 
zasluga milostinje. Milostinja odlučuje o konačnoj sudbini. Stoga Leon 
kratko i jasno veli da je cijena nebeskoga kraljevstva jelo koje smo 
ponudili gladnome. Leon rado ističe da sve što se na bilo koji način kao 
dobro djelo iskazuje potrebnima u biti prikazuje samome Isusu Kristu. 
Vjernik u siromasima koje je Krist nadasve preporučio svojoj Crkvi vidi 
Kristovu osobu. Krist se poistovjećuje sa svakim koji je u bijedi i 
nevolji. 

Leon je naročito isticao da milostinja oprašta grijehe i čisti dušu. 
Tu se oslanjao na ova biblijska mjesta: 1 Pt4,8; Tob 4,11; Lk 11,41; Tob 
12,9; Sir 3,30 i Dan 4,21. Leon je kao razborit čovjek znao da ljudi 
griješe i nakon krsnoga čina koji oprašta sve grijehe. Čovjek i nakon 
krsne kupelji ostaje loman, krhak i slab. Lijek kojim se liječi i vida 
duševne rane nalazi prije svega u milostinji. Milostinja uništava, 
razriješuje i dokida počinjena zlodjela i opačine. Ona oslobađa od 
grijeha i od njih otkupljuje.? 


Milodari 


Iz Novoga zavjeta dolazi što kršćani dobrovoljnim milodarima 
priskaču u pomoć siromasima i svakovrsno potrebnima. Taj se oblik 
djelovanja zapaža i u najranijem kršćanstvu. Redovito su se po svršetku 
euharistijskoga sastanka skupljali doprinosi kojima se pomagalo 
siromasima u vlastitoj zajednici, ali i u čitavoj Crkvi. Čak se dio 


8) Usp. 6; 9,2.3; 10,2; 11,1, itd. O Leonu kao poticatelju na milostinju vidi: L. BOUYER, 
Spiritualitć, 625-627; P. MIKAT, Almosen, 46-64. 

milodara katkada dijelio siromašnijim službenicima oltara. Taj je običaj 
bio uvriježen i u Rimu kako svjedoče između ostalih Justin mučenik, 
aleksandrijski biskup Dionizije (+175.) i papa Soter (+182.). U Africi 
o skupljanju sličnih milodara neprijeporno govori Tertulijan. 


Međutim, kada Leon propovijeda o sabiranju milodara on zapravo 
ima pred očima skupljanje koje se u Rimu, razdijeljenu na više 
kršćanskih općina, vjerojatno obavljalo početkom srpnja. To bi 
skupljanje moglo biti zamjena za raskošne rimske igre svake godine 5. 
srpnja upriličavane u Apolonovu čast?) 


Također postoji mogućnost da je rimsko skupljanje milodara o 
čemu jedino propovijeda Leon za pozadinu imalo takmičenja koja su se 
obavljala kao sjećanje na pomirbu patricija i plebejaca. U tome bi se 
slučaju sabiranje vršilo tijekom studenoga.'“ Najavljeno bi se prikupl- 
janje zgotovilo u jednome danu. Milodari bi se uglavnome dijelili 
siromasima, bolesnima i udovicama.!“ 


Leon čak na trenutke kršćansko skupljanje milodara dovodi u 
svezu? s poganskim žrtveničkim običajima. Čini se, naime, da su 
pogani stanovitih dana iz praznovjernih pobuda svojim kumirima 
prikazivali naročite prinose i žrtve. Međutim, onda se u kršćanstvu 
vjerovalo da iza poganskih kumira zapravo stoje nečisti i zli dusi. Stoga 
bi kršćansko prikupljanje trebalo otkloniti i uspješno zamijeniti 
pogansko praznovjerje. 


U Leonovim, dakle, spisima posjedujemo zasebnu skupinu 
propovijedi gdje je riječ o milodarima. Te je propovijedi Leon izrekao 
da »pozove« vjernike na opsluženje »sabirnoga dana«. Sabiranje se 
obavljalo kao »javno skupljanje prinosa« najrazličitijih »darova«. Po 
Leonu, taj je kršćanski čin nastavak »prvoga skupljanja« koje Pavao 
napominje u 1 Kor 16,2. Kako je to »početno skupljanje bilo 
najplodnije za rast Crkve«, ono se u zajednici »ovjekovječilo«. 


Leon vjernicima gotovo zapovijeda da moraju »udovoljiti« naredbi 
O skupljanju milodara. To se mora obaviti u »svim podružnim 
erkvama«. Leon u tu svrhu svome slušateljstvu doziva u pamet da je 


9) Usp. M. RIGHETTI, Manuale, 101; Th. STEEGER, Leo, 1,22; C. W. HOWELL, Collections, 


995; P. De AMBROGGI, Colletta, 1966. 
10) Usp. A. CHAVASSE, Identification, 51-53. 
1) Usp. Th. STEEGER, Leo, I, 24 bilj: 2; 23 bilj. 4. 
12) 10,1; 9,3, 

skupljanje za siromahe, bolesne i putnike »uredba« i »predaja« što 
potječe od »svetih otaca« što su, jasno, sami apostoli. Uza svu želju da 
svi vjernici pridonesu vlastiti udio, Leon pošteno priznaje da je ovo 
skupljanje »dobrovoljno«. Ono je »sveto«, »providonosno« i »nadasve 
korisno«.! 


13) 7; 6; 11,2; 9,3; 10,1.2; 11,1, itd. 

JEDANAESTO POGLAVLJE 


LEON I RIMSKO BOGOSLUŽJE 
S POSEBNIM OSVRTOM 
NA KORIZMU IKVATRE 


Bogoslužje 


Istraživači ne oklijevaju istaknuti prisnu svezu između Leona i 
rimske liturgije. Ta se liturgija velikim dijelom oblikovala od Leonova 
doba do Grgura Velikoga. Leon je bogoslužje obogatio dogmatskim 
sadržajem gdje vlada kristološka usmjerenost, ali i stilom kao i 
nutarnjim ritmom. Osnovne bogoslužne molitve poput zborne molitve 
te molitve nad darovima ili molitve poslije pričesti često su vezane uz 
Leonovo ime. Tu valja spomenuti i predslovlja i molitve nad pukom. 
Leon je često te molitve upriličivao prema svojoj propovijedi i svoju 
propovijed prema navedenim molitvama. Možda se Leon kao vrelom 
nerijetko služio ranije nastalim molitvama, ali ih je osobno nadopunjao 
i dotjerivao. 

Leonove su propovijedi prvorazredno vrelo za poznavanje rimske 
onodobne liturgije. Iz Govora se lako može razabrati da su već u 
Leonovo vrijeme čvrsto oblikovana sva bogoslužna vremena osim 
Došašća. Leonu su dobro poznati svi glavni kršćanski blagdani. Leoni 
danas živi u bogoslužju. Često su ulomci iz njegovih Govora probrano 
crkveno razmatranje za razne velike blagdane. Časoslov nije Leona 
mimoišao." 
=. 

ID) Usp. C. CALLEWAERT, Lćon le Grand, 38; A. G. MARTIMORT, Eglise, I, 59.61; A. 


CHAVASSE, Predication, 71-74; A. P. LANG, Leo der Grosse, 6; Heiliger Geist, 143; Ph. 
OPPENHEIM, De quibusdam, 345. 

Znamenito je pitanje drevnoga sakramentara koji nosi Leonovo 
ime. U tome su sakramentaru navedene molitve drevnoga rimskoga 
bogoslužja što se odnose na misno slavlje, dijeljenje sakramenata i 
obavljanje sakramentala. Autor i vrijeme nastanka te vrijedne zbirke 
bogoslužnih tekstova još su uvijek predmet raspravljanja i znanstve- 
noga istraživanja. Međutim, vezanost je između sakramentara i 
Leonovih Govora nepobitno očita. Samo je teško razjasniti tu 
povezanost. Moguća su tri rješenja. Leonov sakramentar sadrži 
molitvene obrasce koji neposredno potječu od samoga Leona. Također 
bi bilo moguće da je Leon u svojim Govorima polazio od molitava 
sakramentara koji je već bio u uporabi rimske crkvene zajednice. Ali 
nije isključeno da je naknadni sastavljač sakramentara za izvor uzeo 
Leonovo propovjedničko djelo.? 


Povjesničari rimskoga misnoga slavlja napominju da se u 
Leonovim homilijama prvi put kao sastavni misni dio navodi Gloria. 
Čini se da je i duboko Predslovlje o božanskome Trojstvu kao i Božićno 
predslovlje djelo pape Leona.“ U rimskome je kanonu Leon nakon 
spomena Melhizedekove žrtve dodao riječi sanctum sacrificium i 
immaculatam hostiam.?) Neki liturgičari smatraju da od Leona potječe 
redoviti misni Communicantes u rimskom kanonu dok drugi to 
osporavaju, ali ipak misle da neki umeci u Communicantes idejno, 
stilski, ritmom i rječnikom zacijelo zavise o Leonu." Isto se mora reći o 
molitvi Nobis quoque. I ona bi potjecala od Leona." 


Leon je — stječe se dojam — uvelike bio djelatan kada su se 
dogotovljavale poglavite molitve što se mole na blagdan Bogojavl- 
jenja, osmi dan te svečanosti, te prigodom velebnoga vazmenoga 
bdjenja.! Štoviše, Leonovo bi djelo“! moglo biti glasovita molitva 
Deus castorum corporum što se nalazi u središtu obreda kojim se 


2) Usp. A. G. MARTIMORT, Eglise, 1, 60; Handbuch, 29.302-303; M. RIGHETTI, Manuale, I, 
226-229; A. CHAVASSE, Sacramentaire, 151-190; Predication, 72; C. CALLEWAERT, Lćon le 
Grand, 35-122; B. BOTTE, Pre-Lćonine, 405; E. DEKKERS, Autour, 363-398; P. JOURNEL, 
Missel, 508-517; F. Di CAPUA, Leone, 1143. 

3) Usp. M. RIGHETTI, Manuale, 1, 190. 

4) Usp. A. P. LANG, Dreifaltigkeitprčfation, 116-162; A. CHAVASSE, Prćdication, 73. 

5) Usp. M. RIGHETTI, Manuale, I, 22. 

6) Usp. B. BOTTE, Beobachtungen, 405; C. CALLEWAERT, Lćon, 131. 

7) Usp. C. CALLEWAERT, Lćon, 132; B. BOTTE, Beobachtungen, 405. 

8) Usp. A. P. LANG, Gebetstexte, 3-22; Epiphaniesermonen, 43-126. 

9) Usp. A. P. LANG, Texte, 12-135, 

10) Usp. A. P. LANG, Ostervigil, 281-325; Anklčnge, 155-381; Orationen, 5-119. 
11) Usp. B. BOTTE, Formular, 606; C. COEBERGH, Lćon, 282-326; Saeculum, 521-526. 

djevice posvećuju Bogu. Usput spominjemo da je već Leon!? 
savjetovao aleksandrijskome patrijarhu misnu binaciju ako to traži 
veliki broj vjernika koji bi inače ostali bez euharistije. Leon gotovo 
ništa neposredno ne govori o božanskome časoslovu. Ipak se misli da 
jednom napominje stanovito bdjenje koje, po svoj prilici, uključuje 
neku vrst časoslovne molitve. 


Dužnost nam je reći da nam ovdje nije bilo stalo potanko ulaziti u 
pitanje što sve od iznesenoga bez ikakve dvojbe potječe od Leona. 
Uostalom, u tome se i najbolji Leonovi poznavaoci dosta razilaze. Tek 
smo željeli naglasiti da su Leonovi Govori blisko vezani uz bogoslužje 
kojemu su vrelo i na kojem se i sami dobrano napajaju. 


Leon je u općem tumačenju blagdana i svečanosti nadmašio svoje 
predšasnike. Držao je, jasno, da su otajstva Kristova života kao odlučni 
čini povijesti spasenja jednom zauvijek u povijesnoj prošlosti dogotovl- 
jena i da se kao dovršene zbilje više ne ponavljaju. Ipak bogoslužje | 
omogućuje da se ti događaji u neku ruku i danas zbivaju za vjernike na 
otajstveni način. Kršćanin svojom vjerom po liturgiji postaje suvreme- 
nikom tajna koje slavi. Te se tajne i onda događaju na bogoslužni način 
kada se u crkvenoj zajednici slavi njihova uspomena. Vjernik je vjerom 
nazočan kod davno izvršenoga spasonosnoga događaja. Tako ti 
događaji čuvaju bez prekida svoju vrijednost. Leon je to isticao 
propovijedajući na najveće blagdane da su se njihovi sadržaji dogodili 
para iako su se zbili kada je Gospodin na zemlji živio i doživio svoj 
Život. 


Motreći, dakle, Kristov zemaljski opstanak, Leon posve prirodno 
utvrđuje nepobitnu činjenicu da je »tijek« Gospodnjih »djelovanja« što 
se zbio u njegovu »tijelu« jednom zauvijek »minuo«. To je prošlo i 
dogotovilo se. Za Leona nema dvojbe“ da su »sva djela« koja je Krist u 
svojoj »poniznosti« na ovome svijetu »za nas prihvatio« već »prošla« u 
nepovrat. Unatoč tome, Leon je duboko osvjedočen!“ da »otajstvo« 
Kristovih čina »pripada vremenima svih vjernika«. Stoga svoje 
slušatelje upozorava da »na nikakav način ne smatraju neobičnim« što 


12) Usp. A. G. MARTIMORT, Eglise, II, 242; M. RIGHETTI, Manuale, III, 128; M. JUGIE 
Interventions, 77-94. Primjedbu malko dopunjujemo u biljšci 18. ' 

13) Usp. T. JALLAND, Life, 399, 

14) Usp. M. B. De SOOS, Mystere, 22-27; Prćsence, 116-135; T. JALLAND, Life, 399-400; A. G. 
MARTIMORT, Handbuch, 124.227; T. W, GUZIE, Exegetical, 208-213; J. GAILLARD Nočl 
37-59; B. STUDER, Soteriologie, 210.211. ' ' 


15) 29,2; 26,2. 
16) 38,1; 38,4. 

se kroz »blagdane« slavi nešto što je već »drevno«. Događaji Isusova 
života jesu minuli, ali nisu uništeni. Vrijeme ih nije izbrisalo. Zato 
»otajstvo svetkovine« koja časti poglavite događaje Kristove povijesne 
opstojnosti »u nama treba biti vječno«. Bogoslužje »bez prekida štuje« 
tajne Gospodnjega života. ' 

Leon ponovljeno ističe!" da bogoslužje vrši ulogu »uspomene«. 
Posredstvom godišnjih blagdana koji »godišnjom čašću« slave Kristove 
spasenjske čine vjernici otimlju zaboravu minule događaje svoga 
otkupljenja. Bogoslužje sa svojim svečanostima trajno ih doziva u 
vjerničko sjećanje. Tako ti događaji ostaju svježi i živi. 

Ipak blagdani nisu »samo« puka uspomena ili prazno sjećanje na 
dogotovljene Gospodnje čine. Tko s »nutarnjim sluhom« sluša »evanđe- 
oski izvještaj« o njima, Kristova otajstva po bogosluižju iznova dolaze pred 
vjernički »pogled«. Blagdan »obnavlja« događaj kojemu se klanjamo. 
Biblijsko čitanje »uvijek unosi u osjećaje onih koji ga shvaćaju spasonosno 
otajstvo« onoga o čemu izvješćuje. Leon zasebice podvlači da bogoslužje 
omogućuje da vjernici svih vremena u sebi steknu »milost« koja potječe i 
dopire od slavljenoga otajstva. Osim toga, slavljenje različitih događaja iz 
Gospodnjega života pomaže da se kod vjernika uveća »nauk«. Leonu je 
naročito drago reći da blagdansko svetkovanje minulih Kristovih spasonos- 
nih čina vjernike trajno poziva i nuka da slijede Spasiteljev »primjer«. 
Blagdan se svetkuje »ako se u svim našim djelima očituje Isus«. Dok 
»duhom vjere ispovijedamo« Krista i izričemo što o njemu držimo, životom 
»slijedimo njegov primjer«. To znači da život treba ići za naukom. U tu se 
svrhu dijeli blagdanska »milost«.!) Bogoslužje se pretače u život. Dnevni 
život na sebi nosi žig bogoslužja. Iako je bogoslužje zasebno puno vrijeme, 
ono ipak posvećuje svako vrijeme. 


Korizma 


Jedva se u cjelini može opisati i čvrsto utvrditi!" postanak, razvoj i 


značenje korizme u drevnome kršćanstvu. Odveć su velike razlike s 
obzirom na vrijeme, prostor i način kako su se vršili osnovni korizmeni 
čini. Poglaviti su svjedoci predvazmenoga posta u ranim vjekovima 
Irenej, Tertulijan i Hipolit. 


17) 26,1; 35,4; 37,1. 

18) 26,1.2; 27,1; 29,2; 35,4; 37,1; 38,1; 38,4. Kao stanovitu bogoslužnu zanimljivost spominjemo da 
Leon Veliki upozorava na misnu binaciju, U jednome pismu nuka Dioskura Aleksandrijskoga da 
na svetkovine euharistiju slavi dvaput. To će svim vjernicima omogućiti prisustvovati misnome 
slavlju. Usp. J. CHATILLON, Devotio, 708. 

19) Usp. E. VACANDARD, Car&me, 1724-1750; A. J. MACLEAN, Fasting, 765-771; P. MELONI- 
R. J. De SIMONE, Digiuno, 953-957; S. G. HALLJ. H. CREHAN, Fasten, 41-59; R. 
PIERRET, Car&me, 136-140; P. SIFFRIN, Quaresima, 379-380; F. FLICOTEAUX, Careme, 
140-152; R. ARBESMANN, Fusttage, 512-515; B. FISCHER, Quadragesima, 910-911; M. 
RIGHETTI, Manuale, IL, 104-111; A. CHAVASSE, Structure, 76-119. 

hi 


Na postanak korizmenoga posta uvelike su utjecale duhovne 
vježbe katekumena. Katekumeni su se uz svoje najbliže na krštenje 
pripremali i postom. Krštenje se redovito obavljalo kod vazmenoga 
bdjenja. Tako se počeo zavoditi preduskrsni post. Zacijelo je na oblik 
posta prije Uskrsa utjecala i javna pokora kojom se uz post pokornike 
spremalo na pomirenje koje se obično obavljalo na Veliki četvrtak. Iz 
pokorničkih je čina u korizmene obrede jamačno preuzeto pepeljenje. 
Budući da su se katekumeni i pokornici na Vazam spremali naročitom 
pokorom, bilo je gotovo prirodno što su se i na ostali vjernički puk 
protegnula iznimnija pokornička djela prije proslave uskrsnih otajstava. 


Korizmeni post nije bio u sve dane jednako strog. Posljednjih se 
korizmenih dana veoma strogo postilo. Neki uopće nisu ništa jeli dok su 
drugi samo jednom blagovali kruh, sol i pili vodu. U načelu su svi 
postili. Izuzimale su se trudnice te bolesne i stare osobe. Tko ne bi 
mogao postiti kroz korizmu, post je morao nadoknaditi poslije Duhova. 
Post je različito prestajao. Bilo je kršćanskih zajednica gdje se 
korizmeni post dovršavao kada bi pijetao zakukurijeknuo u jutro 
uskrsne nedjelje. Drugdje je vladao drukčiji običaj. 


Ni korizmeno trajanje nije bilo posvuda ni uvijek jednako. 
Vjerojatno se izvorno počelo postom na Veliki petak i to od časa koji 
naznačuje trenutak kada je Gospodin preminuo. Post se tada protezao 
do uskrsnoga jutra. Crkva je u naznačenome razdoblju postila u znak 
tuge što je umro njezin Zaručnik. Ali se taj iskonski post uskoro stao 
širiti najprije na još nekoliko dana, potom na cijeli Veliki tjedan, zatim 
na tri tjedna i na kraju je obuhvaćao četrdeset dana. Tih se četrdeset 
dana po svemu sudeći uvriježilo jer je Krist toliko postio, ali i Mojsije i 
Ilija prije njega. 

Korizma je bila iznimno i povlašteno bogoslužno vrijeme liturgij- 
ske godine. Tada su se svi vjernički slojevi posebnijim postom, 


.* iznimnijom molitvom i naročitom milostinjom pripremali na vazmenu 


svetkovinu. Korizma se smatrala duhovnim vježbama čitavoga kršćan- 
stva. U korizmi se duša čisti od grijeha. Grijesi se ispaštaju. Za njih se 
daje zadovoljština. Korizma je vrijeme stjecanja vrlina i borbe protiv 
zloduha. U korizmi vjernici osobno nastoje ostvariti otajstvo. Kristova 
Pustinjskoga posta. Dok obavljaju korizmu pred očima imaju Krista 
koji im služi za primjer, uzor i poticaj. Propovjednici su korizmu 
smatrali omiljelim razdobljem propovijedanja. 

Leon Veliki“ se smije nazvati korizmenim učiteljem. Ostavio je 
sjajne korizmene propovijedi. Možda je i korizmeno bogoslužje 
obogatio obrascima i molitvama koje je sam sastavio. Leonove su 
korizmene propovijedi hranile i nadahnjivale kršćanske naraštaje koji 
su tražili korizmeni smisao. Leon spominje četrdesetodnevni korizmeni 
post. Ipak kod njega broj četrdeset ne treba strogo shvatiti jer se 
nedjeljom ni u njegovo doba nije postilo. Inače je Leon isticao da je 
korizma apostolska ustanova. Jamačno ni to ne moramo uzeti doslovno 
premda je isto tvrdio i sv. Jeronim. 


Kvatre 


Do današnjega dana istraživačima nije uspjelo do kraja razjasniti 
postanak kvatri. Dugo je njihovo slavlje bilo isključivo rimski običaj. 
Istok nije nikada poznavao kvatre. Kvatre su se tijekom druge polovice 
šestoga stoljeća počele ustaljivati u drugim zapadnim kršćanskim 
zajednicama izvan rimske. Strogo govoreći, kvatre još ne pozna ni Leon 
Veliki. On sa svojom zajednicom slavi tri iznimna vremena koja su 
posvećena naglašenijim postom, žarčom molitvom i obilnijom milostin- 
jom. Riječ je o utvrđenome vremenu poslije Duhova, u rujnu i 
prosincu. Na kvatre se postilo srijedom, petkom i subotom kada se u 
Petrovoj bazilici slavilo bdjenje. Ali Leon tim trima vremenima kao 
četvrto dodaje korizmu. Tako ipak imamo kvatre. Leon je prigodom tih 
četiriju vremena izrekao prvorazredne propovijedi. 


Leon je držao da su kvatre starodrevna ustanova. Ipak je iznimno 
teško kazati kako su i kada utemeljene. Papa Kalist (+222.) već je bio 
odredio subotni post na počecima godišnjih doba. Papa Siricije (+-399.) 
se umješao u spor oko posta koji su neki napali, obezvrijedili i u 
potpunosti odbacili. Asceti su pak htjeli duge i stroge postove. Siricije 
je predlagao srednje rješenje. To bi bili kvatreni postovi. 


Još se uvijek spori što je rimsku Crkvu potaknulo uvesti kvatre. 
Mogući su različiti opći utjecaji: židovski, kumranski i poganski. Pogani 


su u Rimu zasebnim svečanostima zazivali božanski blagoslov na usjeve * 


i zahvaljivali višnjim moćima za urod. Činili su to na počecima četiriju 
godišnjih doba kada se sijalo, želo, trgalo i skupljalo masline. Ne bi bilo 
čudno da su rimski kršćani s kvatrama nekako pokršćanili poganske 
rimske običaje. Na kvatre bi i sami zazivali Božji blagoslov da im usjevi 
rode. Također bi na kvatre Bogu zahvaljivali na prikupljenim 
plodovima. 


20) Usp. E. FLICOTEAUX, Carćme; R. DOLLE, Sermons, TV, 8-16. 

ko 


Međutim, kvatre su mogle imati i drugo podrijetlo. U Rimu se od 
davnina redovito postilo srijedom, petkom i subotom. S vremenom je 
taj tjedni post splasnuo. Kvatre bi bile uvedene da se barem u 
određenim razdobljima održi drevni oblik posta. Na židovski i 
kumranski se utjecaj posebice ne osvrćemo. Cini nam se blijed i 
predalek.““ 


21) Usp. A.J. MACLEAN, Fasting, 769-770; A. G. MARTIMORT, Handbuch, II, 277-284; A. G. 
MARTIMORT, Eglise, IV, 40; V. SAXER, Anno, 215; A. MOLIEN, Ouatre, 1447-1455; R. E. 
MeNALLY, Ember, 296-298; J. A. JUNGMANN, Week, 842; M. RIGHETTI, Manuale, IL, 32- 
37; P. SIFFRIN, Quattro, 385-386; B. FISCHER, Quatember, 928-929; H. LECLERCO, Quatre, 
2014-2017; J. DANIELOU, Quatre, 114-136; R. ARBESMANN, Fasttage, 520-521. 

DVANAESTO POGLAVLJE 


NEDJELJA 
U RANOME KRŠĆANSTVU 


Neposredni povod što se zaustavljamo pri razmatranju smisla i 
značenja nedjelje u drevno kršćansko doba vezan je uz papu Leona 
Velikoga kojim se ovdje bavimo. Leon je sastavio najstariji popis 
dobara koja je Bog ljudima udijelio na nedjeljni dan. Smatrao je da je 
svijet u cjelini počeo opstojati i trajati s danom nedjelje. Krist je u 
nedjelju svladao smrt i živ izišao iz groba. Apostoli su u nedjelju 
konačno poslani na sve četiri strane svijeta da svim ljudima navijeste 
veselu vijest spasenja. Isus je na duhovsku nedjelju Duha Svetoga 
darovao čitavoj svojoj Crkvi. Svi su spomenuti događaji posvetili dan 
koji nazivamo nedjeljom. Nije pak iz navedenoga teško zamijetiti da se 
Leon u svome popisu uglavnome držao predaje koju je o nedjelji 
zamijetio u Svetome pismu i kod pisaca koji su mu prethodili. ! 


Prvi dan 


Da razumijemo vjerojatno najiskonskiji naziv za nedjelju, valja 
nam krenuti od nekih židovskih naznaka. Židovi su jedino za sedmi 
tjedni dan posjedovali posebnu riječ. Zvali su ga »sabat«. Otuda je 
zacijelo nastao grčki naziv owBBorov i oaBBara. Čita se i u Novome 
zavjetu. Židovska riječ »sabat« kao i grčka oaBBarov označava sedmi 
dan kao glavni, najvažniji i stožerni dan židovske sedmice. Ali se ista 
riječ također može odnositi i na čitavi tjedan. Ostali se dani određuju 


—— 
1) Usp. I. GAILLARD, Dimanche, DS, 3 (1967), 955-956. 


157 


rednim brojevima o odnosu na »sabat«. Stoga se govorilo: prvi dan po 


suboti, drugi dan po suboti, treći dan . . . itd. To je ostavilo traga i u 
kasnijem crkvenome govoru. U odnosu na nedjelju ponedjeljak je feria 
secunda, utorak feria tertia, srijeda . . . itd. Morali smo prethodno 


kazati da možemo shvatiti najdrevniji naziv za nedjelju. Nalazi se u 1 
Kor 16,2 i Dj 20,7. Na tim mjestima čitamo izričaje: ua saBBarov i ua 
rov oxBBarov. Izričaji su, očito, hebraizmi. U njima ui zapravo znači 
npćm. Prema tome, riječ je o danu koji je »prvi poslije subote«. To je, 
bez dvojbe, naša današnja nedjelja. 


Točno je da se u 1 Kor 16,2 ne spominje nikakvo bogoslužje. Ali 
izričaj »prvi (dan) po suboti« ne može ništa drugo označivati nego 
nedjelju. To je za Korinćane naročit i poseban dan. U društvu je, 
doduše, početak radnoga tjedna, ali je za kršćane dan kada kroz tjedan 
prikupljenim milodarima za siromahe, potrebne i bolesne djelotvorno 
provode u djelo bratsku ljubav. Iz 1 Kor 16,2 nije teško zaključiti da je 
običaj skupljanja milodara i njihovo izručenje u nedjelju kada se vjernici 
okupljaju na euharistiju dobro poznat i najšire prihvaćen. Kasnije će se 
vjerojatno na temelju 1 Kor 16,2 uspostaviti prikupljanje pomoći za 
vrijeme same euharistije. 

O nedjelji je riječ i u Dj 20,7. Tu je izrijekom spomenuto da se 
»prvoga sedmičnoga« dana na kršćanskome sastanku »lomi kruh« i 
»govori«. Nedvojbeno se pod tim ima pred očima nedjeljna euharistija i 
propovijed. Čini se da je izričaj »lomljenje kruha« (Dj 2,42) jedan od 
osnovnih novozavjetnih naziva za euharistiju. Vjerojatno je bio drag 
onodobnim kršćanima jer im je dozivao u svijest njihovo zajedništvo, 
prisnost i ljubav. Za istim stolom kruh lome međusobno najbliži. U 
tome lomljenju tuđinci nemaju dijela. Kršćanima lomljenje kruha 
doziva u pamet Posljednju večeru. Tada je Isus »razlomio kruh« (Mt 
26,26). Svaka je euharistija Posljednja večera. Na svakoj se lomi kruh 
oproštajne gozbe. Posljednja večera sav svoj smisao prenosi u svako 
euharistijsko »lomljenje kruha«. Nije teško zamisliti da su prvi kršćani 
rado euharistiju zvali »lomljenje kruha« ukoliko ih je sjećala na Kristov 

križ. U euharistiji se kruh »lomi«. To lomljenje jamačno dočarava 
stanovitu muku i patnju i samu smrt. Euharistijsko »lomljenje« doziva u 
pamet Kristovo tijelo koje se prikazuje na križu. Tako se po 
euharistijskome »lomljenju kruha« u euharistiju pretače spasenjska 
snaga žrtve koju je Krist prikazao na Veliki petak. Ovdje se također 
treba sjetiti učenika iz Emausa. Oni su Uskrsloga tek onda prepoznali 

kada im je »razlomio kruh« (Lk 24,30). Tako se euharistija kao 
»lomljenje kruha« veže i uz uskrsnuće. Uskrsna se milost stječe po 
kruhu koji se »lomi« u euharistiji. 


Najdrevnije poimanje nedjelje pruža činjenica što je Isus uskrsnuo 
upravo u »prvi dan sedmice«. Tako kažu sva četiri evanđelja. Pri tome 
se služe istim izričajima koje kao nedjeljnu naznaku čitamo u 1 Kor 16,2 
i Dj 20,7. To nije teško provjeriti u Mt 28,1; Mk 16,2; Lk 24,1i1Iv 20 1 
Očito je, dakle, da su kršćani stali slaviti »prvi dan« kako bi se sjećali 
Gospodnjega uskrsnuća. Uostalom, Krist se, prema Iv 20,26, također 
nedjeljom ukazivao apostolima. Židovi su slavili subotu kao Jsprirnetni 
na dovršeno stvaranje svijeta. Kršćani slave »prvi dan poslije subote« 
kao dan novoga i konačnoga stvaranja koje je za sve počelo Kristovim 
uskrsnućem, a za nj je i dovršeno njegovim izlaskom iz groba.? 


Naziv za nedjelju »prvi sedmični dan« već spominje Justin.? 
Također su ga prihvatile kršćanske zajednice koje su govorile sdetjkim 
jezikom. Ipak je uskoro gotovo u potpunosti iščeznuo iz kršćanske 
uporabe. To smatramo štetom. Zaboravom se naziva »prvi dan« 
izgubila neposredna sveza između nedjelje i dana Isusova uskrsnuća 
Kristovo je pak uskrsnuće sa svojim spasenjskim značenjem najdublji 
razlog uspostave kršćanske nedjelje. Naziv je vjerojatno prešao u 
zaborav zbog svoje izričajne složenosti i židovske subotnje podloge. 


2) O nedjelji kao prvome danu, usp.: H. DUMAINE, Dimanche, DACL, 4 (1920), 858-859.887- 


sA I *. oj koji Dimanche, DTC, 4 (1939), 1309; J. GAILLARD, Dimanche, 949; G. 
m ne sm? don 988; $ SAILARO, Olt en est la thćologie du dimanche, 
mda . __ < Biutate, foi et vie des premiers chrćtiens, Paris, 1986; W, 
jaaa ra bata 2 izionario patristico e di antichita cristiane (=DPAC), 1 (1982), 1010- 
mah s i toa Brno IRA ž (1984), 3174-3175; W. RORDORE, Der Sonntag, 
BI ž Ma naka RDORF, Origine et signification de la c6lćbration du dimanche dans 
m ianisme primitif, MD, 148 (1981), 120-121; L. KOEP, Sonntag, LThK, 9 (1964), 897; J 
“ ado A ćpitre de sali ci aux Corinthiens, NeuchAtel, 1959, 152: ra 
goj endo ai eucharistique & Jćrusalem, berceau du dimanche, EThL, 15 (1938), 
Z dn da z. OK, Sunday, ERE, 12 (1921), 103; W.J. SHERZER, Sunday, NCE, 
<. zad a m. pakispoi sio . ul! Eglise en pričre, IV, Desclće, 
, g epia š 'omenica dalle origini fino.agli inizi del V secolo, Roma, 

MA na m > et Jour du Seigneur, Fest, Th. W. Manson, 1959, 210-217: 
M , Božje zapovijedi: putokaz autentičnoga življenja danas? !, Zagreb, 1989, 73- 
3) MecLATa. 6, ses, Usp. H. DUMAINE, Dimanche, 859 bilj. 3; C. S. MOSNA, Storia, 28; 

N, Nedjelja kao dan euharistije kroz povijest do danas, BS, 40 (1970), 16-17. 

Gospodnji dan 
Otk 1,10 


U Otk 1,10 gotovo sa sigurnošću saznajemo kako su kršćani 
maloazijskih prostora nazivali »prvi tjedni dan«. Oslovili su ga KUPLOKN 
*nuepa. Taj će naziv kasnije i službeno prevagnuti u Crkvi. Postat će u 
grčkome i latinskome kršćanstvu redovito ime za nedjelju. U čitavome 
Novome zavjetu nedjelja se naziva »Gospodnjim danom« jedino u Otk 
1,10. Ipak smo dužni priznati da ne bismo bili sigurni da je u Otk 1,10 riječ 
o nedjelji da se naziv »dan Gospodnji« kao nedjeljna naznaka nije veoma 
rano svuda udomaćio u ranome kršćanstvu. Uostalom, neki stručni 
tumači drže da u Otk 1,10 uopće nije govor o nedjelji već o »danu« koji 
kao sudnji i posljednji dan pripada isključivo »Gospodinu« koji će toga 
»dana« suditi žive i mrtve. Red je ipak dodati da tumači redovito s cijelom 
iskonskom predajom izričaj »dan Gospodnji« iz Otk 1,10 smatraju 
nedjeljnim nazivom. Taj se dan zove Gospodnjim jer se toga dana slavi 
»Gospodnja večera« kojom se vjernici sjećaju uskrsnuća svoga Gospo- 
dina. 

Pridjev xupuoćc koji čitamo u Otk 1,10 nastao je od imenice xUpLos. 
Znamo pak da se imenica x6pwog u smislu posvemašnjega gospodara koji 
ima neograničenu vlast u Starome zavjetu pripisivala Jahvi, među 
poganima njihovim božanstvima, a u Novome zavjetu veoma često Isusu 
Kristu. Inače pridjev xupuwx6c nije poznat Sedamdesetorici. Zauzvrat, 
dobro ga pozna helenistički grčki. Redovit je kada se govori o državnoj 
upravi. Tada u službenim ispravama znači »carski«, »vladarski« ili 
»kraljevski«. U cijelome Novome zavjetu xvpuxx6g susrećemo jedino u 
Otk 1,10 1 Kor 11,20 gdje je riječ o euharistiji kao »večeri Gospodnjoj«. 
U Otk 1,10 nedjelja se naziva »danom Gospodnjim« jer je taj dan između 
svih dana na poseban način posvećen Kristu koji je Kiptog u svojoj 
zajednici. Nedjeljom kršćani na izniman način slave Gospodina kojemu 
priznaju posvemašnju vlast nad sobom, svijetom i nad poviješću. Možemo 
dodati da se u Maloj Aziji prvi mjesečni dan nazivao »vladarevim 
danom«. Možda su maloazijski kršćani nedjelju nazvali »Gospodnjim 
danom« da pokažu kako vjeruju, ljube i ufaju se u svoga vlastitoga 
Gospodina. Za njih je to isključivo“! uskrsnuli Isus Krist. 


4) O Otk 1,10, usp.: H. DUMAINE, Dimanche, 860-862.888-889; J. GAILLARD, Dimanche, 949; 
W. FOERSTER, Kvpiaxćc, ThW, 3 (1957), 1095-1096; J, GAILLARD, Theologie, 12; W. 
RORDORE, Liturgie, 44-45.62-63: L. KOEP, Sonntag, 897; R. H. CHARLES, The Revelation 
of St. John, 1, Edinburgh, 1920, 22-23; M. G. GLAZEBROOK, Sunday, 104; W. RORDORF, 
Domenica, 1010; W. J. SHERZER, Sunday, 797-798; P. JOURNEL, Dimanche, 25; C. S. 
MOSNA, Storia, 17-28; W. RORDOREF, Sonntag, 203-212.270; W. RORDOREF, Origine, 118- 
119; M. VUGDELIJA, Zapovijedi, 74-76; A. REBIĆ, Dan Gospodnji u Novome zavjetu i 
novozavjetno vrijeme, BS, 40 (1970), 11-13. 

Ignacije Antiohijski 


Čini se da je Ignacije Antiohijski već oko £. 110. nedjelju nazvao 
»danom Gospodnjim«. Pri tome je samo napisao “n xvpioxn. Već je on 
ispustio riječ »dan«. Ignacije je bio očito svjestan da njegovi obični 
čitači znaju što je “n xvpraxn. Inače Ignacije ističe da se slavljenjem 
nedjelje kršćani razlikuju od onih koji štuju »subotu«. Ljudi napuštaju 
»subotu« i pristupaju »danu Gospodnjem« jer im nedjelja pruža »novu 
nadu«. Nedjelja je dan rođenja. U nedjeljni je dan Gospodin ustao od 
mrtvih i započeo konačni život u svome tijelu i duši. Ali »po njemu« se 
uspostavio i »naš život«. Proistekao je iz Gospodnje »smrti«. Stoga 
Ignacije od kršćana smiono traži da žive »u skladu s danom 
Gospodnjim«. Gotovo da po slavljenju nedjelje mjeri kršćaninovu 
vjerničku ozbiljnost i zrelost. Kršćanin je tko u život provede 
nedjelju. 


Didahe 


U svezi s nedjeljom u Didahe" nailazimo na neobičan izričaj 
Kupon xvpiov. Izričaj je čudan radi naoko suvišnoga dodatka 
Kvpiov. Sama riječ xvpixn već uhodano znači nedjelja. Nije lako 
odgonetnuti zašto se u Didahe uz xvpivxn dopisalo Kvptov. Moglo bi 
se pomisliti da je to stanoviti semitizam. Možda je ipak točnije da je 
pisac namjerice uz xupiaxn stavio Kvpiov. On se u svome spisu spori s 
onim kršćanskim krugovima koji su euharistiju htjeli poput subote 
slaviti subotom. Da posve jasno rekne kako se kršćani sastaju u 
nedjelju proslaviti euharistiju i prikazati žrtvu, uz xvpiaxn dometnuo 
je Kvpwov. Neki su čak pomišljali da je u Didahe riječ o euharistijskoj 
proslavi uskrsne svetkovine. Ipak se čini točnijim da pisac ima pred 
očima redovitu nedjeljnu euharistijsku službu Božju kad okupljeni 


Vjernici na zaseban način euharistijom zahvaljuju Bogu za sva 
dobročinstva. 


5) sa Magn, 9,1; PG, 5, 769A; Usp. H. DUMAINE, Dimanche, 862; J. GAILLARD, Dimanche, 
2;P. Th. CAMELOT, Ignace d Antioche. Lettres, SC, 10, Paris, 1951, 102-103; C. S. MOSNA 
Storia, 24-25; A. BENVIN, Nedjelja, 15-16. ' ' 

6) Za 14,1. Usp. H. DUMAINE, Dimanche, 863; J. GAILLARD, Dimanche, 951; W. 
BE ogra. TRUILIER, La doctrine des douze Apotres (Didach€), SC, 248, Paris, 1978, 64- 
SI mr AUDET, La Didachć. Instructions des Apćtres, Paris, 1958, 458-467; K. NIEDERWIM- 

“a R, Die Didache, Gčttingen, 1989, 234-235; C. S. MOSNA, Storia, 24; A. BENVIN, Nedjelja, 

Kršćanin, doduše, trajno hvali i zahvaljuje Bogu. Ipak to naročito 
prisno čini nedjeljom. Euharistiju drži sažetkom i vrhunskim oblikom 
svoje zahvalnosti za udjeljene darove. Na milost euharistije uzvraća 
euharistijom hvale i zahvale. To je smisao svake nedjeljne euharistije. 


Uskrsna euharistija treba biti zbog svetkovine još radosnija i punija. Ali , 


svaka je nedjelja sjećanje na Kristovo uskrsnuće. Stoga se euharistija 
svake nedjelje veže uz uskrsnu euharistiju. Možda se složenost 
euharistijskoga otajstva zrcali u neobičnome izričaju za nedjelju u 
Didahe. 


Petrovo evanđelje 


Negdje oko g. 150. u apokrifnome spisu Petrovo evanđelje" čitamo 
da se nedjelja naziva »dan Gospodnji«. Pravo govoreći ni u tome spisu 
ne piše »dan«. To se podrazumijeva, Apokrif je upotrijebio novo 
skovanu i neprevedivu imenicu “1 xvprwxn. Ona je toliko čitaču 
poznata da se riječ »dan« kao suvišna ispušta. Taj se nedjeljni dan — 
i po apokrifu — slavi na posebno svečan način jer je dan kada je 
Gospodin slavno ustao od mrtvih. ' 


Meliton iz Sarda 


Poznato je da je Meliton iz Sarda? tijekom drugoga stoljeća 
sastavio djelo koje je nosilo naslov Nedjelja. Sudeći po naslovu čitav 
je spis bio posvećen nedjeljnoj proslavi. Na žalost, to je Malitonovo 
djelo u cjelini izgubljeno. Tako nam je propala mogućnost steći 
cjeloviti uvid u onodobno poimanje nedjeljnoga otajstva. Melitonovo 
smo izgubljeno djelo spomenuli jer nam se čini neobičnim što je taj 
drevni pisac osjetio potrebu monografijski progovoriti o nedjelji. 
Melitona u tome pogledu kasnije nitko nije slijedio među ranim 
otačkim piscima. 


Dionizije Korintski 


Dionizije u jednome svome tekstu spominje da mu je papa Soter 
koji je umro oko g. 174. poslao stanovito pismo. On je to pismo 
pročitao pred svojim vjernicima u nedjelju kada se »slavi sveti Gospod- 
nji dan«. Zanimljivo je što Dionizije nedjelju označuje »svetim« 
danom. Vjerojatno je želio kazati da se nedjelja izdvaja od drugih dana 
7) Usp. H. DUMAINE, Dimanche, 862; 1. GAILLARD, Dimanche, 951; M. G. MORA, Evangile 

de Pierre, SC, 201, Paris, 1973, 56-57.62-63.200. 
8) Usp. H. DUMAINE, Dimanche, 864. 

i pripisuje jedino Gospodinu. Gospodin je vlasnik i gospodar nedjelje. 
Nedjelja je i zato »sveta« da euharistijom posveti kršćane i potakne ih 
na osobnu svetost,?) 


Latinski pisci 


Pisci koji su u Crkvi stali pisati latinski, pišući o nedjelji kao »danu 
Gospodnjem«, naprosto su preveli zatečene grčke izričaje. Stoga se u 
tih pisaca čitaju slijedeći nedjeljni nazivi: dies dominica, dies dominicus 
ili jednostavno dominica i dominicus. Posebice će se ustaliti pridjev 
dominica koji će uskoro postati imenica koja naznačuje nedjelju. 


Tertulijan je uz netom navedene nazive!“ ponekada upotrebljavao 
izričaj dominica sollemnia.'! Tada je prvotno imao pred očima 
euharistiju, ali i samu nedjelju kada se euharistija slavi. Ciprijan je 
redovito ' riječ dominicum vezao uz corpus i pri tome mislio na 
euharistiju. Ali je i on znao da riječ »Gospodnji« može podrazumijevati 
»dan« i tako se odnositi na nedjelju.!? 


Navedena je terminologija drevnih latinskih crkvenih pisaca!) 
značajna i puna smisla. Gotovo se istim riječima označivala nedjelja i 
euharistija. Tako se već susretom i isprepletenošću istih riječi ukazivalo 
na duboku povezanost i neodvojivost euharistije i nedjelje. Nedjelja 
postoji radi euharistije. Euharistija nedjelji pruža najdublji smisao. 
Usput spominjemo da će romanski jezici od riječi dominica stvoriti 
svoje oblike koji će izricati »nedjelju«. 


Dan sunca 


: Poznato je koliki su utjecaj zvježđa na ljudsku zajedničku i 
pojedinačnu sudbinu priznavali drevni ljudi. U drugome stoljeću prije 
Krista u Maloj Aziji i Egiptu rijetko tko nije vjerovao da mu usud 
neumitno ne određuju nebeska tijela. To se osvjedočenje nadasve 
proširilo u grčkome i rimskome svijetu u stoljeću kada se Krist rodio 
1 neposredno nakon toga. U tome su velikih zasluga imali astrolozi. 
Grci i Rimljani su svakako htjeli umilostiviti božanstva koja ravnaju 


LL... 
9) a H. DUMAINE, Dimanche, 864; E. DUBLANCHY, Dimanche, DTC, 4 (1939), 1309; G. 
ARDY, Eusčbe de Cćsarće. Histoire ecclćsiastique, SC, 31, Paris, 1986, 205 bilj 20; A. G 
MARTIMORT, L' Eglise en prićre, I, Desclće, 1983, 149 bilj. 38. ua nie 
10) PL, 1, 759; PL, 2, 99. 
11) PL, 2, 701. 
12) PL, 4, 328. 


1 s 
3) Usp. H. DUMAINE, Dimanche, 866-870; C. S. MOSNA,, Storia, 120-134. 

zvijezdama. Zato su ih naročito častili. To se posebice ogleda u tome 
što su pojedine sedmične dane posvetili zasebnoj planeti i njezinu 
božanstvu. Tako su dan koji se poistovjećuje s našom nedjeljom 
dodijelili suncu i nazvali ga »danom sunca«. To smo naveli kao 
vjerojatnu pozadinu za kršćanski naziv za nedjelju »dan sunca«.!) 


U cijeloj kršćanskoj literaturi najprije kod Justina!" čitamo 
nedjeljni naziv »dan sunca«. Razumljivo je što je Justin, pišući 
poganima, segnuo za nazivom koji je njima bio poznat za dan u tjednu o 
kojemu sam govori. Justin nije osjećao naročitu teškoću kada je 
nedjelju nazvao nazivom planetarne sedmice »dan sunca«. Također je 
tom zgodom zabilježio da se »svi« vjernici iz »grada« i »sela« toga dana 
»skupljaju na istome mjestu«. Očito je da su to naznake za nedjeljno 
euharistijsko okupljanje. Usput spominjemo da će se s Origenom 
pojaviti pojam ovvošic i označavati »okupljanje« koje se uspostavlja 
radi euharistije. Čak će riječ odvašic postati istoznačna s euharistijom. 
Euharistiju stvara zajednica kao što ni zajednice nema bez euharistije. 
Kod euharistije se skuplja »grad« i »selo«. Kod toga »okupljanja« 
nestaju sve društvene razlike. Okupljeni su vjernici braća i sestre. 


Napominjemo da nedjelju »danom sunca« u rano kršćansko 
doba!9 naziva Tertulijan.!" Naziv donekle pozna i Klement Aleksan- 
drijski.!) To navodi na zaključak da je naziv bio dosta proširen i dobro 
poznat. 


Kršćani su mnogostruko imali razloga svoju nedjelju nazvati 
»danom sunca«. Po izvještaju o stvaranju Bog je u »prvi dan« 
zapovijedio da bude »svjetlost« i »svjetlost je bila« (Post 1,3-4). Taj 
»prvi dan« kada se pojavljuje svjetlost koju je Bog prozvao »dan« (Post 
1,4) zapravo je naša nedjelja koja se također naziva »prvi dan«. Isus 
Krist je nazvan »suncem« koje dolazi »s visine« (Lk 1,78). Sam je za se 
tvrdio u nizu znamenitih izreka koje počinju s tajanstvenim »ja jesam« 
da je »svjetlo svijeta« (Iv 8,12). Samo usput svraćamo pozornost na 
vrijednost Isusovih tvrdnja koje počinju s »ja jesam«. Sve su zabilježene 


14) Usp. E. LOHSE, odfBarov, ThW, 29 bilj. 228; H. DUMAINE, Dimanche, 870; M. G. 
GLAZEBROOK, Sunday, 104; E. HERZSCH, Sonntag, RGG, 6 (1962), 140; W. RORDORF, 
Settimana, 3174-3175; W. RORDOREF, Domenica, 1007-1008; W. RORDORE, Liturgie, 38; C. S. 
MOSNA, Storia, 66-72. 

15) 1 Apol 67,3 i 8; PG, 6, 429-432. Usp. H. DUMAINE, Dimanche, 870-871; E. DUBLANCHY, 
Dimanche, 956-957; A. WARTELLE, Saint Justin. Apologies, Paris, 1987, 297-298; C. S. 
MOSNA, Storia, 28; A. BENVIN, Nedjelja, 16-17. 

16) Usp. H. DUMAINE, Dimanche, 871-872. 

17) PL, 1, 650; 425-428. 

18) Usp. H. DUMAINE, Dimanche, 872. 

u Ivanovu evanđelju koje se s pravom naziva »duhovnim«. Dubina i 
značenje Isusovih izreka o sebi s izričajem »ja jesam« dolazi otuda što je 
Jahve u Starome zavjetu svoje ime naznačio otajstvenom tvrdnjom »ja 
jesam« (Izl 3,14). Kada Isus u Ivanovu evanđelju za se prisvaja izričaj 
»ja jesam« bjelodano na taj način naznačuje da svojim djelom dovršava 
naum onoga koji se.zove »Ja jesam«. Isus će poput Jahve u Starome 
zavjetu ostati u svojoj zajednici da je vodi i čuva. Također je izričajem 
»ja jesam« dao na znanje upućenima da posjeduje čast i dostojanstvo 
koje pripada onome kojemu je ime »Ja jesam«. Isus je rekao: »Ja sam 
svjetlo svijeta« (Iv 8,12). Očito se ta izreka duboko usjekla učenicima u 
srce i pamet. ' 


Uostalom, Krist je uskrsnuo u nedjelju. Tako je on koji je svjetlo 
raspršio tamu koja je smrt. U tome je smislu nedjelja također »dan 
sunca«. U nedjelju je »Sunce s visine« uništilo svaku tamu. Stoga su 
narodi koji govore germanskim jezicima bili dobro nadahnuti kada su 
nedjelju nazvali »danom sunca«. Ipak nam je red primijetiti da Crkva 
nije u svoje službene dokumente nikada stavljala kao naznaku za 
nedjelju »dan sunca«. U kanonu elvirskoga sabora oko g. 300. čitamo 
naziv za nedjelju dominica, a u kanonu Nicejskoga sabora iz g. 325. n 


KUPLAKN. 19) 


Osmi dan 
Opća primjedba 


k Naziv za nedjelju »osmi dan«2" za razliku od naziva »dan sunca« 
kršćanskoga je podrijetla. Tu se jedva mogu zamijetiti neposredniji 
tuđi utjecaji. Kada kršćani žele istaknuti utvrđeno i stalno ponavljanje 
nedjelje svakih osam dana, rabe naziv »osmi dan«. Naziv se javlja u 
drugome stoljeću i veoma brzo širi. Ovdje možemo reći da broj osam 
posjeduje kao broj stanovito znakovito značenje u Starome zavjetu. 
Tu označuje što je puno, cjelovito i savršeno i što kao takvo približuje 
božanskome koje je sama savršenost. To donekle razjašnjuje zašto su 
kršćani nedjelju nazvali »osmi dan«. Nedjelja im se činila nečim punim, 
Potpunim i savršenim. Oci su u Starome zavjetu zapazili stanovite 
znakove koji su navijestili nedjelju kao »osmi dan«. Nagovještaj su 
nedjelje vidjeli u osam duša koje su se jedine spasile nakon potopa. 
a Do. H. DUMAINE, Dimanche, 876. 

P. H. DUMAINE, Dimanche, 879-880; J. GAILLARD, Dimanche, 958; W. J. SHERZER, 


Sunday, 797-799; W. RORDORE, Origi 
> ;) M. , gine, 119-120; W, RORDOREF, Sonntag, 271-280; W. 
RORDOREF, Domenica, 1010; W. RORDORE, Liturgie, 45-46. Ž j 

Tih je osam spašenika najava spašenih koji se spasenja poglavito 
sjećaju u nedjelju koja je njihov »osmi dan«. Oci su i u činjenici 
obrezanja?! što se obavlja osmi dan poslije rođenja vidjeli najavu 
nedjelje kao »osmoga dana«. Znamo da je obrezanje osnovno za 
drevni Božji narod. Obrezani obrezanjem postaje član izraelske 
zajednice i tako stječe puni dio u svekolikim duhovnim i društvenim 
blagodatima i obavezama svoga naroda. Ali i kršćani imaju svoje 
obrezanje. To je krštenje koje krštenoga učlanjuje u konačni Božji 
narod. Nedjelja koja se slavi kao »osmi dan« i to doziva u pamet. 
Sjeća na krsno otajstvo. 


Naziv »osmi dan« donekle utvrđuje odnos nedjelje prema 
drugim sedmičnim danima. Nedjelja nekako nadvisuje, nadilazi, 
dovršava i prekoračuje ostale dane. Po Ocima, tjedni dani označuju 
dane ovoga života i ovoga svijeta. Tih je dana Bog stvorio ovaj svijet 
i vijek. Stoga ti dani obilježuju vrijeme ljudi i svijeta. Nedjelja je 
»osmi dan«. Radi toga je stanoviti prozor u vječnost, blaženstvo i 
konačni poredak zbilja. Nedjeljom se slavi Kristovo uskrsnuće kojim 
je započelo konačno stvorenje. Iz toga je razloga nedjelja »osmi 
dan«. Ne uranja potpuno u stvoreno, ovovremeno i zemaljsko. S 
nedjeljom kao »osmim danom« počinje završeno što će uvijek biti i 
trajati. Nedjelja je »osmi dan« jer je znamen i obećanje vječnosti. 
Nema ništa zajedničko s uobičajenim ljudskim uredbama. Nedjelja 
kao »osmi dan« posve je nešto drugo nego židovska subota ili 
poganske ustanove. 


Barnabina Poslanica 


Najstariji svjedok naziva »osmi dan« za nedjelju vjerojatno je 
Barnabina poslanica. Pisac Poslanice posebice ističe da se »osmi dan« 
slavi u radosti i veselju. Samo to nije nikakva svjetovna razdraganost. 
Riječ je o duhovnoj vedrini i raspjevanosti. Kršćanski je »osmi dan« 
znak da je počeo novi svijet koji je uspostavilo i ustanovilo Isusovo 
uskrsnuće. 


21) Tako na pr. sv. Ciprijana obrezanje navodi govoriti o kršćanskome osmome danu: Ep 64; usp. H. 
DUMAINE, Dimanche, 882. 

22) Pseud Barn 15, 8-9. Usp. H. DUMAINE, Dimanche, 880; J. GAILLARD, Dimanche, 952; P. 
PRINGENT-R. A. KRAFT, Epitre de Barnabć, SC, 172, Paris, 1971, 29.188-189; W. J. 
SHERZER, Sunday, 797-799; C. S. MOSNA, Storia, 25-26; A. BENVIN, Nedjelja, 16. 

Tertulijan 


Tertulijan također u svojim djelima spominje »osmi dan« kao 
kršćanski dan koji poganima ništa ne znači. Jedva se može dvojiti da je 
za Tertulijana »osmi dan« naša nedjelja. Taj dan valja provesti u 
dubokoj duševnoj radosti. Tertulijan prekorava vjernike koji se u 
nedjelju jedino obilnije brinu za dobro svoga tijela.) 


Justin 


Kršćanski filozof i mučenik Justin?“ u par se navrata u svojim 
djelima“ zaustavio pred »otajstvom« nedjelje koja je »osmi dan«. On 
drži da je to »otajstvo« veoma bogato sadržajem. Nedjelja je »osmi 
dan« jer je zbog slavljenja Kristova uskrsnuća uspostava konačnoga 
rasporeda među stvorenim zbiljama. Nedjelja kao »osmi dan« u pamet 
doziva opći sud, beskrajnu sreću vječnoga blaženstva kao i vječni 
počinak koji će biti potpun i neuništiv. 


Klement Aleksandrijski 


I Klement Aleksandrijski" je u svome bujnome, slikovitome i 
dosta nejasnome načinu govora vezao nedjelju kao »osmi dan« uz vječni 
počinak. Vječni će počinak početi osmoga dana. Stoga je nedjeljni 
počinak samo vremeniti nagovještaj vječnoga počivanja. Tjedni trud i 
napor nalazi smirenje i spokoj u nedjeljnome predahu. Životni će napor 
uroniti u vječno smirenje. 


Origen 


Origen rado u duhu motri »osminu« koja će uistinu biti beskrajni 
početak. Ali prije nego započne ta osmina blaženstva i sreće koju 
predstavlja nedjelja koja se zove »osmi dan« moraju u ovome vremenu 
minuti jedni za drugima svi krugovi od sedam dana. Očito su Origenu 
sedmični dani koji dosižu vrhunac i kraj 'u suboti naznaka za vrijeme, 


a lji »osmi dan« znamen vječnosti koja dolazi po isteku vreme- 
na. 


23) Usp. H. DUMAINE, Dimanche, 879. 
24) Usp. H. DUMAINE, Dimanche, 881-882. 
25) PG, 6,564-565.793. 


26) Čak i Grgur Veliki veli da nadjelj i ij jisudi 
ljelja kao »osmi dan« naviješta zadnji sud i opće uskrsnuće. Usp. H. 
DUMAINE, Dimanche, 960. : : € 


a PG, 9, 161.364,368.482. Usp. H. DUMAINE, Dimanche, 881-882. 
) PG, 10,713; PG, 12, 1624. Usp. H. DUMAINE, Dimanche, 882i W.J. SHERZER, Sunday, 797. 

Hilarije 

Hilarije je češće razmišljao o skrivenome i otajstvenome smislu i 
značenju broja osam koji je vezan uz proslavu nedjelje. Po njemu, 
osam je znak i izražaj savršenosti koju predlaže i traži čitavo evanđelje. 
Ta savršenost najprije traži obnovu, dovršenje i preinaku svega što je 
u čovjeku i svijetu palo, grešno i staro. Iz staroga po obnovi koja je 
počela Kristovim uskrsnućem koje se slavi svakih »osam dana« nastaje 
novi i konačni poredak zbilja. On će kao djelo uskrsne milosti ostati 
za svu vječnost. Nedjelja kao »osmi dan« predstavlja i predočuje 
konačni raspored svega što postoji.) 


Augustin 


Malo je tko među Ocima kao Augustin nastojao proniknuti u 
otajstvenu vrijednost biblijskih brojeva. Tako se zaustavio i na broju 
osam radi nedjelje kao »osmoga dana«. Augustinu nedjeljni broj osam 

“prije svega i u biti doziva u pamet vječni i blaženi mir i spokoj koji 
nam je zavrijedio i zaslužio Krist. Po Augustinu, sveukupna je vječnost 
samo beskrajna i sretna osmina. Nedjelja kao »osmi dan« kršćaninu 
omogućuje da kroz nedjeljno bogoslužno slavlje već sada dijelom 
zakorači u vječnu osminu. Nedjelja je predujam, zalog i predokus 
vječnoga osmoga dana." 


Uskrsni dan 


U ranoj kršćanskoj teološkoj literaturi““ nije rijetkost naići na 
izričaj »uskrsni dan«. To vrijedi za grčke i latinske crkvene pisce. O 
tome bjelodano svjedoče: Tertulijan, Grgur iz Toursa, Euzebije Ceza- 
rejski, Atanazije i Bazilije Veliki. Jasno je da izraz »uskrsni dan« 
označava dan kada je Krist uskrsnuo. Ali je jednako istina da isti izričaj 
često, rasprostranjeno i nedvojbeno označava uz uskrsnu nedjelju i sve 
druge nedjelje ukoliko su proslava Gospodnjega uskrsnuća. Vrijednost 
je takva načina izražavanja očevidna jer u našoj vjeri zaista sve ovisi 
o Isusovu uskrsnuću. Ovdje se valja sjetiti da je Apostol prosvjetljenom 
nadahnutošću smiono tvrdio da je kršćanstvo »prazno« (1 Kor 15,14) 
bez Kristova uskrsnuća. Drugdje je izrijekom povezao naše »opravda- 
29) Usp. H. DUMAINE, Dimanche, 882. 


30) Usp. H. DUMAINE, Dimanche, 883; J. GAILLARD, Dimanche, 959-960. 
31) Usp. H. DUMAINE, Dimanche, 884-886; J. GAILLARD, Dimanche, 952. 

nje« (Rim 4,25) uz Gospodinovu pobjedu nad smrću. Stoga su drevni 
bogoslovi bili nadahnuti kada su neposredno nedjeljni dan nazvali 
»uskrsnim danom«. 


Veselii svečani dan 


Rana predaja iznimno rado i učestalo naglašava radosno obilježje 
nedjeljne proslave. Tako već u Barnabinoj poslanici) stoji da je 
»radost« znak kršćanske nedjelje. O tome se još opširnije čita u 
Didaskalijama*) koje potječu iz trećega stoljeća. Tu se o kršćaninu kaže 
da se u nedjelju »rađuje«. Kršćanin nedjeljom »uživa«. Tada je »veseo«. 
Čak bi »griješio« tko bi nedjeljom »tugovao«. Papa Inocent I. 
napominje da uskrsna radost prožima, prosvjetljuje i obasjava svaku 
nedjelju." Petar Aleksandrijski također svojim vjernicima doziva u 
sjećanje da je nedjelja »dan veselja«. Kršćani su nedjeljom radosni jer se 
tada spominju uskrsloga Krista. Stoga u nedjelju ne smiju biti tužni.3) 


Dva su vanjska izražaja te nutarnje nedjeljne radosti. Većih navodi 
Tertulijan. Drugi će ih kasnije ponavljati. Nedjeljom se ne posti. 
Također se ne moli klečeći. Nedjeljom vjernik preko molitve stoji 
uspravno. Bazilije Veliki*" kaže da uspravno stajanje sjeća na to da se 
Krist kod uskrsnuća uspravio i ustao iz groba. Uspravno stajanje, uz to, 
pokazuje da se kršćanin na zaseban način usmjeruje prema nebeskome i 
višnjem. Kršćanin teži prema onome što je »gore« (Kol 3,1). U 
euharistiji ga svećenik upozorava da »srce« upravi »gore«. Kršćanin, 
doduše, još uvijek živi na zemlji, ali je također već zakoračio u nebesko. 
Već motri nevidljivo. To ga napunja radošću koja kršćanina prati sve 
dane. Ipak se ta radost posebice doživljava u nedjelju kod euharistij- 
skoga slavlja. Stoga je Minucije Feliks nedjelju nazvao »svečanim 
danom«. Jednako se izražavao Tertulijan“ tvrdeći da kršćansku 
nedjelju prati iskrena kršćanska »radost«. 


Moglo bi se kome pričiniti da upozoravamo na nešto sporedno 
kada s ranim crkvenim piscima ističemo radosno obilježje kršćanske 
nedjelje. Nedjelja je iz nutarnjega razloga morala biti radosna jer je dan 


32) Pseud Barn 15,9; usp. H. DUMAINE, Dimanche, 944; 3. GAILLARD, Dimanche, 952-953. 
33) Odnosi se na pogl. 21. 

34) PL, 20, 555-556; PL, 56, 616. 

35) PG, 18, 508B. 

36) PL, 2, 79. 

37) PG, 32, 192A. 

38) PL, 3, 272. 

39) PL, 1, 427. Usp. H. DUMAINE, Dimanche, 960-961. 

euharistijske gozbe. Gozbe nema bez veselja. Kršćansko nedjeljno 
veselje razlikuje kršćane od ostaloga svijeta. Po Apostolu, »svijet« u 
sebi nosi kao vlastiti pečat i žig »žalost« (2 Kor 7,10). Tako se nad 
»tugom svijeta« kao otkupljenje i spas izdiže nedjeljna radost. Radost 
dokida žalost. Ljudi postaju kršćanima da steknu dio na nedjeljnome 
veselju. 


Dan euharistije 


Od novozavjetnih iskona pribivanje i djelotvorno slavljenje euha- 
ristije u nedjelju osnovna je značajka kršćanskoga života. Euharistija 
je bila poglaviti i temeljni oblik bogoslužja u ranim stoljećima. Po sebi 
je bilo jasno da kršćanin u nedjelju slavi euharistiju. Suprotno je bilo 
nezamišljivo. Stoga dugo nisu postojali nikakvi propisi, zakoni ni 
odredbe koje bi naređivale da se mora slaviti nedjeljna euharistija. Ali 
se uskoro pokazalo nužnim da se zakonom progovori o prisustvovanju 
euharistijskoj nedjeljnoj službi. Na početku četvrtoga stoljeća sabor u 
Elviri određuje da se iz zajedništva kroz stanovito vrijeme udalji 
vjernik koji tri puta uzastopno izostane s nedjeljne euharistije. Pravo 
govoreći, elvirski sabor u svome kanonu govori o kršćanima koji 
borave u gradu.“ Isti propis ponavlja i Sardički sabor iz sredine 
četvrtoga stoljeća. 


Dan odmora 


Dugo je nedjelja za kršćane bila kao i za cijelo onodobno društvo 
radni dan. Kršćani su u prvim stoljećima bili posvuda društvena 
manjina. Stoga nisu mogli nametati svoje zakone. Razumljivo je, 
prema tome, što su drevni kršćani nedjeljnu euharistiju slavili u kasnim 
poslijepodnevnim satima ili u ranu zoru. Taj su dan morali obavljati 
svoje dnevne poslove kao i drugih radnih dana. Osim toga kasno se 
popodne nametalo i zato što je euharistija »večera Gospodnja« (1 Kor 
11,20). Praskozorje je bilo prikladno za euharistiju jer je Gospodin 
uskrsnuo u osvit zore. 


Čini se da su afrički kršćani najprije izborili pravo da nedjeljom ne 
moraju raditi. To, doduše, nije posve zajamčeno. Ali se stječe takav 
dojam kada čitamo Tertulijanove spise.“" 


40) Usp. J. GAUDEMET, Elvire, DHGE, 15 (1963), 326. 
41) Usp. H. DUMAINE, Dimanche, 943, 

Ipak je trebalo čekati Konstantina Velikoga“? da g. 321. svojom 
odredbom omogući kršćanima odmor od rada. U najmanju ruku drevni 
kršćanski povjesničari tako govore i Konstantinu pripisuju zaslugu za 
nedjeljni predah od rada. U biti Konstantinova će se odluka samo 
kasnije ponavljati i nadopunjati. U temelju se neće mijenjati. 


Euzebije Cezarejski kaže“) da je Konstantin odabrao nedjelju da u 
cijelome carstvu bude »dan« koji se na »poseban način određuje za 
molitvu«. Nedjelja se uzima za »glavni i prvi« među svim »drugim« 
danima. To je »Gospodnji dan« i dan »spasenja«. Taj dan valja 
»provesti u odmaranju«. 


S Euzebijem se u procjeni slaže i Sozomen.“ Veli da je Konstantin 
»donio zakon« kojim je odredio da se »svi moraju uzdržavati od 
bavljenja poslom« i da »svi moraju služiti Bogu molitvama«. Sozomen 
dodaje da je Konstantin častio nedjelju jer je »toga dana Krist 
uskrsnuo«. 


Konstantinova je odluka bila neobično važna za kršćane. Ipak nije 
nešto što bi izlazilo iz povijesnih okvira kada je donesena. Konstantin 
je, uglavnome, dao kršćanima što su u ono doba već imali i drugi. I 
drugi su posjedovali neki odličniji religiozni dan koji su posvećivali i 
odvajali da počaste svoja božanstva. Obično toga dana nisu radili da 
mogu dostojno obaviti svoje kultske dužnosti. 


Inače se zna da Grci nisu posjedovali čvrsto utemeljeni i nepomični 
dan kada se posebice posvećuju molitvi i čašćenju svojih bogova. Ipak 
je u drevnoj Grčkoj bilo više svečanih dana kada se javno odlagao rad. 
Tada su se robovi odmarali, škole su bile zatvorene, sudovi nisu 
poslovali, a bankarski se rad odgađao. Rimljani su poznavali 
cjelodnevni odmor od rada. Taj su dan počinka kao naročito vrijeme 
smatrali isključivim vlasništvom bogova. Na dan odmora u znak 
svečanoga raspoloženja priređivali su športska natjecanja. Državni su 
dan odmora morali svi pštivati. Tada su se obustavljali svi državni 
poslovi osim sakralnih. To se posebice odnosilo na sudstvo i vojne 
pohode. Robovi na dan odmora nisu radili. U taj širi grčki i rimski okvir 
treba smjestiti Konstantinovu odredbu da se u njegovu carstvu 
nedjeljom ne smije raditi.“ 


42) Usp. H. DUMAINE, Dimanche, 945-946; J. DUVAL, La doctrine de 1 Eglisesur le travail 
dominical et son ćvolution, MD, 83 (1965), 109; A. E. SUTHERLAND, Sunday Legislation, 
NCE, 13 (1967), 802; M. G. GLAZEBROOK, Sunday, 105. 

43) PG, 20, 1165. 

44) PG, 67, 880-881. 

45) Usp. F, STEINMETER, Arbeitsruhe, RAC, 1 (1950), 590-591. 

Crkveni su se zakoni“ o nedjeljnome počinku javljali polako. U 
djelu koje nosi naslov Apostolske konstitucije traži se od robovlasnika 
da robove oslobode rada subotom i nedjeljom da se u crkvama mogu 
upućivati u vjeru i pobožnost. Sabor pak održan u Laodiceji između g. 
343. i 381. u svome kanonu zahtjeva da se vjernici »koliko je moguće« 
uzdrže nedjeljom od rada. To će im omogućiti nedjelju proslaviti 
kršćanski. Tako se postupno među kršćanima zakonski utvrđivao 
nedjeljni počinak. Ipak će proći mnogo vremena da se propisi o 
nedjeljnome odmoru u Crkvi potpuno, jasno i podrobno utvrde. 


Kršćanima je jamačno trebao odmor od dnevnih napornih poslova 
da kao i drugi ljudi obnove tjelesne i duhovne snage. Ali im je u nedjelju 
počinak također bio nužan da mogu prisustvovati nedjeljnoj euharistiji. 
Euharistija je veseli i radosni čin koji se ne može slaviti uz naporno i 
mučno tjelesno naprezanje. Osim toga, crkveni su Oci nedjeljnome 
odmoru pripisali još dublje značenje i smisao. On je za njih znamen, 
predokus i uvod u vječni odmor beskrajnoga blaženstva. Također su 
Oci upozoravali da nedjeljni počinak mora pratiti duševno oslobođenje 
od svakoga grijeha. Nedjeljni odmor tijelo oslobađa napora i umora od 
truda, a dušu rasterećuje od bremena koji nju muči i tišti. To su razni 
grijesi kojih se čovjek mora osloboditi kroz nedjeljno bogoslužje.“" 


Jedva se može sumnjati da hrvatska riječ »nedjelja« ne dolazi od 
»ne djelati«. Prema tome, taj se dan u tjednu naziva »nedjelja« jer se 
tada »ne djela«. Nedjelja je, drugim riječima, prozvana po nedjelo- 
vanju. Radi toga što se taj dan ne posluje nego odmara i počiva, on se 
naziva nedjeljom. Na prvi se pogled čini da su naši pređi zbog nečega 
sporednoga nedjelju nazvali nedjelja. Dok je taj dan za druge, prvi dan, 
dan Gospodnji, osmi dan ili dan sunca, za nas je dan kada se ne radi. Ali 
treba primijetiti duboko vjersko značenje odmora koji se obistinjuje 
nedjeljnim nedjelovanjem. Čovjek se poslije radnih tjednih dana 
odmara i počiva jer je Bog »počinuo od svega djela svoga koje je učinio« 
(Post 2,3). Odmorom čovjek nasljeđuje svoga Stvoritelja. Čovjek je 
Božja slika kada djeluje i kada počiva. Nedjeljni je počinak uvod u 
vječni pokoj. Rad je sredstvo. Odmor je cilj. Na kraju će se uspostaviti 
vječna harmonija. Ali odmor u Bogu nije dokona dosada već motrenje 


46) Usp. E. DUBLANCHY, Diamanche, 1311; M. G. GLAZEBROOK, Sunday, 104-106; F. 
STEINMETER, Arbeitsruhe, 593. 

47) Upozoravamo da u članku pojam »Crkveni otac« ne uzimamo uvijek u posve preciznome smislu 
riječi nego šire kako se to uobičajeno rabi u običnome govoru. Inače je pojam »Crkveni otac« u 
patrologiji posve određen i omeđen. 

koje usrećuje. Ono je beskonačno i beskrajno kao što je neizmjeran 
Bog koji se motri. Smijemo zaključiti da i hrvatski naziv »nedjelja« 
može imati veliku vjersku vrijednost i upozoriti na bitnu sastavnicu 
nedjelnoga otajstva. 


Subota inedjelja 


O suboti je mnogo govora u Novome zavjetu. Čak se zna reći da 
kršćanska nedjelja nije ništa drugo nego preinačena židovska subota. 
Svakako to nije točno. Ipak radi iznimne važnosti subote u židovskoj 
religioznosti i u povijesti religija, nešto se duže kod nje zaustavljamo. U 
izraelskoj je vjeri i bogoslužju uloga subotnjega opsluživanja nezamjen- 
jiva i nenadoknadiva. Čašćenje subote uz obrezanje obilježuje 
istinskoga Izraelca koji punom dušom vjeruje u Boga. Izraelac drži da 
ga štovanje subote čisti, čuva i opravdava. Značenje se i sadržaj 
izraelske subotnje proslave ne da ničim razjasniti osim starozavjetnom 
objavom. 


Korijen riječi 
Dugo su stručnjaci istraživali“ zašto su Židovi svoj osnovni sveti 
dan prozvali subotom. Uza sav dugi napor istraživanja na postavljeno se 


pitanje s punom sigurnošću i zadovoljstvom nije ni do danas našao pravi 
odgovor. Istinska je i nerazmrsiva zagonetka pojava riječi subota. 


Već su davni kršćanski pisci htjeli korijenski rastumačiti pojam 
subote. Toga su se posla prihvatili Teofil Antiohijski“) i Laktancije.3? 
Obojica su mislili da riječ subota dolazi od broja sedam. Čak su neki 
tumači i kasnije pristali na to tumačenje. Danas je posve napušteno kao 
nepouzdano i neutemeljeno. Isto se mora reći za pojašnjenje koje drži 
da subota dolazi od dvaput umnoženoga broja sedam. Tumači su 
napokon zaključili da riječ subota nema nikakve korijenske sveze s 
brojem sedam. Subota nije nazvana subotom jer je sedmi dan. 


Bilo je pokušaja da se riječ subota rasvijetli pomoću hebrejskoga 
glagola koji znači »prestati« i »zaustaviti«. Taj se glagol susreće u 
hebrejskoj Bibliji nekih sedamdeset i tri puta. Valja reći da sama Biblija 
izrijekom ne dovodi u svezu spomenute riječi. Stoga su neki istraživači 


— JI 
48) ps. Atea o&fBBerov, 2-3; M. VUGDELIJA, Zapovijedi, 57-64.72-81; A. REBIĆ, Dan, 5- 
; W. RF, Sonntag, 46-151; W. RORDOREF, Origine, 104-110; J. BRIEND, Sabbat 
3 DBS, 10 (1985), 1133-1135.1169. ' me 
9) Ad Aut 2, 12; PG, 6, 1069; J. SENDER-G. BARDY, Thćophile d “ Antioche. Trois livres & 
Autolycus, SC, 20, Paris, 1948, 93 bilj. 1. 
90) Div Inst 14; PL, 9, 781-782. 

nastojali riječ subota razjasniti polazeći od arapskoga. Kod toga su se 
pozivali na riječi koje znače »rasti«, »uvećavati« i »paliti vatru«. Ipak se 
tumači najčešće okreću prema Babilonu kada traže vanbiblijsko 
tumačenje riječi subota. Tu se susreće imenica gotovo istoga oblika. 
Unatoč tome, postoji razlika između babilonske i izraelske subote. U 
Babilonu je subota ovisila o mjesečevim mijenama i zato nije imala 
strogo utvrđeni dan. U Izraelu se subota vraća svakih sedam dana. 
Usprkos tome, ne može se isključiti da je u vrijeme što prethodi Mojsiju 
babilonska subota posredno mogla nadahnuti naziv izraelske subote. 
Jamačno će se još dugo tražiti što zapravo znači riječ subota. Kada 
bismo to znali, smjesta bismo uočili odnos između subote i kršćanske 
nedjelje. Znali bismo da li je naziv subota imao utjecaja na kršćanske 
nazive za nedjelju. 


Podrijetlo subote 


Subota kao religiozna uredba“ zacijelo je iznimno starodrevna. 
Stječe se dojam da je u ovome ili onome obliku prethodila izraelskome 
narodu. Istraživači su se dosta trudili unići u trag počecima subotnje 
svetkovine. Sve što su u tu svrhu iznijeli uglavnom je sporno i 
pogodbeno rečeno. 


Po nekima, Izraelci su od Kenita preuzeli subotu i ispunili svojim 
vjerskim sadržajem. O tome bi ostali stanoviti tragovi u Bibliji. Keniti 
su bili kovači. Kovali su »bakar i željezo« (Post 4,22). Poznavali su 
subotnju zabranu da se subotom »skuplja drvo« (Br 15,32) i njime pali 
vatra u svrhu kovanja. Ta bi zabrana mogla biti jezgra subote koju su 
prigrlili Izraelci. 


Iznimno se često pomišlja na drevni Babilon kada se istražuju 
mogući utjecaji na izraelsku subotu. U Babilonu je postojala svetkovina 
u čast punome mjesecu i slavila se svakoga petnaestoga dana u mjesecu. 
Taj se dan nije radilo. Vjerovalo se da toga dana rad ne bi uspio već bi 
bio na štetu. Prouzročio bi nesreću. Također se toga dana činilo pokoru 
i molilo. Božanstvima su se u hramovima prinosile žrtve da im se srce 
umekša prema ljudima. I naziv je za tu svetkovinu veoma bliz 
hebrejskoj riječi za subotu. Ipak se sve to možda dade razjasniti ako se 
pretpostavi stanoviti prasemitski izvor iz kojega je potekla babilonska i 
izraelska svetkovina. 


51) Usp. J. BRIEND, Sabbat, 1135-1137; E. LOHCE, oaBBarov, 2-3; E. OTTO, Feste und Feiertage, 
TRE, 11 (1983), 103-104. 

Još spominjemo samo kanaansku hipotezu. Danas se veoma rado 
zastupa. I tu se polazi od proslave punoga mjeseca. Ta se proslava 
označavala riječju iznimno bliskom hebrejskoj riječi za subotu. 
Povezanost pak izraelske i kanaanske povijesti dobro je poznata iz same 
starozavjetne Biblije. 


Smisao subote 


Pravo govoreći, bila bi prevelika smionost i odvažnost" tko bi 
htio kratko, sažeto, cjelovito i jasno iznijeti sav religiozni sadržaj vezan 
uz židovsku subotu. Moguće je, usput, samo nabacati i dotaknuti tek 
nekoliko misli što se redovitije ističu kada se govori o složenome 
značenju židovske subote. Uostalom, to smo već ponešto istaknuli. 


Izrael subotu slavi potpunim odmorom, molitvom i bogoslužjem. 
Subota Izraelca sjeća na Božje djelo stvaranja i na to da je Bog poslije 
stvaranja svijeta »počinuo« (Post 2,3). Jahve je subotu blagoslovio i 
posvetio. Stoga subota pripada samo njemu. Ne smije služiti ljudskoj 
materijalnoj koristi i probitku. Izraelac u subotu ništa ne radi. Tako 
nasljeđuje Božji način postupanja. Subotnji odmor zapravo samo 
upozorava na zadnji odmor koji je u Bogu i koji Bog pruža. Subotnji je 
odmor uvod i sadašnje dioništvo na eshatološkome počinku i na onoj 
beskrajnoj suboti koja čeka čitavo čovječanstvo. Ali subota Izraelca ne 
sjeća samo na Božje stvaralačko djelo već isto tako na sveukupni Božji 
zahvat u izraelsku povijest. Čak je nagovještaj mesijanskoga vremena i 
čina cjelovitoga otkupljenja. Izraelac u subotu Boga slavi i Bogu se 
zahvaljuje što je stvorio svijet i što je Izraela izveo iz egipatskoga 
Topstva i s njime sklopio savez. U subotu se svatko oslobađa spona 
rada, truda i umora. Subotom svatko postaje duhom i tijelom slobodan. 


U Izraelu se subota isključivo posvećuje Bogu. Subota pripada 
J ahvi. Time Izrael želi izraziti da je Bog posvemašnji vlasnik svega što 
postoji. Pod Božjom je vlašću čovjek, povijest i priroda. Sve je Božje 
kao što je njegova subota. Bog je subotu dao čovjeku da toga dana 
ispovijedi svoju potpunu ovisnost o njemu. Subotu prati molitvena i 
bogoslužna blistavost, razdraganost i duboko slavlje. Subota je prožeta 
Mirom i spokojem. 
-—-——— iki 
52) Usp. J. BRIEND, Sabbat, 1169.1138; E. ' 6; i 
3 (1978), 616; F. NOTSCHER, Sabbat LIEK.S (1981), IBEAĐOSI, GADET, Bereg, domina 
r humain, MD, 83 (1965), 88-89; W. RORDOREF, Liturgie, 30-36; D. KELLERMANN, 


Heiligkei, TRE, 14 (1985), 701; L.A. HO 
ž , 701; L.A. HOFFMANN, Gebet, TRE, 12 (1984 : 
GAILLARD, Dimanche, 950-951. vu o 

Odnos između subote i nedjelje 


U Novome zavjetu ne nailazimo na nikakvo svjesno uspoređivanje 
židovske subote i kršćanske nedjelje. Jasno je da nedjelja barem 
neznatnim dijelom“) stoji pod stanovitim utjecajem subote iako je 
nedjelja izvorno djelo vlastitoga smisla i nadahnuća. Subota je 
sedmično bogoslužno čašćenje Boga. To je i nedjelja. Subotu je 
označavao prestanak rada. To je od Konstantinova vremena značajka i 
nedjelje. Kršćani su u drugome i trećem stoljeću smatrali da je subota 
bila nagovještaj i priprava za nedjelju. Subota je u nedjelji stekla svoje 
dovršenje i konačni cilj. Oci su dugo vremena subotu rado tumačili 
tipološki. 

Iz prethodnoga nije teško ustanoviti da naš rad vremenski ne 
prelazi doba Leona Velikoga. Isto se tako bez muke uočava da u radu 
nismo vodili računa o bogoslužnoj proslavi nedjelje. Nama je 
prvenstveno bilo stalo uočiti kako se u drevno doba nedjelja teološki 
shvaćala i tumačila. Na žalost, u tu svrhu u prvim stoljećima nema 
izobilja štiva. Stoga smo uglavnome razglabali nedjeljne nazive. Ali i tu 
smo se morali udaljavati od navedenih vrela koja zaista škrto pojašnjuju 
nedjeljno otajstvo. Ipak smo se radom osvjedočili da je nedjelja za 
drevne kršćane bila temeljna i osnovna mogućnost da izraze svoju vjeru 
u Boga i očituju svoju ljubav prema bližnjima. 


53) Usp. H. DUMAINE, Dimanche, 916-943; E. LOHCE, oafiBarov, 31-32; J. GAILLARD, 
Dimanche, 950-951.957-958. 

TRINAESTO POGLAVLJE 


STANOVITE ZABILJEŽBE 


Ovdje kanimo nanizati neke napomene koje, makar donekle, 
pomažu razumijevanju Leonovih Govora. Nazivamo ih zabilježbama 
jer su zapravo malo duže bilješke koje nisu dovoljno obrađene da bismo 
ih smjeli svrstati u posebna poglavlja ili ih pretvoriti u dijelove 
pen jedinica. Možda će bibliografija koja ih prati nekome 

oristiti. 


1. — Ljudsko dostojanstvo 


Poznat je i glasovit Leonov poziv kršćaninu da upozna svoje 
vlastito dostojanstvo. I sam je Leon sigurno bio svjestan da je znanje o 
vlastitome dostojanstvu važno za svakoga čovjeka. Može dostojno 
Živjeti kome je poznato njegovo dostojanstvo. Čovjek stoji i pada s 
dostojanstvom. Po Leonu, osnovno se i naravno dostojanstvo sastoji u 
tome što je čovjek stvoren kao Božja »slika«. Vrednujući pojam »slike« 
Leon: polazi od latinske riječi imago. Leon kaže da je ljudsko 
dostojanstvo u tome da čovjek bude u životu odraz i zrcalo Božje 
»slike« koja je u njemu. Čovjek je Božja »slika«. Stoga mora Boga 
»nasljedovati«. Leon piše imitari. Pri tome je očito došao na pomisao 
»nasljedovanja« vežući riječi imago i imitari. Čovjek kao »slika« kroz 
život ostvaruje božansko »nasljedovanje«. To je imitatio. Čovjek je 
Božji »nasljedovatelj« ili imitator. Vidi se, dakle, da je Leon sve 
Istaknuto izveo iz temeljne riječi imago. Otuda dolazi imitari, imitator i 
Mmitatio. Tako se smije kazati da se Leon Veliki uključio i proslijedio 
veliku temu o ljudskome pozivu da kao Božja »slika« dostojno 

nasljeduje i slijedi svoga Stvoritelja. Leon ponovljeno naglašava da 


čovjek Boga najdostojnije nasljeduje ako se povodi za Božjom. 


dobrotom, dobrostivošću i ljubavi koju Bog pokazuje prema svim 
ljudima. 

Ljudsko je dostojanstvo i u tome što je Krist sa samim sobom 
sjedinio ljudsku narav. To je za čovjeka najveća čast. Zbog te je 
sjedinjenosti svaki čovjek pozvan na milosno božansko posinjenje. 
Božji je Sin postao čovjekom da svi ljudi po njemu postanu Božja djeca. 
Na taj se način u punome opsegu obistinjuje ljudsko dostojanstvo i 
sličnost s Bogom.! 


2. — Sacramentum ili mysterium 


Leon u svojim djelima naoko istoznačno rabi obje spomenute 
riječi. Tako se redovito misli. Možda bi ipak pomno istraživanje uspjelo 
ukazati na razloge zašto Leon u pojedinim slučajevima uzima ovu 
odnosno onu riječ. On je vjerojatno uočavao nama nevidljive razlike 
između mysterium i sacramentum. Pogotovo to vrijedi kad se mysterium 
pojavi u množini. 

Poput svih drevnih kršćanskih pisaca i Leon se često i u različitim 
značenjima služi riječju sacramentum. Neki bi htjeli da se sacramentum 
u njega pojavljuje u sedam posebnih značenja. Ipak je vjerojatnije da ih 
je u Leonovim spisima više. Naročito je teško utvrditi granicu među 
značenjima jer se lako međusobno prelijevaju. Po Leonu, sacramentum 
je tajna do koje razum ne može doprijeti. Pamet ne doseže otajstvo. 
Ono je nadilazi. To se pak odnosi na sve što sadrži kršćanska vjera. 
Otuda bogatstvo i razgranatost pojma sacramentum. Tako je sacramen- 
tum sveukupna Božja nakana spasiti čovjeka koji je pao i sagriješio. 
Krist je s cijelim svojim djelom i životom vrelo milosti i uzor koji 
otkupljeni slijede. On je osnovni kršćanski sacramentum. Bogoslužje i 
bogoslužni čini su sacramentum ukoliko se tu posadašnjuju otajstva 
Kristova života. Vjerovanje je također sacramentum jer sadrži osnovne 
objavljene zasade. Jasno je da se riječ sacramentum u Leona 
primjenjuje i na otajstva koja se među kršćanima naprosto nazivaju 
sakramentima. Dodajemo da se u otačkim spisima susreće nekih 
dvadesetak što srodnih što priličito različitih značenja za riječ 
sacramentum.?) 


1) Evo nekoliko mjesta gdje Leon govori o čovjeku kao Božjoj »slici« što je najveće ljudsko 
dostojanstvo: 12,1; 21,3; 24,2; 25,5; 26,3-5; 27,6; 4,1; 9,1; 12,4; 20,2. O toj temi u Leona, usp. W. 
DURING, Imago, 42-47; Dignitas, 1024-1035; A. P. LANG, Ostervigil, 297.301. 

2) U svezi s riječju sacramentum i mysterium u Leona, usp. B. BOTTE, Sacramentum, 591-592; C. 
Van PUYVELDE, Perfection, 230; T. W. GUZIE, Exegetical, 211; M. B. De SOOS, Mystere, 
79-93. 

Zna se da mysterium korjenski dolazi od glagola koji znači 
»sakriti«, »zatvoriti«, »prekriti velom«. Prema tome, mysterium je ono 
što oko ne gleda niti vidi. U vjeri je sve mysterium jer tu tjelesno oko 
ništa ne zapaža, ali sve vidi »oko srca«. Tako je govorio Leon Veliki, 
Pino »misterij« i »sakrament« nešto općenitije već smo ranije 
obradili. 


3. — Observantia 


U klasičnome latinskome riječ observantia posjeduje dva osnovna 
smisla. Primjenjuje se na osobe naročitih odličja. Tada znači »poštiva- 
nje«, »štovanje«, »uvažavanje«. Ali se s observantia također izražava 
strogo izvršavanje zakona, naredbe i propisa. U tome slučaju riječ 
znači »opsluživanje«, »ispunjenje«, »pokoravanje«. U Leona koji riječ 
iznimno često upotrebljava susreću se oba navedena značenja iako je 
prevaga na drugome smislu. U bogoslužnim knjigama observantia 
označuje »zanos« i »ushit« kojim se vrši obred. Tu čak može označavati 
vanjski tijek bogoslužja i potrebiti »duhovni napor«.? 


4. — Dispensatio 


Po rječnicima dispensatio općenito označuje točno mjerenje, točnu 
podjelu, jednaku razdiobu i otuda upravljanje i ekonomiju. Riječ i u 
Leona ima razna značenja. Leon ju je, vele, upotrijebio tridesetak 
puta. Dispensatio je provođenje u djelo stanovite povjerene službe. Za 
službenika je dispensatio vršenje dužnosti. Dispensatio u svezi s Božjim 
djelovanjem izražava božansku providnost i brigu za stvoreni svijet. 
Dispensatio je darivanje svih naravnih i nadnaravnih darova. U bogo- 
služnim tekstovima dispensatio je godišnje svetkovanje blagdana. Leon 
kadšto razlikuje prima dispensatio od secunda dispensatio. Prvi se 
izričaj odnosi na stvaranje, drugi na otkupljenje. Ali kako je otkupljenje 
utemeljeno na Utjelovljenju, riječ dispensatio često označuje samo 
Utjelovljenje kao Božji vrhovni providonosni, milosni i dobrotvorni 
čin. Dodajemo da su latinski crkveni pisci riječju dispensatio izražavali 
što su grčki izricali pojmom o'vxovomua. Oba su pak pojma određeni 
prijevod za ono što se u novije doba naziva povijest spasenja gdje su 
glavni čini stvaranje i otkupljenje paloga stvorenja. 

k Inače u teološki važnoj riječi o'wxovouta najprije valja zamijetiti 
Tiječ O'WxL& što znači kuća. Tako je »ekonomija« nadasve briga o kući. 
Ovjek koji skrbi za svoju kuću naziva se o'ixov6uoc. On je »ekonom«. 


—_._. 
3) U svezi s observantia, usp. 1. CARTON, A propos, 104-114; C. CALLEWAERT, Lćon le Grand, 56. 

U drevnoj se filozofiji i teologiji svijet smatrao ogromnom kućom gdje 
je Bog providonosni »ekonom«. On »vodi ekonomiju« o svijetu. 
Vrhunac pak Božje brige za svijet jest Utjelovljenje njegova Sina. Zato 
su crkveni Oci. riječ ouxovouix uzimali kao naznaku za samo 
Utjelovljenje. Kada su govorili o Bogu neposredno i njegovu životu u 
njemu samome isključivo su se služili riječju &eohoywa. Tako se ustalilo 
da se pojam o'wxovouta odnosi na Utjelovljenje, a Beohoyia strogo 
označivaše motrenje božanskoga Trojstva u njegovu nutarnjem životu 
Oca, Sina i Duha Svetoga. Taj se oblik uporabe riječi OUXOVOMLO i 
9goloytx dugo održao da bi s vremenom polako blijedio.“ 


5. — Rationabilis 


Taj je pridjev poznat filozofiji i pravu gdje znači »razuman«, »u 
skladu s umom«. Pridjev dolazi od ratio. Ta riječ ima mnogo značenja. 
Uz ostalo označuje »bit« u zbiljama. Otuda rationabilis stječe značenje 
»skladan s naravi«. U tome se smislu dosta često susreće u Leona. Inače 
se čita i u liturgijskim tekstovima. Tu znači »skladan« s »naravi« 
dotičnoga blagdana ili svetkovine ili posve općenito »skladan s biti 
kršćanskoga bogoslužja«.?) 


6. — Celebrare 


Neposredno se može uočiti iznimna bogoslužna važnost glagola 
celebrare. I Leon često bilježi tu riječ. Osnovno je značenje celebrare 
vezano uz prostor i put. Što se često gazi nogama i pritišće tabanima 
izražava se s celebrare. Utabano i zgaženo čestim posjećivanjem 
iskazuje se riječju celebrare. Polazeći otuda celebrare znači »doći u 
velikome broju« i »posjetiti«. Na taj se smisao nadovezuje značenje 
kada se s celebrare označuje mjesto sastanka, sami sastanak pa i cilj 
brojnoga sastanka. Ljudi se u mnoštvu okupljaju da slave neku osobu i 
njezine zasluge. Čak se celebrare može odnositi i na vanjske oblike 
proslave. 

Oslanjajući se na ta opća značenja prisutna u celebrare bogoslužje 
se poslužilo rječju da se istakne veliko okupljanje na određenome 
mjestu kako bi se svečano, zasebnim obredom slavilo Boga i njegove 
iznimne čine obistinjene u povijesti spasenja za ljudsko spasenje. 


4) Usp. A. P. LANG, Orationen, 25-48. 
5) Usp. Ch. MOHRMANN, Erudes, 182-183. 

Uz celebrare postoji celebratio i celebritas. Obje imenice prvotno 
znače »silno mnoštvo« koje u »ogromnome broju« obavlja »posjet«. 
U bogoslužju je sadržaj tih posjeta hvala, proslava i zahvaljivanje Bogu 
za svekolika dobročinstva. 


Zasebice zaslužuje istaknuti izričaj legitime celebrare. Jasno je da 
se pri tome neposredno ima pred očima zahtjev da se otajstva slave 
kako određuju propisi. Ali Leon izričaju pridaje još jedno značenje. 
Traži da se život upriliči slavlju. Onaj otajstva slavi legitimne tko je 
ćudoređe uskladio slavlju te se u životu povodi za Kristovim 
primjerom.“ 


7. — Leoni pad Rima 


Nema dvojbe da je Leon kao rimski građanin duboko proživljavao 
pad i raspad Rimskoga carstva. Sve je poduzeo da se Carstvo što duže 
održi i potpunije sačuva. Ipak je Leon kao duboki mislilac i bogoslov 
bio svjestan da je pad Rima pripustio Božji naum i određenje. Stoga je 
teološki tumačio raspad Rima i tako donekle stvarao kršćansko 
filozofsko i teološko tumačenje povijesnoga tijeka. Značajno je da je 
Leon s više vedrine gledao na uništenje Rimskoga carstva nego njegov 
veliki učitelj sv. Augustin. 


Spomenimo da je Leon svjetovnoj vlasti priznavao samostalnost i 
samozakonitost. Svjetovnoj vlasti moć i snaga dolazi od Boga. 
Vladarima je ne podijeljuje papa kako se mislilo u Srednjemu vijeku. 
Leon je i građanskoj vlasti ukoliko dolazi od Boga priznao stanovitu 
sakralnost.?) 


8. — Židovi 


Rimska je židovska zajednica veoma drevna i utjecajna. Leon se u 
Govorima često navraćao na židovstvo.) Ne bi se mogli ni smjelo kazati 
da je bio naročito opor ili strog prema rimskim Židovima. Leon je 
posebice kušao osvjetliti tešku židovsku riječ o Isusovoj krvi koja treba 
Pasti na Gospodnje mučitelje, ali po njihovoj vlastitoj izreci i na samu 
njihovu »djecu« (Mt 27,25). 

SNA 
6) Usp. M. B. De SOOS, Mystčre, 29-34.94-98. 


7) Usp. G. BARTNIK, Interprćtation, 745-784; Y, CONGAR, Historica, 266. 
8) Usp, P. STOCKMEIER, Imperium, 413-420. : 

9, — Mirabiliter i mirabilius 


Leon je pun udivljenja pred Božjim stvoriteljskim djelom. 
Stvorenje je načinjeno »divno«. Ipak Leon dodaje da je Bog palo 
stvorenje još »divnije« obnovio. Divno je što je Bog čovjeka stvorio, ali 
je jamačno kudikamo divnije što je sa sobom sjedinio ljudsku naravi i 
tako pridigao paloga čovjeka. Leon je taj način govora naročito pomno 
njegovao, ali je bez sumnje i u tome imao predšasnika kao što je bio sv. 
Pavao i brojni crkveni Oci! 


10. — Renovare 


Leon često rabi renovare. U tome se povodi za drugim kršćanskim 
piscima. Renovare najbolje razumijemo ako pođemo od novozavjet- 
noga pridjeva novus. U Novome zavjetu »nov« ima ćudoredno i 
eshatološko značenje. Krist je »staro stvorenje« otkupljenjem učinio 
»novim stvorenjem«. Tako ga je »obnovio« da ga je obnovom učinio 
onakvim kakvo će ostati za svu vječnost. Vjernik životom mora 
potvrditi tu obnovljenu »novost«. Leon ističe da je Krist snagom svoga 
utjelovljenja i djelovanjem svoje božanske naravi u sebi »obnovio« palu 
ljudsku narav. Tako »obnoviti« zapravo znači uspostaviti iskonski 
blistavi početak. Stoga je »obnovljenost« obilježje i bitna oznaka 
preporođenih koji u krštenju stječu »novoporod«. Na taj način 
»obnova« postaje trajni cilj ćudorednih napora.!! 


li. — Reformare 


Za bolje razumijevanje riječi reformare valja poći od njezinih 
dijelova re i forma. Čovjek je stvoren kao Božja forma. Grijehom je tu 
»formu« izgubio. Otkupljenjem se čovjek preinačuje, tj. »re-formira« 
da opet postane iskonska »forma«. To omogućuje Krist koji je Božja 
»forma«. On je postao čovjek da se po njegovoj »formi« svaki čovjek 
»reformira« i opet bude »forma« kakvom ga je Bog na početku 
stvorio. !?) 


9) Usp. A. LAURAS, Juifs, 55-61; R. KAMPLING,, Blut, 204-218. 
10) Usp. C. CALLEWAERT, Lćon de Grand, 108-110; A. P. LANG, Anklčinge, 156; Orationen, 
55-57. 
11) Usp. M. B. De SOOS, Mystere, 62-67. 
12) Usp. A. P. LANG, Leo der Grosse, 41-42. 

12. — Pagina 


Već je Leon doveo u stanovitu svezu Sveto pismo i riječ pagina. 
Ipak se ne bi smjelo kazati da je poistovjetio pagina s Biblijom. Iz 
povijesti riječi pagina znamo da doslovce označuje list papirusa i potom 
tekst utisnut u papirus. Kršćanski pisci od VI. st. pa naprijed Sveto 
pismo naprosto nazivaju pagina koja je sancta, sacra, divina i coelestis. 
Taj se način govora naročito proširio u XII. stoljeću.!) 


13. — Missio ' 


U trojstvenoj teologiji missio označuje slanje u svijet Božje Riječi i 
Duha Svetoga. U tome smislu riječ već rabi Leon u svojim Govorima. 
Inače Leon nije bio spekulativni teolog. Stoga u njega ne nalazimo neka 
dublja raščlanjivanja trojstvenoga otajstva. Leon se ipak zanimao za 
odnos božanskoga Trojstva i djela ljudskoga spasenja. Osim toga, malo 
se do sada pisalo o Leonovom trojstvenome učenju.!“ 


14. — Sabori 


Saborska je misao odavno utemeljena u Crkvi. Svoje začetke ima 
već u Novome zavjetu. U kršćanstvu se rano shvatilo da sve što je bitno 
za vjeru i ćudoredni život treba zajednički odrediti i oblikovati. Ipak u 
razvoju teološkoga razmišljanja o smislu, vrijednosti i značenju 
pokrajinskih i općih sabora Leon zauzima vidno mjesto. Leon je 
nadasve kušao utanačiti položaj i ulogu pape kod slavljenja sabora. 
Kasniji sudovi o svim tim pitanjima uvelike ovise o Leonovu stajalištu 
koje je različito prihvaćano kroz povijest.!) 


15. — Duhovnost 


Oci nisu pisali odvojene rasprave o duhovnosti niti su u teologiji 
poznavali dio koji se naknadno prozvao duhovnim bogoslovljem. 
Zauzvrat, sva je njihova teologija bila duhovna. Duhovnost je činila 
okosnicu čitave otačke teologije. Leon uglavnome dobro i cjelovito 
sažima duhovni nauk nazočan u Novome zavjetu i potonjoj Predaji. On 
naročito ističe da se duhovnost kao svrha i nakana u Crkvi predlaže 
svim vjernicima bez izuzetaka. Duhovnost je želja i nastojanje svih 


13) Usp. J. De GHELLINCK, Pagina, 23-59; B. BOTTE, Pagina, 385. 
14) Usp. P. STOCKMEIER, Dreifaltigkeit, 197-208; T. JALLAND, Life, 445-448; B. STUDER, 
Concetto, 599-607; G. HUDON, Lćon, 601-602. 


15) Usp. H. J. SIEBEN, Konzilsidee, 103-147; Ph. A. McSHANE, Romanitas, 260-265. 

članova u kršćanskoj zajednici. Svi joj moraju težiti. Pavao je od svih 
vjernika tražio da ana »duhovni«. Sve u Crkvi treba pokretati Duh. 
On je moć i sila.!5 


16. — Pobožanstvenjenje 


Vrela kršćanske divinizacije duboka su i iskonska. Svakako 
osnovni je smjer pružila novozavjetna tvrdnja da su kršteni »zajedničari 
božanske naravi«. I Gospodnje utjelovljenje zasniva pobožanstvenjenje 
jer se Riječ utjelovila da pobožanstveni čovjeka. Mnogi su Oci držali da 
je hipostatsko sjedinjenje ljudskoga i božanskoga izvor čovjekove 
divinizacije. Čak su i pogani slutili da su ljudi nekako u srodstvu s 
božanstvom. Govorili su da je čovjek Bogu »rod«. Ipak se misao o 
divinizaciji naročito nametnula u vrijeme rasprava o božanskome 
dostojanstvu Duha Svetoga. Tada su Oci stali tvrditi da je Duh Sveti 
jamačno Bog kada pobožanstvenjuje čovjeka. Isti su Oci smatrali da je 
divinizacija osnovni ljudski cilj i poziv. U tome su naročito prednjačili 
istočni Oci. Ali j je tema makar dijelom dodirnula i okrznula Leonov duh 
što pokazuje da je i on bar donekle poznavao istočni otački nauk.'7 


17. — Crkva 


Leon sažima zatečeni nauk o Crkvi. Naročito se pak trudio pred 
najezdom krivovjerja i raskola koji su razbijali crkveno jedinstvo 
istaknuti važnost crkvenoga jedinstva. Tražio je teološke razloge koji 
temelje to jedinstvo. U tu je svrhu ponavljao da Krist živi u svojoj 
zajednici, u sebe učlanjuje svakoga vjernika koji tim učlanjenjem 
postaje dio jednoga tijela. To je tijelo Crkva kao tijelo Kristovo. To 
tijelo oživljava isti Duh koji svim članovima poklanja jedan te jsti 
životni zakon. Krist je utjelovljenjem uzeo ljudsku narav i tako došao 
u dodir sa svakim čovjekom jer svi ljudi imaju istu narav. Stoga se 
može reći da je Kristovim rođenjem među ljudima u čovječanstvu 
istodobno nastala i Crkva.! 


18. — Istočni grijeh 


Iz Leonovih Govora dalo bi se bez pretjerivanja izvući veći dio 
klasičnoga nauka o iskonskome grijehu. Leon zaista veoma često 
izravno i usputno govori o praroditeljskome padu i njegovim kobnim 


16) Usp. L. BOYER, Spiritualitć, 625-627. 

17) Usp. B. BOTTE, Homo, 286; L. BOYER, Spiritualitć, 625-627. 

18) Usp. P. STOCKMEIER, Bemerkungen, 45-57; Y. CONGAR, Lehre, 13-15; T. JALLAND, Life, 
474; G. HUDON, Concept, 155-162; P. A. McSHANE, Romanitas, 208-213. 


184 


posljedicama za cijelo čovječanstvo. Ali kod toga Leon većinom 
ponavlja sudove sv. Augustina. Ipak se i on navodi kada je mjes o 
sustavnome pregledu povijesnoga tijeka nauka o prvome grijehu.!? 


19. — Predaja 


Cjelokupno Leonovo djelovanje uistinu izranje iz Predaje pod 
kojom Leon podrazumijeva sve što je prethodilo njegovim vremenima. 
On, doduše, razdragano i ponosno apostole naziva »Ocima u vjeri«, ali 
je sigurno s istom ljubavlju štovao i druge kršćanske učitelje koji su se 
također već duže nazivali Ocima. Leon je htio da sav njegov nauk 
odgovara Predaji kako ju je označio Vinko Lerinski. Leonu je stalo da 
uči što se propovijedalo »uvijek«, »svuda« i od »svih«. Ali ni Leon ne 
želi prethodno naprosto ponavljati. On tumačenje i produbljivanje 
vjerskih poruka smatra »dužnošću« svojih »usta«. Stoga ne šuti. Leon 
zakonu Predaje nije samo podvrgavao svoju dogmatiku već podjednako 
i svoja učenja na području ćudoređa.? 


20. — Pregršt riječi 


Munus: u običnim rječnicima riječ ima slijedeća, međusobno dosta 
različita, značenja: »javna služba«, »uloga«, »obredni čin« i »dar«. U 
Leonovo vrijeme i u njegovim spisima munus redovito označava 
»bogoslužje« i »bogoslužne čine« koji nas sjećaju i za nas uprisutnjuju 
poglavite spasenjske događaje.?? 

Jurom: na tu riječ u Leonovim Govorima tako reći svaki čas 
nailazimo. Riječ ima mnogo značenja. Uz ostalo znači »začetnik« i 
»utemeljitelj«. 

Praevaricator: to je pravni pojam. Odnosi, 9 na nemarna 
odvjetnika koji s nepažnje i neopreza gubi parnicu.“ 

Effectus: riječ ima brojna značenja. Leon je koji put rabi u smislu 
»zbilja« nasuprot »znaka«.*) 

Devotio: riječ izražava osnovno raspoloženje kada se čovjek 
potpuno i bez ostatka svojim čitavim bićem stavi na raspolaganje i 
službu Bogu.) 


19) Usp. J. GROSS, Entwicklungsgeschichte, 22-23; T. JALLAND, Life, 468-471. 

20) Usp. A. LAURAS, Tradition, 166-184; A. DENEFFE, Tradition, 543-554. 

21) Usp. T. JALLAND, Life, 426-439. 

22) Usp. D. R. HOLETON, Language, 131-148. 

23) Usp. A. P. LANG, Texte, 122. 

24) Usp. Th. STEEGER, Leo, I, 79 bilj. 5. 

25) Usp. B. BOTTE, Effectus, 271; A. P. LANG, Leo der Grosse, 102-104. 

26) Usp. C. CALLEWAERT, Lćon le Grand, 52; J. CHATILLON, Devotio, 702-716. 

Praesidia: riječ je o pomoći koju Bog pruža vjernicima da postignu 
spasenje. Misli se na sredstva kojima se čovjek posvećuje? 


Oblatio: u Leonovim djelima oblatio obuhvaća ove otajstvene 
zbilje: Isusovo »prinošenje« samoga sebe na križu; »prinos« koji 


prikazuje Crkva; euharistijsko »prikazanje« i »doprinos« pojedinoga: 


kršćanina kroz djela ljubavi i milosrđa.) 


Sacratissimus: Leon je tom riječju označavao velike bogoslužne 
blagdane bez iznimke. To je gotovo njegovo osobno obilježje.?) 


Praesul: u osnovi praesul je plesni predvodnik. U Rimu je praesul i 
glavni među svećenicima koji su u povorci Rimom nosili »sveta 
znamenja«. Povorka se upriličivala u ožujku u čast Marsu. 


Incontaminatus: pridjev se može čitati u latinskih pisaca kao što su 
Varon i Tit Livije. Ipak su riječ u latinskome udomaćili kršćanski pisci. 
Stoga se njime služio i Leon Veliki.?' Riječ redovito znači »čist«. 


Generatio: možemo navesti nekoliko značenja koja Leon veže uz 
generatio. Tu je, posve razumljivo, na prvome mjestu tjelesno ljudsko 
rođenje. Ali Leon često i krsno djelo naziva generatio kao i trajno stanje 
nakon krsnoga čina.) 


Reparo: glagol reparare raščlanjujemo na re i parare gdje re 
naznačuje »ponovno«, a parare »steći« i »obnoviti«. Prema tome, 
reparare znači »ponovno steći« i »ponovno obnoviti«. Ljudi su se 
istočnim grijehom otrgnuli od Boga i pokvarili. Spasenje ih »ponovno 
obnavlja«. Bog ih za se »stječe« i oni »stječu« što su grijehom izgubili.??) 


21. — Antropološki pojmovi 


Ovdje ukratko opisujemo osnovne pojmove koji se u Novome 
zavjetu odnose na ljudsko biće. To može pomoći boljem razumijevanju 
Leonovih Govora jer i Leon u svojoj dogmatskoj antropologiji većinom 
zavisi o novozavjetnom načinu govora. Polazimo od grčkoga nazivlja, 
ali rečeno nije teško prenijeti na Leonove latinske termine. 


27) Usp. C. CALLEWAERT, Lćon le Grand, 57. 
28) Usp. D. R. HOLETON, Language, 157. 

29) Usp. C. CALLEWAERT, Lćon, 160. 

30) Usp. Th. STEEGER, Leo, 1, 10 bilj. 26. 

31) Usp. Ch. MOHRMANN, Chrćtiens, 40. 

32) Usp. A. P. LANG, Leo der Grosse, 41-42. 
33) Usp. M. B. De SOOS, Mystere, 67, 

Za ljudsku tjelesnost u Novome zavjetu imamo dvije riječi: odpć i 
ođua. Prva bi se mogla prereći s »pit«, druga kao »tijelo«. Ipak se obje 
najčešće prevode riječju »tijelo«. Po sebi, oapčj je kudikamo važnija za 
teologiju nego Odua. ovjek je o«pE ukoliko je sagriješio. Put je sijelo 
grijeha. Stoga j je Krist uzeo oapč da izliječi ljudsku grešnost, krhkost, 
lomnost i smrtnost. Krštenje se nazivalo »kršćanskim obrezanjem« j jer 
se u krstu »odsjeca pdit« koja je vladala čovječanstvom do Krista i 
gospodari čovjekom dok se ne krsti. Pošto iščezne JapE čovjek se može 
vratiti Bogu. Upravo je sapš razlogom što čovjek nije mogao baštiniti 
kraljevstvo nebesko. 


Za ljudsku tjelesnost u Novome zavjetu također postoji riječ odua. 
Ona je neznatnije teološke vrijednosti. Po sebi naznačuje čovjekovu 
građu, tjelesni ustroj i ljepotu. To je čovjek kakvoga vidimo i gledamo. 
Inače se »tijelo« uzima za usporedbu. Sv. Pavao »tijelom« naziva 
Crkvu. Ali tu je mogao biti pod poganskim utjecajem. Već su Egipćani i 
Rimljani svoja društva i države nazivali »tijelom«. Filozofi su i svemir 
promatrali kao skladno izgrađeno »tijelo«. 


Odnos je između oduai oxp& posebice utvrđivao sv. Pavao. Pri 
tome se služio veoma teško razumljivim izričajima ako se ne pozna 
njegov način izražavanja. Tako u njega čitamo izričaj OGUA TIJG OGPROC 
Doslovce: »tijelo puti« ili »tijelo tijela«. To na prvi pogled jedva nešto 
znači. Ali to u Pavla ima duboki smisao. On navedenim izričajem 
zapravo želi govoriti o ogua ukoliko je odpš, tj. o tijelu koje je palo te 
iz takve odua treba udaljiti oapg da tijelo bude dobro i sveto kakvo je 
bilo na početku kad ga je Bog stvorio. Također u Pavla postoji izričaj 
OOMA TMS Auaprac. Smisao je gotovo isti kao u prethodnome slučaju. 
Riječ je o »tijelu« koje se nalazi u sužanjstvu »grijeha« kao moći koja 
vlada i gospodari ljudskim bićem. I o Kristu Pavao čudno reče da je kod 
Utjelovljenja uzeo »sličnost tijela grijeha«. Pavao nije naprosto rekao 
»tijelo grijeha« da se ne pomisli da je Gospodin dionik ljudske 
grešnosti. Kako je pak Isus imao pravo ljudsko tijelo, Pavao je 
zabilježio riječ »sličnost«. U biti je želio kazati da je Krist imao istinsko 
ljudsko tijelo i živio u svijetu kojim vladaše grijeh, ali je osobno bio 
nevin i neporočan. 

U Novome zavjetu čitamo riječ \puxn u dva različita smisla. Na 
nekim mjestima uy] znači isto što i teološki pojam »duša«. Ali u 
nekim novozavjetnim slojevima Wvyn označava biološku silu koja 
oživljava i pokreće ljudski organizam. Sv, Pavao ljudsku razumnu moć 
redovito naziva voic. Katkada posiže za riječju zvećua. Ali zvečua 
može označavati i ono što se teološki naziva trajno milosno stanje. 

U sv. Pavla čitamo neobičan izraz oduax wvyiwx6v i odua 
Tvevuarixć6v. Pavao kaže da se u grob polaže odua yvyix6v ali će 
uskrsnuti odua zvevuarix6v. Zapravo želi reći da će u grobu počivati 
ooua ukoliko ga prožimaše obični biološki život. Uskrsna će milost 
odiua preobraziti u svevuarnixov. Prožet će ga »duhom« te će i »tijelo« 
kao »duhovno« unići u vječno blaženstvo. 


Sv. Pavao u svojim zapisima često govori o »starome«, »novome«, 
»nutarnjem« i »vanjskom« čovjeku. Ključni je pojam »stari čovjek«. 
Stari je čovjek određen starim odrednicama. To su: grijeh, smrt, pit i 
zakon. Sve je posljedica grijeha. Tu pak »grijeh« ne označuje 
prvenstveno prekoračenje zakona ili propušteno dobro djelo već se ima 
u vidu praroditeljski pad kojim je započelo svako zlo. Temeljna je 
posljedica »grijeha« smrt kao fizičko umiranje, duševna smrt i smrt u 
smislu eshatološkoga odbačenja za nepokajane. O »puti« maločas 
govorasmo. Pod »zakonom« se ovdje misli na stav ljudi koji vjeruju da 
se ispunjenjem raznih propisa snagom vlastite volje mogu i bez milosti 
spasiti. Do Kristova je dolaska svaki čovjek bio »stari čovjek«. Nikome 
bez Krista nije bio moguć povratak Bogu. I do krštenja je svaki čovjek 
»stari čovjek«. Krštenje je pak omogućio Krist. Kristovim dolaskom i 
krštenjem »stari čovjek« postaje »novi čovjek« koji je oslobođen 
drevnih odrednica. Njime vlada milost i ljubav. 


»Vanjski čovjek« je naznaka za ljudski organizam ili za ono što 
označava »stari čovjek«. »Nutarnji čovjek« kao izričaj može označivati 
ljuski um, ali i ono što se naziva »novi čovjek«. 


Za navedene pojmove Leon je imao pri ruci ove riječi i izričaje: 
Corpus, caro, anima, animus, ratio, mens, intellectus, spiritus, corpus 
animale, corpus spirituale, homo interior, homo exterior. 


22. — Opravdanje 


Leon češće u Govorima napominje opravdanje. Nismo ipak 
zamijetili da o tome posjeduje naročito tumačenje koje bi mu bilo 
vlastitije. Samo na trenutke zabacuje pelagijevsko poimanje da je 
milost kao snaga što opravdava zasluživa. Leon zapravo ostaje u 
okvirima novozavjetnoga i općenito biblijskoga govora o opravdanju. 
Zato u najkrupnijim crtama ponavljamo taj govor. 

Poruka o opravdanju Pavlov je nauk. Ali ni u Pavlovim djelima 
nije jednako raspoređen. Ima u Pavla pisama gdje opravdanje uopće 
nije ni spomenuto. Drugdje je navedeno kao prvi bljesak, a drugdje kao 
već uvriježena i življena istina. Pavao se najduže zaustavio na 

opravdanju u Galaćanima i Rimljanima. U Rimljanima stoga što je taj 
tekst dobrim dijelom Pavlovo dogmatsko izlaganje gdje se nutarnjom 
nuždom morala naći i velika misao o pravdanju. U Galaćanima Pavao 
naznačuje što ga je neposrednije navelo raspravljati o opravdanju. To je 
ljuti spor s »lažnom braćom«. Neki su kršćani, židovskoga podrijetla, 
poput samih Židova držali da čovjek od grešnika postaje pravedan — to 


je upravo opravdanje — vlastitim opsluživanjem zakona, propisa i 


ustaljenih uredaba. Tu se posebice mislilo na obrezanje, subotnji zakon 
odmora, ali i druge drevne propise. Tko do u tančine vrši zakon, taj je 
pred Bogom i u Božjim očima pravedan, tj. nije grešan. Na takvo 
poimanje pravednosti koja se poistovjećuje s ćudorednom nevinošću i 
čestitošću pa i svetošću, Pavao je zaista burno prosvjedovao. Shvatio je 
da iznesenim govorom o opravdanju kao djelu i učinku ljudskoga 
htijenja i nastojanja »lažna braća« poriču da je Krist svojom žrtvom 
opravdao čitavo čovječanstvo. Od čovjeka se traži vjera u Krista kao 
opravdatelja paloga ljudskoga roda. Poput Abrahama i kršćanin se 
opravdava vjerom. Vjera je temelj opravdanju. Opravdanje se stječe po 
vjeri. Cilj je vjere opravdanje. Vjera dovodi do opravdanja. Oprav- 
danje potječe iz vjere kao svoga vrela. Pavao je neumoran kad treba 
isticati ulogu vjere za opravdanje. I Pavao zna da je prorok kazao da 
pravednik živi od vjere. Pavao naglašujući nužnost vjere kod oprav- 
danja nije zanijekao djela. Djela slijede vjeru. Samo vjera nije nagrada 
za djela. Vjera je milost koju je stekao Krist. Sv. Jakov nadopunja nauk 
pojašnjujući da je vjera mrtva i neplodna bez djela. Istiniti vjernik 
djeluje vjernički. Opravdani živi opravdano. Pavao je dovoljno 
razuman da zna kako i opravdani živi i nakon opravdanja u grešnome 
tijelu i svijetu. Stoga i opravdanoga poziva na borbu i napor. I 
opravdani se nalazi u životnoj areni i na natjecateljskome igralištu. 
Mora biti ustrajni atlet koji se štetna kloni i čini dobro. Inače neće 
dobiti konačni lovor. Temu smo opravdanja dodirnuli kada smo 
sprijeda ponešto raščlanjivali u poglavlju o Duhu Svetome Pavlovu 
izreku u 1 Kor 6,11. 

ČETRNAESTO POGLAVLJE 


SADRŽAJNE SKUPINE 
LEONOVIH GOVORA 


Već smo posebice govorili o Leonovim Govorima. Uz ostalo 
naznačismo gdje smo ih u izvorniku čitali. Također smo pribilježili i 
poznate nadnevke kada je Leon koju propovijed održao. Kod 
prevođenja smo se ravnali slijedom utvrđenim u Corpus christianorum. 
Sada Leonove homilije ukratko prikazujemo po sadržajnim skupinama. 


Božićne propovijedi 
(21.—30.) 

Velikoj kršćanskoj svetkovini! Božića Leon je u izdanjimia svojih 
propovijedi posvetio deset jedinica. Te je propovijedi održao kao 
iznimno svečane homilije. Za Leona je Božić godišnje sjećanje na 
Isusovo zemaljsko rođenje. To se sjećanje obavlja najsvečanijim euha- 
ristijskim slavljem. Isusovo je rođenje čin koji je kao takav neponovljiv. 
Isus se u tijelu jednom rodio. Mi se toga samo možemo sjećati. Ali 
Isusovo je rođenje vrhovni spasenjski čin i zato u sebi sadrži moć koja 
se proteže kroz sva stoljeća i uranja u vječnost. Po bogoslužju ta moć 
kao vrelo spasenja ostaje bez prekida u Crkvi. Snagom vjere evanđeo- 
Ski izvještaji o Isusovu rođenju slušatelju postaju nazočni u duhu kada 
se čitaju u liturgijskoj zajednici. Slušatelj izvještaja ima pred očima 
događaj. Očima ga vjere gleda i vidi. 


——— 
1) Usp. A. CHAVASSE, Tractatus, 84. 

Kristovo je rođenje vrelo ljudskoga spasenja. Krist je postao 
čovjekom po Duhu Svetome. Stoga se začeo i rodio bez grijeha. U 
svojoj je ljudskoj duši bio osnažen Duhom i bezgrešno proživio svoj 
zemaljski život. Isti Duh preporađa kršćanina da postane čist i da može 
ćudoredno živjeti. Tako snaga Kristova rođenja prelazi u kršćaninovo 
preporođenje. Stoga je Kristovo rođenje nepresušivi izvor ljudskoga 
spasenja. To se u bogoslužju svečano slavi na Božić. U tome je smislu 
Božić za sv. Leona uspomena i otajstvo. 


To što kazasmo o Božiću i njegovu bogoslužnome slavlju jednako 
vrijedi i za ostale velike kršćanske svetkovine koje otajstveno u sjećanju 
slave poglavite događaje Isusova ovozemnoga života. Svi ti događaji 
posjeduju otkupiteljsku snagu jer su ulomci jednoga te istoga 
božanskoga i ljudskoga Kristova života.? 


Posebnom se skrbi zaustavljamo kod Leonova nagovora pod 
brojem 27. U četvrtome odsjeku te homilije Leon spominje štovanje 
sunca. Nije pak jednostavno razjasniti podrijetlo i smisao navike koju 
na tome mjestu kao sunčevo čašćenje napominje Leon. Postoji 
mogućnost da je tu zapravo riječ o praiskonskome ljudskome običaju da 
se iskazuje čast i poštivanje suncu što se tek na nebu pomalja. Čak bii 
kršćani u Leonovo doba slijedili taj drevni običaj. Ni kršćanstvo ga ne bi 
uspjelo iskorijeniti. Međutim, moglo bi se dogoditi da su štovanje sunca 
na izlazu među rimske vjernike širili manihejci i priscilijanisti. Jasno je 
da je u tome slučaju običaj na zaseban način bio na štetu čistoće 
kršćanskoga bogoslužja. Uostalom, i kršćani su rado molili okrenuti na 
Istok otkuda dolazi sunce koje im u pamet doziva samoga Krista koji je 
kao »Sunce s visine« obasjao svojim svjetlom »one koji prebivaju u tami 
i sjeni smrtnoj« (Lk 1,78-79). Sam se Krist nazvao svjetlom kada je 
rekao: »Ja sam svjetlo svijeta« (Iv 8,12). 


Ovdje se također treba sjetiti drevnoga krsnoga obreda kojim se 
krštenik najprije okretao na Zapad da se odrekne đavla i potom na 
Istok da ispovijedi Krista. Možda se i taj obred odrazuje u kršćanskome 
čašćenju sunca koje dolazi s Istoka. Na vjerničko je okretanje pri ulasku 
u crkvu sv. Petra zacijelo utjecala činjenica što je ta drevna bazilika 
gledala prema Zapadu i time se razlikovala od drugih kršćanskih crkava 
koje redovito motre Istok.?) 

2) Usp. G.M. OURY, Nočl, 385-389; J. GAILLARD, Nočćl, 44-45; T. W. GUZIE, Exegetical, 208- 
213; h. OPPENHEIM, De quibusdam, 345-349. 


3) Usp. A. YELO TEMPLADO, Supervivencia, 243-246; A. VALERIANI, Natale, 125 bilj. 7; J. 
LECLERCQ-R. DOLLE, Sermons, 1, 157 bilj. 3. 

Propovijedi za Bogojavljenje 
(31.—38.) 


U Leonovoj pisanoj ostavštini imamo osam propovijedi“ za 
bogojavljenje. Leon u njima dosta podrobno tumači ulomak iz Mt 2,1- 
12. Leon je Bogojavljenje smatrao bogoslužnom proslavom poklona 
istočnih mudraca ili kraljeva. Ti su mudraci, po Leonu, zastupali 
poganski svijet. Svi su ljudi preko mudraca koji se klanjaju Isusu 
pozvani na spasenje. Inače znamo koliko je povijest svetkovine 
Bogojavljenja složena. S obzirom na rimsko bogoslužje valja čekati g. 
418. da se može s više jasnoće i sigurnosti govoriti o Bogojavljenju kao 
strogo utvrđenoj i omeđenoj svetkovini kojoj je sadržaj poklon 
mudraca. U tome su pogledu iznimno važne propovijedi koje je od g. 
441. za tu veliku svečanost u Rimu držao sv. Leon.? 


Korizmene propovijedi 
(39.—50.) 


Leonovih korizmenih propvijedi“ ima dvanaest. Održavane su 
kroz korizmu do Cvjetnice. U tim je propovijedima Leon ostavio veći 
dio svoga duhovnoga učenja. Stoga nije jednostavno kazati što je 
sadržaj tih propovijedi. Razumljivo je što je Leon u svoje kroizmene 
propovijedi utkao evanđeoske izvještaje o Isusovu četrdesetdnevnome 
postu i njegovim pustinjskim iskušenjima. Vjernik se posebice u 
korizmi želi upriličiti Isusu iz njegove pustinjske osamljenosti. Leon je 
svoje vjernike zanosno sokolio i poticao na pokoru. Znao je da samo 
onaj gospodari vlastitom dušom tko drži u stezi i zaptu svoje tijelo. 


Propovijedi o Kristovoj muci 
(52.—72.) 


«Propovijedi su o Gospodnjoj muci i smrti" veoma brojne. Ima ih 
dvadeset i jedna. Leon ih je držao na Cvjetnicu, Veliku srijedu, Veliki 
petak i Veliku subotu. U njima je veoma podrobno razjašnjavao 
spasenjsko značenje Isusove muke u cjelini i svih njezinih pojedinih 
djelova. Pri tome je gotovo vremenski slijedio događaje. Upalo nam 


4) Usp. A. CHAVASSE, Tractatus, 160. 


5) Usp. F. MANN, Epiphaniasfest, 765. 
6) Usp. A. CHAVASSE, Tractatus, 209-210; R. DOLLE, Sermons, TI, 12-17. 
7) Usp. A. CHAVASSE, Tractatus, 304-306. 

je u oči da se Leon u svojim razmatranjima nekako naročito zaustavljao 
kod kobnoga Judina slučaja. Vjerojatno je i sam bio uvjerenja da je 
Juda izdao Isusa iz pohlepe. 


Ovdje usput spominjemo jedno novije razjašnjenje Judine sudbine. 
Ono polazi od naziva »Iškariotski« kako se redovito oslovljava Isusov 
izdajica. Po tumačenju koje imamo pred očima »Iškariotski« bi došlo od 
latinske riječi sicarius sa značenjem »ubojica iz potaje«. U Judino bi 
doba Rimljani navedenu riječ rabili da označe palestinske ustanike koji 
su se oružjem borili protiv rimske vlasti za oslobođenje svoje domovine. 
Drugim riječima, Juda bi pripadao krugovima koji su očekivali Mesiju 
koji će oružjem osloboditi zaposjednutu Palestinu. Isus pak nije bio 
takav Mesija. Stoga je Juda izdao Učitelja. Rekosmo da je ovo 
tumačenje Judine nesreće novo. Jasno je da o njemu nema traga u 
Leonovim homilijama. Mi smo ga naveli kao dopunu kada se već Leon 
zaozbilj bavio Judinim pitanjem. 

Propovijedi o Uzašašću 
(73.—74.) 


Ovdje jedino možemo navesti da je Leon svetkovini Uzašašća 
posvetio“ samo dvije homilije. Naravno da nam je to žao. Napokon, 
Gospodnji je uzlazak na nebo cilj svekolike povijesti spasenja. Konačna 
je proslava Kristove duše i tijela krajnji domet ljudskoga uzdignuća, 
Uzašli je Krist u svojoj ljudskoj zbilji postigao puninu za kojom također 
čeznu njegovi učenici. Sigurni su da će je postići jer ju je već zadobio 
Gospodin u kojega su povjerovali. ' 


Propovijedi za Duhove 
(75.—77.) 


Po gore naznačenome od Leona bismo imali fri propovijedi“ za 
duhovsku svetkovinu. Tako i stoji u Sources chrćtiennes.! Isto je 
označeno i u Patrologia latina.!! U zabunu bi moglo uvesti izdanje u 
Corpus christianorum'"! gdje se kao duhovske propovijedi navode 
homilije od 75. do 81. Riječ je zapravo o tome što je Leon prva tri 


8) Usp. A. CHAVASSE, Tractatus, 449. 

9) Usp. A. CHAVASSE, Tractatus, 462-464, 
10) Usp. R. DOLLE, Sermons, III, 287-322. 
11) Usp. PL, 54, 400B-415B. 

12) Usp. A. CHAVASSE, Tractatus, 465-505. 

naznačena nagovora u cjelini posvetio Duhovima dok je u preostalima 
govorio o poduhovskome kvatrenome postu kako je istaknuto i u 
francuskome uvodu u dotične tekstove.) 


Propovijedi o milodarima i kvatrama 


Bilo je vrijedno staviti pod isti naslov spomenute propovijedi jer 
imaju dobrim dijelom isti sadržaj. Leon u njima propovijeda odricanje i 
suzdržljivost prema ovozemnim dobrima. Drži da je to mnogostruko 
dobro i plemenito djelo. Vjernik se uskraćenjem tjelesnih dobara kao 
što su jelo i piće vježba u vladanju nad samim sobom. Postaje gospodar i 
ravnatelj vlastitih poriva. Ali dobro kojega se vjernik odrekne on ga 
daje potrebnome i siromahu. Tako pritječe u pomoć tuđoj bijedi i 
nevolji. Međutim, vjernik navedenim stječe zasluge za nebo. On zna da 
Kristu daje što udjeljuje siromahu jer je Isus sebe poistovjetio s 
najmanjima. Čak je rekao da će suditi ljude po dobru ili zlu što su učinili 
drugima. Leon o tome govori u skupini propovijedi koje ovdje imamo 
pred očima. Ovaj je niz njegovih homilija zaista stilski dotjeran. Govori 
su kratki i puni nutarnje ljepote. To su poticaji Leonova srca koje 
razumije čovjeka. 


U svezi s milodarima'“ posjedujemo šest homilija. To su: 6.—11. 


Za kvatre!) što su se održavale poslije duhovskoga dana imamo četiri 
teksta: 78.—81. U svezi s rujanskim kvatrama!" broji se devet 
nagovora. To su: 86.—94. Onim kvatrama!" koje su se obavljale u 
prosincu Leon je posvetio također devet propovijedi: 12. —20. 


Svetačke propovijedi 


Ovdje navodimo pet propovijedi koje je Leon održao o sv. Petru i 
Pavlu, svetome Lovri te o sedmorici braće Makabejaca. Homilije od 82. 
do 85. posvećene“ su apostolskim prvacima. Zapravo je samo 
propovijed 82. homilija o obojici apostola dok se u nagovoru 83. Leon 
zaustavio samo kod svetoga Petra. U homiji 84. Leon u samome 
tekstu"? jedino govori o svečanosti koja se nekoć toga dana slavila i u 


13) Usp. A. CHAVASSE, Tractatus, 462. 
14) Usp. A. CHAVASSE, Tractatus, 26; R. DOLLE, Sermons, II, 8-11. 
15) Usp. A. CHAVASSE, Tractatus, 462-464. 
16) Usp. A. CHAVASSE, Tractatus, 538-539. 
17) Usp. A. CHAVASSE, Tractatus, 47, 
18) Usp. A. CHAVASSE, Tractatus, 506-507. 
A 


19) Usp. A. CHAVASSE, Tractatus, 523-524. 

međuvremenu zaboravila. Mučeništvu?" sv. Lovre, rimskoga đakona, 
Leon je posvetio 85. propovijed. Tom zgodom Leon uzvišeno govori o 
mučeništvu. Sličnoga je sadržaja također homilija“! na dan proslave 
Makabejskih mučenika. Ta se propovijed u Corpus christinanorum 
označava kao 84. bis, a u Sources chrćtiennes kao 97. tekst. 


Navedene su Leonove propovijedi jamačno mnogo doprinijele da 
se u Crkvi udomaći štovanje svetaca koji su u svome životu zbiljski 
ostvarili vjeru u Boga. Tako su dokazali da se vjera može provesti u 
djelo i da nije puka tlapnja duha. Ipak upada u oči da se Leon pri izboru 
svetih o kojima je govorio zaustavio kod znamenitih mučenika koji su 
krvlju posvjedočili za svoja vjerska osvjedočenja. 


Propovijedi o vlastitome ređenju 
(1.—5.) 


Pred sobom imamo skupinu od pet homilija“ koje su zasebna 
cjelina. Riječ je o svečanoj besjedi koju je Leon održao na dan svoga 
papinskoga ustoličenja i na njegovu godišnjicu. Propovijedi pokazuju 
koju je svijest Leon imao o svome papinskome dostojanstvu, pravima i 
dužnostima. Sigurno su te propovijedi ušle u temelje kasnijega 
vrednovanja papinske službe. 


Četiri pojedinačne propovijedi 
(51.95.—96.98.) 


Napokon spominjemo propovijedi koje se bez nasilja ne mogu 
svrstati u gornje skupine. Propovijed 51. Leon je posvetio“? Kristovu 
preobraženju. Tu je ukratko vjernicima izložio trojstveno otajstvo. U 
95. homiliji“) Leon obrazlaže evanđeoska blaženstva. Najneobičnija je 
96. propovijed. Sva je usmjerena?) na Eutihovo krivovjerje o kojemu 
smo dosta govorili u ovoj knjizi. Propovijed naznačena kao 98. dosta je 
sporna.29 I po našemu sudu nije ni stilom ni sadržajem jednaka drugim 
Leonovim homilijama. Ovdje smo je uvrstili radi cjelovitosti. 


20) Usp. A. CHAVASSE, Tractatus, 533. 


21) Usp. A. CHAVASSE, Tractatus, 527-528. 

22) Usp. A. CHAVASSE, Tractatus, 3-4; CLXXXVII-CLXXXVIII. 
23) Usp. A. CHAVASSE, Tractatus, 295. 

24) Usp. A. CHAVASSE, Tractatus, 581. 

25) Usp. A. CHAVASSE, Tractatus, 591-592. 

PRIJEVOD 


PROPOVIJEDI O VLASTITOME 
REĐENJU I NJEGOVOJ GODIŠNJICI 


29. IX. 440. 


»Neka moja usta kazuju Gospodnju hvalu. Neka moja duša i duh, 
tijelo i jezik »blagosivlju njegovo sveto ime« (Ps 144,21). Šutjeti o 
božanskim dobročinstvima“/ oznaka je nezahvalna, a ne skromna 
razuma. Veoma je dostojno započeti službu posvećenoga vrhovnog 
svećenika sa žrtvama Gospodnje pohvale. »Gospodin nas se sjetio u 
našem poniženju i blagoslovio nas. Sam je izveo veličanstvena djela« 
(Ps 135,23; 113,20). Dobrota je vaše svetosti držala da sam nazočan 
iako je nužda daleka izbivanja bila razlogom što sam bio odsutan.2 


Zahvaljujem, dakle, Bogu našemu i uvijek ću mu zahvaljivati »za 
sve što mi je učinio« (Ps 115,12). Dužnom zahvalnošću također hvalim 
odluku vaše naklonosti. Jasno shvaćam koliko nastojanja vaše 
naklonosti prema meni mogu iskazati poštovanja, ljubavi i vjernosti. 
Pastirskom skrbi žudim za vašim spasenjem. Vi ste bez ikakvih mojih 


1) Za razumjevanje prevedenih Govora gotovo su nenadoknadive bilješke u Corpus christianorum 
(CXXXVIII i CXXXVIII A), Sources chretiennes (22 bis, 49 bis, 74 bis, i 200), i Bibliothek der 
Krichenviiter (54-55). Neke se korisne upute mogu pročitati i kod talijanskoga Leonova 
prevodioca A. Valeriani, — Naslovi su propovijedi usklađeni prijevod, 

2) Pape tijekom 4. st. posebnim bogoslužjem počinju slaviti godišnjicu vlastitoga stupanja na Petrovu 
stolicu. Tada im je car Konstantin Veliki i državno priznao naročito dostojanstvo. Carevi su od 
davnine slavili »rođendan rimskoga carstva«. To je vjerojatno ponukalo pape slaviti »papin 
rođendan«, t, j. godišnjicu kada su postali prvi svećenici u Rimu i čitavome kršćanstvu. Na 
euharistijskoj bi se službi u Petrovoj bazilici okupili biskupi koji bi se toga dana zatekli u Rimu. 
Usp. Th KLAUSER, Fest, 760-761; R. DOLLE, Sermons, IV, 19. 

prethodnih zasluga o meni izrekli nadasve častan sud. Stoga vas 
»zaklinjem Gospodnjim milosrđem« (Rim 12,1) da onome pomognete 
molitvama kojega ste željama tražili. Neka u meni ostane Duh milosti te 
se ne pokolebaju vaše prosudbe. Neka nam Bog, na zajedničko dobro, 
udijeli svima krepost mira. On je u vas ulio čežnju za jednodušnošću, 
Tako ću kroz sve dane svoga života — spreman na služenje 
svemogućemu Bogu i vama — s pouzdanjem moći moliti: »Oče sveti, 
sačuvaj u svome imenu one koje si mi dao« (Iv 17,11). 


Dok se trajno primičete spasenju, »moja će duša veličati 
Gospodina« (Lk 1,46). Kod naplate budućega suda pred pravednim će 
se Sucem tako opravdati moje svećeništvo što ste mi svojim dobrim 
djelima radost i vijenac. U sadašnjem ste mi pak životu dobrom voljom 
iskazali svjedočanstvo. 


29. IX. 441. 


1. — Predragi! Današnji nam je dan časnim učinilo božansko 
dostojanstvo. Dok moju neznatnost diže do najvišega stupnja pokazuje 
da nikoga svoga ne prezire. Nužno je, dakako, drhtati pred zaslugom. 
Ali, usprkos tome, vjernički je radovati se daru. Onaj koji je začetnik 
moje časti, također mi je pomoćnik pri upravljanju. Da slabi ne 
podlegne pod veličinom milosti, onaj će dati snagu koji je udijelio 
dostojanstvo. : 

Po svemu se, evo, redu vratio dan kada je Gospodin htio da 
počnem s biskupskom službom. Taj mi je dan pravi razlog da se veselim 
u čast Bogu. Bog mi je »mnogo oprostio« da ga »mnogo ljubim« (Lk 
7,47). Da svoju milost učini divnom, na onoga je položio svoje darove 
na kome nije pronašao glasove zasluga. Što Gospodin tim svojim 
djelom obznanjuje našim srcima ili što im preporuča? Ovo: da se nitko 
ne uzda u svoju pravednost i da ne gubi vjeru u njegovo milosrđe koje 
očitije blista kada se posvećuje grešnik i podiže odbačeni. 


Mjera nebeskih darova ne zavisi o kakvoći naših čina. U ovome se 
svijetu u kojem je »čitavi život iskušenje« (Job 7,1) svakome ne 
naplaćuje što zaslužuje. Kada bi tu »Gospodin motrio bezakonja«, 
njegov sud ne bi nitko »izdržao« (Ps 129,3). 

2. — Predragi! »Veličajte sa mnom Gospodina i zajedno uzvisujmo 
njegovo ime« (Ps 33,4). Sav smisao današnjega slavlja usmjerimo na 
pohvalu svoga začetnika. Što se zapravo tiče osjećaja moje duše, 
priznajem da me nadasve raduje odanost vas svih. Dok promatram ovo 

presjajno mnoštvo svojih su-svećenika, znam da je radi toliko svetih s 
nama nazočan anđeoski zbor. Uopće ne sumnjam da nas danas 
posjećuje obilatija milost božanske prisutnosti kada su zajedno na 
okupu i jednim svjetlom svjetlucaju tolika prekrasna Božja svetohra- 
ništa, toliki najodličniji članovi Kristova tijela. 


Uzdam se da od ovoga zbora nije odsutno ni pobožno dostojanstvo 


niti pouzdana ljubav blaženoga apostola Petra. Vašu pobožnost nije 


onaj napustio čije vas je poštivanje okupilo. Stoga se i Petar raduje zbog 
vaše dobrohotnosti. U sudionicima svoje časti prihvaća opsluživanje 
Gospodnje ustanove. Također potvrđuje najuređeniju ljubav cjelo- 
kupne Crkve što na Petrovoj stolici prima Petra. Ta ljubav čak ni zbog 
osobe tako nejednaka nasljednika ne hladni prema onakvome pastiru. 


Da bi, predragi, ova privrženost koju jednodušno iskazujete prema 
mojoj malenkosti postignula plod svoga nastojanja, smjerno zazivajte 
najmilosrdniju blagost našega Boga. Neka u našim danima svlada naše 
napadače. Neka hrani našu vjeru, umnoži ljubav, poveća mir. 


Božje sam ropče. Bog htjede da kao takav predsjedam crkvenome 
ravnanju kako bi pokazao »bogatstvo svoje milosti« (Ef 2,7). Molite 
neka se Bog udostoji da me učini doraslim tolikome poslu i korisnim za 
vašu izgradnju. Neka vrijeme naše službe produži da je pobožnosti od 
koristi što udijeli dobi. Po Kristu Gospodinu našemu. 


29. IX. 443. 


1. — Predragi! Svaki put kada se Božje milosrđe udostoji ponoviti 
dan svojih darova, za nas je pravedan i razuman razlog da se veselimo 
ako se početak preuzete službe svede na čast svoga začetnika. Takav 
postupak, dakako, priliči svim svećenicima. Ipak priznam da je nadasve 
za me nužan. Promatrajući krhkost svoje malenkosti i uzvišenost 
Prihvaćene dužnosti i osobno sam dužan reći proročku riječ: »Gospo- 
dine, čuo sam tvoj glas i prestrašio se. Promatrah tvoja djela i pobojao 
sam se« (Hab 3,1). 


Sto toliko brine i čega se čovjek tako straši koliko se slabi boji 
truda, ponizni uzvišenosti i dostojanstva onaj koji ga nije zaslužio? 
Unatoč tome ne očajavamo niti malakšemo jer se ne uzdamo u se već u 
onoga koji »djeluje u nama« (1 Kor 12,6). 

Predragi! Davidov psalam koji smo pjevali složnim glasom 
pjevasmo u čast Krista Gospodina, a ne da sebe uzvisimo. O Kristu je 
proročki kazano: »Ti si svećenik na vijeke po Melhizedekovu redu«. 
Hoće se reći da nije svećenik »po redu Aronovu« (Ps 109,4). Aronovo 
se svećeništvo prenosilo rađanjem iz njegova sjemena. Stoga je bilo 
vremenita služba. Prestalo je sa starozavjetnim zakonom. Krist je 
svećenik »po redu Melhizedekovu« (Heb 5,6). U Melhizedeku je 
prethodio lik vječnoga Svećenika. Za Melhizedeka se ne kaže od kojih 
se roditelja rodio. To je zbog toga da se shvati kako je Melhizedek 
naznačivao onoga »čije se rođenje ne može iskazati« (Iz 53,8). 


Otajstvo je toga svećeništva na kraju doprlo do ljudskoga 
djelovanja. Sada se ne prenosi putem rađanja. Ne odabire se što stvara 
tijelo i krv. Povlaštenost je dokinuta. Napušten je očinski i obiteljski 
redoslijed. Crkva prihvaća one upravitelje koje pripremi Duh Sveti. U 
narodu Božjega posinovljenja sveukupnost je »svećenička i kraljevska« 
(1Pt2,9). Pomazanje tu ne dobiva povlastica zemaljskoga podrijetla. U 
Božjemu narodu biskupa stvara nebeska milost koja se tako udostojala. 


2. — Predragi! Sami sebe držimo slabašnima i mlitavima kada je u 
pitanju vršenje naše službe i dužnosti. Ako nastojimo nešto pobožno i 
valjano učiniti, priječi nas krhkost samoga našeg ustrojstva. Ali 
posjedujemo neprestani zagovor svemogućega i vječnoga Svećenika 
koji je s nama sličan, a s Ocem jednak. Božanstvo je spustio sve do 
ljudskoga. Ljudsko je pak uzdignuo do božanskoga. Dostojno se i 
pobožno radujemo njegovu određenju. Premda je brigu za svoje ovce 
povjerio mnogim pastirima, ni sam nije napustio čuvanje ljubljenoga 
stada. 

Krist je iskonska i vječna obrana. Od njega smo primili zaštitu 
apostolske moći. Gospodin ne odustaje od svoga djela. Od Krista 
potječe čvrstina temelja na kojem se dograđuje vis cjelokupne Crkve, 
Ne zamara ga nikakvi teret hrama što na njemu počiva. Vječno traje 
čvrstina vjere koju je Gospodin pohvalio kod apostolskoga prvaka. Kao 
što neprestano ostaje što je Petar povjerovao u Kristu, tako ostaje što je 
Krist ustanovio na Petru. 


Evanđeosko čitanje obznanjuje kako je Gospodin pitao učenike 
što o njemu drže kada već mnogi o njemu različito sude. Blaženi je 
Apostol slijedeće rekao: »Ti si Krist, Sin živoga Boga«. Gospodin je 
uzvratio: »Blago tebi, Šimune, sine Jonin jer ti to nije objavilo tijelo i 
krv već moj Otac koji je na nebesima. I ja tebi kažem da si Petar i da ću 

na toj stijeni sagraditi svoju Crkvu. I paklena je vrata neće nadvladati. I 
tebi ću dati ključeve nebeskoga kraljevstva. I što god svežeš na zemlji, 
bit će svezano i na nebesima. I što budeš razriješio na zemlji, razriješit 
će se na nebesima« (Mt 16,16-19). 


3. — Ostaje, dakle, odluka Istine. Blaženi Petar trajno posjeduje 
dobivenu čvrstinu. Ne napušta kormilo Crkve. Petar je prije ostalih 
zaređen. Nazvan je stijenom, javno oglašen temeljem, postavljen za 
vratara nebeskoga kraljevstva. Petar je sudac kod vezivanja i 
odrješivanja. Odluka njegovih presuda ostaje i na nebu. Po samim 
tajnovitostima Petrovih naziva dade se upoznati kakvoća njegova 
zajedništva s Kristom. Petar sada punije i moćnije izvršava što mu je 
bilo povjereno. Sve oblike svojih dužnosti i briga ostvaruje u onome i s 
onim koji ga je postavio. 


Recimo da i mi štogod ispravno činimo i pravilno odlučujemo. 
Dnevnim se prošnjama štošta postiže od Božjega milosrđa. Ali je to 
radi djela i zasluga onoga čija vlast na njegovoj stolici živi, a 
zapovijedanje blista. To je, predragi, postigla ona vjera koju je Bog 
Otac ulio u Apostolovo srce i koja nadilazi sve nesigurnosti ljudskih 
mišljenja. Primila je čvrstoću stijene koju ne potresaju nikakvi potresi. 


Petar svaki dan govori u cijeloj Crkvi: »Ti si Krist, Sin živoga 
Boga«. Poukom se toga glasa prožima »svaki jezik« koji »priznaje 
Gospodina« (Rim 14,11). Ta vjera svladava đavla i raskiva okove 
njegovih sužanja. Ona izvodi iz svijeta i uvrštava u nebo. Paklena vrata 
ne mogu nadjačati vjeru. Božanski je štiti takva čvrstoća da je nikada 
neće moći iskvariti ni krivovjerna izopačenost niti će je nadvladati 
poganska podmuklost. 


4. — Na slijedeći se način, predragi, bogoštovnim opsluživanjem 
slavi današnja svečanost: u osobi se moje neznatnosti onaj nazire i 
časti u kome se nastavlja brižljivost svih pastira uz čuvanje sebi 
povjerenih ovaca. Njegovo dostojanstvo ne iščezava niti kod nedostoj- 
noga nasljednika. Nazočnost časne braće koji su svećenici kao i ja 
meni je poželjna i ja je hvalim. Ipak mi je još svetija i odanija ako 
pobožnost ove službe gdje su se udostojali biti prisutni prvenstveno 
onome iskažu koji je — kako znaju — predsjednik ove stolice kao što 
Je prvak među svim biskupima. 


-—— — 

3) Po rimskome pravu koje Leon bez sumnje usvaja, baštinik zbiljski preuzima ulogu i položaj 

preminuloga, Papa je baštinik i nasljednik sv. Petra. Stoga Petar preko pape »govori, djeluje i 
odlučuje«. Usp. R. DOLLE, Sermons, IV, 260 bilj. 6; 283 bilj. 4. 

Kada, dakle, svoje poticaje upravljamo ušima vaše svetosti, 
vjerujte da vam onaj govori čiju ulogu vršimo. Njegovom vas ljubavlju 
opominjemo. Ne propovijedamo vam ništa drugo nego što je Petar 
učio. Molimo vas da »opašete bokove svoga razuma« te »u Božjemu 
strahu« provodite »čist i trijezan život« (1 Pt 1,13; 3,2). Neka um ne 
zaboravi svoje prvenstvo pa pristane na tjelesne pohote. 


Kratka su i raspadljiva veselja zemaljskih užitaka koja nastoje 
pozvanike na vječnost udaljiti od staza života. Neka, dakle, vjerni i 
vjerski duh žudi za nebeskim. Neka se u čežnji za božanskim 
obećanjima diže prema ljubavi neraspadljivoga Dobra i nadi pravoga 
Svjetla. Budite, predragi, sigurni da se vaš trud kojim se opirete 
manama i borite protiv putenih želja sviđa Božjemu pogledu i da je 
dragocjen. Bit će kod Božjega milosrđa koristan ne samo vama već i 
meni jer se pastirova skrb diči napretkom Gospodnjega stada. Apostol 
kaže: »Vi ste mi vijenac i radost« ako »vaša vjera« što se od 
evanđeoskoga početka »razglasila po cijelome svijetu ostane u ljubavi i 
svetosti« (Rim 1,8; 1 Tim 2,15). 


Istina je da sva Crkva koja je po čitavoj zemlji mora cvasti svim 
krepostima. Ipak dolikuje da vi prije svega odskačete među drugim 
narodima zaslugama pobožnosti. Vi ste utemeljeni u samoj kuli 
apostolske Stijene. Prije svih vas je poučio blaženi Petar. Po Kristu 
Gospodinu našemu. 


29. IX. 444. 


1. — Radujem se, predragi, vjerničkome osjećaju vaše odanosti. 
Bogu zahvaljujem što u vama zapažam ljubav prema kršćanskome 
jedinstvu. Vaše mnoštvo pokazuje da razumijete kako se vraćanje 
ovoga dana odnosi na zajedničko veselje i da se jednom godišnjom 
svečanošću slavi čast čitavoga stada. Božju Crkvu, doduše, tvore 
različiti stupnjevi. Cjelovitost se svetoga tijela sastoji od raznovrsnih 
članova. Ipak smo — reče Apostol — »svi u Kristu jedno« (Gal 3,28). 
Nitko nije tako odvojen od službe nekoga drugoga da ne bi svezi Glave 
pripadala neznatnost bilo kojega dijela. 


Predragi! U jedinstvu se vjere i krštenja nalazi naše nerazdvojivo 
zajedništvo i opće dostojanstvo. To proizlazi iz blage vijesti blaženoga 
Petra koji najsvetijim glasom veli: »I sami se kao žive stijene saziđujte 

duhovnim kućama za sveto svećenstvo. Po Isusu Kristu prinosite 
duhovne žrtve koje se Bogu sviđaju«. Niže dodaje: »Vi ste izabrani rod, 
kraljevsko svećenstvo, sveti puk, stečeni narod« (1 Pt 2,5; 2,9). 


Sve preporođene u Kristu znamen križa čini kraljevima. Poma- 
zanje ih Duha Svetoga posvećuje za svećenike. Neka stoga mimo ovoga 
zasebnog služenja naše službe svi duhovni i razumni kršćani znaju da su 
dionici kraljevskoga roda i svećeničke službe. Što je tako kraljevsko kao 
kada čovjek ravna svojim tijelom pošto je duh podložio Bogu? Ima li što 
tako svećeničko kao Gospodinu zavjetovati čistu savjest i s oltara srca 
prinositi neokaljanje pobožne žrtve? ' 


Navedeno je po Božjoj milosti svima zajedničko. Stoga je i za vas 
vjernički i pohvalno nekako se vlastitom čašću veseliti danu našega 
uzdignuća. Na taj se način u cijelome crkvenome tijelu slavi jedino 
otajstvo svećeništva koje razlivenim uljem blagoslova obilnije natapa 
više, ali ne pada škrto ni na niže. 


2. — Već nam zajedništvo u ovoj službi, predragi, pruža pravi 
povod za uzajamnu radost. Ipak za nas postoji još istinskiji i odlučniji 
uzrok što se veselimo. U tome se slučaju ne smijemo zadržati pri 
motrenju vlastite malenkosti jer je kudikamo korisnije i mnogo dostoj- 
nije uzdići oštrinu svoje pameti i promatrati slavu blaženoga Petra. 
Ovaj dan valja slaviti prije svega čašćenjem onoga koga je samo vrelo 
svih darova do te mjere obilnim natapanjem zalilo da je sam tako 
mnogo primio da bez njegova sudjelovanja ništa ne prelazi na nikoga 
drugoga. 

' Već je utjelovljena Riječ »boravila među nama« (Iv 1,14). Mudrost 
je sve rasporedila. Snazi ništa nije bilo teško: počela su joj se 
pokoravala, duhovi su služili, anđeli podlagali. Na nikakav način nije 


moglo biti nedjelatno otajstvo koje je zajedno vršilo jedinstvo samoga 
božanstva i Trojstvo. 


Iz cijeloga se svijeta odabrao jedan Petar. Bio je postavljen pred 
poziv svih naroda, ispred svih apostola i svih Otaca u Crkvi. U 
Božjemu su narodu mnogi svećenici i mnogi pastiri. Ali svima, pravo 
govoreći, ravna Petar kao što s njima prvenstveno upravlja i Krist. 
Božansko je dostojanstvo, predragi, tome mužu pružilo veliko i divno 
—_— 

4) Ranijoj bibliografiji vezanoj uz vjerničko svećeništvo ovdje dodajemo ili ponovno ističemo: L. 

SABOURIN, Sacrifice, DBS, 10 (1985), 1541; Y. CONGAR, Structure, MD, 27 (1951), 51-85; J. 


LECUYER, Essai, MD, 27 (1951), 7-50; J. M. R. TILLARD, Sacerdoce, 14-26; G. SCHRENK, 
l&€parevua, 249-251; P. M. BEAUDE, Sacerdoce, 1335-1338; A. MICHEL, Ordre, 1281. 

dioništvo u svojoj moći. Ako je htjelo da ostale poglavice imaju nešto 
zajedničko s njime, što drugima nije zanijekalo nikada nije davalo osim 


po Petru. 


Gospodin pita sve Apostole što o njemu misle ljudi. Govor je onih 
koji odgovaraju tako dugo zajednički dok se razjašnjava nejasnost 
ljudskoga razumijevanja. Ali kada se traži koje je poimanje učenika, 
prvi Gospodina ispovijeda koji je prvi u apostolskome dostojanstvu. 
Petar je rekao: »Ti si Krist, Sin živoga Boga«. Isus mu je uzvratio: 
»Blago tebi, Šimune, sine Jonin jer ti to nije objavilo tijelo i krv već moj 
Otac koji je na nebesima« (Mt 16,17). Rečeno pak znači: blažen si jer te 
poučio moj Otac. Nije te prevarilo zemaljsko mišljenje već te poučilo 
nebesko nadahnuće. Mene ti nije objavilo tijelo i krv nego onaj kojemu 
sam Jedinorođenac. 


Isus kaza: »I ja tebi velim . . .« (Mt 16,18). Hoće se reći: kao što je 
moj Otac tebi očitovao moje božanstvo, tako i ja tebi obznanjujem 
tvoju odličnost. »Budući da si Petar . . .« Ali ja sam nepovredljiva 
stijena. Ja sam »zaglavni kamen, oboje činim jednim«. Ja sam »temelj 
mimo koji nitko ne može drugi postaviti« (Ef 2,20; 1 Kor 3,11). 
Međutim, i ti si stijena. Moja te snaga učvršćuje. Što je meni po moći 
vlastito, tebi je sa mnom po udioništvu zajedničko. »Na toj ću stijeni 
sagraditi svoju Crkvu i paklena je vrata neće nadvladati« (Mt 16,18). Na 
toj ću jakosti, reče, sazidati vječni hram. Uzvišenost moje Crkve što se 
mora uvrstiti u nebo podići će se na čvrstoći Petrove vjere. 


3. — Vrata paklena neće zaustaviti Petrovu ispovijest. Neće je 
svezati uzlovi smrti. Ta je riječ riječ Života. Kao što svoje ispovjedaoce 
uzdiže prema nebeskome, nijekatelje utapa u podzemlje. Radi toga je 
kazano blaženome Petru: »Tebi ću dati ključeve nebeskoga kraljevstva. 
Što god svežeš na zemlji, bit će svezano i na nebesima. Ali što budeš 
odriješio na zemlji, odriješit će se i na nebesima« (Mt 16,19). 


Dakako, pravo je te vlasti prešlo i na ostale apostole. Uredba je te 
odluke prešla na sve crkvene prvake. Ipak se uzalud ne preporuča 
jednome što se svima daje. To se stoga zasebice povjerava Petru jer se 
Petrov lik predlaže svim crkvenim upraviteljima. Petrova, dakle, 
povlastica ostaje gdje god se donosi sud po njegovoj pravednosti. Nije 
odveć velika strogost ni oproštenje kada se ništa ne veže ni odrješuje 
osim što je blaženi Petar svezao ili razriješio. 

: Približavaše se Gospodnja muka koja će poljuljati postojanost 
učenika. Tada Gospodin reče: »Simune, Šimune! Sotona je, evo, tražio 
da vas ijem o. pšenicu. Ja sam pak molio za te da ne malakše tvoja 
vjera. Kada se obratiš, učvrsti svoju braću da ne pad 
D240). j padnete u napast« (Lk 


; Opasnost straha zbog napasti bijaše zajednička svim apostolima 
Svima je jednako trebala pomoć božanske zaštite. Gospodin ipak 
poduzima naročitu brigu o Petru. Posebice se moli za njegovu vjeru kao 
da će stanje ostalih biti sigurnije ako ne bude nadjačan Prvakov duh. U 
Petru se, dakle, učvršćuje snaga svih. Tako se raspoređuje pomoć 
božanske milosti da se čvrstina koja se Petru udijeljuje po Kristu 
ostalim apostolima daje po Petru. 


4. — Vidimo, predragi, da nam je božanski ustanovljena velika 
zaštita. Stoga se razložito i pravedno veselimo zaslugama i dostojanstvu 
svoga vođe. Zahvaljujmo vječnome Kralju, svome Otkupitelju Gospo- 
dinu Isusu Kristu. On je veliku moć dao onome koga je učinio prvakom 
čitave Crkve. Ako u svoje vrijeme i mi nešto prava činimo i pravedno 
raspoređujemo, valja to pripisati djelima i ravnanju onoga kome bi 
kazano: »Kada se obratiš, učvrsti svoju braću« (Lk 22,32). Gospodin je 
nakon svoga uskrsnuća Petru na trostruki iskaz vječne ljubavi triput 
kroz otajstveni nagovještaj kazao: »Pasi moje ovce« (Iv 21,17). 


Petar to bez sumnje sada čini. Pobožni pastir ostvaruje Gospodnju 
naredbu. Učvršćuje nas svojim poticajima i neprestano za nas moli da 
nas ne svlada nikakva napast. Treba vjerovati da Petar svugdje za cijeli 
Božji narod obistinjuje tu skrb svoje odanosti. Koliko li se tek više 
udostoji pružati svoju pomoć nama koji smo njegovi učenici! Kod nas 
počiva u svetoj počivaljci blaženoga uskrsnuća u onome tijelu u kojemu 
i predsjeda. Ovaj godišnji dan svoje službe i ovu svečanost pripisujemo 
Petru čijim smo zagovorom zaslužili biti dionici njegove stolice. U 
svemu nas je pomogla milost našega Gospodina Isusa Krista koji živi i 
kraljuje s Bogom Ocem i Duhom Svetim u vijeke vjekova. Amen. 


Ši 
29. IX. 452. 


1. — Otačko je, predragi, dostojanstvo sinovska čast. Tako je i 
“aa puka biskupovo veselje. To pak dolazi od božanskoga dara. Piše: 
“a 4 to se kao najbolje daje i svaki savršeni dar dolazi odozgo. Silazi 
Be ca svjetala« (Jak 1,17). Stoga se moramo zahvaliti početniku svih 

obara. U prirodnome rastu i ćudorednim nakanama Bog nas je 

načinio, a ne mi »sami sebe« (Ps 99,3). Kada to pobožno i vjerno 
ispovijedamo, ne slavimo sebe u sebi već u Gospodinu. S vremenom se 
u nama plodno obnavljaju dobre želje. Vjerske su svečanosti radosti. U 
njima nismo šutnjom nezahvalni niti oholi zbog preuzetosti zasluga. 


Predragi! Sav razlog i smisao današnje svečanosti svedimo na 
njezin izvor i glavu. Dostojnim zahvaljivanjem onoga hvalimo u čijoj se 
ruci nalaze stupnjevi služba i trenuci vremena. Ako se, naime, 
obazremo na se i na ono što je naše, jedva što nalazimo čemu bismo se s 
pravom radovali. 


Podložni smo smrtnome tijelu i lomnoj raspadljivosti. Nikada 
nismo do te mjere slobodni da na nas ne nasrće nikakva navala. U ovoj 
se bitci ne stječe tako sretna pobjeda da se poslije trijumfa ne javljaju 
oživjeli juriši. Stoga nitko nije tako savršeni svećenik ni tako nevini 
biskup da bi samo za »prijestupe naroda morao prinositi pomirne žrtve, 
a ne i za svoje grijehe« (Heb 7,27; 5,3). 


2. — Istaknuto stanje općenito obilježuje sve biskupe. Koliko li tek 
više nas tereti i obvezuje! Nama je veličina preuzete dužnosti veoma 
česta prigoda za pad. Svaki pojedini pastir naročitom skrbi stoji na čelu 
svoga stada. Zna da će za svoje ovce polagati račun. Ali nama je sa 
svima zajednička briga. Svačija je služba dio našega truda. Iz čitavoga 
se svijeta dolazi stolici blaženoga apostola Petra. Iz našega se određenja 
zahtijeva ljubav prema općoj Crkvi kako ju je Gospodin preporučio 
Petru. Osjećamo da nam je teret tim veći što svima dugujemo što je 
više. 


To je, dakle, predmet straha. Koje pak pouzdanje u službi možemo 
posjedovati osim što »ne drijema i što ne spava tko čuva Izraela« (Ps 
120,3-4)? On veli svojim učenicima: »Evo, ja sam s vama u sve dane do 
svršetka svijeta« (Mt 28,20). Uzdamo se da se Gospodin udostojao biti 
pastir samih pastira, a ne samo ovaca, Njega, doduše, ne vidimo 
tjelesnim pogledom, ali osjećamo duhovnim srcem. Odsutan je tijelom 
kojim se mogao vidjeti. Nazočan je božanstvom kojim je posvuda uvijek 
čitav. 


»Pravednik živi od vjere« (Hab 2,4). Vjernička je pravednost u 
tome da duhom prihvati što ne gleda pogledom. » Gospodin je, uzlazeći 
na visinu, poveo zarobljeno roblje i dao ljudima darove« (Ps 67,19). To 
su: vjera, nada i ljubav. To je veliko, snažno i dragocjeno jer se divnom 
težnjom uma vjeruje, nada i ljubi što tjelesnim očima ne dodirujemo. 

3. = Ne vjerujemo, predragi, preuzeto već pouzdano da je 
Gospodin Isus Krist nazočan posred vjernika. Premda vrhovni 
Svećenik »sjedi zdesna Boga Oca dok ne podloži svoje neprijatelje za 
klupčicu svojih nogu« (Ps 109,1), ipak nije odsutan od zbora svojih 
biskupa. S pravom mu se pjeva glasom cijele Crkve i svih biskupa: 
»Zakleo se Gospodin i neće se pokajati: ti si svećenik zauvijek po redu 
Melhizedekovu« (Ps 109,4). 


Krist je pravi i vječni predstojnik. Njegovo ravnanje ne može 
doživjeti promjenu ni kraj. Kristov je lik unaprijed nosio Melhizedek 
koji nije Bogu prikazivao židovske prinose. Žrtvovao je žrtvu onoga 
otajstva što ju je naš Otkupitelj posvetio u svome tijelu i krvi. Otac je 
Kristovo svećeništvo ustanovio uz potporu nerazriješive zakletve. Nije 
ga uspostavio »po redu Aronovu« da mine s vremenom zakona već da 
se vječno slavi »po redu Melhizedekovu« (Heb 6,20; 7,11). 


' Prisega se među ljudima priseže kod odredaba koje se utvrđuju 
trajnim ugovorima. Svjedočenje se božanske zakletve nalazi u obećan- 
jima koja su utvrđena nepromjenljivim odlukama. Budući da pokajanje 
naznačuje promjenu volje, Bog se u onome ne kaje što po vječnoj 
promisli ne može drukčije htjeti nego je htio. 


4 — Predragi! Naša svečanost kojom uz sjećanje na božanski dar 
častimo dan preuzetoga svećeništva nije nikakva preuzetost. Mi, 
naime, pobožno i istinski priznajemo da u svemu što pravo činimo djelo 
našega služenja obavlja Krist. Stoga se ne dičimo u sebi koji »bez njega 
ne možemo ništa« (Iv 15,5). Dičimo se u onome koji je naša moć. 
Razlogu se našega veselja pridružuje ne samo apostolsko već i 
biskupsko dostojanstvo svetoga Petra koji ne prestaje predsjedati 
svome sjedištu i sa vječnim Svećenikom posjeduje trajno dioništvo. 


k Petar je i sam postao »stijena« (Mt 16,18). Od Krista je koji je 
»stijena« (1 Kor 10,4) primio čvrstinu što se prenosi na njegove 
nasljednike. Gdje se god pokazuje bilo kakva čvrstoća, bez sumnje se 
očituje Pastirova jakost. Svim je mučenicima radi gotovo svuda 
izdržanih nanesenih muka da se očituju njihove zasluge dano da 
iskušavanima mogu pritjecati u pomoć, liječiti bolesne, tjerati nečiste 
duhove i ozdravljivati nebrojene slabosti. Ali tko ne pozna slavu 
Svetoga Petra ili je tako zavidni procjenitelj pa ne vjeruje da se svi 
dijelovi u Crkvi ravnaju Petrovom skrbi i da se Crkva uvećava njegovim 
nastojanjem? U apostolskome je prvaku krepka i u njemu živi ona 

ljubav prema Bogu i ljudima koju nisu strašile zatvorske tamnice, lanci, 
pučke navale ni kraljevske prijetnje. U Petru je nesavladiva vjera koja u 
ratu ne prestaje niti kod pobjede postaje mlaka. 


5. — U naše se dane tuga pretvara u veselje, trud u odmor i nesloge 
u mir. Spoznajemo da nas pomažu zasluge i molitve našega prvaka. 
Brojnim dokazima stječemo iskustvo da Petar predsjeda spasonosnim 
savjetima i pravednim sudovima. Kod nas ostaje pravo vezivanja i 
razrješivanja. Po upravljanju svetoga Petra osuđeni se privodi pokori i 
pomireni oproštenju. 


Predragi! Sve što ste danas bratskim poštivanjem ili sinovskom 
odanošću kroz službu iskazali prema nama, znajte da ste kao vjernici 
uistinu sa mnom prinijeli onome čijoj stolici toliko ne predsjedamo s 
“užitkom koliko joj služimo. Nadamo se da će se Petrovim molitvama 
udijeliti te će milosrdni Bog dobrostivije pogledati vremena našega 
služenja i udostojati se čuvati i pasti pastira svojih ovaca. 

PROPOVIJEDI O MILODARIMA 


Studeni, 440. 


Mnoga nas svetopisamska svjedočanstva poučavaju o velikoj 
zasluzi i moći milostinje. Sigurno je da svatko od nas svaki put iskazuje 
dobročinstvo vlastitoj duši kada svojim smilovanjem pomaže tuđemu 
siromaštvu.?) 


Predragi! Naša darežljivost mora biti spremna i laka ako vjerujemo 
da svatko samome sebi daje što dijeli potrebnima. Tko u siromahu 
hrani Krista svoje blago pohranjuje na nebu. Stoga u tome spoznaj 
dobrostivost i uredbu božanske ljubavi. Bog je zato htio da obiluješ 
kako po tebi ni drugi ne bi oskudijevao. Htio je da uslugom tvoga djela 
siromaha oslobodi tegobe siromaštva, a tebe obilja grijeha. Kako li je 
čudesna Stvoriteljeva providnost i dobrota! Htjede jednim činom 
dvojici priteći u pomoć. 

Iduća je nedjelja slijedeći dan za skupljanje priloga. Potičem i 
opominjem vašu svetost da se svaki pojedinac sjeti siromaha i sebe. Po 
mogućnosti svojih snaga u potrebnima nazrite Krista koji nam je 
nadasve preporučio siromahe. Krist, naš Gospodin, tvrdi da se on u 
njima odjeva, biva primljen i hrani. 

9) Pravo podrijetlo tih javnih milodara još uvijek nije utvrđeno. Moguće je da su njihovim 
Posredstvom kršćani nastojali poduhoviti poganske igre koje su se u čast Apolona svake. godine 


obavljale u Rimu od 6. VII. do 12. VII. Vjerojatno su te igre već dosta izgubile na sjaju u Leonovo 
vrijeme. Usp. R. DOLLE, Sermons, II, 8-12; 34 bilj. 4. 

Studeni, 441. 


Predragi! Pastirskim vam ohrabrenjem navješćujemo poznatu i 
prisnu zapovijed. Revno ispunite milosrdno djelo koje vaša svetost 
nikada ne zanemaruje. Ipak to sada mora spremnije i izdašnije obaviti. 
Poglaviti dan koji su sveti Oci ustanovili za prikupljanje zahtijeva da 
svatko koliko je zavjetovao i koliko mu je moguće prinese od svoga 
imanja na uporabu i ishranu siromaha. Znate da je mimo preporodne 
kupelji gdje su se oprale sve grešne prljavštine ljudske slabosti dat i taj 
lijek. Ako se u ovome zemaljskome boravištu počini koji grijeh, ništi se 
milostinjom. Milostinja je djelo ljubavi. Znamo pak da »ljubav pokriva 
mnoštvo grijeha« (1 Pt 4,8). 


Predragi! Brižljivo za idući ponedjeljak pripremite svoje drago- 
voljne priloge. Što god odvojite od zemaljskoga blaga, primit ćete 
umnoženo u vječnoj nadoknadi. 


Studeni, 442. 


Predragi! Kršćanskoj ljubavi pripada ustrajnom odvažnošću oču- 
vati što su ustanovile apostolske predaje. Blaženi su učenici Istine kao 
božanski nadahnut nauk preporučili da Božji narod nadasve nastoji oko 
molitava i pobožnih djela kada poganska sljepoća jače prijanja uz svoja 
praznovjerja. Koliko se nečisti dusi raduju poganskoj zabludi, toliko ih 
uništava opsluživanje prave vjere. Uvećanje pravednosti peče začetnika 
bezboštva. Da njegove bezbožne i nečiste laži ne nanesu nikakvu 
nečistoću Bogu posvećenim srcima, blaženi je učitelj naroda unaprijed 
upozoravao govoreći apostolskim glasom: »Ne vucite jaram s nevjerni- 
cima. Koji je dio pravednosti s bezboštvom? Koje je zajedništvo svjetla i 
tame«? Potom je naveo glas proročkoga duha i rekao: »Iziđite! Iziđite iz 
njihove sredine i odvojite se, govori Gospodin. I ne dotičite nečistoga« 
(2 Kor 6,14; 6,17). 


Radi uništenja zasjede drevnoga neprijatelja u svetoj se Crkvi 
posve providonosno ustanovilo osnovno skupljanje darova na dan kada 
bezbožni služe đavlu pod imenom svojih kumira. Stoga određujemo 
da se vaša ljubav u utorak okupi po svim crkvama vaših okruga s 
dragovoljnim milodarnim prinosima. U tome djelu nisu svi jednake 
mogućnosti. Ali u svih mora biti jednaka pobožnost jer se vjernička 
darežljivost ne mjeri težinom dara već odličjem dobrohotnosti. 

Neka u tome milosrdnome poslovanju i siromasi imaju dobiti. 
Neka za potporu potrebnih od bilo kolikoga blaga nešto odvoje što ih 
ne rastužuje. Neka je bogati obilniji u daru, ali neka siromah ne bude 
duhom niži. Premda se od obilnije sjetve očekuje veći urod, može i od 
neznatnijega usjeva izaći obilati rod pravednosti. 


Naš je Sudac pravedan i istinit. Nikoga neće ostaviti bez naplate 
po zaslugama. Stoga želi da se brinemo za siromahe. Krist, naš 
Gospodin, pri ispitu buduće nadoknade milosrdnima će vratiti obećano 
milosrđe. 


Studeni, 443. 


1. — Predragi! Božje milosrđe i providnost od stvaranja je svijeta 
rasporedila oblik vlastitih naplata. Poučavanjem Gospodina našega 
Isusa Krista najdostojnijim je razlaganjem naplata razotkrita. Zbilje su 
stekle značenje. Tako znamo da se već zbilo što će se kao buduće 
događati. Naš je Otkupitelj i Spasitelj znao koliko će đavolska prevara 
po cijelome svijetu raširiti zabluda i kako će mnogim praznovjerjem 
staviti pod sebe najveći dio ljudskoga roda. Ali da se zbog nepozna- 
vanja istine stvorenje stvoreno »po Božjoj slici« (Post 1,27) više ne 
odvodi u ponore vječne smrti, Krist je na evanđeoskim stranicama 
ostavio biljege svoga suđenja. Nikome neće biti nepoznato kojim se 
nagrađama nadaju dobri i kojih se muka moraju bojati zli. 


Poticatelj i začetnik grijeha prvo je iz oholosti pao. Potom je iz 
zavisti štetio. Đavao nije »stajao u istini« (Iv 8,44). Svu je svoju moć 
položio u laž. Sve je prijevarne vrste izveo iz toga najotvorenijega 
izvora svoje vještine. Htio je nadu ljudske pobožnosti isključiti iz dobra 
što ga je sam vlastitom taštinom izgubio. Također je nastojao u 
zajedništvo vlastite osude povući one u čije se izmirenje nije mogao 
uvrstiti. 


Prema tome, kada ljudi bilo kojim bezboštvom povrijede Boga, 
zavedeni su đavolskom obmanom i izopačeni đavolskom zloćom. 
Đavao na sva zlodjela prisili ljude koje zavede u vjeri. On zna da se 
Boga ne niječe samo riječima već i činima. Stoga je mnogima kojima 
nije mogao oduzeti vjeru oduzeo ljubav. Njivu su njihova srca zauzeli 
korijeni škrtosti. Tako je đavao lišio plodonosnih djela one kojima nije 
oteo ispovijed ustiju. 

2. — Predragi! To su, eto, podmuklosti drevnoga neprijatelja. 
Radi njih je neizreciva Kristova dobrota htjela da znamo kako će se na 
dan naplate suditi cijeli ljudski rod. U ovo se doba omogućuje liječenje 
zakonskim lijekovima. Također se ne niječe oporavak za prognane. 
Ljudi koji su dugo bili neplodni, napokon mogu biti plodni. Svime se 
time želi preteći utanačeno strogo ispitivanje pravednosti da se s očiju 
srca nikada ne udalji slika božanskoga razlučivanja. 


Gospodin će doći u slavi svoga veličanstva. Tako je sam najavio u 
Mt 25,31-46. S njime će biti nebrojeno mnoštvo anđeoskih četa. Sjat će 
u svome sjaju. Pred prijestoljem će se Gospodnje sile okupiti narod svih 
plemena i svi ljudi koji su se diljem cijeloga svijeta rodili po svim 
stoljećima. Stajat će pred Sučevim licem. Odijelit će se pravedni od 
nepravednih i nevini od zlih. Sinovi će pobožnosti primiti kraljevstvo 
koje im je pripravljeno. Bit će to pošto se izbroje milosrdna djela. 
Nepravednima će se predbaciti besplodna tvrdoća. Lijevi neće imati 
ništa zajedničko s desnima. Osuda svemogućega Suca poslat će 
nepravedne u oganj određen za mučenje đavla i njegovih glasonoša. S 
onim će se zajednički mučiti čiju su volju odabrali izvršavati. 


Tko da se ne boji te sudbine vječitih muka? Tko se ne bi strašio 
patnja što se nikada ne dovršavaju? Strogost je zato najavljena da se 
traži milosrđe. Stoga u ovim danima moramo živjeti s darežljivim 
milosrđem. Tako će se od spomenute osude osloboditi tko se nakon 
opasnoga nemara vrati pobožnim djelima. Sučeva snaga i Spasiteljeva 
milost postiže da »bezbožni ostavi svoje putove« (Iz 55,7) i da se grešnik 
odvrne od svoje uobičajene bezbožnosti. Moraju se smilovati siroma- 
sima koji žele da njima Krist oprosti. Neka budu laki pri hrani bijednih 
koji žele pripadati društvu sretnih. Neka čovjeku čovjek ne bude jeftin i 
neka se u nikome ne prezire narav koju je svojom učinio Stvoritelj 
svijeta. Kojemu je čovjeku u nevolji dopušteno zanijekati o čemu Krist 
kaže da se njemu daje? 


Kada se pomogne čovjek koji je sluga kao i mi, Gospodin 
naplaćuje milošću. Hrana potrebnoga cijena je nebeskoga kraljevstva. 
Djelitelj vremenitoga postaje baštinik vječnoga. Čime su ovi neznatni 
troškovi zaslužili da se procijene tako velikom procjenom? Time što se 
tereti djela važu vagom ljubavi. Kada čovjek ljubi što i Bog ljubi, s 
pravom se penje u kraljevstvo onoga u čiji se osjećaj prenosi. 


3, — Predragi! Dan nas apostolske ustanove poziva na pobožnu 
skrb oko milosrdnih djela. Toga su dana Oci providonosno i korisno 
naredili prvo skupljanje svetih doprinosa. U to je vrijeme neznabožački 

puk praznovjernije služio zlodusima. Radi toga se nasuprot grešnih 
bezbožničkih žrtava slavi najsvetiji prinos naših milostinja. Zato se 
Crkvi svidjelo da to ovjekovječi. 


Stoga potičemo vašu svetost da u srijedu po svojim okružnim 
crkvama od vlastitoga imutka u skladu s mogućnošću i voljom skupite 
prinose u svrhu milosrdnih izdataka. Tako ćete zaslužiti blaženstvo u 
kojemu će se bez konca veseliti »tko shvaća potrebna i siromaha« (Ps 
40,2). 

Predragi! Brižljivom dobrostivošću valja bdjeti da se siromah 
pronađe. Moramo biti sposobni otkriti onoga koga skriva skromnost i 
sputava stidljivost. Ima, naime, ljudi koji se srame javno priznati što im 
nedostaje. Radije će se mučiti bijedom skrovite neimaštine nego smesti 
javnom prošnjom. Treba, dakle, potrebne pronaći i osloboditi potajne 
neimaštine. Oni će se tim više radovati što se doskočilo njihovu 
siromaštvu i stidljivosti. S pravom se u siromahu i prosjaku motri osoba 
samoga Isusa Krista našega Gospodina. Blaženi Apostol kaže da je 
Krist »bio bogat, ali je postao siromašan da nas svojim siromaštvom 
obogati« (2 Kor 8,9). 

Moglo bi se pričiniti da nam Krist nije nazočan svojom prisutnošću. 
Stoga je otajstvo svoje poniznosti i slave tako rasporedio da onoga 
istoga — upravo njega — kome se u Očevoj slavi klanjamo kao Kralju i 
Gospodinu hranimo u njegovim siromasima. Radi toga ćemo se 
osloboditi vječne osude »u zli dan« (Ps 40,2). Bit ćemo uvršteni među 
dionike nebeskoga kraljevstva jer smo se brinuli za siromaha koji to 
jest. 


4. — Predragi! Da se vaša pobožnost u svemu svidi Gospodinu, 
nukamo vašu marljivost da svojim svećenicima naznačite manihejce 
gdje se god skrivali. Upravo je pobožno odati bezbožna skrovišta i u 
njima svladati samoga đavla kojemu služe. 

Predragi! Dolikuje da cijeli svijet i opća Crkva protiv manihejaca 
zgrabi oružje vjere. Ipak u tome poslu treba prednjačiti vaša odanost, 
Vi ste u svojim precima naučili evanđelje Kristova križa od samih usta 
blaženih apostola Petra i Pavla. Ne dopustite da se kriju ljudi koji ne 
vjeruju kako se mora prigrliti Zakon koji je dao Mojsije i u kojem se 
očituje Bog kao Stvoritelj svemira. Manihejci protuslove prorocima i 
Duhu Svetome. Usudili su se štetnom bezbožnošću pobijati Davidove 
Psalme koji se sa svom pobožnošću pjevaju u čitavoj Crkvi. Manihejci 
miječu tjelesno rođenje Krista Gospodina. Kažu da je Kristova muka i 
uskrsnuće bilo hinjeno, a ne pravo. U manihejaca ništa nije sveto, ništa 
neporočno i ništa istinito. 

Treba se čuvati manihejaca da kome ne naude. Valja ih prokazivati 
da se ne održe u kojem dijelu našega grada. Vama će, predragi, koristiti 
pred Gospodnjim sudom što naznačismo i što tražimo. Dostojno je da 
se vijenac i toga djela pridruži milostinjskoj žrtvi. Neka vam u svemu 
bude u pomoći Gospodin Isus Krist koji živi i kraljuje u vijeke vjekova. 
Amen. 


10. 
Studeni, 444. 


1. — Predragi! Čuvajući ustanove apostolske predaje sokolimo vas 
pastirskom skrbi da dan koji su apostoli očistili od bezbožnoga 
praznovjerja i posvetili milosrdnim djelima slavimo pobožnošću 
vjerskoga običaja. Time pokazujemo da kod nas živi otačka zapovijed i 
da otački nauk traje u našoj pobožnosti. Sveta je korist takve naredbe 
sjala ne samo u minulo doba već blista i u naše vrijeme. Što je 
apostolima koristilo da unište ispraznosti, nama koristi da uvećamo 
kreposti. 


Što je tako prikladno za vjeru i što tako odgovara pobožnosti kao 
kada se pomaže siromaštvo siromašnih, vodi skrb oko bolesnih, pritječe 
u pomoć bratskim potrebama i tuđom se mukom prisjećamo osobnoga 
položaja? U tome djelu jedino po istini onaj razlučuje koliko tko može i 
koliko ne može tko zna što je kome udijelio. Ne primaju se od Boga 
darovatelja samo duhovna bogatstva i nebeski darovi. Od Božje 
darežljivosti također potječe zemaljsko i materijalno imanje. Bog će s 
pravom tražiti račun za ono što nije prije svega dao da se posjeduje nego 
povjerio da se razdijeli. 


Moramo se, dakle, Božjim darovima služiti pravedno i mudro da 
tvar dobra djela ne bude uzrok grijeha. Bogatstvo je s obzirom na svoju 
vrstu i bit dobro. Najčešće koristi ljudskome društvu ako ga posjeduju 
dobroćudni i široki. Rasipnik ga ne rasipa niti škrtac skriva da propane 
ako se loše pohrani ili nerazumno raspe. 


2. — Pohvalno je izbjegavati neumjerenost i kloniti se štete 
sramnih pohota. Mnogi hvastavci odbijaju sakriti svoje bogatstvo. Kada 
dopru do obilja straše se prezrive i gnusne štedljivosti. Bogatstvo tih 
ljudi nije sretno. Njihovu štedljivost ne smijemo potvrđivati kada 
njihovo bogatstvo samo njima služi te njihova dobra ne pomažu 
nijednome siromahu. Ništa im bogatstvo ne koristi ako ne njeguju 
nijednoga bolesnika. Također im ništa ne koristi ako od preobilja 
njihovih velikih bogatstava zarobljenik ne stječe otkup, putnik utjehu, a 
prognanik pomoć. 

Spomenuti su bogataši siromašniji od svih siromaha. Gube dobitke 
koji bi im mogli biti vječni. Dok prijanjaju uz kratku upotrebu koja nije 
uvijek slobodna, ne hrane se nikakvim jelom pravednosti niti ikakvom 
slašću milosrđa. Izvana su sjajni, iznutra mračni. Bogati su vremenitim, 
siromašni vječnim. Ljudi koji od onoga što su spremili u zemaljske 
žitnice ništa ne pohrane u nebeske blagajne svoju dušu muče glađu i 


“obeščašćuju golotinjom. 


Možda pak ima takvih bogataša koji, doduše, obično ne pomažu 
nikakvim darivanjima crkvene siromahe, ali, zauzvrat, opslužuju druge 
Božje zapovijedi. Možda smatraju da im je oprostivo ako im između 
različitih zasluga vjere i poštenja nedostaje ta jedna krepost. Ipak je tu 
posrijedi takva vrlina da ostale bez nje, ako i postoje, ne mogu koristiti. 
Recimo da je netko vjeran, čist, trijezan. Također ga resi drugo sjajno 
ćudoređe. Međutim, ako nije milosrdan, ne zaslužuje milosrđe. 
Gospodin kaže: »Blaženi milosrdni jer će se njima Bog smilovati« (Mt 
DE7). 


Sin će čovječji doći u svome veličanstvu i sjesti na prijesto svoje 
slave. Skupit će se svi narodi i razdvojiti dobri i zli. Zbog čega će se 
pohvaliti koji budu stajali s desne strane? Radi djela dobrohotnosti i 
službe ljubavi. Isus Krist će procijeniti da je to njemu učinjeno jer je 
ljudsku narav učinio svojom. Zato se ničim nije razlučio od ljudskoga 
poniženja. Što će se predbaciti lijevima? Predbacit će im se nemar 
ljubavi, neljudska tvrdoća i zanijekano milosrđe siromasima. Kao da 
desni nemaju drugih vrlina ni lijevi ostalih uvreda! Na onome velikome 
i najvećem sudu takvom će se smatrati darežljiva dobrostivost ili škrta 
zloća da će stajati namjesto punine svih kreposti i za sažetak svih 
prijestupa. Jedni će se po jednome dobru uvesti u kraljevstvo, a drugi 
po jednome zlu poslati u vječni oganj. 


Predragi! Neka nitko sebi ne laska radi ikakvih zasluga dobroga 
života ako mu nedostaju djela ljubavi. Neka ne bude siguran u svoju 
tjelesnu čistoću tko se nije očistio nikakvim očišćenjem milostinje. 
Milostinja uništava grijehe, razara smrt i gasi kaznu vječnoga plamena. 
Tko ne donese plod milostinje, neće posjedovati nagraditeljevo 
oproštenje. Kaže Salomon: »Tko zatvara uši da ne čuje slaba, i sam će 
zazivati Gospoda, ali ga nitko neće uslišati« (Izr 21,13). Stoga i Tobija, 
Poučavajući svoga sina u pobožnim zapovijedima, kaza: »Od svoga 
imanja daji milostinju i ne odvrati svoje lice od nijednoga siromaha. To 
će postići da se od tebe ne otkloni Božje lice« (Tob 4,7). 

Ta krepost čini sve druge kreposti krepostima. Ona svojim 
dodatkom i samu vjeru »od koje živi pravednik« (Hab 2,4) i koja se 
naziva »mrtvom bez djela« (Jak 2,17) oživljava. Kao što je u vjeri razlog 
za djela, u djelima je snaga za vjeru. Apostol kaže: »Dok imamo 
vremena, činimo dobro svima, ali nadasve domaćima po vjeri. Ne 
malakšimo činiti dobro. U svoje ćemo vrijeme žeti« (Gal 6,10). Sadašnji 
je život vrijeme sjetve. Žetva je vrijeme naplate. Tada će svatko primiti 
plod zasijanoga srazmjerno obujmu svoga usjeva. Neka se nitko ne vara 
s obzirom na urod te sjetve. Ondje će se više mjeriti mjera duša nego 
troškova. Neznatno će toliko uzvratiti od neznatnoga koliko veliko od 
velikoga. 


Predragi! Zbog rečenoga udovoljimo apostolskim odredbama. 
Budući da se naredno skupljanje obavlja onoga dana, svi se pripravite 
za tu dragovoljnu pobožnost. Tako će svatko imati po svojoj 
mogućnosti dijela u nadasve svetome doprinosu. Sama će milostinja 
moliti za vas, ali i oni koje će pomoći vaši darovi. Tako ćete uvijek biti 
sposobni za svako dobro djelo u Kristu Isusu našemu Gospodinu koji 
živi i vlada kroz beskrajne vijeke vjekova. Amen. 


11. 
Poslije g. 445. (2) 


1. — Predragi! Poučile su nas božanske zapovijedi i apostolske 
uredbe da svaki čovjek koji se nalazi u ovoživotnim pogiblima kroz 
smilovanje mora tražiti Božje milosrđe. Jer koja će nada podignuti pale 
ili koje će liječenje iscijeliti ranjene ako milostinja ne oprosti grijehe i 
ako potrebe siromaha ne postanu lijek za prijestupe? Gospodin je 
rekao: »Blago milosrdnima jer će se Bog njima smilovati« (Mt 5,7). 
Stoga Gospodin pokazuje da će se sve ispitivanje kojim će nazočno 
Veličanstvo suditi sav svijet vagati s takvom rasudbom da će se jedino 
pretresati obilježba djela u odnosu na siromahe. Bezbožnima se sprema 
gorenje s đavlom, a dobrostivima vladanje s Kristom. Koja djela neće 
ondje izaći na srijedu? Što se skriveno neće otkriti gdje se nitko »neće 
dičiti da ima čisto srce te da je čist od grijeha« (Izr 20,9)? 


Međutim, »milosrđe će se izdići nad sud« (Jak 2,13). Darovi će 
blagosti nadvisiti svaku pravednu naplatu. Sav će se smrtnički život i sva 
djelotvorna različitost vagati pod uvjetom slijedećega pravila: neće se 
spominjati nijedno zlodjelo gdje se Spasiteljevim priznanjem ustanove 
djela ljubavi. Lijevi nisu samo ono počinili što će im se predbaciti. 

Bit će poučeni da im je tuđa ljudskost. Također nisu bili daleko od 
drugih grijeha. U mnogome su krivci. Unatoč tome, osudit će se prije 
svega zato što svoja zlodjela nisu »otkupili milostinjom« (Dan 4,24). 


Svojstvo je najtvrđega srca da ga ne dira nikakva bjednička 
nevolja. Tko posjeduje obilje da može pomoći, ali ne pomaže bijedna, 
jednako je bezbožan kao i onaj tko tlači slaba. Koje ufanje ostaje 
grešniku koji se ni stoga ne želi smilovati da sam »stekne milosrđe« (Mt 
2,1)? 


Predragi! Sam sebi u prvome redu je zao tko drugome nije dobar. 
Svojoj duši šteti koji koliko može tuđoj ne pritječe u pomoć. U bogatih 
je i u siromaha jedna narav. Osim toga, za ljudsku krhkost ne postoji 
nikakva sigurna sreća kad je u pitanju dobro. Nema čovjeka koji se ne 
mora bojati da može upasti u što drugi zapadaju. U svim ljudima valja 
uočiti promjenljivu i raspadljivu smrtnost. Treba svome rodu za opći 
položaj uzvratiti društvenim osjećanjem. Čovjek je dužan plakati s 
ucviljenima, s rastuženima jecati, svoje blago dijeliti s potrebnima, 
uslugom se zdrava tijela saginjati do onoga koji leži bolestan, u svome 
jelu naznačiti dio za gladne, vjerovati da sam zebe u bijednoj golotinji 
onih što drhte. Tko otklanja vremenitu patničku bijedu, umiče vječnoj 
grešničkoj patnji. 


2. — Predragi! Sveti su Oci providonosno i pobožno odredili da u 
raznim vremenima postoje stanoviti dani koji na javno skupljanje 
pozivaju pobožnost vjernoga puka. Tko god traži pomoć redovito se 
utječe Crkvi. Stoga valja obaviti prema mogućnosti mnogih drago- 
voljno i sveto skupljanje koje će predstojničkom skrbi poslužiti nužnim 
izdacima. Vjerujemo da vas skori dan poziva na željkovani plod toga 
djela. U tu su vas svrhu ražarili naši poticaji. U crkve svojih općina 
donesite u prvu narednu subotu milodare. Ali kako »Bog ljubi radosna 
darovatelja« (2 Kor 9,7), neka nitko sebi ne nalaže više nego što 
dopušta njegovo imanje. Neka svatko bude pravedan sudac između 
sebe i siromaha. Veselo i sigurno smilovanje neka otkloni nepovje- 
renje. Tko pomaže potrebnome, neka razumije da Bogu daje što 
udijeljuje. 

Imanja, dakako, nisu jednaka. Međutim, zasluga može biti ista ako 
među različitim prinesenim količinama u nikoga ljubav nije manja nego 
mogućnost. Kod Boga »nema osobnoga razlikovanja« (Ef 6,9). Bog 
jednako prima bogatašev i siromahov dar. On zna što je pojedincima 
dao, a što nije dao. Na dan se naplate neće suditi oblik doprinosa već 
kakvoća volje. Po Kristu našemu Gospodinu. 

PROPOVIJEDI 
O PROSINACKIM KVATRAMA 


12. 
17. XII. 450. 


1. — Ako, predragi, vjerno i mudro shvatimo početak svoga 
stvaranja, ustanovit ćemo kako je čovjek sazdan »na Božju sliku« (Post 
1,27) da nasljeduje svoga Stvoritelja. Naravno se dostojanstvo našega 
roda sastoji u tome da u nama kao u kakvome zrcalu blista lik božanske 
dobrostivosti. Spasiteljeva nas milost svednevice obnavlja u tome liku 
jer se u drugome Adamu uzdiže što je u prvome palo. Našoj je pak 
obnovi razlog jedino Božje milosrđe. Boga ne bismo ljubili, da on nas 
nije »prije ljubio« (1 Iv 4,10) i da nije svjetlom svoje istine raspršio 
tmine našega neznanja. Navješćujući to po svetome Izaiji Gospodin 
kaže: »Slijepe ću dovesti na put koji nisu poznavali i učinit ću da idu 
stazama koje nisu znali. Tmine ću im pretvoriti u svjetlo i neravno u 
ravno. Te ću im riječi upraviti i neću ih ostaviti« (Iz 42,16). I opet kaže: 
»Našli su me koji me nisu tražili. Javno se ukazah ljudima koji za me ne 
pitahu« (Iz 65,1). 

Apostol Ivan uči kako se to ispunilo. Veli: »Znamo da je do- 
šao Božji Sin i dao nam razum da spoznamo Istinitoga te bu- 
demo u njegovom istinitome Sinu« (1 Iv 5,20). Opet kaže: »Mi, dakle, 
ljubimo jer je Bog prije nas ljubio« (1 Iv 4,19). Prema tome, Bog nas 
obnavlja na svoju sliku jer nas ljubi. Da u nama nađe lik vlastite 

dobrote, Bog daje čime se vrši što činimo. On upaljuje svjetiljke naših 
pameti. Ražaruje nas plamenom svoje ljubavi. Tako ljubimo njega i sve 
što on ljubi. 

Među ljudima je tek ono prijateljstvo čvrsto koje se uspostavi 
sličnim načinom života. Unatoč tome, često voljna jednakost teži 
prema zlim osjećajima. Koliko li stoga moramo željeti i nastojati da se u 
ničemu ne razlikujemo u odnosu na ono što je Bogu milo! O Bogu kaže 
profok: »Gnjev je u njegovoj srdžbi, a život u volji« (Ps 29,6). U nama 
drukčije neće biti dostojanstvo božanskoga veličanstva osim ako 
nasljedujemo njegovu volju. 


2. — Gospodin kaže: »Ljubi Gospodina Boga svoga iz svega svog 
srca i sve svoje duše«. Također veli: »Ljubi svoga bližnjega kao samoga 
sebe« (Mt 22,37-39). Neka stoga vjerna duša prihvati nepresušnu ljubav 
svoga Stvoritelja i ravnatelja. Neka se u potpunosti podloži volji onoga 
u čijim djelima i sudovima ništa nije bez istinite pravednosti ni 
milosrdne blagosti. 

Recimo da nekoga more veliki napori i mnoge suprotivštine. Ipak 
je dobar razlog za podnošenje onome koji zna da ga nezgode 
popravljaju ili iskušavaju. Odanost pak te ljubavi nije savršena ako se 
ne ljubi bližnji. Pod nazivom bližnji ne smiju se podrazumijevati samo 
ljudi koje s nama veže prijateljstvo ili srodstvo već naprosto svi s kojima 
posjedujemo zajedničku narav bili oni neprijatelji, sudruzi, slobodnjaci 
ili robovi. Jedan nas je Stvoritelj oblikovao, jedan Stvoritelj zadahnuo 
dušom. Svi se služimo istim nebom, zrakom, danima i noćima. Neki su 
ljudi dobri, drugi zli. Ovi su pravedni, oni nepravedni. Ipak Bog sve 
dariva. Svima je dobrostiv. Tako o Božjoj providnosti rekoše apostoli 
Pavao i Barnaba: »Bog je u pređašnjim naraštajima svim narodima 
dopustio ići vlastitim putovima. Nije ih ostavio bez svjedočanstva o 
samome sebi. Činio im je dobro. S neba je davao kišu i plodna vremena. 
Naša je srca punio jelom i veseljem« (Dj 14,16-17). 

Širina nam je kršćanske milosti pružila uzvišenije pobude da 
ljubimo bližnjega. Ta se milost rasprostire po svim djelovima 
cjelokupne zemlje. Nijednoga čovjeka ne vodi u očaj. Uči da nikoga ne 
smijemo zanemariti. Gospodin s pravom naređuje da »ljubimo 
neprijatelje« i da se molimo za »progonitelje« (Mt 5,44). On svaki dan 
iz svih naroda »ucjepljuje« u svete grane svoje masline mladicu »divlje 
masline« (Rim 11,17). Neprijatelje izmiruje, tuđince posinovljuje, 
bezbožne opravdava. To ostvaruje da se »pokloni svako koljeno 
nebesnika, zemaljskih stanovnika i podzemnika te da svaki jezik 
ispovijedi kako je Gospodin Isus u slavi Boga Oca« (Fil 2,10-11). 

3. — Ukoliko, dakle, Bog hoće da budemo dobri jer je on dobar, 
moraju nam se u svemu sviđati njegovi sudovi. Ako mu ne 
zahvaljujemo na svemu, da li je to išta drugo nego ga djelomice kuditi? 
Ljudska se ludost češće usuđuje mrmljati protiv Stvoritelja ne samo 
zbog oskudice već i radi obilja. Tuži se kada nešto nema pri ruci. Čak je 
nezahvalna ako je čega na pretek. 


Gospodar se obilne žetve našao u neprilici zbog svojih prenatrpa- 
nih žitnica. Tužio se radi obilja uroda. Nije se veselio obilju plodova već 
se jadao na nisku cijenu. Ako je zemlja kod primanja sjemena bila 
škrtija i ako su loze i masline tekle manjim urodom, optužuje se godina i 
kude počela. Ne oprašta se ni zraku ni nebu. Međutim, vjerne i 
pobožne učenike Istine ništa više ne preporuča i ne štiti nego 
neprestane i trajne pohvale Bogu. Apostol kaže: »Uvijek se radujte, 
molite bez prekida, za sve zahvaljujte. To je Božja volja u Kristu Isusu, 
među vama svima« (1 Sol 5,16-18). 


Kako možemo biti dionici te odanosti ako promjenljivost događaja 
ne vježba postojanost duha te se ljubav upravljena prema Bogu u sreći 
ne uzoholi niti iščezne kada nastupe poteškoće? Neka nam se sviđa što 
se Bogu dopada. Radujmo se svakoj mjeri Božjih darova. Tko se dobro 
služi velikim, neka se dobro služi i skromnim. Za nas se vodi briga 
obiljem i ograničenjem. U duhovnim nas dobrima neće tištiti oskudica 
uroda ako ne usahne duhovna plodnost. Neka na njivi srca nikne što 
zemlja nije dala. 


Predragi! Biljeg svake godine koristi svim pobožnim djelima. 
Vremenita poteškoća ne sprječava kršćansku dobrostivost. Gospodin je 
znao napuniti »posude što ih je gostoljubiva udovica ispraznila iz ljubavi 
prema njemu« (1 Kr 17,9-16). Također je znao vodu pretvoriti u vino. 
Isto je tako znao malim brojem kruha nasititi tisuće gladnih ljudi. 
Gospodin sebe hrani u svojima. Mogao je uvećati što je davao. Može 
uzimljući i umnožiti. ' 

4. — Nadasve se troje odnosi na vjersko djelovanje. To je 
»molitva, post i milostinja« (Tob 12,8). Da se to vrši, svako je vrijeme 
Prikladno. Ipak se navedeno mora s više žara obaviti u doba koje kao 
Posvećeno primismo od apostolskih predaja. Takav je i ovaj dvanaesti 


mjesec. Donosi običaj davne uredbe da marljivije obavimo ono troje o 
čemu sam govorio. 


223 


Molitvom se ište Božje pomilovanje, postom gasi putena pohota, 
»milostinjom se otkupljuju grijesi« (Zah 8,19). Istodobno se svime tim u 
nama obnavlja Božja »slika« (Post 1,27). Pretpostavka je da smo uvijek 


spremni Boga slaviti te se bez prekida brinuti oko svoga očišćenja, a 
imamo trajnu nakanu pomagati bližnjega. 


Predragi! To trostruko opsluživanje sadrži učinke svih kreposti. 
Navedeno troje vodi do Božje »slike i sličnosti« (Post 1,26-27). Čini nas 
neodvojivima od Duha Svetoga. U molitvama se održava ispravna 
vjera, postom nevini život, u milostinji dobroćudna duša. 


U srijedu i petak postimo. U subotu ćemo kod svetoga apostola 
Petra proslaviti bdjenje. Petar će svojim zagovorima pomoći naše 
molitve, postove i milostinje. Po Gospodinu našemu Isusu Kristu koji s 
Ocem i Duhom Svetim živi i kraljuje u vijeke vjekova. Amen. 


13. 
15. XII. 440. 


Predragi! Pastirskom brižljivošću naviještamo ono na što nas 
opominje vremensko doba i običaj naše pobožnosti. Treba proslaviti 
post dvanaestoga mjeseca. Postom se za dovršeno skupljanje svih 
plodova najdostojnije prikazuje Bogu, njihovu darovatelju, žrtva 
uzdržljivosti. Što može biti učinkovitije od posta čijim se obavljanjem 
prinosimo Bogu i, opirući se đavlu, svladavamo laskave poroke? Post je 
uvijek hrana kreposti. Iz uzdržljivosti izlaze čiste misli, razumne 
odluke, spasonosne namjere. Po dragovoljnim teškoćama tijelo umire 
pohotama, a duh se obnavlja po krepostima. Spas se naših duša ipak ne 
postiže samim postom. Stoga neka naš post bude milosrđe prema 
siromasima. Isplatimo vrlini što otkinemo od požude. Uzdržavanje 
onoga tko se trapi, neka bude pomoć siromašnome. Nastojmo hraniti 
udovice, koristiti siročadi, tješiti tužne, miriti raskolne. Primite 
putnike, pomozite potlačena, obucite gola, njegujte bolesna. Tko među 
vama od pravedna truda prinese Bogu, izvoru svih dobara, žrtvu te 
ljubavi, od Boga zaslužuje primiti nagradu nebeskoga kraljevstva. 


U srijedu i petak postimo. U subotu zajedno bdijmo kod svetoga 
Petra apostola da njegovim zaslugama kao potporom uzmognemo 
postignuti što molimo. Po Kristu Gospodinu našemu, 

14. 
14. XII. 441. 


1. — Predragi! Radnici smo na Gospodnjoj njivi. Treba da 
razborito i budno obrađujemo duhovnu oranicu te se veselimo plodu 
svetih djela. Ustrajnom marljivošću nastojmo izvršiti što se mora učiniti 
u propisanim vremenima. Ako se to u lijenoj dokolici i ustajalom 
nehaju zanemari, naša zemlja neće roditi nikakvim plemenitim rodom. 
Prekrita dračem i babinim zubom neće dati što se sprema u žitnice nego 
što se spaljuje u ognju. 


Predragi! Uz Božju milost koja »rosi odozgo« (Iz 45,8) tu njivu 
učvršćuje vjera, oru postovi, ograđuju milostinje, oplođuju molitve. 
Tako među našim nasadima i navodnjavanjima neće niknuti korijen 
nikakve gorčine. Neka se ne pojavi rast bilo kojega štetnog roda. Pošto 
se ukloni svako grešno sjeme, ojačat će radosni plod vrline. Pobožnost 
nas u svako doba potiče na taj oprez. Ipak u ove dane koji su na 
zaseban način određeni za taj posao valja probuditi veću srčanost i 
žarču brigu. Mora se oglasiti što je pobožno činiti jer je bezbožno 
zanemariti što se propovijedalo. 


2. — Znamo da je vaša ljubav vjerskom odlukom spremna na post 
dvanaestoga mjeseca. Potičemo vas da ga, uz Kristovu pomoć, zajed- 
nički proslavimo. Opominjemo da svatko blista u dobrim djelima po 
mjeri koju je primio od Boga. Naše neprijatelje muči naše posvećenje. 
Stoga u ove dane za koje znaju da su nam dati radi većega opsluživanja 
snažnije bjesne i tankoćutnijim lukavstvom vrebaju u zasjedi. U jedne 
unose strah od pomanjkanja radi većih izdataka. U druge ubacuju tugu 
zbog napora od posta. Tako mnoge udaljuju od udjela na ovoj 
pobožnosti. 


: Predragi! Neka protiv tih napasti u nama bdije pozornost pobo- 
žnoga srca i neka se iz kršćanskih pameti uklone nevjerne misli. Maleno 


. je što je siromahu dovoljno. Nije teško ni njegovo jelo ni odijelo. 


Priprosto je za čim gladni i priprosto za čim žeđa. Golotinja koju treba 
pokriti ne traži da se ukrasi. 


Naš je Gospodin nadasve blagi sudac naših djela. Također je 
blagonakloni procjenitelj. Nagradom će uzvratiti za čašu hladne vode. 
Gospodin je pravedni motrilac duša. Zato neće jedino nagraditi djelo 
Već i osjećaj djelatnika. 

15. 
13. XII. 442. 


1. — Predragi! S pouzdanjem vas potičemo na pobožna djela jer 
nas iskustvo uči da drage volje prihvaćate ono na što upozoravamo. 
Znadete — i Bog to uči — da će vam opsluživanje božanskih zapovijedi 
koristiti za vječnu radost. Kada treba ispuniti naredbe, ljudska se 
tromost često umara i u mnogome se zbog nepostojanosti svoje slaboće 
ranjava. Stoga nam je milosrdni i blagi Gospodin udijelio pomoći s 
kojima možemo postignuti oproštenje. Jer tko bi mogao izbjeći tolike 
svjetovne mamce, tolike đavolske zasjede i tolike pogibelji vlastite 
nepostojanosti ako nas blagost vječnoga Kralja radije ne bi popravljala 
nego slala u propast? 


Pođimo od već otkupljenih i preporođenih koji su već postali 
sinovi svjetla. I oni se nalaze u ovome svijetu koji je »sav položen u 
zlo« (1 Iv 5,19). Dok raspadljivim i vremenitim laskaju putenoj 
slabosti, ove dane ne mogu prebroditi bez iskušenja. Nitko ne dolazi 
posve lako do pobjede bez krvi. Ako posred mnogih neprijatelja i 
čestih bojeva i ostane pošteđen od smrti, nije zaštićen od rane. Često 
dopanu rana borci koji ratuju s nevidljivim neprijateljem. Kada treba 
liječiti te rane, prije svega moramo upotrijebiti lijek ovih triju lijekova: 
ustrajnost u molitvi, trpljenje u postu i darežljivu milostinju. Ako se 
to zajedno vrši, Bog se umilostivljuje, grijeh ništi i napasnik tjera. 
Vjerna se duša uvijek mora pasati tim pomagalima. Ipak je dužna za 
njima žarče posegnuti kada nastupe dani koji su upravo uspostavljeni 
radi tih pobožnih dužnosti. 


2. — U taj red također pripada svečani post ovoga dvanaestoga 
mjeseca. Ne smijemo ga zanemariti jer se preuzeo iz starozavjetne 
stege te bi se brojio u ono što je prestalo važiti kao što je slijedeće: 
razlikovanje jela, raznovrsna pranja kao i žrtvovanje ptica i životinja. 
Dokrajčeno je što je bilo slika budućih zbilja. Ispunilo se što je 
predskazivano. Milost pak Novoga zavjeta nije otklonila korist posta. 
Pobožnim je opsluživanjem prigrlila činjenicu da uzdržljivost uvijek 
koristi tijelu i duši. 

Kao valjano ostaje u kršćanskoj svijesti: »Klanjat ćeš se Gospodinu 
Bogu svome i samo ćeš njemu služiti« (Mt 4,10). Isto vrijedi za izreke: 
»Ljubit ćeš Gospodina Boga svoga od svega svoga srca, a bližnjega ćeš 
ljubiti kao samoga sebe« (Mt 22,37.39). Isto važi za ostale slične 
zapovijedi. Također nikakvo tumačenje ne odbija što se u starozavjet- 
nim knjigama naređuje o posvećenju i iscjeljenju koje pruža post. 

U svako nas doba i u svim životnim danima ovoga vijeka postovi 
snaže protiv grijeha. Postovi pobjeđuju pohote, odbijaju napasti, lome 
oholost, blaže gnjev. Sve osjećaje dobre volje hrane do zrelosti 
posvemašnje vrline. Pri tome je uvjet da ljudi koji poste u zajedništvo 
prime dobrohotnu ljubav te se razborito vježbaju u djelima milosrđa. 
Post bez milostinje nije toliko očišćenje duše koliko tjelesno mučenje. 
Post radije treba vezati uz škrtost nego uz uzdržljivost kada netko tako 
posti od jela da posti i od pobožnosti. 


Predragi! Neka naši postovi obiluju obilnim plodovima i neka su 
dobrostivo plodni prema Kristovim siromasima. Neka srednje imućni 
ne oklijevaju u tome djelu jer je neznatno što mogu odvojiti od svoga 
posjeda. Bogu je poznat svačiji imutak. Pravedni nadzornik zna od koje 
mjere tko što daje. Različito bogatstvo ne može izdavati iste izdatke. 
Ipak zasluga redovito izjednačuje što je nejednako darom. I ondje može 
biti isti duh gdje je nejednak posjed. 


Da uz blagu Božju pomoć to učinimo, postimo u srijedu i petak. 
U subotu proslavimo bdjenje kod svetoga Petra apostola. Pomognuti 
njegovim molitvama zaslužit ćemo u svemu Božje milosrđe. 


16. 
12. XII. 443. 


1. — Predragi! Uzvišenost Božje milosti svakodnevno u kršćan- 
skim srcima čini da se svaka naša želja sa zemaljskoga prenese na 
nebesko. Ali i sadašnji život provodimo po Stvoriteljevoj snazi. 
Njegovom se providnošću održava ukoliko jedan te isti dijeli zemaljsko 
i obećava vječno. Dužni smo Bogu zahvaljivati za nadu buduće sreće 
kojoj hrlimo po vjeri. Moramo zahvaliti što se dižemo do postignuća 
takve priprave. Jednako moramo častiti i slaviti Boga i za blagodati 
koje postižemo tijekom pojedinih godina. Bog je od početka tako zemlji 
udijelio plodnost i tako utvrdio zakone u svim klicama i sjemenju što 
donosi plod da nikada ne zapušta svoja određenja. U stvorenim 
zbiljama trajno ostaje blago Stvoriteljevo ravnanje. Sve je što usjevi, 
vinogradi i masline rode za ljudsku uporabu poteklo od darežljivosti 
božanske dobrote. Ta dobrota uz raznoliku kakvoću počela blago 
pomaže nesigurne seljačke radove. Stoga nam na korist služe vjetrovi i 
kiše, studen i vrućina, dani i noći. Ljudska pamet ne bi sama bila 
dovoljna da dođe do učinka svojih djela kada Gospodin ne bi dao rast 
nasadima i običnome navodnjavanju. Radi toga je potpuno čestito i 
pravedno da i sami druge pomognemo od onoga što je nama milosrdno 

udijelio nebeski Otac. Ima mnogo ljudi koji nemaju nikakav dio u 
njivama, vinogradima i maslinama. Njihovu siromaštvu valja doskočiti 
od obilja koje je Gospodin dao. Tako će i oni s nama Boga slaviti za 
zemljinu plodnost. Neka se vesele da je posjednicima bilo dato što je 
postalo zajedničko siromasima i putnicima. 


Blažena je žitnica i dostojna umnoženja svih plodova iz koje se siti 
glad potrebnih i nemoćnih i iz koje se uklanja potreba putnika ili 
podupire želja slaboga. Božja je pravednost dopustila da navedeni trpe 
različite tegobe kako bi jadne okrunila za strpljivost, a milosrdne za 
dobrostivost. 


2. — Predragi! Sva su vremena prikladna za spomenuto djelo. Ipak 
je ovo sadašnje doba najvažnije i najzgodnije. Naši su sveti Oci, 
božanski nadahnuti, odredili post dvanaestoga mjeseca da se Bogu 
nakon završenoga skupljanja svih plodova posveti bogoslužno uzdrža- 
vanje. Tako će svatko sebi dozvati u pamet da se na taj način služi 
obiljem da u odnosu na se bude uzdržaniji, a izdašniji kada je riječ o 
siromasima. 

Za grijehe je najdjelotvornija molitva, milostinja i post. Do 
božanskih se ušiju hitro penje prošnja koju uzdižu takvi potpornji. Piše: 
»Milosrdan čovjek dobro čini svojoj duši« (Izr 11,17). Pojedincu nije 
ništa tako vlastito kao ono što troši na bližnjega. Dio ovozemnih 
bogatstava koja se daju potrebnima prelazi u vječna bogatstva. Iz te se 
darežljivosti rađaju blaga koja ne umanjuje nikakva uporaba. Neće ih 
moći oskvrnuti nikakva raspadljivost. »Blaženi milosrdni jer će se njima 
smilovati Bog« (Mt 5,7). Bog će im biti najveća nagrada kao što je i 
oblik naređenja. 


= 3. — Predragi! Spomenuta nas djela sve više preporučuju Bogu. 
Naš je dušmanin željan štete i vrstan kada je treba nanijeti. Nema 
sumnje da ga žestoki ostani zavisti potiču da ljude koje otvorenim i 
krvavim progonstvima ne smije napasti jer za to nema dopuštenja 
iskvari krivim ispovijedanjem kršćanskoga imena. Za to djelo pri ruci 
ima krivovjernike koji mu služe. Krivovjernici su skrenuli s katoličke 
vjere. Podložni su đavlu koji čini da se pod raznim zabludama bore u 
njegovim taborima. 

Đavao se poslužio zmijom da prevari prve ljude. Krivovjerničke je 
jezike naoružao otrovom svoje neistine da zavede pravedničke duše. 
Ipak se, predragi, uz Božju pomoć opiremo pastirskom brižljivošću tim 
zasjedama. Unaprijed pazimo da tko ne propadne od svetoga stada. 

Opominjemo vas očinskim upozorenjem da otklonite bezbožne usne i 
prijevarni jezik. Prorok moli da se »oslobodi« (Ps 119,2) njegova duša. I 
blaženi Apostol kaže: »Njihova riječ gmiže kao rak« (2 Sol 2,17). 
Krivovjernici se ponizno ušuljaju, laskavo zarobe, meko vežu, krišom 
ubijaju. 

Spasitelj je prorekao: »Doći će pod ovčijim runom, ali su iznutra 
grabežljivi vuci« (Mt 7,15). Međutim, kako ne mogu prevariti istinske i 
jednostavne ovce, svoj bjes prekrivaju Kristovim imenom. U tima je 
svima na djelu neprijatelj pravoga prosvjetljenja. On se »preinačuje u 
glasnika svjetla« (2 Kor 11,14). 


Bazilid je vješt đavlovom vještinom, a Marcion njegovom 
umnošću. Sabelije djeluje pod đavlovim vodstvom. Fotina strmoglavl- 
juje taj ravnatelj. Arije služi njegovoj vlasti. I Eunomije stajaše na 
usluzi đavlovu dahu. Pod đavlovim je predsjedanjem od crkvenoga 
jedinstva otpala čitava četa navedenih živina. Od istine se odmetnula 
pod tim učiteljem. 


4. — Đavao drži mnogovrsno prvenstvo u svim pokvarenostima. 
Ipak je u manihejskoj ludosti sebi sagradio utvrdu. U manihejcima je 
našao najprostraniju palaču u kojoj se oduševljenije brani. Tu ne 
posjeduje samo jednu vrst zloće već općenito i istodobno mješavinu svih 
zabluda i bezboštava. Poganska bezbožnost, slijepilo putenih Židova, 
nedopušteno u tajnama magičke vještine te svetogrđe i bogohulstvo 
svih krivovjerja: sve se to kao kakav mulj uz smjesu svih nečistoća slilo 
kod manihejaca. 


Bilo bi predugo iznositi sva maniheistička bezboštva i sramote. 
Mnoštvo zlodjela nadilazi obilje riječi. Dovoljno je tek nešto od toga 
naznačiti. Tako možete po onome što čujete prosuditi i ono što iz 
stidljivosti izostavljamo. Kod manihejaca su svetinje užasne i nečasne. 
Gospodin ih htjede očitovati našoj istrazi. O tome ne šutimo da tko ne 
misli kako smo kod toga povjerovali sumnjivoj glasini i neprovjerenim 
mišljenjima. 

1 Sa mnom su se sastali biskupi i svećenici. Na isti su sastanak došli 
kršćanski muževi i plemenitaši. Zapovjedili smo da se pojave 
maniheistički »odabranici« i »odabranice«. Oni su mnoge pojedinosti 
iznijeli o iskvarenosti svoga učenja i običaju vlastitih svečanosti. Odali 
SU 1 onaj zločin koji se bez stida ne iznosi. O njemu se tragalo sa svom 
brigom kako ne bi ostalo ništa sumnjivo ni vjernima ni opadačima. 
Bile su nazočne sve osobe koje su počinile nečuveno zlodjelo. Tu je 

bila djevojčica s najviše desetak godina, dvije gospođe koje su je hranile 
i spremile za spomenuti zločin. Bio je prisutan i mladić koji je oskvrnuo 
djevojčicu. Tu se nalazio i njihov biskup koji je naredio gnusno nedjelo. 


Svi su navedeni jedno te isto iskazali. Otkriveno je prokletstvo koje 
su naše uši jedva mogle podnijeti. O tome otvorenije ne govorimo da ne 
uvrijedimo čiste uši. Dostatne su isprave o počinjenome. Iz njih 
najpotpunije izlazi da se u maniheističkoj sljedbi ne nalazi nikakav stid, 
nikakvo poštenje i gotovo nikakva čistoća. Kod manihejaca je zakon 
laž, đavao vjera, žrtva sramota. 


5. — Predragi! Manihejci su skroz ogavni i opasni. Poremećaji u 
drugim krajevima nama su ih doveli u većemu broju. Posve ih isključite 
iz svoga prijateljstva. Vi se, žene, nadasve uzdržite od njihova 
poznanstva i razgovora. Inače ćete, dok se neopreznim slušanjem 
veselite čudesnim pričanjima, upasti u đavlije zasjede. Đavao zna da je 
prvoga čovjeka zaveo ženinim ustima. Iz rajske je sreće izbacio sve 
ljude po ženskoj povjerljivosti. Sada sigurnijom lukavošću postavlja 
zamku vašemu rodu. Tako će one koje uspije namamiti preko 
službenika svoje neistine lišiti i vjere i stida. 


Predragi! Slijedeće vas molim vrućom molbom: našoj skrbi vjerno 
dojavite ako tko od vas sazna gdje manihejci stanuju, gdje poučavaju, 
koga posjećuju i u čijem se društvu odmaraju. Malo koristi ako 
manihejci, po zaštiti Božjega Duha, koga od vas nisu zarobili, ali se 
neuhvaćeni ne pomiče kada dozna da su druge zasužnjili. Protiv 
zajedničkih neprijatelja za zajednički spas svi moraju posjedovati jednu 
te istu budnost. Inače bi rana jednoga uda mogla zaraziti ostale udove. 
Ljudi koji smatraju da s ne smije odati manihejce, na Kristovu će sudu 
biti krivi za šutnju pa makar se nisu pristankom zarazili. 


6. — Stoga prionite uz pobožni žar vjerske skrbi. Neka se protiv 
najpomamnijih dušmana duša probudi briga svih vjernika. Milosrdni 
nam je Bog zato odao stanoviti dio štetnih ljudi da očitovana pogibelj 
potakne mar za oprezom. Nije dosta što je učinjeno. Valja proslijediti 
isto istraživanje koje će, uz Gospodnju pomoć, omogućiti da ispravni 
ostanu čitavi, ali isto tako da se od zablude odvrate mnogi koje je 
prevarilo đavolsko zavođenje. Vaše se molitve, milostinje i postovi 
svetije prinose milosrdnome Bogu po samoj toj pobožnosti kada se i to 
djelo vjere pridruži ostalim pobožnim dužnostima. 

Postimo, dakle, u srijedu i petak. U subotu proslavimo bdjenje kod 
svetoga apostola Petra koji je nazočan. Iskusili smo i vjerujemo da on 
bez prekida stavlja pastirske straže za ovce koje mu je Gospodin 
povjerio. Petar će svojim molitvama isprositi da Božja Crkva koju je 
ustanovilo njegovo propovijedanje bude slobodna od svake zablude. Po 
Kristu našemu Gospodinu. 


17. 
17. XII. 444. 


1 — Predragi! Starozavjetni crkveni nauk pruža veliku korist 
svečanim evanđeoskim naredbama kada se nešto iz drevnoga naređenja 
prenese u novo opsluživanje. Sama crkvena pobožnost pokazuje da 
Gospodin Isus »nije došao dokinuti Zakon nego ispuniti« (Mt 5,17). 
Prestale su naznake koje su najavljivale dolazak našega Spasitelja. 
Minule su slike. Otklonila ih je nazočnost Istine. Ono pak što je 
ustanovila pobožna razložitost da ravna ćudoređem i zbog jednostavno- 
ga bogoštovlja i kod nas ostaje na snazi u istome obliku u kojemu je 
ustanovljeno. Što je u skladu s oba Zavjeta nije pretrpjelo nikakvu 
promjenu. U to spada i svečani post dvanaestoga mjeseca. Sada ga 
slavimo godišnjim običajem. Istinita je pravednost i pobožnost zahvaliti 
božanskoj darežljivosti na plodovima što ih je za ljudsku uporabu dala 
zemlja u skladu s određenjem najviše pravednosti. 


. Pokažimo da to činimo spremnim duhom. U tu svrhu treba 
prigrliti uzdržljivost posta kao i brigu oko milostinje. Tako će iz tla 
našega srca niknuti klica pravednosti i plod ljubavi. Zaslužit ćemo 
Božje milosrđe ako se smilujemo njegovim siromasima. Da Boga 
umilostivimo, najučinkovitija je prošnja koju pomažu pobožna djela. 
Tko od potrebita ne otkloni svoju dušu, brzo prema sebi okreće 
Gospodnje uho. Gospodin kaže: »Budite milosrdni kao što je milos- 
rdan i vaš Otac. Oprostite pa će se i vama oprostiti« (Lk 6,36). Što je 
dobrostivo kao ta pravednost? Što je tako blago kao naknada gdje se 
sučeva presuda polaže u vlast suđenoga? Krist kaže: »Dajte i vama će 
se dati« (Lk 6,38). Tako se brzo udaljuje nevjerna zabrinutost i 
oklijevanje škrtosti da sigurno čovjekoljublje udijeljuje što Istina 
obećaje i što će uzvratiti. 


2. — Budi, kršćanski darovatelju, postojan! Daj što primiš, posij 
što ćeš žeti i raspi što skupljaš. Ne boj se troška i ne uzdiši za nesigurnim 
dobitkom. Kada razdaš svoje blago, ono se uvećava. Žudi za 
pravednom dobiti milosrđa i nastoj oko trgovine vječnoga probitka. 

Tvoj Darovatelj želi da i sam budeš dobrotvor. Onaj koji daje da imaš, 
naređuje da dijeliš. Veli: »Dajte i vama će se dati« (Lk 6,38). Moraš 
prigrliti i pohvaliti uvjet toga obećanja. Ni ti »ne posjeduješ što nisi 
primio« (1 Kor 4,7). Moraš pak imati što ćeš dati. 


Tko, dakle, ljubi novac i želi svoje bogatstvo povećati pretjeranim 
obujmom, neka se radije bavi navedenom svetom dobiti. Neka se 
bogati spomenutom lihvarskom vrstom. Neka se ne koristi nuždom 
ljudi u nevolji. Inače će po prijevarnim dobicima upasti u zamke 
neoprostivih dugova. Neka bude vjerovnik i kamatnik kod onoga koji 
kaže: »Dajte i dat će vam se. Kojom mjerom budete mjerili, istom će 
vam se mjeriti« (Lk 6,38). 


Prema sebi je nevjeran i nepravedan tko ne želi vječno posjedovati 
za što drži da se mora ljubiti. Ma što dodao, očuvao, i zgrnuo, iz ovoga 
će svijeta otići kao siromah i prosjak. Kaže prorok David: »Kada umre, 
neće sve uzeti. S njime neće sići slava njegove kuće« (Ps 48,18). Da je 
bio dobrostiv vlastitoj duši, svoja bi dobra povjerio onome koji je 
sigurni jamac siromasima kao što je najširokogrudiji kamatni platilac. 


Škrtost je nepravedna i besramna. Kaže da iskazuje dobročinstvo, 
a vara. Škrtost ne vjeruje Bogu koji jedini po istini obećaje. Vjeruje 
čovjeku koji na brzinu ugovara te sadašnje drži sigurnijim od budućega. 
Stoga se često dođe do toga da pohlepa za nepravednom dobiti s 
pravom postane razlogom pravedne osude. 


3. — Prema tome, što god se dogodi, lihvar je uvijek u lošem 
položaju. Njemu je grijeh ako se novac smanjuje ili uvećava. Bijedan 
je kada gubi što je dao i još bjedniji ako uzima što nije dao. Posve 
moramo izbjegavati lihvarsko zlodjelo i skroz mimoilaziti dobit koja 
nema ništa ljudsko. Bogatstvo se, doduše, uvećava nepravednim i 
zlokobnim uvećanjima, ali dušino blago vene. Novčana je kamata za 
dušu smrt. 


Sveti prorok David pokazuje što Bog misli o takvim ljudima. 
Reče: »Gospodine, tko će boraviti u tvome šatoru? Tko će počivati na 
tvojoj svetoj gori« (Ps 14,1)? Davida je u tome poučio odgovor 
božanskoga glasa. Spoznao je da će doprijeti do vječnoga pokoja tko 
među ostalim pravilima pobožnoga života »svoj novac ne daje na 
lihvu«. Tuđ je Božjemu »šatoru« i daleko od Božje »svete gore« (Ps 
14,5) tko po kamatama stječe žalosnu dobit od svoga novca. Dok se 
nastoji obogatiti tuđom štetom, prikladan je da se kazni vječnim 
siromaštvom. 

4. — Predragi! Vi ste svim srcem povjerovali Gospodnjim 
obećanjima. Izbjegavajući najnečistiju zarazu škrtosti, pobožno se i 
mudro služite Božjim drovima. Budući da se radujete Božjoj darežlji- 
vosti, nastojte imati dionike u svojem veselju. Mnogima nedostaje što vi 
posjedujete u izobilju. Vama se u siromaštvu nekih pruža mogućnost da 
nasljedujete božansku dobrotu. Tako će se po vama i na druge 
protegnuti božansko dobročinstvo. Dobro upravljajući vremenitim 
steći ćete vječno. 


Srijedom i petkom postimo. U subotu bdijmo kod svetoga Petra 
apostola. Neka nam njegove molitve u svemu isprose božansku zaštitu. 
Po Kristu našemu Gospodinu. 


18. 
16. XII. 451. 


1. — Predragi! Božanske su ustanove sredstva kojima se posvećuju 
naše duše i tjelesa. Bez prekida se ponavljaju tijekom dana i vremena 
da nas gane samo liječenje vlastitih slabosti. Naša je narav zbog grešne 
mrlje prevrtljiva i smrtna. Ipak je već otkupljena svetim krštenjem. 
Unatoč tome, sklona je goremu jer je podložena strastima. Skroz bi je 
iskvarila putena pohota da je ne štiti duhovna pomoć. Kao što uvijek 
nešto postoji što je kvari, tako je vazda i ono nazočno zbog čega se 
održava. Apostol kaže: »Vjerni Bog neće dopustiti da budete 
IR iznad moći. Učinit će kraj da možete izdržati« (1 Kor 


Gospodin, dakle, štiti svoje ratnike. Svoje vojnike sokoli onaj koji 
je »moćan u boju« (Ps 23,8). Veli: »Ne bojte se. Ja sam svladao svijet« 
(Iv 16,33). Usprkos tome, predragi, moramo znati da navedeni poticaj 
udaljuje strah, ali ne boj. Pošto se uguši žalac bojazni, ostaje ratni 
razlog. Lukavi dušmanin potiče, doduše, bijes progonstva, ali je 
Prividni mir još štetniji. Gdje se javno vode sukobi, javni su i vijenci. 
Snagu strpljivosti hrani i raspaljuje činjenica da je obećanje blisko kao 
što je i uznemirenost neposredna. 


Javni su bezbožnički napadi prestali. Đavao se sustegao od 
ubojstava i mučenja vjernika. Ali da nastavak okrutnosti ne bude 
umnoženje naših pobjeda, uskipjeli protivnik krvava neprijateljstva 
okreće u mirne zasjede. Kada nije mogao svladati glađu i studeni, 
mačem i ognjem, htio bi dokrajčiti dokolicom, uloviti u mrežu 
pohotama, naduti častohlepljem i pokvariti požudom. 

2. — Kršćanski bojni red posjeduje moćne zaklone i pobjedničko 
oružje da spomenuto i drugo uništi. Duh Istine uči svoje vojnike da 
blagost uništava srdžbu, darežljivost škrtost i dobrostivost zavist. 
»Desnica je Svevišnjega promijenila« (Ps 76,11) mnoga srca. Starost se 
preinačila u novost. Sluge su bezakonja postale službenici pravednosti. 
Uzdržljivost je podložila raskalašenost, a poniznost otjerala nadutost. 
Oni koji su se kaljali nečistoćom, trude se oko čistoće. 


Predragi! Tim su obećanjima po providnosti Božje milosti dodani 
sveti postovi koji u određene dane od cijele Crkve traže odanost općega 
opsluživanja. Lijepo je i pohvalno što se neki članovi Kristova tijela kite 
vlastitim službama. Ipak je odličniji posao i svetija vrlina kada se srca 
pobožnoga puka sjedine u jednoj nakani. Tako onoga kome je naše 
posvećenje muka ne nadjačava jedino dio već cjelina. 


Predragi! Tome se poslu posvećuje dvanaesti mjesec. Na neki 
način obilježjem svoga vremena opominje da nitko ne omlitavi zbog 
studeni nevjernosti već se radije osnaži Duhom ljubavi. Naznaku 
božanske volje primismo po samim svjetovnim počelima kao po javnim 
pismenima. Višnja pouka nikada ne prestaje ako se i od onoga učimo 
što nam služi. 


3. — Apostolska misao uspoređuje golim stablima ljude koji su bez 
pobožna »ploda« (Jud 12). Uz to se moramo čuvati i one smokve koja je 
primjer neplodnosti. Evanđelje izvješćuje da ju je Gospodin Isus kada 
gladan nije imao za čim posegnuti osudio na trajnu besplodnost. Tako 
ćemo shvatiti da čovjeku koji ne okrijepi gladna onaj odriče jelo koji 
kaza da je njemu dato što se udijelilo siromahu. 

Oni će biti prokleta stabla kojima će Sudac reći: »Odstupite od 
mene, prokleti, u vječni oganj koji je moj Otac pripravio đavlu i 
njegovim glasnicima. Bio sam gladan i niste mi dali jesti. Bijah žedan i 
ne dadoste mi piti . . .« (Mt 25,41-42). Tu se pojedinačno nabraja da 
razumijemo kako se neće zateći izvan milosrđa tko je barem dijelom 
izvršio spomenuta djela. Duša koja nikoga ne pomaže bit će besplodno 
stablo jer je lišena svake pobožnosti. 


Post nas dvanaestoga mjeseca koji je zimsko doba poziva na 
otajstveno poljodjelstvo. Njime se obrađuju sile usjeva, klica i stabala 
kojima se ljudska slabost podupire duhovnim nastojanjima. Tako se 
Gospodnja njiva bogati svojim troškovima. Na taj način onaj postaje 
bogatiji vlastitom plodnošću kome ne priliči da je ikada bez ploda. 

Vaša svetost razumije da se istaknuto odnosi na razvoj cijele 
Crkve. Tu je klica u vjeri, napredak u nadi, zrelost u ljubavi. Tjelesno 
trapljenje i ustrajnost u molitvi postiže pravu čistoću kada se zasniva na 
posvećenju od milostinje. Gospodin kaže: »Dajte milostinju i sve vam 
je, eto, čisto« (Lk 11,41). 


Postimo u srijedu i petak. U subotu proslavimo bdjenje kod 
svetoga Petra apostola. Pomoći će nas i zagovarati onaj koji živi i vlada s 
Ocem i Duhom Svetim u sve vijeke vjekova. Amen. 


19. 
14. XII. 452. 


1. — Kada o dolasku Božjega kraljevstva i koncu svjetskoga 
vremena Spasitelj poučavaše svoje učenike i u apostolima svoju cijelu 
Crkvu, Teče: »Pazite da vam srca ne ogreznu u pijančevanju, opijanju i 
svjetovnim mislima« (Lk 21,34). Znamo, predragi, da ta naredba na 
poseban način spada na nas. Nama je najavljen dan koji je bez sumnje 
blizak iako je skriven. Dolikuje da se svaki čovjek na nj pripremi da 
koga ne zateče odana trbuhu ili zapletena u svjetovne brige. 


Predragi! Svakodnevno iskustvo dokazuje da tjelesna sitost 
otupljuje misaonu oštrinu. Snagu srca slabi prekomjerno jelo. Uživanje 
u jelu protivi se tjelesnome zdravlju ako umjerenost ne odoli zamci te 
uskrati pohlepi što bi bilo na teret. Tijelo za ničim ne čezne bez duše. 
Osjećaj potječe iz istoga vrela kao i gibanje. Istoj duši pripada da štošta 
uskrati biti koja joj je podložna te nutarnjom prosudbom izvanjsko 
obuzda pred onim što ne priliči. Duša će, češće oslobođena tjelesnih 
požuda, moći u tvrđavi duha posvetiti se božanskoj mudrosti. Kada 
zašuti svaka buka zemaljskih briga, duša će se radovati u svetim 
razmatranjima i vječnim užicima. To je u ovome životu teško bez 
prekida ostvarivati. Ipak se dade često poduzeti pa se češće i duže baviti 
duhovnim nego tjelesnim. Pošto s boljim brigama provedemo duža 
razdoblja, i vremenito djelovanje prelazi u neprolazno bogatstvo. 


2. — Predragi! Od koristi je navedeno opsluživanje koje se 
prvenstveno odnosi na crkvene postove. To je nauk Duha Svetoga tako 
rasporedio tijekom cijele godine da je zakon uzdržavanja propisan za 
svako vrijeme. Proljetni post pada u korizmeno vrijeme, ljetni u 
duhovsko, jesenki u deveti mjesec, a zimski u ovaj dvanaesti i njega 
slavimo. Tako shvaćamo da nije ništa bez božanskih zapovijedi. Sva 
počela služe Božjoj Riječi za našu pouku. Posredstvom stožera samoga 

svijeta kao po četiri evanđelja neprekidnom se trubljom u onome 
poučavamo što propovijedamo i činimo. Govori prorok: »Nebesa 
kazuju Božju slavu. Nebeski svod najavljuje djela njegovih ruku. Dan 
kazuje danu riječ i noć noći prenosi znanje« (Ps 18,2-3). 


Postoji li išta o čemu nam Istina ne govori? Njezine se riječi čuju 
danju i noću. Ljepota zbilja koje su stvorene stvaranjem jednoga Boga 
ne prestaje ušima srca naznačavati učiteljicu koja je um. Stoga se 
»Božja nevidljivost motri po onome što se u stvorenome shvati« (Rim 
1,20). Stvoreno služi sveopćemu Stvoritelju, a ne stvorovima. 


Uzdržljivost uništava sve poroke. Snaga te kreposti nadjačava sve 
za čim pohlepa žeđa, što oholost obasiže i što raskalašenost žudi. Tko 
otuda ne razumije koliku nam pomoć pružaju postovi gdje se propisuje 
uzdržavanje od jela, ali i od svih ostalih putenih želja? Po sebi je 
suvišno pristati na glad ako se ne odbaci opaka volja. Uzalud se mučiti 
odbijanjem jela, a pred naumljenim grijehom ostati nedjelatan. 


Post je tjelesan i nije duhovan gdje se jedino ne oprašta tijelu i gdje 
se uporno ostaje kod onoga što je škodljivije od svakoga uživanja. Što 
koristi duši da je na vani gospodarica, ali se iznutra pokorava kao 
sluškinja? Tada zapovijeda udovima, a gubi pravo na vlastitu slobodu. 
Pravo je što duša često trpi od pobunjene sluškinje kada sama ne 
iskazuje Gospodinu dužnu poslušnost. Kada, dakle, tijelo posti od jela, 
neka duh posti od opačina. I neka zakonom svoga Kralja rasuđuje 
zemaljske brige i čežnje. 


3. — Duša se mora sjećati da prvu ljubav duguje Bogu, drugu 
bližnjemu. Sve svoje osjećaje treba ravnati ovim pravilom: ne odstupati 
od Gospodnjega štovanja niti od koristi prema ljudima koji su sluge kao 
što je i sama. Kako pak Boga štujemo ako ne tako da se i nama dopada 
što se njemu sviđa te da se naše osjećanje nikada ne udaljuje od njegova 
vladanja? Ali ako isto hoćemo što i Bog, neka naša slabost od njega 
uzme snagu kao što smo od njega primili i volju. Kaže Apostol: »Bog po 
svojoj dobroj volji u nama obistinjuje i htijenje i dovršenje« (Fil 2,13). 

Čovjeka neće napuhati bahatost niti slomiti očaj ako se na slavu 
Darovatelja služi dobrima božanski udijeljenima i ako svoje želje 
odvrati od onoga što je spoznao kao štetno za sebe samoga. Uzdržava- 
jući se od zavidne zloće, raskalašene lakoumnosti, gnjevne uznemire- 
nosti i žara za osvetom, očistit će se posvećenjem istinskoga posta. 
Hranit će se neraspadljivim užicima. Duhovnom će uporabom i 
zemaljsko obilje znati preinačiti u nebesko blago. Neće za se čuvati 
što je dobio nego će sve više umnažati što je dao. 

Vašu ljubav opominjemo nježnošću očinske ljubavi da obilnom 
milostinjom oplodite post dvanaestoga mjeseca. Veselite se što 
Gospodin po vama hrani i odijeva svoje siromahe. Njima je, dakako, 
mogao dati blaga koja je vama udijelio da nije u svome neizrecivom 
milosrđu njih opravdao radi strpljivosti u muci, a vas djelom ljubavi. 


Postimo u srijedu i petak. U subotu proslavimo bdjenje kod 
svetoga Petra apostola. Petar će se udostojati pripomoći svojim 
molitvama naše prošnje, postove i milostinje. Sve pak daje Gospodin 
naš Isus Krist koji s Ocem i Duhom Svetim živi i vlada po sve vijeke 
vjekova. Amen. 


20. 
Prosinac, 445. [ili kasnije] 


1. — Predragi! Rasporedbe Božjega milosrđa koje je naš Spasitelj 
na se uzeo radi obnove ljudskoga roda tako su božanski raspoređene da 
evanđelje milosti sa Zakona otklanja zastor, ali ne uništava uredbe. 
Stoga se moramo pridržavati one Gospodnje presude gdje Gospodin 
kaza da »nije došao Zakon uništiti već ispuniti« (Mt 5,17). Koliko, uz 
Božju pomoć možemo, držimo se toga pravila. Znamo da se iz Staroga 
zavjeta ne smije zanemariti nijedna ustanova ako budno nastojimo 
razlučiti što je ondje skriveno prolaznom sjenom, a što pohranjeno kao 
trajan čin. 

U naše se doba više po slikovitim značenjima ne smije razlikovati 
jela i žrtve, vršiti tjelesno obrezanje, lučiti pranja i opsluživati čišćenja. 
To su ispunile zbilje koje su nabrojeno predstavljale. Ali ostaju na snazi 
kako su objavljeni ćudoredni zakoni i propisi jer izražavaju što i kazuju. 
U kršćanskoj pobožnosti rastu povećanjem, a ne propadaju što bi se 
smanjili. 

Propise kao što su: ljubiti Boga i bližnjega, častiti oca i majku, ne 
klanjati se tuđim bogovima i drugo što se snažno brani odnosno 
spasonosno nalaže, ne prihvaćamo drukčije jer dolazi iz zakonskih 
naređenja ili što potječe iz evanđeoskih ukaza. Premda je puno toga 
nadošlo iz nove milosti, ništa se nije smanjilo s obzirom na davnu 
pravednost. Stoga su evanđeoski propisi s pravom odredili da na snazi 
ostane korist drevnih postova. Crkveni je običaj poučio da se čovjek 
Vježba obilnijim trapljenjima. Unatoč tome, prigrlio je posvećenje 
uzdržljivosti što dolazi iz Zakona. Kršćanima se omogućuje da mogu što 
Je više. Zato je bilo nedolično da ne slave što je neznatnije. 

2. — Predragi! Navedeno nas je razmišljanje očito poučilo. Stoga 
smo crkvenim pravilima dodali post dvanaestoga mjeseca. To — kako 
je i običaj — nalažemo vašoj pobožnosti. Posve je časno i skroz 
pravedno da se po svršetku skupljanja zemaljskih plodova iskažu hvale 
Bogu te mu se sa prinosom posta prikaže žrtva milosrđa. Neka se 
svatko raduje svome obilju i veseli što je mnogo unio u vlastite žitnice. 
Ali neka to bude tako da se i prosjaci raduju zbog tuđega obilja. Neka 
plodnost duše oponaša plodnost usjeva, otok loza i rod stabala. Neka i 
srca dadu što je dala zemlja. Tako ćemo s prorokom moći kazati: »Naša 
je zemlja dala svoj urod« (Ps 66,7). 


Bog je pravi i vrhovni ratar. Vrelo je ne samo tvarnih nego i 
duhovnih plodova. Bog zna dvostrukom obradom obraditi oba sjemena 
i oba nasada. Njivama daje rast klica, dušama napredovanje u krepo- 
stima. Sve to potječe od jedne providnosti i poziva na učinak istoga 
djela. 


Čovjek je »sazdan na Božju sliku i priliku« (Post 1,26). U časti 
svoje naravi nema ništa tako vlastito kao to da nasljeđuje dobrotu 
svoga Stvoritelja. Stvoritelj je jednako milosrdni davalac svojih darova 
kao i pravedni nadzornik. Hoće da imamo dijela u njegovim djelima. 
Mi, doduše, ne možemo stvoriti nijedno biće, ali smo, po Božjoj 
milosti, sposobni obraditi poklonjenu tvar. Zemaljska dobra nisu 
povjerena našoj uporabi da jedino služe pohoti i zasićenju samo 
tjelesnih osjetila. Inače se ničin ne bismo razlikovali od blaga i zvjeri 
koje ne znaju doskočiti tuđim potrebama. Isključivo se znaju brinuti 
za se i svoje potomstvo. 


3. — Životinje su bez razuma. Stoga se ne poučavaju nikakvim 
zakonom. Nisu primile zakon jer nisu dobile razum. Gdje je pak 
razumsko prosvjetljenje, ondje je i stega pobožnosti koja duguje ljubav 
prema Bogu i bližnjemu. Drukčije se ne može iskušati da je čovjek 
ljubitelj samoga sebe ako se ne vidi da ljubi Stvoritelja svoje naravi 
povrh sebe i uza se dionika svoje naravi. S pravom »o tim dvjema 
zapovijedima visi sav zakon i proroci« (Mt 22,40). S pravom je skup 
svih rasprava pod sažetošću malo riječi protumačen najpotpunijim 
zaglavkom. 

6) Leon se u Govorima zajsata često vraća biblijskoj tvrdnji o čovjeku kao Božjoj »slici«. To je za nj 
najveće i najuzvišenije ljudsko dostojanstvo, čast i ponos. Ali bogolikost utisnuta u čovjeka 
ćudoredno obvezuje. Nameće veliku odgovornost. Čovjek je dužan u životu provoditi sličnost s 


Bogom i nasljedovati onoga čija je slika. Čovjek mora stajati Bogu na usluzi i s njime surađivati u 
provedbi i ostvarenju općega dobra. Usp. G. HUDON, Lćon, 602. 

Ljubimo Boga, ali ljubimo i bližnjega. Mjeru ljubavi prema 
bližnjemu odredimo onom ljubavlju kojom Bog nas ljubi. Bog je dobari 
zlima. Darovima svoje dobrostivosti ne hrani jedino svoje štovatelje već 
i nijekatelje. Ljubimo bližnje i tuđince. Što se duguje prijateljima, neka 
se još obilnije pruži neprijateljima. Iako ima ljudi čiju zloću ne ublažuje 
nikakvo čovještvo, ipak djela milosrđa nisu besplodna. Dobrohotnost 
nikada ne gubi što pruži neharnima. 


Predragi! Neka se nitko ne tuđi od dobra djela i neka se nitko ne 
izgovara svojim siromaštvom jer da jedva sebi dostaje pa ne može 
drugoga pomoći. Veliko je što daje od neznatnoga. Na tezulji se 
božanske pravednosti ne mjeri obujam darova nego težina duša. 
Evanđeoska je udovica u riznicu ubacila dva novčića (usp Mk 12,41-44), 
ali je nadvisila sve bogataške darove. Kod Boga nije jeftina nijedna 
pobožnost niti je besplatno ijedno smilovanje. Bog je ljudima poklonio 
različita imanja, ali ne traži različite osjećaje. 


Neka svatko procijeni svoje blago i koji su više primili, neka više 
i dadu. Neka vjernički post bude jelo siromaha. Što tko sebi uskrati, 
neka koristi potrebnima. Štedljivost pruža veliki lijek dušama i tjelesi- 
ma. Post je ipak male vrijednosti ako se ne posveti djelom milosrđa. 
Stanovita se krsna moć nalazi u milostinji jer »milostinja ništi grijeh 
kao voda plamen« (Prop 3,30). Duh veli: »Operite se, budite čisti« 
(Iz 1,16). Po istome se Duhu kaže: »Dajte milostinju i sve vam je 
čisto« (Lk 11,41). Tako nitko ne sumnja niti gubi povjerenje da se 
novoporodni sjaj nakon mnogih grijeha za onoga opet uspostavlja tko 
se nastoji očistiti očišćenjem milostinje. 

BOŽIĆNE PROPOVIJEDI 


21. 
Božić, g. 440. 


1. — Danas" se, predragi, rodio naš Spasitelj. Radujmo se! Nije 
dopušteno da vlada tuga gdje se slavi rođendan Života koji je uništio 
strah od smrtnosti i donio nam iz obećane vječnosti veselje. Nitko nije 
izdvojen od udjela na toj radosti. Svima je jedan razlog zajednički za 
veselje. Gospodin naš, razoritelj grijeha i smrti, nije zatekao nijednoga 
čovjeka slobodna od krivnje. Stoga je došao sve osloboditi. Neka se 
veseli sveti jer se približio vijencu. Neka se raduje grešnik jer se poziva 
na oproštenje. Neka se ohrabri poganin jer je pozvan na život. 


U skladu s »puninom vremena« kako je rasporedila »visina 
neistražive božanske promisli« (Gal 4,4; Ef 1,10) Sin je Božji uzeo 
narav ljudskoga roda da je izmiri s njezinim Stvoriteljem. Tako se 
đavao koji je »smislio smrt« (Mudr 2,24) imao svladati po naravi koju 
je pobijedio. U tome se za nas poduzetome ratu borilo velikim, 
čudesnim, izjednačenim pravom. Svemogući se Bog s najokrutnijim 
neprijateljem sukobio u našoj poniznosti, a ne u svome veličanstvu. 


7) Opet svraćamo pozornost na veliku vrijednost riječi »danas«. Leon je neprestano ponavlja. Tu se 
nalazi ključ za njegovo poimanje bogoslužnoga slavlja. Velike svetkovine sjećaju na poglavite 
događaje iz povijesti spasenja. Ali bogoslužje omogućuje da spasenje koje se obistinilo po minulim 
događajima »danas« vjernicima udjeli milost koju su ranije zaslužili i svima omogućili. Na taj način 
prošli događaji u svome spasenjskome značenju po bogoslužnim činima postaju istinska i trajna 
spasonosna zbilja. Usp. J. LECLERCQ-R. DOLLE, Sermons, I, 66 bilj. 1; R. DOLLE, Sermons, 
NI, 269 bilj. 4; E. CATTANEO, Culto, 119; B. STUDER, Leone Magno, 571; G. HUDON, 
Lćon, 605. Ističemo da u ovome istome ulomku Leon Djevicu Mariju naziva Dei genitrix. U 30,4 
veli da je Djevica Marija Domini genitrix. Prema tome, za Leona je Marija »Božja Majka« i 
»Gospodinova Majka«. Mariologiji je bio važniji prvi naziv. 

Pred neprijatelja je stavio oblik i narav koja ima dijela u našoj 
smrtnosti, ali je bez ikakva grijeha. Od Kristova je rođenja daleko što 
čitamo o svima: »Nitko nije čist od nečistoće. Nije ni dijete ako mu je 
život na zemlji jedan dan« (Job 14,4-5). Međutim, na Isusovo 
jedinstveno rođenje nije ništa prešlo od tjelesne pohote. Na nj se nije 
ništa protegnulo od zakona grijeha. 


Odabire se kraljevska Djevica Davidova podrijetla. Ona je zanijela 
svetim plodom. Božanski je i ljudski porod prije začela duhom nego 
tijelom. Da se zbog nepoznavanja višnje odluke ne prestraši neuobiča- 
jenih učinaka, iz anđeoskoga razgovora saznaje da će u njoj biti na djelu 
Duh Sveti. Tako skorašnja Božja Majka ni ne pomišlja na uništenje 
čistoće. Zašto bi zdvajala radi ovoga oblika začeća kada joj se obećava 
djelotvornost Sile Svevišnjega? Svjedočenjem se prethodnoga čuda 
potvrđuje vjera one koja je povjerovala. Navodi se neočekivana 
Elizabetina plodnost. Tko je neplodnici poklonio začeće, udijelit će i 
Djevici. U to ne treba sumnjati. 


2. — Božja je Riječ Bog: Sin Božji koji »u početku bijaše kod 
Boga. Po njemu je sve postalo. I bez njega nije ništa postalo« (Iv 1,1-3). 
Sin je postao čovjek da čovjeka oslobodi od vječne smuti. Bez 
umanjenja svoga veličanstva sagnuo se da primi našu skromnost. Sin je 
ostao što je bio i uzeo što nije bio. Pravi je »slugin lik« sjedinio s 
»likom« (Fil 2,6-7) u kojemu je jednak Bogu Ocu. Obje je naravi vezao 
takvim vezom da proslava nije uništila nižu narav niti uzimanje 
umanjilo višu. 

Očuvala se, prema tome, vlastitost jedne i druge bitnosti, ali se 
sjedinila u jednoj osobi. Uzvišenost je uzela poniznost, moć slabost, 
vječnost smrtnost. Da se isplati dug našega stanja, nepovrediva se narav 
izlila u narav koja podliježe patnji. Istinski Bog i istinski čovjek točno se 
sjedinjuju u Gospodnjemu jedinstvu. Tako — kao što dolikovaše 
našemu liječniku — jedan te isti »posrednik Boga i ljudi« (1 Tim 2,5) 
može radi jedne zbilje umrijeti, a radi druge uskrsnuti. S pravom porod 
Spasa nije prouzročio nikakvo raspadanje djevičanske cjelovitosti. 
Rađanje je Istine obrana nevinosti. 

Predragi! Takvo je, dakle, rođenje dolikovalo Kristu koji je »Božja 
snaga i Božja mudrost« (1 Kor 1,24). Čovještvom nam je odgovaralo, a 
božanstvom je daleko ispred nas. Da Krist nije pravi Bog, ne bi donio 
lijek. Ali da nije bio istiniti čovjek, ne bi pružio primjer. 

Kada se Gospodin rodio, oduševljeni su anđeli pjevali »slava Bogu 
na visini«. Naviješten je »mir na zemlji ljudima dobre volje« (Lk 2,14). 
Anđeli su vidjeli kako nebeski Jeruzalem nastaje iz svih svjetskih 
naroda. To je neizrecivo djelo božanske ljubavi. Koliko mu se mora 
radovati ljudska poniznost kada se toliko veseli anđeoska uzvišenost? 


3. — Predragi! Zahvaljujmo Bogu Ocu po njegovu Sinu i Duhu 
Svetome. Bog nam se smilovao radi velike svoje ljubavi kojom nas je 
ljubio. Kada smo umrli na štetu grijeha, s Kristom nas je suoživio da u 
njemu budemo novo stvorenje i novi stvor. Odložimo, dakle, staroga 
čovjeka s djelima njegovim. Steknimo dio u Kristovu rođenju i 
odrecimo se putenih djela. 


Upoznaj, kršćanine, svoje dostojanstvo! Postao si »dionik božan- 
ske naravi« (2 Pt 1,4). Ne padaj nedostojnim življenjem u staru 
niskost. Sjeti se kojoj si Glavi i kojemu tijelu ud. Spomeni se da si 
odvojen iz vlasti tame i prenesen u Božje svjetlo i kraljevstvo. Po 
krsnome si otajstvu postao hram Duha Svetoga. Ne tjeraj od sebe zlim 
činima takva stanovnika i ne podlaži se opet đavlovu robovanju. Tvoja 
je cijena Kristova krv. Naš Gospodin Krist koji te iz milosrđa otkupio, 
sudit će ti po pravdi. 


22: 
Božić, g. 441. 


1. — Kličimo, predragi, u Gospodinu. Veselimo se duhovnom 
radošću. Zasjao je dan novoga otkupljenja, drevne priprave, vječne 
sreće. Godišnjim nam se obrtajem ponovno obnavlja otajstvo našega 
spasenja. Od početka je obećano, na kraju obistinjeno. Trajat će bez 
konca. Dostojno je da se danas uvis dignutih srdaca klanjamo 
božanskoj tajni. Što se ostvaruje velikim Božjim darom, neka se slavi 
velikim crkvenim veseljem. 


: Bog je svemoguć i blag. Njegova je narav dobrota, volja moć, 
djelo milosrđe. Bog je na samim počecima svijeta predoznačio lijekove 
što ih je njegova ljubav pripremila za smrtnikovu obnovu. Bog je zmiji 
najavio buduće »ženino sjeme« koje će svojom snagom »satrti« dizanje 


8) Čini se da sv. Leon Veliki nije u svome teološkom rječniku posjedovao ni rabio pojmove kao što 
su »pobožanstvenjenje« ili »pobožanstveniti« ali se ta misao kao cilj otkupljenja i svrha ljudskoga 
života jamačno nalazi u njegovim djelima gdje je antropološka odrednica osnovna. Uostalom, 
Leon navodi ključnu biblijsku tvrdnju na kojoj počiva nauk o ljudskome pobožanstenjenju. To je 2 
Pt 1,4. Usp. G. BARDY, Divinisation, 1397-1398. 

pogubne »glave« (Post 3,15). Nagoviješten je »Krist u tijelu« (1 Iv 4,2). 
To naznačuje Boga i čovjeka koji se rađa od Djevice. Neraspadljivim 
rođenjem osuđuje oskvrnitelja ljudskoga roda. 


Đavao se hvalio kako je čovjek ostao bez Božjih darova jer ga je on 
zaveo svojom prijevarom. Tako je čovjek lišen dara besmrtnosti. 
Podvrgnut je okrutnoj smrtnoj osudi. Također se đavao hvastao da je u 
svojim zlim djelima našao stanovitu utjehu radi zajedništva ljudske 
sudbine s varalicom. Bog je stoga što traži račun pravedne strogosti 
izmijenio drevnu presudu o čovjeku kojega je stvorio u velikoj časti. 


Predragi! Zbog promisli je tajne odluke bilo potrebito da 
nepromjenljivi Bog, ukoliko se njegova volja ne može lišiti vlastite 
blagonaklonosti, još skrovitijim otajstvom ostvari prvi naum svoje 
ljubavi. Tako neće propasti čovjek kojega je lukavost đavolskoga 
zlodjela navela na grijeh protiv Božjega nacrta. 


2. — Predragi! Kada su, dakle, došla vremena koja su bila 
utanačena za ljudsko otkupljenje, Isus Krist je ušao u ove najniže 
predjele svijeta. Božji Sin je sišao s nebeskoga sjedišta, ali nije odstupio 
od Očeve slave. Rodio se novim redom i novim rođenjem. Red je nov 
jer je nevidljivi u svome postao vidljiv u našemu. Neobuhvatni htjede 
biti obuhvatljiv. Onaj koji ostaje prije vremena, počeo je biti u 
vremenu. Gospodar je svemira, osjenivši dostojanstvo svoga veličan- 
stva, uzeo »slugin lik« (Fil 2,7). Bog koji ne može trpjeti nije držao 
nedostojnim biti čovjek koji podliježe patnji. Besmrtni se podložio 
biljezima smrti. 


Isus se rodio novim rođenjem. Začet je od Djevice i od Djevice se 
rodio. Bez pohote je očeve puti i bez nepravde prema Majčinoj 
neoskvrnjenosti. Budućem je ljudskom Spasitelju dolikovalo takvo 
rođenje koje u sebi ima narav ljudske biti, ali ne pozna nečistoću 
ljudskoga tijela. Bog je začetnik Bogu koji se rađa u tijelu. To svjedoči 
arhanđeo blaženoj Mariji: »Duh će Sveti sići u te i osjenit ćete Sila 
Svevišnjega. Zato će se sveto što se od tebe rodi zvati Božji Sin« (Lk 
1,35). 

Izvor je različit, ali je narav slična. Vjerujemo da tu nedostaje 
ljudska uporaba i običaj. Božanska je moć pomogla da Djevica začne, 
rodi i ostane djevicom. Ovdje se ne smije misliti na stanje one koja rađa 
već na volju onoga koji se rađa. On se rodio kao čovjek kako je htio i 
mogao. Ako tražiš istinu naravi, upoznaj ljudsku tvar. Ali ako ispituješ 
razlog za nastanak, priznaj božansku moć. 

Gospodin Isus Krist došao je otkloniti naše nečistoće. Nije došao 
da ih trpi. Nije došao podleći manama već ih izliječiti. Isus je došao 
ozdraviti svaku bolest raspadljivosti“) i sve rane nečistih duša. Trebalo 
je da se rodi novim redom koji je ljudskim tijelima donio novu milost 
neokaljene čistoće. Bilo je potrebito da neraspadljivost koja se rađa 
očuva prvotnu neokaljanost one što rađa. Ulivena je sila božanskoga 
Duha sačuvala pojas nevinosti jer joj se sviđao kao gostinjac svetosti. 
Imaše nakanu odbačeno uspraviti, slomljeno učvrstiti i pokloniti 
umnoženu moć čednosti da se svladaju putene nečistoće. Tako će se 
opće djevičanstvo koje se rađanjem nije moglo sačuvati preporođenjem 
dati te i u drugim ostvarivati. 


' 3. — Predragi! Zar se već to što je Krist odabrao da se rodi od 
Djevice ne ukazuje vrhunskom razumnošću? S toga razloga đavlu nije 
bilo poznato spasenje što se rodilo ljudskome rodu. Duhovno je začeće 
bilo skriveno. Đavao je gledao na Krista kao na druge ljude. Zato je 
vjerovao da se rodio kao i svi ostali. Đavao je vidio da je Kristova 
narav jednaka sa svim ljudima. Radi toga je smatao da sa svima ima 
istovjetan izvor. Đavao nije razumio da je slobodan spona prekoračenja 
onaj kojega nije zatekao lišena smrtne slaboće. 


Božje je milosrđe pravo. Bog je za obnovu ljudskoga roda 
raspolagao s neiskazivo mnogo načina. Ipak je najradije odabrao takav 
put postupanja kojim se za uništenje »đavlova djela« (1 Iv 3,8) ne mora 
poslužiti moću sile već razlogom pravednosti. Oholost drevnoga nepri- 
jatelja nije bez udjela sebi prisvajala samovlasno pravo na sve ljude. 
Nije nezasluženim gospodarenjem tlačila one što ih je — jer su tako 
htjeli — od Božjega zakona privela opsluživanju svoje volje. Stoga 
đavao ne bi pravedno izgubio iskonsko sužanjstvo predanoga roda da 
ga nije onaj pobijedio kojega je podložio. 


9) Naprosto iznenađuje — to smo i kod uvoda istaknuli — kako se često i raznovrsno Leon navraća na 
otajstvo iskonskoga pada. Pomnije bi motrenje pronašlo u Govorima brojne primjedbe koje se 
odnose na praroditeljski pad i njegov kobni utjecaj i teške posljedice za cijeli ljudski rod. To 
pokazuje da je Leon bio dobro upućen u teologiju prvoga prekršaja. To također znači da je nauk o 
nasljednome grijehu morao donekle biti poznat i običnome rimskome vjerničkome puku. Inače ne 
bi razumio Leonove kratke pripomene koje se odnose na prvi pad. Sve to upućuje na zaključak da 
se već u Leonovo doba mnogo više znalo o istočnome prijestupu nego se redovito pretpostavlja. 


Osobno nas čudi što i u temeljitijim istraživanjima o iskonskome grijehu Leon sa svojim učenjem 

Da se to dogodi, Krist se rodio bez muževa sjemena iz Djevice koja 
nije zatrudnila ljudskim općenjem već Duhom Svetim. U nijednoj se 
majci začeće ne zbiva bez grešne nečitoće. Marija je pak očišćenj PB 
odonud stekla otkuda je i začela. Kamo, naime, ne dopire prijenos 
očeva sjemena, tu se ne miješa ni izvor grijeha. Neokaljano djevičan- 
stvo nije poznavalo požudu. Stavilo je na uslugu tjelesnu bit. Od 
Gospodnje se Majke uzela narav, ali nije grijeh. Stvoren je »slugin lik« 
(Fil 2,7) bez ropskoga stanja. Novi se čovjek tako doveo u odnos sa 
starim da je Krist preuzeo istinito rođenje, a isključio drevnu manu. 


4. — Milosrdni i svemogući Spasitelj tako je uredio začetke 
ljudskoga uzimanja da je zastorom naše slabosti od svoga čovjeka 
sakrio snagu nedodirljivoga božanstva. Na taj se način zavarala luka- 
vost neprijatelja koji je bio siguran. Neprijatelj je smatrao da mu je 
rođenje djeteta što se rodilo radi spasenja ljudskoga roda jednako 
podložno kao rođenje svih koji se rađaju. Neprijatelj je vidio dijete 
koje uzdiše i plače. Vidio ga je povita u pelene, podložena obrezanju 
i otkupljena prinosom zakonske žrtve. Potom je raspoznao uobičajeni 
dječački rast. Đavao nije sumnjao u Isusov naravni razvitak sve do 
muževnih godina. U te je unio poteškoće. Umnažao je nepravde, 
bacao prokletstva, suprotivštine, hule, pogrde. Napokon je protiv 
Krista izlio svu snagu bijesa. Segnuo je za svim vrstama iskušenja. 
Znajući kojim je otrovom otrovao ljudsku narav, nipošto nije vjerovao 
da je Isus slobodan od prvoga prijestupa jer je iz mnogih pokazatelja 
zaključio da je Krist smrtan. 


Ustrajni razbojnik i škrti nadziratelj bio je postojan protiv Krista 
koji nije na sebi imao ništa popraviti. Đavao se svom upornošću držao 
opće predrasude pokvarenoga iskona. Tako je pokidao »rukopis« (Kol 
2,14) na koji se oslanjao. Kaznu je za zlo od onoga tražio na kojemu 
nije pronašao nikakav grijeh. Stoga se dokinuo zlokobni »spis« (Kol 
2,14) smrtonosnoga ugovora. Tražeći u nepravdi više, lišen je zbroja 
svekolikoga duga. 


Snažni je svezan vlastitim lancima i sva se laž zloga sručila na 
njegovu glavu. Pošto je svezan knez svijeta, otete su »posude robova- 
nja« (Mt 12,29). Narav se očistila od drevnih nečistoća i vratila u svoju 
10) Moglo bi se po sebi pomisliti da Leon tu odriče Mariji bezgrešno začeće. Ipak je kudikamo 

vjerojatnije da on uopće o tome u tome trenutku ne razmišlja iako mu je mogao biti poznat spor 


između Augustina i pelagijevca Julijana s obzirom na Marijino osobno začeće. Usp. J. 
LECLERCQ-R. DOLLE, Sermons, I, 82 bilj. 2. 

čast. Smrt uništava smrt, rođenje obnavlja rođenje jer istodobno 
otkupljenje otklanja ropstvo, a novoporod mijenja početak. Grešnika 
»opravdava vjera« (Rim 1,17). 


5. — Ti se pobožno i vjerno dičiš kršćanskim imenom. Pravednim 
sudom rasudi milost iznesenoga izmirenja. Negda si bio odbačen, 
otjeran iz rajskoga zavičaja, umirao si u dugim progonstvima. Bio si 
rastavljen u prah i pepeo. Više nisi posjedovao nikakvu nadu u život. 
Takvome ti je utjelovljenje Riječi dalo moć da se iz daljine vratiš svome 
Stvoritelju, upoznaš Roditelja, od sluge postaneš slobodnjak te se od 
tuđinca uzdigneš do sina. Rodio si se od raspadljiva tijela. Preporađaš 
se iz Božjega Duha. Tako po milosti stječeš što nemaš po naravi. Ako 
spoznaš da si po Duhu posinovljenja Božji sin, usuđuješ se Boga nazvati 
Ocem. Lišen optužbe zle savjesti, čezneš za nebeskim kraljevstvom. 
Pomognut božanskom pomoći, vršiš Božju volju. Hraniš se snagom 
besmrtne biti. U borbi si protiv neprijteljskih napasti siguran za 
pobožnost. Budeš li vjeran prisegama nebeske vojske, ne sumnjaj da 
ćeš za pobjedu steći vijenac u pobjedničkim taborima vječnoga Kralja. 
Uskrsnuće, pripravljeno pobožnima, primit će te i dići u sudioništvo 
nebeskoga kraljevstva. 


6. — Predragi! »Vi imate povjerenje u veliku nadu. Ostanite 
postojani u vjeri na kojoj ste utemeljeni« (2 Kor 3,12). Inače će vas opet 
stanovitim zamkama zavesti isti napasnik iz čijega vas je gospostva 
izvukao Krist. Čak bi svojom umješnom spletkom mogao pokvariti 
sama ova veselja današnjega dana. Tako bi jednostavnije duše zavarao 
kobnim uvjerenjem onih za koje se ovaj dan naše svečanosti ne ukazuje 
časnim radi Kristova rođenja već zbog — kažu — rađanja novoga 
sunca. Srca tih ljudi zastiru guste tmine. Daleko su od svakoga rasta 
istinske svjetlosti. Dotične još uvijek zavode najgluplje poganske 
zablude. Nisu sposobni duhovnu oštrinu podići nad ono što motre 
duhovnim pogledom. Božanskom čašću časte svjetlila koja služe 
Svijetu. 

Neka se od kršćanskih duša udalji bezbožno praznovjerje i neobi- 
čna laž. Preko svake je mjere vječno daleko od vremenita, tjelesno od 
netjelesna i podloženo od onoga koji vlada. Stvoreno posjeduje divnu 
ljepotu, ali nema božanstvo kojemu bismo se morali klanjati. 


Dužni smo, dakle, poštivati onu moć, mudrost i veličanstvo koje 
Je svekoliki svijet stvorilo iz ništavila te svemogućom razumnošću 
nebesku i zemaljsku bit razvrstalo u željene oblike i mjere. Sunce, 

mjesec i zvijezde neka su na uslugu korisnicima i neka su lijepi 
motriteljima. Ali neka je to tako da se za njih zahvaljuje Stvoritelju i 
neka se ljudi klanjaju Bogu koji je sve sazdao, a ne stvorenju koje služi. 


Predragi! Hvalite Gospodina u svim njegovim djelima. Neka je u 
vama nesumnjivo povjerenje u djevičansku neoskvrnjenost i rođenje. 
Sveto i božansko otajstvo ljudske obnove častite svetim i iskrenim 
služenjem. Prigrlite Krista koji se rodio u našemu tijelu. Tako ćete 
zaslužiti da ga gledate kao Boga slave gdje vlada u svome veličanstvu. 
Krist ostaje s Ocem i Duhom Svetim u jedinstvu božanstva u vijeke 
vjekova. Amen. 


23: 
Božić, g. 442. 


1. — Predragi! Poznato vam je i često ste slušali o onome što se 
odnosi na otajstvo današnje svečanosti. Ali kao što zdravim očima ovo 
vidljivo sunce pruža užitak, tako Spasiteljevo rođenje čistim srcima 
ulijeva vječnu radost. O tome rođenju ne smijemo nikada šutjeti makar 
ga kako dolikuje nismo sposobni razumjeti. Vjerujemo da se ne odnosi 
jedino na otajstvo kojim je Božji Sin suvječan s Ocem već i na ovo 
rođenje kojim je »Riječ postala tijelo« (Iv 1,14) što bi kazano: »Tko će 
izreći njegovo rođenje« (Iz 53,8)? 


Prema tome, Sin Božji-Bog jedne je te iste naravi s Ocem jer je iz 
Oca. Stvoritelj je i Gospodar svekolikoga bitka. Svuda je čitav nazočan 
i sve čitav nadvisuje. On je u vremenskome tijeku koji teče po njegovu 
rasporedu za se odabrao ovaj dan da se rodi za spasenje svijeta iz 
blažene Marije. Rađanje nije obeščastilo njezino djevičanstvo kao što 
ga nije ni začeće oskvrnulo. Tako se izražava evanđelist: ». . . da se 
ispuni što je Gospodin kazao po proroku Izaiji: djevica će, evo, začeti u 
utrobi i roditi će sina i njegovo će ime biti Emanuel što se tumači kao 
Bog je s nama« (Mt 1,22-23). 

Taj je divni porođaj svete Djevice jednim porodom istinski rodio 
ljudsku i božansku narav jer jedna i druga bitnost nije na taj način držala 
svoje vlastitosti da bi u njima mogla biti različita osoba. Stvorenje nije 
tako uzeto u zajedništvo svoga Stvoritelja da je Stvoritelj stanovnik, a 
stvorenje obitavalište već tako da se jedna narav sjedinila s drugom. 
Jedna je narav što se uzima, druga što uzima. Ipak se različitost obiju 
naravi staje u takvome jedinstvu da je Sin jedan te isti. Sam Sin reče da 
je »manji od Oca« ukoliko je pravi čovjek. Ali je također ispovijedio da 
je »jednak s Ocem« (Iv 14,28) ukoliko je pravi Bog. 

2. — Predragi! Jedinstvo kojim se stvorenje združuje sa Stvoritel- 
jem, arijevsko slijepilo nije moglo motriti očima razuma. Nije vjerovalo 
da je Božji jedinorođenac iste biti i slave s Ocem. Arijevstvo je na 
temelju onoga što se mora pripisati »sluginu liku« (Fil 2,7) sebi umislilo 
da je Sinovo božanstvo manje. Božji pak Sin pokazuje da u njemu taj lik 
nije različita i druga osoba. Tim likom kaže: »Otac je od mene veći«. 
Također s njime veli: »Ja i Otac jedno smo« (Iv 14,28 i 10,30). 


Sin je »u liku sluge« što ga je radi naše obnove »uzeo« na kraju 
vjekova manji od Oca. Ali je u Božjemu liku u kojemu bijaše prije 
vjekova jednak Ocu. U ljudskoj je poniznosti »nastao od žene i bio pod 
Zakonom« (Gal 4,4). U božanskome je veličanstvu ostao Bog-Riječ 
»po kojoj je sve postalo« (Iv 1,8). Stoga je onaj koji je »u Božjemu liku« 
sazdao čovjeka, u »sluginu liku« postao čovjek. Ali je snagom onoga 
koji uzima oboje Bog i oboje čovjek zbog poniznosti uzetoga. 


Božanska i ljudska narav zadržavaju bez nedostatka svoju 
vlastitost. Kao što »Božji lik« ne ništi »slugin lik«, tako »slugin lik« ne 
umanjuje »Božji lik«. Zbog očuvanosti Božje i ljudske naravi otajstvo 
sjedinjene moći sa slabošću dopušta kazati da je Sin »manji od Oca«. 
Božanstvo pak koje je jedno u trojstvu Oca i Sina i Duha Svetoga 
isključuje svaku misao o nejednakosti. U Trojstvu vječnost nema ništa 
vremenito, u naravi nije nikakva nejednakost, ondje je jedna volja, ista 
bit, jednaka vlast. I nema tri boga. Bog je jedan jer je jedinstvo pravo i 
neodvojivo gdje ne može biti nikakve različitosti. 


Prema tome, u cjelovitoj se i potpunoj naravi pravoga čovjeka 
rodio pravi Bog. Potpun je u svome, čitav u našemu. Svojim nazivamo 
što je Stvoritelj od početka u nama stvorio i što je uzeo da obnovi. Ono 
što je varalica unio i prevareni čovjek prihvatio nije na Spasitelju 
ostavilo nikakva traga. Spasitelj je prigrlio zajedništvo u ljudskim 
slabostima, ali nije zato bio dionik naših grijeha. Uzeo je »slugin lik« 
bez grešne nečistoće. Ljudsko je uzdignuo, božansko nije umanjio. Ona 
je snishodljivost kojom se nevidljivi učinio vidljivim bila nagib 
smilovanja, a ne oslabljenje snage. 


3. — Da bismo, dakle, bili pozvani od iskonskih uza i svjetovnih 
zabluda na vječno blaženstvo, onaj se do nas spustio do kojega se sami 
nismo mogli popeti. U mnogima se, dakako, nalazila ljubav prema 
Istini. Ipak je lukavstvom zlih duhova koji varaju bila zavedena 
raznolika misaona nesigurnost. Ljudskim je neznanjem »spoznaja 
krivoga imena« (1 Tim 6,20) vukla u različite u oprečne sudove. Da 

se pak udalji ruglo kojim su zarobljene pameti služile oholome đavlu, 
nije dostajao zakonski nauk. Samim se proročkim poticanjem nije 
mogla obnoviti naša narav. Ćudorednim je ustanovama trebalo dodati 
istinsko otkupljenje. Bilo je potrebito da se iskonski i začetni izvor 
preporodi novim počecima. 

Za one koje se moralo izmiriti bilo je nužno prinijeti žrtvu koja je 
sudrug našega roda, ali i tuđa našoj nečistoći. Na taj će način Božja 
odluka kojom se Bogu svidjelo da grijeh svijeta uništi u rođenju i muci 
Isusa Krista pripadati stoljećima svih pokoljenja. Otajstva nas koja su se 
mijenjala zbog vremenskoga čimbenika ne uznemiruju već radije 
učvršćuju jer vjera od koje živimo nije u nijedno doba bila različita. 


4. — Moraju, stoga, prestati prigovori ljudi koji bezbožnim 
mrmljanjem protuslove božanskom upravljanju. Takvi se tuže na 
kašnjenje Gospodnjega rođenja kao da se prošlim vremenima nije 
pružilo što se učinilo u zadnjem razdoblju svijeta. Utjelovljenje je Riječi 
učinilo što se moralo izvršiti. Ipak otajstvo ljudskoga spasenja nije 
nikada i u nikakvoj prošlosti prestajalo. Što su apostoli propovijedali, 
navijestili su i proroci. Nije se kasno ispunilo što se uvijek vjerovalo. 


Božja nas je mudrost i dobrostivost tim spasonosnim odlaganjem 
Utjelovljenja učinila sposobnijima za svoj poziv. Sto se kroz brojna 
stoljeća najavljivalo kroz mnoge znake, mnoge riječi i mnoga otajstva, u 
ovim danima evanđelja nije moglo biti sumnjivo. Tako je Spasiteljevo 
rođenje koje trebaše nadvisiti sva čudesa i svaku mjeru ljudskoga 
shvaćanja u nama u toliko rodilo postojaniju vjeru koliko mu je 
prethodila drevnija i učestalija propovijed. 


Bog se za ljudske potrebe nije stao brinuti novom odlukom niti 
kasnim smilovanjem. Od samoga je stvaranja svijeta ustanovio za sve 
jedan te isti izvor spasenja. Milost se Kristovim rođenjem uvećala, a ne 
započela. Već je cijeli svijet ispunjen tim otajstvom velike ljubavi. 
Otajstvo je i u svojim znakovima bilo tako moćno da nisu manje postigli 
koji su u nj vjerovali kao obećanje nego oni koji su ga prigrlili kada je 
poklonjeno. 


5. — Predragi! S očitom su se ljubavlju za nas izlila velika bogatstva 
božanske dobrote. Po njima su pozvanima na vječnost korisno poslužili 
prethodni primjeri, ali se i sama Istina ukazala vidljivom i tjelesnom. 
Stoga ne smijemo mlitavo niti tjelesnim veseljem slaviti Gospodnje 
rođenje. Pojedinci će to učiniti dostojno i razumno ako se svatko sjeti 
kojemu je tijelu ud i s kojom Glavom sjedinjen da ne bi kao 
neiskorišteni član pripadao svetome zdanju. 

Predragi! Promislite i po rasvjetljenju Duha Svetoga razborito 
shvatite tko je nas uzeo u se i koga smo mi u se primili. Kao što je 
Gospodin Isus rođenjem postao naše tijelo, i mi smo preporođenjem 
postali njegovo tijelo. Radi toga smo Kristovi udovi i hram Božjega 
Duha. Zato kaže blaženi Apostol: »U svome tijelu proslavite i nosite 
Boga« (Ef 4,2). 


Gospodin nam je predložio oblik svoje blagosti i poniznosti. On 
nas je prožeo moću kojom nas je otkupio. Sam je obećao: »Dođite k 
meni svi koji trpite i koji ste opterećeni i ja ću vas okrijepiti. Uzmite 
na se moj jaram i učite se od mene jer sam blag i ponizan. I neći ćete 
spokoj svojim dušama« (Mt 11,28-29). 


Prihvatimo, dakle, jaram Istine koja nad nama vlada. Nije težak 
ni opor. Budimo slični poniznosti onoga čijoj se slavi želimo upriličiti. 
On će nam pomoći i dovesti nas do vlastitih obećanja. Po svome je 
velikome milosrđu sposoban uništiti naše grijehe i u nama usavršiti 
svoje darove. To je Krist, naš Gospodin, koji živi i kraljuje u vijeke 
vjekova. Amen. 


24. 
Božić, 443. 


1. — Predragi! Božanska se dobrota uvijek na »različite načine« 
(Heb 1,1) i mnoge mjere brinula o ljudskome rodu. Blagodatno je 
veliki broj dobara svoje providnosti dijelila svim minulim vjekovima. 
Ipak je u »zadnjim vremenima« (1 Pt 1,20) prevršila sve obilje 
uobičajene dobrostivosti. Tada je u Kristu grešnicima sišla uosobljena 
Milosrdnost, zalutalima uosobljena Istina i smrtnicima uosobljeni 
Zivot. Riječ koja je s Roditeljem suvječna i s njime jednaka u jedinstvu 
svoga božanstva uzela je narav naše poniznosti. Bog, rođen od Boga, 
rodio se čovjekom od čovjeka. 


Navedeno bi obećano od »stvaranja svijeta« (Ef 1,4). Uvijek se 
proricalo po mnogim znakovitim zbiljama i riječima. Međutim, koliki 
bi dio ljudi spasile one slike i zastrta otajstva da Krist nije svojim 
dolaskom ispunio duga i i skrovita obećanja? Što je u ono doba koristilo 
malenome broju koji je vjerovao u ono što se mora zbiti, sada, kada 
se obistinilo, koristi bezbrojnim vjernicima. Nas sada vjeri ne dovode 
znaci ni slike. Učvršćuje nas evanđeoska povijest. Vjerujemo u ono 
što se dogodilo. Tome se klanjamo. Za pouku nam služe proročka 
sredstva. Na nikakav način ne držimo dvojebenim za što znamo da se 
najavilo po brojnim proročanstvima. 

Gospodin reče Abrahamu: »U tvome će se sjemenu blagosloviti svi 
narodi« (Post 22,18). David proročkim duhom pjeva o Božjemu 
obećanju i kaže: » Gospodin se zakleo Davidu i neće ga prevariti: na 
svoje ću sjedište postaviti od ploda tvoje utrobe« (Ps 131,11). Isti 
Gospodin veli preko Izaije: »Evo, djevica će začeti u krilu. Rodit će 
sina. Njegovo će ime nazivati Emanuel što se prevodi kao s nama Bog« 
(Iz 7,14). Opet čitamo: »Izići će mladica iz Jesejeva korijena i cvijet 
uzdići iz njegova panja« (Iz 11,1). Bez sumnje je u toj mladici 
predskazana blažena Djevica Marija koja potječe iz Jesejeva i Davidova 
roda. Mariju je Duh Sveti učinio majkom. Iz majčinskoga je krila, ali 
djevičanskim porodom rodila novi cvijet ljudskoga tijela. 


2, — Neka, dakle, vjernička srca klikću Božju hvalu i »neka ljudski 
sinovi ispovjede Božje divote« (Ps 106,8). Naša poniznost nadasve u 
tome djelu spoznaje koliko ju je cijenio njezin Stvoritelj koji je mnogo 
poklonio ljudskome početku. Stvorio nas je na »svoju sliku« (Post 
1,27). Ipak je kudikamo više udijelio našoj obnovi kada se sami 
Gospodin usko sjedinio sa »sluginim likom« (Fil 2,7). 


Iz jedne te iste ljubavi dolazi što god Stvoritelj poklanja stvorenju. 
Unatoč tome, manje je čudesno kada se čovjek penje do božanskoga 
nego ako se Bog spušta do ljudskoga. Da Svemogući nije to učinio, 
nikakva vrst pravednosti i nikakvi oblik mudrosti ne bi nikoga 
oslobodili od đavolskoga ropstva niti ponora vječne smrti. 


Osuda je »jednoga« s grijehom prešla i ostala na »svima« (Rim 5,12 
i 18). Narav, upropaštena smrtnom ranom, ne bi našla nikakav lijek jer 
svoj položaj nije mogla izmijeniti vlastitim silama. Prvi je čovjek 
tjelesnu put dobio iz zemlje. Život je stekao od razumnoga Daha po 
Stvoriteljevu nadisanju. Trebao je živjeti »po slici i prilici« (Post 1,26) 
svoga Stvoritelja i tako kao u blistavu zrcalu očuvati u sjaju 
nasljedovanja sliku Božje dobrote i pravednosti. To bijaše najdragocje- 
nije dostojanstvo ljudske naravi. Da je čovjek opsluživanjem datoga 
zakona to ustrajno njegovao, neraspadnuti bi duh samu kakvoću 
zemaljskoga tijela doveo do nebeske slave. Međutim, čovjek je 
lakoumno i nesretno povjerovao zavidnome varalici. Pristao je na ohole 
savjete. Radije se htio na silu dočepati nego zaslužiti pohranjeno 
uvećanje časti. Stoga je prvi čovjek i u njemu svekoliko njegovo 
potomstvo čulo: »Zemlja si i tamo ćeš se vratiti« (Post 3,19). Prema 
tome, »kakav je čovjek od zemlje, takvi su zemljani ljudi« (1 Kor 
15,48). Nitko nije besmrtan jer nitko nije nebeski. 


252 


3. — Svemogući je Božji Sin imao razriješiti okove toga grijeha i 
smrti. On sve ispunja i sve sadrži. U svemu je jednak s Ocem. Sin je iz 
Oca. S njime je u jednoj biti i s njime je suvječan. Da uništi grijeh u se je 
primio ljudsku narav. Stvoritelj i Gospodar svega udostojao se biti 
jedan od smrtnika. Sebi je odabrao Majku koju je sam sazdao i koja je 
očuvala djevičansku neoskvrnjenost. Samo je bila službenica tjelesne 
biti. Tako je radi prestanka zaraze od ljudskoga sjemena u novome 
čovjeku nazočna i čistoća i istinitost. 


Krist se, dakle, rodio iz djevičanskoga krila. To je rođenje 
čudesno. Ali nije radi toga u Kristu narav različita od naše. Isti je pravi 
čovjek koji i pravi Bog. Ni u jednoj ni u drugoj naravi nema nikakve 
laži. Riječ je uzdizanjem tijela postala tijelo, a ne uništenjem božanstva. 
Božanstvo je tako uskladilo svoju moć i dobrotu da je uzimanjem naše 
uzdignulo, ali svoje nije davanjem uništilo. 


Po Davidovu je proroštvu u ovome Kristovu rođenju »Istina 
niknula iz zemlje i pravednost pogledala s neba« (Ps 84,12). Kod ovoga 
se Kristova poroda također ispunila Izaijina riječ kada prorok reče: 
»Neka zemlja izvede i neka rodi Spasitelja i neka se istodobno pokaže 
pravednost« (Iz 45,8). U prvome je prijestupniku bila prokleta zemlja 
ljudske puti. Samo je u porodu blažene Djevice pružila blagoslovljenu 
klicu koja je tuđa mani svoga plemena. Mi u novoporodu postižemo 
duhovni začetak. Svakome tko se preporađa krsna je voda nešto kao 
djevičanska utroba. Isti Duh Sveti ispunja zdenac koji je ispunio i 
Djevicu. U Djevici je sveto začeće otklonilo grijeh. U krštenju ga 
oduzima otajstveno pranje. 


4. — Predragi! Luda je maniheistička zabluda daleko od 
spomenutoga otajstva. U Kristovu novoporodu nemaju nikakva dijela 
koji niječu da se Isus tjelesno rodio od Djevice Marije. Manihejci ne 
vjeruju u istinsko Gospodnje rođenje. Stoga ne prihvaćaju ni pravo 
trpljenje. Tvrde da Krist nije zapravo ukopan te odbijaju da je zaista 
uskrsnuo. 


Manihejci su se zaputili trajnim putem prokleta učenja. U njih je 
sve tamno i opasno. Kroz ponore laži upadaju u bezdan smrti. Ne 
nalaze ništa čvrsto o što bi se oprli. Mimo sva rugla đavolske laži na 
samu se glavnu svečanost svoje sljedbe vesele duševnoj i tjelesnoj 
nečistoći. To je otkrilo njihovo neposredno priznanje. Manihejci ne 
čuvaju ni vjersku ni ćudorednu neporočnost. U svojim su vjerskim 
tvrdnjama bezbožni, a u svetinjama bestidni. 

5. — Predragi! I sva druga krivovjerja s pravom osuđujemo u 
njihovoj raznovrsnosti. Ipak svako krivovjerje u stanovitome svome 
dijelu ima nešto istinito. Arije tvrdi da je Sin Božji manji od Oca i da je 
stvorenje. Također smatra da je između ostaloga Sin stvorio Duha 
Svetoga. To je veliko bezboštvo pogubilo Arija. Arije nije u 
trojstvenome jedinstvu vidio vječno i nepromjenljivo božanstvo, ali ga 
nije zanijekao u Očevoj biti. Macedonije bijaše tuđ od svjetla Istine. 
Nije prigrlio božanstvo Duha Svetoga. Ispovijedao je ipak da je u Ocu i 
Sinu jedna moć i ista narav. Sabelije se zbunio neistumačivom 
zabludom. Prigrlio je u Ocu i Sinu i Duhu Svetome jedinstvo biti. Što je 
trebalo pripisati jednakosti, udijelio je pojedinosti. Kako nije uspio 
pojmiti istinsko Trojstvo, vjerovao je u jednu te istu osobu pod 
trostrukim nazivom. 


Fotina je prevarilo umno slijepilo. U Kristu je priznao pravoga 
čovjeka naše biti, ali nije vjerovao da je Krist Bog koji se od Boga 
rodio prije svih vjekova. Apolinar nije posjedovao čvrstu vjeru. 
Smatraše kako je Božji Sin uzeo pravu narav ljudskoga tijela, ali je 
kazao da u tome tijelu nije bilo duše jer je njezino mjesto ispunilo 
božanstvo. 


Katolička vjera na izneseni način opovrgava sve zablude. Ipak se 
u ovoj ili onoj nađe štogod što se dade odvojiti od osudiva. Međutim, 
u maniheističkome bezbožnom učenju nema uopće ništa što se može 
ma s koje strane smatrati podnošljivim. 


6. — Predragi! Obraćam vam se nadasve dostojnim riječima 
svetoga Petra: »Rod ste odabrani, kraljevsko svećenstvo, sveti narod 
i stečeni puk« (1 Pt 2,9). Sazidani ste na neozlijedivoj stijeni. To je 
Krist. Po istome ste Kristovu uzimanju našega tijela uvedeni u samoga 
Gospodina našega Spasitelja. Čvrsti ostanite u vjeri koju ste ispovjedili 
pred mnogim svjedocima. U njoj ste se preporodili »po vodi i Duhu 
Svetome« (Iv 3,5). Primili ste pomazanje spasenja i pečat vječnoga 
života. Ako vam tko nešto navijesti mimo onoga što ste naučili, »neka 
je proklet« (Gal 1,9). Najsvjetlijoj istini ne predpostavljajte bezbožne 
gatke. Što bi se čitalo ili slušalo protiv pravila katoličkoga i apostolskog 
Vjerovanja,!! prosudite kao posve smrtonosno i đavolsko. 


Hinjeni i patvoreni postovi koji se ne vrše da se očiste duše već 
da se pogube neka vas ne zavedu zavodljivim oblicima. Manihejci za 
se svojataju privid pobožnosti i čistoće, ali tom prijevarom prekrivaju 


11) Riječ je o Apostolskome vjerovanju koje Leon u Govorima češće spominje. Usp. J. LECLERCQ- 
R. DOLLE, Sermons, 119 bilj. 6; 249 bilj. 3; 202 bilj. 1. 

bestidnost svojih djela. Iz nutrine bezbožnoga srca odapinju strijele s 
kojima ranjavaju jednostavne. Prorok kaže: »U tami strijeljaju 
pravedne u srcu« (Ps 10,3). 


Cjelovita i prava vjera velika je zaštita. Vjera je vjera samo ako je 
jedna. Apostol izjavljuje: »Jedan Gospodin, jedna vjera, jedan krst, 
Ko Bog i Otac sviju. On je nad svima i po svemu i u svima nama« (Ef 

Predragi! Nepoljuljanim duhom prionite uz jedinstvo. U njemu 
krenite za svom svetošću i opslužujte Gospodnje naredbe jer se »bez 
vjere ne možemo svidjeti Bogu« (Heb 11,6). Bez vjere nije ništa ni 
sveto ni čisto ni živo. 

»Pravednik živi od vjere« (Hab 2,4). Tko đavlijom prijevarom 
izgubi vjeru, »živ je mrtav« (1 Tim 5,6). Po vjeri se stječe opravdanje, 
ali se po pravoj vjeri dobiva i život. Gospodin Spasitelj kaže: »Ovo je 
vječni život: da spoznaju da si samo ti pravi Bog i Isus Krist kojega si 
poslao« (Iv 17,3). Neka Krist učini da napredujete i ustrajete do konca. 
Krist živi i kraljuje u vijeke vjekova. Amen. 


25. 
Božić, g. 444. 


1. — Predragi! Rođenje je našega Gospodina Isusa Krista 
neizrecivo. Njime se Krist ogrnuo tijelom naše naravi. Unatoč svemu, 
usuđujem se Kristovim nadahnućem, a ne svojom sposobnošću na dan 
koji je odabran za otajstvo ljudske obnove nešto kazati što može 
izgraditi slušetelje. 


Veći dio Božje Crkve ne razumije što vjeruje. Usprkos tome, 
nužno je kazano ponoviti. Mnogima koji su upravo pritupili vjeri 
dugujemo službu svojh usta. Bolje je poučene opteretiti već znanim 
nego neupućene ostaviti bez onoga u čemu se moraju poučiti. 


. | Božji Sin nije s Ocem i Duhom Svetim jedna osoba već je s njima 
jedne biti. Postao je dionik naše poniznosti. Htio je biti jedan od 
patnika i jedan od smrtnika. To je toliko sveto i čudesno da se smisao 
božanske odluke ne može otvoriti mudrima po svjetovnu ako pravo 
Svjetlo ne rastjera tmine ljudskoga neznanja. 


Nije samo kod kreposnih djela niti pri opsluživanju zapovijedi već i 
na stazi vjere »uzak i strm put koji vodi u život« (Mt 7,14). Potrebit je 
Veliki trud i veliko razlučivanje ako se želi po jednoj cesti zdrava nauka 
neozlijeđenim koracima stupati i ići posred sumnjivih neupuće- 

ničkih mišljenja i posred pravih netočnosti. Posvuda se protive zamke 
zablude. Stoga je teško umaći svakoj opasnosti što vara. To je samo 
onaj sposoban kojega poučava i s kojim upravlja Božji Duh. Apostol 
kaže: »Nismo primili svjetovni duh već Duha koji je iz Boga. Tako 
znamo što nam je dao Bog« (1 Kor 2,12). David pak pjeva: »Blažen 
je, Gospodine, koga si ti poučio i koga si uputio u svoj zakon« (Ps 
93,12). 


2, — Predragi! Posred opasnosti od zablude imamo zaštitu Istine. 
Poučeni naukom Duha Svetoga vjerujemo što naučismo i propovije- 
damo što smo povjerovali. Božji se Sin rodio prije vjekova od Oca. S 
Ocem je vječan i vjekovječnom i istobitnom jednakošću. Sin je došao na 
svijet po krilu Djevice odabrane za to »otajstvo ljubavi« (1 Tim 3,16). U 
Djevici je i od Djevice »Mudrost sebi sagradila dom« (Izr 9,1). 
Nepromjenljivo je božansto Riječi sebi sjedinilo »slugin lik« (Fil 2,7). 
To je »sličnost tijela grijeha« (Rim 8,3). Riječ nije kod sebe, Oca i Duha 
Svetoga u ničemu manja s obzirom na svoju slavu. Narav najviše i 
vječne biti ne podliježe smanjenju ni različitosti. 


Sin se zbog naše slabosti spustio do onih koji nisu za nj sposobni. 
Sjaj je svoga veličanstva prekrio tjelesnim zastorom jer ga ljudski 
pogled nije podnosio. Radi toga se kaže da je Sin sebe od sebe 
»ispraznio« (Fil 2,7). Nekako je samoga sebe »ispraznio« od vlastite 
moći. U poniznosti je kojom se za nas brinuo postao manji od Oca, ali i 
od samoga sebe. Sinu kod toga sniženja nije ništa nestalo. Njemu je s 
Ocem i s Duhom Svetim zajedničko da je to što je. Tako se dade shvatiti 
da na svemogućnost pripada što je Sin manji kada je riječ o našem, a 
nije manji kada je u pitanju njegovo vlastito. 

Svjetlo je pogledalo zaslijepljene, snaga slabe i milosrđe bijedne. 
Zbilo se velikom moći da je Božji Sin prihvatio ljudsku bit i ljudsku 
parnicu. Tako je obnovio narav koju je stvorio i uništio smrt koju nije 
»načinio« (Mudr 1,13). 


3, — Odagnali smo i odbacili sva bezbožna mišljenja kojima je 
Krist »ludost« ili »sablazan« (1 Kor 1,23). Neka klikće vjera ispravnih 
duša i neka shvati da je Božji Sin istinit i jedan ne samo po božanstvu 
kojim se rodio od Oca već i po čovještvu kojim se rodio od Majke- 
djevice. Jedan te isti je u našoj poniznosti i u božanskome veličanstvu 
pravi čovjek i pravi Bog. U svojem je vječan, u našem vremenit. S 
Ocem je jedno u biti koja nije od Oca bila nikada manja. Jedno je s 
Majkom u tijelu što ga je stvorio. Kada je uzeo našu narav Sin nam 

je postao stuba kojom se možemo po njemu popeti do njega. Bit koja je 
uvijek posvuda, nije imala potrebu da prostorno siđe. Bilo joj je vlastito 
da u punini uniđe u čovjeka kako joj je svojstveno da se kao cjelina ne 
odvaja od Oca. Riječ ostaje što je bila »u početku« (Iv 1,1). Nije se na 
njoj obistinilo da negda nije bila što je sada. Sin je vječno Sin, a Otac 
vjekovječno Otac. 


Sami Sin veli: »Tko mene motri, gleda i Oca« (Iv 14,9). Tvoje te je, 
krivovjerniče, bezboštvo zaslijepilo. Nisi vidio Sinovo veličanstvo pa 
nećeš vidjeti ni Očevu slavu. Kazao si da se rodio tko nije bio. Tvrdiš da 
je Sin vremenit. Dok tvrdiš da je Sin vremenit, povjerovao si da je Otac 
promjenljiv. Promjenljivo je što se smanjuje, ali i sve što se uvećava. 
Ako je Rođeni zato nejednak Ocu jer je — kako se tebi čini — rođenje 
rodilo onoga koji nije bio, Roditeljeva je bit bila nesavršena. Rađanjem 
je postigla da ima što nije posjedovala. 


Ali katolička vjera otklanja i osuđuje tu tvoju bezbožnu pokvare- 
nost. Vjera u pravome božanstvu ne prizna nikakvu vremenitost. Ona 
ispovijeda da je u Oca i Sina jedna vječnost. Pravo Svjetlo nije nikada 
bez svoga Sjaja jer je u biti Svjetla sjati kao što mu je u biti uvijek 
postojati. Očitovanje se toga Sjaja naziva slanje!" kojim se Krist 
objavio svijetu. Krist je svojim nevidljivim veličanstvom uvijek sve 
ispunjao. Ipak je onima kojima bijaše nepoznat tako reći došao iz 
najudaljenijega i najvišega skrovišta. Tada je otklonio sljepoću 
neznanja. Piše: »Onima se rodilo Svjetlo koji su sjedili u tami i sjeni 
smrti« (Lk 1,79). 


4. — Svjetlo se Istine i u ranijim vjekovima slalo kao prosvjetljenje 
svetih otaca i proroka. David kaže: »Pošalji svoje svjetlo i svoju istinu« 
(Ps 42,3). Također piše da je Sin »na različite načine i kroz mnoge 
znake« (Heb 1,1) očitovao djela nazočnosti svoga božanstva. Ali ipak 
su sve one naznake i sva čudesa svjedočila za ono slanje o kojemu 
Apostol reče: »Kada je, dakle, došla punoća vremena, Bog je poslao 
svoga Sina koji je postao od žene i našao se pod Zakonom« (Gal 4,4). 


k Što navedeno znači? To da je Riječ postala tijelo, da se Stvoritelj 
Svijeta rodio po Djevičini krilu, da se Gospodin slave sjedinio s 
ljudskim počelima. U duhovno se začeće nisu umiješale nikakve 
nečistoće zemaljskoga sjemena. Od Majke je uzeta samo narav da se 
Primi bit pravoga tijela. Po onome slanju kojim se Bog sjedinio s 
čovjekom Sin je prema Ocu nejednak, ali ne u onome što je iz Oca 


12) Zamijećujemo izričaj missio kao naznaku za troj ij 
jstvena dijela ad extra. Usp. J. LECLERCQ-R. 
DOLLE, Sermons, 128 bilj. 3. g a 

već u onome što je postao od čovjeka. Božanstvo posjeduje nedodirljivu 
jednakost. Stvoriteljevo silaženje do stvorenja, vjerničko je uzdignuće 
do vječnoga. Kaže Apostol: »Budući da svijet u Božjoj Mudrosti nije 
Boga upoznao po Mudrosti, svidjelo se Bogu vjernike spasiti po ludosti 
propovijedanja« (1 Kor 1,21). 

Prema spomenutome, svijetu je — svjetovnim mudracima — 
njegova mudrost postala slijepoća. Mudraci po njoj nisu mogli upoznati 
Boga jer se do spoznaje Boga penjemo u Božjoj Mudrosti. Svijet se 
oholio ispraznošću svojih učenja. Gospodin je vjeru spašenika u ono 
položio što se pričinja nedostojnim i ludim da po nestanku svih 
preuzetih mišljenja samo Božja milost objavi što ljudska pamet nije 
mogla shvatiti. 


5. — Neka, dakle, katolička vjera upozna u Gospodnjemu 
poniženju svoju slavu i neka se Crkva koja je Kristovo tijelo veseli 
otajstvima svoga spasenja. Da sami Stvoritelj nije sišao u zajedništvo sa 
stvorenjem i svojim rođenjem ljudsku starost pozvao na novi početak, 
smrt bi »vladala od Adama« (Rim 5,14) sve do konca. Nad svim bi 
ljudima trajala neodloživa osuda. Već bi radi samoga stanja od rođenja 
postojao za sve jedan razlog da propadnu. Među ljudskom se djecom 
jedino nevin rodio Gospdin Isus. Samo se on začeo bez nečistoće 
tjelesne požude. Postao je čovjek našega plemena da mi možemo biti 
»sudionici božanske naravi« (2 Pt 1,4). Početak što ga je uzeo u 
Djevičinu krilu, Krist je položio u krsno vrelo. Vodi je dao što je bilo 
poklonjeno Majci. »Sila Svevišnjega« i »sjena« (Lk 1,35) Duha Svetoga 
što učini da Marija rodi Spasitelja omogućuje da voda preporodi 
vjernika. 

Da li je za iscjeljenje bolesnih, prosvjetljenje slijepih i oživljavanje 
umrlih bilo išta prikladnije nego da lijekovi poniznosti ozdrave rane 
bolesti? Adam je, zanemarujući Božje zapovijedi, uveo »vlast« (Rim 
6,14) grijeha. Isus je — »našavši se pod zakonom« (Gal 4,4) — vratio 
slobodu pravednosti. Adam se pokorio đavlu i postao prijestupnik. 
Time je zaslužio da »u njemu svi umiru« (1 Kor 15,22). Isus je bio Ocu 
»poslušan do križa« (Fil 2,8). Stoga je postigao da u »njemu svi žive« (1 
Kor 15,22). Adam je u želji za anđeoskom časti izgubio dostojanstvo 
svoje naravi. Isus je prigrlio položaj naše slabosti. U nebo je smjestio 
one radi kojih se spustio na najniže. Adamu je, pošto je pao radi 
uzdizanja, kazano: »Zemlja si i tamo ćeš se vratiti« (Post 3,19). Isusu 
koji se podlaganjem uzdigao bi rečeno: »Sjedi mi zdesna dok ne stavim 
tvoje neprijetelje kao klupu za tvoje noge« (Ps 109,1). 

6. — Predragi! Navedena nam djela našega Gospodina nisu samo 
korisna u otajstvu već i kao uzor nasljedovanja ako se sami lijekovi 
primijene na stegu. Što je dato tajnama, koristi i ćudoređu da se sjetimo 
kako moramo živjeti u »poniznosti i blagosti« (Ef 4,2) svoga 
Otkupitelja. Apostol kaže: »Ako zajednički trpimo, zajedno ćemo i 
kraljevati« (2 Tim 2,12). Zaludu se nazivamo kršćanima ako nismo 
»Kristovi nasljedovatelji« (1 Kor 11,1). Krist je kazao da je »put« (Iv 
14,6) kako bi njegovo ponašanje bilo pravilo za učenike i da sluga 
odabere poniznost koju je slijedio Gospodin koji živi i vlada u vijeke 
vjekova. Amen. 


26. 
Božić, g. 450. 


1 — Predragi! Porod iz Device-Majke našega Gospodina i 
Spasitelja vraća se u sve dane i vremena dušama vjernika koji razmišlja- 
ju o božanskome. Duh što se diže do ispovijedanja vlastitoga Tvorca 
zadržava se pri izricanju prošnje, klicanju hvale ili kod žrtvenoga 
prinošenja. Ništa snažnije ni odlučnije ne pogađa duhovnim motrenjem 
kao činjenica da se Bog-Božji Sin koji se rađa od suvječnoga Oca 
također — baš on — rodio ljudskim rođenjem. Tome se rođenju 
klanjaju na nebu i na zemlji. Nijedan ga nam dan toliko ne naznačuje 
kao današnji. Također nam, uz novo blještavo svjetlo kod počela, u 
naše osjećaje ulijeva svu jasnoću čudesnoga otajstva. 


Božićni nam dan vraća u sjećanje i na neki način stavlja pred oči 
razgovor između anđela Gabrijela i začuđene Marije. Pred nama je 
čudesno obećano i povjerovano začeće od Duha Svetoga. Stvoritelj se 
svijeta rodio iz djevičanskoga krila. Onaj koji je sazdao sve naravi 
postao je Sin žene koju je stvorio. 


. Danas se pojavila Božja Riječ koja se obukla u tijelo. Što nije 
nikada bilo vidljivo ljudskim očima, poče biti »opipljivo rukama« (1 Iv 
1,1). Pastiri su od anđeoskih glasova naučili da se Spasitelj rodio u biti 
našega tijela i duše. Danas se kod predvodnika Gospodnjih stada 
utanačio oblik kako se mora širiti evenđelje. I mi recimo s četom 
nebeske vojske: »Slava Bogu na visini i na zemlji mir ljudima dobre 
Volje« (Lk 2,14). 


. 2. — Veličanstvo Božjega Sina nije smatralo da ga je nedostojno 
ljudsko djetinstvo. Djetinstvo je rastom u dobi doprlo do pune ljudske 
zrelosti. Dovršen je trijumf muke i uskrsnuća. Minula su sva djelovanja 
Poduzeta za nas. Ipak nam današnja svetkovina obnavlja svete početke 

Isusa što se rodio od Djevice Marije. Dok se klanjamo rođenju svoga 
Spasitelja, slavimo svoj vlastiti iskon. Kristovo je rođenje vrelo 
kršćanskoga naroda. Rođendan je Glave rođendan Tijela. Pojedini od 
pozvanih mogu posjedovati svaki svoj red i makar su svi sinovi Crkve 
međusobno razdvojeni vremenskim slijedom, ipak je svekoliki vjernički 
skup potekao iz krsnoga izvora. Kao što su vjernici u muci s Kristom su- 
raspeti, u uskrsnuću uskrsnuli, uzašašćem postavljeni s Očeve desne, 
tako smo s Kristom u njegovu rođenju su-rođeni. Svi ljudi koji se kao 
vjernici u bilo kojem dijelu svijeta u Kristu iznova rode novoporodom 
prelaze u »novoga čovjeka« (Kol 3,10) kada se prekine nit iskonske 
starosti. Više se ne nalaze u nasljeđu tjelesnoga oca već u Spasiteljevoj 
klici. Spasitelj je postao Sin čovječji da mi možemo biti sinovi Božji. Da 
on po svojoj poniznosti nije sišao k nama, nitko ne bi po svojim 
zaslugama došao do njega. 

Neka zemaljska mudrost ovdje u pozvana srca ne unosi nikakvu 
nejasnoću i neka se prah zemaljskih misli što će se uskoro vratiti u 
najniže ne okomljuje protiv uzvišenosti Božje milosti. Na »kraju se 
vijeka« (1 Kor 10,11) ispunilo što je odlučeno »prije vječnih vremena« 
(Tit 1,2). Zbog nazočnosti zbilja prestali su znaci i slike. Zakon i 
proroštvo postadoše istina. Abraham je postao »otac svih naroda« i »u 
njegovu je sjemenu« (Post 17,4) svijetu poklonjen obećani »blagoslov« 
(Post 22,18). Nisu Izrael samo oni koje je rodila »krv i tijelo« (Iv 1,13) 
već je u posjed baštine pripravljene sinovima vjere unišao sveobuhvat 
posinovljenja. Neka se ne javljaju osvade neprikladnih pitanja i neka 
ljudsko mozganje ne razbija učinke božanskoga djela. Mi »s Abraha- 
mom vjerujemo Bogu. Ne kolebamo u nepovjerenju već u punini 
znamo da Bog može učiniti što je obećao« (Rim 4,3). 


3. — Predragi! Spsitelj se nije rodio iz tjelesnoga sjemena već od 
Duha Svetoga. Krista nije pritisnula osuda prvoga prijestupa. Stoga 
veličina udijeljenoga dara od nas svojim sjajem traži dostojno štovanje. 
U tu svrhu — kako uči blaženi Apostol — »nismo primili duh ovoga 
svijeta već Duha koji je iz Boga da znamo što nam je dao Bog« (1 Kor 
2,12). Boga se samo na taj način pobožno štuje ako mu se prikaže što 
nam je poklonio. Što pak u riznici Gospodnje dobrostivosti možemo u 
čast sadašnje svečanosti naći tako dostojno kao mir koji je kod 
Gospodinova rođenja najprije navijestilo anđeosko pjevanje? Mir rađa 
Božju djecu. On hrani ljubav i začinje jedinstvo. Mir je pokoj blaženih i 
vječno obitavalište. Vlastito je djelo i naročito dobročinstvo mira u tome 
što s Bogom sjedinjuje koje odvaja od svijeta. Potičući nas na to dobro 
Apostol kaže: »Vjerom opravdani, budimo s Bogom u miru« (Rim 531): 

U kratkoći se navedene rečenice nalaze učinci gotovo svih 
zapovijedi. Gdje se, naime, obistinjuje istinski mir, ne može izostati 
nikakva vrlina. Što pak, predragi, znači biti u miru s Bogom ako ne 
htjeti što on zapovijeda i odbaciti što zabranjuje? Ljudska prijateljstva 
traže slične duše i slične volje. Različito ćudoređe nikada ne može 
doprijeti do čvrste sloge. Kako će imati dio u božanskome miru kome se 
sviđa što se Bogu ne dopada ili tko čezne u onome uživati za što zna da 
Boga vrijeđa? To nije duh Božje djece. Posinjeno plemstvo ne dobiva 
takvu mudrost. Neka »odabrani i kraljevski narod« (1 Pt 2,9) odgovori 
na dostojanstvo svoga preporoda i neka ljubi što Otac ljubi. Neka se u 
ničemu ne razdvoji od svoga Tvorca. Tako Gospodin neće iznova 
kazivati: »Rodio sam i podigao sinove, ali su me oni prezreli. Vol pozna 
svoga vlasnika i magare jasle svoga gospodara. Međutim, Izrael me nije 
upoznao i moj me puk nije shvatio« (Iz 1,2-3). 


4. — Predragi! Veliko je otajstvo ovoga dara i ovaj poklon 
nadvisuje sve darove: Bog čovjeka naziva sinom, a čovjek Boga 
oslovljuje Ocem. Po tim se nazivima osjeća i uči tko se penje do takve 
osjećajne visine. Mane zla vladanja potamnjuju ljude koji se rađaju od 
sjajnih roditelja u tjelesnome rodu i zemaljskome pokoljenju. Nedos- 
tojno se potomstvo pomućuje samim svjetlom svojih predaka. Kakav će 
pak svršetak pogoditi ljude koji se zbog ljubavi prema svijetu ne boje 
odreći Kristova rođenja? Pripada ljudskoj slavi da otačka čast sjaji na 
potomstvu. Koliko je tek slavnije kada »iz Boga rođeni« (Iv 1,13) 
blistaju »slikom« (Post 1,27) svoga Stvoritelja te u sebi pokazuju onoga 
koji ih je rodio? Gospodin kaže: »Neka vaše svjetlo tako svjetli pred 
ljudima da ljudi vide vaša dobra djela i slave vašega Oca koji je na 
nebesima« (Mt 5,16). 


Znamo da je »sav svijet — kako reče apostol Ivan — položen u zlo« 
(11v 5,19). Đavao sa svojim poslanicima vreba na svijet. Poduzimaju se 
bezbrojne napasti da čovjeka koji teži za višnjim suprotivštine prestraše 
ili uspjesi iskvare. Ali »veći je koji se nalazi u nama« (1 Iv 4,4) nego onaj 
koji je protiv nas. Ljude koji su »s Bogom u miru« (Rim 5,1) i uvijek 
Svim srcem govore Ocu »budi volja tvoja« (Mt 6,10) ne mogu nadjačati 
nikakvi bojevi. Ne mogu im štetiti nikakvi okršaji. Ako u svojim 
ispovijedanjima sami sebe optužujemo i putenim požudama odričemo 
dušino pristajanje, protiv sebe raspaljujemo neprijateljstva onoga koji 
Je vrelo grijeha, ali utvrđujemo neosvojivi mir s Bogom jer se 

pokoravamo njegovoj milosti. Svome se Kralju podlažemo poslušnošću 
is njim se sjedinjujemo u rasuđivanju. Ako se s Bogom slažemo u istoj 
misli te hoćemo što i on i odbacujemo što on osuđuje, Bog će za nas 
dokrajčiti sve ratove. Bog daje htijenje. Dat će i mogućnost da budemo 
suradnici u njegovim djelima. Tako ćemo s kliktajem vjere govoriti: 
»Gospodin je moje prosvjetljenje i moje spasenje. Koga ću se bojati? 
Gospodin je branitelj moga života. Koga ću se strašiti« (Ps 26,1)? 


5. — Ljudi, dakle, koji »se ne rađaju od krvi niti putene volje nego 
iz Boga« (Iv 1,13), neka Ocu prinesu složnost miroljubive djece. Neka 
svi posinjeni udovi pristupe »prvorođencu novoga stvorenja« (Kol 
1,15). On nije došao »vršiti svoju volju nego volju onoga koji ga je 
poslao« (Iv 6,38). Očeva je milost posinovila baštinike koji »jedno 
osjećaju« (Fil 2,2) i jedno ljube, a ne nesložne i različite. 


Gospodnji je rođendan rođenje mira. Apostol kaže: »On je naš 
mir. Oboje je načinio jednim« (Ef 2,14). Židov i poganin »po njemu u 
jednome Duhu posjeduju pristup Ocu« (Ef 2,18). Isus je uoči muke, t.j. 
na dan koji je odabrao po vlastitoj rasporedbi nadasve poučavao svoje 
učenike. Kazao je: »Dajem vam svoj mir. Ostavljam vam svoj mir« (Iv 
14,27). Da se pak kakvoća njegova mira ne bi skrivala pod općim 
nazivom, dodao je: »Ne dajem vam kako daje svijet« (Iv 14,27). 


Isus kaže da svijet posjeduje vlastita prijateljstva. Iskvarenom 
ljubavlju mnoge dovodi u sklad. I u manama su duše jednake. Slične 
želje rađaju iste osjećaje. Ako možda ima ljudi kojima se krivo i 
nečasno ne dopada te iz saveza svoje ljubavi otklanjaju nedopuštene 
pristanke, i takvi su — bili Židovi, krivovjernici ili pogani — od 
svjetovnoga mira, a ne od Božjega prijateljstva. 

Mir duhovnih i katolika dolazi od višnjih zbilja i do njih dovodi. Taj 
mir ne želi da se ikakvim zajedništvom sjedinjujemo s ljubiteljima 
svijeta već da se odupremo svim zaprekama. Hoće da se od opasnih 
uživanja utečemo istinitim veseljima. Gospodin kaže: »Gdje bude tvoje 
blago, ondje će biti i tvoje srce« (Mt 6,21). To znači: ako je na nisku što 
ljubiš, sići ćeš u podzemlje. Ali ako je »gore« (Kol 3,1-2) što ljubiš, 
doprijet ćeš do Najvišega. Nas koji jedno hoćemo, jedno osjećamo te 
smo složni u vjeri, ufanju i ljubavi tamo vodi i dovodi Duh mira. »Božji 
su sinovi svi koje vodi Božji Duh« (Rim 8,14). Bog vlada sa Sinom i 
Duhom Svetim u vijeke vjekova. Amen. 

27. 
Božić, g. 451. 


1. — Predragi! Pravi je štovalac i pobožni častitelj današnje 
svetkovine vjernik koji ne misli ništa krivo o Gospodnjemu utjelovl- 
jenju niti što nedostojno sudi o božanstvu. Jednako je opasno zlo ako se 
niječe istinitost naše naravi ili jednakost s Očevom slavom. Kada, 
dakle, kanimo razmatrati otajstvo Kristova rođenja ukoliko se Isus 
rodio od Majke-djevice, neka se daleko otjera tama zemaljskih 
promišljanja. Neka se dim svjetovne mudrosti udalji od očiju 
rasvjetljene vjere. Mi vjerujemo božanskome autoritetu i slijedimo 
božanski nauk. Bilo da nutarnje slušanje primaknemo zakonskome 
svjedočenju, proročkim najavama ili evanđeoskoj trublji, istinito je što 
kaza blaženi Ivan pun Duha Svetoga: »U početku bijaše Riječ i Riječ 
bijaše kod Boga i Bog bijaše Riječ. Riječ u početku biješe kod Boga. 
Sve je postalo po njoj i bez nje nije ništa nastalo« (Iv 1,1-3). Jednako je 
istinito što isti propovjednik dodaje: »Riječ je postala tijelo i boravila 
među nama. I vidjeli smo njezinu slavu, slavu Jedinorođenoga od Oca« 
(Iv 1,14). 


U objema je, dakle, naravima isti Božji Sin. Naše je uzeo, svoje 
nije napustio. Covjeka je u čovjeku obnovio, a u sebi ostao 
nepromjenljiv. Sinu je božanstvo s Ocem zajedničko. Ono nije pretrpilo 
nikakvu štetu s obzirom na svemogućnost. »Slugin lik« nije ozlijedio 
»Božji lik«. Najviša i vječna bit koja se sagnula nad spasenje ljudskoga 
roda nas je prenijela u svoju slavu, ali nije prestala biti što je bila. Božji 
Jedinorođenac ističe da je »manji od Oca« (Iv 10,30). Također tvrdi da 
je s njime jednak. Time pokazuje da je u njemu istinita jedna i druga 
narav. Nejednakost dokazuje ljudsku narav, a jednakost očituje 
božansku. 


2. — Veličanstvu, dakle, Božjega Sina tjelesno rođenje ništa nije 
oduzelo niti dodalo jer se nepromjenljiva bit nije mogal ni umanjiti ni 
povećati. »Riječ je postala tijelo« (Iv 1,14). Ali to ne znači da se Božja 
narav promijenila u tijelo već da je Riječ tijelo uzela u jedinstvo osobe. 
Pojam pak tijela izražava, jasno, čitava čovjeka. U Djevičinu krilu, 
zatrudnjelom Duhom Svetim, uz uvijek sačuvano djevičanstvo Sin se 
Božji s čovjekom tako neodvojivo sjedinio da se onaj koji se izvan 
Vremena rodio iz Očeve biti — upravo on — vremenski rodio iz 
Djevičina krila. Ne bismo se drukčije mogli osloboditi okova vječne 
smrti da u našemu nije bio ponizan koji je u svome ostao svemoguć. 

Gospodin Isus Krist rodio se kao pravi čovjek, ali nikada nije 
prestao biti pravi Bog. U sebi je utanačio početak »novoga stvorenja« 
(2 Kor 5,17). U liku je svoga porođenja ljudskome rodu pružio duhovni 
začetak. Tako preporođeni stječu iskon bez zla sjemena jer su porušene 
nečistoće rođenja. O njima se kaže: »Oni se ne rađaju iz muževe krvi 
niti iz njegove volje pa niti iz putene volje nego iz Boga« (Iv 1,13). 

Koji je um sposoban shvatiti tu tajnu? Koji jezik može izreći tu 
milost? Grešnost se obraća u nevinost, starost u novost. Tuđinci stječu 
posinovljenje, a u baštinu ulaze stranci. Bezbožni počinju biti pravedni, 
škrti blagodatni, razuzdani čisti i zemaljski nebeski. Što je ta promjena 
ako ne »promjena desnice Višnjega« (Ps 76,11)? Sin je Božji došao 
»razoriti đavlova djela« (1 Iv 3,8). Zato je sebe u nas i nas u sebe unio 
da Božji silazak do ljudskoga postane čovjekovo uzdignuće do 
božanskoga. 


3, — Predragi! Veličinu Božjega milosrđa spram sebe ne možemo 
razjasniti. Kršćani se pri tome velikom skrbi moraju čuvati da ih 
đavolske zasjede opet ne zarobe. Inače bi još jednom upali u zablude 
kojih su se odrekli. Drevni se neprijatelj »pretvara u anđela svjetla« (2 
Kor 11,14). Ne prestaje svuda razapinjati prijevarne zamke. Nastoji na 
bilo koji način iskvariti vjerničku vjeru. Zna na koga će primijeniti 
strast pohlepe, kome narinuti meke proždrljivosti, kome primaknuti 
draž raskalašenosti, kome uliti otrov zavisti. Đavlu je poznato koga će 
smesti tugom, oboriti veseljem, pritisnuti strahom, zavesti divljenjem. 
Đavao razgleda svačiju naviku, provjerava brige, ispituje osjećaje. 
Izvore da naškodi traži gdje vidi da se tko revnije zaboravlja. Đavao 
posjeduje mnoge koje je čvršće zasužnjio. Prikaldni su za njegove 
vještine. Služi se njihovom oštroumnošću i jezicima da druge zavede. 
Po takvima se obećavaju lijekovi za oboljenja, predskazanja za 
budućnost, pomirenja s otpalima i odbačenja opsjena. 


Tu su i oni koji lažu kako sav tijek ljudskoga života zavisi od 
zvjezdanoga utjecaja. Kažu da potječe od neotklonjivih usuda što spada 
na božansku i našu volju. Obećavaju — da obilnije naude — da se 
navedeno može promijeniti ako se čovjek usrdno moli zvijezdama koje 
se protive. Tako se bezbožna laž sama od sebe ništi. Ako se prorečeno 
ne dogodi, usuda se ne smijemo bojati. Ako se pak dogodi, zvijezde se 
ne moraju štovati. 


4. — Spomenute ustanove rađaju i ono bezboštvo kada se neki ludi 
ljudi s povišenijih mjesta klanjaju suncu što se javlja na početku 
dnevnoga svjetla. Ovdje treba navesti čak i neke kršćane u svezi s onim 

što smatraju svojim pobožnim činom. Takvi dolaze u baziliku 
blaženoga Petra koja je posvećena jedinome živome i pravome Bogu. 
Pošto prekorače stube kojima se penjemo do uzvišice gornjega 
dvorišta, okreću tijelo i obrću se suncu na izlasku. Nagnutih se šija 
klanjaju u čast sjajnoga koluta. To se dijelom zbiva iz greške neznanja, 
a dijelom iz poganskoga duha. To nas veoma žalosti i rastužuje. Neki se 
možda pri tome radije klanjaju Stvoritelju lijepoga svjetla nego samome 
svjetlu koje je stvorenje. Unatoč tome, treba se uzdržati od toga oblika 
službe. Kada to kod nas nađe koji se ostavio štovanja bogova zar neće 
— kao vjerojatan — prigrliti i taj dio zastarjeloga mišljenja videći da je 
zajednički kršćanima i poganima? 


5. — Iz vjerničkoga se običaja, dakle, mora odbaciti spomenuta 
pokvarenost koju smo dužni osuditi. U obrede koji služe stvorenjima 
neka se ne miješa čast koju dugujemo jedinome Bogu. Kaže božansko 
Pismo: »Klanjat ćeš se Gospodinu Bogu svome i samo ćeš njemu 
služiti« (Mt 4,10). Blaženi Job, kaže Gospodin, »bijaše čovjek bez 
pritužbe i uzdržljiv od svega zla« (job 1,8). Job pak veli: »Da li sam 
gledao sunce kada bliješti i mjesec dok se jasno penje te se u potaji 
radovalo moje srce? Da li sam ljubio svoju ruku? To je najveće 
bezboštvo i nijekanje protiv najvišega Boga« (Job 31,26-28). 


' Sto je sunce i što je mjesec? Počela vidljivoga stvorenja i tvarnoga 
svjetla. Jedno je većega, drugo manjega sjaja. Različita su dnevna i 
noćna vremena. Tako je Stvoritelj postavio različito svojstvo u tjelesa 
što svijetle. Prije nego ona nastadoše, prethodili su dani bez sunčeve 
usluge i noći bez mjesečeve službe. Sunce i mjesec postadoše da budu 
čovjeku od koristi. Tako se razumno biće neće prevariti pri razlikovanju 
mjeseci, povratku godina i brojenju vremena. Po nejednakome trajanju 
nejednakih ura i po očitim znakovima nejednakih izlazaka, sunce 
utvrđuje godine, a mjesec obnavlja mjesece. 


Čitamo kako je Bog kazao četvrtoga dana: »Neka budu svjetlila na 
nebeskome svodu i neka svijetle nad zemljom. Neka dijele dan i noć i 
neka budu kao znaci za vremena, dane i godine. Neka budu na 
nebeskome svodu da svijetle povrh zemlje« (Post 1,14-15). 


6. — Probudi se, čovječe! Spoznaj dostojanstvo svoje naravi. Sjeti 
se da si načinjen »na Božju sliku« (Post 1,27) koja je u Adamu 
iskvarena, ali je u Kristu ispravljena. Služi se kako se treba služiti 
Vidljivim stvorenjima kao što se služiš zemljom, morem, nebom, 
zrakom, izvorima i rijekama. Što god se tu nalazi lijepa i divna, svedi na 
Stvoriteljevu čast i slavu. Ne budi odan svjetlu kojemu se vesele 

ptice i zmije, zvijeri i blago te muhe i crvi. Tjelesnim osjetilom dotiči 
tvarno svjetlo, ali svom ljubavlju pameti prigrli pravo Svjetlo koje 
»prosvjetljuje svakoga čovjeka koji dolazi na ovaj svijet« (Iv 1,9). O 
njemu kaže prorok: »Pristupite mu i rasvijetlite se i vaša se lica neće 
crvenjeti« (Ps 33,6). 


Ako smo »Božji hram i Duh Božji boravi u nama« (1 Kor 3,16), 
više je što svaki vjernik ima u svojoj duši nego čemu se divi na nebu. 
Ipak vam, predragi, ne nalažemo niti savjetujemo da prezirete Božja 
djela ili da nešto smatrate protivno svojoj vjeri od onoga što je Dobri 
»stvorio dobro« (Post 1,18). Razumno se i umjereno služite svakom 
stvorenom vrstom i svekolikim ukrasom ovoga svijeta. 


Apostol kaže: »Što se vidi vremenito je, a vječno je što se ne vidi« 
(2 Kor 4,18). Za sadašnje smo se rodili, za buduće preporodili. Ne 
predajimo se vremenitome već se naprežimo prema vječnome. Da 
izbližega možemo gledati svoju nadu, promislimo kod ovoga otajstva 
Gospodnjega rođenja što je božanska milost poklonila našoj naravi. 
Čujmo kako Apostol govori: »Mrtvi ste i vaš je život sakriven s Kristom 
u Bogu. Kada se očituje Krist, vaš život, tada ćete se i vi pojaviti s 
njime u slavi« (Kol 3,3-4). On živi i vlada s Ocem i s Duhom Svetim 
u vijeke vjekova. Amen. 


28. 
Božić, g. 452. 


1. — Predragi! Svi nas božanski govori potiču da se vazda 
radujemo u Gospodinu. Danas smo, bez dvojbe, obilnije ponukani na 
duhovno veselje jer nam je jasnije zasjalo otajstvo Gospodnjega 
rođenja. Utičući se onome neizrecivome naklonu božanskoga milosrđa 
kojim se ljudski Tvorac udostojao biti čovjek naći ćemo se u naravi 
onoga kome se klanjamo u svojoj naravi. Bog, Sin Božji, jedini se Todio 
od vječnoga i nerođenoga Oca. Vječno traje u »Božjemu obliku« (Fil 
2,6). Nepromjenljivo i vječno ostaje što i Otac. Uzeo je »slugin oblik« 
(Fil 2,7) bez uništenja svoga veličanstva. Nas je uzdigao do svojega, a 
nije u našem nestao. Obje naravi ostaju u svojim vlastitostima. Ali je 
nastalo takvo zajedništvo jedinstva da se od čovjeka ne dijeli božanstvo 
niti je od božanstva odvojeno što pripada čovjeku. 


2. — Predragi! Slaveći, dakle, rođendan Gospdina Stvoritelja 
cjelovitim zamišljajmo porod blažene Djevice. Vjerujmo da začetome 
tijelu i duši u nijednome vremenskome hipu nije nedostajala sila Riječi. 
Nije se najprije oblikovao i dušom oživio »hram Kristova tijela« (Iv 

2,21) koji bi sebi prisvojio nadošli stanovnik. Po hramu je i u hramu dat 
početak novome čovjeku. Tako je u jednome Božjemu Sinu božanstvo 
bez majke i ljudstvo bez oca. 


Djevičanstvo je zanijelo po Duhu. Stoga je bez traga raspadljivosti 
istodobno rodilo potomka svoga roda i Stvoritelja svoga plemena. 
Evanđelist spominje da je sam Gospodin pitao Židove što su naučili iz 
svetopisamskoga autoriteta čiji je sin Pomazanik. Židovi su odgovorili 
da po predaji Pomazanik dolazi iz Davidova sjemena. Isus je kazao: 
»Kako David naziva Pomazanika svojim Gospodinom govoreći u 
Duhu: reče Gospodin mojemu Gospodinu: sjedni mi zdesna dok ne 
položim tvoje neprijatelje za podnožje tvojim nogama« (Mt 22,43-44)2 
Zidovi nisu mogli riješiti postavljeno pitanje. Nisu shvatili da je u 
jednome Kristu nagovješteno i davidovsko potomstvo i božanska 
narav. 


3. — Sinovljevo je veličanstvo jednako Očevu. Oblačeći se 
sluginom poniznošću nije se bojalo umanjenja niti mu trebaše uvećanje. 
Sin je učinak svoga milosrđa iskazana za ljudsku obranu mogao ostvariti 
samom snagom božanstva i tako narav koja je sazdana »na Božju sliku« 
(Post 1,27) osloboditi jarma užasnoga gospodara. Ali se siloviti đavao 
nije protiv prvoga čovjeka tako okomio da ga je bez pristanka slobodne 
odluke preveo na vlastitu stranu. Stoga se moralo uništiti voljni grijeh i 
neprijateljski naum da daru milosti ne bude na smetnji propis 
pravednosti. 


U zajedničkoj gomili ljudskoga roda nalazio se samo jedan lijek u 
tajnosti božanskoga rasuđivanja. Samo je on mogao priteći u pomoć 
palima. Trebalo je da se netko od Adamovih sinova rodi tuđ 
iskonskome grijehu i nevin da bi drugima koristio primjerom i 
zaslugom. To pak nije dopuštalo prirodno rođenje. Rod izvornoga 
korjena nije mogao biti bez sjemena o kojemu kaže Pismo: »Tko začeta 
DA. sjemena može načiniti čistim? Zar ne ti koji si jedini« (Job 


# Davidov je Gospodin postao Davidov Sin. Iz ploda je obećane 
klice niknuo porod bez mane. Obje su se naravi sastale u jednoj osobi 
da se jednim začećem i jednim rođenjem rodi Gospodin Isus Krist koji 
peronje pravo božanstvo da čini čudesa i pravo čovještvo da podnese 

atnje. 


"4. e: Predragi! Katolička vjera prezire zablude rasrđenih krivovjer- 
nika koji su, prevareni isprazno svjetovnom mudrošću, zastranili od 
Istinitoga evanđelja. Krivovjerci nisu bili sposobni razumjeti utjelovlj- 

enje Riječi. Tako su sebi od izvora prosvjetljenja načinili predmet 
osljepljenja. Ako se pogledaju mišljenja gotovo svih koji krivo vjeruju 
— čak se ide do nijekanja Duha Svetoga — ne znamo da je itko skrenuo 
s puta osim što nije vjerovao u istinu dviju naravi u Kristu ili nije 
ispovijedao njegovu jednu osobu. Jedni su Gospodinu pripisali samo 
čovještvo, jedni samo božanstvo. Drugi rekoše da je u Kristu božanstvo 
pravo, a tijelo hinjeno. Opet neki ispovjediše da je Krist uzeo pravo 
tijelo, ali da nije imao Očevu narav. Pridajući Kristovu božanstvu što se 
odnosi na ljudsku bit, u sebi su Boga zamislili većim ili manjim. 
Međutim, u pravome Bogu ne mogu biti stupnjevi. Nije Bog što je 
manje od Boga. Neki su držali da ne postoji nikakva razlika između Oca 
i Sina. Jedinstvo božanstva nisu mogli shvatiti osim u osobnome 
jedinstvu. Zato su tvrdili da su Otac i Sin jedan te isti. Rađanje i 
hranjenje, patnja i umiranje, ukop i uskrsnuće pripadalo bi onome koji 
bi svime ispunio ulogu osobe čovjeka i Riječi. 


Neki su smatrali da Gospodin Isus nije imao tijelo naše biti već bi 
tijelo uzeo od viših i profinjenih počela. Opet su neki sudili da u 
Kristovu tijelu nije bilo ljudske duše nego da je samo božanstvo Riječi 
ispunjalo dušinu ulogu. Drugi su u nerazboritosti išli dotle da su, 
doduše, priznali u Gospodinu dušu, ali za nju rekoše da je bez razuma 
jer bi njegovu čovjeku za sve razumske potrebe dostajalo božanstvo. 
Isti se, napokon, drznuše tvrditi da se stanoviti dio Riječi pretvorio u 
tijelo. Tako se u mnogovrsnoj različitosti jednoga učenja ništi narav 
tijela i duše pa i bit same Riječi. 


5. — Postoje i mnoga druga lažna čudovišta. Ali njihovim 
nabrajanjem nećemo zamarati sluh vaše ljubavi. Već smo iznijeli razna 
bezboštva koja međusobno veže srodnost raznovrsnih bogohula. Ovdje 
nadasve potičemo pažnju vaše odanosti da otkloni one zablude od kojih 
je nekoć jednu — ne bez kazne — kušao kao začetnik uspostaviti 
Nestorije dok se druga nedavno pojavila pod Eutihom kao zaštitnikom. 
I nju moramo osuditi jednakim prokletstvom. 


Nestorije se osmjelio propovijedati da je bležena Djevica Marija 
samo čovjekorodica. Ne smije se, po Nestoriju, vjerovati da se u začeću 
i porođaju zbilo ikakvo sjedinjenje Riječi i tijela. Božji Sin ne bi postao 
čovječji sin već bi se samim dostojanstvom udružio sa stvorenim 
čovjekom. To nikako nisu mogle podnositi katoličke uši. Toliko su 
prožete evanđeoskom istinom da najčvršće znaju kako ljudskome rodu 
nema nikakve nade ako Djevičin Sin nije isti koji je Majčin Stvoritelj. 

Međutim, također spomenusmo bezbožnoga ustanovitelja novi- 
jega svetogrđa. On je, doduše, priznavao sjedinjenost dviju naravi u 
Kristu, ali je rekao kako se sjedinjenjem postiglo da je od dviju naravi 
ostala jedna. Druga narav uopće više ne postoji. Mogla je pak prestati 
uništenjem ili odvajanjem. 


Sve se spomenuto do te mjere protivi zdravoj vjeri da se ne može 
prihvatiti bez uništenja kršćanskoga imena. Ako je utjelovljenje Riječi 
sjedinjenje božanske i ljudske naravi gdje je samim združenjem postalo 
jedno što je bilo dvoje, iz Djevičina se krila rodilo jedino božanstvo. 
Ono je — slijedom iste smješanosti — jedino podlijegalo tjelesnoj 
ishrani i rastu. Samo je božanstvo — da izostavim sve promjenljivosti 
ljudskoga bića — raspeto i ukopano. Onima što sude u skladu s 
navedenim nema nikakva temelja za nadu u uskrsnuće. Krist nije 
»prvorođenac od mrtvih« (Kol 1,18). Nije ni bilo onoga koji trebaše 


uskrsnuti ako nije postojao koga se moglo smaknuti. 


6. — Predragi! Neka otrovne laži đavolskih došaptavanja budu 
daleko od vaših srdaca. Znate da Sinovo božanstvo nije kod Oca 
poraslo nikakvim dodatkom. Razumno zapazite da je onoj naravi kojoj 
je u Adamu kazano da je »zemlja i da će se vratiti u zemlju« (Post 3,19) 
u Kristu rečeno: »Sjedni mi zdesna« (Ps 109,1). 


U odnosu na narav po kojoj je Krist jednak s Ocem, Jedinorođenac 
uzvišenošću nije nikada bio niži od Roditelja. Nije vremenska slava s 
Ocem u onoga koji je sama Očeva desnica o kojoj se veli u Izlasku: 
»Gospodine, tvoja se desnica proslavila u moći« (Izl 15,6). U Izaiji pak 
piše: »Gospodine, tko je povjerovao našemu glasu i kome se očitovala 
Gospodnja desnica« (Iz 53,1)? 


: Prema tome, čovjek koji je uzet za Božjega Sina tako je od samih 

tjelesnih početaka prihvaćen u Kristovo osobno jedinstvo da bez 
božanstva nije ni začet ni rođen ni hranjen. Isti je bio u čudesima i 
nepogodama. Po ljuskoj je slabosti raspet, umro i ukopan. Po 
božanskoj je moći treći dan uskrsnuo, uzašao na nebo i sjeo Ocu 
zdesna. U ljudskoj je naravi primio od Oca što je i sam davao u 
božanskoj naravi. 


7. — Predragi! Razmišljajte o navedenome u pobožnu srcu. Uvijek 
se sjećajte apostolske zapovijedi. Apostol sve potiče govoreći: 
»Gledajte da vas nitko ne prevari mudroslovljem i ispraznom spletkom 
Po ljudskoj predaji, a ne po Kristu. U Kristu tjelesno prebiva sva punina 

božanstva. U njemu ste ispunjeni« (Kol 2,8-10). Apostol nije rekao 
»duhovno« nego »tjelesno« da shvatimo kako je istinska tjelesna bit 
gdje je tjelesno boravište punine božanstva. Božanstvo ispunja i cijelu 
Crkvu koja je Kristovo tijelo jer pripada Glavi. Krist živi i vlada s Ocem 
i Duhom Svetim u vijeke vjekova. Amen. 


29. 
Božić, g. 453. 


1. — Predragi! Veličina božanskoga djela nadilazi i skroz 
nadmašuje mogućnost ljudskoga govora. Govorna se teškoća ondje 
rađa gdje se nalazi razlog da se ne šuti. U Isusu Kristu, Božjemu Sinu, 
ne smjera jedino na božansku bit već i na ljudsku narav što kaza prorok: 
»Tko će izreći njegovo rođenje« (Iz 53,8)? Ako vjera ne vjeruje da su se 
obje biti sjedinile u jednoj osobi, govor to ne može razjasniti. Stoga 
nikada ne ponestaje predmeta za hvalu jer nikada nije dostatno obilje 
onoga koji hvali. 

Radujmo se što nismo dorasli iskazati otajstvo tolikoga milosrđa. 
Budući da ne možemo izreći visinu svoga spasenja, znajmo da je za nas 
dobro što smo time pobjeđeni. Nitko se toliko ne primiče spoznaji istine 
koliko čovjek koji shvaća da u božanskim zbiljama, ma koliko 
napredovao, uvijek preostaje što treba tražiti. Tko sebi umišlja da je 
došao do onoga za čim teži, ne nalazi traženo već je malaksao u 
traženju. 


Ali da nas ne uznemire tjeskobe naše slabosti, pomažu nam 
evanđeoske i proročke riječi. One nas tako ražaruju i poučavaju te nam 
se čini da Gospodnje rođenje kojim je »Riječ postala tijelo« (Iv 1,14) ne 
dozivaju toliko u pamet kao prošlo koliko ga kao nazočno motrimo. 
Ono što je anđeo javio pastirima koji su bdjeli čuvajući svoja stada, 
ispunilo je i naš sluh. Na čelu smo Gospodnjih ovaca jer uhom srca 
čuvamo božanski kazane riječi. I na današnju se svetkovinu govori: 
»Javljam vam veliku radost koja će biti za sav narod. Danas vam se u 
Davidovu gradu rodio Spasitelj koji je Krist Gospodin« (Lk 2,10). Visu 
se toga oglašenja pridružuje kliktanje bezbrojnih anđela. Svjedočansto 
kojemu pjeva mnoštvo nebeske vojske postaje odličnije. Anđeli jednim 
blagoslovom govore u čast Bogu: »Slava Bogu na visini i na zemlji mir 
ljudima dobre volje« (Lk 2,14). 

Djetinjstvo je Krista koji se rodio od Djevice-Majke Božja slava. 
Obnova ljudskoga roda s pravom se svodi na hvalu ostvaritelja. I samoj 
je blaženoj Mariji od Boga poslani anđeo Gabrijel kazao: »Duh će Sveti 
sići u te i Sila će te Svevišnjega osjeniti. Zato će se zvati Božjim Sinom 
što se od tebe sveto rodi« (Lk 1,35). 


Spomenuti se mir stavlja u onu zemlju koja ljude čini dobre volje. 
Onim Duhom kojim se Krist rađa iz krila neokaljane Majke, iz krila se 
svete Crkve preporađa kršćanin. Kršćaninu je pravi mir da se ne odvaja 
od Božje volje i da se samo onim naslađuje što Bog ljubi. 


2. — Predragi! Slavimo Gospodnji rođendan koji je odabran 
između svih dana prošlih vremena. Redoslijed je tjelesnih djela minuo u 
skladu s vječnim promislom. Sva se Otkupiteljeva poniznost uzdignula 
u slavu Očeva veličanstva. Sve je učinjeno da se »na Isusovo ime prigne 
svako koljeno nebesnika, zemnika i podzemnih stanovnika te da svaki 
jezik prizna da je Isus u slavi Boga Oca« (Fil 2,10-11). Unatoč 
kazanome, bez prekida se klanjamo porodu spasonosne Djevice. 
Nerazdvojivo sjedinjenje Riječi i tijela jednako prihvaćamo dok je 
položeno u jasle kao i kada sjedi na prijestolju Očeve uzvišenosti. 
Nepromjenljivo je božanstvo u samome sebi zadržalo svoj sjaj i moć. 
Ali se ipak združilo s Rođenim makar se nije pokazivalo ljudskome 
pogledu. Po neobičnim se počecima pravoga čovjeka spoznavalo da se 
rodio onaj koji je kralju Davidu »Gospodin i Sin« (Mt 22,45). 


Sam David pjeva proročkim duhom: »Gospodin je rekao mome 
Gospodinu: sjedi mi zdesna« (Ps 109,1). Evanđelje izvješćuje da je to 
svjedočanstvo pobilo židovsko bezboštvo. Isus je pitao Židove što kažu: 
čiji je sin Pomazanik. Oni su odgovorili da je Davidov. Gospodin je 
smjesta otklonio židovsko slijepilo rekavši: »Kako, dakle, David u 
Duhu Pomazanika naziva Gospodinom govoreći: reče Gospodin mome 
Gospodinu: sjedi mi zdesna« (Mt 22,43-44)2 


' Zidovi! Zakrčili ste put razumijevanja. Dok isključivo motrite 
tjelesnu narav, lišili ste se čitava svjetla Istine. Po izmišljenim ste 
Pričama vlastitoga osvjedočenja čekali Davidova sina samo iz tjeles- 
noga pokoljenja. Svoju ste nadu položili samo u čovjeka. Odbacili ste 
rai Sina Božjega. Tako vam ne može koristiti što je nama na slavnu 

orist. 


T nas se pita čiji je Krist Sin. Apostolovom riječju priznajemo da 
se Krist »po tijelu rodio iz Davidova sjemena« (Rim 1,3). Uči nas i 
sami početak evanđeoske propovijedi gdje čitamo: »Knjiga postanja 

Isusa Krista, Davidova Sina« (Mt 1,1). Ipak se razdvajamo od vašega 
bezboštva. Znamo da se Krist kao čovjek rodio iz Davidova potomstva. 
Ali vjerujemo da je on isti, ukoliko je Riječ postala tijelo, Bog suvječan 
s Bogom Ocem. 


Kada bi se, Izraele, držao dostojanstva svoga imena i ne bi slijepim 
srcem prelistavao proročke nagovještaje, Izaija bi ti otvorio evanđe- 
osku istinu. Ne bi gluh slušao kako božanskom nadahnutošću zbori: 
»Djevica će, eto, zatrudnjeti i rodit će sina i njegovo će se ime zvati 
Emanuel što znači: Bog je s nama« (Iz 7,14). Da Krista nisi gledao u 
takvoj osobini svetoga imena, barem bi iz Davidove riječi naučio da 
nasuprot svjedočenju Novome i Starome zavjetu ne poričeš da je Isus 
Krist Davidov sin kada već ne priznaješ da je Davidov Gospodin. 


3. — Predragi! Radi navedenoga vjernička je Crkva po neizrecivoj 
Božjoj milosti postigla što Sinagoga tjelesnih Židova nije zaslužila. 
Kaže David: »Gospodin je objavio svoje spasenje. Pred licem je naroda 
očitovao svoju slavu« (Ps 97,2). Slično je navijestio i Izaija. Reče: 
»Narod što je sjedio u tami vidje veliko svjetlo« (1z 9,2). Ponovno reče: 
»Zazivat će te narodi koji te nisu poznavali. Tebi će se uteći puci koji te 
ne poznaju« (Iz 55,5). 

Kličimo na dan svoga spasenja. Po Novome smo zavjetu primljeni 
u zajedništvo s onim kome Otac govori preko proroka: »Ti si moj Sin. 
Ja sam te danas rodio. Traži od mene i dat ću ti kao tvoju baštinu 
narode i zemljine krajeve za tvoj posjed« (Ps 2,7-8). Dičimo se u 
milosrđu onoga koji nas je posinovio. Apostol kaže: »Niste opet primili 
duha robovanja u strahu već ste primili Duha posvojenih sinova. U 
njemu kličemo Abba, Oče« (Rim 8,15). 


Dostojno je i dolično da posinovljena djeca ispune Očevu 
oporučnu volju. Apostol je rakao: »Ako zajedno trpimo, zajedno ćemo 
se i proslaviti« (Rim 8,17). Stoga neka budu sudionici Kristove 
poniznosti oni koji će biti budući subaštinici slave. 


Slavimo Gospodina u njegovu djetinjstvu. Neka počeci i tjelesni 
rast ne nanose nepravdu božanstvu jer naša narav niti je što dodala niti 
oduzela nepromjenljivoj naravi. Krist se udostojao suobličiti s ljudima 
»po sličnsoti grešnoga tijela« (Rim 8,3). On u jedinstvu božanstva 
ostaje jednak s Ocem. S njime i s Duhom Svetim živi i vlada u vijeke 
vjekova. Amen. 

30. 
Božić, g. 454. 


1. — Znate, predragi, da smo o vrsnoći današnje svetkovine često 
pred vama obavljali službu spasonosnoga propovijedanja. Ne dvojimo 
da je na taj način vašim srcima zasjala sila božanske ljubavi. Što se 
vjerom u vas usadilo, također ste razumom shvatili. Međutim, rođenje 
našega Gospodina i Spasitelja po božanstvu od Oca kao i po tijelu od 
Majke, do te mjere prelazi sposobnost ljudskoga govora da se s pravom 
na jedno i drugo primjenjuje izreka: »Tko će iskazati njegovo rođenje« 
(Iz 53,8)? Upravo je u onome što se ne može dostojno rastumačiti 
uvijek preobilat razlog za raspravljanje. To ne znači da je dopušteno 
_ “hs misliti već da dostojanstvu sadržaja nije dostatan nijedan 
jezik. 

. Prema tome, veličina otajstva zacrtana za spas ljudskoga roda 
»prije vjekovječnih stoljeća« (1 Tim 3,16) i objavljena »na kraju 
vjekova« (Tit 1,2) ne dopušta da joj se što doda ili oduzme. Vlastito ne 
ostavlja, a tuđe ne prima. Ipak mnogi slijede svoja vlastita mišljenja. 
Što još nisu shvatili spremniji su učiti nego se o tome poučavati. Apostol 
kaže: »U vjeri su doživjeli brodolom« (1 Tim 1,19). Kratkim ću 
objašnjenjem dotaknuti njihove krive i pustolovne sudove. Božanska se 
dobročinstva vjerno časte odvojenjem tmina zablude od svjetla istine. 
Tako se svjesno čuvamo svjetovnih laži. 


, 2. — Neki na temelju izvještaja o rođenju Gospodina Isusa Krista 
gdje se pokazalo da je Isus pravi Sin čovječji nisu vjerovali da je Krist 
išta više nego čovjek. Smatrali su da se ne smije božanstvo onome 
pripisati koga su dječji počeci, tjelesni rast i stanje patnje do križa i smrti 
potvrdili sličnim drugim smrtnicima. 

+ Druge je ganula moć čina. Razumjeli su da novost početka i sila 
riječi i čina pripada božanskoj naravi. Zato su mislili da Krist ne 
posjeduje ništa od naše biti. Sve što je tjelesno djelo i oblik potjecalo bi 


od tvari više vrste ili je Krist posjedovao hinjenu vrst tijela da se igrom 
mašte zavaraju osjetila gledalaca i doticatelja. 


U nekim zalutalima bilo je takvo osvjedočenje kojim su kušali 
utvrditi da se iz same biti Riječi nešto pretvorilo u tijelo. Isus koji se 
rodio od Djevice Marije ne bi ništa posjedovao od Majčine naravi. I to 
što je bio Bog i što je bio čovjek, oboje pripadaše onome što je Riječ. 
Tako je u Kristu čovještvo bilo krivo zbog različitosti biti, ali ni 
božanstvo nije pravo radi nedostataka promjenljivosti. 

3, — Predragi! Ta i druga bezboštva začeta od đavolskoga poticaja 
i na štetu mnogih raširena preko posuda propasti nekoć je uništila 
katolička vjera kojoj je Bog i učitelj i pomoćnik. Duh Sveti nas je 
poticao i učio po izjavama zakona, proroštvima proroka, evanđeoskoj 
trublji i apostolskome nauku da ustrajno i razumno vjerujemo kako je, 
reče sveti Ivan, »Riječ postala tijelo i prebivala među nama« (Iv 1,14). 
Mi smo, dakako, u pitanju. Nas je božanstvo Riječi sjedinilo sa sobom. 
Mi smo »tijelo« što ga je Riječ uzela iz Djevičina krila. Da to »tijelo« 
nije bilo od našega, t.j. da nije uistinu bilo ljudsko, Riječ što posta 
»tijelo« ne bi »stanovala među nama«. Riječ je pak »boravila među 
nama« jer »Mudrost nije sebi sagradila kuću« (Izr 9,1) od bilo kakve 
tvari nego upravo od naše biti. Njezino uzimanje objavljuje tvrdnja: 
»Riječ je postala tijelo i prebivala među nama«. 


S tim se najsvetijim pripovjedanjem slaže i nauk svetoga Pavla koji 
kaže: »Pazite da vas tko ne zavede mudrovanjem i ispraznom 
prijevarom po ljudskim predajama u skladu s počelim svijeta, a ne po 
Kristu. U Kristu tjelesno boravi sva punoća božanstva. U njemu ste 
ispunjeni« (Kol 2,8-10). 

Čitavo, dakle, tijelo ispunja cjelovito božanstvo. Ništa ne nedos- 
taje veličanstvu onoga čiji boravak ispunja prebivalište. Isto tako ništa 
ne manjka tijelu koje je ispunjeno vlastitim Stanovnikom. Rečeno je: »I 
u njemu ste ispunjeni« (Kol 2,10). To naznačuje našu narav. Ne bi nam 
pripadalo ono ispunjenje da Božja Riječ nije sa sobom sjedinila dušu i 
tijelo našega roda. 


4. — Predragi! Jamačno moramo priznati i cijelim srcem 
ispovjediti da rođenje kojim i Riječ i tijelo, t.j. Bog i čovjek biva jedan 
Božji Sin i jedan Krist nadvisuje svaki izvor ljudskoga nastajanja. 
Rođenju se Isusa Krista ne može usporediti ni Adamovo oblikovanje od 
»zemljina praha« (Post 2,7) ni Evino stvaranje od »muževe puti« (Post 
2,22) ni nastanak ostalih ljudi sjedinjenjem dvaju rodova. Ostarjeli je 
Abraham rodio baštinika božanskoga obećanja. Neplodna je Sara 
zanijela kada su joj prošle plodne godine. Bog je Jakova zavolio prije 
nego se rodio. Tu je milost prethodila voljnim činima. Jakov je odvojen 
od kosmate hrapavosti brata koji se s njime rodio. Jeremiji bi rečeno: 
»Prije nego te oblikovah u krilu, poznavao sam te. Posvetio sam te prije 
nego si izišao iz maternice« (Jer 1,5). Ana je bila dugo bez plodnosti. 
Rodila je proroka Samuela kojega je prikazala Bogu. Tako je bila 
slavna porođajem i zavjetom. Svećenik je Zaharija od neplodne 

Elizabete dobio sveti porod. Kristov preteča, budući Ivan, u majčinoj je 
utrobi primio proročki duh i još je kao nerođeni dječak znakom 
zatvorenoga kliktaja očitovao Gospodnju Roditeljicu. 


Sve je navedeno veliko i puno božanskih čudesnih djela. Ali se 
tome umjerenije divimo što je broj veći. Rođenje pak našega 
Gospodina Isusa Krista nadilazi svako razumijevanje i premašuje sve 
primjere. Ne da se ničemu usporediti. Između svega je jedinstveno. 
Djevica je odabrana iz Abrahamova sjemena i Jesejeva korijena. 
Obećale su je proročke riječi i otajstveni znaci. Arhanđeo joj je 
navijestio blaženu plodnost bez štete po čistoću. Ni začeće ni rođenje 
neće oskvrnuti sveto djevičanstvo. Na Djevicu će sići Duh Sveti i 
Svevišnji će je osjeniti Silom. Nepromjenljiva je Božja Riječ iz 
neokaljanoga tijela za se uzela odjeću ljudskoga tijela koje nije navuklo 
nikakvu mrlju radi požude, ali mu nije ništa nedostajalo što pripada na 
narav duše i tijela. 


5. — Neka daleko ustuknu i odu u svoje tame čudovišna 
krivovjerna mišljenja i svetogrđa ludih laži. Nas je poučilo »mnoštvo 
nebesnika« (Lk 2,13) i pstiri poučeni od anđela. Tako upoznasmo 
dokaze obiju naravi te se klanjamo Riječi u Kristu čovjeku i Kristu 
čovjeku u Riječi. Apostol kaže: »Tko prijanja uz Gospodina, jedan je 
duh« (1 Kor 6,17). Koliko li je tek više Riječ što postade tijelo jedan 
Krist! Tu nema ničega što pripada jednoj naravi, a da ne pripada 
objema. 


Ne dajmo se pokolebati u odluci Božjega milosrđa koje nas 
preobrazuje za nevinost i život. U svome Spasitelju spoznajemo očite 
znake obiju naravi. Ne sumnjamo radi toga u Božjoj slavi u istinitost 
tijela niti u ljudskome poniženju u božansko veličanstvo. Isti koji je u 
»Božjemu liku«, isti je uzeo »slugin lik« (Fil2,6-7). Isti ostaje netjelesan 
i uzima tijelo. Isti je u svojoj sili nepovredljiv i u našoj slabosti podložan 
patnji. Isti se ne odjeljuje od Očeva prijestolja, ali su ga bezbožni 
prikovali na drvo. Isti se popeo kao pobjednik smrti nad nebeske visine, 
ali svekoliku Crkvu ne ostavlja »do svršetka svijeta« (Mt 28,20). Isti će, 
napokon, doći u onome tijelu u kojemu je uzašao. Kao što je podnio 
bezbožnički sud, sudit će o djelovanju svih smrtnika. 


. | Da se ne zaustavljamo kod mnogih dokaza, dovoljno je navesti 
jedan iz evanđelja svetoga Ivana. Tu sami naš Gospodin veli: »Uistinu, 
uistinu vam kažem da dolazi sat i da je već tu kada će preminuli čuti glas 
Božjega Sina, Koji budu čuli, živjet će. Kao što Otac ima u samome sebi 
život, tako je i Sinu dao da ima život u samome sebi. Također mu je dao 

moć da sudi jer je Sin čovječji« (Iv 5,25-27). Prema tome, prosudba je 
jedna jer je Krist Sin Božji i Sin čovječji. Otuda se vidi kako moramo 
vjerovati da je Krist Gospodin jedna osoba ukoliko je Božji Sin po 
kome smo sazdani, ali je uzimanjem tijela postao Sin čovječji da — 
kako reče Apostol — umre »radi naših grijeha i uskrsne zbog našega 
opravdanja« (Rim 4,25). 


6. — Predragi! Iznesena se ispovijed nije bojala nikakvih 
protuslovlja i nije podlegla nikakvim zabludama. Spoznali smo Božje 
milosrđe koje je obećano od početka i pripravljeno prije vjekova. Samo 
je ono moglo razriješiti okove ljudskoga robovanja kojima je prvoga 
čovjeka i njegovo potomstvo svezao zavodnički začetnik grijeha. Radi 
iskonske je presude sebi prisvajao potomstvo koje se predalo. 


Ljudskome opravdanju prvenstveno pomaže što se Božji Jedinoro- 
đenac udostojao biti Sin čovječji. Bog, istobitan s Ocem, postoji — taj 
isti — kao pravi čovjek. Po tijelu je istobitan s Majkom. Jednome se i 
drugome radujemo jer se samo jednim i drugim spašavamo. U ničemu 
ne odvajamo vidljivoga od nevidljivoga, tjelesnoga od netjelesnoga, 
doticljivoga od nedoticljivoga, »slugin lik« od »Božjega lika«. Jedno 
ostaje od vječnosti, drugo je započelo s vremenom. Ali što se sjedinilo 
jedinstvom ne može se razdvajati niti doživjeti konac. Uzvisitelj i 
uzvišeni, proslavitelj i proslavljeni tako su se uzajamno združili da u 
svemoći i poruzi u Kristu ni božansko nije bez ljudskoga ni ljudsko bez 
božanskoga. 


7. — Predragi! Ako izneseno vjerujemo kršćani smo i »pravi 
Izraelci« (Iv 1,47). Istinski smo posinjeni u zajedništvu Božje djece. Svi 
su se sveti koji su živjeli prije vremena našega Spasitelja opravdali tom 
vjerom. Tim su otajstvom postali Kristovo tijelo. Čekali su opće 
vjerničko otkupljenje u Abrahamovu sjemenu o kome kaže Apostol: 
»Abrahamu su data obećanja kao i njegovu sjemenu. Ne veli: i 
njegovim potomcima kao u mnogima nego kao u jednome: i u tvome 
potomku koji je Krist« (Gal 3,16). 


Stoga evanđelist Matej da pokaže kako se obećanje, dano 
Abrahamu, ispunilo u Kristu navodi redoslijed naraštaja. Pokazuje u 
kome je bio položen blagoslov za sve narode (usp. Mt 1,1-17). Luka je 
počeo sa samim Gospodnjim rođenjem i penjući se uspostavio 
plemenski niz (usp. Lk 3,23-38). Htio je poučiti da su i ona stoljeća što 
prethodiše potopu bila povezana s navedenim otajstvom te da su od 

početka svi susljedni razredi težili prema onome u kome je jedinome 
bio spas sviju. Zato se uopće ne smije sumnjati da mimo Krista nema 


. »drugoga imena pod nebom dana ljudima u kome se možemo spasiti« 


(Dj 4,12). Krist — u Trojstvu jednak s Ocem i Duhom Svetim — živii 
vlada u vijeke vjekova. Amen. 

PROPOVIJEDI ZA BOGOJAVLJENJE 


31. 
Bogojavljenje, 441. 


1. — Predragi! Upravo proslavismo dan kada je neokaljano 
djevičanstvo rodilo Spastitelja ljudskoga roda. Bogojavljenje nam kao 
časna svetkovina omogućuje nastavak u veselju da između blizih 
otajstava srodnih svečanosti ne ohladni snaga klicanja ni žar vjere. Na 
spasenje se svih odnosi što se djetinstvo »Posrednika Boga i ljudi« (1 
Tim 2,5) već onda očitovalo cijelome svijetu kada ga još okruživaše 
neznatni gradić. Premda je Gospodin odabrao izraelski narod i jednu 
obitelj toga naroda te iz nje uzeo naray čitavoga čovječanstva, ipak nije 
htio početke svoga rođenja sakriti u stisnutost majčinoga boravišta. 
Htjede da ga odmah svi upoznaju jer se udostojao za sve roditi. 


Trima se, dakle, mudracima u istočnome kraju ukazala zvijezda 
nove svjetlosti. Bijaše sjajnija i ljepša od ostalih. Lako je na se privukla 
promatračke oči i pameti. Motrioci su smjesta zaključili da nije bez 
značenja ono što se kao neobično ukazalo. Onaj je promatračima 
pružio razumijevanje koji je dao znak. Što je omogućio da se shvati, 
učinio je da se traži. Traženi se također izložio da ga mogu naći. 


2. — Tri muža slijede vodstvo višnjega svjetla. Pažljivim 
motrenjem idu za naznakom sjaja što prethodi. Bljesak ih milosti vodi 
do spoznanja Istine. Mudraci su ljudskim razmišljanjem shvatili da 
naznačeno kraljevo rođenje moraju tražiti u kraljevskome gradu. Ali je 
onaj što uze »slugin lik« (Fil 2,7) i došao da bude suđen, a ne da »sudi« 
(Iv 10,18) za rođenje odabrao Betlehem, a Jeruzalem za muku. 

Kada je Herod čuo da se rodio židovski knez pomislio je na 
nasljednika te se prestrašio. Smislio je ubiti Začetnika spasenja, 
Obećao je krivi posluh. Kako bi Herod bio sretan da je nasljedovao 
vjeru mudraca i u vjeru pretvorio što je spremio za prijevaru! Slijepe li 
bezbožne zavisti! Misli da će svojim bijesom poremetiti božanski naum. 
Gospodar svijeta ne traži vremenito kraljevstvo već daje vječno. Što 
kušaš izvrnuti nepromjenljivi redoslijed utvrđenih zbilja i unaprijed 
izvršiti tuđi zločin? Kristova smrt ne pripada tvome razdoblju. Prije 
treba uspostaviti evanđelje, navijestiti Božje kraljevstvo, obaviti 
liječenja i učiniti čudesa. Zašto hoćeš da je tvoje zlodjelo što će biti 
budući čin drugih ljudi? Učinak zločina nećeš ostvariti, a strmoglavlju- 
ješ se u samu krivicu volje. To ti promišljanje ništa ne koristi i njime 
ništa ne postižeš. Onaj koji se svojom voljom rodio, moću će svoje 
slobodne odluke preminuti. 


Mudraci, dakle, ispunjavaju svoju želju i uz prethodništvo iste 
zvijezde dolaze do djeteta: Gospodina Isusa Krista. U tijelu se klanjaju 
Riječi, Mudrosti u nijemosti, Snazi u slabosti i u istinitome čovjeku 
Gospodinu slave. Da pak izraze tajnu svoje vjere i razumijevanja, 
darovima iskazuju što vjeruju u srcima. Prikazuju tamjan Bogu, pomast 
čovjeku i zlato kralju. Svjesno su u jedinstvu častili božansku i ljusku 
narav jer u moći nije bilo različito što je bilo vlastito u bitima. 


3, — Pošto su se mudraci vratili u svoj zavičaj i kada je Isus 
božanskom opomenom prenesen u Egipat, Herodova je ludost, 
obmanuta u svojim razmatranjima, planula. Herod je naredio da se u 
Betlehemu ubiju svi mališani. Ali kako nije poznavao dijete kojega se 
boja opću je okrutnost protegnuo protiv dobi koja mu je bila sumnjiva. 
Međutim, one je koje je bezbožni kralj maknuo iz svijeta Krist uveo u 
nebo. Mučeničko je dostojanstvo onima udijelio kojima još nije 
poklonio otkupljenje svoje krvi. 

Predragi! Uzdignite vjerne duše sjajnoj milosti vječnoga Svjetla. 
Časteći otajstva ostvarena zbog ljudskoga spasenja, upravite svoju 
pažnju onome što je učinjeno za vas. Ljubite ćudorednu čistoću jer i 
Krist je Sin djevičanstva. Nazočni nas Apostol — čitamo — sokoli 
svojim riječima: »Uzdržite se od putenih želja koje vojuju protiv duše« 
(1 Pt 2,11). »Zlobom budite mališani« (1 Kor 14,20) jer se Gospodin 
slave upriličio smrtničkome djetinjstvu. Nasljedujte poniznost koju je 
Sin Božji — to se udostojao! — naučio i svoje učenike. Obucite se u 
»strpljivost u kojoj možete steći svoje duše« (Kol 3,12). Onaj koji je 
otkupljenje svih, svima je — taj isti — i snaga. »Ceznite za onim što 

je gore, a ne što je na zemlji« (Kol 3,2). Trajno stupajte putem istine i 
života. Neka vas ne zaustavlja zemaljsko kada vam je pripravljeno 
nebesko. Po Gospodinu našem Isusu Kristu. 


32. 
Bogojavljenje, 442. 


1. — Predragi! »Radujte se u Gospodinu! Ponovno kažem, radujte 
se« (Fil 4,4)! Nakon svečanosti Kristova rođenja u kratkome je 
vremenskome razmaku zablistao blagdan Gospodnjega objavljenja. 
Onaj koga je onoga dana Djevica rodila, ovoga je dana svijet upoznao. 
Utjelovljena je Riječ na taj način upriličila začetke uzete od nas da je 
rođeni Isus vjernicima očevidan, progonitelju sakriven. 


Već su, dakle, onda »nebesa izricala Božju slavu i zvuk je istine 
išao po svoj zemlji« (Ps 18,2-5). Pastirima se kao navjesnik rođenoga 
Spasitelja javila anđeoska vojska. Prethodnica je zvijezda mudrace 
dovela da se poklone Spasitelju. Tako je rođenje pravoga kralja zasjalo 
»od sunčeva izlaska do zalaza« (Ps 49,1). Istočna su kraljevstva preko 
mudraca naučila vjersku zbilju koja nije ostala skrivena ni Rimskome 
carstvu. Čak i Herodov bijes u želji da uguši začetke kralja koji mu je 
sumnjiv i ne znajući služio istome naumu. Herod, nakan izvršiti okrutni 
zločin, općim ubijanjem djece progoni dječaka koga ne pozna. Značajni 
glas posvuda širi s neba objavljeno Gospodinovo rođenje. Taj je glas 
spremnijim i marnijim za prenošenje učinila novost višnjega značenja 
kao i bezboštvo najokrutnijega progonitelja. Spasitelj je također 
odveden u Egipat da skrovita milost pokaže kako je taj narod koji je bio 
odan drevnim zabludama već bliz spasenju. Još iz duše nije izbacio 
praznovjerje, a već je kroz gostoprimstvo prigrlio Istinu. 


2. — Predragi! S pravom je ovaj dan, posvećen Gospodnjim 
objavljenjem, postigao posebno dostojanstvo po cijelome svijetu. To 
očitovanje mora u našim srcima sjati dostojnim sjajem da red 
obistinjenoga častimo vjerom i razumijevanjem. Židovsko sljepilo 
dokazuje koliku zahvalnost dugujemo poganskome prosvjetljenju. Što 
je tako slijepo i tuđe svjetlu kao što su bili oni židovski svećenici i 
pismoznanci koji su na pitanja mudraca i Herodovo traženje gdje se ima 
po svetopisamskome svjedočanstvu roditi Krist iz proročkoga nagovješ- 
taja isto odgovorili što je naznačila i zvijezda s neba? 

Zvijezda je — kao što je kasnije učinila — mogla svojim 
pokazivanjem mudrace dovesti do dječakove zipke. Ipak ih je napustila 
u Jeruzalemu. Uklapalo se u pobijanje židovske tvrdoće da Spasiteljevo 

rođenje naznači vodstvo zvijezde, ali i židovski iskaz. Tako je već 
proročki govor prelazio poganima da ih pouči. Srca su stranaca iz 
drevnih nagovještaja učila unaprijed najavljenoga Pomazanika. Židov- 
ska je pak nevjernost istinu kazivala ustima, a u srcu je zadržavala laž. 
Židovi nisu htjeli očima upoznati onoga koga su naznačili iz svetih 
knjiga. Kristu se nisu poklonili dok je bio ponizan u djetinjoj slabosti, 
ali su ga raspeli kada je blistao u uzvišenosti čudesa. 


3. — Zašto je, Židovi, u vama tako neupućeno znanje i tako neuki 
nauk? Upitani »gdje će se roditi Krist« po istini i napamet navodite što 
ste čitali: »U Judinu Betlehemu jer je ovako zapisao prorok: ni ti Judin 
Betleheme nisi najneznačajniji među Judinim gradovima. Iz tebe će 
izaći prvak koji će vladati mojim pukom Izraelskim« (Mt 2,4-6). Toga 
su prvaka kada se rodio anđeli najavili pastirima, a vama pastiri. Toga 
su rođenoga kneza u neobičnome sjaju nove zvijezde prepoznali daleki 
puci istočnih naroda. Da ne bi dvojili o mjestu rođenoga kralja, odala je 
vaša učenost o čemu nije zvijeza poučila. Zašto u vašoj nevjeri ostaje 
sumnja koja iz vašega odgovora postaje očitost? Iz svetopisamskoga 
svjedočanstva naznačiste mjesto rođenja. Nazočnost ste vremena 
spoznali po svjedočanstvu neba i zemlje. Međutim, gdje se Herodov 
duh raspalio da progoni vaš se razum ukrutio da ne povjeruje. Stoga je 
neznanje djece koju je pogubio progonitelj sretnije od onih koje 
savjetovaše vaša znanost. Vi niste htjeli prigrliti kraljevstvo onoga čiji 
ste grad mogli pokazati. Djeca su mogla umrijeti za onoga koga još ne 
mogoše ispovjediti. Tako je Krist — kako za njega uopće ne bi bilo 
vremena bez čudesa — moć riječi očitovao šutke prije uporabe jezika. 
Kao da je već rekao: »Pustite da dođu k meni maleni jer takvima 
pripada nebesko kraljevstvo« (Mt 19,14). Krist je novom slavom 
okrunio djecu. Svojim je počecima posvetio djetinje početke. To nas uči 
da nijedan čovjek nije nesposoban za božansko otajstvo kada je i ona 
dob bila prikladna za mučeničku slavu. 


4. — Predragi! U mudracima koji se klanjaju Kristu prepoznajmo 
prvine svoga poziva i vjere. Uskliktanim dušama slavimo početke 
blažene nade. Otada počesmo ulaziti u vječnu baštinu i otada su nam se 
otvorile svetopisamske tajne što govore o Kristu. Istina koju nije 
prigrlila židovska zaslijepljenost, ulila je u sve narode svoje svjetlo. 
Prema tome, častimo najsvetiji dan kada se očitovao začetnik našega 
spasenja. Onaj koga su mudraci kao dijete častili u kolijevci mi mu se 
klanjamo kao svemogućemu na nebu. Mudraci su od svoga blaga 
Gospodinu prikazali otajstvene vrste darova. Tako i mi iz svojih srdaca 
iznesimo što je dostojno Boga. 

Bog je darovatelj svih dobara. Ipak traži plod naše marljivosti. 
Nebesko kraljevstvo ne dolazi zaspalima nego djelatnicima u Božjim 
zapovijedima i onima koji bdiju. Ako Božje darove ne primamo zaludu, 
po onome što je dao zaslužujemo dobiti što je obećao. Zato potičemo 
vašu ljubav da se uzdržite od svakoga zlog djela. Slijedite što je čisto i 
pravedno. Sinovi svjetla moraju odbaciti djela tame. Stoga udaljite 
mržnje, klonite se laži, oholost uništite poniznošću i darežljivošću 
izbrišite škrtost. Dolikuje da se udovi slažu sa svojom Glavom te 
zavrijedimo biti sudionici obećanih blaženstava. Po Gospodinu na- 
šemu. 


93: 
Bogojavljenje, 443. 


1. — Predragi! Znam da razlog današnjega blagdana nije sakrit 
vašoj svetosti. Po običaju otkrio nam ga je evanđeoski govor. Ipak kako 
ne bi ništa nedostajalo našoj službi, usudit ću se kazati što Gospodin 
bude dao. U zajedničkome će veselju u svih pobožnost biti tim zdušnija 
što se svetkovina bolje shvati. Providnost je Božja odlučila palome 
svijetu priteći u pomoć u »posljednjim vremenima« (1 Pt 1,20). 
Unaprijed je u Kristu odredila spasenje svih naroda. Bezbožna je 
zabluda sve puke davno odvratila od štovanja pravoga Boga. Čak je i 
sami osobiti Božji narod Izrael gotovo čitav otpao od zakonskih 
uredaba. Tako su »svi bili zatvoreni pod grijehom da se Bog svima 
smiluje« (Rim 11,32). 

Posvuda je nedostajala pravednost. Sav je svijet zapao u ispraznost 
i pakost. Da božanska moć nije odgodila svoj sud, cijelo bi čovječanstvo 
snašla presuda osude. Ali srdžba se preokrenula u oproštenje. I da 
veličina milosti koja je trebala izaći na vidjelo bude jasnija, Bogu se 
svidjelo izvršiti otajstvo oproštenja čime se nište ljudski grijesi kada se 
nitko nije mogao dičiti svojim zaslugama. 


. 2. — Predragi! Očitovanje se toga neizrecivog milosrđa zbilo kada 
je Herod imao kraljevsku vlast među Židovima. Zakonito je nasljed- 
stvo prestalo, a svećenička vlast bila uništena. Tuđinac je prigrabio 
zapovjedništvo. Tako je rođenje pravoga Kralja potvrdio glas proroštva 
što kaza: »Iz Jude neće nestati prvak ni vođa iz njegovih bokova dok ne 
dođe onaj na koga će se položiti. On je iščekivanje naroda« (Post 
49,10). Od njih je nekoć preblaženome patrijarhu Abrahamu bilo 
obećano beskrajno potomstvo koje se nije imalo roditi iz tjelesnoga 
sjemena već iz plodne vjere. Uspoređeno je mnoštvu zvijezda da se od 
Oca svih naroda ljudi nadaju nebeskome potomstvu, a ne zemaljskome. 

Da se, dakle, sazda obećano potomstvo, baštinike pokreće pojava 
nove zvijezde zamjećene među zvijezdama. Tako nebo iskazuje uslugu 
onome na koga se primijenilo njegovo svjedočanstvo. Mudrace — 
stanovnike dalekoga Istoka — potiče zvijezda koja je sjajnija od drugih. 
Sjaj je svjetla bio dostojan udivljenja. Ljudi koji su upućeni da ga motre 
shvaćaju veličinu značenja. Bez sumnje je u njihovim srcima bilo na 
djelu božansko nadahnuće. Stoga im nije ostalo skriveno otajstvo 
neiskazanoga sjedinjenja. Tako duhu nije bilo tamno što se očima 
ukazivalo neobično. Mudraci, napokon, s vjerom izvršavaju svoju 
dužnost. Opskrbljuju se darovima da pokažu kako su, dok se klanjaju 
jednome, istodobno vjerovali troje: zlatom slave kraljevsku, smirnom 
ljudsku, a tamjanom božansku osobu. 


3. — Mudraci, dakle, ulaze u glavni grad židovskoga kraljevstva i 
traže da im se u njemu pokaže dječak za koga su saznali da se rodio 
vladati. Herod se uznemirio, boji se za očuvanje svoga života. 
Prestrašio se za vlast. Traži od svećenika i učitelja zakona što je Pismo 
proreklo o Pomazanikovu rođenju. Saznaje što je bilo prorokovano. 
Istina rasvjetljuje mudrace, nevjera osljepljuje učitelje. Tjelesni Izrael 
ne shvaća što čita, ne vidi što pokazuje. Služi se stranicama čijim 
govorima ne vjeruje. 


Gdje je, Židove, tvoja slava? Gdje je plemenitost preuzeta od oca 
Abrahama? Eto, »stariji služi mlađemu« (Post 25,23) i tuđincima koji 
ulaze u dio tvoje baštine. Robuješ čitanjem onoga zavjeta koji 
opslužuješ u samome slovu. Neka u obitelj patrijarha uđe punina 
naroda i neka se blagoslova u Abrahamovu sjemenu kojega se odriču 
tjelesni sinovi dokopaju djeca obećanja. Neka se u trojici mudraca 
Začetniku poklone svi narodi cijeloga svijeta. Neka se Bog ne spozna 
samo u Judeji nego u čitavome svijetu da svuda u Izraelu bude veliko 
njegovo ime. Nevjera pokazuje da je dostojanstvo odabranoga naroda u 
potomstvu nedostojno kao što ga vjera svima čini zajedničkim. 


4. — Mudraci su se poklonili Gospodinu i obavili svu pobožnost. U 
snu opomenuti nisu se vratili putem kojim su došli. Već su vjerovali u 
Krista. Stoga je trebalo da ne idu stazama staroga života nego da se 
suzdrže od ostavljenih zabluda hodeći novim putem. Tako će izbjeći i 
Herodovoj zamci. Herod je protiv Gospodina Isusa hinjenom službom 
usmjerio bezbožno lukavstvo. Ali kako se nada u tu laž rasplinula, 
kraljev je gnjev planuo većim bijesom. Sjećajući se vremena koje su 
naznačili mudraci, iskazao je ljutu okrutnost protiv svih betlehemskih 

dječaka. Općim je pokoljem uništio u onome cijelome gradu djecu koja 
će prijeći u vječnu slavu. Herod je smataro da će pogubiti i Pomazanika 
ako ondje smakne svakoga mališana. 


Međutim, onaj koji je prolijevanje svoje krvi za otkup svijeta 
ostavio za drugo vrijeme, otišao je u Egipat kamo ga je odvela 
roditeljska uslužnost. Tako se vratio u drevnu kolijevku židovskoga 
naroda. Moću je providnosti preuzeo vlast pravoga starijega Josipa. 
Egipatske su duše zbog oskudice na istini patile glad okrutniju od 
ikakva gladovanja. To je otklonio »kruh koji je došao s neba« (Iv 6,51) i 
hrana za um. Bez onoga se kraja ne bi pripremilo otajstvo jedinstvene 
žrtve u kojoj se najprije klanjem janjeta oblikovao spasonosni znak 
križa i Gospodnji vazam. 


5. — Predragi! Poučeni navedenim tajnama božanske milosti 
proslavimo duhovnim veseljem dan svojih prvina i početak poziva 
narodima. Zahvaljujmo milosrdnome Bogu »koji nas je — kako kaže 
blaženi Apostol — učinio dostojnima dioništva svetaca u svjetlu. Izveo 
nas je iz vlasti tame i prenio u kraljevstvo Sina ljubavi svoje« (Kol 1,12- 
13). Izaija je pak prorekao: »Neznabožački je narod koji je sjedio u tami 
vidio veliko svjetlo. Svjetlost se javila onima koji su stanovali u predjelu 
smrtne sjene« (Iz 9,2). O tima Izaija govori Gospodu: »Zazivat će te 
Ka koji te nisu poznavali. Puci će ti se uteći koji te ne poznaju« (Iz 

sea 
Ovaj je dan Abraham »vidio i radovao se« (Iv 8,56). Spoznao je 
sinove svoje vjere koji se blagosivlju »u njegovu sjemenu, a to je Krist«. 
U vjeri je nazreo da će biti »otac naroda« (Gal 3,16). Abraham je 
Bo Bogu slavu i sigurno znao da je Bog sposoban učiniti što je 
obećao. 


Ovaj je dan David opjevao u Psalmima govoreći: »Svi će narodi 
koje si načinio, Gospodine, doći i častiti tvoje ime« (Ps 85,9). Također 
Teče: »Gospodin je obznanio svoje spasenje. Pred lice je naroda objavio 
svoju pravednost« (Ps 97,2). 


. Znamo da se navedeno odonda ostvaruje odkada je zvijezda iz 
daljine vlastitoga kraja pozvala i dovela tri mudraca da upoznaju i 
poklone se Kralju neba i zemlje. Služenje nas zvijezde potiče na oblik 
njezina posluha te koliko možemo služimo milosti koja sve zove Kristu. 
Tko u Crkvi živi pobožno i čisto i čezne za onim »što je gore« (Kol 3,2). 
a ne što je na zemlji, nekako nalikuje nebeskome svjetlu. I dok sam 
čuva sjaj svetoga života, mnogima poput zvijezde pokazuje put do 
Gospodina. 

Predragi! U tome nastojanju svi morate jedni drugima koristiti. 
Tako ćete kao sinovi svjetla blistati u Božjemu kraljevstvu kamo se 
dolazi ispravnom vjerom i dobrim djelima. Po Kristu našemu 
Gospodinu. 


Inačica: 


Onima koji ispravno gledaju zvijezda se ne prestaje dnevno 
ukazivati. Ako je mogla objaviti Krista koji se skrivao u djetinjstvu 
koliko više može istoga pokazati u slavi gdje kraljuje s Ocem i s Duhom 
Svetim u vijeke vjekova. Amen. 


34. 
Bogojavljenje, g. 444. 


1. — Predragi! Pravedno je i duhovno opsluživanje istinite pobo- 
žnosti ako se u danima koji javno oglašuju djela božanskoga milosrđa 
veselimo čitavim srcem i časno slavimo čine što su obavljeni za naše 
spasenje. Na tu nas pobožnost poziva sami zakon vremena koja se 
vraćaju. Taj nam je zakon nakon dana kada se s Ocem suvječni Sin 
Božji rodio od Djevice u kratkome razmaku donio bogojavljensku 
svečanost koju je posvetilo Gospodnje objavljenje. Božanska je 
providnost u taj blagdan položila veliku zaštitu naše vjere. Dok se 
svečanim čašćenjem časti Spasiteljevo djetinjstvo kome se klanjamo u 
njegovim počecima, samim se iskonskim dokazima dokazuje da se u 
Gospodinu rodila ljudska narav. 


Slijedeće opravdava bezbožne i grešne čini svetima: ako se u 
jednome te istom Gospodinu Isusu Kristu vjeruje u pravo božanstvo i u 
pravo čovještvo. Krist je po božanstvu prije svih vjekova u »Božjemu 
liku« (Fil 2,6) jednak Ocu. Ljudstvom se u »posljednje dane« (1 Pt 1,20) 
sjedinio »u sluginu liku« (Fil 2,7) s čovjekom. Tu je, dakle, vjeru valjalo 
ukrijepiti jer unaprijed čuva od svih zabluda. Stoga se po velikoj 
odanosti božanskoga promisla dogodilo da je narod što boravi u 
dalekome predjelu istočne zemlje dobio znak rođenoga dječaka koji će 
vladati u Izraelu. Kod mudraca se javio novi sjaj blistavije zvijezde. 
Tako je ljepotom svoga bljeska ispunio duše gledatelja da su pomislili 
kako se nikako ne smije zanemariti što se nagovijestilo takvom 
naznakom. Tome je čudu — kako je poučio događaj — prethodila 
Božja milost. Premda čitavi Betlehem još nije dočuo za Kristovo 
rođenje, to se već objavilo narodima koji će povjerovati. Što se još nije 
moglo kazati ljudskim govorom, nebo je navijestilo i učinilo da se 
spozna. 

2. — Od božanskoga dostojanstva potječe dar što su pogani 
upoznali Spasiteljevo rođenje. Ipak su, unatoč tome, na razumijevanje 
čudesnoga znaka mudrace mogli potaknuti drevni nagovještaji. Mud- 
raci su znali kako je nekoć bilo prorečeno i rašireno znamenitim 
sjećanjem da će se »iz Jakova pomoliti zvijezda i da će iz Izraela ustati 
čovjek koji će gospodariti narodima« (Br 24,17). 


Trojicu je, dakle, muževa božanski ponukao sjaj neobične 
zvijezde. Slijedili su gibanje svjetla što prethodno svjetlucaše. Smatrali 
su da će u kraljevskome gradu Jeruzalemu naći naznačenoga dječaka. 
Ali su se u tome mišljenju prevarili. Naučili su od židovskih 
pismoznanaca i učitelja što je sveto Pismo proreklo o Kristovu rođenju. 
Tako su, učvršćeni dvostrukim svjedočanstvom, žarčom vjerom tražili 
onoga koga je objavio zvjezdin bljesak i vlast proroštva. 


Kroz svećeničke je odgovore progovorilo božansko proroštvo. 
Izrečena je riječ Duha kazala: »I ti, Judin Betleheme, nisi najmanji 
među Judinim kneževstvima jer će iz tebe izaći vođa koji će vladati 
mojim izraelskim pukom« (Mt 2,6). Na temelju toga bilo je veoma lako 
i sasvim dosljedno da židovska gospoda vjeruju što su čuli. Ali je jasno 
da su Pismo kao i Herod shvaćali tjelesno. Mislili su da je Kristovo 
kraljevstvo jednako s ovozemnim moćima. Židovska se gospoda nadaše 
vremenitome vođi. Herod se pak bojao zemaljskoga subaštinika. 


Suvišnim se, Herode, strahom uznemiruješ. Uzalud snuješ gnjev 
protiv dječaka koji ti je sumnjiv. Tvoja prijestolnica ne omeđuje 
Pomazanika niti uskoća tvoje vlasti stišnjava Gospodara svijeta. 
Posvuda vlada onaj za koga nećeš da vlada u Judeji. I sam bi sretnije 
kraljevao kada bi se pokorio njegovoj vlasti. Zašto ne činiš iskrenim 
služenjem što obećaješ podmuklom lažnošću? Kreni s mudracima i 
poklonstvom ponizno počasti pravoga Kralja. Ali ti se više povodiš za 
židovskom sljepoćom. Ne nasljeduješ vjeru pogana. Pokvareno srce 
obraćaš okrutnim zasjedama. Ipak nećeš pogubiti onoga koga se bojiš 
Niti ćeš nauditi onima koje ubijaš. 


3. — Predragi! Slijed je zvijezde vodilje mudrace doveo u 
Betlehem. Evanđelist pripovijeda: »Nadasve su se razveselili ogrom- 
nom radošću. Unišli su u dom, našli dječaka s Marijom njegovom 
majkom. Pali su na koljena i poklonili se dječaku. Otvorili su svoja 
blaga i prinijeli mu darove: zlato, tamjan i smirnu« (Mt 2,10-11). 

Pred nama je divna vjera savršenoga znanja. U tome nije 
poučavala svjetovna mudrost. To ja utvrdio Duh Sveti. Mudraci su 
krenuli iz domovine. Isusa još nisu vidjeli. Gledajući ga nisu ništa 
zamijetili što bi tako uredno počastili držeći se redoslijeda prinesenih 
darova. Tu je jedino ona vrst zvijezde koja je potaknula tjelesni pogled. 
Međutim, srca je mudraca poučila sjajnija zraka Istine. Otuda su, prije 
nego poduzeše napore puta, shvatili da je uz njih onaj nazočan kome se 
zlatom iskazuje kraljevska čast, tamjanom božansko štovanje, a 
smirnom priznaje smrtnost. 


Što se tiče rasvijetljenja vjere moglo je mudracima biti dovoljno 
koliko su povjerovali i shvatili. Nisu morali tjelesnim gledanjem tražiti 
što su najpunijim umnim motrenjem ugledali. Ali je mar domišljatije 
službe išao dotle da vidi dječaka. Nama je svima koristilo što je nakon 
Gospodnjega uskrsnuća apostol Toma rukom pretražio ostatke rana na 
Kristovu tijelu. Tako je našoj koristi dobro došlo što je pogled mudraca 
potvrdio Kristovo djetinjstvo. 


Mudraci su, dakle, vidjeli i poklonili se dječaku iz Judina plemena, 
Davidova sjemena, rođenu od žene, nastalu pod zakonom koji 
Gospodin nije došao ukinuti nego ispuniti. Vidješe dječaka i pokloniše 
mu se. Bio je malen težinom, potreban tuđe pomoći, nesposoban za 
govor. Ničim se nije razlikovao od općega ljudskoga djetinjstva. 


Bila su vjerodostojna svjedočanstva koja su tvrdila da je u Kristu 
veličanstvo nevidljivoga božanstva. Ali se također moralo najsigurnije 
utanačiti da je »Riječ postala tijelo« (Iv 1,14) te da je ona vječna bit 
Božjega Sina uzela pravu ljudsku narav. Tako ni buduća čudesa 
neizrecivih djela ni patnje pretrpljenih muka neće zbog različitosti zbilja 
pomutiti tajnu vjere. Ljudi se uopće ne mogu opravdati ako ne vjeruju 
da je Gospodin Isus i pravi Bog i pravi čovjek. 


4. — Predragi! Toj se jedinstvenoj vjeri i diljem stoljeća 
propovjedanoj istini opire maniheističko bezboštvo. Manihejci su da bi 
pogubili duše zaluđenih od svetogrdnih i gatalačkih laži otkali pogubnu 
nejstinu sramnoga učenja. Kroz te su ruševine bolesnih mišljenja pali 
sve do takvih ponora da su zamišljali Krista lažnoga tijela koje ljudskim 
očima i činima nije u sebi niti što čvrsto niti što istinito pružilo. Samo je 
očitovalo praznu sliku hinjenoga tijela. Manihejci smatraju kako je 
tobože nedostojno vjerovati da je Bog, Sin Božji, unišao u žensku 
utrobu te svoje veličanstvo podvrgao takvoj sramoti da se rodio u 
pravome tijelu ljudske biti. Naprotiv, cijeli taj pothvat nije prema Bogu- 
Sinu Božjemu nepravda nego je to moć. Utjelovljenje se ne smije uzeti 
za onečišćenje nego za slavno udostojenje. 

Ovo vidljivo svjetlo ne blati nikakva nečistoća po kojoj se razlijeva. 
Nema sumnje da je sjaj sunčanih zraka tjelesna narav, ali ni njega ne 
prljaju nikakva nečista ni zablaćena mjesta. Što je svojom kakvoćom 
moglo uprljati bit onoga vječnoga i beztjelesnoga Svjetla? Ta bit svojim 
udruženjem poklonila je očišćenje onome stvorenju koje je stvorila »na 
svoju sliku« (Post 1,27), ali nije preuzela nečistoću. Tako je iscijelila 
rane slabosti da ne pretrpi nikakvu štetu na moći. 


To su veliko i neizrecivo otajstvo božanske ljubavi najavila sva 
svjedočanstva Svetih pisama. Međutim, ovi neprijatelji Istine o kojima 
govorimo odbili su »zakon dat po Mojsiju« (Iv 1,17) i božanski 
nadahnuta proročka proroštva. Čak su oskvrnuli same evanđeoske i 
apostolske stranice. Nešto su oduzeli, nešto dodali. Pod apostolskim 
imenima i pod riječima samoga Spasitelja za se su izmislili brojne 
netočne spise s kojima su učvrstili laži svoje zablude i u zavedene duše 
ulili smrtonosni otrov. 


Manihejci su vidjeli da je sve protiv njih i da sve glasno protiv njih 
govori. Vidjeli su da ludilo njihova svetogrdnoga bezboštva pobija ne 
samo Novi već i Stari zavjet. Ipak su ustrajali u žestokim lažima. Ne 
prestadoše svojim varanjima uznemirivati Božju Crkvu. Bijednike koje 
su uspjeli zaplesti sile da niječu kako je Gospodin Isus Krist zaista 
prigrlio ljudsku narav. Prisiljavaju ih odbaciti da je Krist uistinu raspet 
za spas svijeta; da je iz njegova boka, ranjena kopljem, potekla krv 
otkupljenja i voda krštenja; da je Gospodin ukopan i treći dan 
uskrsnuo; da je na očigled učenika uzdignut nad sve nebeske visine 
kako bi sjedio Ocu zdesna. 


Manihejci otklanjaju svaku istinu iz Apostolskoga vjerovanja da 
bezbožne ne straši nikakva bojazan i da svete ne potiče nikakvo ufanje. 
Oni niječu da će Krist suditi žive i mrtve. Ljude koje lišiše 
mnogobrojnih otajstava manihejci uče da Krista štuju u suncu i 
mjesecu. Pod imenom Duha Svetoga poštivaju samoga Manija koji je 
učitelj navedenih bezboštava. 


5. — Predragi! Neka današnja svečanost svima pomogne da se naša 
srca osnaže u vjeri i istini. Neka svjedočanstvo očitovanoga Spastitel- 
Jeva djetinjstva zaštiti katoličko vjerovanje i osudi bezboštvo onih koji u 
Kristu niječu tijelo naše naravi. Sveti nas je apostol Ivan nesumnjivim 
govorom unaprijed opomenuo u svezi s navedenim bezboštvom. Rekao 
je: »Svaki duh koji priznaje da je Krist Isus došao u tijelu, iz Boga je. 
m: pak duh koji razdvaja Isusa, nije iz Boga već je antikrist« (1 Iv 

Sa spomenutim ljudima nijedan kršćanin ne smije imati ništa 
zajedničko. Neka s takvima ne održava nikakvo društvo i nikakvo 
zajedništvo. Neka koristi općoj Crkvi što su, uz Gospodnje milosrđe, 
otkriveni mnogi manihejci te se njihovim priznanjem našlo mnogo ljudi 
koji su živjeli u svetogrđima. Neka manihejci nikoga ne obmane svojim 
lučenjem jela, nečistom odjećom i blijedim licem. Nisu čisti postovi koji 
ne potječu od razloga uzdržljivosti već su vrst prijevare. 


Manihejci su dosada štetili neopreznima i varali neuke. Nakon 
ovoga ničiji se pad neće ispričavati. Više se ne smije držati priprostim 
već nadasve zlim i pokvarenim tko se odsele zatekne privržen kobnoj 
zabludi. Inače ne sprečavamo crkvenu uredbu koja je božanski 
ustanovljena već potičemo želju da se s nama i za spomenute molite 
Gospodinu. I mi plačem i tugom žalimo nad ruševinama zavedenih 
duša. Ostvarujemo primjer apostolske ljubavi da se sa »slabima bude 
slab« i sa »zaplakanima plače« (2 Kor 11,29; Rim 12,15). 


Nadamo se da će mnoge suze i zakonita zadovoljština palih 
umilostiviti Božje milosrđe. Dok se živi u ovome tijelu, ne smijemo 
očajavati nad popravkom nijednoga čovjeka. Uz Gospodnju pomoć 
treba čeznuti za svačijim popravkom. Gospodin »diže pale, razriješuje 
svezane i prosvjetljuje slijepe« (Ps 145,7-8). Neka mu je čast i slava s 
Ocem i Duhom Svetim u vijeke vjekova. Amen. 


39. 
Bogojavljenje, 445. 


1. — Predragi! Današnju svečanost — kako znate — rasvjetljuje 
objava našega Gospodina i Spasitelja. Ovo je dan kada je predvodnica 
zvijezda tri mudraca dovela da upoznaju Sina Božjega i da mu se 
poklone. S pravom se dostoji godišnjim čašćenjem slaviti taj događaj. 
Dok se bez prekida pripovijeda evanđeoska povijest, po značajnome 
čudu uvijek u duše onih koji to shvaćaju ulazi spasonosno otajstvo. 


Prethodili su mnogi dokazi koji su očitim naznakama pokazali 
tjelesno Gospodnje rođenje. Tako je blažena Djevica Marija čula i 
povjerovala da će zanijeti Duhom Svetim i roditi Sina Božjega. Isto 
tako na Marijin je pozdrav u Elizabetinoj utrobi još nerođeni Ivan 
potaknut proročkim ushićenjem. U majčinu je krilu, u neku ruku, već 
uskliknuo: »Evo Božjega Jaganjca; evo onoga koji oduzima grijehe 
svijeta« (Iv 1,29). Pastire je okružio bljesak nebeske vojske kada im 

je anđeo navijestio Gospodnje rođenje da ne sumnjaju u veličanstvo 
dječaka kojega će vidjeti u jaslama i da ne misle kako se jedino rodio u 
ljudskoj naravi kome služi susret višnje vojske. 


Navedeno i tome slično u onome je času, čini se, koristilo malome 
broju osoba koje su pripadale srodstvu Djevice Marije ili obitelji 
svetoga Josipa. Drukčije je sonim znamenom koji je mudrace što su bili 
daleko učinkovito potaknuo i ustrajno privlačio Gospodinu Isusu. 
Nema sumnje da to bijaše znak otajstva one milosti i početka onoga 
poziva kojim se evanđelje o Kristu imalo naviještati ne samo u Judeji 
već u cijelome svijetu. Zvijezda koja je zasjala pogledu mudraca, ali nije 
im izraelskim očima, označivaše prosvijetljenje naroda i zasljepljenje 

idova. 


2. — Predragi! Kako se očito vidi ostaje oblik otajstvenih čina. Što 
je započelo u slici, ostvaruje se u istini. Zvijezda s neba sja po milosti. 
Trojica mudraca, pozvana bljeskom evanđeoskoga sjaja, danas se u 
svim narodima dolaze pokloniti moći najvišega Kralja. I Herod drhti u 
đavlu. Uzdiše što mu se u onima koji prelaze Kristu oduzima njegovo 
bezbožno kraljevstvo. Herod ubija mališane, ali mu se čini da ubija 
Krista. To bez prestanka smišlja dok prvinama preporođenih kuša oteti 
Duha Svetoga i ugasiti stanovito djetinjstvo nježne vjere. 


Zidovi pak koji su htjeli biti izvan Kristova kraljevstva još su na 
neki način pod Herodovom vlasti. Nad njima gospodari Spasiteljev 
neprijatelj. Židovi služe tuđinskoj vlasti kao da ne znaju kako je Jakov 
prorekao govoreći: »Neće nestati prvaka iz Jude i vođe od njegova boka 
dok ne dođe na koga se to stavilo. On je iščekivanje naroda« (Post 
49,10). Zidovi još uvijek ne shvaćaju što ne mogu nijekati. Pameću ne 
Poimlju što znaju iz svetopisamskoga izvještaja. Istina je ludim 
učiteljima sablazan. Slijepima postaje tama što je svjetlo. Upitani 
odgovaraju da se Pomazanik ima roditi u Betlehemu. Ipak ne slijede 
svoje znanje kojim druge poučavaju. Židovi su izgubili: kraljevski niz, 
žrtveno pomirenje, mjesto za vapaje, svećenički redoslijed. Premda 
Imaju iskustvo da je za njih sve zatvoreno i dokončano, ne vide da je sve 
to preneseno na Krista. Prema tome, ono što su Gospodnjim 
poklonstvom postigla ona tri mudraca kao predstavnici svih naroda, u 
Njihovim se pucima postiže po vjeri koja opravdava bezbožne cijeloga 
Svijeta. Posinjeni dobivaju Božju baštinu koja je pripravljena prije 
Vjekova, ali je gube oni za koje se mislilo da su zakonita djeca. 

Izraele, opameti se; opameti se, ostavi nevjeru! Vrati se svome 
Otkupitelju! Ne boj se veličine svoga zločina! Krist ne poziva pravedne 
nego grešnike. Za te je molio kada je bio raspet. Krist te, usprkos 
bezbožnosti, ne odbacuje. Dokini okrutnu presudu svojih okrutnih 
otaca. Ne dopusti da te sapinje njihovo prokletstvo. Oni su uzvikivali o 
Kristu: »Krv njegova na nas i na našu djecu« (Mt 27,25). Na te su 
prenijeli zločin svoga zlodjela. Vratite se Milosrdnome i okoristite 
Opravdateljevom blagošću. Bijes se vašega bezakonja okrenuo u vrelo 
spasenja. Živi koga ste htjeli uništiti. Ispovjedite zanijekanoga, 
poklonite se prodatome da vam koristi dobrota onoga kome vaša zloba 
nije mogla nauditi. 


3. — Predragi! S obzirom na istinsku ljubav, na osnovu Gospodnje 
pouke, dugujemo je i »svojim neprijateljima« (Mt 5,44). Stoga moramo 
željeti i nastojati da se židovski narod koji je otpao od otačke 
plemenitosti iznova »ucijepi« (Rim 11,23) u grane svoga stabla. Ta nas 
dobrohotnost uvelike preporučuje Bogu. Židovski grijeh ustupa mjesto 
milosrđu da njih naša vjera pozove čežnji da prigrle spasenje. Dolikuje 
da život pobožnih ne koristi samo njima nego i drugima. Na taj se način 
primjerima postiže što se kod drugih ne može polučiti riječima. 


Predragi! Motreći neiskazivo obilje božanskih dobara prema sebi, 
budimo sudionici Božje milosti što djeluje u nama. Nebesko kraljevstvo 
ne pada u dio pospanima niti se mlitavima od dokolice i lijenosti pruža 
vječno blaženstvo. Apostol kaže: »Ako zajedno trpimo, skupno ćemo 
se i proslaviti« (Rim 8,17). Stoga moramo ići putem za koji je sami 
Gospodin svjedočio da je on to. Kako nam nisu pomogle nikakve 
zasluge od djela, Gospodin se za nas pobrinuo otajstvom i primjerom. 
Pozvane je na posinovljenje otajstvom uzdigao do spasenja, a 
primjerom uputio na trud. Taj pak trud, predragi, odanim sinovima i 
dobrim slugama nije opor ni težak nego sladak i lagan. Gospodin reče: 
»Dođite k meni svi koji se trudite i koji ste opterećeni. Ja ću vas 
okrijepiti. Uzmite moj jaram na se i učite se od mene jer sam blag i 
ponizan u srcu i naći ćete spokoj svojim dušama. Moj je jaram blag i moj 
teret lak« (Mt 11,28-30). 


Predragi! Poniznima nije ništa kruto kao ni blagima oporo. Svi se 
nalozi lako ostvaruju kada milost prethodi pomoću, a poslušnost 
umekša naređenje. Svaki dan u našim ušima odzvanjaju Božje riječi. 
Svaki je čovjek prisiljen znati što se sviđa božanskoj pravednosti. 
Strpljivošću se i dobrotom Suca odgađa sud na kojemu će svatko primiti 
kako je činio bilo dobro ili zlo. Nevjernička srca sebi obećavaju 

nekažnjenost za bezakonje. Drže da kakvoća ljudskih čina ne spada na 
strogo ispitivanje božanske providnosti. Kao da zla djela nisu najčešće 
kažnjena najočitijim mukama?! Zar se često ne ističe strašenje 
nebeskim prijetnjama? Time se, dakako, potiče vjera i prekorava 
nevjera. ' 


4, — Unatoč svemu, Božja dobrota ostaje na svima i nikome ne 
usteže svoje milosrđe. Bog svima bez razlike daje mnoga dobra. I one 
koje bi s pravom udario kaznama, Bog radije poziva dobročinstvima. 
Ipak se ne može kazati da nema nikakve kazne gdje nema nikakva 
obraćenja. Već je sam sebi kazna tvrdi i nezahvalni duh koji u svojoj 
savjesti trpi sve što se odgađa Božjom dobrotom. 


Neka se, dakle, grešnici ne naslađuju grijesima da ih konac ovoga 
života ne zateče u njihovim djelima. U podzemlju nema nikakva 
popravka. Ne postoji lijek zadovoljštine gdje više nema voljnoga čina. 
Kaže prorok David: »U smrti te se nitko ne sjeća. Tko će ti se 
ispovijediti u podzemlju« (Ps 6,6). 


Neka bježe štetne požude, neprijateljska veselja i želje koje će 
odmah propasti. Koji je plod ili koja je korist trajno željeti što se mora 
ostaviti iako se ne napušta? Prenesimo ljubav prema raspadljivome na 
neraspadljivo. Neka se duh koji je pozvan na uzvišeno raduje 
nebeskome. Uđite u Božji grad. U njemu nam se obećaje boravak. 
Pridružite se patrijarsima, prorocima, apostolima i mučenicima. S 
razloga kojim se oni raduju, i vi se veselite. Čeznite za njihovim 
dobrima. Dobrim tekmičenjem molite njihov zagovor. S kojima 
budemo u zajedništvu ljubavi, s njima ćemo imati zajedničko 
dostojanstvo. 


Predragi! Dok nam se, dakle, poklanja vrijeme da opslužujemo 
Gospodnje zapovijedi, »slavite Boga u svome tijelu i svijetlite kao 
svjetlila u ovome svijetu« (1 Kor 6,20). Neka uvijek »gore svjetiljke« 
(Fil 2,15) vaših umova i neka se ništa mračna ne zadrži u vašim srcima. 
Kaže Apostol: »Nekoć ste bili tama. Sada ste svjetlo u Gospodinu« (Ef 
5,8). Neka se ispuni u vama što je prethodilo u slici triju mudraca. I 
»neka vaša svjetlost tako svijetli pred ljudima da motre vaša dobra djela 
te slave vašega Oca koji je na nebesima« (Mt 5,16). Veliki je grijeh kada 
se »među narodima proklinje ime Gospodnje« (Rim 2,24), a nadasve je 
Velika zasluga pobožnosti kada ga blagosivamo s njegovim svetima. 
Neka mu je slava u vijeke vjekova. Amen. 

36. 
Bogojavljenje, 451. 


1. — Predragi! Dužni smo svetom čašću proslaviti dan kada se 
Spasitelj svijeta Krist prvi put objavio poganima. U našim se srcima 
danas moraju zametnuti radosti koje su se nalazile u grudima trojice 
mudraca kada su se — potaknuti znakom i vođenjem nove zvijezde — 
poklonili ugledanome Kralju neba i zemlje. Prethodno su u nj vjerovali 
kao u Obećanoga. Onaj dan nije tako minuo da je iščeznula snaga djela 
što se onda očitovala te do nas ne bi ništa doprlo nego glas o samome 
događaju. Glas bi prethodila vjera i slavila uspomena. Zapravo se Božji 
dar umnožio. I naša vremena svaki dan doživljuju što su posjedovali oni 
počeci. 

Pripovijedanje evanđeoskoga čitanja izvještava o onim danima 
kada su tri muža koje nije poučila proročka propovijed niti uputilo 
svjedočenje zakona iz najudaljenijega dijela Istoka došli upoznati 
Boga. Ali zapažamo da se to isto očitije i obilatije sada zbiva 
prosvijetljenjem svih pozvanih. Ispunja se Izaijino proroštvo gdje se 
kaže: »Gospodin je obznanio pred licem svih naroda svoju svetu ruku. 
Vidjet će svi zemaljski puci spasenje koje dolazi od našega Gospodina« 
(Iz 52,10). Opet Izaija veli: »Oni će vidjeti kojima se nije javilo o 
njemu. Shvatit će ljudi koji nisu čuli« (Iz 15,21). Vidimo da se ljudi, 
odani svjetovnoj mudrosti i udaljeni od ispovijedanja Isusa Krista, 
izvlače iz dubine svoje zablude te pozivaju spoznaji pravoga svjetla. 
To, bez sumnje, ostvaruje sjaj božanske milosti. Sve što se od novoga 
svjetla pokazuje u tamnim srcima, svjetli od zraka iste zvijezde. Duše 
koje dotiče svojim sjajem i potiče svojom čudesnošću, zvijezda prethodi 
i vodi da se poklone Gospodinu. 


Ako pomnim razmišljanjem želimo zamijetiti kako one tri vrste 
darova prinose svi koji korakom vjere dolaze Kristu, zar se isti prinos 
ne slavi u srcima onih koji ispravno vjeruju? Iz riznice svoje duše zlato 
iznosi tko Krista prizna za svemirskoga Kralja. Prikazuje smirnu tko 
vjeruje da je Božji Jedinorođenac sa sobom sjedinio pravu ljudsku 
narav. Krista časti stanovitim tamjanom koji ispovijeda da Krist nije 
u ničemu nejednak s Očevim veličanstvom. 


2. — Predragi! Kada marljivo razgledamo navedene usporedbe, 
ustanovljujemo da nije nedostajala ni Herodova osoba. Sami je đavao 
u drevno doba bio njezin potajni poticatelj. Sada joj je neumorni 
nasljedovatelj. Đavla razapinje poziv svih naroda i muči svakodnevno 
uništenje njegove moći. Đavao je žalostan što ga se svuda napušta dok 

se istinitome Kralju ljudi klanjaju na svim mjestima. Đavao sprema 
prijevare, hini slaganja, posiže za ubojstvima. Da se posluži ostacima 
ljudi koje još vara, u Zidovima gori zavišću, u krivovjercima himbom 
stavlja zamku, u poganima se uspaljuje okrutnošću. Đavao vidi da je 
moć vječnoga Kralja nenadvisiva. Uništila je snagu same smrti. Zato je 
đavao svu umjetnost štete uperio protiv vjernika koji služe pravome 
Kralju. Jedne čini tvrdima radi nadute spoznaje Zakona. Druge 
izopačuje lažima krive vjere. Treće potiče na goropadnost koja 
proganja. 


Međutim, bijes toga Heroda pobjeđuje i uništava onaj koji je i 
malene okrunio mučeničkom slavom. Do te je mjere u svoje vjernike 
usadio nesavladivu ljubav te se usuđuju zboriti Apostolovim riječima: 
»Tko će nas rastaviti od Kristove ljubavi? Nemir? Tjeskoba? Progon- 
stvo? Glad? Golotinja? Pogibelj? Mač? Piše: cijeli se dan zbog tebe 
mrtvimo. Drže nas za ovce koje se kolju. Ali u svemu tome 
pobjeđujemo radi onoga koji nas je ljubio« (Rim 8,35-37). 


3. — Predragi! Držimo kako istaknuta jakost nije bila nužna samo 
za vremena kada su svjetovni kraljevi i sve zemaljske vlasti okrutnim 
bezboštvom kiptjele protiv Božjega naroda. Tada su protivnici mislili 
da na njihovu najveću slavu pripada ako sa zemlje uklone kršćansko 
ime. Nisu znali da Božju Crkvu uvećava bijes njihove okrutnosti. U 
mučenjima i smrti blažnih mučenika kršćani su tobože brojem 
smanjivani, ali su se umnažali primjerom. Toliko je, napokon, 
progoniteljski progon pridonio našoj vjeri da carsku vlast ništa više ne 
resi nego što su svjetovni gospodari Kristovi članovi. Oni se ne diče 
toliko što su se rodili s vlašću koliko se vesele što su se u krštenju 
preporodili. 


Ipak se oluja ranijih vihora stišala. Odavno su prestale bitke. 
Stječemo dojam da se nasmiješio stanoviti mir. Stoga se budno moramo 
čuvati pogibelji koje niču iz dokolice toga mira. Protivnik je bio bez 
uspjeha u otvorenim progonstvima. Zato bjesni u skritome načinu 
nanošenja štete. Kani padom pohote oboriti one koje nije srušio 
napadom patnje. Đavao je vidio da mu se opire vjera prvaka. Učinio je 
da se neodvojivo Trojstvo jednoga božanstva ne štuje mlitavije u 
palačama nego u crkvama. Žali što se zabranilo prolijevati kršćansku 
krv. Đavao napada ćudoređe ljudi čiju smrt ne može ispovijedati. Strah 
od izgona mijenja u požar škrtosti. Ljude koje nije skršio gubicima kvari 
Pohlepom. Zloća, prožeta dugim trajanjem, nije odložila mržnju 
vlastitoga nevaljalstva. Izmijenila je ćud da zavodljivije pokvari vjernič- 

ke pameti. Đavao one raspaljuje požudama koje ne može mučiti 
mukama. Sije nesloge, potpaljuje srdžbu, potiče jezike. Da se opreznija 
srca ne udalje od nedozvoljenih varka, nameće moći za izvršenje 
zlodjela. Đavlu je ovo plod čitave obmane: da mu se služi najrazličitijim 
zločinima kada ga se ne štuje žrtvovanjem blaga i kadom tamjana. 


4, — Predragi! Naš mir posjeduje vlastite opasnosti. Oni su uzalud 
sigurni za vjersku slobodu koji se ne odupiru pogubnim željama. 
Ljudsko se srce pokazuje kakvoćom djela. Vrst čina otkriva oblike 
duha. Ima ljudi, kaže Apostol, koji govore da »poznaju Boga, ali ga 
niječu djelima« (Tit 1,16). U krivicu se nijekanja zapada kada dobro što 
se čuje u zvuku riječi ne postoji u savjesti. Slabost ljudskoga ustrojstva 
lako pada u opačine. Budući da nema nijednoga grijeha bez užitka, 
čovjek brzo pristaje na zavodljivu požudu. Međutim, od putenih se želja 
valja vratiti duhovnoj zaštiti. Neka se duh koji pozna svoga Gospodina 
udalji od savjeta neprijatelja koji svjetuje na zlo. Neka mu koristi Božja 
strpljivost. Neka se tvrdokornost u zlu ne hrani time što se kazna 
odgađa. Grešnik neka ne bude siguran da se neće kazniti. Propusti li 
vrijeme pokore, neće imati mogućnosti za oproštenje. Prorok kaže: »U 
smrti te se nitko ne spominje. Tko će te priznati u podzemlju« (Ps 6,6)? 
Tko misli da mu je nadoknada popravka teška, nek se utekne blagosti 
Boga koji pomaže. Neka ište da onaj raskine okove zle navike koji 
»podiže sve koji se sruše i uspravlja sve satrte« (Ps 144,14). Molitva 
priznavaoca neće biti prazna. Milosrdni će Bog »izvršiti volju onih koji 
ga se boje« (Ps 144,19). Dat će što se moli jer je dao radi čega će se 
moliti. Po Gospodinu našem Isusu Kristu koji dolazi i vlada s Ocem i 
Sinom i Duhom Svetim u vijeke vjekova. Amen. 


37. 
Bogojavljenje, 452. 


1. — Predragi! Spominjanje djela koja je učinio Spasitelj ljudskoga 
roda donosi nam veliku korist ako prihvatimo nasljedovati što 
povjerovano častimo. U dijeljenju Kristovih otajstava nalaze se milosne 
moći i poticaji nauka da djelima slijedimo primjer onoga koga duhom 
vjere priznajemo. Čak nas i sami počeci što ih je Božji Sin rađanjem 
prigrlio po Majci Djevici uče o napretku u pobožnosti. Ispravnim se 
srcima istodobno u jednoj te istoj osobi otkriva ljudska poniznost i 
božansko veličanstvo. Onaj o kome kao djetetu svjedoči zipka, nebo ga i 
nebesko naznačuju svojim Stvoriteljem. Dječak malena tijela Gospodar 

je i ravnatelj svijeta. Onaj prebiva u Djevičinu naručju koga ne omeđuje 
nikakva granica. Ali tu se nalazi ozdravljenje naših rana i uzdignuće 
našega pada. Da se u jednome nije sjedinila takva različitost, ne bi se s 
Bogom mogla izmiriti ljudska narav. 


2. — Nama su naši lijekovi propisali životni zakon. Ćudoredni je 
ogled odonuda dat otkuda je »mrtvima« došlo iscjeljenje. S punim ćemo 
pravom istaknuti što slijedi. Sjaj je nove zvijezde doveo trojicu mudraca 
da se poklone Isusu. Oni nisu vidjeli kako Isus naređuje zlodusima, 
oživljuje mrtve, vraća slijepima vid, hromima hod, nijemima govor. 
Nisu Isusa motrili pri izvršenju neke božanske moći. Vidjeli su šutljiva i 
mirna dječaka, podložna Majčinoj skrbi. U njemu se nije zamjećivao 
nikakav biljeg vlasti nego se pružalo veliko čudo poniznosti. 


Sami je, dakle, oblik svetoga djetinjstva s kojim se sjedinio Bog, 
Sin Božji, očima pružao propovijed koja mora prodrijeti u uši. Isus još 
nije izgovarao zvuk riječi, ali je već poučavao učincima gledanja. Sva se 
Spasiteljeva pobjeda koja je svladala đavla i svijet započela i dovršila u 
poniznosti. Krist je dane koje imaše na raspolaganju otpočeo pod 
progonstvom i u progonstvu dovršio. Ni djetetu nije nedostajalo 
podnošenje muke ni djetinja blagost onome koji će trpjeti. Božji je 
Jedinorođenac sniženjem svoga veličanstva prihvatio da se rodi kao 
čovjek i da ga ljudi mogu pogubiti. 


3. — Svemogući je Bog odličnom poniznošću našu u cijelosti lošu 
parnicu preokrenuo u dobru. Uništio je smrt i začetnika smrti jer nije 
ništa odbio što su nanosili progonitelji već u posluhu prema Ocu 
najblažom blagošću podnio okrutnost razbješnjelih. Koliko, dakle, mi 
moramo biti ponizni! Koliko nam treba biti strpljivima! Ako zapad- 
nemo u kakvu teškoću, uvijek je zaslužujemo svojom krivicom. »Tko će 
se pohvaliti da ima čisto srce ili da je nevin od grijeha« (Izr 20,9)? I sveti 
Ivan kaže: »Ako reknemo da nemamo grijeha, sami sebe varamo i 
istina nije u nama« (1 Iv 1,8). Tko je tako nedirnut grijehom da u njemu 
pravednost nema što pokuditi ili milosrđe što oprostiti? 


Predragi! Nauk se kršćanske mudrosti ne nalazi u obilju riječi, 
umnu raspravljanju, pohlepi za čašću i slavi već u dragovoljnoj 
poniznosti. Nju je Gospodin Isus Krist od Majčina krila do muke na 
križu uzeo za svu snagu i nju naučavao. Evanđelist izvješćuje kako su se 
Kristovi učenici međusobno prepirali »tko je među njima veći u 
nebeskome kraljevstvu«. Tada je Isus »dozvao mališana i stavio ga 

među njih te rekao: zaista vam kažem da nećete ući u nebesko 
kraljevstvo ako se ne obratite i ne postanete kao mališani. Tko se god, 
dakle, ponizi kao ovaj dječak, bit će veći u nebeskome kraljevstvu« (Mt 
18,1-4). 

Krist ljubi djetinjstvo. Njega je najprije prigrlio dušom i tijelom. 
Krist ljubi djetinjstvo jer je ono učiteljica poniznosti, pravilo nevinosti, 
ogled blagosti. Krist ljubi djetinjstvo. Na nj upravlja ćudoređe odraslih i 
svodi staru dob. Na svoj primjer poziva one koje uzdiže do vječnoga 
kraljevstva. 


4. — Da potpuno smognemo shvatiti kako se možemo dokopati 
tako čudesna obraćenja i kojom se promjenom vratiti dječačkome 
razredu, neka nas pouči sveti Pavao koji kaže: »Ne budite osjećajima 
mališani već zlobom budite maleni« (1 Kor 14,20). Ne moramo se, 
dakle, vratiti dječjim igrarijama niti nesavršenim počecima. Od 
djetinjstva treba uzeti što priliči i ozbiljnim godinama. To je: brzi 
nestanak uzrujanosti, puni zaborav uvrede, nikakva pohlepa za 
ugledom, ljubav prema društvenome zajedništvu, prirodna jednakost, 
Veliko je dobro kada se nikome ne škodi niti čezne za zlim. Razboritost 
je ovoga svijeta nanositi i obnavljati nepravdu. Djetinjstvo je kršćanske 
velikodušnosti u tome ako nikome ne vraćamo zlo za zlo. 


Predragi! Otajstvo vas današnje svetkovine poziva na spomenutu 
sličnost s mališanima. Taj vam oblik poniznosti nadahnjuje Spasitelj 
kome su se kao dječaku poklonili mudraci. Da bi pokazao koju je slavu 
spremio svojim nasljedovateljima, Krist je mučeništvom okrunio one 
što su se rodili u vrijeme njegova rođenja. Tako su oni koji se 
zajedništvom dobi rodiše u Betlehemu gdje se Krist rodio postali 
sudionici muke. 

Zaključimo: treba ljubiti poniznost. Vjernici moraju izbjegavati 
svaku uznositost. Neka svatko drugoga stavlja preda se. I da »nitko nije 
tražio svoje već ono što pripada drugome« (1 Kor 10,24). Kada u svima 
bude obilat osjećaj dobrostivosti, u nikome neće postojati otrov zavisti. 
»Ponizit će se koji se uzvisuje i uzvisit tko se ponizuje« (Lk 14,11). Po 
Kristu Gospodinu našemu. Amen. 


38. 
Bogojavljenje, 453. 


1. — Predragi! Razlog i smisao današnje svečanosti često vam je 
razotkrilo evanđeosko pripovjedanje i bogoslužna navika. Stoga nije 
nužno sada razglabati što se zbilo prigodom ljudskih početaka našega 

Spasitelja. Nije potrebito govoriti o sjaju nove zvijezde, o mudracima i 
njihovim darovima, o Herodovu gnjevu i smaknuću djece. I sami znate 
da je u zvijezdinu sjaju prethodila Božja milost, u trojici mudraca poziv 
pogana, u bezbožnome kralju poganska okrutnost i u pogibiji djece 
ogled svih mučenika, 


Ali kako se na najsvetiji dan na vaše očekivanje mora odgovoriti 
službom svećeničke propovijedi, trudimo se uz pomoć Božjega Duha 
koliko možemo putovima razumijevanja dotle doći da spoznamo kako 
tajna današnjega dana pripada vremenima svih vjernika. Neka se na 
nikakav način ne smatra neobičnim što se po rasporedu promisli štuje 
što je drevno. 


2. — Nijedna, dakle, kršćanska duša ne smije ništa nedostojno 
misliti o veličanstvu Božjega Sina. Pošto se prijeđu zameci početne 
vjere svatko je dužan kročiti prema uzvišenijem. Ipak se slabost ljudske 
pameti mora strašiti u svezi sa samim zajedništvom naše naravi ako 
prihvaća da je Krist pravi čovjek. Teško se preko početaka ili tjelesnoga 
rasta penjemo do spoznaje jednoga Kristova božanstva s Ocem. Ali 
gdje je među tamne misli zasjala zraka višnjega svjetla, bljesak istine 
odbija vjerska kašnjenja što oklijevaju. Slobodno srce, odlučeno od 
vidljivoga, neka kao zvijezdu-vodilju slijedi svjetlo razuma. Apostol 
kaže: »Gospodin Isus Krist u slavi je Boga Oca« (Fil 2,11). Onome 
kome se srce klanjalo kada je ponizno ležao u kolijevci, vjerom mu se 
klanja dok vlada s Ocem. 


Predragi! To očitovanje kod oklijevalaca rastjeruje magle. Omogu- 
ćuje spoznati Božjega Sina. Božji je Sin i Sin čovječji. Stoga se tu ne 
javlja nikakva zapreka. Upravo to obilježuje veličinu današnjega 
blagdana. Pravo je Spasiteljevo djetinjstvo očitovanje božanstva ako se 
tjelesno razmatranje s ljudskoga prenese na božansko. One koje tišti 
doživljaj slabosti uzdižu znaci moći. Našoj je naravi i kobi bila potrebita 
pomoć ove vrste: ljudski rod nije mogla obnoviti poniznost bez 
veličanstva ni veličanstvo bez poniznosti. 


3. — Već u napredovanjima pojedinih vjernika sjaji opsluživanje 
božanskih zapovijedi. Ispunja se riječ: »Neka vaše svjetlo tako svijetli 
kod ljudi da vide vaša dobra djela i slave vašega Oca koji je na 
nebesima« (Mt 5,16). Svatko smatra da je božanstvo prisutno gdje vidi 
da se ukazuje prava sila. Snage, dakako, bez Boga nema. Vlastitost se 
božanstva ne postiže osim ako živimo Duhom svoga Stvoritelja. 

Gospodin je kazao svojim učenicima: »Bez mene ne možete ništa 
činiti« (Iv 15,5). Stoga nema sumnje da čovjek koji čini dobro od Boga 
dobiva i učinak djela i početak volje. Zato Apostol kao najrječitiji 
poticatelj vjernika kaže: »Svoje spasenje ostvarujte sa strahom i 
trepetom. Bog po dobroj volji u vama obistinjuje i htijenje i izvršenje« 
(Fil 2,12-13). 


Ovo je za svete razlog što se boje i straše: da uzneseni samim 
pobožnim djelima ne ostanu bez milosne potpore te se zadrže u slabosti 
naravi. Tko pak želi iskusiti da li u njemu boravi Bog o kojemu se kaže 
da je »divan u svojim svetima« (Ps 67,36) neka iskrenim ispitom srca 
razmotri svoju nutrinu i neka točno istraži kojom se poniznošću bori s 
ohološću, kojom dobrohotnošću obuzdava zavist, koliko ga ne 
zadovoljavaju laskavi jezici ili koliko se raduje tuđim dobrima. Da li za 
zlo ne čezne uzvratiti zlim? Da li radije zaboravlja nanesene nepravde 
nego napušta »sliku i priliku« (Post 1,27) svoga Stvoritelja? Stvoritelj 
općim dobrima sve nuka da ga upoznaju. »Daždi na pravedne i 
nepravedne. Svoje sunce pomalja nad dobrima i zlima« (Mt 5,45). 


4. — Da se gledanje brižljiva razlučivanja ne zamara mnogim, neka 
svatko u tajnama svoje pameti ispita ljubav koja je majka svih vrlina. 
Recimo da će pronaći onu ljubav prema Bogu i bližnjemu koja traži 
čitavo budno srce. Pretpostavimo kako želi da se i njegovim 
neprijateljima dade što i za se žudi da mu se udijeli. Tko je takav, neka 
ne dvoji da mu je Bog ravnatelj i njegov stanovnik. Dotični Boga tim 
veličanstvenije prima koliko se više »slavi u Gospodinu« (1 Kor 1,31). 
One za koje se kaže da je »u njima Božje kraljevstvo« (Lk 17,21) vodi 
Duh onoga čija vlast nad njima vlada. 


Predragi! Znajući da je »Bog ljubav« (1 Iv 4,16) i da Bog »sve čini u 
svima« (1 Kor 12,6), nasljedujmo Ljubav. Neka se srca svih vjernika 
sastanu u jednome osjećaju čiste ljubavi. Neka nas ne zaokuplja 
prolazno i isprazno. Treba da otajstvo današnje svetkovine u nama 
bude trajno. Ono će se bez konca slaviti ako se u svim našim činima 
objavljuje Gospodin Isus Krist koji živi i kraljuje s Ocem i Duhom 
Svetim u vijeke vjekova. Amen. 

KORIZMENE PROPOVIJEDI 


39. 
9. TI. 441. 


1. — Negda su Filistejci teškim tlačenjem radi uvreda njihovih 
grijeha pritiskivali židovski narod i sva izraelska plemena. Da pak 
Židovi uzmognu nadjačati svoje neprijatelje, sebi su nametnuli post i 
tako obnovili — veli sveta povijest (usp. 1 Kr 7,6-11) — duševne i 
tjelesne sile. Židovi su shvatili da su zbog nehaja prema Božjim. 
zapovijedima i radi pokvarena ćudoređa zaslužili spomenuto okrutno i 
bijedno sužanjstvo. Razumjeli su da se uzalud bore oružjem ako 
prethodno ne navijeste rat manama. Stali su se, dakle, uzdržavati od 
jela i pića. Na se su primijenili odredbu stroge kazne. Da svladaju svoje 
dušmane, u sebi su najprije pobijedili zavodljivu proždrljivost. Na taj se 
način odigralo slijedeće: žestoki su protivnici i okrutni gospodari 
ustuknuli pred gladnima koje su sebi podložili kada su bili siti. 


 Predragi! I mi živimo sred mnogih suprotivština i bitaka. Ako na 

sličan način želimo nadmašiti vlastite neprijatelje, primijenimo isti 
postupak. Naš je položaj posve jednak sa židovskim iako su Židove 
napadali tjelesni neprijatelji dok na nas jurišaju duhovni dušmani. 
Duhovne neprijatelje pobjeđujemo popravkom ćudoređa. To nam pak 
poklanja Božja milost. Tako će također propasti moć naših tjelesnih 
dušmana. Oslabit će ih naš popravak. Dušmani nisu svojom zaslugom 
nad nama postali okrutni već po našim grijesima. 

2. — Predragi! Kako bismo, dakle, uzmogli nadmašiti svoje 
neprijatelje, božansku pomoć ištimo opsluživanjem nebeskih zapovi- 
jedi. Znamo da drukčije ne pobjeđujemo svoje protivnike osim da 
svladđamo i sebe. U nama su mnogi sukobi. Jedno »žudi tijelo protiv 
duha«, a drugo »žudi duh nasuprot tijela« (Gal 5,17). Ako u toj neslozi 
budu moćnije tjelesne požude, duh će sramotno izgubiti vlastito 
dostojanstvo. Bit će pogibeljno što će služiti kome dolikuje zapovije- 
dati. 

Pretpostavimo ovo: razum se podlaže svome ravnatelju; uživa u 
višnjim darovima; pogazio je poticaje zemaljske pohote; nije dopustio 
da grijeh vlada u njegovu tijelu. Um u tome slučaju zadržava 
najprirodnije prvenstvo. Nikakva prijevara »zlih duhova« (Ef 6,12) 
neće uzdrmati njegove bedeme. Čovjek stječe pravi mir i pravu slobodu 
kada duša upravlja tijelom i kada duhom kao predstojnik ravna Bog. 


Predragi! Ova se priprava spasonosno poduzima u svako doba da 
se neprestanim nastojanjem nadjačaju prebudni neprijatelji. Ipak se 
sada brižljivije prihvaća i marljivije nalaže jer i ti veoma pronicljivi 
protivnici sada oštroumnijim lukavstvom stoje u zasjedi. Znaju da 
obavljamo najsvetije korizmene dane čijim se opsluživanjem ispaštaju 
sve minule lijenosti i peru sve nemarnosti. Zato svu snagu svoje zloće 
usmjeruju na to kako bi se vjernici koji kane slaviti sveti Gospodnji 
vazam u nečemu zatekli nedostojnima. Uvreda bi se počinila gdje se 
imala uspstaviti zadovoljština. 


3. — Predragi! Pristupamo korizmenome početku. To je pažljivije 
pokoravnje Gospodinu. Pripremimo duše na napasničke bojeve. 
Razumijmo da će nas neprijatelji tim goropadnije napasti što se pomnije 
budemo brinuli za svoje spasenje. Ali je »moćniji onaj koji je u nama« 
(1 Iv 4,4) nego onaj koji je protiv nas. Po onome smo krepki u čiju se 
silu uzdamo. Gospodin je stoga dopustio da ga napasnik napastuje da 
nas svojim primjerom pouči kako nas brani svojom pomoći. 


Predragi! Čuli ste da je Gospodin protivnika pobijedio navodima iz 
Zakona, a ne snagom moći. Čovjek je više počašćen i neprijatelj više 
kažnjen time što je Krist neprijatelja ljudskoga roda svladao ne toliko 
kao Bog već kao čovjek. Krist se, dakle, u svoje vrijeme borio da se i mi 
sada borimo. Pobijedio je da i mi jednako pobijedimo. 

Predragi! Nema kreposnih djela gdje se ne doživljuju iskušenja. 
Nema ni vjere bez kušnje. Bitke nema bez neprijatelja kao ni pobjede 
bez rata. Ovaj se naš život provodi usred zasjeda i bojeva. Ako ne 
želimo biti prevareni, moramo bdjeti. Moramo se boriti ako hoćemo 


302 


pobijediti. Zato veoma mudri Salomon kaže: »Sine, pristupajući Božjoj 
službi, spremi svoju dušu na kušnju« (Sir 2,1). Salomon je bio pun 
Božje mudrosti. Stoga je znao da nastojanje oko vjere uključuje ratni 
trud. Budući da je predvidio opasnost od boja, unaprijed je opomenuo 
budućega ratnika. Tako napasnik neće odmah raniti nespremnoga jer je 
naišao na neupućena. 


4. — Predragi! Poučeni božanskim uputama svjesno izlazimo na 
borilište sadašnjega takmičenja. Stoga poslušajmo kako Apostol veli: 
»Nama ne predstoji borba protiv tijela i krvi nego protiv prvaka, 
moćnika i ravnatelja ovoga mračnoga svijeta i protiv nebeskih zlih 
duhova« (Ef 6,12). Znajmo da ti naši neprijatelji osjećaju kako se protiv 
njih sve poduzima što kušamo učiniti za svoje spasenje. Samim time što 
čeznemo za kakvim dobrom, izazivamo protivnike. Tako se između nas 
i njih zametnula borba koju je potpalila đavolska zavist. Budući da su 
zlodusi otpali od dobara do kojih se uz Božju pomoć penjemo, naše ih 
opravdanje muči. Ako se, dakle, mi uspinjemo, oni padaju. Ako mi 
ozdravljamo, oni oboljevaju. Naši su lijekovi njihove rane. Njih ranjava 
liječenje naših ozlijeda. 

Predragi! Apostol kaže: »Budite uspravni! Bokove svoje pameti 
opašite istinom, a noge obujte pripravom za evanđelje mira. U svemu 
uzmite štit vjere. U njemu možete ugasiti sve zapaljene strijele Zloga. 
Uzmite i kacigu spasenja. Isto tako uzmite mač duha. To je Božja riječ« 
(Ef 6,14-17). 


Predragi! Pogledajte kako nas je moćnim strijelama i neosvojivim 
utvrdama naoružao nepobjedivi Zapovjednik kršćanske vojske. Bo- 
kove je opasao pisom čistoće, noge obuo svezama mira. Neopasanoga 
vojnika brzo svlada poticatelj na nečistoću. Bosonoga lako ugrize 
zmija. Štit je vjere dao za obranu čitavoga tijela. Na glavu je stavio 
kacigu spasenja. Desnicu je naoružao mačem — to je istinita riječ — da 
se duhovni borac ne zaštiti jedino od ranjavanja već da može raniti 
napadača. 


5. — Predragi! Uzdajući se u navedeno oružje, hitro i neustrašivo 
započnimo s natjecanjem koje nam je predloženo. Na tome se igralištu 
postova ne zadovoljimo samo time što bismo mislili da se jedino mora 
provesti uzdržavanje od jela. Malo je ako smanjimo tjelesni obujam, ali 
ne nahranimo snagu duše. Kada se donekle izmuči »vanjski čovjek«, 
osnažuje se »nutarnji« (2 Kor 4,16). Pošto se tijelu uskrati tjelesna 
Sitost, duh se osnažuje duhovnim užicima. 

Neka se ispita svaka kršćanska duša i neka strogim ispitom istraži 
nutrinu svoga srca. Neka promotri da li je ondje ostala kakva nesloga ili 
se ugnijezdila neka pohlepa. Neka čistoća otjera razuzdanost; neka 
svjetlo istine rasprši tmine laži; neka se otkloni oholost; neka se prigrli 
poniznost; neka se zauzda opadački jezik jer će »usta što lažu pogubiti 
lažljivčevu dušu« (Mudr 1,11). Neka prestanu osvete i neka se zaboravu 
predađu nepravde. »Svaka će se biljka koju nije zasadio nebeski Otac 
iščupati s korijenom« (Mt 15,13). U nama se korijenje kreposti dobro 
hrani kada se s njive našega srca makne svaka tuđa klica. 


Ako je, dakle, netko planuo protiv nekoga tako žarkom osvetom 
da ga je bacio u tamnicu ili sputao u lance, neka se požuri odriješiti ne 
samo nevinoga već i onoga koji naoko zaslužuje kaznu. Na taj će se 
način s pouzdanjem moći služiti onim pravilom Gospodnje molitve gdje 
se kaže: »Oprosti nam duge naše kako i mi otpuštamo svojim 
dužnicima« (Mt 6,12). Gospodin je navedeni dio među prošnjama tako 
vezao zasebnim vezom da je uvjet za učinak cijeloga Očenaša. Rekao 
je: »Ako ljudima oprostite njihove grijehe, oprostit će i vama vaš Otac 
koji je na nebesima. Ali ako ne oprostite ljudima, ni vaš Otac neće 
vama oprostiti vaše grijehe« (Mt 6,14-15). 


6. — Predragi! Sjećamo se svoje slabosti. Lako padamo u razne 
grijehe. Nikako ne zanemarimo taj zajednički lijek i to najdjelotvornije 
iscijeljenje vlastitih rana. Oprostimo da nam se oprosti. Udijelimo 
oproštenje za koje molimo. Ne hlepimo za osvetom jer molimo da nam 
se oprosti. Ne prečujmo gluhim uhom uzdahe siromaha. Spremnom 
dobrostivošću udijelimo milosrđe. Tako ćemo zaslužiti naći milosrđe na 
sudu. Tko, uz Božju milost, svoj trud upravi prema toj savršenosti, 
vjerno vrši sveti post. Tuđ je kvascu stare zlobe. Do blaženoga će 
Vazma dospjeti u beskvasju iskrenosti i istine. Takav će se po novosti 
života dostojno radovati u otajstvu ljudske obnove. 


Po Kristu Gospodinu našemu koji s Ocem i Duhom Svetim živi i 
vlada u vijeke vjekova. Amen. 


40. 
1. II. 442. 


1. — Predragi! Kako se bliži vazmena svečanost, sami nam 
povratak zakonitoga vremena naznačuje korizmeni post. Uz to se ipak 
treba poslužiti i poticajem ove propovijedi koja uz Gospodnju pomoć 
nije bez koristi lijenima niti pobožnima tegotna. Budući da smisao ovih 
dana traži da se uveća naše svekoliko opsluživanje, mislim da među 

vama nema nikoga koga ne bi veselilo što ga potičemo na dobro djelo. 
Dok je još na snazi smrtnost, naša se narav može mijenjati. Čak ako se 
popnemo do vrhunskih nastojanja oko vrlina, ipak uvijek postoji kamo 
može pasti kao što uvijek ostaje nešto čime može rasti. 


Ovo je prava pravednost savršenih: sebi nikada ne svojataju da su 
savršeni. Boje se da radi prestanka u naprezanju kad put još nije 
dokončan ondje naiđu na opasnost da padnu gdje napuste čežnju za 
daljnjim hodom. 


Predragi! Nitko između nas nije tako savršen ni svet da ne bi 
mogao biti savršeniji i svetiji. Zato svi zajedno bez razlike na položaj i 
na zasluge pobožnom žudnjom kročimo od onoga do čega smo doprli 
prema onome što još nismo postigli. U skladu sa svojom navikom nešto 
veće dodajmo nužnome. Tko ovih dana nije pobožniji, pokazuje da je u 
drugo vrijeme malo pobožan. 


2, . Stoga je u našim ušima prikladno zazvonilo čitanje apostolske 
propovijedi i reklo: »Sada je, evo, pravo vrijeme. Evo, sada je dan 
spasenja« (2 Kor 6,2). Što je od ovoga vremena prikladnije i što je 
spasonosnije od ovih dana kada se objavljuje rat manama i uvećava 
napredak svih kreposti? Kršćanska dušo! Uvijek si morala biti budna 
pred neprijateljima svoga spasenja da ne bude otvoreno nijedno mjesto 
za napasnikove zasjede. Ali sada moraš prigrliti veći oprez i pomniju 
razboritost jer tvoj neprijatelj bjesni okrutnijom »zavišću« (Mudr 2,24). 
Sada mu se u cijelome svijetu oduzima vlast drevnoga gospodarenja. 
Otimlju mu se nebrojene zarobljene »posude« (Mt 12,19), Puci se svih 
naroda i svih jezika odriču najokrutnijega razbojnika. Više se ne da naći 
nijedno ljudsko pleme koje se ne opire samovlasnim zakonima. Po svim 
se krajevima zemlje na preporod u Kristu spremaju mnoge tisuće tisuća. 
Približavanje nastanka »novoga stvorenja« (Gal 6,15) tjera »duhovno 
bezboštvo« (Ef 6,12) od onih koje je ono posjedovalo. 


Drhti, dakle, opaka srdžba opljačkanoga dušmanina. Đavao traži 
novu dobit jer je izgubio drevno pravo. Neumoran i budan hvata ovce 
koje su s nemara odlutale od svetih stada. Njih po nizbrdici použda i 
strminama raspuštenosti odvlači u gostinjce smrti. Neprijatelj raspiruje 
gnjev, hrani mržnju, oštri pohotu, izruguje uzdržljivost, raspaljuje 
proždrljivost. 


3. s Koga neće zavoditi na zlo onaj koji se nije suzdržao od 
pokušaja da svojom spletkom zavede i Gospodina našega Isusa Krista? 
Evanđeoski je izvještaj ovo obznanio: naš Spasitelj koji je pravi Bog 
htio je očitovati da je i pravi čovjek. Htio je otkloniti bezbožna 

mišljenja svekolike zablude. Postio je četrdeset dana i noći. Potom je 
osjetio glad naše slabosti. Đavao se uzradovao da je u Kristu otkrio 
znak mukotrpne i smrtne naravi. Da pak ispita moć koje se bojaše 
kaza: »Ako si Sin Božji, reci da ovo kamenje postane kruhom« 
(Mt 4,3). 

Svemogući je predloženo mogao učiniti. Bilo je lako da se na 
Stvoriteljevu zapovijed stvorenje bilo koje vrste pretvori u naređenu 
vrstu. Tako je Svemogući na svadbenoj gozbi vodu — jer tako htjede 
— promijenio u vino (usp. Iv 2,1-10). Međutim, bolje je odgovaralo 
spasenjskom naumu da lukavost najoholijega neprijatelja pobijedi 
otajstvo poniznosti, a ne snaga Gospodnjega božanstva. 


Đavao je na kraju pobjegao. Napasnik je osujećen u svim svojim 
podvizima. Potom su Gospodinu pristupili anđeli i služili mu. Tako je 
kod pravoga čovjeka i pravoga Boga pred lukavim pitanjima ostalo 
netaknuto čovještvo. Sveti su pak službenici očitovali Kristovo božan- 
stvo. 

Neka se, dakle, smetu đavlovi sinovi i učenici. Oni su puni 
zmijskoga nadahnuća. Varaju priproste. Niječu da je u Kristu jedna i 
druga narav prava. Božanstvu oduzimaju čovjeka ili čovjeka lišavaju 
božanstva. Dvostruko svjedočanstvo istoga trena posve uništava obje 
zablude. Tjelesna glad dokazuje cjelovito čovještvo, a anđeli što služe 
potpuno božanstvo. 


4. — Predragi! Učenje nas je našega Otkupitelja poučilo da 
»čovjek ne živi jedino od kruha već od svake Božje riječi« (Lk 4,4). 
Stoga je dostojno da kršćanski narod — ma do koje uzdržljivosti dopro 
više čezne da se nasiti Božjom riječi nego tjelesnom hranom. 
Spremnom odanošću i živom vjerom prigrlimo svečani post, a ne 
besplodnim gladovanjem koje veoma često nameće tjelesna slabost i 
bolest škrtosti. Proslavimo post ogromnom dobrostivošću. Budimo 
među ljudima o kojima govori sama Istina: »Blago onima koji gladne i 
žeđaju za pravednošću. Oni će se zasititi« (Mt 5,6). 


Prema tome, neka nam pobožna djela budu užici. Sitimo se jelima 
koja nas hrane za vječnost. Veselimo se okrepi siromaha koje je zasitilo 
naše darivanje. Radujmo se odijevanju ljudi čiju smo golotinju pokrili 
nužnim pokrivalima. Neka naše čovještvo osjete bolesti oboljelih, 
slaboće iznemoglih, teškoće protjeranih, napuštenost siročadi i tuga 
»ostavljenih udovica« (1 Tim 5,5). Kada navedenima treba pomoći, 
ne postoji nitko tko ne bi mogao ispuniti određeni dio dobrohotnosti. 
Nikome tko ima veliku dušu imutak nije malen. Mjera smilovanja ili 

ljubavi ne ovisi o veličini imanja. Bogatstvo dobre volje nikada ne 
ostaje bez zasluge pa makar bogatstvo bilo neznatno. Bogataši dijele 
obilnije darove, siromašniji skromnije. Ali plod se djel4 ne razlikuje 
gdje je u djelatnika ista ljubav. 


5. — Predragi! Kod te prikladnosti za višnje kreposti postoje 
znamenja i drugih vijenaca. Ne postižu se nikakvom štetom za žitnice 
niti kakvim novčanim smanjivanjem. Spomenuto postižemo na slijedeći 
način: ako se odreknemo pijanstva; ako putenu pohotu ukrotimo 
zakonima čistoće; ako se mržnje pretvore u ljubav; ako neprijateljstvo 
prijeđe u mir; ako smirenje stiša gnjev; ako blagost oprosti nepravdu; 
ako su odnosi između gospodara i slugu tako sređeni da je vlast 
gospodara blaža, a stega slugu odanija. Takvo će, predragi, postupanje 
postići Božje milosrđe. Pošto se otkloni kazna za grijehe, vjernički će se 
slaviti časni Vazam. 


Isto čine i veoma pobožni vladari'“ Rimskoga carstva. Pridržavaju 
se nekoć utvrđenoga svetog propisa. U čast Gospodnje muke i 
uskrsnuća snizuju uzvišenost svoje vlasti i ublažuju strogost svojih 
uredaba. Vladari određuju da se oslobode okrivljenici mnogih krivica. 
Tako u dane kada se svijet spašava božanskim milosrđem, oni se 
povode za višnjom dobrotom da se oponaša i njihova blagost. 


Prema tome, kršćanski narodi moraju nasljedovati svoje prvake. 
Neka ih kraljevski primjeri potaknu na oproštenje u vlastitome domu. 
Ne dolikuje da su privatni zakoni stroži od javnih. Treba oprostiti 
grijehe, raskinuti okove, uništiti uvrede, dokinuti osvete. Tako će radi 
božanske i ljudske milosti sve nas razveseliti sveti blagdan. Svi ćemo biti 
nevini. 

Po Gospodinu našem Isusu Kristu koji kao Bog s Ocem i Duhom 
Svetim živi i vlada kroz beskonačne vijeke vjekova. Amen. 


41. 
21. 11. 443. 


: 1. — Predragi! Dolikuje da uvijek živimo mudro i sveto te svoja 
htijenja i čine usmjerimo na ono što se dopada božanskoj pravednosti. 
Ali bliže se dani koje su nam sjajnima učinile tajne našega spasenja. 
Radi toga pomnijom skrbi moramo očistiti svoja srca i predanijim se 


— — u 
13) Vladari Valentinijan I. i II. odredili su da se za Uskrs puste svi zatvorenici. U tu je svrhu g. 385. 


Obnovljena ta ista uredba. Usp. R. DOLLE, Sermons, II, 89 bilj. 4. 

zaptom vježbati u krepostima. Otajstva su veća od svoga pojedinoga 
dijela. Tako neka i naša pokora u nečemu nadvisi vlastitu uhodanost. 
Što se uzvišenija svetkovina slavi, u njoj se tim uzvišeniji trebamo 
zateći. 

Razumnim se čak i vjerničkim smatra da se na blagdanski dan 
pojavljujemo u ljepšem odijelu i da duhovnu razdraganost pokazujemo 
tjelesnim držanjem. Štoviše, i samu »kuću molitve« (Mt 21,13) tada 
koliko možemo ukrasujemo odanijom brigom i obilnijim nakitom. Zar 
nije dostojno da kršćanska duša koja je istinski i živi »Božji hram« (1 
Kor 3,16) razborito uresi svoj izgled? Ona će slaviti otajstvo svoga 
otkupljenja. Dostojno je da se svim oprezom čuva da je ne zablati 
nikakva grešna mrlja niti nagrdi »bora« (Ef 5,27) dvostruka srca. 


Što koristi vanjska njega koja ističe častan izgled ako čovjekovu 
nutrinu blati prljavština raznih mana? Prema tome, pažljivo treba 
oljuštiti i stanovitom doradom poljepšati sve što potamnjuje čistoću 
duše i ogledalo pameti. Svatko neka istraži svoju savjest i strogim 
ispitivanjem samoga sebe prosudi vlastite sudove. Neka slijedeće 
pogleda: da li u skrovištu svoga srca nalazi »mir koji daje Krist« (Iv 
14,27); da li čežnju duha ne osporava nikakva tjelesna »pohota« (Gal 
5,17); da li prezire nisko; da li žudi za »visokim« (Rim 12,16); da li se 
raduje nepravednoj dobiti; da li se veseli neumjerenu povećanju svoga 
imutka; da li ga peče tuđa sreća i da li raduje neprijateljeva bijeda. 


Tko možda u sebi ne otkrije nijedne od navedenih strasti, neka 
iskrenim ispitom pronađe koja ga vrsta misli posjećuje ili kako brzo duh 
otklanja od misli koje štetno laskaju. Ne biti podražavan nijednim 
mamcem i ne biti podražen nikakvom pohotom, nije oznaka ovoga 
života koji je kao cjelina »iskušenje« (Job 7,1). Kušnja onoga svlada tko 
se ne boji da će ga nadjačati. Oholost je predmnijevati da se lako ne 
griješi. Grijeh je ako se to pretpostavlja. Kaže blaženi apostol Ivan: 
»Ako reknemo da nemamo grijeha, sami sebe zavodimo i istina nije u 
nama« (1 Iv 1,8). 


2. — Predragi! Neka se, dakle, nitko ne vara i obmanjuje. Neka 
nitko tako ne drži do čistoće svoga srca te misli kako ne podliježe 
nikakvim napasničkim pogiblima. Onaj uvijek budni napasnik snažni- 
jim zasjedama napada one za koje ustanovi da se posve uzdržavaju od 
grijeha. Od koga će susprezati svoje varke koji se usudio prijevarom 
svoje lukavosti kušati Gospodina veličanstva? Vidio je svoju oholost 
pogaženu poniznošću krštenoga Gospodina Isusa. Đavao je razumio 

da je četrdesetodnevni post isključio svaku tjelesnu žudnju. Ipak se 
duhovna zloća nije odrekla nade u vještinu svoje zlobe. Na temelju je 
prevrtljivosti naše naravi toliko sebi obećala da je mislila kako može 
postati grešnikom onaj kojega je doživjela pravim čovjekom. 

Đavao, dakle, nije ni od samoga našega Gospodina i Spasitelja 
otklonio zasjede svojih prijevara. Koliko će onda više napadati našu 
krhkost! Nas progoni žešćom mržnjom i bjesnijom zavišću otkada smo 
ga se odrekli u krštenju te od onoga izvora kojim je vladao prešli 
božanskim novoporodom u »novo stvorenje« (2 Kor 5,17). Stoga 
drevni neprijatelj, dok smo u smrtnome tijelu, ne prestaje posvuda pred 
nas razapinjati mreže grijeha. Najjače bjesni protiv Kristovih »članova« 
(1 Kor 6,15) kada slave svetija otajstva. Zato je nauk Duha Svetoga 
kršćanski narod poučio da se na vazmenu svetkovinu pripravi 
četrdesetodnevnim postom. Već nas smisao toga očišćenja poziva na 
opsluživanje svoje ljekovitosti. Nalaže nam mar predložene pokore. 
Koliko tko svetije provede te dane, toliko će potvrditi da je to vjernije 
častio Gospodnji vazam. 


3. — Prema tome, u danima se svetih postova obilnije predajmo 
djelima koje moramo uvijek obavljati. »Budimo milosrdni prema 
svima, a naročito prema braći po vjeri« (Gal 6,10). Kod same razdiobe 
milodara nasljedujmo dobrotu nebeskoga Oca koji »čini da njegovo 
sunce izlazi nad dobrima i zlima i da daždi pravednima i nepravednima« 
(Mt 5,45). Prvenstveno, dakako, valja pomagati siromašne vjernike. 
Ipak treba u njihovoj bijedi iskazati milosrđe i onima koji još nisu 
prigrlili evanđelje. U svim ljudima moramo ljubiti zajedništvo naravi. 
Ono mora učiniti da smo dobrostivi i onima koji su nam s bilo kojega 
polazišta podložni. To posebice vrijedi ako su već »preporođeni« (Iv 
3,5) istom milošću i otkupljeni istom »cijenom« (1 Kor 6,20) Kristove 
krvi. S tima nam je zajedničko što smo stvoreni na Božju »sliku« (Post 
1,27). Od nas ih ne dijeli ni tjelesno podrijetlo ni duhovno rođenje. Isti 
nas Duh posvećuje; od iste vjere živimo i prema istim otajstvima 
kročimo. 

Ne prezrimo spomenuto jedinstvo niti toliko zajedništvo smatraj- 
mo niskim. Neka nas u svemu učini blažima već i to što se služimo 
podložnošću slugu. S njima se istim podlaganjem pokoravamo jedino- 
me Gospodinu. Ako su neki od slugu težim prekršajima uvrijedili svoje 
gospodare, neka sada u danima izmirenja dobiju oproštenje. Neka 
smilovanje udalji strogost, a oproštenje dokine osvetu. Neka nikoga 
ne čuva stražar i neka nikoga ne zatvara zatvor. Naš je Bog obećao 
svoje milosrđe. Da se otpuste vlastiti grijesi, uvjet je da se tuđi oproste. 


309 


Predragi! Utišajte razloge za nesloge i žalce za neprijateljstva! 
Neka prestanu mržnje, ustuknu prepirke i neka se svi Kristovi »članovi« 
(1 Kor 6,15) sastanu u jedinstvu ljubavi. »Blaženi mirotvorci jer će se 
zvati Božjim sinovima« (Mt 5,9). Neće biti samo sinovi nego i baštinici. 
Bit će »subaštinici Krista« (Rim 8,17) koji živi i kraljuje u vijeke 
vjekova. Amen. 


42. 
12. II. 444. 


1. — Predragi! Nakanio sam vam propovijedati o najsvetijem i 
najvećem postu. Kojim ću se prikladnijim uvodom poslužiti nego 
riječima Apostola u kojemu je govorio Krist? Počet ću time da ću 
ponoviti što smo čitali: »Sada je, evo, prikladno vrijeme. Sada je, evo, 
dan spasenja« (2 Kor 6,2). Ne postoje, dakako, vremena koja ne bi 
ispunili božanski darovi. Uvijek nam Božja milost omogućuje pristup 
njegovu milosrđu. Ipak je potrebno da se sva srca sada većim 
nastojanjem trude oko duhovnoga napretka i da se prožmu obilnijim 
pouzanjem. Sada nas na sve oblike pobožnosti poziva dolazak onoga 
dana kada smo otkupljeni. Očišćenim tijelima i dušama proslavimo 
otajstvo Gospodnje muke jer ono odskače iznad svega. Takva otajstva 
traže neprestanu pobožnost i neprekidno štovanje. Pred Božjim bismo 
pogledom trebali onakvi ostati kako dolikuje da budemo na samu 
vazmenu svetkovinu. 


Međutim, spomenuta je jakost oznaka maloga broja ljudi. Strože 
opsluživanje razblažuje tjelesna slabost. Različiti čini ovoga života 
rastresaju našu pomnju. Stoga se i vjernička srca nužno zanečiste 
svjetovnim prahom. Predviđeno je velikom ljekovitošću božanske 
ustanove da nam u pomoć priteče opsluživanje četrdeset dana i tako 
iznova zadobijemo čistoću duša. Tih dana pobožna djela otkupljuju 
grijehe drugih vremena, a čisti ih postovi dovršuju. 


2. — Predragi! Započinjemo otajstvene dane koji su posvećeni 
ljekovitim postovima. Pazimo da se pokoravamo apostolskim naredba- 
ma. »Očistimo se od svake tjelesne i duhove nečitoće« (2 Kor 7,1). 
Obuzdajmo sporove što se vode između naših dviju biti. Tako će duh 
kada je stavljen pod Božje ravnanje i kome dolikuje biti upraviteljem 
svoga tijela zadobiti dostojanstvo svoga vladanja. Ako nikome ne 
predstavljamo sablazan, nećemo biti podložni opadačevim prijekorima. 
Ako ćudoređe onih što poste bude daleko od čistoće savršenoga 
uzdržavanja, nevjernici će nas izjedati zasluženim prekoravanjem i 

bezbožni će se jezici radi naše krivnje oboružati nepravdom protiv 
vjere. Vrhunac našega posta nije u samome uzdržavanju od jela. Tijelu 
se plodonosno ne uskraćuje hrana ako duh ne odvratimo od nepravde i 
jezik ne suspregnemo od ogovaranja. 


Tako, dakle, moramo omeđiti slobodu u jelu da isti zakon obuzda 
druge požude. Ovo je vrijeme blagosti i strpljivosti, mira i spokoja, 
Udaljivši okaljanost svih mana, treba steći trajne kreposti. Neka se 
snaga pobožnih duša sada navikne oprostiti grijehe, zanemariti uvrede i 
zaboraviti nepravde. Sada se vjerni duh mora vježbati »oružjem 
pravednosti s lijeva i s desna, u slavi i nepoznatosti, ali i kroz zao i dobar 


. glas« (2 Kor 6,7-8). Na taj način sigurnu savjest i postojanu čestitost 


neće uzoholiti pohvale ni zamoriti suprotivštine. 


U vjernika »skromnost« (Fil 4,5) ne smije biti žalobna već sveta. U 
onih kojima nikada ne prestaju utjehe svetih radosti neka ne bude 
mrmljanja protiv ikakvih »pritužaba« (Fil 2,15). Kod djela se milosrđa 
ne treba bojati smanjenja zemaljskih dobara. Kršćansko je siromaštvo 
uvijek bogato jer je više što ima nego što nema. Neka se ne straši da će u 
ovome svijetu trpjeti oskudicu kome je dano da u Gospodinu svih zbilja 
»sve posjeduje« (2 Kor 6,10). Oni koji čine »dobro« (Gal 6,10) uopće se 
ne smiju strašiti da će im ponestati čime će djelovati. Kod evanđeoske ja 
udovice Gospodin pohvalio darežljivost dvaju novčića (usp. Lk 21,2-4). 
Dragovoljno davanje postiže nagradu i za »čašu hladne vode« (Mt 
10,42). 

Mjera se dobrostivosti u pobožnih procjenjuje po osjećajima. 
Učinak smilovanja neće nikada ostaviti čovjeka u kojega ne ponestaje 
milosrđa. To je iskusila sveta sareptska udovica koja je u vrijeme gladi 
iznijela pred blaženoga Iliju dnevni obrok hrane. Samo je to 
posjedovala. Prorokovu je glad stavila pred svoju potrebu. Bez 
oklijevanja je udijelila ono malo brašna i ulja. Ipak joj nije nestalo što je 
s vjerom poklonila. U sudovima što ih je ispraznilo pobožno izlijevanje, 
nastao je izvor novoga obilja (usp 1 Kr 17,10). Sveti, dakle, običaj ne 
smanjuje puninu imutka kod onoga tko se nije prestrašio davanja. 


3. — Predragi! Imamo pouzdanje da ste dragovoljno spremni za 
spomenute napore. Ne sumnjajte da vam na rečenome ne zavidi đavao 
koji se protivi svim krepostima. Oboružao je snagu svoje zloće da 
samom pobožnošću pred pobožnost razapne zamke. Slavom kuša one 
nadjačati koje nije mogao oboriti nevjerom. Zlo je oholosti blisko 
ispravnim činima. Oholost uvijek izbliza stavlja zamku vrlinama. Teško 
je da ljudska hvala ne zarobi čovjeka koji pohvalno živi ako se — kako 
piše — »u Gospodinu ne slavi tko se hvali« (2 Kor 10,17). 

Čiju se odluku neće usuditi napasti onaj najopakiji neprijatelj? Čiji 
post ne čezne oskvrnuti? Svoja lukavstva nije — kako otkriva 
evanđeosko čitanje (usp. Mt 4,3-11) — sustegao čak ni od samoga 
Spasitelja svijeta. Đavao se kod njega bojao posta tijekom četrdeset 
dana i noći. Najlukavije htjede istražiti da li Krist tu uzdržljivost ima 
kao poklonjenu ili kao vlastitu. Ne mora se strašiti da će se uništiti djela 
njegovih prijevara ako je Krist istoga ustrojstva kojega je i tijelo. 


Đavao je prvim lukavstvom ispitao da li je Krist Stvoritelj zbilja i 
da li tjelesne zbilje može kako hoće mijenjati u bilo koje naravi. Kao 
drugo je istražio da li se pod prilikom ljudskoga tijela krije zasjenjeno 
božanstvo kojemu bi bilo lako da za se zrak učini prohodnim i 
zemaljske udove zavitla kroz prazninu. Gospodin je đavlu radije 
suprostavio pravednost istinitoga čovjeka nego očitovao božansku moć. 
Stoga je đavao dosljedno segnuo za trećom varkom. Žudnjom je za 
vlašću napastovao onoga u koga su stali znaci božanske moći. Kako bi 
Krista naveo da ga časti, obećao mu je svjetska kraljevstva. Ali Božja je 
»mudrost« učinila »ludom« (1 Kor 1,19-20) đavlovu pamet. Tako će 
ohologa neprijatelja svezati ono što je nekoć sam svezao. Davao se nije 
bojao progoniti onoga koji trebaše umrijeti za svijet. 


4. — Bojmo se, dakle, varki toga protivnika ne samo u mamcima 
proždrljivosti već i u odluci posta. Po jelu je znao nanijeti smrt 
ljudskome rodu. Stoga znade uditi i po samome postu. Za suprotnu se 
prijevaru kao slugama služi manihejcima. Kao što svjetuje uzeti 
nedozvoljeno, tako nagovara izbjegavati dopušteno. Korisna je uzdržlji- 
vost koja se naviknula na malu hranu i sprečava želju za užicima. Jao pak 
nauku onih kod kojih se i postom griješi. Oni kod bića osuđuju naravi. 
To je nepravda prema Stvoritelju. Manihejci tvrde da se zanečišćuju 
kada jedu što po njima nije stvorio Bog nego vrag. Ali uopće ne postoji 
nikakva zla bitnost kao što ni zlo ne posjeduje nikakvu narav. Sve je 
»dobro« (Post 1,10) stvorio »dobri Stvoritelj« (1 Tim 4,4). Jedan je 
Stvoritelj svega što postoji. Stvorio je »nebo i zemlju, more i sve što je u 
njima« (Ps 145,6). Sto god je od toga čovjeku dano za jelo i piće sveto je i 
dobro u kakvoći vlastite vrste. Međutim, ako se blaguje neumjerenom 
pohlepom prekomjernost nagrđuje one koji jedu i piju. Ne onečišćuje 
narav ni jela ni pića. Kaže Apostol: »Čistima je sve čito. Blatnima i 
nevjernima ništa nije čisto. Nečist im je duh i savjest« (Tit 1,15). 


5. — Predragi! Vi ste sveto pokoljenje katoličke majke. Božji vas je 
Duh učio u školi Istine. Svoju slobodu obuzdavajte doličnom 
razboritošću. Znadete da je dobro ako se uzdržavamo i od dopušteno- 

ga. Kada treba obuzdanije živjeti, jela valja tako razlučiti da se probere 
njihova uporaba, a ne da se osudi narav. Neka vas nikakvom zarazom 
ne dodirne zabluda manihejaca koji se nadasve nečiste svojim 
uzdržavanjem. »Oni radije služe stvorenju nego Stvoritelju« (Rim 
1,25). Ludu uzdržljivost iskazuju nebeskim svjetlilima. Odabrali su 
postiti u čast sunca i mjeseca u njedjelju i ponedjeljak. Tako su jednim 
činom svoje pokvarenosti dvostruko bezbožni i dvojako svetogrdni. 
Svoj su post ustanovili da štuju zvježđe i preziru Gospodnje uskrsnuće. 
Udaljuju se od tajne ljudskoga spasenja. Ne vjeruju da je naš Krist 
Gospodin u pravome tijelu naše naravi zaista rođen, zaista trpio, zaista 
ukopan i zaista uskrsnuo. Radi toga dan našega veselja osuđuju tugom 
svoga posta. 


Manihejci se usuđuju pribivati našim sastancima da prekriju svoju 
nevjeru. Tada se kod pričešćivanja otajstvima izmiješaju da se ne mogu 
uvijek otkriti. Nedostojnim ustima blaguju Kristovo tijelo, ali posve 
odbijaju piti krv našega otkupljenja. To vašoj svetosti stoga obznanju- 
jemo da vam se po tim naznakama očituju ti ljudi. Oni kod kojih se 
ustanovi svetogrdna himba, svećenička će ih vlast protjerati iz društva 
svetih. Radi takvih blaženi apostol Pavao mudro opominje Božju 
Crkvu kada kaže: »Molimo vas, braćo, da se klonite ljudi koji stvaraju 
nesloge i spoticanje mimo nauka koji naučiste. Njih se klonite. Takvi ne 
služe Kristu Gospodinu nego svome trbuhu. Blagim govorima i 
blagosivanjima zavode priprosta srca« (Rim 16,17-18). 


6. — Predragi! Dostatno su vas poučile ove naše opomene koje 
često stavljasmo u vaše uši protiv odurne zablude. Odanom pobožnošću 
prigrlite svete korizmene dane. Da zaslužite Božje milosrđe, pripremite 
se djelima milosrđa. Ugasite gnjev, dokinite mržnje, ljubite jedinstvo, 
međusobno se pretječite uslugama iskrene poniznosti. Pravično 
ravnajte sa slugama i svojim podložnicima. Neka nijednoga od njih ne 
Muči ni zatvor ni verige. Neka prestanu osvete. Oprostite uvrede. Neka 
se strogost pretvori u blagost, zlovolja u dobrostivost, nesloga u 
složnost. Neka nas svi doživljuju krotkima, miroljubivima, dobrohot- 
nima. Tako će naši postovi naići na prijem kod Boga. Bogu 
prikazujemo žrtvu pravoga posta i istinske pobožnosti ako se 
uzdržavamo od svake zloće. 


Nikakvim se suglasjem ne povezujmo s neprijateljima Kristova 
križa da vjerničku svetost ne zanečisti sudioništvo s bezbožnima. Neka 
se svjetlo razluči od tame. Sinovi istine neka pobjegnu od đavlovih 
sinova. Ne treba u Gospodnji hram koji je Kristova Crkva unositi ništa 

nečisto niti pripustiti išta neposvećena. Sve nečisto valja izbaciti iz 
nutrine srca. Tako se posvećuje naš post. Budimo vječno prebivalište 
Duha Svetoga koji će se udostojati da nas očišćene od grešnih nečistoća 
trajno zaposjedne i da nam ravna. 


Postimo u ponedjeljak, srijedu i petak. U subotu masljadani 
bdjenje kod blaženoga Petra koji se neprestano brine za stado što mu je 
povjereno. On će nam svojim prošnjama postići zaštitu. U svemu će 
nam u pomoć priteći Bog koji je sa Sinom i Duhom Svetim jedno 
božanstvo i jedno veličanstvo u vijeke vjekova. Amen. 


43, 
25. II. 445. 


1. — Predragi! Apostolsko nas učenje potiče »odložiti staroga 
čovjeka s njegovim djelima« te se »iz dana u dan obnavljati« (Kol 3,9- 
10; 2 Kor 4,16). Mi smo Božji hram i Duh Sveti je stanovnik naših 
srdaca. To tvrdi Apostol kada kaže: »Vi ste hram živoga Boga« (2 Kor 
6,16). Valja nam se svesrdnim bdjenjem truditi da prihvatilište našega 
srca ne bude nedostojno takvoga gosta. Kada je riječ o rukotvorenim 
kućama potrebnom se skrbi brinemo da se brzim nastojanjem popravi 
ako je što uništila provala kiše, olujni vihor ili sama dotrajalost. 
Jednako se živom brižljivošću trebamo čuvati da se što nedolična ili 
nečista ne zatekne u našim srcima. Naše zdanje ne može biti čvrsto ako 
ga ne brani Stvoriteljeva zaštita. Međutim, mi smo »razumno kamenje« 
(1 Pt 2,5) i živa tvar. Ruka nas je našega Stvoritelja tako sazdala da sa 
svojim Tvorcem i onaj sudjeluje tko se obnavlja. 


Prema tome, neka se ljudska poslušnost ne suspreže od Božje 
milosti. Neka se ne udaljuje od dobra bez kojega ne može opstojati. 
Ako u zapovjeđenim djelima nešto doživljava nemogućim ili krutim, 
neka se ne zatvori u se. Neka se uteče onome koji zapovijeda. On izdaje 
naređenje da potakne želju i pruži pomoć. Prorok je rekao: »Svoju 
brigu prebaci na Boga i on će te hraniti« (Ps 54,23). 


Da li se možda netko tako bezočno oholi i smatra da je do te mjere 
neranjiv i bezgrešan te mu nije potrebna nikakva obnova? Takvo 
uvjerenje sebe u potpunosti obmanjuje. Ogromnom se ispraznošću vara 
tko drži da je u kušnjama ovoga života zaštićen od svake rane. Sve je 
puno pogibli i zamka. Pohote navaljuju, mamci su u zasjedi, dobici 
laskaju, gubici straše. Opadački su jezici gorki. Nisu uvijek ni 
hvaliteljeva usta istinita. Ovdje bjesni mržnja, ondje vara uslužnost. 
Čak je lakše izbjeći onome s kojim se ne slažemo nego otjerati čovjeka 
što laže. 

2. — I kod postizanja je vrlina mjera sumnjiva i razlučivanje 
nesigurno. Netko je u stanju održavati ravnotežu na prijelazu između 
dobra i zla. Ali je teško da opadačev jezik neće ugristi poštenje što je 
sebe svjesno. S teškoćom umiče bezbožničkim prijekorima kome je 
draga pravednost. Ako se ljudsko razmišljanje obazre na same 
raznolikosti vremenskih zbilja, oprijet će se bezbrojne tame i nastati 
beskraj zabluda krivih mišljenja. Sučeljavanje će suprotnosti postati 
razlog za prepirke. Nijedno vjerničko srce ne sumnja da je božanska 
providnost uz sve dijelove ovoga svijeta i sva razdoblja. Vjernici znaju 
da uspjesi svjetovnih poslova ne zavise od zvjezdane moći koja je 
ništavna. Sve raspoređuje najpravedniji i najblaži sud najvišega Kralja. 
Piše: »Svi su Gospodnji putovi milosrđe i istina« (Ps 24,10). Ipak se 
štošta događa protiv naših želja. Pogreška ljudskoga suda češće 
povlašćuje parnicu opaka nego pravedna čovjeka. Tada su velike duše 
veoma blizu, a ne veoma daleko, od toga da ih navedeno potrese i da 
padnu u mrmljanje nedopustiva predbacivanja. 


I nadasve vrsni prorok David priznaje kako su ga te nepostojanosti 
dovele u pogibao da se smete. Reče: »Gotovo mi klonuše noge. Skoro 
se pokliznuše« (Ps 72,2-3). Malo je ljudi koji posjeduju tako postojanu 
čvrstoću da ih ne tišti nikakva uznemirenost zbog nejednakosti. Mnoge 
vjernike kvare nesreće i sreća. Stoga za vidanje rana koje ranjavaju 
ljudsku slabost treba pribaviti pomne lijekove. Ukratko sam naveo 
neke opasnosti koje ispunjaju ovaj svijet. Pismo kaže: »Tko se može 
pohvaliti da ima čisto srce i da je čist od grijeha« (Izr 20,9)? Iz 
navedenoga svi moraju razumjeti da im je nužno oproštenje grijeha i 
lijek za oporavak. 


3. — Predragi! Kada ćemo korisnije pristupiti božanskim lijeko- 
vima nego kada vremenski zakon pred nas stavlja otajstva našega 
otkupljenja? Spasonosno se pripremimo četrdesetodnevnim postom da 
ih što dostojnije proslavimo. Ne samo oni koji će se u krštenju po 
otajstvu Kristove smrti i uskrsnuća preporoditi i dospjeti do novoga 
života već svi narodi preporođenih korisno i nužno posižu za pomoći 
ovoga posvećenja. Prvi da dobiju što još nemaju, drugi da primljeno 
sačuvaju. Apostol kaže: »Tko stoji, neka pazi da ne padne« (1 Kor 
10,12). Nikoga ne podupire takva čistoća da je siguran u svoju 
postojanost. 

Predragi! Služimo se časnim vremenskim ustanovama. Pažljivom 
brigom očistimo ogledala svoga srca. Ma kako »čisto i trijezno provo- 
dili« (Tit 2,12) ovaj smrtni život, on se ipak natruni stanovitim prahom 
zemaljskoga drugovanja. Sjaj duša sazdanih »na sliku Božju« (Post 

1,27) nije toliko tuđ dimu svake ispraznosti da ne može potamniti od 
nikakve nečistoće te ne bi uvijek bilo potebno da se trajno izglađuje. To 
je nužno i najopreznijim dušama. Koliko tek to moraju željeti ljudi koji 
su gotovo čitavo vrijeme kroz godinu proveli s puno pouzdanja u se ili 
možda s mnogo nemara? Te dužnom ljubavlju upozoravamo da sami 
sebi ne laskaju. Mi nemamo uvida u pojedinačne savjesti. Bog pak 
istodobno sve gleda. Njegove oči ne zaustavljaju ni skrovita mjesta ni 
zatvorske pregrade. Bogu je poznato učinjeno i mišljeno kao i ono što 
će se učiniti i što će se misliti. 

To je, dakle, to znanje vrhovnoga Suca i njegov pogled kojega se 
bojimo i kojemu je providno sve tvrdo i otvorena svaka tajna. Bogu 
tamno svjetli, nijemo odgovara, šutnja govori i bezglasni duh besjedi. 
Neka nitko radi nekažnjenosti svojih grijeha ne prezre strpljivost Božje 
dobrote. I neka nitko ne smatra da se Bog nije uvrijedio jer ga nikada 
nije doživio srdita. Produžeci smrtnoga života nisu dugi. Nerazumne 
pohote nisu dugotrajno dopuštene. Prijeći će u bol vječnih kazna ako se 
u pokori ne potraži lijek dok se odlaže presuda pravednosti. 


4, — Utecimo se svuda nazočnome Božjemu milosrđu. Neka se 
posvete srca svih vjernika da se dostojnim štovanjem proslavi sveti 
Gospodnji vazam. Neka se stiša bijes i gnjev ublaži. I neka svi jedni 
drugima oproste grijehe. Neka se ne osvećuje tko moli oproštenje. 
Govorimo: »Otpusti nam duge naše kako i mi otpuštamo svojim 
dužnicima« (Mt 6,12). Vežemo se najtvrđim verigama ako ne 
ispunjamo što ispovijedamo. Ako se najsvetiji ugovor iz Očenaša nije 
vršio u svome cijelome uvjetu, neka barem sada svatko upozna svoju 
savjest. Neka otpuštanjem tuđih prijestupa postigne uništenje vlastitih 
grijeha. 

Gospodin kaže: »Ako ljudima oprostite njihove grijehe, vaš Otac 
koji je na nebu oprostit će vama vaše grijehe« (Mt 6,14). Od nikoga nije 
daleko što ište. Sučeva presuda zavisi o dobrostivosti onoga koji moli. 
Bog je milosrdni i pravedni slušalac ljudskih molitava. Našom je 
dobrostivošću odredio svoju pravičnost. Pravo strogosti neće primije- 
niti prema onima koje ne pronađe pohlepnima za osvetom. 


Milostivim i blagim dušama dolikuje širina. Ništa nije dostojnije od 
toga da čovjek nasljeduje svoga Stvoritelja i da po načinu vlastite 
mogućnosti izvršava božanska djela. Kada se hrane gladni, odijevaju 
goli i njeguju bolesni, zar službenikova ruka ne izvršava Božju pomoć? 
Zar slugina dobrostivost nije Gospodnji dar? Onaj kojemu za 
ostvarenje vlastitoga milosrđa nije potrebit pomoćnik, svoju je 

svemogućnost tako upriličio da po ljudima pritječe u pomoć ljudskim. 
potrebama. S pravom se Bogu iskazuju hvale zbog pobožnih usluga. 
Njegova djela raspoznajemo u slugama. Radi toga sami Gospodin veli 
učenicima: »Neka tako pred ljudima svijetli vaše svjetlo da vide vaša 
dobra djela te slave vašega Oca koji je na nebesima« (Mt 5,16). 


Gospodin s istim Ocem i Duhom Svetim kao Bog živi i vlada u 
vijeke vjekova. Amen. 


44. 
25. II. 451. 


1. — Predragi! Zemlja je uvijek »puna Gospodnjega milosrđa« (Ps 
32,5). Kod Božjega je štovanja svakome vjerniku nauk sama priroda. 
Nebo i zemlja, »more i sve što je u njemu« (Ps 145,6) objavljuju dobrotu 
i svemogućnost svoga Stvoritelja. Divna i uslužna ljepota počela od 
razumnoga bića traži pravednu zahvalu. 


Primičemo se danima koje su iznimnije obilježila otajstva ljud- 
skoga otkupljenja. Izbliza i neposredno prethode vazmenoj svečanosti. 
Stoga nam se marljivije nameće pripava vjerskoga očišćenja. Mnogi u 
svako doba provode nevini život. Običaj dobrih čina mnoge preporuča 
Bogu. Ipak se, usprkos istaknutome, ne smijemo tako uzdati u 
neporočnost savjesti te smatrati da se ništa nije zbilo što je moglo 
ozlijediti ljudsku lomnost koja živi posred sablazni i napasti. Najodlič- 
niji prorok kaže: »Tko će se podičiti da ima čisto srce ili da je čist od 
grijeha« (Izr 20,9)? Također je rečeno: »Gospodine, očisti me od onoga 
što mi je skriveno. Svome sluzi uskrati što mu je tuđe« (Ps 18,13-14). 


Pokusi slijedeće dokazuju: ljudi koji se odupiru pohotama, otimlju 
se gnjevnim porivima i obuzdavaju skrovišta samih misli. Ipak su u 
takvu stanju da u svojim srcima uvijek mogu nešto naći što će pokuditi. 
Često ih prevare tajni grijesi ili pritisnu tuđi. U ovo doba valja pažljivije 
razmotriti na koje mane, bolesti i rane treba primijeniti strože liječenje. 
Inače ćemo se naći strani otajstvu što »uništava đavolska djela« (1 Iv 
3,8). Ovo je vlastito vazmenoj svetkovini: čitava se Crkva veseli radi 
otpuštanja grijeha. Oproštenje se ne zbiva samo u onima koji se 
preporađaju svetim krštenjem nego i u ljudima koji se odavna broje u 
zajedništvo posinjenih. Prvenstveno, dakako, krsno pranje stvara nove 
ljude. Ipak svima pristaje svagdanja obnova protiv rđe smrtnosti. Na 
stubama napredovanja nema nikoga tko ne treba uvijek biti bolji. 
Općenito se valja truditi da se na dan otkupljenja nitko ne zateče u 
drevnim pograškama. 

2. — Predragi! Ono što kršćaninu dolikuje činiti u svako doba, 
sada mora pažljivije i odanije vršiti. Apostolska se ustanova četrdese- 
todnevnoga posta ne ostvaruje samo oskudnom ishranom već nadasve 
uzdržavanjem od mana. Ovo se trpljenje poduzima zbog navedenoga 
razloga. Riječ je o tome da se uklone uporišta tjelesnih požuda. Kod 
toga se ne treba više povoditi za nijednom drugom vrstom uzdržljivosti 
već da uvijek budemo trijezni pred nepravednom voljom i natašte u 
odnosu na nečasno djelovanje. Takva pobožnost ne zapušta bolesne niti 
odbacuje slabe. I u bolesnu i beskorisnu tijelu može se naći neoskvrnjen 
duh. Uvjet je da se učvrste temelji istine gdje je bilo sjedište 
izopačenosti. Ta bolest slaboga tijela dostaje. Čak često prelazi mjeru 
dragovoljne žalosti. Uza sve to, razum vrši dijelove svoje službe. 
Nikakvom se nepravednošću ne hrani kada se ne služi nikakvom 
gozbom. 


Nikavo se djelo kao milostinja ne veže korisnije uz razumne i svete 
postove. Ta djela jednim nazivom milosrđa obuhvaćaju mnoge 
pohvalne pobožne čine. Tako u svih vjernika duh može biti jednak i 
onda kada su blaga različita. Ljubav istovremeno dugujemo Bogu i 
čovjeku. Nikada je ne sprečavaju nikakve zapreke. Ljubav je uvijek 
slobodna. Može odabrati dobro. Anđeli su govorili: »Slava Bogu na 
visinama i na zemlji mir ljudima dobre volje« (Lk 2,14). Blaženoga ne 
tvori jedino krepost dobrostivosti već isto tako vrlina mira. Riječ je o 
čovjeku koji zajedno trpi sa svima koje muči bilo koja bijeda. 

Dobrostiva su djela iznimno raznolika. Samom svojom raznolikoš- 
ću omogućuju pravim kršćanima da pri diobi milostinje vlastitu mjeru 
imaju bogataši, oni koji obiluju, srednje imućni, ali i siromašniji. Na taj 
su način isti duhovnim osjećajem koji su nejednaki moću darežljivosti. 

Pred Gospodnjim su očima mnogi od svoga preobilja mnogo 
ubacivali u hramsku riznicu. Neka je pak udovica ubacila dva novčića. 
Po Gospodnjem je svjedočanstvu zaslužila biti nagrađena. Tako je 
malom količinom dara bila dostojna da se stavi pred doprinos svih 
ostalih. Između velikih darova ljudi kojima je mnogo preostalo, 
udovičin je dar bio neznatan, ali je bio sve (usp. Lk 21,1-4). 


Pretpostavimo da nekoga pritišće tako veliko siromaštvo da mu 
nije moguće potrebnome udijeliti ni dva bakrena novčića. Ipak u 
Gospodnjim naredbama nalazi čime će ostvariti dužnost »dobre volje« 
(Lk 2,14). Tko žednome siromahu pruži čašu »hladne vode« (Mt 10,42) 
dobit će plaću za svoje djelo. Gospodin je svojim slugama — kako bi 
postigli njegovo kraljevstvo — pripravio takvo smanjenje da ni davanje 

vode koja se dijeli bez nadoknade i posve općenito ne ostaje bez 
naplate. Čak je predložio hladnu vodu da ne iskrsne nikakva teškoća. 
Tako se ne može pomisliti da će ostati bez nagrade kome bi nedostajala 
drva da zagrije piće. 

Glede spomenute čaše Gospodin ne potiče uzalud da se dade u 
njegovo ime. Ono, naime, što je po sebi jeftino, vjera čini skupocjenim. 
Mogu nevjernički darovi mnogo stajati, ali su prazni s obzirom na 
opravdanje. 


3. — Predragi! Spremate se proslaviti Gospodnji vazam. Tako 
obavljajte sveti post da se oslobodite svih strasti i dođete do najsvetijih 
svečanosti. Neka ljubav prema poniznosti otjera oholi duh od kojega su 
potekli svi grijesi. Oni koji su se napuhali od taštine, neka se blagošću 
razblaže. One kojim je neka uvreda ogorčila dušu, neka se međusobno 
pomire i nastoje vratiti u složno jedinstvo. »Nikome zlim ne uzvraćajte 
za zlo« (Rim 12,17). Jedni drugima oprostite kao što je Krist »nama 
oprostio« (Kol 3,13). Mirom uništite ljudska neprijateljstva. Ako su 
neki vaši podložnici zaslužili zatvore ili lance, milosrdno ih oslobodite. 
Sami smo potrebiti pomoći svagdanjega oproštenja. Zato tuđe grijehe 
ne opraštajmo teško. 


Govorimo Gospodinu Ocu: »Otpusti nam duge naše kako i mi 
opraštamo svojim dužnicima« (Mt 6,12). Najsigurniji smo da smo sebi 
pripravili božansku milostivost kada smo udijelili oproštenje tuđim 
prijestupima. 


a Po Gospodinu našem Isusu Kristu koji s Ocem i Duhom Svetim 
živi i vlada u vijeke vjekova. Amen. 


45. 
10. TI. 452. 


' 1. — Predragi! Ljubav prema Bogu i ljubav prema čovjeku snaga je 
i mudrost kršćanske vjere. Nije u oskudici nikakve dužnosti tko se trudi 
štovati Boga i pomagati čovjeka koji je sluga kao što je i sam. 
Dvostruko jedinstvo tih dvaju osjećaja valja opsluživati u svako doba i 
sustavno uvećavati. Ipak ga sada moramo obilnijim rastom širiti. Tako 
će četrdesetodnevni post što prethodi vazmenoj svetkovini potaknuti 
nutarnje slušanje u skladu s glasom kojim je Ivan Krstitelj — služeći se 
riječima proroka Izaije — govorio: »Pripravite Gospodnji put. Staze 
mu učinite ravnima« (Lk 3,4; Iz 40,3). 

Pred očima možemo imati onaj dio naroda koji je već započeo boj 
evanđeoskoga borilišta i neprestano se na duhovnome igralištu 
trčanjem napreže za vijencem (usp. 1 Kor 9,24-25). Također možemo 
misliti na onaj dio koji je svjestan smrtnih grijeha i zato uz pomoć 
pomirenja hiti do oproštenja. Ali se isto tako može pomišljati na onaj 
dio koji će se preporoditi krstom Duha Svetoga i osloboditi Adamove 
ostarjelosti jer se želi zaodjenuti Kristovom novošću. Prikladno i 
korisno svima govorimo: »Pripravite Gospodnji put. Poravnite njegove 
staze«. Iz istoga propovjednog poticanja naučimo »Gospodnje putove« 
(Ps 24,10) i staze. Onaj koji je obećao djela i darove božanske milosti 
očitovao je učinke budućih promjena. Rekao je: »Svaka će se udolina 
napuniti i svako brdo i brežuljak spustiti. Zavojito će postati ravno i 
strmo ravan put« (Iz 40,4). 


Umiljatost, dakle, poniznih naziva »nizinom«, a »brdom i 
brijegom« taštinu oholih. Istina kaže: »Tko se ponizi, uzvisit će se. Tko 
se pak uzvisi, ponizit će se« (Lk 14,11). Stoga je s pravom nizinama 
naviješteno ispunjenje, a brdima ulegnuće. Tako uravnjeno neće 
spoticati niti uspravno posjedovati kakvu iskrivljenost. »Uzak je i strm 
put što vodi u život« (Mt 7,14). Ipak njime ne kroči teško koga krijepi 
istina i pobožnost. Uživa u koračanju kome stijena kreposti učvršćuje 
stazu, a pijesak ga mana ne čini klecavim. 


2. — Da uistinu punije spoznamo kojim putovima moramo hrliti 
prema Božjim obećanjima, počujmo proroka Davida koji uči: »Sve su 
Gospodnje staze milosrđe i istina« (Ps 24,10). Oblik vjerničkoga 
životnog ponašanja potječe od primjera božanskih čina. S pravom Bog 
traži od ljudi da ga »nasljeduju« (Ef 5,1) jer on ih je »načinio na svoju 
sliku i priliku« (Post 1,26). Drukčije se nećemo dokopati dostojanstva 
Božje slave osim ako je u nama i milosrđe i istina. Po njima je Spasitelj 
došao k onima koje trebaše spasiti. Stoga spašeni po njima moraju ići k 
onome koji spašava. Tako nas Božje milosrđe čini milosrdnima i istina 
istinitima. 

Stazom istine ide pravedni um, a putem milosrđa dobrostivi. Ipak 
se ti putovi nikada ne račvaju kao da bi se pojedino među tim dobrima 
očekivalo od različitih prečaca i kao da bi jedno raslo po milosrđu dok 
bi drugo napredovalo po istini. Nije milosrdan tko je tuđ istini. Nije 
sposoban za pravednost kome je ljubav strana. Ne služi se nikakvom 
krepošću tko se ne obogaćuje objema. Ljubav je snaga vjere. Vjera je 
moć ljubavi. Pravo se ime i pravi plod obiju ostvaruje kada se 
obistinjuje neraskidivi vez jedne i druge. Gdje obje nisu zajedno, skupa 


320 


su odsutne jer su jedna drugoj uzajamno potporanj i svjetlo. Tako je 
dok želju vjere ne ispuni nagrada gledanja. Tada će se nepromjenljivo 
gledati i ljubiti što se sada bez vjere ne ljubi i bez ljubavi ne vjeruje. 


Apostol kaže: »U Kristu Isusu ništa ne vrijedi ni obrezanje ni 
kožica već vjera koja djeluje kroz ljubav« (Gal 5,6). Stoga istodobno i 
povezano nastojmo oko ljubavi i vjere. To je najdjelotvorniji let obaju 
krila. Njime se uzdiže dušina čistoća. Tako zaslužuje gledati Boga te je 
ne pritišće teret putenih briga. Rečeno je: »Bez vjere je nemoguće 
ugoditi Bogu« (Heb 11,6). Pavao pak kaza: »Kada bih imao punu vjeru 
i premještao brda, ali ne bih imao ljubav, bio bih ništa« (1 Kor 13,2). 


Dostojnom pobožnošću treba proslaviti božanska otajstva vazme- 
nih tajna. Radi toga moramo s više napora žudjeti za onim dvoje koje 
smo naveli jer se tu sastaje nauk »svih zapovijedi« (Mt 22,40). Po 
navedenome svaki vjernik postaje Bogu žrtva i »hram« (1 Kor 3,16). 
Neka se vjera ufa u ono što vjeruje i neka ljubav nastoji umilostiviti što 
ljubi. Jedno je i drugo obilježje čovjeka koji ljubi i vjeruje. Po 
nasljedovanju se ljubavi s onim ujedinimo kome se podlažemo 
razumnom podložnošću. Božja je riječ: »Budite sveti jer ja sam svet« 
(Lev 19,2). Također Gospodin reče: »Budite milosrdni kao što je 
milosrdan i vaš Otac« (Lk 6,36). 


3. — Da ne sumnjamo kako se Bogu daje što se udijeli 
potrebnome, počujmo kakvu trgovinu sklapaju davaoci milostinje. 
Gospodin je obznanio koji će biti budući oblik njegova suda. 
Postavljenima će zdesna reći: »Dođite, blagoslovljeni Oca mojega, 
zauzmite kraljevstvo koje vam je pripravljeno od uspostave svijeta. Bio 
sam gladan i dali ste mi jesti. Bijah žedan i dali ste mi piti. Bio sam 
putnik i ugostili ste me. Bio sam bolestan i pohodili ste me. U zatvoru 
bijah i došli ste k meni« (Mt 25,34-36). Pravedni će pitati kada su i kako 
mogli navedeno izvršiti. Kralj će im odgovoriti i reći: »Uistinu, uistinu 
vam kažem da ste meni učinili što god ste učinili jednome od moje 
najmanje braće« (Mt 25,40). 


. Što je plodonosnije od toga djela i lakše od čovječnosti koja ne bi 
bila lišena svoje hvale da je čovjek zbog samoga naravnoga zajedništva 
pritekao u pomoć drugome čovjeku? Ipak ne dopire do vječnih nagrada 
što ne poteče iz vrela vjere. Jedan je uvjet za nebeske čine, drugi za 
zemaljske. Svjetovna dobrostivost dolazi do kraja u onima koje 
Pripomaže. Kršćanska pak ljubav prelazi na samoga Stvoritelja. Kaže 

se da smo dobrohotni prema onome o kojemu velimo da »djeluje u 
nama« (Fil 2,13). Gospodin reče: »Neka vaše svjetlo tako svijetli pred 
ljudima da vide vaša dobra djela i slave vašega Oca koji je na nebesima« 
(Mt 5,16). 

4. — Veseli se, dakle, vjernička dušo! Spoznaj svoju slavu »u slavi« 
(1 Kor 1,31) onoga koji u tebi djeluje. Raspali se samim vazmenim 
otajstvom. Dužnost ti je biti spremnom zajedno trpjeti s onim koji je za 
sve trpio. Pobožni svetački život nije nikada tuđ Kritovu križu. Putene 
želje »ubija« (Ps 118,120) čavlima uzdržljivosti. Vaš duh ubija tjelesne 
pohote snagom Duha koji u njemu stanuje. Teško je da itko u sebi nema 
ništa što mora do temelja uništiti. 


Ugasimo gnjev, usmrtimo oholost, razorimo raspuštenost, dublje 
iskorijenimo korijen škrtosti. Klicu ćemo »svih zala« (1 Tim 6,10) 
uspjeti zatrti ako uzmognemo iščupati pramen navedenih opačina. 
Dužni smo spomenutom marljivošću bez prekida njegovati duh. 
Tijelom se tako moramo služiti da ta naša narav svome ravnatelju 
omogući nužnu uslugu. Zasada tijelo treba nadasve obuzdavati uzdama 
uzdržljivosti. Valja udaljiti što stoji na putu uzvišenim željama. 


PI 


Posebnim se čišćenjima na proslavu Gospodnjega vazma spre- 
mamo objema bitima. Ipak se korisna navika u svako doba hrani. Neka 
strogo zapovijedanje podložnima popusti. Neka prestane osvećivanje 
pogreškama i neka se okrivljeni za opačine vesele što su doživjeli dane 
kada se pod svetim i pobožnim vladarima oprašta strogost čak i javnih 
odmazda. Neka se dokinu mržnje, prestanu neprijateljstva, uvećaju 
osjećaji mira i dobrostivosti. Tko se mogao zlom onečistiti, neka se 
nastoji očistiti dobrostivošću. Božji će sud prema gospodarima biti 
oštar, ali će milosrdnima biti blag. Lijevi će zbog nečovječnosti biti 
otjerani u pakleni oganj. Desne će, pohvaljene radi pobožne milostinje, 
prihvatiti vječno nebesko blaženstvo u kraljevstvu. 


Po Gospodinu našem Isusu Kristu koji s Ocem i s Duhom Svetim 
Živi i kraljuje u vijeke vjekova. Amen. 


46. 
1. II. 453. 


1. — Predragi! Poznat nam je žar vaše pobožnosti. U postovima što 
prethode Gospodnjemu vazmu mnogi među vama pretječu naše 
nagovore. Korist je uzdržljivosti uistinu nužna za tjelesno obuzdavanje, 
ali i za očišćenje duše. Stoga želimo da vaše opsluživanje bude do te 

mjere savršeno te od tjelesnih žudnja udaljite pohote, ali isto tako da i 
zablude isključite od dušinih razmišljanja. Za vazmeno se slavlje u 
kojemu se sjedinjuju sva otajstva naše vjere onaj sprema pravim i 
bogoslužnim očišćenjem čije se srce ne kalja nikakvom zabludom. 
Apostol kaže: »Sve je grijeh što nije iz vjere« (Rim 14,23). Zato će biti 
nekorisni i ispražni postovi onih koje je otac laži zaveo svojim varkama, 
a ne hrani ih istinito Kristovo tijelo. 


Treba, dakle, svim srcem služiti božanskim zapovijedima i zdravoj 
nauci. Isto se tako moramo uzdržati svom razboritošću od bezbožnih 
mišljenja. Duša obavlja sveti i duhovni post kada odbacuje hranu 
zablude i otrove laži. Te otrove lukavi i podmukli neprijatelj sada 
bimbenije unosi kada se nadolaskom časne svetkovine cijela Crkva 
općenito opominje da shvati otajstva svoga spasenja. 


Onaj je pravi ispovjedalac i štovatelj Kristova uskrsnuća koga ne 
smućuje Kristova muka niti se vara s obzirom na njegovo rođenje. Neki 
se, naime, »stide« (Rim 1,16) evanđelja Kristova križa. Da smjelije 
»odbace« (1 Kor 1,17) muku prihvaćenu za otkupljenje svijeta, u 
Gospodina su zanijekali samu narav pravoga tijela. Nisu shvatili da 
božanstvo Boga Riječi ne može trpjeti niti se može mijenjati. Ono se 
pak tako spustilo do ljuskoga spasenja da nije vlastito napustilo. Moćno 
je, a naše je uzelo iz milosrđa. Prema tome, u Kristu su dva »lika« (Fil 
2,6-7), ali je jedna osoba. Sin je Božji Sin čovječji. Gospodin je jedan. 
Odlukom je ljubavi prigrlio slugino stanje. Tome se nije podvrgao 
zakonom nužnosti. Gospodin je svojom moći postao ponizan, podložan 
patnji, smrtan. Da uništi vladavinu grijeha i smrti Krist je po biti 
slabosti bio sposoban za patnju, ali u naravi istine nije ništa izgubio od 
svoje slave. 


2. — Predragi! Kada čitate ili slušate evanđelje, u Gospodinu 
našemu Isusu Kristu nešto zamjećujete podložno nepravdama, a nešto 
obasjano čudesima. Tako se u istome sad očituje ljudsko, sad blista 
božansko. Ništa od spomenutoga ne pripisujte lažnosti kao da je u 
Kristu samo ljudstvo ili jedino božanstvo. Vjerno vjerujte u oboje i 
obojemu se ponizno poklonite. U jedinstvu Riječi i tijela nema nikakva 
odvajanja. Tjelesni dokazi u Isusu nisu stoga lažni jer su se u njemu 
očitovali božanski znaci. Istinita su i obilata svjedočanstva u Isusu za 
obje naravi. Po uzvišenosti su božanskoga promisla uzrok što shvaćamo 
kako u Riječi koja je nerazriješivo nedjeljiva od tijela podlagana patnji i 
božanstvo u svemu ima dijela u tijelu i tijelo u božanstvu. 

Kršćanska dušo! Ti bježiš od laži i učenica si Istine. Vjerno se služi 
evanđeoskom poviješću! Gospodnje vidljive čine — kao da si osobno u 
apostolskome društvu — razluči duhovnim shvaćanjem i tjelesnim 
motrenjem. Pripiši čovjeku ukoliko se Krist kao dijete rađa od žene, a 
Bogu što ni začećem ni rođenjem nije ranio Majčino djevičanstvo. 
Spoznaj da pelene omataju »slugin lik« (Fil 2,7) što leži u jaslama. 
Priznaj da su Gospodnji »lik« (Fil 2,6) navijestili anđeli, obznanila 
počela i da su mu se poklonili mudraci. Uzmi za ljudsko što Krist nije 
odbio svadbenu gozbu, ali božansko potvrdi time što je vođu pretvorio 
u vino. Neka ti naše obznani sućut koju je Gospodin iskazao plačem za 
preminulim prijateljem. Neka se u tome nazre božanska moć što se 
nakon četverodnevnoga ukopa samom naredbom riječi digao živ onaj 
isti koji je već zaudarao. Bio je tjelesni čin načiniti blato od pljuvačke i 
zemlje. Time pak obasjati premazane slijepačke oči bez dvojbe bijaše 
oznaka snage koja je za očitovanje svoje slave pridržala što nije 
poklonila prirodnim počelima. 


Na pravoga čovjeka spada mirnim snom otkloniti tjelesni umor, ali 
je biljeg pravoga Boga obznanjenom zapovijeđu utišati silu bijesnih 
oluja. Ljudska dobrostivost gladnima daje jelo. To čini društveni duh. 
Ali s pet kruhova i dvije ribe nahraniti pet tisuća muževa izuzevši žene i 
djecu zar se itko usuđuje nijekati da je to božansko djelo? Božanstvo je 
omogućilo da s njime sudjeluje usluga pravoga tijela. Tako je pokazalo 
da je ono nazočno u čovjeku i da je čovjek u njemu. Rane se iskonske 
ostarjelosti drukčije nisu mogle izliječiti u ljudskoj naravi osim da Božja 
Riječ za se uzme tijelo iz Djevičina krila te se u jednoj te istoj osobi 
zajedno rodi tijelo i Riječ. 


3. — Predragi! Po Gospodnjem je utjelovljenju cijela Crkva 
Kristovo tijelo. Postojanim srcem čuvajmo vjeru u to Utjelovljenje. 
Uzdržite se od svih krivovjernih laži. Vjerujte da će vam milosrdna 
djela koristiti i da će vam očuvana čistoća biti plodna ako vam pameti ne 
zablati nikakva nečistoća krivih mišljenja. Odbacite umovanja svje- 
tovne mudrosti. Gospodinu su mrska. Nitko po toj mudrosti nije mogao 
doprijeti do spoznanja istine. U duši čvrsto držite što izgovarate u 
Vjerovanju. Vjerujte da se Sin Božji koji je s Ocem suvječan i »po 
kojemu je sve postalo i bez kojega nije ništa postalo« (Iv 1,3) na kraju 
vremena rodio »po tijelu« (Rim 1,3). Vjerujte da je tjelesno raspet, 
umro, uskrsnuo, uzdignut na visine povrh nebeskih vlasti. Stavljen je 
Ocu zdesna. Radi suđenja živih i mrtvih doći će u tijelu u kojemu je 
uzišao. To Apostol propovijeda svim vjernicima. Kaže: »Ako ste 


324 


su-uskrsnuli s Kristom, tražite što je gore, a ne što je na zemlji. Mrtvi ste 
i vaš je život skriven s Kristom u Bogu. Kada se pojavi Krist koji je vaš 
život, i vi ćete se pojaviti s njime u slavi« (Kol 3,1-4). 


4. — Predragi! Posjedujući povjerenje u takvo obećanje budite 
nebeski ne samo nadom već i vladanjem. Pramda u svako doba moramo 
nastojati oko posvećenja i duše i tijela, ipak se u ovim četrdesetodnev- 
nim postovima izgladite pomnijim milosrdnim djelima i to ne samo 


“ dijeljenjem milostinje koja ima veliki učinak kod očišćena već također 


opraštanjem uvreda i otpuštenjem kazna za prijestupe. Tako se neće 
moliteljima suprotstaviti pogodba koju je Bog stavio između sebe i 
čovjeka. Po Gospodnjemu učenju govorite: »Otpusti nam duge naše 
kako i mi otpuštamo dužnicima svojim« (Mt 6,12). Moramo od svega 
srca ispuniti što govorimo. Tada će se u punini obistiniti što u nastavku 
molimo. Nećemo upasti u napast i bit ćemo oslobođeni od zla. 


3 Po Gospodinu našem Isusu Kristu koji s Ocem i Duhom Svetim 
živi i vlada u vijeke vjekova. Amen. 


47. 
21. 11. 454. 


1. — Predragi! Znamo da je vazmeno otajstvo među svim 
kršćanskim svetkovinama na prvome mjestu. Da ga dostojno i 
prikladno proslavimo, ustanove nas svekolikoga vremena pripremaju. 
Unatoč tome, našu pobožnost posebice traže sadašnji dani. Poznato je 
da su oni blizi najuzvišenijoj tajni božanskoga milosrđa. S pravom je 
nauk Duha Svetoga za te dane propisao po svetim apostolima veće 
postove da zajedničkim udioništvom u Kristovu križu i mi nešto za ono 
učinimo što je Gospodin radi nas učinio. Apostol reče: »Ako zajedno 
trpimo, zajedno ćemo se i proslaviti« (Rim 8,17). 


. Izvjesno je i sigurno čekanje obećanoga blaženstva gdje postoji 
sudioništvo u Gospodnjoj muci. Nema, predragi, nikoga kome obilježje 
vremena uskraćuje dio na toj slavi. Kao da je mirno doba prazno ako je 
riječ o stjecanju kreposti! Apostol u propovijedi reče: »Svi će trpjeti 
progonstva koji žele pobožno živjeti u Kristu« (2 Tim 3,12). Zato 
nikada ne ponestaje nemira od progonstva ako nikada nije odsutno 
bogobojazno opsluživanje. Sami Gospodin u svojim pobudama kaza: 
»Tko ne prigrli svoj križ i ne slijedi me, nije mene dostojan« (Mt 10,38). 
Navedena se riječ — u to ne smijemo sumnjati — ne odnosi samo na 
Kristove učenike već na sve vjernike i čitavu Crkvu koja je u onima koji 

su bili nazočni kao cjelina čula svoje spasenje. Kako se, dakle, mora u 
svako doba živjeti pobožno, isto tako u svako vrijeme valja nositi križ. S 
pravom se govori o križu svakoga pojedinca jer se nosi na vlastiti način i 
po osobnoj mjeri. Jedan je naziv za progonstvo, ali nije jedan uzrok 
ratovanju. Najčešće je veća opasnost onaj tko skriveno vreba nego očiti 
neprijatelj. Blaženoga su Joba učile izmjene u dobru i zlu ovoga svijeta. 
Stoga je pobožno i istinito rekao: »Zar ljudski život na zemlji nije 
kušnja« (Job 7,1)? 


Na vjernu dušu ne navaljuju samo tjelesne muke i patnje. Čak sei 
uz zdrave udove muči teškom bolešću ako je oslabi tjelesna pohota. 
»Tijelo žudi protiv duha, a duh protiv tijela« (Gal 5,17). Razumna je 
duša naoružana zaštitom Kristova križa. Ne pristaje na štetne požude 
iako je nadražena. Probadaju je »čavli« uzdržljivosti i »Božjega straha« 
(Ps 118,120). 


Protiv ljudi koji su u dobroj nakani đavao ne prestaje poticati obilje 
neprijateljstava onih koji im nisu slični. U mržnju lako padaju oni čiji 
nepošteni život postaje još prezreniji ako se usporedi s čestitim ljudima. 
Nepravda se ne miri s »pravednošću« (2 Kor 6,14), a pijanstvo mrzi 
umjerenost. Krivotvorina ne uspostavlja nikakvo slaganje s istinom. 
Oholost ne ljubi umiljatost, raspuštenost sramežljivost, škrtost širokog- 
rudost. Ta je različitost vrelo veoma tvrdokornih sukoba. Ona 
neprestano uznemiruje samu nutrinu pobožnih srdaca čak ako na vani i 
pristaje. Prava je istina da će »trpjeti progonstvo koji budu htjeli 
pobožno živjeti u Kristu« (2 Tim 3,12). Također je istina da je »ovaj 
cijeli život iskušenje« (Job 7,1). Neka se svaki vjernik, poučen vlastitim 
iskustvima, naoruža Kristovim križem. Tako će biti dostojan Krista. 


2. — Predragi! One koji po navedenome naporu teže prema 
vječnim nagradama đavolska lukavost najviše zaskače u tome što im 
podruje vjeru kada im ne može izopačiti čestitost. Tko se udalji od 
ispovijedanja istine, prelazi na drugi put koji je sav uzmicanje. Takav će 
toliko biti bliže smrti koliko se više udalji od katoličke vjere. 


Navedeno po svojoj nepažnji i u naše dane trpe oni koji su od duha 
nekoć uništene i davno osuđene zablude uspostavili drevno bezumlje. 
Usuđuju se u Kristu nijekati dvostruku narav jer Krist ne bi uzeo istinito 
tijelo ili bi se njegovo božanstvo pretvorilo u tijelo. Po Maniju, u Kristu 
nema nikakva uskrsnuća jer u njemu nije bilo nikakve muke. Po 
Apolinaru, samo je promjenljivo božanstvo Riječi bilo podloženo 
trpljenju. Ali to misliti i stavljati u uši kršćanskome puku što je drugo 
doli uništiti same temelje naše vjere i nijekati da je pravi 

Sin Božji također pravi Sin čovječji? Ipak se samo u tome nalazi 
obnova ljudskoga roda o kojoj svjedoči Zakon i koju su obaćavali 
proroci. Naviještala su je sva starozavjetna znamenja. Veliko »otajstvo« 
(1 Tim 3,16) božanskoga milosrđa što će koristiti svim vjekovima bilo 
je često i dugo naznačivano da se u nj ne sumnja kada se obistini u 
određeno vrijeme. 


Otkada je »Riječ postala tijelo« (Iv 1,14) tako je u Kristu jedna 
osoba Boga i čovjeka da u nijednome djelovanju nema diobe obiju 
naravi. Unatoč tome, evanđeoska istina Sinom čovječjim veoma često 
naziva onoga koga naviješta Sinom Božjim. Premda od onoga što se 
iznosi jedno pripada ljudstvu, drugo božanstvu, ipak se jedno i drugo 
spominje pod imenom Sina čovječjega. Vjera vjeruje da je Gospodin 


“Isus Krist koji se rodio od Djevice Marije istodobno Bog i čovjek. Stoga 


neka ne oklijeva u Bogu priznati ljudstvo ili u čovjeku božanstvo. Tako 
je u Riječi poniznost pravoga čovjeka i u tijelu pravo veličanstvo Boga 
koji je uzeo tijelo. z 


3. — Predragi! Neka je prigodom vazmene svečanosti kojoj 
moramo pripraviti čistoću srca dosta što smo iznijeli o utjelovljenju 
Riječi. Vi, inače, znate da ste o tome više puta odavle poučavani. Sada 
vašu pobožnost podsjećam na ono što traži vrijeme. Sveti i spasonosni 
post uresite pobožnim djelima. Naročito se moramo truditi oko 
oproštenja grijeha. Sebi bez sumnje obećajete božansko milosrđe ako i 
sami oprostite svaku uvredu svojih podložnika. Dolikuje da se na takvu 
svetkovinu Božji narodi sastanu miroljubivi i složni. Sada osvetnička 
strogost popušta i kod državnih sudova. Stoga se još više mora ublažiti i 
u kršćanskim srcima. Svetačka se skrb nadasve treba pobrinuti da nitko 
ne zebe, ne gladuje, ne trpi oskudicu, ne gine od tuge i da nitko nije 
svezan niti zatvoren u tamnicu. U tome se slučaju ne smije toliko 
pomišljati na veličinu opačine nego na naravno zajedništvo. Tako će 
sud kojim se drugi »sudi« (Mt 7,2) postići milosrđe u Boga koji sudi. 
»Blaženi milosrdni jer će se njima smilovati Bog« (Mt 5,7) koji živi i 
kraljuje u vijeke vjekova. Amen. 


48. 
13. II. 455. 


1. — Predragi! Između svih dana koje kršćanska pobožnost na 
mnogo načina drži časnima, od vazmene svečanosti nijedan nije 
odličniji. U Božjoj se Crkvi po njemu posvećuje dostojanstvo svih 
blagdana. Čak se sami Gospodin rodio od Majke radi toga otajstva. Sin 

Božji nije imao drugi razlog da se rodi nego da može biti prikovan na 
križ. U Djevičinu je krilu uzeto smrtno tijelo, a u smrtnome je tijelu 
izvršena promisao o muci. Neizrecivi je naum Božjega milosrđa učinio 
da nam to bude otkupna žrtva, ukinuće grijeha i začetak uskrsnuća za 
život vječni. 

Razmatrajući pak što je po Gospodnjemu križu stekao čitavi svijet, 
shvaćamo da se s pravom na proslavu vazmenoga dana spremamo 
postom kroz četrdeset dana. Tako možemo dostojno pribivati božan- 
skim tajnama. Treba da se ne samo vrhovni svećenici ili svećenici 
drugoga reda odnosno sami službenici otajstava već cijelo crkveno tijelo 
i svekoliki vjernički skup očisti od svih nečistoća. Na taj će način Božji 
hram kojemu je temelj sami Utemeljitelj biti u svemu kamenju lijep i 
svijetao u svakome svome dijelu. 


Kraljevske se palače i glavni stanovi viših vlasti s razlogom krase 
svakim ukrasom. Izvrsnija su boravišta ljudi čije su zasluge veće. Kojom 
tek brigom treba sagraditi i kolikom čašću uresiti »obitavalište« (Ef 
2,22) smoga božasntva! Ono se, dakako, ne može ni početi ni dovršiti 
bez pomoći svoga Stvoritelja. Međutim, izgraditelj je obitavališta 
omogućio da ono vlastitim trudom može postići svoje uvećanje. Kod 
izgradnje se toga hrama upotrebljava živa i razumna tvar. Duh pak 
milosti potiče da se dragovoljno ugradi u jedinstveno zdanje. Ta je tvar 
zato ljubljena i tražena da i ona traži, iako nije tražila, i ljubi, premda 
nije ljubila. 

Blaženi apostol Ivan kaže: »Ljubimo se međusobno jer je nas prije 
Bog ljubio« (1 Iv 4,19). Svi su, dakle, vjernici i svaki pojedini između 
njih jedan te isti »Božji hram« (1 Kor 3,16). Stoga to mora biti savršeno 
u svima i u pojedincima. U svih članova ne postoji ista ljepota. Ne može 
kod tolike različitosti dijelova postojati istost zasluga. Unatoč tome, 
postiže se zajedništvo ljepote i sveza ljubavi. Oni koji su dionici svete 
ljubavi uzajamno se raduju svojim dobrima iako se ne služe istim 
milosnim darovima. Ne može im biti tuđe što ljube jer uvećavaju 
vlastito blago kada se vesele tuđemu napretku. 


2. — Predragi! To je, eto, zajedništvo svetih. Tu se isto ljubi, isto 
voli, isto osjeća. Tu nema mjesta za ohole, zavidne, škrte ili za bilo što 
čime se ispraznost slavi ili što gnjev bjesni i razjaruje, a raskalašenost 
raspasuje. Navedeno se ne ubraja u Kristov savez već u đavlov dio. 
Daleko se udaljuje od pobožnih stanova. 

Protivnik nevinosti i neprijatelj mira drhti. Sam nije »ustrajao u 
istini« (Iv 8,44). Radi oholosti je izgubio svu slavu svoje naravi. Žali 
što Božje milosrđe obnavlja čovjeka i uvodi u dobra koja je sam 
izgubio. Nije čudno ako poštenje onih koji ispravno djeluju muči 
začetnika grijeha i ako ga izjeda postojanost ljudi koje ne uspijeva 
oboriti. Čak ima i takvih koji nasljeduju djela te zloće. Mnoge — to 
treba žaliti — muče tuđi napreci. Znaju da se mane ne sviđaju 
krepostima. Stoga se oružaju mržnjom protiv onih čiji primjer ne 
slijede. 

Božje sluge i učenici Istine ljube i one koji su od njih različiti. 
Radije zameću rat manama nego se bore protiv ljudi. Nikome ne 
vraćaju »zlo za zlo« (Rim 12,17). Uvijek žele popravak grešnika. 
Nadasve je lijepo i uspoređuje se božanskoj dobrostivosti ako se samih 
sebe sjećamo u drugome te i u neprijatelju ljubimo vlastitu narav. 
Znamo mnoge koji su iz najgorega ćudoređa prešli u najbolje. Od 
pijanica postali su trijezni, od okrutnika milosrdni, od otimača 
velikodušni, od raspuštenih čisti i od divljih mirni ljudi. Gospodin je 
rekao: »Nisam došao pozvati pravedne nego grešne« (Mt 9,13). 
Nijednome kršćaninu nije dopušteno nikoga mrziti jer se nitko ne 
spašava osim oproštenjem grijeha. Ne znamo kako će duhovna milost 
učiniti dragocjenima one koje je tjelesna mudrost učinila jeftinima. 


3. — Neka, dakle, Božji narod bude svet i dobrohotan: svet da 
otkloni zabranjeno; dobrohotan da vrši zapovjeđeno. Veliko je imati 
pravu vjeru i zdrav nauk, Ovo je dostojno velike hvale: umjereno jesti, 
blaga umiljatost i čista uzdržljivost. Ipak su sve vrline gole bez ljubavi. 
U nijednoj se ćudorednoj odličnosti ne može nazvati plodnim što nije 
rodio porod ljubavi. Stoga Gospodin kaže u Ivanovu evanđelju: »Po 
tome će svi znati da ste moji učenici ako se budete međusobno ljubili (Iv 
13,35). U Ivanovoj poslanici čitamo: »Predragi! Uzajamno se ljubimo 
jer ljubav je od Boga. Svatko tko ljubi, rođen je od Boga i poznaje 
Boga. Tko ne ljubi, ne pozna Boga jer Bog je ljubav« ( 1 Iv 4,7-8). 


Neka se, dakle, ispitaju vjerničke duše i na pravome ispitu rasude 
prisne osjećaje svoga srca. Ako nađu da je od plodova ljubavi nešto 
pobožno u njihovim savjestima, neka ne dvoje da je u njima nazočan 
Bog. Da sve više i više postaju sposobne za takvoga gosta, neka se šire 
djelima ustrajnoga milosrđa. Ako je »Bog ljubav« (1 Iv 4,16), ljubav ne 
može imati nikakvu među jer se božanstvo ne da uokviriti nikakvim 
omeđenjem. 


329 


4. — Predragi! Za ostvarenje je kreposti ljubavi svako vrijeme 
prikladno. Ipak ovi dani na nju posebnije sokole. Oni koji duševnom i 
tjelesnom čistoćom žude primiti Gospodnju pashu, nadasve nastoje 
steći tu milost jer sadrži skup svih vrlina i pokriva »mnoštvo grijeha« (1 
Pt 4,8). 

Proslavit ćemo otajstvo koje se izdiže povrh svega. U njemu je krv 
Isusa Krista uništila naše opačine. Stoga na prvome mjestu pripravimo 
žrtve milosrđa da ono što nam je priskrbila Božja dobrota i mi 
omogućimo ljudima koji su griješili protiv nas. Nepravde predajmo 
zaboravu. Krivnje neka više ne poznaju kaznu i neka se sve podložničke 
uvrede oslobode osvetnoga straha. Neka nikoga ne zadržavaju kaznene 
ograde i neka u tamnim zatvorima ne ostaju tužni okrivljenički uzdasi. 
Ako tko radi kojega zlodjela takve drži podložnima, neka ne sumnja da 
je grešnik. Da sam stekne oproštenje, neka se veseli što je nekoga našao 
. kome će oprostiti. Snagom Božjega učenja govorimo: »Otpusti nam 
duge naše kako i mi otpuštamo svojim dužnicima« (Mt 6,12). Ne 
sumnjamo da u skladu sa svojom molitvom postižemo božansko 
milosrđe. 


5. — Sada se mora širokogrudnost pokazati blagonaklonom prema 
siromasima i onima koje pogađaju razne slabosti. Tako će glas mnogih 
iskazati hvalu Boga i naši će postovi biti korisni potrebanima. 
Gospodina nikakva vjernička pobožnost više ne veseli od one koja 
dariva njegove siromahe. Gdje Gospodin ustanovi brigu o milosrđu, 
raspoznaje sliku svoje ljubavi. Tu se ne treba bojati da će se smanjiti 
imutak jer je veliko blago sama dobostivost. Ne može ponestati tvari za 
širokogrudost gdje Krist hrani i gdje se on hrani. U svakome takvome 
djelu djeluje ruka koja kruh umnaža kada ga dijeli kao što ga umnaža 
kada ga izdaje. 

Neka djelitelj milostinje bude siguran i veseo. Imat će najveću 
dobit kada za se najmanje zadrži. Rekao je apostol Pavao: »Onaj koji 
sijaču daje sjeme, dat će i kruh za jelo. Umnožit će i vaše sjeme i uvećat 
rast plodova vaše pravednosti« (2 Kor 9,10). 

Po Kristu Isusu našem Gospodinu koji živi i kraljuje s Ocem i 
Duhom Svetim u vijeke vjekova. Amen. 


49. 
17. II. 457. 


1. — Predragi! Kroz sve dane i vremena pred nama lebde stanoviti 
znaci božanske dobrote. Nijedan dio godine nije tuđ svetim tajnama. 
Posvuda nam dolaze u susret pomoći našega spasenja. Uvijek željno 

iščekujemo Božje milosrđe koje nas poziva. Ali sve što se u različitim 
milosnim djelima i darovima poklanja za obnovu ljudskih duša, sve nam 
se to sada očitije i obilatije dijeli jer se ne obavlja ništa djelomično već se 
sve odjednom slavi. 


Primiče se vazmena svečanost. Pred nama je najduži i najsvetiji 
post koji se beziznimno nameće opsluživanju svih vjernika. Nitko nije 
toliko svet ni tako pobožan da ne treba biti svetiji i pobožniji. Tko je, 
dok se nalazi u ovome nesigurnome životu, izuzet od napasti ili 
slobodan od grijeha? Tko sebi ne želi nešto kreposna dodati ili koju 
manu odstraniti? Suprotivštine štete, sreća kvari. Nije manja pogibao 
oskudijevati na željenome nego obilovati na dopuštenome. Preobilje je 
bogatstva zamka. Ali su to i nedostaci siromaštva. Preobilje uznosi do 
oholosti, nedostaci potiču da se čovjek tuži. Kuša zdravlje, ali i bolest. 
Zdravlje se zna zanemariti. Bolest je uzrok tuge. Zamka je u sigurnosti, 
ali i u strahu. Nema razlike da li duh kojim vlada zemaljsko osjećanje 
zaposjeda veselje ili briga. Ista je bolest malaksati pod ispraznim 
uživanjem ili se mučiti tjeskobnom skrbi. 


2. — Potpuno se, prema tome, ispunja misao Istine koja nas uči da 
je put »što vodi do života uzak i strm« (Mt 7,14). Brojne čete stupaju 
sredinom staze što vodi u smrt. Rijetke su stope malenoga skupa koji 
izlazi na puteve spasenja. Zašto je napučenija lijeva staza nego desna? 
Stoga što je mnoštvo veoma sklono svjetovnim radostima i tjelesnim 
dobrima. Premda se tu želi propadljivo i nesigurno, ipak se dragovolj- 
nije prihvaća trud oko pohotne želje nego oko ljubavi za istinom. 


Bezbrojni su koji čeznu za vidljivim. Jedva se dadu naći koji vječno 
stavljaju pred vremenito. Kaže blaženi apostol Pavao: »Vidljivo je 
vremenito. Vječno je što se ne vidi« (2 Kor 4,18). Put se kreposti 
nekako skriva i u tajnosti je. »Spašavamo se po ufanju« (Rim 8,24). 
Prava vjera nadasve ljubi što ne dotiče nikakvim tjelesnim osjetilom. 
Treba, dakle, velik trud i napor da se pokret srca uzdrži od svakoga 
grijeha. Bezbrojni mamci požuda odasvuda mame. Teško je silu duha 
uzdržati od svake zavodljivosti. »Tko dotiče smolu, a da ga ona ne 
oblati« (Sir 13,1)? Tko tijelom ne slabi? Tko se u »prahu« (Job 7,5) ne 
zanečisti? Tko je, napokon, tako čist da se ne uprlja onim bez čega se 
život ne provodi? 


Božanski nauk naređuje po Apostolu: »Oni koji imaju žene, neka 
budu kao da ih ne posjeduju; koji plaču, neka budu kao da ne plaču; 
koji se vesele kao da se ne vesele; koji kupuju kao da ne posjeduju; 

koji se služe ovim svijetom kao da se ne služe. Prolazi oblik ovoga 
svijeta« (1 Kor 7,29-31). Blago duši koja vremena svoga putovanja 
prijeđe u čistoj trijeznosti i ne zastaje kod onoga kuda nužno mora 
hodati. Neka je radije gošća nego gospodarica posred zemaljskoga. 
Neka posjeduje ljudska čuvstva i neka se oslanja na božanska obećanja. 


3. — Predragi! Ovi sadašnji dani kao nijedni drugi ne traže i ne 
daju tu snagu. Dok im se posvećuje naročita pozornost, stječe se navika 
u kojoj se ustrajava. Vama je poznato da je ovo vrijeme kada, uz davlov 
bijes, po cijelome svijetu kršćanska vojska mora biti boj. Ako je tko 
radi lijenosti bio mlak ili je brigama bio zaposjednut, sada se mora 
naoružati duhovnim oružjem i nebeskom trubljom osokoliti i početi 
bitku. Onaj čijom je »zavišću smrt ušla u svijet« (Mudr 2,24) sada 
plamti od velike zavisti i muči se najvećom bolju. Vidi da se od roda svih 
ljudi novi narodi uvode u posinstvo Božjih sinova i da se djevičanskom 
plodošću Crkve uvećava preporođeni naraštaj. Đavao zamjećuje da se 
lišava prava na svoju vlast i tjera iz srdaca ljudi koje je posjedovao. 
Otimlje mu se iz oba roda tisuće staraca, mlade čeljadi, mališana. Nad 
nikim ne vlada ni vlastiti ni iskonski grijeh. Opravdanje nije nagrada za 
zasluge nego se daje samom darežljivošću milosti. Pale i zavedene 
prijevarom đavolskih zasjeda peru pokorničke suze. Vrata milosrđa 
otvara apostolski ključ. Tako se pali pripuštaju lijekovima pomirenja. 
Đavao, uz to, osjeća da se bliži dan Gospodnje muke i da ga uništava 
moć križa koji je u Kristu slobodnu od svakoga duga smrti bio 
otkupljenje svijeta, a ne kazna za grijeh. 


4. — Da pak neprijateljeva zloća što kipti ne bi imala nikakva 
uspjeha u svojoj zavisti, valja kod ostvarenja Gospodnjih naredaba 
segnuti za marljivijom plodnošću. Ovo je vrijeme kada se sastaju sve 
tajne božanskoga milosrđa. Zato ga prihvatimo kao duševnu i tjelesnu 
pripravu. Molimo Božje vladanje i pomoć da uzmognemo sve izvršiti po 
onome »bez kojega ništa ne možemo učiniti« (Iv 15,5). U tu se svrhu 
naređuje da se pomoć traži u naredbodavaoca. Neka se nitko ne 
ispričava izgovorom slabosti jer koji je poklonio »htijenje« (Fil 2,13) 
daje i moć. Kaže blaženi apostol Jakov: »Ako je kome među vama 
potrebita mudrost, neka je traži od Boga koji svakome daje izobila i bez 
prigovora. Bog će dati« (Jak 1,5). 

Koji vjernik ne zna oko kojih vrlina mora nastojati i koje pogreške 
mora izbjegavati? Tko je prema svojoj savjesti tako popustljiv ili tako 
neupućeni sudac da mu nije poznato što od sebe mora odbaciti, a što 
u sebi povećati? Nitko nije tako daleko od razuma da ne shvaća 

kakvoću svoga vladanja ili mu nisu znane tajne vlastitoga srca. Neka 
se, dakle, sebi ne sviđa u svemu i neka se ne sudi po tjelesnim 
nasladama. Svaku svoju naviku neka stavi na vagu božanskih 
zapovijedi. Jedno se naređuje da bude, drugo zabranjuje da ne bude. 
Točnim će se ispitom vagati tko bude ćudoređe svoga života mjerio 
uspoređenjem obiju težina. 


Zgodno je Božje milosrđe u svoje zapovijedi pohranilo najsjajnije 
ogledalo u kojemu će čovjek gledati lice svoje duše. Tako će spoznati 
koliko sliči i koliko se razlikuje od Božje »slike« (Post 1,27). Polako 
će odbacivati putene želje i poslove što uznemiruju. Barem se u danima 
svoga otkupljenja i obnove od zemaljskoga prenesimo u nebesko. 


5. — Točno je da — kako piše — »svi u mnogome griješimo« (Jak 
3,2). Stoga neka prvi osjećaj bude milosrđe. Zaboravimo tuđa zlodjela 
prema sebi. Ne oskvrnimo nikakvom osvetničkom žudnjom najpobož- 
niji ugovor kojim smo se obvezali u Gospodnjoj molitvi. Govorimo: 
»Otpusti nam duge naše kako i mi otpuštamo svojim dužnicima« (Mt 
6,12). Stoga ne budimo teški kod opraštanja jer nas obuzima osvetna 
želja ili popustljiva blagost. Čovjek mora više za tim čeznuti — ukoliko je 
uvijek izložen opasnostima iskušenja — da su njegovi grijesi nekažnjeni 
nego da sam kažnjava tuđe. 


Uostalom, što tako dobro odgovara kršćanskoj vjeri kao da se 
oproštenje grijeha obavi u Crkvi, ali i u svim kućama? Neka se stoga 
odlože prijetnje i raskinu verige koje pogibeljnije vežu onoga koji ih 
nije razriješio. Što je tko učinio drugome, svojim je zakonom odredio 
samome sebi. »Blaženi milosrdni jer će se njima Bog smilovati« (Mt 
5,7). Bog je u svojim sudovima »pravedan i blag« (Ps 114,5). Pripušta 
da neki budu pod tuđom vlašću kako bi se istom mjerom čuvala korist 
stege i smjernost blagosti. I neka se nitko ne usudi zanijekati oproštenje 
tuđim grijesima, a moli da ga za svoje stekne. 


6. — Gospodin je kazao:»Blaženi miroljubivi jer će se zvati Božjim 
sinovima« (Mt 5,9). Stoga neka se obustave sporovi svih nesloga i 
mržnja. Neka nitko ne misli da će imati dijela u vazmenoj svetkovini 
ako je zanemario uspostaviti bratski mir. Neće kod najvišega Oca biti 
na sinovskome popisu tko ne bude u bratskoj ljubavi. 


Neka kršćanski postovi budu tusti diobom milostinje i skrbi za 
siromašne. Što tko uskrati svome uživanju, neka potroši na slabe i 
potrebne. Nastojmo da svi jednim ustima blagosivlju Boga. Tko daje 
neki dio svoga imutka, neka razumije da je službenik božanskoga 

milosrđa. Bog je siromahov dio stavio u djeliteljevu ruku. Grijesi se 
peru krsnom vodom, pokorničkim suzama, ali i milostinjom. Pismo 
kaže:»Kao što voda gasi vatru, milostinja ništi grijeh« (Sir 3,33). 


Po Gospodinu našem Isusu Kristu koji živi i kraljuje s Ocem i 
Duhom Svetim u vijeke vjekova. Amen. 


50. 
9. III. 458. 


1. — Predragi! Primiče se vazmena svečanost. Običaj je da joj 
prethodi post koji nas kroz četrdeset dana vježba radi posvećenj a tijela i 
duše. Proslavit ćemo najveću svetkovinu svih svetkovina. Dužni smo se 
pripraviti spomenutim opsluživanjem da zajedno umremo u smrti 
onoga u čijemu smo uskrsnuću zajedno uskrsnuli. Blaženi apostol 
Pavao kaže: »Umrli ste i vaš je život skriven s Kristom u Bogu. Kada se 
pokaže Krist koji je vaš život, i vi ćete se s njime pojaviti u slavi« (Kol 3, 
3-4). U čemu je naše dioništvo smrti s Kristom osim da prestanemo biti 
što smo bili? Što je »sličnost« (Rim 6,5) s uskrsnućem doli odlaganje 
starosti? Stoga čovjek koji shvaća tajnu svoje obnove mora odložiti 
tjelesne mane i ukloniti sve grešne nečistoće. Sjat će odjećom kreposti 
kada uđe na svadbenu gozbu. Zaručnikova dobrota sve zove na 
sudjelovanje u kraljevskoj gozbi. Unatoč tome, svi pozvani moraju 
nastojati da su dostojni dara svetih jela. Neki zlorabe ' Božju 
»strpljivost« (Rim 2,4). Nisu u savjesti čisti. Postaju radi duge 
nekažnjenosti sigurni. Ali kazna se odlaže da se popravku omogući 
vrijeme. 


Milosrđe našega Boga ne »želi grešnikovu smrt nego samo da se 
obrati i živi« (Ez 33,11). Ipak neka nitko ne kasni to prigrliti jer nije 
dobio što je zaslužio. Ne ukida se što se odlaže. Ne umiče osudi tko nije 
tražio oproštenje. Svi nemaju isti razlog da traže oproštenje. Grijeh se 
razlikuje od grijeha i zločin od zločina na mnoge načine i različitim 
mjerama. 

Svi su vjernici dužni težiti za potpunom nevinosti i punom čistoćom 
da se mogu upisati u zajedništvo onih o kojima se kaže:»Blaženi čisti 
srcem jer oni će gledati Boga« (Mt 5,8). Svim trudom i snagom treba 
nastojati da se najpunijim očišćenjem ukloni što nečisti skrovitost 
savjesti i sve što mrači oštrinu duha. Piše: »Tko će se pohvaliti da ima 
čisto srce ili da je čist od grijeha« (Job 7,1)? Ipak se ne smije očajavati s 
obzirom na stjecanje čistoće. Ona se uvijek dobiva kada se za nju moli. 
Što se očistilo priznanjem, ne predaje se sudskoj presudi. 

2. — Predragi! Svi sinovi Crkve po Gospodnjemu nauku 
jednolično govore u molitvi: »Otpusti nam duge naše kako i mi 
otpuštamo svojim dužnicima« (Mt 6,12). Nitko dok je u vremenu ovoga 
života koji je »sav iskušenje« (Job 7,1) nije tako svet da mu ne bi trebalo 
oproštenje nikakvoga grijeha. Pogibelji bezbrojnih opačina stoje svuda 
uokolo. Preko dopuštenih uporaba prelazi se neumjerenome pretjeri- 
vanju. Brigom za zdravlje navaljuje pohotno uživanje. Požudi nije 
dovoljno što može dostajati naravi. Otuda nastaje trajno nezasitljiva 
ljubav za posjedovanjem. Otuda je žudnja za isticanjem. Naslanja se na 
pleme ili potomstvo. Oholost joj je potomstvo ili roditelj. 


To su te i takve kušnje koje su mnogovrsno i beskrajno prazne. 
Koja im se krepost ispravnije suprotstavlja nego uzdržljivost što pruža i 
jača snage kojima se hrane i čuvaju dobra duše i tijela? Stoga u 
nebeskim crkvenim uredbama donose veliku korist postovi koji su 
božanski ustanovljeni. Dok se tjelesna sklonost podlaže zakonima 
uzdržljivosti, razblažuje se nutarnji napon. Tako duh posti od 
bezakonja kao što tijelo posti od jela. Gospodin kaže: »Blaženi koji 
gladuju i žeđaju pravednost. Oni će se nasititi« (Mt 5,6). Prema tome, 
Božji narod posjeduje duhovne gozbe i čiste užitke koje spasonosno ište 
i pohvalno žudi. Prorok kaže u pohvali: »Kušajte i vidite kako je sladak 
Gospodin« (Ps 33,9). Tko okusom srca dotiče slast Božje pravednosti i 
milosrđa kojima se ravna svekolika njegova providnost i tko pije višnje 
užitke uz iskustvo trajnoga očuvanja od prezasićenosti udivljenjem pred 
nebeskim dobrima, prezret će propadljiva i vremenita dobra. Grijat će 
se »ognjem« (Lk 12,49) koji pali Božja ljubav. Studen će se pretvoriti u 
žar i noć preinačiti u svjetlo. Tako Duh Sveti u vjerničkim dušama 
jednim činom tjera tame i uništava grijehe. 


3. — Uzdržljivost kao majka vrlina rađa naznačene plodove. One 
što poste od mana dovodi do neizrecivih naslada. Sada, predragi, 
pomnijim nastojanjem vršimo nebeske zapovijedi. Čitavo je vazmeno 
otajstvo ustanovljeno zbog oproštenja grijeha. Nasljedujmo što želimo 
slaviti. Svoje oproštenje »milosrdni i pravedni Gospodin« (Ps 114,5) 
tako obećaje da ga nalaže onima kojima oprašta. Gospodin tumačeći 
kojim pravilom želi da se molimo Bogu Ocu kaže: »Ako ljudima 
oprostite njihove grijehe, i vama će vaše grijehe oprostiti vaš Otac koji 
je na nebesima. Ako ne oprostite ljudima, neće ni vaš Otac vama 
otpustiti vaše prijestupe« (Mt 6,14). Uvijet je posve pravedan i 
dobrohotan. Po njemu čovjek postaje dionik božanske moći. Svojom 
prosudbom drži u ravnoteži Božji sud. Gospodina prema sebi veže 
sudom kojim će sam suditi drugoga koji je sluga kao i sam. 

Prema tome, ako je riječ o podložnima ili jednakima, neka se ljubi 
naravna istost. Svatko griješi. Neka svatko i oprašta. Što s veseljem 
primismo, lako udijelimo. Koliko budemo milosrdniji obiljem milos- 
tinje ili oproštenjem grijeha, toliko smo savršenije nevini. 


Po Gospodinu našem Isusu Kristu koji živi i vlada s Ocem i s 
Duhom Svetim u vijeke vjekova. Amen. 

PROPOVIJED 
O KRISTOVU PREOBRAŽENJU 


(Mt 17,1-13) 


51. 
Subota pred 2. korizmenu nedjelju g. 445. 


1. — Predragi! Evanđeosko je čitanje preko tjelesnih ušiju dirnulo 
nutarnji sluh naših duša. Pozvalo nas je razumjeti veliko otajstvo. 
Poduprti Božjom milošću lakše ćemo ga shvatiti ako svoje razmatranje 
usmjerimo na ono što je malo ranije kazano (usp. Mt 16,13-20). 
Spasitelj ljudskoga roda Isus Krist zasnivao je vjeru koja »zle poziva na 
pravednost i mrtve na život« (Rim 4,5). Svoje učenike poučavaše 
opomenama nauka i čudesnim činima da vjeruju kako je jedan te isti 
Krist i Božji Jedinorođenac i Sin čovječji. Jedno od toga bez drugoga ne 
bi koristilo spasenju. Jednako je bilo opasno vjerovati da je Gospodin 
Isus Krist ili samo Bog bez čovjeka ili samo čovjek bez Boga. Oboje 
moramo vjerovati. Kao što je istinsko čovještvo u Bogu, pravo je 
božanstvo u čovjeku. 


Trebaše, dakle, utvrditi tu zdravu vjeru. S tom je nakanom 
Gospodin pitao svoje učenike što među drugim različitim mišljenjima 
oni o njemu vjeruju i misle. Tada je Petar objavom višnjega Oca 
nadvisio tjelesno i nadišao ljudsko. Duhovnim je očima vidio Sina 
živoga Boga i ispovjedio slavu božanstva. Nije gledao jedino bit tijela i i 
krvi. Petar se Kristu silno dopao tom uzvišenom vjerom. Stoga je bio 
obdaren blaženom srećom i dobio svetu čvrstoću stijene. Crkva će zato 

nadjačati paklena vrata jer je utemeljena na kamenu. Pri razrješivanju 
ili vezanju različitih slučajeva, na nebu se neće drukčije procjenjivati 
nego što je svojim sudom odredio Petar. 


2. — Predragi! Uzvišenost je pohvaljenoga shvaćanja trebalo 
poučiti o tajni niže biti. Inače bi apostolska vjera, uzdignuta do slave 
ispovjedanoga božanstva u Kristu, smatrala da je uzimanje naše slabosti 
nedostojno i neprilično za Boga koji ne podliježe patnji. Vjerovalo bi se 
da je u Kristu ljudska narav tako proslavljena da je ne može dotaknuti 
patnja ni rastaviti smrt. 


Gospodin je rekao da »mora ići u Jeruzalem i mnogo trpjeti od 
starješina, pismoznanaca i svećeničkih poglavara te biti ubijen i treći 
dan uskrsnuti« (Mt 16,21; 20,17-19). Petra je pak prosvijetlilo višnje 
svjetlo. Plamtio je najžarčom ispovijeđu Božjega Sina. Zato je pogrdno 
uzrujavanje i sramotu najokrutnije smrti odbacio iz vjerničkoga i 
slobodnoga — mislio je — gađenja. Isus ga je blagim prijekorom 
opomenuo i ponukao na želju da s njime sudjeluje u patnji. Spasitelj je 
naknadnim poticanjem nagovarao i poučavao da sebe zaniječu koji 
žude ići za njim. Takvi će zbog nade u vječno gubitak vremenitoga 
smatrati nečim najlakšim. Svoju će dušu onaj spasiti tko se ne straši da 
je izgubi radi Krista (usp. Mt 16,25). 


Apostoli su čitavim srcem morali shvatiti snagu sretne postojanosti 
i uopće se ne bojati težine prihvaćenoga križa. Nisu se smjeli crvenjeti 
Kristove patnje. Nisu smjeli držati da se moraju stidjeti strpljivosti koja 
će tako podnijeti okrutnu muku da neće izgubiti slavu moći. Zbog 
rečenoga je Isus »uzeo Petra i Jakova i njegova brata Ivana«. S njima 
se popeo na osamljeno i veoma visoko brdo. Pokazao im je sjaj svoje 
slave. Oni su u njemu zapazili Božje veličanstvo. Zapravo je stoga 
Gospodin na poseban način i obećao da »neki od nazočnih učenika 
neće prije umrijeti nego vide kako Sin čovječji dolazi u svoje kraljev- 
stvo« (Mt 16,28). Riječ je, jasno, o kraljevskome sjaju koji u naročito- 
me smislu pripada naravi uzeta čovjeka. Krist je htio da ta tri muža 
vide taj sjaj. Neizrecivo i nedostupno gledanje samoga božanstva što 
se čuva za »čiste srcem« (Mt 5,8) u vječnome životu na nikakav način 
nisu mogli ni nazreti ni gledati dok su još u smrtnome tijelu. 


3. — Gospodin, dakle, pred odabranim svjedocima otkriva svoju 
slavu koja tjelesni lik koji je zajednički s ostalim ljudima obasjava 
takvim sjajem da Kristovo lice sliči sunčevu bljesku, a odjeća 
izjednačuje snježnoj bjelini. Kod toga se preobraženja prvenstveno išlo 
za tim da se iz učeničkih srdaca ukloni sablazan križa i da poniznost 

svojevoljne muke ne uznemiri vjeru onih kojima je bila objavljena 
vrsnoća skritoga dostojanstva. Ali se istom providnošću stvarala nada 
svete Crkve da cijelo Kristovo tijelo spozna kojom će se promjenom 
nadariti. Udovi sebi obećavaju dio na slavi što je prethodno zasjala na 
Glavi. 


Govoreći o veličanstvu svoga povratka Gospodin je o naznačeno- 
me rekao: »Tada će pravedni sjati u kraljevstvu moga Oca kao sunce« 
(Mt 13,43). Za isto svjedoči blaženi apostol Pavao kada kaže: »Sma- 
tram da patnje ovoga vremena nisu dostojne buduće slave što će se 
objaviti u nama« (Rim 8,18). Opet veli: »Vi ste mrtvi i vaš je život 
skriven s Kristom u Bogu. Ali kada se pojavi Krist kao vaš život, tada 
ćete se i vi s njime pojaviti u slavi« (Kol 3,3-4). 


4. — U spomenutome čudu na površinu dolazi i druga pouka 
kojom se učvršćuju apostoli i uzdižu do cjelokupnoga spoznanja. S 
Gospodinom su se pojavili Mojsije i Ilija, tj. zakon i proroci. Govorili su 
s Gospodinom da se najistinitije u toj nazočnosti petorice ljudi ispuni 
izreka koja glasi: »Sva riječ stoji kod dvojice ili trojice svjedoka« (Mt 
18,16; Pnz 19,15). Što je postojanije i čvršće od riječi u čijemu 
nagovještaju odzvanja trublja Staroga i Novoga zavjeta i kada se s 
evanđeoskim učenjem slažu svjedočanstva davnih svjedoka? Među- 
sobno se podudaraju stranice obaju saveza. Onoga koga su prethodni 
znaci obećali pod velom otajstva, sjaj sadašnje slave pokazuje očitim i 
očevidnim. Kaže blaženi Ivan: »Zakon je dat po Mojsiju, a milost i 
istina dođoše po Isusu Kristu« (Iv 1,17). U Kristu se ispunilo obećanje 
proročkih slika i smisao zakonskih propisa. Krist svojom prisutnošću 
poučava istinsko proroštvo. Po milosti omogućuje ostvariti naredbe. 


5. — Petra su, dakle, zanijele objave otajstva. Prezreo je svjetovno 
i zasitio se zemaljskim. Stanovito ga je duhovno ushićenje odvuklo u 
žudnju za nebeskim. Ispunjen veseljem cijeloga viđenja, Petar je s 
Isusom želio ondje boraviti gdje se radovao nad njegovom očitovanom 
slavom. Stoga reče: »Gospodine, dobro je da budemo ovdje. Ako 
hoćeš, ovdje ćemo načiniti tri šatora — jedan tebi, jedan Mojsiju i jedan 
Niji« (Mt 17,4). Međutim, Gospodin nije odgovorio na taj prijedlog. 
Naznačio je kako željeno, mada nije nečasno, nije u skladu s promisli 
jer se svijet ne može spasiti osim po Kristovoj smrti. Gospodnji je 
primjer vjerničku vjeru pozvao da, doduše, ne treba dvojiti o 
obećanome blaženstvu, ali da ipak shvatimo kako posred iskušenja 
ovoga života prije moramo moliti za strpljivost nego za slavu. Sreća 
kraljevanja ne može prethoditi vremenima patnje. 

6. — »Dok je Petar još govorio, sjajni ih oblak, eto, zasjeni. I glas 
je, evo, s neba kazao: ovo je moj ljubljeni Sin u kome sam se nasladio. 
Njega slušajte« (Mt 17,5). U Sinu je bio nazočan Otac. U Gospodnjemu 
se sjaju koji je Gospodin uskladio prema učeničkome pogledu 
Roditeljeva bit nije odvajala od Jedinorođenca. 'Trebaše, međutim, 
istaknuti vlastitost obiju osoba. Kao što je tjelesni bljesak pogledu 
naznačio Sina, glas je iz oblaka sluhu obznanio Oca. Učenici su čuli taj 
glas. Pali su na lice i silno se prestrašili. Drhtali su ne samo od Očeva 
već i Sinova veličanstva. Uvećanim su razumijevanjem shvatili da je u 
Oca i Sina jedno božanstvo. Budući da u vjri nije bilo oklijevanja, u 
strahu nije bilo razlike. 


Ono je, dakle, svjedočanstvo bilo široko i mnogostruko. Više se 
čulo u snazi riječi nego u zvuku glasa. Otac je rekao: »Ovo je moj 
ljubljeni Sin u kome sam se nasladio. Njega slušajte«. Zar se nije jasno 
čulo: »Ovo je moj Sin« kome pripada da je od mene i da je sa mnom 
bez vremena? Niti je Roditelj prije Rođenoga niti Rođeni kasniji od 
Roditelja. »Ovo je moj Sin«. Od mene ga ne dijeli božanstvo, ne luči 
vlast, ne razlikuje vječnost. »Ovo je moj Sin«. Nije posinovljen nego 
vlastit. Nije od drugda stvoren već od mene rođen. Nije od neke druge 
naravi niti se sa mnom uspoređuje. Rođen je od moje biti i meni je 
jednak. »To je moj Sin«. »Po njemu je sve nastalo i bez njega nije 
ništa nastalo« (Iv 1,3). Sve čini što i sam činim. Što vršim, sa mnom 
neodvojeno i bez razlučivanja vrši. Sin je u Ocu i Otac u Sinu. Naše 
se jedinstvo nikada ne dijeli. Ja sam koji sam rodio netko drugi, a 
drugi je i onaj koga sam rodio. Ipak vam nije dopušteno drugo o njemu 
misliti nego je moguće o meni suditi. »Ovo je moj Sin«. Nije »otima- 
činom« (Fil 2,6) segnuo za jednakošću koja mu je zajednička sa mnom. 
Također je nije silom ugrabio. Ostao je u »liku« (Fil 2,6) moje slave. 
Ali da obistini zajednički dogovor u svezi s obnovom ljudskoga roda, 
božansko je nepromjenljivo snizio do »slugina lika« (Fil 2,6). 


7. — Toga, dakle, u kome potpuno i u cjelini uživam i čijim se 
propovijedanjem objavljujem i poniznošću proslavljujem bez oklijeva- 
nja slušajte. On je »istina i život« (Iv 14,6). Moja je »moć i mudrost« 
(1 Kor 1,24). »Njega slušajte«! Njega su nagovjestila otajstva iz 
Zakona i proročka su ga usta opjevala. »Njega slušajte!« On »svojom 
krvlju« (Otk 5,9) otkupljuje svijet, đavla veže i njegove »posude« (Mt 
12,29) otima. Ništi »popis« (Kol 2 14) grijeha i savezne izdaje. »Njega 
slušajte«! On otvara put u nebo i mukom vam križa sprema stube 
uzlaska u kraljevstvo. Što se bojite s obzirom na otkupljenje? Što se 
— pobijeđeni - strašite slobode? Neka bude što hoće Krist. I ja to hoću. 


340 


Odbacite tjelesni strah i oboružajte se vjernom ustrajnošću. Nedostojno 
je da se u Spasiteljevoj muci onoga bojite čega se po njegovu daru ne 
strašite ni kod svoga svršetka. 


8. — Predragi! Navedeno nije kazano samo na korist onih koji to 
čuše vlastitim ušima već je u onoj apostolskoj trojici svekolika Crkva 
sve naučila što je njihovo oko vidjelo i sluh čuo. Neka, dakle, 
propovijed najsvetijega evanđelja potvrdi vjeru svih i neka se nitko ne 
crveni zbog Kristova križa koji je svijet otkupio. Neka se nitko ne boji 
trpjeti za »pravednost« (1 Pt 3,14) i neka nitko ne gubi povjerenje u 
naknadu obećanoga. Po trudu se dolazi do odmora i preko smrti do 
života. 

Svu je slabost naše poniznosti onaj prigrlio u kome pobjeđujemo 
što je sam pobijedio i dobivamo što je obećao. Uvjet je da »ustrajemo« 
u njegovu priznavanju i »ljubavi« (Iv 15,9). Kada treba izvršiti naredbe 
ili podnijeti protivštine, u našim ušima uvijek mora odzvanjati 
prethodni Očev glas koji govori: »Ovo je moj ljubljeni Sin u kome sam 
posve uživao«. Slušajte njega koji živi i vlada s Ocem i s Duhom Svetim 
u vijeke vjekova. Amen. 

PROPOVIJEDI O GOSPODNJOJ MUCI 


s 
Cvjetnica, 16. III. 441. 


1. — Predragi! Evanđeoski je govor razgovjetno i jasno razotkrio 
otajstvo Gospodnje muke koju je Gospodin Isus, Sin Božji, prihvatio da 
spasi ljudski rod i sebi, proslavivši se, po obećanju sve »privuče« (Iv 
12,32). Radi toga je za vjerna i pobožna srca isto da su čuli što se čitalo 
kao da su vidjeli što se zbilo. Budući da sveto pripovijedanje ima 
nesumnjivu vlast, valja nam se, uz Božju pomoć, truditi da razumije- 
vanju postane jasno što je obznanila povijest. Poslije one prve i opće 
propasti ljudskoga otpada kada je »po jednome čovjeku grijeh ušao u 
ovaj svijet i po grijehu smrt te tako prešla na sve ljude« ukoliko su »svi u 
onome sagriješili« (Rim 5,12), nitko ne bi izbjegao gnusno đavlovo 
vladanje ni verige okrutnoga robovanja niti bi kome bilo omogućeno 
pomirenje za oprost ili povratak u život da se Bog Sin koji je suvječan i 
jednak s Bogom Ocem nije udostojao također biti Sin čovječji. Došao je 
»tražiti i spasiti što je bilo izgubljeno« (Lk 19,10). Kao što je »smrt po 
Adamu«, tako je »uskrsnuće mrtvih« (1 Kor 15,21) po Gospodinu Isusu 
Kristu. 


U »posljednjim je vremenima« (1 Pt 1,20) po neistraživome 
naumu Božje mudrosti »Riječ postala tijelo« (Iv 1,14). Ipak nije radi 
toga spasonosni Djevičin porod koristio samo pokoljenjima zadnjega 
doba već se protegnuo i na munula razdoblja. Sva je drevnost ljudi 
koji su štovali pravoga Boga i svekoliki zbroj svetih ranijih vjekova 
Živio i svidio se u toj vjeri. Ni patrijarsima ni prorocima ni uopće 

nijednome svetome nije bilo spasenja ni opravdanja osim u otkupljenju 
Gospodina našega Isusa Krista. Otkupljenje se očekivalo kroz obećanja 
mnogih proroštava i znamenja. Postalo je zbiljom samim darom i 
činom. 

2, — Predragi! U cijelome tijeku Gospodnje muke ne promatrajmo 
ljudsku slabost tako da pomislimo kako je ondje nedostajala božanska 
moć. Ali ni onaj »lik« (Fil 2,6) koji je s Ocem jednak i suvječan ne 
gledajmo tako da zaključimo kako nije bilo istinito što se pričinja 
nedostojno Boga. Jedna je i druga narav sasvim jedan Krist. Tu nije 
Riječ razdvojena od čovjeka niti čovjek razlučen od Riječi. Poniženje 
ne pobuđuje neugodnost jer veličanstvo nije smanjeno. Nepovredivoj 
naravi nije ništa udilo što se moralo nanijeti naravi koja podliježe 
patnji. Cijelo je ono otajstvo koje je zajedno izvršilo čovještvo i 
božanstvo bilo uredba milosrđa i čin ljubavi. 


Nas su vezale takve spone da se drukčije nismo mogli razriješiti 
osim po spomenutome djelu. Prema tome, poniženje je božanstva naše 
uzdignuće. Tolikom smo »cijenom« (1 Kor 6,20) otkupljeni i izliječeni 
tolikom žrtvom! Kakav bi bio povratak od bezboštva pravednosti i od 
bijede blaženstvu da se Pravedni nije spustio do nepravednih i Sveti 
do zlih? 


3. — Predragi! Ne smijemo se stidjeti Kristova križa koji potječe od 
snage božanske odluke, a ne od grešnoga stanja. Gospodin Isus na 
temelju je naše slabosti zajsta trpio i zaista umro. Ipak se nije tako lišio 
svoje slave da među nezgodama muke nije od božanskoga djelovanja 
ništa iznio na vidjelo. Bezbožnoga Judu više nije skrivala ovčija koža 
već očitovao vučji bijes. Prividnim je mirom počeo nasilno zlodjelo. 
Poljupcem je strašnijim od svih strijela pružio izdajnički znak. 
Razularena svjetina koja se slegla s naoružanom vojničkom četom da 
uhiti Gospodina uz baklje i svjetiljke nije zamijetila pravo svjetlo. Bila 
je zaslijepljena vlastitim tminama. 


Gospodin je radije odlučio pričekati mnoštvo nego mu izbjeći. 
Dok ga još nisu pronašli po svjedočanstvu je Ivana evanđeliste pitao 
koga traže. Kada su odgovorili da traže Isusa, kazao je: »Ja sam« (Iv 
18,5). Ta je riječ onu četu sastavljenu od najdivljijih ljudi kao kakvim 
udarom groma oborila i srušila. Natraške su pali svi oni okrutni ljudi 
koji su prijetili i bili strašni. Što je ostalo od goropadne urote? Gdje 
je bio gnjevni žar i oružana spremnost? Gospodin je rekao:»Ja sam«. 
Na njegovu je riječ bezbožno mnoštvo palo. To je postigla suđena 
poniznost. Što li će tek moći veličanstvo koje će suditi? 

4. — Gospodin je dobro znao što nadasve odgovara poduzetome 
otajstvu. Zato nije ustrajao u svojoj moći. Dopustio je da njegovi 
progonitelji izvrše naumljeni zločin. Da nije htio da ga uhvate, ne bi ga 
jamačno ni uhitili. Ali tko bi se od ljudi mogao spasiti da Isus nije 
pristao da ga uhvate? Sveti je Petar smionijom postojanošću pristajao 
uz Gospodina. Plamenom je svete ljubavi izgarao protiv mahnitih 
napadača. Potegnuo je mač protiv sluge svećeničkoga prvaka i otkinuo 
uho čovjeku koji je žešće nasrtao. Gospodin ipak nije dopustio da taj 
pobožni poriv vreloga Apostola ode daleko. Zapovjedio je da mač 
skloni i nije pristao da ga pred bezbožnima brani ruka i željezo. Bilo bi 
protivno otajstvu našega otkupljenja da na uhićenje ne pristane onaj 
koji je došao umrijeti za sve. Odgođeni bi trijumf slavnoga križa 
produžio đavlovo vladanje i trajnijim učinio ljudsko robovanje. 


Krist, dakle, omogućuje da protiv njega mahniti bjesne. Čak mu 
nije ispod časti da i takvima naznači božanstvo. Slugino je uho time što 
je odsječeno bilo mrtvo. Kristova ga ruka ponovno vraća na mjesto 
obeščašćene glave. Krist obnavlja što je sam oblikovao. Tijelo spremno 
slijedi naredbu onoga čije je i samo stvorenje. 


5. — Spomenuta djela, dakle, posjeduju božansku snagu. 
Činjenica pak što Gospodin suspreže moć svoga veličanstva i pripušta 
protiv sebe progoniteljevu silu dolazi od volje kojom »nas je ljubio i 
sebe za nas predao« (Ef 5,2). U tome je sudjelovao i Otac koji »nije 
poštedio ni vlastitoga Sina već ga predao za nas sve« (Rim 8,32). U Oca 
je i Sina jedna volja kao što je jedno božanstvo. 


Vama, Židovi, od učinka te rasporedbe nema nikakve milosti. 
Tebi, Judo, ništa ne dugujemo. Vi niste htjeli naše spasenje kojemu je 
služilo vaše bezboštvo. Po vama se obistinilo sve što »Božja ruka i 
odluka odlučiše da se dogodi« (Dj 4,28). Prema tome, Kristova smrt 
nas oslobađa, a vas optužuje. Pravo je da sami ne posjedujete što 
kaniste svima uništiti. Ipak je dobrota našega Otkupitelja takva da i vi 
možete postići oproštenje ako ispovijedanjem Krista za Božjega Sina 
napustite svoju ocoubilačku zloću. Gospodin nije na križu zaludu molio 
govoreći: »Oče, oprosti im jer ne znaju što čine« (Lk 23,34). Taj lijek ni 
tebe, Judo, ne bi mimoišao da si se utekao pokori koja bi te vratila 
Kristu, a ne što te je nagovorila na konop. Kazao si: »Sagriješio sam 
predavši nevinu krv« (Mt 27,4). Ali si ustrajao u nevjeri svoga 
bezboštva. U svojoj krajnjoj i smrtnoj opasnosti nisi o Isusu vjerovao da 
je Bog Božji Sin nego da je samo čovjek našega položaja. Da nisi 
zanijekao Isusovu svemoć, bio bi priklonio njegovo milosrđe. 

Predragi! Neka je dosta što smo danas iznijeli pred vaše pobožne 
uši. Inače bi se s preopširnošću ušuljala prezasićenost. Što nedostaje 
punini, reći ćemo — obećajemo — uz Božju pomoć u srijedu. Onaj koji je 
dao što smo kazali, dat će — vjerujemo — da opet govorimo. 


Po Gospodinu našem Isusu Kristu. 


23. 
Velika srijeda, 19. III. 441. 


1. — Predragi! Vjernost traži da kažemo dio govora koji uz Božju 
pomoć obećasmo o Gospodnjoj muci. Ne sumnjamo da nas vaše 
molitve pomažu u Gospodinu. Pripada na zajedničku dobit ako me 
uzmognete učiniti pobožnim. Na vašu se izgradnju troši što se dodaje 
našemu blagu. 


Judina je bezbožna i prezira vrijedna trgovina židovskim progoni- 
teljima predala Otkupitelja svijeta. Gospodnja je blagost posred 
svetogrdnih izrugivanja dovedena do mjesta za mučenje. S obje su 
strane stavljena vješala na koja su s Gospodinom raspeta dva 
razbojnika. Jedan je od njih do toga trena bio posve jednak drugome. 
Bio je putni razbojnik i trajna pogibelj za ljudski život. Zaslužio je 
vješala. Odjednom je ispovijedio Krista. Posred najokrutnijih tjelesnih i 
duševnih muka koje uvećavaše istodobna blizina i težina smrti izmijenio 
se neobičnim obraćenjem. Rekao je:»Sjeti me se, Gospodine, kada 
dođeš u svoje kraljevstvo« (Lk 23,42). Koja je pobuda potaknula tu 
vjeru? Koja ju je pouka oblikovala? Koji ju je propovjednik zapalio? 
Razbojnik nije vidio ranije načinjena čudesa. U tome je času prestalo 
liječenje bolesnih, prosvjetljivanje slijepih, oživljavanje mrtvih. Ono što 
se uskoro imalo zbiti još nije bilo tu. Ipak razbojnik ispovijeda 
Gospodinom i Kraljem onoga koji je dionik njegove patnje. Prema 
tome, taj je dar niknuo odonud odakle je sama vjera dobila odgovor. 
Isus je rekao razbojniku:»Uistinu ti kažem, danas ćeš biti sa mnom u 
raju« (Lk 23,43). 

Isusovo obećanje premašuje ljudsku narav. Ne izvire toliko iz 
drveta križa koliko iz prijestolja vlasti. Nagrada se vjere daje s one 
visine na kojoj se dokida »rukopis« (Kol 2,14) ljudskoga prekoračenja. 
Od »slugina se lika« ne odvaja »Božji lik« (Fil 2,6). I usred je muka 
svoju vlastitost i jedinstvo sačuvalo nepovredivo božanstvo i narav koja 
može trpjeti. 

2. — U potvrdu se naše nade dodaje svjedočanstvo cijele prirode. 
Kada je Krist ispustio duh, podrhtala su sva počela. Guste su tame 
prekrile sjaj sunca. Dan je mimo reda postao noć. Duboki su potresi 
pokrenuli zemljinu postojanost. Dokinula se čvrstina i raspršila jakost 
stijena. Hramski se zastor koji nadalje nije trebao zastirati ranija 
otajstva razderao. Tjelesa su se mnogih svetih probudila. Otvorili su se 
grobovi da unaprijed štite vjeru u uskrsnuće. 


Židovi! Protiv vas su nebo i zemlja izrekli presudu. Svoje su 
služenje vama uskratili sunce i dan. Vama su redovi počela odrekli 
svoju pokornost. Kada je priroda ostupila od svojih zakona i služenja, 
naznačeno je vaše slijepilo i vaša pomutnja. Vi ste kazali:»Neka njegova 
krv bude nad nama i nad našom djecom« (Mt 27,25). To je s pravom 
naplaćeno. Stoga vjerno »pogansko mnoštvo« (Rim 11,25) postiže što 
je izgubio bezbožni dio vašega roda. 


3. — Predragi! Nama za koje je bio raspet Gospodin naš Isus Krist 
nije »sablazan« ni »ludost« nego »Božja snaga i Božja mudrost« (1 Kor 
1,23—-24). Mi smo, velim, duhovno Abrahamovo sjeme. Nismo se rodili 
u ropskome rodu već smo preporođeni u slobodnoj obitelji. Za nas koje 
je iz egipatskoga sužanjstva i robovanja izvela »snažna ruka i uzvišena 
desnica« (Pnz 5,15) bijaše »žrtvovan Krist« (1 Kor 5,7) kao pravo i 
neokaljano janje. Prigrlimo divno otajstvo spasonosnoga Vazma i 
obnovimo se na sliku onoga koji se upriličio slici naše izobličenosti. 
Uspravimo se k onome koji je prah naše odbačenosti učinio tijelom 
svoje slave. Da zavrijedimo biti sudionici Kristova uskrsnuća, potpuno 
se uskladimo s njegovom poniznošću i strpljivošću. Prihvatili smo 
vojničku službu velikoga imena i stegu velike zakletve. Nije dopušteno 
da se Kristovi sljedbenici udaljuju s »kraljevskoga puta« (Br 21,22). 
Dostojno je da se ne brinu za vremenito oni koji teže za vječnim. 
Budući da nas je otkupila dragocjena Kristova krv, »slavimo i nosimo 
Boga u svome tijelu« (1 Kor 6,20). Tako ćemo zaslužiti doći do onoga 
što je vjernima pripremljeno. 

Po Kristu Gospodinu našem. 


54. 
Cvjetnica, 5. IV. 442. 


1. — Predragi! Među svim djelima Božjega milosrđa koja su od 
početka poduzeta za spasenje smrtnika, ništa nije ni divnije ni 
uzvišenije nego što je Krist raspet za svijet. Tome su, naime, otajstvu 
služile sve tajne prethodnih stoljeća. Sve što je u različitim žrtvama, 

proročkim znacima i zakonskim ustanovama izmijenila sveta raspo- 
redba nagovijestilo je spomenutu odluku i obećalo da će se rečeno 
ispuniti. Sada su slike i prilike prestale. Koristi kada se vjeruje da je 
najavljeno ostvareno. Ranije je koristilo ako se vjerovalo da će se 
obistiniti. 

Predragi! U svemu što se odnosi na smrt našega Gospodina Isusa 
Krista, katolička vjera prenosi i traži da znamo da su se u našemu 
Otkupitelju sjedinile dvije naravi. Sjedinjenje se obiju biti tako zbilo da 
od vremena kada je — kako je tražio položaj ljudskoga roda — u krilu 
blažene Djevice »Riječ postala tijelo« (Iv 1,14) nije dopušteno 
Otkupitelja držati Bogom bez onoga što je čovjek niti čovjekom bez 
onoga što je Bog. Po različitim djelovanjima jedna i druga narav 
izražava svoju istinitost, ali se ni jedna ni druga ne dijeli od sjedinjenosti 
s drugom. U Kristu nije ništa uzajamno jedno bez drugoga. U 
veličanstvu je cijela poniznost i čitavo je veličanstvo u poniznosti. 
Jedinstvo ne uzrokuje stapanje niti dokida vlastitost. Jedno može 
trpjeti, drugo ne podliježe patnji. Ipak nepogoda pripada istome kome i 
slava. Isti je u slabosti koji i u sili. Isti je u mogućnosti umrijeti koji je 
pobjednik smrti. 

Bog je, dakle, uzeo čitava čovjeka. Tako se iz milosrđa i snage 
sjedinio s njime i njega sa sobom da su obje naravi međusobno jedna u 
drugoj i da nijedna svojom vlastitošću ne prelazi u drugu. 


2. — Ostvarenje otajstva odlučena za našu obnovu prije vječnih 
stoljeća nije se imalo obistiniti bez ljudske slabosti i bez božanske moći. 
Stoga jedan i drugi »lik« (Fil 2,6) u međusobnome zajedništvu vrši što 
mu je vlastito. Riječ obavlja što njoj pripada, a tijelo izvodi što je njemu 
vlastito. Jedno od toga sja čudesima, drugo podliježe nepravdama. 
Riječ ne odstupa od jednakosti s Očevom slavom. Tijelo ne napušta 
narav našega roda. Uistinu samo prihvaćanje muka nije tako položeno 
na djelovanje naše poniznosti da se odvojilo od moći božanstva, 


Sve što je bezbožnička srdžba kao ruganje, pogrdu, zlostavljanje i 
muku nanijela Gospodinu, Isus to nije podnio nužno nego dragovoljno. 
»Sin je čovječji došao tražiti i spasiti što je bilo propalo« (Lk 19,10). 
Progoniteljska se zloća tako upotrijebila za otkup svih da se u otajstvu 
Gospodnje muke i njegova uskrsnuća mogu, ako hoće, spasiti i 
Gospodnji ubojice. 


3. — Ti si se, Judo, od svih pokazao opakiji i nesretniji. Pokora te 
nije vratila Gospodinu već te očaj dovukao do konopa. Da si makar 
pričekao kraj svoga zločina! Da si odložio vješanje ružne smrti dok se 

Kristova krv ne prolije za sve grešnike! Budući da su ti savjest 
uznemirivala tolika Gospodnja čudesa i toliki darovi, barem bi te od 
tvoga bezdana sačuvala otajstva koja si primio na Vazmenoj večeri kada 
si bio znakom božanskoga znanja otkriven u svojoj nevjeri. Zašto nisi 
vjerovao u dobrotu onoga koji te nije odbio od pričesti svoga tijela i krvi 
i koji ti nije uskratio poljubac mira kada si s ruljom i naoružanom četom 
došao da ga uhitiš? Međutim, ti si nepopravljiv. Ti si duh što »odlazi, ali 
se ne vraća« (Ps 77,39). Slijedio si gnjev svoga srca. »Đavao ti stajaše 
zdesna« (Ps 108,6). Bezakonje koje si naoružao protiv Glave svih 
svetih, okrenuo si protiv svoga tjemena. Kako je taj zločin prekoračio 
svaku mjeru osvete, tvoja ti je opačina bila sucem i tvoja te kazna 
učinila tvojim krvnikom. 


4. — »Bog je u Kristu svijet pomirio sa sobom« (2 Kor 5,19). Sami 
je Stvoritelj nosio stvorenje da ga obnovi po slici svoga načinitelja. 
Ostvarila su se čudesa božanskih djela koja je nekoć kao ono što će se 
ostvariti prorekao proročki Duh. »Tada će se otvoriti oči slijepih i čut će 
uši gluhih. Tada će hromi skakati kao jelen i jezik će nijemih biti jasan« 
(Iz 35,5—6). 


Isus je znao da je došlo vrijeme da se dovrši slavna muka. Rekao 
je:»Duša mi je žalosna sve do smrti«. Opet kaza:»Oče, ako je moguće 
neka me mimoiđe ova čaša« (Mt 26,38-39). Tim je riječima koje izriču 
stanoviti strah Isus liječio osjećaje naše slabosti jer je u njoj imao dijela. 
Podlažući se strahu kaznenoga iskustva Isus je strah dokinuo. 


Gospodin se, dakle, u nama strašio našim strahom da se odjene 
ogrtačem naše slabosti i tako našu nevinost obuče u postojanost svoje 
jakosti. Došao je na ovaj svijet s neba kao bogati i milosrdni trgovac. 
Cudnom je trgovinom utanačio razmjenu. Uzeo je naše, a darovao 
svoje. Za pogrdu je dao čast, za boli zdravlje i život za smrt. Isusu su 
mogle biti na usluzi više od dvanaest tisuća anđeoskih postrojba. Ipak je 
radije prigrlio naš strah nego segnuo za svojom vlašću. 


5. — Prvi je blaženi apostol Petar doživio koliko je svim vjernicima 
koristila Kristova poniznost. Petra je bila žešće uznemirila oluja bijesa 
koji se približavao. Ipak se brzom promjenom obratio da obnovi sile. 
Lijek je uzeo od primjera. Tako se odjednom uznemireni član vratio 
čvrstoći svoje Glave. Sluga ne može biti veći »od Gospodara« kao ni 
»učenik od učitelja« (Iv 15,20; Mt 10,24). Učenik ne bi svladao strah 
ljudske slabosti da se prethodno nije bojao pobjednik straha. 

»Gospodin je pogledao Petra« (Lk 22,61). Sam se nalazio posred 
svećeničkih pogrda, svjedočkih laži, nepravednih udaranja i pljuvanja. 
Ipak je uznemirenoga učenika sreo s onim očima s kojima je predvidio 
da će se učenik uznemiriti. Motrenje je Istine prodrlo u učenika ondje 
gdje se morao obaviti popravak srca. Kao da je Gospodnja riječ ondje 
nekako zazvonila i kazala: Petre, što ti je? Sto se povlačiš u se? Meni se 
obrati, u mene vjeruj i »mene slijedi« (Iv 21,22). Ovo je vrijeme doba 
moje muke. Čas tvoga mučeništva još nije došao. Što se bojiš? I sam ćeš 
to nadjačati. Neka te ne uznemiruje slabost koju sam prigrlio. Bio sam 
u strahu na temelju tvoga, a ti budi bez straha na osnovi moga. 

»Bilo je svanulo. Svi su svećenički prvaci i narodni starješine 
održali vijeće protiv Isusa da ga predadu u smrt« (Mt 27,1). Toga vam 
jutra, Židovi, sunce nije granulo nego zašlo. Nije se vašim očima 
pomolio ni uobičajeni dan već je na bezbožne duše pala noć guste 
sljepoće. Ono vam je jutro razorilo hram i oltare. Dokinulo vam je 
Zakon i proroke. Ukinulo je kraljevstvo i svećeništvo i sve svečanosti 
okrenulo u vječnu tugu. Održali ste ludo i okrutno savjetovanje. »Tusti 
ste bikovi, brojna telad«, razjarene životinje, »bijesni psi« (Ps 
21,13.17). Smrti ste predali »začetnika života i Gospodina slave« (Dj 
3,15). Svezanoga ste Isusa odveli na Pilatov sud. Kao da će strahota 
vaše mahnitosti biti manja ako se poslužite presudom onoga koji je 
stajao na čelu vaše pokrajine! Pošto su strašljivoga suca svladali 
nepošteni povici, ubojicu ste odabrali za pomilovanje, a kaznu tražili za 
Spasitelja svijeta. Kristovu je osudu više izvršila strašljivost Pilata kao 
predsjednika nego njegova vlast. U Pilata su ruke bile čiste, ali usta 
nečista. Pilat je Isusa poslao na križ s istim usnama s kojima ga je 
proglasio nevinim. U službi je svećeničkih očiju bila pučka raskalaše- 
nost. Razjarena je rulja navalila na blagost onoga koji je sve 
dragovoljno podnosio. 

Predragi! Bilo bi mnogo da današnji govor sve napomene. U 
srijedu će se opet čitati Gospodnja muka. Ostalo ostavljamo za tada. 
Gospodin će po vašim molitvama dati da njegovim darom ispunimo što 
obećajemo. 

Po Kristu Gospodinu našem. 


55 
Velika srijeda, 8. IV. 442. 


1. — Predragi! Moram, uz Gospodnji dar, što dugujem vratiti 
vašemu očekivanju. Vaše su molitve zaslužile da nas onaj učini 
sposobnima uzvratiti koji je vas učinio revnima da pitate. Govoreći 

zadnji put o Gospodnjoj muci došli smo u evanđeoskome izvještaju do 
mjesta gdje se pripovijeda kako je Pilat popustio pred židovskim 
povicima da se Isus raspne. Sve se bilo zbilo što je božanstvo, usklađeno 
s tjelesnim velom, dopustilo da se dogodi. Isus, Božji Sin, prikovan je 
na križ koji je sam nosio. Isto su tako raspeta dva razbojnika, jedan 
Gospodinu s desna, drugi s lijeva. Bijaše to stoga da sami izgled vješala 
očituje razliku što će se ustanoviti kada Krist bude sudio sve ljude. 
Vjera je razbojnika koji je povjerovao izražavala stanje ljudi koji će se 
spasiti, a lik onih koji će biti osuđeni bezboštvo razbojnika koji je hulio. 


Sam Gospodin govori preko Izaije:»Svoja sam leđa podmetnuo 
bičevima i obraze ruci. Svoje lice nisam uklonio od razlijevanja 
pljuvačke« (Iz 50,6). Također kaže po Davidu:»U moje su jelo stavili 
žuč i u mojoj su me žeđi napili octom« (Ps 68,22). Opet kaza:»Opkoliše 
me mnogi psi i skup me opakih okružio. Proboli su mi ruke i noge, 
izbrojili sve moje kosti. Gledali su me i motrili. Među se su podijelili 
moje haljine i za moju odjeću bacili kocku« (Ps 21,17—19). 


Ipak nije samo prorečen tijek vašeg zločina bez ikakve sile 
Raspetoga. Niste, naime, čitali da je Gospodin sišao s križa, ali ste 
čitali:» Gospodin je vladao s križa« (Ps 95,10). 


2. — Kristov, dakle, križ krije tajnu istinitoga i najavljenoga oltara. 
Po spasonosnoj se žrtvi na njemu slavi prikazanje ljudske naravi. Ondje 
je krv neokaljanoga Jaganjca dokinula ugovore drevne prijevare; ondje 
bijaše uništena svekolika protimba đavolskoga vladanja; ondje je 
pobjedu slavila poniznost nad taštinom oholosti. Vjera je imala tako brz 
učinak da je u »raj« (Lk 23,43) unišao opravdan onaj od razbojnika s 
Kristom raspetih koji je povjerovao u Božjega Sina. 


Prema tome, Kristova muka sadrži tajnu našega spasenja. Otkupi- 
teljeva nam je moć od sredstva koje je židovska opakost pripremila za 
kaznu načinila stube za slavu. Gospodin Isus prihvatio je muku radi 
spasenja svih ljudi. Pod čavlima koji su ga držali pribita uz drvo molio 
je Očevu blagost za svoje ubojice. Govoraše:»Oče, oprosti im jer ne 
znaju što čine« (Lk 23,34), 


3. — Spasitelj je za svećeničke prvake molio oproštenje. Oni su 
muku križa izoštravali bodljama izrugivanja. Strijele su jezika bacali na 
onoga protiv kojega više nisu mogli mahnitati rukama. Govorahu:»D- 
ruge je spasio, a sebe ne može spasiti. Ako je izraelski kralj, neka sada 
siđe s križa pa ćemo mu vjerovati« (Mt 27,42). 

Židovi! Iz kojega ste vrela zablude i jezera zavisti pili otrove hule? 
Koji vas je učitelj naučio i nauk uvjerio kako trebate vjerovati da je onaj 
izraelski kralj i Božji Sin koji ne dopušta da ga raspnu ili slobodno tijelo 
oslobađa od pribadanja čavlima? To vam nisu nikada nagovijestila ni 
otajstva Zakona ni tajne pashalne službe niti ikakva proročka usta. 
Naprotiv! Jamačno ste obilato čitali što se odnosi na prokleto bezboštvo 
vašega zločina i na Gospodnju dragovoljnu muku. 


Tko će rastumačiti tajinstvo tolikoga poklona? Tko može izraziti 
moć tako čudesne izmjene? U kratkome se vremenskome roku dokida 
dug velikih zlodjela. Posred teških muka duše što se bori i dok visi na 
križu razbojnik prelazi Kristu. Vlastita mu je opakost donijela kaznu, 
a Kristova mu milost pruža krunu. 


4. — Gospodin je već okusio »ocat« (Iv 19,30). Rodila ga je loza 
koja se u odnosu na zasad svoga Stvoritelja izrodila i pretvorila u 
gorčinu »tuđe mladice« (Jer 2,21). Gospodin je kazao:»Dovršeno je« 
(Iv 19,30). Htjede reći: Pisma su se ispunila; nemam više što čekati 
od bezumlja razjarene svjetine; sve sam pretrpio što prorekoh da ću 
trpjeti. Dovršila su se otajstva slabosti, neka se otkriju dokazi o istini. 
Potom je Isus »nagnuo glavu i izdahnuo« (Iv 19,30). Na tijelo je, koje 
će treći dan uskrsnuti, spustio mir smirene smrti. 


Kada se Gospodar života podvrgao navedenoj tajni, na toliku se 
oniznost božanskoga veličanstva potresao ustroj cijeloga svemira. 
Čita je priroda svojim poremećajem osudila bezbožni zločin. Sama 
su počela izrekla jasnu osudu protiv krivaca. Koje ste duše i kakve 
savjesti bili vi, Židovi? Kakva vas je pomutnja prekrivala i koja je 
kazna obuzela vaše srce kada vas je sud svemira pritisnuo i vaša se 
zloća nije mogla odrvati počinjenoj opačini? 


5. — Predragi! Toliko je, eto, Božje milosrđe. Bog se udostojao 
mnoge iz židovskoga naroda opravdati vjerom. I mi smo pogibali u 
stanovitoj dubokoj noći drevnoga neznanja. Bog nas je ipak uvrstio u 
društvo patrijarha i u društvo odabranoga naroda. Stoga ne trčimo do 
vrhunca svoje nade ni lijeno ni mlako. Razborito i vjerno razmišljajmo 
iz kojega smo robovanja i kako bijedna sužanjstva i uz koju »cijenu« 
(1Kor 6,20) otkupljeni i kojom »desnicom« (Izl 15,16) izvedeni. Radi 
toga »slavimo Boga u svome tijelu« ( 1 Kor 6,20). Tako ćemo svojim 
poštenim životom pokazati da Bog stanuje u nama. 


U dostojanstvu svih vrlina ništa nije odličnije od pobožnoga 
milosrđa i čiste netaknutosti. Zato se posebnije naoružajmo tim 
zaštitama. Činom ljubavi i bljeskom čistoće uzdignuti kao dvama 

krilima, od »zemaljskih« zaslužujemo biti »nebeski« (1Kor 15,48-49). 
Zakonito časti vazmeno otajstvo tko se, milošću Božjom potpomognut, 
ispuni spomenutom željom te se radi vlastitoga napredovanja ne slavi u 
sebi nego »u Gospodinu« (1 Kor 1,31). Pragove takvoga čovjeka ne 
prekoračuje anđeo koji pustoši. Obilježeni su Janjetovom krvlju i 
znakom križa. Spomenuti se ne boji ni egipatskih rana. Vodama koje su 
ga spasile prepušta svoje neprijatelje da ih potope. 


Predragi! Očišćenim dušama i tijelima prigrlimo divno otajstvo 
svoga spasenja. Očistimo se od svakoga »kvasca stare zloće« (1 Kor 
5,7-8). Dostojnom službom proslavimo Gospodnji vazam. Ako s nama 
ravna Duh Sveti, nikakve nas kušnje neće »rastaviti od Kristove 
ljubavi« (Rim 8,35). Krist je u svojoj krvi »sve izmirio« (Kol 1,20) i 
vratio se na visinu Očeve slave. Ipak nije ostavio poniznost onih koji mu 
služe. Njemu pripada čast i slava u vijeke vjekova. Amen. 


56. 
Cvjetnica, 28. III. 443. 


1. — Nakon neuobičajenoga poroda svete Djevice, poslije 
poklonstva koje su mudraci svojom ispovijeđu iskazali Kristovoj zipci, 
iza mnogovrsnoga učenja nebeskoga govora i lijekova različitih 
isejeljenja učinjenih zapovijeđu snažne riječi, Krist, Stvoritelj i 
Gospodar svega što postoji, spasonosnom je mukom dovršio naum sa 
svim otajstvima i svim silama. 


Predragi! Kristov je križ pravi razlog i glavni temelj kršćanske 
nade. Križ je »Zidovima sablazan i poganima ludost«, ali je nama 
»Božja moć i Božja mudrost« ( 1,23-24). Stoga to najviše i najmoćnije 
otajstvo božanskoga milosrđa uvijek moramo držati u svojim srcima sa 
svim njegovim dostojanstvom. Ipak se sada traži življe dušino osjećanje 
i čišće motrenje duha. Sada nam se, naime, cjelokupno djelo našega 
spasenja pred oči stavlja ne samo vremenskim rasporedom već i 
čitanjem evanđeoskoga štiva. 


Neka, dakle, bezbožne misli uopće kod nas ne nađu prostor i neka 
Cjelovitost zdrava razumijevanja ne iskvari ni židovska sablazan ni 
pogansko ruganje. Tako se ono što je za nas učinjeno i ponizno i 
uzvišeno neće ukazati po ljudsku nemoguće ili s obzirom na Boga 
nedostojno. Dolikuje da se oboje prihvati i oboje vjeruje jer se nitko 
među ljudima ne može spasiti osim obojim. 

Bog je pravedan i milosrdan. Pravom se svoje volje nije na taj način 
poslužio da je za našu obnovu na vidjelo iznio samo dobrostivu moć. 
Bilo je dosljedno što je čovjek koji je sagriješio postao »rob grijeha« (Iv 
8,34). Stoga je tako lijek pružen bolesnima, izmirenje krivcima i 
otkupljenje sužnjima da je pravednu presudu osude dokinuo oslobodi- 
teljev pravedni čin. Da se za grešnike založilo samo božanstvo, đavla ne 
bi toliko svladala razložitost koliko sila. Vrijedi i obratno. Da je samo 
smrtna narav povela parnicu palih, ne bi se mogla oteti smrtničkome 
položaju jer nije bila oslobođena njihova podrijetla. Zato se trebala u 
jednome Gospodinu Isusu Kristu sastati božanska i ljudska bit da po 
utjelovljenoj Riječi pritekne u pomoć i rođenje novoga čovjeka i 
njegova muka. 


2, — U Kristu Isusu židovska sljepoća nije vidjela božansko, a 
poganska je mudrost prezrela ljudsko. Židovi su hulili protiv Go- 
spodnje slave. Pogani su se bahato odnosili prema njegovoj poniznosti. 
Mi se pak klanjamo Sinu Božjemu u njegovim moćima i svojim 
slabostima. Ne stidimo se Kristova križa. Ne sumnjamo posred 
protivnih jezika ni u njegovu smrt ni uskrsnuće. Ono što ohole vuče 
nevjeri, nas upućuje na vjeru. Što je kod njih vrelo pomutnje, nama je 
izvor pobožnosti. 


Gospodin je opomenuo učenike da se budnom molitvom opru sili 
neposredne napasti. Sam je u prošnji rekao:»Oče, ako je moguće, neka 
me mimoiđe ova čaša. Ipak neka ne bude kako ja hoću već kako ti« (Mt 
26,39). Prva prošnja dolazi od slabosti, druga od jakosti. Prvo je Krist 
želio iz našega, drugo je odabrao od svoga. Sin je jednak Ocu. Zato je 
znao da je Bogu sve moguće. Bez svoje volje nije sišao na ovaj svijet da 
prigrli križ te da stanovita uznemirenost razuma očituje sudaranje 
različitih osjećaja. 

Ali da se očito razlikuje narav onoga koji uzima i narav uzete 
naravi ljudsko je željelo božansku snagu. Što pak pripadaše Bogu 
motrilo je ljudski razlog. Naša je volja ustuknula pred višom voljom. 
Brzo se očitovalo što može moliti onaj koji se plaši, a što ne smije 
dopustiti onaj koji liječi. Mi uistinu ne znamo što ćemo »kako valja 
moliti« (Rim 8,26). Čak nam je korisno da se obično ne obistini što 
hoćemo. 


Bog je pravedan i dobar. Kada ono što molimo ima štetiti, on to ne 
uslišava i tako nam iskazuje smilovanje. Gospodin je, dakle, trostru- 
kom molitvom učvrstio popravak naše volje. Učenicima je koje 

je još uvijek tištila tuga kazao: »Sada spavajte i odmorite se. Evo se 
trenutak približio. Sin se čovječji predaje u grešničke ruke. Ustanite, 
idimo! Evo se približio koji me izdaje« (Mt 26,45-46). 


3. — Gospodin je još bio u riječi kada su najavljeni nahrupili. 
Svjetina koja je imala ubiti Krista skupila se s mačevima i toljagama. 
Kao vođu je slijedila Judu Iškariotskoga koji je licemjernom povlasti- 
com postigao prvenstvo u zlodjelu. Da Judi ne bi nikakva uvreda 
pružila razlog za opačinu, Gospodin mu nije zanijekao nikakvu pažnju. 
Juda je plamtio raspaljen duhom onoga kome se svojevoljno predao 
kao službenik. Onakvoga je našao predsjednika kakvu je imao pamet. S 
pravom je — kako proreče prorok — Judina »molitva postala grijeh« (Ps 
108,7). Pošto je učinio zločin, njegovo je obraćenje bilo tako opako da 
je griješio i kod pokajanja. 

Božji Sin, dakle, pripušta na se bezbožne ruke. Što čini bijes 
razjarenih, dovršava moć onoga koji trpi. Ovo bijaše »otajstvo« (1 Tim 
3,16) velike ljubavi: Krist je bio posvećen pogrdama. Da je otvorenom 
silom i očitom snagom odbacio pogrde, samo bi božansko objavio, ali 
ne bi ljudsko iscijelio. Svime su se što mu je pogrdno i bestidno nanosilo 
pučko i svećeničko bezumlje čistile naše nečistoće i ispaštale naše 
uvrede. Narav koja je u nama uvijek bila kriva i zarobljena, u Kristu je 
trpjela nevino i slobodno. Da »oduzme grijeh svijeta« (Iv 1,29), za žrtvu 
se prikazalo Janje koje je tjelesna bit vezala sa svima, a od svih ga lučio 
duhovni začetak. 


Neka, predragi, za danas bude dosta što je doprlo do vaših ušiju. 
Ostalo ostavljamo za srijedu. Pomognuti od Gospodina vašim moli- 
tvama, Gospodin će se udostojati te omogućiti da obećano ispunimo. 


57. 
Velika srijeda, 31. III. 443. 


1, > Predragi! Sjećajući se svoga obećanja vašoj svetosti vraćamo 
što dugujemo. Nadamo se da će uz nas biti Božja milost. Tako će nam 
odonuda doći pobožnost otkuda je potaknuto obećanje. 


Mnoštvo koje su naoružali svećenički poglavari i učitelji Zakona 
uhvatilo je Gospodina Krista. Krist je zapravo suspregao moć da se 
ispuni promisao. Zapovijedio je blaženome apostolu Petru koji se 
smiono okomio na napadače da se uzdrži od mača. Bilo je suvišno-da se 
brani suprotstavljanjem jednoga učenika kada nije htio da mu zaštitom 
pomognu anđeoske čete. Neka goropadna rulja učini što je 

nakanila i neka se raduje učinku svoga zločina. Ipak je kod uhapšenoga 
bila veća moć nego kod onih koji su ga uhapsili. Židovska je sljepoća 
samo to postigla da se upropasti svojom bezbožnošću. Kristova je 
strpljivost učinila da je Gospodin svojom mukom sve spasio. 


2. — Isusa su doveli Kaifi, svećeničkome prvaku. Tu su se skupili 
pismoznanci i sav svećenički zbor. Tražila su se kriva svjedočanstva 
protiv Gospodina. Između neutemeljenih i nesložnih izjava Isus je 
sjajno odabrao šutnju. Kaifa je rekao: »Zaklinjem te živim Bogom da 
nam kažeš jesi li ti Krist, Božji Sin« (Mt 26,63). Krist mu je odgovorio 
tako istinitom i providonosnom vlašću da je istim riječima pogodio 
savjest nevjernih i učvrstio srca vjernih. Krist je u odnosu na čitav 
Kaifin upit kazao: »Ti reče«(Mt 26,64). U nastavku je upozorio: 
»Uistinu vam kažem da ćete odsada gledati Sina čovječjega kako sjedi 
zdesna Moći i dolazi na nebeskim oblacima« (Mt 26,64). 


Kaifa je »razderao svoju odjeću« (Mt 26,65) da istakne mržnju 
prema govoru koji je čuo. Ne znajući što znači učinjeno bezumlje Kaifa 
se lišio svećeničke časti. Gdje ti je, Kaifa, »naprsnik« (Izl 28,4), gdje 
pojas čistoće i oplećak vrlina? Sam sebe lišavaš otajstvenoga i svetog 
ogrtača. Vlastitim rukama kidaš svećeničko ruho. Zaboravio si zapovi- 
jed koju si čitao o Velikome svećeniku:»Neka s glave ne skida pokrivač 
i neka ne razdire svoju odjeću« (Lev 21,10). Od tebe se već udaljilo 
to dostojanstvo. Sam si izvršitelj svoje sramote. Da se očituje konac 
stare ustanove, isto kidanje udaljuje svećenički nakit koje će doskora 
raskinuti hramski zastor. 


3. — Predragi! Nakon noći provedene usred brojnih izrugivanja, 
svezanoga su Isusa otuda predali upravitelju Pilatu. Svećenički su 
prvaci i narodne stariješine tako ravnali zbivanjem da budu nevini od 
čina svoga zlodjela. Ustezali su djelo ruku, ali su plazili oružje jezika. 
Nisu htjeli ubiti, a vikahu:»Raspni, raspni« (Iv 19,6)! Što je 
nepravednije od te prividne vjere? Što je okrutnije od te hinjene 
blagosti? 

Židovi! Po kojem vam zakonu nije dopušteno činiti što je dopušte- 
no htjeti? S kojim razlogom ne ranjava srca što blati tjelesa? Bojite 
se da vas okalja Kristovo ubojstvo, a tražili ste da se na vas i na vašu 
djecu izlije njegova krv. Ako vaša opakost ne izvršava čitavi zločin, 
dopustite da upravitelj sudi kako misli. Ali vi ste i prema njemu 
nasrtljivi i žestoki. Ne dopuštate da se onome prikloni od čega se sami 
lažno uzdržavate. Pilat je sagriješio čineći što nije htio. Ali na vašu je 
savijest palo što je iznudio vaš bijes. Takvo je bilo i onda vaše 

ponašanje kada niste htjeli staviti u riznicu cijenu koju vam je vratio 
Kristov prodavač. Bojali ste se da krvavi novac ne zanečisti svete 
kutije. Od čijega je srca ta himba? Svećenička savjest prihvaća što ne 
prima hramski kovčeg za novac. Odbili ste procjenu krvi čije prolijeva- 
nje ne rađa strah. Koliko god se pokrili sjenom lukavosti, ostaje 
utvrđena trgovina s izdajnikom. Po njoj nije bilo dopušteno kupiti 
pravednu krv. Ali također nije bilo dopušteno da se prolije. 


4. — Pilat je popustio židovskim buntovnim povicima. Isus je 
raspet na mjestu koje se zove Golgota. Pali po drvetu, po drvetu se 
podiže. Kušanjem se octa i kvasine uništava jelo grijeha. Gospodin je s 
pravom rekao prije nego je predan:»Kada budem uzdignut, sve ću sebi 
privući« (Iv 12,32). Htio je kazati: preuzet ću svu parnicu ljudskoga 
roda i nekoć izgubljenu narav u cjelini uspraviti. U meni će se dokinuti 
sva slabost i ozdraviti svaka rana. Da je pak uzdignuti Isus sve sebi 
privukao, pokazuje ne samo patnja naše naravi već i pomicanje čitavoga 
svemira. Dok je Spasitelj visio na križu, uzdisalo je svekoliko stvorenje. 
Sva su počela zajedno osjetila čavle križa.Ništa nije bilo pošteđeno one 
muke. Stvoritelj je njome u zajedništvo sa sobom privukao nebo i 
zemlju. Po njoj je razbio stijene, otvorio grobove, otkračunao 
podzemlje i grozom gustih tmina sakrio sunčane zrake. Svijet je to 
svjedočanstvo dugovao svome Tvorcu. Sve je kod preminuća svoga 
Stvoritelja htjelo iščeznuti. Ali Božja strpljivost čuva zbiljama i 
vremenima vlastiti red. I nas rado poziva na takav osjećaj da molimo za 
spas onih čije nas zlodjelo užasava. 


5. — Predragi! Uz ogromnu smo »cijenu« (1 Kor 6,20) i velikim 
»otajstvom« (1 Tim 3,16) oteti »od vlasti tame« (Kol 1,13) i oslobođeni 
od veriga drevnoga sužanjstva. Trudite se da đavao nikakvom 
smicalicom ne pokvari neporočnost vaših duša. Sve što vam se nudi 
protiv kršćanske vjere i što god vam se savjetuje protiv Božjih 
zapovijedi potječe od varanja onoga koji vas bezbrojnim spletkama 
nastoji odvratiti od vječnoga života. Grabi različite prigode ljudske 
ponosi Po njima neke neoprezne duše ponovno uvodi u stupice svoje 
smrti. 


Neka se, dakle svi novoporođeni vodom i Duhom Svetim sjete 
koga su se odrekli i kojom su vjeroispovijeđu od sebe odbacili jaram 
tiraninove vlasti. Neka se nitko u nesreći i sreći ne utječe smrtonosnoj 
đavlovoj pomoći. Đavao je »lažac od početka« (Iv 8,44). Samo je jak 
u umijeću varanja. Ljudsko neznanje vara varkom krive savjesti. Sada 
bi htio poticati one kojima će kasnije biti nepošteni tužitelj. 


357 


Godine našega života i kakvoće vremenitih zbivanja ne nalaze se ni 
u naravi počela ni u zvjezdanim djelovanjima već u moći najvišega i 
istinitoga Boga. Dužni smo kod svega što ispravno želimo u Boga moliti 
pomoć i milosrđe. Ako bismo — sačuvaj Bože! — uvrijedili Boga, osim 
njega ne postoji ništa što bi nam moglo pomoći. Isto tako, ako nam je 
Bog milostiv, neće nam nauditi nikakva protivština. »Ako je, naime, 
Bog za nas, tko je protiv nas? Onaj koji nije poštedio svoga Sina već ga 
predao za sve nas, zar nam s njime nije sve darovao« (Rim 8,31-32)? 
On živi i vlada u vijeke vjekova. Amen. 


58. 
Cvjetnica, 16. IV. 444. 


1. — Predragi! Znam, dakako, da je vazmena svečanost do te 
mjere uzvišena tajna da nadvisuje ne samo veoma tanko shvaćanje moje 
malenkosti već isto tako sposobnost velikih umova. Ipak ne smijem 
tako motriti veličinu božanskoga djela da izgubim pouzdanje ili se 
stidim dužnoga služenja. Pomoću vaših molitava vjerujemo u nazočnost 
Božje milosti koja će rosom svoga nadahnuća natopiti neplodnost 
našega srca. Tako će služba pastirskoga jezika izreći što je korisno 
ušima svetoga stada. Kaže Gospodin koji je djelitelj svih dobara: 
»Otvori svoja usta i ja ću ih napuniti« (Ps 80,11). Stoga mu se 
usuđujemo reći proročkim riječima: »Gospodine, otvori moje usne i 
moja će usta navijestiti tvoju hvalu« (Ps 50,17). 


Predragi! Počinjući razglabati evanđeosku povijest o Gospodnjoj 
muci, shvatimo da je božanska odredba odredila da bogohulni židovski 
prvaci i bezbožni svećenici koji su često tražili priliku da se rasrde na 
Krista samo za vrijeme pashalne svetkovine dobili moć da izvrše svoj 
gnjev. Trebalo je da se očitim činom ispuni što je odavna bilo 
prorečeno kroz slikovito otajstvo. Bilo je potrebno da prava ovca 
ukloni slikovitu ovcu te da jedna žrtva ispuni različitost raznih žrtava. 
Sve što je Mojsije propisao o žrtvovanju janjeta proreklo je Krista. 
Zapravo je najavilo Kristovo smaknuće. Da, dakle, sjene ustuknu pred 
zbiljom i da slike nestanu pred prisutnom istinom, novo otajstvo 
isključuje drevno opsluživanje. Žrtva prelazi u žrtvu, krvlju se krv 
uklanja. Zakonska se svečanost ispunja promjenom. 

2. — Svećenici su sazvali pismoznance i pučke starješine na 
bezbožno savjetovanje. Briga je obuzela duše svih svećenika da nađu 
povod protiv Isusa. Tada su se lišili Zakona sami učitelji Zakona. 
Dragovoljnim su uklanjanjem odbacili očinske odredbe. 

Počinjala je pashalna svečanost. Spomenuti su trebali ukrasiti 
hram, očistiti posuđe, pobrinuti se za žrtve i svetiju brižljivost pokazati 
zakonskim očišćenjima. Oni su pak začeli srdžbu ocoubilačke mržnje. 
Samo su se brinuli oko jednoga djela. Jednakom su se okrutnošću 
skupili radi jedne opačine. Što će mučenjem nevinosti i osudom 
pravednosti postići? Samo to da nova otajstva neće dobiti, a drevna će 
oskvrnuti. 


Prvaci su se pobrinuli da na sveti »dan ne nastane metež« (Mt 
26,5). Ipak se nisu skrbili za svetkovinu već za zlodjelo. Njihova briga 
nije služila vjeri nego zločinu. Oprezni vrhovni svećenici i brižljivi 
svećenici bojali su se da na glavnu svetkovinu u puku buknu pobune, 
ali ne stoga što bi narod griješio već da Krist ne umakne. 


3. — Isus je bio siguran u svoj naum i nepokolebljiv u djelu 
Očevoga određenja. Dovršavao je Stari zavjet i zasnivao novi vazam. 
Učenici su s Isusom »sjedili« (Mt 26,20) za istom otajstvenom večerom 
dok se u Kaifinoj kući raspravljalo kako Krista ubiti. Krist je 
uspostavljao tajnu svoga tijela i krvi. Učio je kakvu žrtvu treba 
prinositi. Od toga otajstva nije udaljio izdajnika da se pokaže kako 
nikakva nepravda nije ogorčila onoga čija mu je svojevoljna opakost 
bila unaprijed poznata. Sami je Juda bio uzrok i razlog vlastite nevjere. 
Kao vođu je slijedio đavla. Krista nije htio imati za ravnatelja. 


Gospodin je rekao: »Uistinu vam kažem da će me jedan od vas 
predati« (Mt 26,21). Time je pokazao kako mu je poznata savjest 
njegova izdajice. Bezbožnika nije smeo oštrim i otvorenim prijekorom 
već ga opomenuo blagom i skrovitom opomenom. Na taj je način 
pokajanje lakše moglo popraviti onoga koga nije osramotilo nikakvo 
isključenje. 

Nesretni Judo! Zašto se ne poslužiš tolikom dobrotom? Gospodin, 
eto, oprašta tvojim pothvatima. Krist te ne prokazuje nikome osim 
samome tebi. Ne otkriva ti ni ime ni osobu. Jedino riječju istine i 
milosrđa dotiče skrovište tvoga srca. Ne niječe ti se ni čast apostolskoga 
reda ni dioništvo u otajstvima. Vrati se natrag! Odbaci bijes i osvijesti 
se! Blagost te poziva, spasenje potiče, život zove. Nevini se i nedužni 
tvoji su-učenici straše pri naznaci zlodjela. Svi u sebi strahuju jer nije 
odan uzročnik bezboštva. Tužni su, ali ne zbog predbacivanja savjesti 
već nesigurnosti ljudske promjenljivosti. Boje se da ne bude manje 
istinito što svaki u sebi zna nego što je sama Istina predvidjela. Ti pak 
kod toga strahovanja svetih zlorabiš Gospodnju strpljivost. Vjeruješ 

da te skriva tvoja smionost. Zločinu dodaješ besramnost i ne straši te 
očevidniji znak. Kada su se drugi uzdržali od jela u koje je Gospodin 
stavio znamen, ti nisi ruku sustegao od posude jer duh nisi odvratio 
od opačine. 


4. — Predragi! Kada je Gospodin »umočeni kruh« (Mt 26,23) kao 
očevidniji znak pružio izdajici, dogodilo se, po izvještaju evanđeliste 
Ivana, da je »đavao« (Iv 13,27) obuzeo cijeloga Judu. Bio ga je 
podvrgao zlim namjerama, a sada ga zaposjeo samim bezbožnim 
činom. Juda je samo tijelom sjedio s onima koji su blagovali. Duhom je 
oružao svećeničku zavist, svjedočku laž i jarost neuke svjetine, 


Gospodin je vidio na koje se zlo Juda odlučio i zato rekao: »Učini 
brže što činiš« (Iv 13,27). Tu riječ nije izrekao onaj koji naređuje već 
koji dopušta. Nije to riječ onoga koji se boji već onoga koji je spreman. 
Onaj što ima vlast nad svim vremenima pokazuje da ne zadržava 
izdajnika. Radi otkupljenja svijeta tako ispunja Očevu volju da zločin 
koji su spremili progonitelji niti je poticao niti ga se bojao. 

Đavao je Judu nagovorio. Juda je otišao od Krista i odvojio se od 
tijela apostolskoga jedinstva. Gospodina nije uznemirio nikakav strah. 
Bio je jedino u brizi za spas onih koje treba otkupiti. Isus je — kako 
stoji u Ivanovu evanđelju — čitavo vrijeme što je bilo slobodno od 
navale progonitelja upotrijebio za otajstvene govore i sveto poučava- 
nje. Oči je »digao prema nebu« (Iv 17,1). Molio je Oca za cijelu Crkvu 
da svi koje je Otac dao i koje će dati Sinu budu jedno i da ostanu 
nepodvojeni u Otkupiteljevoj slavi. Isus je na koncu dodao molitvu u 
kojoj je rekao: »Oče, ako je moguće, neka ova čaša ode od mene« 
(Mt 26,39). 


Ovdje ne mislimo da je Gospodin Isus htio izbjeći muku i smrt. 
Već je učenicima predao otajstva muke i smrti. Sam je zabranio 
svetome Petru koji je gorio odanom vjerom i ljubavi da se protiv 
progonitelja posluži mačem. Rekao je: »Zar nećeš da pijem čašu koju 
mi je dao Otac« (Iv 18,11)? Sigurno je što po Ivanovu evanđelju veli 
Gospodin: »Bog je tako ljubio svijet da je dao svoga jedinorođenoga 
Sina da nitko ne propadne tko vjeruje u nj već da ima vječni život« 
(Iv 3,16). Također je istina što o Gospodinu kaže apostol Pavao: »Krist 
nas je ljubio i sebe kao žrtvu ugodna mirisa za nas predao Bogu« (Ef 
5,2). Kada je riječ o spasenju ljudi po Kristovu križu, u Oca je i Sina 
bila zajednička volja i zajednička odluka. Nijedan razlog nije mogao 
poremetiti što je prije vjekovječnih vjekova milosrdno raspoređeno i 
kao nepromjenljivo predodređeno. 

Predragi! Onaj koji je uzeo instinskoga i čitava čovjeka, prigrlio je 
prava tjelesna osjetila i duševne osjećaje. Sve je u Kristu bilo puno 
otajstava i čudesa. Ipak Gospodin nije plakao lažnim suzama niti se 
hranio radi lažne gladi ili spavao hinjenim snom. Isus je prezren u našoj 
poniznosti, ražalošćen u našoj tuzi i raspet u našoj boli. Milosrđe se 
podložilo patnjama naše smrtnosti da ih iscijeli. To je Isusova sila 
prihvatila da spomenuto nadjača. Sve je to najotvorenije prorekao 
Izaija govoreći:»Ovaj nosi naše grijehe i žalosti se za nas. Mislili smo da 
je u tuzi, rani i muci. Ranjen je zbog naših zločina i postao slab zbog 
naših grijeha. Izliječeni smo njegovom modricom« (Iz 53,4-5). 

5. — Predragi! Božji Sin kaza:»Oče, ako je moguće, neka me 
mimoiđe ova čaša« (Mt 26,39). Tada se poslužio glasom naše naravi. 
Vodio je parnicu ljudske slabosti i nemira da se u onome što se mora 
podnijeti učvrsti i otjera strah. Gospodin je dovršio molitvu. Na neki je 
način ispričao strah naše slabosti jer u njemu ostati za nas nije korisno. 
Gospodin je prešao na drugi osjećaj i rekao:»Ali ne kako ja hoću već 
kako ti«. Opet kaza:»Ako ova čaša ne može od mene otići osim da je 
popijem, budi volja tvoja«. Ta je riječ Glave spas čitavoga tijela. Taj je 
glas poučio sve vjernike. Zapalio je sve ispovjedaoce i okrunio sve 
mučenike. Tko bi mogao nadvladati mržnje svijeta, vihore napasti i 
strašenja progonitelja da Krist nije u svima i za sve rekao Ocu:»Budi 
volja tvoja«(usp.Mt 26,39—42)? 

Neka, dakle, tu riječ nauče svi sinovi Crkve. Otkupljeni su 
»velikom cijenom« (1 Kor 6,20) i »nezasluženo opravdani« (Rim 3,24). 
Kada navali suprotivština neke žestoke kušnje, neka se posluže 
zaštitom najmoćnije razložitosti. Nadjačavši strah i drhtanje steći će 
»podnošenje muke« (2 Kor 1,6). 

Ptedragi! Govor je nakanio dotaknuti tijek Gospodnje muke. Ali 
da vas ne opteretimo suvišnom opširnošću ostatak odlažemo za srijedu. 
Tako dijelimo zajednički trud. Po vašim će molitvama biti nazočna 
Božja milost koja će mi omogućiti da ispunim što dugujem. 

Po Gospodinu našem Isusu Kristu koji živi i kraljuje s Ocem i s 
Duhom Svetim u vijeke vjekova. Amen. 


59. 
Velika srijeda, 19. TV. 444. 


1. — Predragi! U prethodnoj smo propovijedi razložili što se zbilo 
pred Gospodnje uhićenje. Sada ostaje da uz pomoć Božje milosti 
govorimo o samome tijeku muke. Gospodin je riječima svoje molitve 

pokazao da najistinitije i najpunije posjeduje ljudsku i božansku narav. 
Naznačio je otkuda potječe što ne htjede trpjeti, a odakle što htjede. 
Pošto je otklonio nemir slabosti i potvrdio velikodušnost snage, 
pristupio je odredbi vječne promisli. Đavlu je razljućenome židovskim 
služenjem ispriječio »slugin lik« (Fil 2,7) koji nije imao nikakav grijeh. 
Tako je parnicu svih vodio onaj u kome jedinome bijaše narav svih bez 
grijeha. 

Sinovi su, dakle, tame nasrnuli na »pravo svjetlo« (Iv 1,9). Služili 
su se »bakljama i svjetiljkama« (Iv 18,3). Nisu izbjegli noć svoje nevjere 
jer nisu razumjeli Stvoritelja svijeta. Uhvatili su spremna na uhićenje i 
odvukli onoga koji je htio biti odvučen. Da se htio oprijeti, bezbožne 
ruke ne bi mogle izvršiti nikakvo nasilje protiv njega, ali bi se odgodilo 
otkupljenje svijeta. Neozlijeđen ne bi nikoga spasio onaj koji će umrijeti 
za spas svih. 


2. — Gospodin je, dakle, dopustio da mu se nanese sve što se 
osmjelio pučki bijes koji su potaknuli svećenici. Isus je doveden Ani, 
Kaifinu tastu, i otuda po Ani Kaifi. Poslije žestokih opadačkih 
prigovora i izmišljenih laži potajno nađenih svjedoka Isus je po nalogu 
svećenika odveden na Pilatovo saslušanje. Svećenici su zanemarili 
božansko pravo. Vikali su da »nemaju kralja osim Cezara« (Iv 19,15). 
Tobože odani rimskim zakonima sav su sud pridržali za upraviteljevu 
vlast. Ipak su kod toga više tražili izvršitelja okrutnosti nego suca u 
parnici. Izručili su Isusa vezana krutim svezama, izudarana čestim 
zaušnicama i ćuškama, uprljana pljuvačkom, vikom unaprijed osuđena. 
Posred tolikih prethodnih presuda Pilat se nije mogao odvažiti da 
oslobodi onoga koga svi žele pogubiti. Sama sudbena istraga pokazuje 
da ni Pilat na optuženome nije našao krivicu niti zadržao postojanost u 
svome rasuđivanju. Kod istrage sudac osuđuje onoga kojega proglašava 
nevinim. Opakome puku predaje »krv pravednika« (Mt 27,24). Ipak je 
vlastitim rasuđivanjem kao i »ženinim snom« (Mt 27,19) znao da se od 
toga mora uzdržati. 


Oprane ruke ne čiste nečistu dušu. Što se počini uz službu 
bezbožne pameti ne da se ispaštati u vodi polivenih prstiju. Pilatov 
grijeh premašuje židovsko zlodjelo. Zidovi su Pilata prestrašili 
Cezarovim imenom i zatrpali mrskim riječima. Tako su ga natjerali na 
čin svoga zločina. Ali ni Pilat nije bez krivice. Sudjelovao je u pobuni, 
ostavio vlastiti sud i pristao na tuđu opačinu. 

3. — Predragi! Pilata je svladala ludost nepomirljivoga naroda. 
Dopustio je da se Isusa obeščasti mnogim porugama i zlostavi 
neumjerenim uvredama. Isusa je izbičevana, okrunjena trnjem i 
ogrnuta ogrtačem smiješne haljine stavio na motrenje pismoznancima i 
svećenicima. Bez sumnje je držao da će time omekšati neprijateljske 
duše. Pošto se zasite zavidnom mržnjom, smatrat će da više ne treba 
progoniti onoga koga vide na toliko načina ojađena. Međutim, razjarila 
se srdžba onih koji su vikali da otpustom oslobodi Barabu, a da se Krist 
osudi na kaznu križa. Mnoštvo je jednoglasnim mumljanjem izvikivalo: 
»Njegova krv na nas i na našu djecu« (Mt 27,25). Bezbožni su za vlastitu 
osudu postigli što su ustrajno tražili. Prorok je posvjedočio da su njihovi 
»zubi bili oružje i strijele i njihov jezik oštri mač« (Ps 56,5). Uzalud su 
ustezali svoje ruke od raspeća Gospodina veličanstva dok su protiv 
njega bacali smrtonosne strijele riječi i otrovna koplja izričaja. 


Na vama, lažni Židovi i bezbožni narodni prvaci, na vama leži sav 
teret toga zločina. Premda strahota zlodjela tereti i upravitelja i 
vojnike, vas optužuje vrhunac djela. Ma što da je u Kristovoj muci 
sagriješio Pilatov sud i vojnički posluh, vas je dostojnima mržnje 
ljudskoga roda učinilo što navalom vašega gnjeva ni oni nisu ostali 
nevini kojima se nije svidjela vaša opakost. 


4, — Gospodin je, dakle, bio predan volji razjarenih. Zapovije- 
đeno je da zbog poruge kraljevskoga dostojanstva nosi svoje mučilište. 
Tako se ispunilo što je predvidio prorok Izaija koji kaza:»Evo, rodio se 
dječak i darovan nam je sin. Njegova je vlast na njegovim leđima« (Iz 
9,6). Gospodin je, dakle, nosio drvo križa i pretvorio ga u žezlo svoje 
moći. To je u bezbožničkim očima bilo veliko ruglo, ali se za vjernike 
očitovalo velikim otajstvom. Najslavniji đavlov pobjednik i najmoćniji 
koji je svladao neprijateljske sile u lijepome je liku nosio pobjedni znak 
svoje pobjede. Na leđima je nesavladive strpljivosti nosio znamen 
spasenja da mu se poklone sva kraljevstva. Tada je, tako reći, samom 
slikom svoga djela utvrđivao svoje nasljedovatelje i govorio: »Tko ne 
uzme svoj križ i ne slijedi me, nije me dostojan« (Mt 10,38). 


5. — Dok je s Isusom prema mjestu kazne išlo mnoštvo, našao se 
stanoviti Šimun Cirenac na kojega se s Gospodina premjestilo drvo 
križa. I tim se činom predoznačila vjera pogana kojima Kristov križ 
neće biti pomutnja nego slava. Nije bilo slučajno već znakovito i 
otajstveno što je Kristu protiv kojega su bjesnili Židovi u susret prišao 
tuđinac da s njime zajedno trpi. Apostol je kazao: »Ako zajedno 

trpimo, zajedno ćemo i vladati« (Rim 8,17). Najsvetijem se Spasiteljevu 
sramoćenju nije podložio ni Zidov ni Izraelac nego stranac. Tim je 
prijenosom s obrezanja na kožicu i s tjelesnih sinova na duhovne sinove 
prešla zadovoljština neokaljanoga Jaganjca i punina svih otajstava. 


Apostol kaže: »Žrtvovan je Krist naše janje« (1 Kor 5,7). Sebe je 
prikazao Ocu kao novu i pravu pomirnu žrtvu. Krist nije raspet u 
Hramu kojemu je čast već bila dokončana niti unutar zidina grada koji 
će se razoriti radi zločinstva svoga zlodjela »već vani, izvan tabora« 
(Heb 13,11). Dovršeno je otajstvo starih žrtava. Stoga je nova žrtva 
stavljena na novi oltar. Tako Kristov križ nije žrtvenik u Hramu već je 
žrtvenik svijeta. : 


6. — Predragi! Krist se uzvisio po križu. Neka pred duševni pogled 
ne dolazi jedino slika koja je bila u bezbožničkim očima. Bezbožnicima 
je po Mojsiju kazano: »Pred tvojim će očima visjeti tvoj život. Bojat ćeš 
se danju i noću i nećeš vjerovati svome životu« (Pnz 28,66). Bezbožnici 
kod raspetoga Gospodina nisu mogli ništa učiniti osim svoga zločina. 
Posjedovali su strah kojim se muči opaka savjest, ali ne opravdava 
prava vjera. Neka naš duh koji rasvjetljuje Duh istine čistim i slobodnim 
srcem prigrli slavu križa koji blista na nebu i na zemlji. Neka nutarnjom 
oštrinom promotri kojega je značenja što Gospodin kaza dok je govorio 
o neposrednome nastupu svoje muke. Rekao je: »Dolazi vrijeme da se 
proslavi Sin čovječji« (Iv 12,23). Niže reče: »Sada mi je duša uzbuđena. 
Što ću kazati? Oče, oslobodi me ovoga časa. Ali za to sam došao u ovaj 
čas. Oče, proslavi svoga Sina« (Iv 27,28). Međutim, s neba je došao 
Očev glas i rekao: »I proslavio sam i opet ću proslaviti«. Isus je u 
odgovoru onima koji su stajali naokolo kazao: »Taj se glas nije radi 
mene oglasio nego radi vas. Sada je sud svijeta, sada se prvak ovoga 
svijeta vani protjeruje. Sve ću sebi privući kada budem uzdignut« (Iv 
27,30-32). 


7. — Divne li moći križa! Neiskazive li slave muke! Tu je 
Gospodnja sudačka stolica, sud svijeta i snaga Raspetoga. 


Sve si, Gospodine, sebi privukao. Kada si »čitavi dan svoje ruke 
raširio prema nevjernome narodu« (Iz 65,2—3) koji protuslovi, cijeli je 
svijet stekao smisao za priznavanje tvoga veličanstva. 

Sve si, Gospodine, sebi privukao. Sva su počela donijela istu osudu 
proklinjući židovski zločin. Nebeska su svjetlila potamnila i dan se 
pretvorio u noć. Zemlju su poljuljali neobični potresi. Svekolika se 
priroda sustegnula od služenja bezbožnicima. 

Sve si, Gospodine, sebi privukao. Hramski se zastor raskinuo i 
svetinje nad svetinjama udaljile od nedostojnih svećenika da se znak 
pretvori u istinu, proroštvo u očevidnost i Zakon u evanđelje. 


Sve si, Gospodine, sebi privukao. Ono što se pod osjenjenim 
značenjima obavljalo u jednome judejskome Hramu, uz potpuno i 
otvoreno otajstvo posvuda slavi pobožnost svih naroda. 


Sada je levitski red sjajniji, dostojanstvo starješina punije i sveće- 
ničko pomazanje svetije. Tvoj je križ izvor blagoslova, vrelo svih 
milosti. Po njemu se vjernima od slabosti daje snaga, slava od poruge, 
život od smrti. Sada je prestala različitost tjelesnih žrtava. Jedino 
prinos tvoga tijela i krvi ispunja sve različitosti žrtava. Ti si pravi »Božji 
Jaganjac koji oduzimaš grijehe svijeta« (Iv 1,29). Tako u sebi dovršavaš 
sva otajstva da od cijeloga čovječanstva nastaje jedno kraljevstvo kao 
što jedna žrtva stoji za svaku žrtvu. 


8. — Predragi! Ispovjedimo što je slavnom riječju ispovjedio učitelj 
naroda apostol Pavao. Rekao je: »Vjerna je riječ i dostojna da se 
prihvati. Krist Isus došao je na ovaj svijet spasiti grešnike« (1 Tim 1,15). 
Božje je milosrđe prema nama tim čudesnije što Krist nije umro za 
pravedne ni svete nego za opake i »bezbožne« (Rim 5,6). Božanska 
narav nije mogla primiti smrtni žalac. Ali je Krist rođenjem od nas uzeo 
što je mogao prikazati za nas. Nekoć je moću svoje smrti zaprijetio 
našoj smrti. Rekao je po proroku Hošeji: »Smrti, bit ću tvoja smrt. 
Podzemlje, bit ću tvoj ujed« (Hoš 13,14). Krist je smrću podlegao 
zakonima podzemlja, ali ih je uskrsnućem uništio. Vječnost je smrti 
tako prekinuo što je smrt od vječne načinio vremenitom. »Kao što svi 
umiru u Adamu, tako će svi oživjeti u Kristu« (1 Kor 15,22). 


Predragi! Neka, dakle, bude što kaže apostol Pavao: »Živi neka 
više ne žive sebi već onome koji je za sve umro i uskrsnuo« (2 Kor 
5,15). Budući da je »staro minulo i sve postalo novo« (2 Kor 5,17), 
neka nitko ne ostaje u starosti tjelesnoga života nego neka se svi »iz 
dana u dan obnavljaju« (2 Kor 4,16) napredujući po uvećanju pobož- 
nosti. Ma koliko tko bio pravedan, dok je u ovome životu, postoji 
čime može biti prokušaniji i bolji. Tko ne napreduje, nazaduje. Tko 
ništa ne stječe, nešto gubi. Moramo, dakle, trčati koracima vjere, 
djelima milosrđa, ljubavlju pravednosti. Dan svoga otkupljenja ne 
slavimo u »kvasu stare zloće i opakosti već u beskvasnosti iskrenosti 
i istine« (1 Kor 5,8). Tako ćemo zaslužiti da budemo dionici Kristova 
uskrsnuća — Krista koji živi i vlada s Ocem i Duhom Svetim u vijeke 
vjekova. Amen. 

60. 
Cvjetnica, 1. IV. 445. 


1. — Predragi! Otajstvo je Gospodnje muke za spas ljudskoga roda 
utvrđeno »prije vječnih vremena« (2 Tim 1,9). Kroz mnoga je minula 
stoljeća najavljivano posredstvom mnogih znamenja. Više ne čekamo 
da se to Otajstvo očituje nego mu se već ispunjenu klanjamo. Za našu se 
pouku susreću nova i drevna svjedočanstva. Ono što je najavila 
proročka trublja, evanđeoska povijest oglašuje. Piše: »Bezdan doziva 
bezdan glasom tvojih slapova« (Ps 41,8). Da iskaže »slavu Božje 
milosti« (Ef 1,6), jednakim riječima jedna drugoj odgovara dubina 
obaju Zavjeta. Što je bilo duboko pod zastorom slika, po objavljenome 
Svjetlu postaje očevidno. Unatoč svim Spasiteljevim čudesima koja su 
učinjena na očigled naroda, malo je ljudi osjetilo nazočnost Istine. 
Dragovoljna je muka uznemirila i same učenike koji bez kušnje straha 
nisu izbjegli sablazni križa. Gdje, dakle, da naša vjera nađe razumije- 
vanje i gdje da savjest crpe snagu? Ondje gdje čitamo kako je prorečeno 
za što znamo da se zbilo. 


2. — Predragi! Spasiteljeva je pobjeda dovršena. Dokončani su 
naumi koje su naviještali svi starozavjetni govori. Neka se tjelesni Zidov 
žalosti, ali neka se raduje duhovni kršćanin. Svečanost koja se 
Židovima pretvorila u noć, nama će sjati kao svjetlo jer je Kristov križ 
vjernicima slava, a nevjernima kazna. Premda bijes progonitelja nije 
protiv Gospodina »veličanstva« (1 Kor 2,8) ništa drugo postigao nego 
strahovitu okrutnost i užasne patnje, ipak za otkupljene iz Gospodnje 
muke izvire istinitiji i pravedniji razlog za radovanje nego tugu. 


U ono se doba moglo ispričati preplašenost učenika. Čak ni 
apostolska žalost ne pada pod grijeh nevjernosti kada su Židovi i 
židovski prvaci pristupili jednome te istom zločinu. Tada je silno 
bjesnila ohola nadustost »debelih bikova« i goropadna obijest »teladi« 
(Ps 21,13). Bjesnoća je razjarenih životinja pred očima ovaca tražila 
Pravednikovu krv. Napokon, i sami koji je došao trpjeti govoraše iz 
zajedništva naše naravi: »Moja je duša žalosna do smrti« (Mt 26,38). 


Sada je nakon prihvaćanja slabosti proslavljena snaga moći. Stoga 
vazmenu svečanost ne smije zasjeniti nikakva vjernička tuga. Ne 
smijemo se sa žalošću sjećati slijeda onoga što se zbilo. Gospodin se 
tako poslužio židovskom zloćom da je naumljeno zlodjelo ispunilo volju 
onoga koji iskazuje milosrđe. Jaganjčeva je krv »pri izlasku Izraela iz 
Egipta« (Ps 113,1) uspostavila slobodu. Najsvetijom je postala 
svečanost koja je žrtvom ovce otklonila srdžbu onoga koji 

pustoši. Kolike tek radosti moraju osjećati kršćanski narodi zbog kojih 
svemogući Otac »nije poštedio svoga jedinorođenoga Sina već ga 
predao za nas sve« (Rim 8,32)! U Kristovu se smaknuću nalazi istinita 
»pasha« (1 Kor 5,7) i jedinstvena žrtva kojom se ne oslobađa iz 
faraonova sužanjstva jedan narod već cijeli svijet iz đavlova ropstva. 


3. — Predragi! Toj su tajni od početka služile sve tajne. Sada krv 
pravednoga Abela izriče smrt vrhovnoga pastira i u židovskome se 
ocoubojstvu raspoznaje bratoubilački Kain. Sada potop i Nojeva 
korablja obznanjuju što je krsna obnova i spas na drvetu. Sada otac 
naroda Abraham stječe obećane baštinike. U njegovu se sjemenu ne 
blagosiva tjelesna klica već mladica vjere. Sada kod svečanosti 
nagoviještene svim svečanostima blista sveti mjesec novih zbilja. U 
mjesecu kada je svijet stekao početak, kršćansko stvorenje posjeduje 
iskon. 


Razjareni su Židovi protiv Gospodina Isusa učinili što su htjeli. 
Božanska moć nije istinu uzetoga čovjeka izuzela od nikakvih njihovih 
pothvata. Ipak je Gospodnja strpljivost ispunila dužnost svoje nakane. 
Tvrdoglavost je svetogrdne okrutnosti koristila Spasiteljevu djelu koje 
nisu shvatili ni pismoznanci ni farizeji ni veliki svećenici jer »da su 
shvatili, nikada ne bi raspeli Gospodina veličanstva« (1 Kor 2,8). Ni 
sami đavao nije razumio da bijesom protiv Krista ništi svoje prvenstvo. 
Ne bi bio izgubio prava drevne prevare da se uzdržao od krvi 
Gospodina Isusa. Ali đavao je zavidnom opakošću htio štetiti. Kada je 
zavist nasrnula, sama se srušila. Loveći bila je ulovljena. Progonila je 
smrtnoga, ali je naišla na Spasitelja“ Đavao je u onome velikome 
pothvatu u nerazboritoj odvažnosti našao dostojna suradnika i dostojna 
druga. Bezbožni je Juda radije htio biti đavlov sluga nego Kristov 
apostol. Krista nije ostavio zbog uznemirenosti od straha već se odvojio 
iz pohlepe za novcem. 


4. — Predragi! Vidite i razborito promislite koje se klice i kakvi 
plodovi rađaju sa stabla lakomosti koju je Apostol s pravom nazvao 
»korijenom svih zala« (1 Tim 6,10). Nijedan se grijeh ne počinja bez 
pohote i svaka je nedopuštena želja njezina bolest. Ljubavi je prema 
novcu svaka dobrota jeftina. Duša, pohlepna za dobiti, nije se bojala 
propasti zbog malenkosti. Nema ni traga pravednosti u srcu gdje je 
pohota sebi načinila obitavalište. Nevjerni je Juda bio opit tim otrovom. 
Zeđajući za dobiti dopro je do konopa. Juda je bio tako opak da je za 
trideset srebrenika prodao Gospodina i Učitelja. 

Božji Sin predao se da podnese bezbožni sud. Blaženi je apostol 
Petar u svojoj vjeri plamtio takvom privrženošću da je bio »spreman« 
(Lk 22,33) s Gospodinom i trpjeti i umrijeti. Petra je prestrašila 
svećenikova sluškinja koja ga je optužila. Tako je Petar počinio slabost 
nijekanja. Čini se da mu je stoga bilo pripušteno oklijevati da se u 
prvaku Crkve zasnuje lijek pokore i da se nitko ne usudi uzdati u svoju 
snagu kada ni blaženi Petar nije mogao izbjeći opasnost promjenlji- 
vosti. Gospodin Isus koga je svećeničko vijećanje samo tjelesno 
zadržavalo, božanskim je motrenjem vidio strah učenika koji se nalazio 
vani. Čim je »pogledao« duh prestrašenoga, podigao ga je i potaknuo 
na pokornički »plač« (Lk 22,61-62). 


Sveti Apostole, tvoje su suze svete. Da operu grijeh nijekanja, 
imale su moć svetoga krštenja. Tu je bila nazočna desnica Gospodina 
Isusa Krista. Ona te je, dok si se rušio, prihvatila prije nego si pao. U 
samoj si opasnosti padanja primio snagu stajanja. Gospodin u tebi nije 
vidio pobijeđenu vjeru niti nepovoljnu ljubav već poljuljanu postoja- 
nost. Plač je bio obilan gdje nije nedostajala ljubav. Vrelo je ljubavi 
opralo riječi straha. Nije kasnio lijek pomilovanja gdje nije bio sud 
volje. Stijena se, dakle, brzo vratila svojoj čvrstoći. Primila je takvu 
snagu da se kasnije nije kod svoga mučenja bojala onoga čega se strašila 
u Kristovoj muci. 


61. 
Velika srijeda, 4. IV. 445. 


1. — Predragi! Židovska se opakost na mnoge načine trudila 
pronaći nekakav razlog da može izvršiti zločin protiv Gospodina Isusa. 
Laž koju su krivi svjedoci nepravednim svećenicima u pokornosti 
iznijeli ništa nije pokazala što bi bilo: dostatno za smrt. Ovo su kao 
nepobitno iznašli: živo su napadali Gospodara svijeta jer da teži za 
kraljevanjem. Pilat je vidio da Isusa uzalud krive. Zato ga je htio 
osloboditi. Ali su Židovi s tužbom i prijetnjom izvikivali: »Ako toga 
oslobodiš, nisi Cezarov prijatelj. Tko se drži kraljem, protivi se Cezaru« 
(Iv 19,12). 


Pilate! Trebao si se prestrašiti careva imena i za Cezarevo 
kraljevstvo slomiti stvaranje nove vlasti da ti je silnički sjaj odao na- 
kanu vladanja ili da se otkrilo spremište oružja, skupljanje imutka ili 
da su se otkrile vojničke posade. Zašto puštaš optužiti zbog čežnje 
za moću onoga čije učenje obilježuje poniznost? Krist se nije pro- 
tivio rimskim zakonima. Prihvatio je popis, isplatio dvije drahme 

(usp. Mt 17,24-27), porez nije utajio. Odredio je da se »Bogu daje 
Božje, a Cezaru Cezarovo« (Mt 22,21). Isus je odabrao siromaštvo, 
preporučio posluh, propovijedao blagost. Sve to pomaže Cezaru, a ne 
da mu odnemaže. 


2. — Upravitelju! Da se židovska pritužba ne ukaže posve 
isprazna, pomnije raspravi što se zna o djelima Gospodina Isusa. 
Poklonio je slijepima vid, gluhima sluh, hromima hod, nijemima govor. 
Udaljio je ognjicu, utišao bolove, izbacio zloduhe, oživio mrtve. Isus je 
zapovjedio moru i vihorima da utihnu. Sve to doista očituje velikoga 
kralja koji se ne odlikuje ljudskom moći nego božanskom snagom. 
Neka, dakle, Zidovi spočitnu tu silu, izmijene svoju optužbu te ustima 
kažu što drže u srcu. Zašto ocrnjuju zemaljskim, a progone nebesko? 


Pilat je, dakle, osjetio teret i pakost u tome što su ga Židovi napali 
radi nemara prema Cezarovu prijateljstvu. Neko se vrijeme trudio 
utišati njihov gnjev. Zato je dopustio ili naredio da se Gospodina Isusa 
izvrgne raznim pogrdama da zloća, zadovoljena nepravdama prema 
nevinome, više ne bjesni. Međutim, ustrajna je zloća rasla vlastitim 
uvećanjem. Tražila je pravo na smrt protiv onoga protiv kojega je već 
stekla pravo ruganja. Vrhovni svećenici, židovski prvaci i cjelokupno 
mnoštvo vikaše jakim povicima:»Raspni, raspni« (Iv 19,6)! Pilat je 
Isusa predao volji progonitelja i na slobodu pustio razbojnika Barabu. 
Tako su na svečani dan »ubili začetnika života« (Dj 3,15), a isposlovali 
oslobođenje od kazne za čovjekoubojicu. 


3. — Predragi! Gospodin je išao prema mjestu svoga proslavljenja. 
Milosrđe je odlazilo od bezbožničkih šatora da se ispuni napisano: 
»Spas je daleko od grešnika« (Ps 118,155). Uza nj je išlo »mnoštvo 
naroda i žena koje su ga oplakivale i naricale« (Lk 23,27). Niži rod 
obično pane u suze i radi onih koji zaslužuju smrt. Zbog zajedničke 
naravi sažaljuju kraj osuđenih. Ali je Gospodin Isus odbio da mu se 
iskaže plač. Plač nije priličio trijumfu ni naricanje pobjedi. Stoga se 
okrenuo prema ženama i kazao: »Kćeri Jeruzalemske, ne plačite nada 
mnom već oplakujte sebe i svoje sinove jer će doći dani kada će se 
govoriti da je blago neplodnicama i utrobama koje nisu rodile i prsima 
koja nisu hranila« (Lk 23,28—29). 


Gdje je tuga onoga koga će raspeti i strah onoga koji će umrijeti? 
Trenutak mučenja ne straši dušu onoga koji će trpjeti. Krist uči da 
nema razloga za njim jadikovati. Tako naznačuje pokoru jer otklanja 
osvetu. Veli: nema ničega, Jeruzalemske kćeri, što kod mene trebate 
žaliti. Plačite zbog sebe i kukajte radi svoje djece. Taj se plač proteže 

na one koje su vaše utrobe takvima rodile. Vi zacijelo trebate tugovati, 
ali ne zbog Spasitelja vjernika već bezboštva onih koji propadaju. Ja 
svojom voljom podnosim križ i na se pripuštam smrt koju ću uništiti. Ne 
oplakujte onoga koji umire za otkupljenje svijeta i koga ćete vidjeti kao 
suca u Očevoj slavi. 


4. — Krist Isus, uzdignut na drvo, smrt je okrenuo protiv začetnika 
smrti. Izlažući tijelo što trpi smrskao je »sve prvake i protivne sile« (Kol 
2,15). Pripustio je protiv sebe odvažnost staroga neprijatelja koji je 
mahnitao protiv naravi koja mu je bila podložna i usudio se utjerivati 
dug i ondje gdje nije mogao naći ni traga grijehu. Uništen je onaj opći i 
smrtonosni »zapis« (Kol 2,14) naše prodaje. Ugovor je robovanja 
prešao na Otkupiteljevo pravo. Čavli koji su proboli Gospodnje ruke i 
noge vječnim su ranama okovali đavla. Zlostavljanje je svetih udova 
bilo ubijanje neprijateljskih sila. Krist je tako dovršio svoju pobjedu da 
su u njemu i po njemu pobijedili svi koji u nj vjeruju. 


5. — Gospodin je, uzvišen uzdignućem raspetoga tijela, ostvarivao 
izmirenje svijeta u kuli mučenja i u obitavalište raja pozvao obraćenoga 
razbojnika. Vas, židovski prvaci i učitelji zakona, nije izbola ni 
bezbožna savjest niti vas je ublažio učinak zločina. Ubodima ste čavala 
dodali strelice jezika govoreći: »Druge je spasio, a sebe ne može spasiti. 
Ako je izraelski kralj, neka siđe s križa pa ćemo mu vjerovati« (Mt 
27,42). 

Tim vašim ludim i svetogrdnim riječima odgovor pružaju sva 
počela. Istodobno protiv vas donose presudu nebo, zemlja, sunce i 
zvijezde. Strahovitim pomakom izrazuju da ste nedostojni njihova 
služenja. Svijetu pokazuju neuobičajenim uzmakom tmine vaše 
sljepoće. Ako ni nebesko ni podzemno nije u stanju da vas uvjeri i ako 
su stijene i grobovi više mogli osjetiti Kristov križ, barem s 
razumijevanjem razmotrite što se zbilo u Hramu. Zastor koji je 
zaklonom zatvarao Svetinju nad svetinjama raskinuo se od vrha do dna. 
Otvorilo se ono sveto i otajstveno skrovište kamo je po zapovijedi 
ulazio samo Veliki svećenik. Tako više nema nikakve različitosti gdje 
ne prebiva nikakva svetost. Bili ste odbačeni te morali shvatiti da ste 
izgubili svako svećeničko pravo. Istinito je što vam kaza Istina: »Da 
vjerujete Mojsiju, i meni biste vjerovali« (Iv 5,46). S pravom vas, dakle, 
osuđuje jedan i drugi Zavjet. Ostali ste bez milosti i lišeni ste Zakona. 
Protivite se novome jer niste vjerovali starome. 


Predragi! Oslobodili smo se tame neznanja i primili svjetlo vjere. U 
baštinu smo Novoga zavjeta ušli izborom posinovljenja. Uživajmo u 
svetkovini koju je izgubio tjelesni Izrael. »Žrtvovano je naše janje 

Krist« (1 Kor 5,7). Po njegovoj neizrecivoj milosti dobivamo blagoslov 
svih darova. Tako prelazimo u novost iz ostarjelosti da se uvrstimo u 
rajsko obitavalište, ali isto tako da se pripremimo za slavu nebeskoga 
kraljevstva. 


62. 
Cvjetnica, 16. III. 452. 


1. — Predragi, pred nama je svetkovina Gospodnje muke. Mi je 
želimo, ali je također poželjna i čitavome svijetu. Svetkovina ne 
dopušta da šutimo posred ushita duhovnih radosti. Teško je, doduše, 
češće, a dostojno i primjereno govoriti o istoj zbilji. Ipak biskup nije 
slobodan kod takvoga otajstva božanskoga milosrđa ušima vjernoga 
puka uskratiti propovjednu službu. Uostalom, sami je sadržaj neizreciv 
i stoga pruža priliku da se zbori. Ne može ponestati o čemu treba 
govoriti jer o dotičnome nikada ne može biti dovoljno što se kaže. 


Neka, dakle, ljudska slabost popusti Božjoj slavi i neka se kod 
tumačenja Božjih milosnih djela uvijek smatra nedoraslom. Potrudimo 
se razmišljanjem, prionimo oštroumljem ako i jesmo nedostatni 
izražajem. Dobro je što smatramo malim i ono što točno poimamo o 
Gospodnjemu veličanstvu. Prorok je kazao: »Tražite Gospodina i 
osnažite se. Uvijek tražite njegovo lice« (Ps 104,4). Nitko ne smije 
pomisliti da će naći sve što traži. Inače će prestati da se približava tko 
odustane da se primiče. 


Što pak između svih Božjih djela koja iscrpljuju napon ljudskoga 
divljenja tako sladi i nadvisuje razmatranje našega duha kao Spasitel- 
jeva muka? Svaki put kada — kako možemo — razmišljamo o 
Spasiteljevoj svemoći koja mu je s Ocem jedne i jednake biti, u Bogu 
nam postaje čudesnija poniznost božanskoga Veličanstva nego uzdi- 
zanje »slugina lika« (Fil 2,7) do najvišega. Evo što nam mnogo pomaže 
kod shvaćanja: jedno je, dakako, Stvoritelj, drugo stvorenje; jedno je 
nepovredljivo božanstvo, drugo tijelo sposobno trpjeti. Ipak se 
vlastitost obiju biti sastaje u jednoj osobi. Stoga u slabostima i moćima 
gradnja pripada istome kome i slava. 


2. — Predragi! U pravilu vjere što smo ga primili na samome 
početku Vjerovanja kao vlast apostolske uredbe ispovjedamo Isusa 
Krista svoga Gospodina. Kažemo za nj da je jedini Sin Boga Oca 
svemogućega. Rodio se po Duhu Svetome od Marije Djevice. Ne 
udaljujemo se od njegova veličanstva kada vjerujemo da je raspet, umro 
i treći dan uskrsnuo. 

Sve što je Božje i čovjekovo istodobno je izvršilo čovještvo i 
božanstvo. Dok se onaj koji ne podliježe patnji nalazi u onome koji je 
sposoban trpjeti, ne može se snaga oslabiti u slabosti niti se slabost u 
jakosti nadvisiti. S pravom je blaženi Petar pohvaljen što ispovjeda to 
jedinstvo. Kada je Gospodin pitao što učenici misle o njemu, Petar je 
hitro pretekao usta ostalih i kazao: »Ti si Krist, Sin Boga živoga« (Mt 
16,18). Petar to nije vidio jer bi mu to objavilo tijelo i krv čiji je zastor 
mogao spriječiti nutarnje oči. Sami je Očev Duh djelovao u Petrovu 
srcu kada je povjerovao. Tako je Petar, predviđen da ravna cijelom 
Crkvom, prvi naučio što će učiti. Radi postojanosti je u vjeri koju će 
naviještati čuo: »Ti si Petar i na toj ću stijeni sagraditi svoju Crkvu i 
vrata je pakla neće nadvladati« (Mt 16,18). 


Čvrstoća je kršćanske vjere utemeljena na nesavladivoj litici. Stoga 
se nije bojala vrata smrti. Ta vjera ispovijeda da je Gospodin Isus Krist 
jedan i da je pravi Bog i pravi čovjek. Također priznaje da je jedan te 
isti Djevičin Sin i Majčin Stvoritelj; da se na koncu vjekova rodio onaj 
isti koji je Stvoritelj vremena; da je isti Gospodin svih moći jedan od 
smrtničkoga roda; da je onaj koji ne pozna grijeh za grešnike žrtvovan 
»u sličnosti tijela grijeha« (Rim 8,3). 


3. — Da bi ljudski rod oslobodio okova smrtonosnoga prekršaja, | 


Krist je razjarenome đavlu sakrio moć svoga veličanstva, ali je izložio 
slabost naše poniznosti. Da je okrutni i oholi neprijatelj mogao 
upoznati nakanu Božjega milosrđa, radije bi bio nastojao blagošću 
utišati židovske duše nego ih raspaliti nepravednim mržnjama da izgubi 
sužanjstvo svih zarobljenika jer progoni slobodu onoga koji mu ništa ne 
duguje. 

Đavla je, dakle, prevarila njegova opakost. Prouzročio je muku 
Božjemu Sinu, ali se ona pretvorila u lijek svim ljudskim sinovima. 
Prolio je pravednu krv koja je kod pomirenja svijeta bila i cijena i piće. 
Gospodin je prigrlio što je odabrao po određenju vlastite volje. Pustio 
je na se bezbožne ruke koje su služile Otkupitelju dok tvore vlastiti 
zločin. Kristov je osjećaj ljubavi prema vlastitim ubojicama bio takav da 
je, moleći na križu, tražio od Oca da njima oprosti, a ne da njega osveti. 
Govorio je: »Oče, oprosti im jer ne znaju što čine« (Lk 23,34). Ta je 
molitva uistinu imala veliku moć. Njome je propovijed apostola Petra 
od ljudi što rekoše: »Njegova krv na nas i na našu djecu« (Mt 27,25) 
mnoga srca obratila na pokoru. Jednoga se dana krstilo gotovo »tri 
tisuće Židova« (Dj 2,4). Već su bili spremni da u ime onoga za koga su 
tražili da se raspne umru za mnoge. 

4. — Izdajnik Juda nije mogao postići oproštenje jer je »sin 
propasti kome đavao stajaše zdesna« (Iv 17,12) prije pao u očaj nego je 
Krist ostvario otajstvo općega otkupljenja. Gospodin je umro za sve 
grešnike. Možda je stoga i Juda mogao dobiti lijek da nije požurio 
prema konopu. U opaku se srcu čas odanu prijevarnoj krađi, čas 
obuzetu razbojničkim trgovanjem nikada nije nastanilo nikakvo 
očitovanje Spasiteljeva milosrđa. Juda nije prijateljskim ušima saslušao 
Gospodnje riječi: »Nisam došao zvati pravedne već grešne« niti: »Sin 
čovječji dođe tražiti i spasiti što je bilo izgubljeno« (Mt 9,13; Lk 19,10). 
Juda nije razumio Kristovu blagost. Isus nije samo vidao tjelesne bolesti 
nego je također liječio rane slabih duša. Kazao je ozdravljenome koji je 
bio uzet: »Budi, sine, postojan! Oprošteni su ti tvoji grijesi« (Mt 9,2). I 
privedenoj je preljubnici rekao: »Ni ja te neću osuditi. Idi i nemoj više 
griješiti« (Iv 8,11). Isus je svim svojim djelima pokazao da je u prvome 
njegovu dolasku došao Spasitelj svijeta, a ne sudac. Bezbožni je izdajica 
bio tuđ tome shvaćanju. Protiv sebe se digao gnjevom onoga koji 
propada, a ne sudom pokornika. Prodao je »ubojicama začetnika 
života« (Dj 3,15). Umirući je sagriješio povećanjem svoje osude. 


5. — Što su, dakle, krivi svjedoci, okrutni prvaci i bezbožni 
svećenici posredstvom strašljivoga upravitelja i uslugom neuke čete 
učinili protiv Gospodina Isusa Krista, kroz sva će se stoljeća prezirati i 
prihvaćati. Kao što je Gospodnji križ u židovskome duhu bio okrutan, 
tako je čudesan u snazi Raspetoga. Narod je bjesnio protiv jednoga, a 
Krist se svima smilovao. Krist s voljom prihvaća šta mu nanosi 
okrutnost. Dopuštanje koje pruža zločinu ostvaruje djelo njegovoga 
vječnoga htijenja. 


Evanđeosko pripovijedanje najpotpunije donosi čitavi tijek doga- 
đaja. Vjernik ga kroz slušanje mora na taj način prigrliti da se očuva 
osvjedočenje kako se zbilo što se dogodilo u doba Gospodnje muke. 
Shvatimo da se u Kristu dovršilo oproštenje grijeha i da se predložio 
primjer pravednosti. Međutim, da bismo uz Božju pomoć to pomnije 
razjasnili taj dio propovijedi ostavljamo za srijedu. Nadamo se da će biti 
nazočna Božja milost koja će po vašim molitvama omogućiti da 
obećano ispunimo. 


Po Gospodinu našem Isusu Kristu koji s Ocem i Duhom Svetim 
živi i kraljuje u vijeke vjekova. Amen. 

63. 
Velika srijeda, 19. III. 452. 


1. — Predragi! Obećali smo da ćemo i danas govoriti o Gospodnjoj 
muci čijoj se slavi najviše divimo u otajstvu poniznosti. Ta nas je muka 
sve i otkupila i poučila da pravednost preuzmemo odonud gdje je data 
cijena. Svemoć je Božjega Sina zbog iste biti jednaka Očevoj. Od 
đavlove je vlasti mogla osloboditi ljudski rod samom zapovijeđu svoje 
volje. Ipak je božanskim djelima nadasve odgovaralo da suprotnost 
neprijateljske opakosti ono svlada što je bilo pobijeđeno i da se 
prirođena sloboda obnovi po onome istome predmetu po kojem se 
uvuklo opće sužanjstvo. 


Evanđelist je rekao: »Riječ je postala tijelo i stanovala među 
nama« (Iv 1,14). Apostol pak reče: »Bog je u Kristu sa sobom pomirio 
svijet« (2 Kor 5,19). Navedeno pokazuje da je Jedinorođenac najvišega 
Oca uspostavio takvo zajedništvo s ljudskom poniznošću da je — uzevši 
bit našega tijela i duše — ostao jedan te isti Božji Sin. Naše je uvećao, a 
ne svoje jer je trebalo uzdignuti slabost, a ne moć. Kada se stvorenje 
sjedinilo sa svojim Stvoriteljem, ništa božanskoga nije nedostajalo 
uzetome niti ljudskoga onome koji je uzeo. 


2. — U minulim su vjekovima stanoviti zastori prekrivali 
spomenuti naum Božje pravednosti i milosrđa, Ipak nije tako bio sakrit 
da je bio nedostupan spoznaji svetih ljudi koji su hvalevrijedno živjeli 
od početka do Gospodnjega dolaska. Spasenje je bilo obećano po 
proročkim riječima i znakovitim događajima. Nisu ga samo postizali 
koji su ga naviještali već i oni koji su vjerovali propovjednicima. Jedna 
te ista vjera opravdava svete svih vremena. Pripada istoj vjerničkoj nadi 
sve što je — kako ispovijedamo — učinio »posrednik Boga i ljudi Isus 
Krist« (1 Tim 2,5) ili imao učiniti. Naši su se oci tome klanjali. Čak »ne 
postoji nikakva razlika između Židova i pogana« (Rim 10,12). Apostol 
kaže: »Obrezanost nije ništa kao što nije ništa ni kožica već vršenje 
Božjih zapovijedi« (1 Kor 7,19). Ako se vrše uz cjelovitu vjeru, tvore 
prave »Abrahamove sinove« (Gal 3,7), t.j. potpune kršćane. Isti 
Apostol kaza:»Svi koji ste se krstili u Kristu Isusu, obukli ste Krista. Ne 
postoji ni Židov ni Grk; ne postoji ni rob ni slobodnjak; ne postoji ni 
muško ni žensko. Svi ste jedno u Kristu. Dakle, ako ste Kristovi, 
Abrahamovo ste sjeme i baštinici po obećanju« (Gal 3,27—29). 

3. — Predragi! Nema dvojbe da je Božji Sin ljudsku narav uzeo u 
takvo sjedinjenje da je Krist jedan te isti i u onome čovjeku koji je 
»prvorođenac čitava stvorenja« (Kol 1,15), ali i u svim svojim svetima. 
Kao što se ne može glava dijeliti od udova, tako ni udovi od glave. Ne 
pripada ovome već vječnome životu da »Bog bude sve u svima« (1 Kor 
15,28). Ipak je Krist i sada neodvojivi stanovnik svoga hrama koji je 
Crkva. Sam je to obećao rekavši: »Ja sam, evo, s vama kroz sve dane do 
svršetka svijeta«(Mt 28,20). Apostol u skladu s time izjavljuje:»On je 
Glava tijela, Crkve. On je počelo, prvorođenac od mrtvih da bude u 
svima onaj koji drži prvenstvo jer se svidjelo da u njemu prebiva sva 
punina i da se po njemu sve izmiri u njemu« (Kol 1,18—-20). 


4. — Što naša srca uče ta i mnoga druga svjedočanstva? Uče da se 
posve »obnovimo« (Kol 3,10) na »sliku« (Post 1,27) onoga koji je 
»ostao u Božjemu liku« (Fil 2,6), ali se udostojao postati »lik tijela 
grijeha« (Rim 8,3). Krist je uzeo sve naše slaboće koje potječu od 
grijeha, ali je »bez dijela u grijehu« (Heb 4,15). Isus je osjećao glad i 
žeđ, san i umor, tugu i plač. Trpio je najžešće boli sve do krajnje, a to je 
smrt. Nitko se ne bi mogao osloboditi smrtnih spona da nije onaj u 
kome je jedinome narav svih bila nevina pripustio da ga pogube 
bezbožničke ruke. Stoga je naš Spasitelj, Božji Sin, svim svojim 
vjernicima pružio i otajstvo i primjer da jedno postignu novoporodom, 
a drugo slijede nasljedovanjem. To uči blaženi Petar apostol govoreći: 
»Krist je za vas trpio. Ostavio vam je primjer da slijedite njegove stope. 
On nije počinio grijeh niti se prijevara našla u njegovim ustima. Dok su 
ga psovali, nije ružio. Kada je trpio, nije prijetio. Predao se onome koji 
nepravedno sudi. Sam je naše grijehe ponio u svome tijelu na drvo da 
umremo u odnosu na grijeh te živimo za pravednost« (1 Pt 2,21-24). 


5. — Predragi! Nema nijednoga vjernika kome se uskraćuju 
milosni darovi. Jednako svakoga obvezuje kršćanski zapt. Krutost je 
znakovitoga Zakona udaljena, ali je porasla korist dragovoljnoga 
opsluživanja. Kazao je evanđelist Ivan: »Zakon je bio dat po Mojsiju. 
milost pak i istina nastaše po Isusu Kristu« (Iv 1,17). Sve što je 
prethodilo u Zakonu kao tjelesno obrezanje, raznovrsne žrtve ili 
subotnje opsluživanje svjedočilo je za Krista i nagoviještalo milost. 
Krist je »svršetak Zakona« (Rim 10,4), ali ne što bi opustošio njegova 
značenja već ispunio. Isti je izvor staroga i novoga. Ipak je Krist 
promijenio otajstva znakovitih obećanja. Ispunio je obećano i okončao 

navješteno. Najavljeni je došao. S obzirom na ćudoredne propise nisu 
odbačene nikakve uredbe ranijega Zavjeta već su mnoge osnažene 
evanđeoskim učenjem. Tako one što pružaju spasenje bivaju snažnije i 
jasnije nego one koje su obećavale Spasitelja. 


6. — Prema tome, sve što je Božji Sin »učinio i učio« (Dj 1,1) glede 
izmirenja svijeta ne saznajemo jedino kroz pripovijedanje minuloga već 
također osjećamo u snazi sadašnjih čina. Krist se rodio od Duha 
Svetoga iz Djevice Majke. Svoju neokaljanu Crkvu oplođuje istim 
nadahnućem. Tako krsnim rođenjem rađa nepobrojivo mnoštvo Božjih 
sinova o kojima se kaže: »Nisu rođeni iz krvi niti iz muževe volje niti iz 
putene volje već su rođeni iz Boga« (Iv 1,13). 


U Kristu se posinovljenjem čitavoga svijeta blagosiva »Abraha- 
movo sjeme« (Post 22,18). Patrijarh postaje otac naroda kada se sinovi 
obećanja rađaju iz vjere, a ne od tijela. Krist ne isključuje nijedan narod 
već »od svakoga puka koji je pod nebom« (Dj 2,5) stvara jedno stado 
svetih ovaca. Svaki dan ispunja što je obećao kada reče: »Imam i druge 
ovce koje nisu iz ovoga ovčinjaka. Treba mi i njih dovesti. I čut će moj 
glas i bit će jedno stado i jedan pastir« (Iv 10,16). 


Krist je prvenstveno rekao Petru: »Pasi moje ovce« (Iv 10,21). 
Ipak jedan te isti Gospodin istom skrbi ravna svim pastirima. One koji 
pristupaju »stijeni« (1 Kor 10,4) hrani obilnom i navodnjenom hranom. 
Pretilina ljubavi snaži bezbrojne ovce. Stoga kao što se dobri Pastir 
udostojao »položiti svoju dušu za svoje ovce« (Iv 10,15), tako ni ovce ne 
oklijevaju umrijeti za Pastirovo ime. S Kristom zajedno trpi slavna 
mučenička jakost, ali isto tako u samome preporodu vjera svih 
preporođenih. Dok se vjernik odriče đavla i iskazuje vjeru u Boga; dok 
od starosti prelazi u novost; dok se odlaže slika »zemaljskoga čovjeka« i 
stječe oblik »nebeskoga« (1 Kor 15,49), na snagu stupa 
stanovita vrst »smrti« i određena »sličnost uskrsnuća« (Rim 6,5). Tako 
onaj kojega Krist prima i koji prima Krista, nije isto nakon kupelji što je 
bio prije krštenja. Tijelo preporođenoga postaje Kristovo tijelo. 


7. — Predragi! »Ta izmjena dolazi od desnice Svevišnjega koji 
izvodi sve u svima« (1 Kor 12,6). Tako po pečatu dobra ponašanja u 
pojedinim vjernicima spoznajmo samoga učinitelja dobrih djela te se 
zahvalimo Božjemu milosrđu. Bog do te mjere resi nebrojenim 

darovima cijelo tijelo Crkve da se svuda po mnogim znacima jednoga 
svjetla pokazuje isti sjaj. Zaslužba bilo kojega kršćanina može biti 
jedino Kristova slava, 


Riječ je o pravome Svjetlu koje opravdava i prosvjetljuje »svakoga 
čovjeka« (Iv 1,9). Ono »izuzima iz vlasti tame i prenosi u kraljevstvo 
Sina« (Kol 1,13) Božjega. To Svjetlo uzdiže dušine želje po »novosti 
života« (Rim 6,4) i gasi putene požude. Time se kako treba slavi 
Gospodnji vazam »u beskvasju iskrenosti i istine« (1 Kor 5,8). 
Odbacivši »kvas drevne zloće« (1 Kor 5,8), »novo se stvorenje« (Gal 
6,15) napaja i hrani samim Gospodinom. 


Pričešćivanje Kristovim tijelom i krvlju čini da se preobrazimo u 
ono što blagujemo te da duhom i tijelom posve nosimo onoga u kome 
smo zajedno umrli, bili ukopani i uskrsnuli. Apostol je rekao:»Vi ste 
mrtvi i vaš je život sakriven s Kristom u Bogu. Kada se pojavi Krist, vaš 
život, tada ćete se i vi u slavi pojaviti s njime« (Kol 3,3) koji s Ocem i s 
Duhom Svetim živi i vlada u vijeke vjekova. Amen. 


64. 
Cvjetnica, 5. IV. 453. 


1. — Predragi! Sva vremena vježbaju kršćanske duše otajstvom 
Gospodnje muke i uskrsnuća. Nema nijednoga našeg bogoslužnoga 
čina u kojemu se ne slavi pomirenje svijeta kao i uzimanje naše naravi u 
Krista. Ipak treba da se sada čitava Crkva pouči većim razumijevanjem 
i zapali žarčim ufanjem. Povratak svetih dana i stranice evanđeoske 
istine tako izražavaju samo dostojanstvo zbilja da nismo toliko dužni 
spominjati minuli Gospodnji vazam koliko nazočni častiti. Neka dakle, 
žar naše vejre ne bude stran ničemu što se odnosi na križ Isusa Krista. I 
ne. primajmo dokonim slušanjem ništa od onoga što obnavlja 
evanđeosko pripovijedanje. 


Nije nedostajalo i još uvijek postoje koji napadaju istinu Gospodn- 
jega utjelovljenja. Dotični tvrde da se niže nabrojeno zbilo u vanjštini 
naše slike, ali ne i u naravi našega tijela: da je u krilu Djevice Majke 
»Riječ postala tijelo« (Iv 1,14); da je rođeno dijete tjelesnim rastom 
došlo do dobi potpune muževnosti; da je Isus raspet, umro, ukopan i 

treći dan uskrsnuo. Mi pak nipošto ne odstupamo od evanđeoskih i 
apostolskih svjedočanstava. Krijepi nas poimanje onih čija nas 
najsigurnija iskustva poučiše da pobožno i postojano smijemo kazati 
kako u njima i mi bijasmo poučeni te smo vidjeli što su oni vidjeli i 
naučili što su oni naučili i dotaknuli što su oni »doticali« (1 Iv 1,1). Kod 
Gospodnje se muke ne zbunjujemo jer se ne varamo glede njegova 
rođenja. 


2. — Predragi! Ovo znamo i svim srcem ispovijedamo: jedno je 
božanstvo Oca i Sina i Duha Svetoga; istobitna se bitnost vječnoga 
Trojstva u ničemu ne dijeli niti je u ičemu različita. Zajedno je 
vanvremenska, zajedno nepromjenljiva i zajedno ne prestaje biti što je. 
U tome su trojstvenome jedinstvu djela i sudovi u svemu zajednički. 
Obnovu je ljudskoga roda kao vlastito preuzela Sinova osoba. Sin je taj 
»po kojemu je sve postalo i bez kojega nije ništa postalo« (Iv 1,3). Sin je 
dahom razumnoga života oživio čovjeka oblikovana »od praha 
zemaljskoga« (Post 2,7). Sin je našu narav, izbačenu iz utvrde vječnosti, 
vratio dostojanstvu izgubljenoga dostojanstva. Kao što je bio čovjekov 
Stvoritelj, također je njegov obnovitelj. 


Krist je tako svoju nakanu proveo u djelo da se kod uništenja 
đavlova vladanja više služio zakonom pravednosti nego snagom sile. 
Svekoliko je potomstvo prvoga čovjeka srušeno jer je zajedno ranjeno 
jednom te istom ranom. Nikakve svetačke zasluge nisu mogle ukinuti 
stanje nanesene smrtnosti. Stoga je s neba došao jedinstveni liječnik. 
Često su ga nagoviještala mnoga znamenja i obećalo dugo proročko 
obećanje. Krist je ostao u »Božjemu liku« (Fil 2,6) i od vlastite slave 
nije ništa izgubio. Ipak se rodio u naravi našega tijela i duše, ali bez 
doticaja drevnoga prijestupa. Samo se Sin blažene Djevice rodio bez 
grijeha. Nije bio tuđ ljudskome rodu već daleko od grijeha. U Kristu je 
savršena nevinost i prava narav čovjeka koji je »stvoren na Božju sliku i 
priliku« (Post 1,26). Đavao iz Adamova potomstva jedino u Kristu nije 
ništa posjedovao što bi nazvao svojim. I dok đavao kipti protiv Krista 
koga nije držao pod zakonom grijeha, izgubio je pravo na bezbožno 
gospodarenje. 


3. — Prolijevanje je pravedne krvi za nepravedne bilo tako moćno 
u odnosu na povlasticu i tako bogato kao cijena da nikoga ne bi 
zadržale tiraninove verige kada bi svi zasužnjeni povjerovali u svoga 

Otkupitelja. Apostol kaže: »Gdje obilovaše grijeh, milost je bila još 
obilnija« (Rim 5,20). Kada su oni koji su rođeni pod prethodnom 
osudom grijeha primili »moć« (Iv 1,12) da se preporode za pravednost, 
dar je slobode postao jači od ropskoga duga. 


Koje, dakle, ufanje u pomoć od toga otajstva čuvaju za se oni koji 
u tijelu našega Spasitelja niječu istinitu ljudsku bit? Neka kažu koja 
ih je žrtva izmirila i koja krv otkupila?! Tko je onaj koji je »sama sebe 
prikazao kao prinos i žrtvu Bogu na ugodan miris« (Ef 5,2)?! Koja je 
žrtva ikada bila svetija od žrtve koju je pravi Svećenik žrtvovanjem 
svoga tijela položio na oltar križa? Smrt je mnogih svetih bila »drago- 
cijena u Gospodnjim očima« (Ps 115,15). Ipak ubojstvo nijednoga 
nevinoga nije bilo zadovoljština za svijet. Pravedni su primali vijence, 
ali ih nisu davali. Vjernička je snaga rodila primjere strpljivosti, ali ne 
i darove pravednosti. U pojedincima su smrti bile pojedinačne. Nitko 
svojom smrću nije platio dug za nikoga drugoga. Među ljudskim 
sinovima postojao je samo jedan Gospodin naš Isus. U njemu su svi 
raspeti, svi umrli, svi ukopani i svi su čak uskrsnuli. Sam je o svima 
kazao: »Kada budem uzvišen, sve ću sebi privući« (Iv 12,32). 


Prava vjera »opravdava« (Rim 1,17) bezbožne i stvara pravedne. 
Približena dioniku svoje biti, u onome »stječe spasenje« (1 Sol 5,9) u 
kome se nađe nevina. Postoji »jedan posrednik između Boga i ljudi, 
čovjek Krist Isus« (1 Tim 2,5). Zato se do mira s božanstvom dolazi po 
zajedništvu u njegovu rodu. Covjek je slobodan da se »hvali« (Fil 3,3) 
moću onoga koji se u slabosti naše puti borio protiv ohologa 
neprijatelja. Krist je svoju pobjedu poklonio onima u čijem je tijelu 
pobjedio. : 


4. — U jednome, dakle, Gospodinu Isusu Kristu, pravome 
Božjemu i čovječjem Sinu, priznajemo božansku narav iz Oca i ljudsku 
bit od Majke. Ali jedna je osoba Božje Riječi i tijela. Jedna i druga bit 
posjeduje zajednička djelovanja. Ipak se mora razumjeti kakvoće samih 
čina. Promatranjem iskrene vjere moramo razlučiti čemu se uzdiže 
poniznost slabosti i do kuda se spušta visina snage te što tijelo ne čini 
bez Riječi ili što Riječ ne ostvaruje bez tijela. 


Djevica ne bi bez moći Riječi ni začela ni rodila, ali ni djetinjstvo 
ne bi bez tijela ležalo umotano u pelene. Mudraci se ne bi bez snage 
Riječi poklonili dječaku koga je očitovala nova zvijezda, ali bez 
pravoga tijela ne bi bilo naređeno da se u Egipat odnese dječak kojega 
je Herod želio ubiti. Bez moći Riječi ne bi Očev glas, poslan s neba, 
rekao: »Ovo je moj ljubljeni Sin u kome sam se nasladio« (Mt 3,17). 

Bez istinitoga tijela Ivan ne bi izjavio: »Evo Božjega Jaganjca; evo tko 
uzima grijehe svijeta« (Iv 1,29). Bez snage Riječi ne bi ozdravljali 
bolesni ni oživjeli mrtvi, a bez istinitoga tijela ne bi bilo nužno jelo 
ogladnjelome ni san umornome. Gospodin se, napokon, bez snage 
Riječi ne bi proglasio »jednak Ocu« (Iv 10,30), ali bez pravoga tijela ne 
bi isti kazao da je »Otac od njega veći« (Iv 14,28). Katolička vjera 
prihvaća oboje i oboje brani, t.j. ono što je vlastito božanskoj biti i 
ljudskoj. Ona vjeruje da je jedini Božji Sin i čovjek i Riječ. 


Predragi! Iz čitavoga svetopisamskoga tijela mogli bismo mnogo 
toga uzeti što tumači vjeru koju propovijedamo. Božanske riječi ništa 
tako često ne ističu kao to da je Božji Sin po božanstvu vječan od Oca i 
po tijelu — on isti — vremenit od Majke. Ali da se ne premori slušanje 
vaše ljubavi, označavamo kraj današnjemu govoru. U srijedu ćemo 
kazati što se mora dodati. Na pomoći će biti Gospodin naš Isus Krist 
koji s Ocem i s Duhom Svetim živi i kraljuje u vijeke vjekova. Amen. 


65. 
Velika srijeda, 8. IV. 453. 


1. — Predragi! Obećah propovijed o slavnoj muci našega 
Gospodina Isusa Krista. Mislim da je prema vašem očekivanju moram 
tako održati da služenje govorom posluži vazmenoj svetkovini, ali 
također da se ispriječi pothvatima bezbožne zablude. Ima ljudi koji 
niječu da je Božji Sin prihvatio pravu narav našega tijela. Takvi su 
»neprijatelji« (Fil 3,18) kršćanske vjere. Odveć besramno napadaju 
evanđeoski izvještaj. Po tima je Kristov križ bio prijevarno pretvaranje 
ili mučenje božanstva. To se pak mora posve udaljiti od pobožnih 
srdaca. Katolička neoskvrnjenost ne smije sadržavati ni »ljagu« nevjere 
ni »boru« (Ef 5,27) laži. Katolička vjera o jednome te istome Kristu drži 
da je Bog i čovjek. Tvrdi da Krist nije ni lažni čovjek, ali ni da Bog nije 
mogao trpjeti. 


Od samoga početka kada je u Djevičinu krilu »Riječ postala tijelo« 
(Iv 1,14), između ljudske i božanske biti nije nikada postojala nikakva 
dioba. Kroz sve su tjelesne razvitke čini cijeloga razdoblja pripadali 
jednoj te istoj osobi. Ipak ono što je postalo neodvojivo ne miješamo 
nikakvim miješanjem. Po kakvoći djela ustanovljujemo što kojoj naravi 
pripada. Niti božansko unaprijed odlučuje o ljudskome ni ljudsko o 
božanskome. Jedno se i drugo tako sastaje u istome da se ni jednome 
ni drugome ne dokida vlastitost, ali se ni osoba ne udvostručuje. 

2. — Prešavši, dakle, što je prethodilo Gospodnjoj muci, 
razglobimo što kao opomenu sadrži vazmena tajna. Židovski je gnjev 
plamtio za ostvarenjem svoga zločina, a »Bog je u Kristu sa sobom 
izmirio svijet« (2 Kor 5,19). Ipak se bez Isusova dopuštenja nije moglo 
nanijeti nikakvo nasilje »hramu« (Iv 2,21) njegova tijela. Strašna je 
vojnička četa i mnoštvo koje s »mačevima i toljagama« (Iv 18,3) poslaše 
prvaci i farizeji jednoglasno udarilo na Gospodina. Kada je gomila 
izjavila da traži Isusa Nazarećanina i kada je on odgovorio »ja sam« (Iv 
18,6), nitko od napadača nije ostao na nogama. Svima su odjednom 
udovi otkazali službu. Stropoštali su se, popadali i srušili. 


Bio je to, dašto, znamen božanske moći koja je bezbožnički nasrtaj 
samom jakošću riječi osujetila, a ne suprotnim oružjem niti pomoću 
kakva snažnoga stvorenja. Spasenju je ljudskoga roda odgovarao način 
drukčijega djela. Kristova krv nije mogla postati cijena za vjernike ako 
Otkupitelj ne dopusti da ga uhvate. Zato je na se pripustio bezbožne 
ruke. Sila je božanstva sadržana da se dođe do slave muke. Sjajnost bi 
muke bila uzaludna i oblik podnošenja ne bi bio nikome od koristi da se 
pravo božanstvo nije zaodjenulo pravim osjećajima ljudskoga tijela. 
Međutim, jedan je te isti Sin Božiji i ljudski zbog jednoga razloga bio 
nedoticljiv, a radi drugoga podložan muci i tako po svojoj besmrtnosti 
obnovio našu smrtnost. Nije bio bez tuge ni bez straha da nas osnaži 
otajstvom prihvaćanja, ali i primjerom snage da možemo otkloniti 
takve uznemirenosti. Kristovo bi se poticanje na strpljivost činilo 
nepravednim da nije imao nikakva dijela u našoj slabosti. 


3, — Prorok Izaija najavljuje prave Gospodnje patnje. Gospodn- 
jim glasom govori: »Svoja leđa prepustih bičevima, svoje obraze 
dlanovima. Svoje lice nisam sklonio od slijevanja pljuvačke« (Iz 50,6). 
Ali što je pretrpjelo tijelo Riječi, nije bilo muka Riječi nego tijela. Ipak 
su nepravde i patnje nanesene tijelu Riječi dopirale do onoga koji ne 
može trpjeti. Zato s pravom velimo da se naneseno onome nanijelo 
čijemu se tijelu - dopuštenjem — nanijelo. Apostol kaže: »Da su shvatili, 
ne bi nikada raspeli Gospodina veličanstva« (1 Kor 2,8). 

Židovi, zaslijepljeni svojom opakošću, nisu znali koji su zločin 
počinili. Stoga je milosrdni Isus svojom smrću htio spasiti i svoje 
ubojice. S vrha je križa molio za neznanje pomahnitalih. Govorio je: 
»Oče, oprosti im jer ne znaju što čine« (Lk 23,34). Nisu razumjeli niti 
shvaćanjem srca niti sluhom uha ni pogledom očiju na koga su nasrnuli 
krivim svjedočanstvima. U ljudskome tijelu nisu spoznali božansku bit. 
Vidjeli su ponizna, ali se nisu poklonili Spasitelju svemira niti su 

razumjeli moć onoga koji će suditi. Prezreli su blagost suđenoga. Tako 
je isto bezboštvo sjedinilo progonitelje pravoga Boga i nijekatelje 
pravoga čovjeka. Židovi u Kristu vide samo »lik sluge« (Fil 2,7), a 
krivovjernici tvrde da je lažan. 


4. — Neka, dakle, ti tobožnji kršćani koji zbore o prividu kažu koja 
je Spasiteljeva bit pribijena na drvo, ležala u grobu i koje je tijelo treći 
dan kada se s groba maknuo kamen uskrsnulo. Neka kažu kakvo je 
tijelo, ušavši k učenicima kroz zatvorena vrata, Isus stavio pred 
učenički pogled te da otkloni nevjeru motrilaca tražio da promotre 
očima i dotaknu prstima još uvijek otvorene zareze čavala kao i svježu 
ranu probodenoga rebra? Ako krivovjerna okorjelost sred tolikoga 
svjetla istine ne napusti svoju tamu, neka krivovjernici pokažu otkuda 
sebi obećavaju nadu u vječni život i na temelju čega vjeruju da će biti 
dionici Kristova uskrsnuća. Ne mogu s Apostolom kazati: »Krist je 
uskrsnuo od mrtvih, prvina usnulih« (1 Kor 15,20). Nema, naime, 
ljudskih prvina ako nisu od ljudske naravi. Krist je uskrsnuo prvi među 
ljudima. Dio što prethodi pripada svojoj punini. Pobožno vjerujemo da 
će se i na udovima obistiniti što je počelo s Glavom. »Kao što svi umiru 
u Adamu, tako će i u Kristu svi oživjeti« (1 Kor 15,20). 


5. — Predragi! Prigrlivši jedini zalog kršćanske nade ne otkidajmo 
se od ustroja Kristova tijela. Apostol kaže: »U njemu tjelesno prebiva 
punina božanstva. I u njemu ste ispunjeni« (Kol 2,9-10). Božja je bit 
netjelesna. Kako tjelesno prebiva u Kristu osim da je tijelo našega roda 
postalo tijelo božanstva? U »njemu smo ispunjeni« (Kol 2,9) Bogom jer 
smo u njemu raspeti, ukopani pa i uskrsnuli. Stoga možemo kazati s 
Apostolom: »Naše je drugovanje u nebesima otkuda očekujemo i 
Spasitelja Gospodina Isusa Krista koji će preobraziti tijelo naše 
poniznosti da postane suobličeno tijelu slave onoga« (Fil 3,20-21) koji 
živi i vlada s Ocem i s Duhom Svetim u vijeke vjekova. Amen. 


66. 
Veliki petak, 10. IV. 453. 


1. — Predragi! Evanđeosko je čitanje otkrilo najsvetiju povijest 
am muke. Tako je poznata cijeloj Crkvi iz čestoga zajedničkoga 
lušanja da se svatko među vama sjeća tijeka događaja kao da su se zbili 
pred vašim očima. Smatramo da nisu malo dobili oni koji ne sumnjaju u 
ono što su čuli. Makar još nisu sposobni razgovjetno razumjeti 
svetopisamske tajne, ipak najčvršće vjeruju da nema ništa lažna u 
božanskim Pismima. Punina se obećanja obećaje iskrenoj vjeri. Neka se 

stoga čilost prosvijetljenih pameti uspravi i zasluži pouku Duha 
Svetoga. Neka se duša ne zadovolji time što pozna redoslijed zbivanja. 
Neka uvidi sami razlog za nju utrošene ljubavi. Ljudska će narav više 
ljubiti svoga Stvoritelja kada zna koliko je on nju ljubio. Bog za 
smilovanje prema nama nije imao drugi razlog nego svoju dobrotu. 
Drugo je ljudsko rađanje čudesnije od prvoga stvaranja. Više je da je 
Bog u »posljednjim vremenima« (1 Pt 1,20) obnovio što je bilo 
izgubljeno nego što je od početka načinio čega nije bilo. 

Slobodu smo naravne nevinosti izgubili praroditeljskim prijestu- 
pom. Po sebi je nisu mogle steći zasluge prethodnih svetih ljudi. Osuda 
je, izrečena nad prekršiteljima, podložila sav rod sasužnjenoga 
potomstva. Nitko nije bio izuzet od osude jer nitko nije bio slobodan od 
grijeha. Međutim, Spasiteljevo je otkupljenje »uništilo đavlovo djelo« 
(1 Iv 3,8). Raskinulo je okove grijeha. Spasitelj je tako rasporedio 
»otajstvo svoje velike ljubavi« (1 Tim 3,16) da će do konca svijeta teći 
unaprijed određena punina pokoljenja. Ipak će početna obnova po 
opravdanju nerazlučive vjere pripadati svim minulim vjekovima. 
Utjelovljenje Riječi, Kristovo ubojstvo i uskrsnuće postadoše spas za 
sve vjernike. Krv jednoga Pravednika udjelila je ocima koji su vjrovali 
da će se proliti što je nama dala koji vjerujemo da je prolivena za 
izmirenje svijeta. 

2. — Predragi! U kršćanskoj vjeri nije ništa suprotno drevnim 
znakovima. Prethodni su pravednici spasenje čekali samo u Gospodinu 
Isusu Kristu. Spasenjske su se rasporedbe mijenjale u skladu s 
božanskom voljom. Ali su u pravcu istoga svjetlucala zakonska 
svjedočanstva, proročka proricanja i žrtveni prinosi. Tako je dolikovalo 
poučiti one narode da kroz sjenu prigrle što ne bi shvatili da je bilo 
očitovano. Uz to, i evanđelje stječe veću vlast kada su mu služile 
starozavjetne stranice s tolikim znacima i brojnim otajstvima. Gospodin 
kaza da »nije došao dokinuti Zakon već ga ispuniti« (Mt 5,17). 


Neka Židov ne smatra da mu koristi što se tvarno zaustavlja na 
površini slova, Zidov je osvjedočen da je u suprotnosti s onim Pismima 
koja kod nas stječu svoje pravo dostojanstvo. Mi se: poučavamo 
prorečenim i obogaćujemo ispunjenim. Gospodin je kazao: »Kada 
budem uzvišen, sve ću sebi privući« (Iv 12,32). Stoga nije ostalo ništa 
od zakonskih uredaba niti od proročkih slika što u cjelini ne bi prišlo 
Kristovim otajstvima. Kod nas je značenje obrezanja, posvećenje ulja 
pomazanja, svećeničko posvećenje, čistoća žrtve, istina krštenja, čast 
hrama. S pravom su umuknuli glasnici kada se navješteno ispunilo. 
Poštivanje se obećanja ne gubi jer se očitovala punina milosti. 

Apostol kaže: »U Izraelu je nastala djelomična zaslijepljenost. 
Sinovi puti nisu sinovi obećanja« (Rim 11,25; 9,8). Neizrecivo je Božje 
milosrđe sebi sazdalo izraelski narod od svih naroda. Uništilo je silu 
poganskih srdaca. Iz kamenja je podiglo prave »Abrahamove sinove« 
(Mt 3,9). »Svi su bili zatvoreni pod grijeh« (Rim 11,32) da se Duhom 
preporode koji se rađaju puteno. Nema razlike što se tko rađa od 
različita oca. Istovjetna ispovijed jedne te iste vjere i krsno vrelo 
stvaraju nevine. Izbor posinjenja potvrđuje »baštinike« (Rim 8,17). 


3. — Što je drugo polučio i što drugo čini Kristov križ osim što je 
uništio »neprijatelje« (Ef 2,16), svijet izmirio s Bogom i sve pozvao na 
pravi mir po žrtvi nevinoga Jaganjca? Ali s Bogom se ne slaže tko 
različito misli od vjeroispovijedi koju je izrekao prigodom svoga 
novoporoda. Takav se ne sjeća božanskoga ugovora. Pokazuje da 
prijanja uz ono čega se odrekao kada se zatiče kako se udaljuje od 
onoga u što je povjerovao. Takav uzalud sebi prisvaja kršćansko ime. 
Neka uopće ne smatra da slavi Gospodnji vazam tko ne vjeruje da je 
Isus Krist uskrsnuo u onome tijelu u kojemu se rodio, trpio, umro i bio 
pokopan ili ako ne ispovijeda da su u Kristu uskrsnule »prvine« (1 Kor 
15,20.23) naše naravi. 


Neka pravi štovatelj Gospodnje muke tako promatra očima srca 
raspetoga Isusa da njegovo tijelo prepozna kao svoje. Zemaljska bit 
neka se potrese u patnji svoga Otkupitelja. Neka se raspucaju stijene 
nevjernih duša. Oni koje su pritiskali grobovi smrtnosti, neka iziđu 
pošto se potrese gomila zapreka. Neka se sada pojave »u svetome 
gradu« (Mt 27,53), a to je Crkva. Oni su znaci budućega uskrsnuća. 
Neka bude u srcima što se mora obaviti u tjelesima. 


Pobjeda križa nije zanijekana nijednoj bolesti i ne postoji nitko 
kome neće pomoći Kristova molitva. Ako je koristila mnogima koji 
su bjesnili protiv njega, koliko će više pomoći one koji se Kristu 
obraćaju! Neznanje je uklonjeno, poteškoća ublažena i sveta je Kristo- 
va krv ugasila ognjeni mač kojim je bio zatvoren »predio života« (Post 
3,24). Drevna je tama ustuknula pred »istinitim Svjetlom« (Iv 1,9). 
Kršćanski se puk poziva u rajska bogatstva. Svima je preporođenima 
otvoren povratak u izgubljenu domovinu ako nitko sebi ne zatvori put 
koji se mogao otvoriti razbojnikovoj vjeri. 


4. — Predragi! Slaveći neiskazivo otajstvo vazmene svečanosti, 
poukom Božjega Duha naučimo na čije smo dioništvo u slavi pozvani i 
kojoj smo se nadi zaputili. Neka nas poslovi ovoga života ne zauzimaju 
ni tjeskobno ni oholo. Inače nećemo nastojati da se svim zanosom srca 

upriličimo svome Otkupitelju po njegovim primjerima. Otkupitelj nije 
ništa učinio ili podnio za naše spasenje da ne bi snaga koja se nalazila u 
Glavi bila i u tijelu. Kao prvo pogledajmo ono uzimanje naše biti u 
božanstvo kojim je »Riječ postala tijelo i boravila među nama« (Iv 
1,14). Kojega čovjeka osim nevjernoga ostavlja izvan svoga udjela? Tko 
s Kristom nema zajedničku narav, ako prihvaća onoga koji je uzeo tu 
narav te se »preporađa« (Iv 3,5) onim Duhom kojim se Krist rodio? 
Tko, nadalje, u Kristu ne raspoznaje svoja životna razdoblja? Tko ne 
vidi da je na »slugin lik« (Fil 2,7) spadalo uzimanje jela, odmaranje 
snom, brižljivost zbog tuge i samilosne suze? Služinsko se stanje moralo 
izliječiti od drevnih rana i očistiti od grešne nečistoće. Stoga je Božji 
Jedinorođenac tako postao Sin čovječji da nije bio bez pravoga 
čovještva, ali niti bez punine božanstva. ' 

Prema tome, kao što je naše što je majčinsko djevičanstvo rodilo 
sjedinjeno s božanstvom, tako je naše što je židovsko bezboštvo 
prikovalo na križ. Naše je što je ležalo mrtvo i treći dan uskrsnulo. Naše 
je što je uzašlo nad sve nebeske visine i zdesna je Očevoga veličanstva. 
Ako stupamo stazom Kristovih zapovijedi i ako se ne stidimo priznati 
što je za naše spasenje Gospodin učinio u tjelesnoj poniznosti, i sami 
ćemo se uzdići u dioništvo njegove slave, Krist će, očito, ispuniti što je 
nagovijestio: »Tko me bude priznao pred ljudima i ja ću njega priznati 
pred Ocem svojim koji je na nebesima« (Mt 10,32). 

5. — Ovom našem poticanju pritječe u pomoć Božja milost koja je 
po svim Crkvama objavila istinu i uništila neprijatelje Kristova 
utjelovljenja, smrti i uskrsnuća. Tako se vjernici cijeloga svijeta, složni s 
vlašću apostolske vjere, mogu s nama veseliti jednim te istim 
radovanjem. Blaženi je apostol Pavaokazao: »Zar ne znate da smo svi 
koji smo kršteni u Kristu Isusu u smrti njegovoj kršteni? S njime smo 
zajedno ukopani po krštenju u smrt da i mi hodimo u novosti života kao 
što je Krist uskrsnuo od mrtvih po Očevoj slavi. Ako smo bili srasli sa 
sličnošću njegove smrti, bit ćemo zajedno i uskrsnućem. Ovo znate da 
je naš stari čovjek zajedno raspet da se uništi tijelo grijeha te više ne 
služimo grijehu. Tko je umro, opravdan je od grijeha. Ako smo umrli s 
Kristom, vjerujemo da ćemo skupa s njime živjeti« (Rim 6,3-8) koji 
vlada s Ocem i s Duhom Svetim u vijeke vjekova. Amen. 


67. 
Cvjetnica, 28. III. 454. 


1. — Predragi! Dolikuje da se vjerničke pameti uvijek dive 
božanskim djelima i da razumne duše nadasve gaje razmišljanja koja su 
Uvjet rasta u vjeri. Kada se nakana pobožnoga srca usmjeri na opća 


385 


dobra ili na posebne darove Božje milosti, ona od sebe uklanja mnoge 
ispraznosti. Od tjelesnih se briga sklanja u stanovitu duhovnu samoću. 
Sve to moramo s mnogo više želje i odličnije činiti u ovo vrijeme 
Gospodnje muke. Tako će se ono što sadrže sveta čitanja i što je već 
veliko riječima ukazati većim otajstvima. Slijedeće je prvi razlog da 
svoje srce gore dignemo: ono što je ispripovjedila evanđeoska istina 
proročke su riječi opjevale ne kao one što se ima dogoditi nego kao već 
dovršeno. Ono što ljudske uši još ne spoznaše kao ono što se mora 
učiniti već je Duh Sveti propovijedao kao ispunjeno. Krist je po ljudsku 
»iz sjemena Davida« (Rim 1,3) kralja koji je dan Gospodnjega križa 
prethodio više od jedanaest stotina godina i nije ništa pretrpio od muka 
koje spominje kao osobno podnesene. Međutim, po Davidovim je 
ustima onaj govorio koji je imao uzeti trpno tijelo iz njegova plemena. 
Povijest se križa s pravom donosi pod Davidovom osobom jer je David 
u sebi nosio Spasiteljevo tjelesno podrijetlo. David je u Kristu uistinu 
trpio jer je Isus doista raspet u Davidovu tijelu. 


2. — Sve što je, dakle, židovska opakost poduzela protiv 
»Gospodina veličanstva« (1 Kor 2,8) davno je ranije prorečeno. 
Proročki govor nije toliko satkan od budućega koliko od minuloga. To 
ne dokazuje ništa drugo osim da je red Božijih rasporedaba 
nepromjenljiv. U Bogu je već odlučeno što se mora razglobiti i buduće 
je već dogotovljeno. Božansko znanje pretječe kakvoće naših čina i 
učinke svih volja. Koliko li su tek Bogu poznata njegova djela? S 
pravom dolikuje kao učinjeno iznositi što se nužno moralo zbiti. Zato 
su i apostoli, ispunjeni Duhom Božjim, dok su trpjeli prijetnje i sržbu 
Kristovih dušmana »složnim glasom« (Dj 4,24) rekli Bogu: »Zaista su 
se u ovome gradu ljudi okupili protiv svetoga tvoga Sluge Isusa koga si 
pomazao. Herod i Ponicije Pilat s poganima i izraelskim narodom 
učiniše što tvoja ruka i tvoja odredba odlučiše da se zbude« (Dj 4,27- 
28). 


Da li je opakost Kristovih progonitelja niknula iz Božje odluke? 
Da li je ruka božanske priprave spremila opačinu koja je veća od 
svakoga zločina? To se, jamačno, o najvišoj pravednosti ne smije ni 
pomisliti jer je jako različito i veoma protivno ono što se u židovskoj 
zloći unaprijed znalo od onoga što je određeno kod Kristove muke, 
Želja za ubojstvom nije ondje nastala gdje i nakana umiranja. Ne 
potječe od istoga duha okrutnost zlodjela i Otkupiteljevo podnošenje. 
Gospodin nije protiv sebe poslao bezbožne ruke pomahnitalih već ih je 
pripustio. Isus je znao što će se dogoditi, ali nije time silio da se dogodi, 
makar je za to uzeo tijelo da se to dogodi. 

3. — Između Raspetoga i onih koji su ga raspeli postojali su tako 
različiti razlozi da se ne da uništiti ono što je Krist prihvatio dok se ono 
što su oni počinili može uništiti. Isus je došao »spasiti grešnike« (1 Tim 
1,15). Cak ni svojim ubojicama nije zanijekao milosrđe već je 
bezbožničko zlo preokrenuo u vjerničko dobro. Da Božja milost bude 
divnija, nisu je milosrdno pripremile ljudske zasluge nego ogromno 
bogatstvo »Božjega znanja i mudrosti« (Rim 11,33). Krsna je voda 
primila i one koji su prolili Spasiteljevu krv. Pismo koje sadrži 
apostolska djela napominje da su Židovi — kada im je propovijed 
blaženoga apostola Petra dirnula srca i pošto su spoznali opakost svoga 
zločina — rekli: »Ljudi, braćo, što ćemo činiti«? Isti Apostol kaza: 
»Obavite pokoru i neka se svatko od vas krsti na ime Isusa Krista za 
oproštenje svojih grijeha i primit ćete dar Duha Svetoga. Vama pripada 
obećanje, ali i vašoj djeci kao i svima koji su daleko i koje je pozvao 
Gospodin Bog naš«. Pismo smjesta u nastavku bilježi: »Koji su prigrlili 
njegov govor, krstili su se i onoga se dana pridružilo otprilike tri tisuće 
duša« (Dj 2,37-41). 


Gospodin Isus Krist htio je pretrpjeti gnjev razjarenih ljudi. Ipak u 
ničemu nije bio začetnik njihovih zločina. Nije uzrokom da su to htjeli 
već je dopustio da mogu. Poslužio se ludošću zaslijepljene svjetine kao i 
izdajnikovim nepoštenjem. Krist se bio udostojio izdajicu odvratiti od 
ogromnosti naumljena zlodjela i dobročinstvima i riječima. Uzeo ga je 
za učenika, promaknuo u apostola. Opominjao ga je znacima i posvetio 
otajstvima. Izdajniku nije nedostajala nikakva dobrohotnost da se 
popravi i nije mu pružena nikakva prigoda za opačinu. 


4. — Ali ti si, najopakiji čovječe, koji si »sjeme Kainovo, a ne 
Judino« (Dan 13,56) i koji više nisi »odabrani sud« (Dj 9,15) nego »sin 
propasti« (Iv 17,12) i smrti držao da su ti korisniji đavlovi poticaji. Bio si 
upaljen lučima pohlepe. Pomamio si se dobitkom trideset srebrenika, 
ali nisi vidio koje bogatstvo gubiš. Smatrao si da ne moraš vjerovati 
obećanjima. Koji je bio razlog što si neznatnu količinu novaca 
pretpostavio primljenome? Zapovijedao si zlodusima, liječio bolesne, 
bio si čašćen s apostolima. Bile su ti dostupne krađe iz kutija da ispuniš 
glad svoje pohlepe. Ali je duh, privučen zabranjenim, više privlačilo što 
je manje dolikovalo. Nije mu se toliko dopadala količina cijene koliko 
veličina grijeha. Stoga zločin tvoje trgovine ne preziremo zato jer si 
Gospodina jeftino procijenio nego jer si prodao i svoga Otkupitelja da 
sebi ne oprostiš. S pravom ti je povjerena tvoja kazna jer ti se za tvoju 
Muku ne bi mogao naći nitko okrutniji. 

5. — Isus Krist je u predodređeno vrijeme u skladu s odlukom 
vlastite volje raspet, umro i uskrsnuo. To nije proizašlo iz nužnosti 
njegova položaja. To je tražilo otkupljenje našega ropstva. »Riječ je 
postala tijelo« (Iv 1,14) da se iz Djevičina krila uzme narav koja može 
trpjeti. Tako će se moći pripustiti kod Sina čovječjega što se nije moglo 
izvršiti na Sinu Božjemu. Čak su kod samoga Kristova rođenja na Isusu 
sjali božanski znaci. Svi su napreci tjelesnoga rasta bili puni božanskih 
čudesa. Unatoč tome, Krist je prigrlio istinu naših slabosti uz izuzetak 
dioništva na grijehu. Ništa nije od sebe udaljio što se odnosi na ljudsku 
slabost. Time je svoje stavio u nas, a u sebi naše ozdravio. Svemogući je 
liječnik za nas bijedne pripremio dvostruki lijek. Jedan je u otajstvu, 
drugi u primjeru. Po otajstvu se daje božansko, primjerom traži 
ljudsko. Kao što je Bog vrelo opravdanja, čovjek je dužan biti pobožan. 


6. — Predragi! Neiskazivo otkupljenje našega spasa ne ostavlja 
nam prostora ni za oholost ni za lijenost. Ne posjedujemo ništa što 
»nismo primili« (1 Kor 4,7). Osim toga, trajno smo upozoravani da 
darove Božje milosti ne držimo »nemarno« (1 Tim 4,14). Punim 
pravom pred nas s naglaskom stavlja naređenje tko nas pretječe 
pomoću. Blago potiče na posluh tko vodi do slave. Sami je Gospodin 
s pravom za nas postao »put« (Iv 14,6) jer se do Krista dolazi samo 
po Kristu. Kristu pak po Kristu hrli tko ide stazom njegove strpljivosti 
i poniznosti. Jasno je da na tome putu ne ponestaje ni žege pri radu 
ni oblaka tuge niti oluje straha. Tu se susreću bezbožničke zasjede, 
nevjernički progoni, prijetnje moćnika i pogrde oholih. Gospodin 
»sile« i Kralj »slave« (Ps 23,10) sve je to prošao u »liku« (Fil 2,7) naše 
slabosti i »sličnosti grešnoga tijela« (Rim 8,3) da sred opasnosti 
sadašnjega života ne čeznemo tome izbjeći otklanjanjem već da to 
podnošenjem nadvisimo. 


7. — Gospodin Isus Krist, naša Glava, sve je članove svoga tijela 
u se preobličio. Što je nekoć u Psalmu kazao, glasom je svojih 
otkupljenika izrekao kod muke na križu. Kazao je:»Bože, moj Bože, 
pogledaj na me. Zašto si me ostavio« (Ps 21,1; Mt 27,46)? 

Predragi! Taj je glas pouka. Nije tužba. Budući da je u Kristu jedna 
osoba Boga i čovjeka, Krista nije mogao ostaviti onaj od koga se nije 
mogao odvojiti. Isus radi nas koji smo strašljivi i slabi pita zašto nije 
uslišano tijelo što se boji muke. Kada je imala nastupiti muka, Krist je 
da iscijeli i popravi strah naše slabosti rekao:»Oče, ako je moguće, neka 
me mimoiđe ova čaša. Ipak neka ne bude kako ja hoću već kako ti«. 
Također je kazao:»Oče, ako ova čaša ne može proći da je ne pijem, 
budi volja tvoja« (Mt 26,39—42). 

Strah je, dakle, tijela bio svladan i Krist se već predao u Očevu 
volju. Bojazan je od smrti u cjelini bila pogažena. Krist je ostvarivao 
djelo svoje nakane. Zbog čega je pri samome trijumfu tolike pobjede i 
kad je bio »uzvišen« (Iv 12,32; 13,31) tražio razlog i uzrok svoje 
ostavljenosti i neuslišanja? Stoga da pokaže kako je jedno osjećaj koji je 
prigrlio radi ispričavanja ljudske strašljivosti, a drugo osjećaj koji je za 
pomirenje svijeta unaprijed prihvatio u skladu s vječnom Očevom 
odredbom. Radi kazanoga je sama izreka neuslišanoga tumačenje 
velikoga otajstva koje glasi: Otkupiteljeva moć ništa ne bi koristila 
ljudskome rodu da je naša slabost postigla što je htjela. 


Predragi! Neka rečeno za danas bude dosta. Ostalo odlažemo za 
srijedu. Vi ćete se moliti i Bog će biti uz nas. Tako ćemo što smo 
obećali kao ispunjenje ostvariti uz pomoć onoga koji živi i vlada u 
vijeke vjekova. Amen. 


68. 
Velika srijeda, 31. III. 454. 


1. — Predragi! Želimo vam pružiti obećani dio prethodnoga 
govora koji je svojim razglabanjem došao do tuda da propovijedamo o 
izreci gdje raspeti Gospodin vapije Ocu:»Bože moj, moj Bože zašto si 
me ostavio« (Mt 27,46). Te bi riječi priprost i nepažljiv slušalac mogao 
tako shvatiti kao da se od Isusa, pribita na drvo križa, udaljila svemoć 
Očeva božanstva. Međutim, Božja je i ljudska narav unišla u takvo 
jedinstvo koje ni muka nije mogla razdvojiti ni smrt razvrgnuti. 


Ipak je jedna i druga bit ostala u svojoj vlastitosti. Bog nije 
napustio patnju vlastitoga tijela niti je tijelo učinilo Boga trpnim. 
Božanstvo koje bijaše u onome koji je trpio nije trpjelo. Polazeći od 
osobe Riječi i čovjeka jedan te isti je nastao posred svega »po kojemu 
je sve nastalo« (Iv 1,3). Isti je koga su uhitile bezbožne ruke i koga 
ne omeđuje nikakva međa. Isti je koga su proboli čavli i koga ne 
ranjava nijedna rana. Isti je, napokon, koji je podnio smrt i nije prestao 
biti vječan. Nema nikakve sumnje s nijedne strane. Istinita je Kristova 
poniznost i istinito njegovo veličanstvo. Božanska se snaga tako 
sjedinila s ljudskom slabošću da Bog naše čini svojim i svoje našim. 
Nije, dakle, Sin bio udaljen od Oca ni Otac od Sina. Nepromjenljivo 
božanstvo i nedjeljivo Trojstvo nije moglo ništa posjedovati razdvojeno 
od sebe. Premda otajstvo prihvaćenoga Utjelovljenja spada zapravo 
na jedinorođenoga Božjega Sina, Otac se nije odvajao od Sina kao što 
se ni tijelo nije otkidalo od Riječi. 

2. — Isus je govorio jakim glasom: »Zašto si me ostavio« (Mt 
27,46)? Tako je svima pokazao kako je bilo potrebno da ne bude 
izbavljen ni obranjen već izručen rukama razjarenih. Trebalo je da 
postane Spasitelj svijeta i Otkupitelj svih ljudi; ne iz bijede nego 
smilovanja; ne iz uskraćene pomoći već zbog odluke da će umrijeti. Ali 
kako shvatiti onaj prestanak života gdje se duša »s vlašću« otpušta i »s 
vlašću« (Iv 10,17-18) ponovno doziva? Blaženi Apostol kaže da Otac 
»nije poštedio svoga Sina već ga predao za sve nas« (Rim 8,32). Opet 
veli: »Budući da je Krist ljubio Crkvu, sama je sebe predao za nju da je 
posveti« (Ef 5,25—26). 


Prema tome, Gospodnje je izručenje muci bilo po Očevoj i 
njegovoj vlastitoj volji. Ne samo što je Otac ostavio Gospodina nego 
je u stanovitome smislu i on sam sebe ostavio. Ipak se nije od straha 
udaljio nego se od svoje volje odmaknuo. Moć se Raspetoga sustegnula 
pred opakima. Raspeti nije htio posegnuti za očitom silom. Poslužio 
se tajnom odlukom. Došao je uništiti smrt i začetnika smrti. Kako bi 
spasio grešnike da se odupro progoniteljima?! 


Predragi! Židovi su mislili da je Bog napustio Isusa. Protiv njega su 
mogli bjesnjeti takvim zlodjelom jer nisu poznavali tajnu njegove 
čudesne strpljivosti. Svetogrdnim su izrugivanjem govorili: »Druge je 
spasio. Sebe ne može spasiti. Ako je izraelski kralj, neka siđe s križa i 
mi ćemo mu vjerovati« (Mt 27,42). 


Ludi pismoznanci i bezbožni svećenici! Spasiteljeva se snaga nije 
imala očitovati u skladu s vašim slijepilom niti se prema zamolbama 
vaših svetogrdnih jezika imalo izostaviti otkupljenje ljudskoga roda. 
Da ste htjeli upoznati božanstvo Sina Božjega, bili biste vidjeli 
bezbrojna njegova djela. Ona su vas trebala učvrstiti u vjeri koju lažno 
obećajete. Sami priznajete da je Isus druge spasio. Zašto tolika i takva 
čudesa učinjena pred javnim očima nimalo nisu smekšala krutost 
vašega srca? »Uvijek se opirete Duhu Svetome« (Dj 7,51). Sebi na 
propast okrećete sva Božja dobročinstva. Čak da je Krist i sišao s križa, 
bili biste ustrajali u zločinu. 


3. — Krist je, dakle, prezreo pogrde ispraznoga vrijeđanja. 
Gospodnje milosrđe koje obnavljaše izgubljeno i palo nisu s puta 
vlastite odluke sklonile nikakve pogrde i nikakve psovke. Za spas se 
svijeta prikazivala jedinstvena žrtva. Ubijanje pravoga Janjeta prore- 
čeno kroz puno stoljeća privodilo je sinove obećanja slobodi vjere. I 
Novi se zavjet zasnivao. U nebesko su se kraljevstvo Kristovom krvlju 
upisivali baštinici. Veliki je svećenik ulazio u »svetište nad svetištem« 

(Heb 1,14). Nevini je Svećenik »po velu svoga tijela« (Mt 27,42) ulazio 
umilostiviti Boga. U tome se trenutku zbio očiti prijelaz od Zakona 
evanđelju, od sinagoge Crkvi, od mnogih žrtava jednoj žrtvi. Kada je 
Gospodin ispustio duh, onaj se otajstveni zastor što je svojim zaklonom 
zatvarao hramsku unutrašnjost raskinuo »od vrha do dna« (Mk 15,38). 
Istina je dokinula slike. Uz nazočnost Najavljenoga bili su suvišni 
vjesnici, 

Navedenome se pridružio strašni pokret svih počela. Sama se 
služba prirode uskratila uzročnicima Kristova križa. Satnički se stražar 
kod izvođenja smrtne kazne prestrašio onim što je vidio i rekao: »Taj je 
uistinu bio Božji Sin« (Mt 27,54). Međutim, židovsku pakost tvrđu od 
svih grobova i stijena nije, kaže se, umekšalo nikakvo pokajanje. Tako 
postaje jasno da su u onome času bili rimski vojnici spremniji shvatiti 
Božjega Sina nego izraelski svećenici. 


4. — Predragi! Zidovi su lišeni posvete svih tajna. Svjetlo su 
okrenuli u tamu i svečanost u plač. Mi se pak prostrtih tjelesa i duša 
klanjamo Božjoj milosti izlivenoj nad sve narode. Molimo milosrdnoga 
Oca i »bogatoga« (2 Kor 8,9) Otkupitelja da uz njegovu pomoć 
možemo iz dana u dan izbjeći svim pogiblima ovoga života. Lukavi se 
napasnik nalazi posvuda i ništa ne ostavlja prazno od svojih zamka. 
Njemu se uz pomoć Božjega milosrđa koje nam se pruža posred svih 
suprotivština moramo uvijek odupirati vjernom ustrajnošću. Tako neće 
nikoga svladati premda ne prestaje napadati. 


Predragi! Neka svima koriste vjernički proslavljeni postovi. 
Dokazali smo da je uzdržljivost korisna duši i tijelu. Neka je ne kvare 
nikakve pretjeranosti. Ovih se dana pomnije slavi trijeznost i 
uzdržljivost da taj kratki napor prijeđe u dugu naviku. Neka za vjernike 
ne postoji prazno vrijeme kada je riječ o djelima milosrđa ili nastojanju 
oko posta. Kao što se umnažaju dani i kako teče vrijeme moramo 
stvarati dobiti od djela, a ne štetu kao naplatu. Božje će milosrđe biti uz 
pobožna nastojanja i vjerne duše. Da se postigne što kao želju potakne 
omogućit će onaj koji živi i vlada s Gospodinom našim Isusom Kristom, 
svojim Sinom, i s Duhom Svetim u vijeke vjekova. Amen. 


69. 
Velika subota, 4. IV. 454. 


1. — Predragi! Veličina neiskazivoga otajstva nadvisuje moć 
ljudskoga razuma i sposobnost svakoga govora. Stoga je pobjeda 
Gospodnje muke povrh najsjajnijega oštroumlja i najrječitijih jezika. 
Ipak nas više veseli nego postiđuje što nas nadilazi dostojanstvo takvoga 

sadržaja o kojemu nitko kukavnije ne misli do čovjeka koji drži da je 
dovoljno što je kazao. Prema tome, ne propovijedamo suvišno što smo 
već propovijedali. Tko govori o božanskim zbiljama ne treba se bojati 
zasićenosti tjelesnih ušiju kao da će se prezreti što se spozna čestim 
ponavljanjem. Na čvrstoću kršćanske vjere posebice spada da u skladu s 
apostolskim učenjem »svi govorimo isto i da budemo savršeni u istome 
osjećanju i u istome znanju« (1 Kor 1,10). 


Nevjera je majka svih zabluda. Rastače se na mnoga mišljenja 
koja mora nužno obojiti vještim govorom. Svjedočenje istine nikada 
ne odstupa od svoga svjetla. To što svjetlo nekima svjetli manje, a 
nekima više, ne dolazi od različitosti svjetla nego od slabosti motrenja. 
Po pomoći višnjega prosvjetljenja svjetlu mora poslužiti i moja propo- 
vijed. Vi ste »Božja njiva, Božje zdanje« (1 Kor 3,9). Neka Bog 
potrebito udijeli onome koji daje i onome koji prima jer on zna tražiti 
pravednu dobit od svojih darova. 


2. — Predragi! Pregledali smo štivo evanđeoskoga izvješća. 
Pomnim ste slušanjem shvatili da izvještava o slavi Kristova križa. 
Osjećate da su vam se otvorila sva otajstva božanskih riječi. Sve što je 
sjena Staroga zavjeta skrivala u proročkim svjedočanstvima, očitovalo 
se na vašu radost u tajni Gospodnje muke. Raznovrsne žrtve i različita 
čišćenja skinuta su s dnevnoga reda. Dokinuto je naređenje o 
obrezanju, razlikovanje jela, subotnji počinak i klanje vazmenoga 
janjeta jer je »Zakon bio dat po Mojsiju dok se milost javila s Isusom 
Kristom« (Iv 1,17). 


Prethodile su slike da bi uslijedili učinci. Uloga je vjesnika prestala 
nastupom zbilja. Pomirenje je ljudskoga roda bilo tako upriličeno da 
spasenje koje je u Kristu nije nedostajalo uz isto opravdanje u 
nijednome stoljeću. U ovome je smisao odlaganja: bez oklijevanja se 
časti što se davno nije povjerovalo nego se zbilo. Vrlina se vjere u 
onome skriva što ne podliježe gledanju. Stoga je nebesko poučavanje 
pažljivije postupilo s nama koje je ostavilo za ovo razdoblje svijeta. 
Nama za lakše shvaćanje na raspolaganju stoji kudikamo veći broj 
proroka i svjedoka nego pretšasnicima. 


3. — Što nam, dakle, o muci Gospodina Isusa Krista govore sveta i 
»Božjim prstom napisana« (Izl 31,18) evanđelja, prihvatite bez sjenke 
sumnje. Neka vam tijek događaja bude tako očit kao da ste sve 
dodirnuli tjelesnim motrenjem i doticanjem. Vjerujte da je u Kristu 
pravo božanstvo i pravo čovještvo. Isti je tijelo koji i Riječ. Kao što je s 
Ocem jedne biti, tako je s Majkom jedne naravi. Osobom nije 

dvojak ni naravlju miješan. Krist je moću iznad patnje. Smrtan je u 
poniznosti. Tako se služio jednom i drugom naravi da je moć mogla 
proslaviti slabost, ali slabost nije mogla potamniti snagu. 


Krist je dopustio da ga progonitelji uhvate. Svezale su ga ruke ljudi 
čije ga srce nije zarobilo. Pravednost se nije oprla nepravednima. Istina 
je ustuknula lažnim svjedocima da onaj koji »ostaje u Božjemu liku« 
ispuni »slugin oblik« (Fil 2,7) i da žestina tjelesne muke potvrdi 
istinitost tjelesnoga rađanja. Ali da se Božji Jedinorođenac podložio 
muci i da ju je podnio, nije bila posvemašnja nužnost već je tome uzrok 
bio u milosrđu. Tako je »grijeh osuđen po grijehu« (Rim 8,3) i »đavlovo 
djelo« (1 Iv 3,8) uništeno đavlovim djelom. 


Neprijatelj je ljudskoga roda na samome iskonu svima nama nanio 
smrtonosnu ranu. Ropsko pokoljenje nije moglo udaljiti željezno pravo 
predatoga sjemena. Beskrajni su naraštaji bili đavlu podložni zakonom 
smrti. Sada je đavao među ljudskim sinovima vidio jednoga čija se moć 
na udivljenje uzdizala povrh svih svetaca cjelokupnoga vremena. 
Đavao je mislio da može biti siguran na temelju trajnosti svoga prava 
ako snagu smrti ne mogu nadjačati nikakve pravedničke zasluge. Svoje 
je sluge i plaćenike čvršće potaknuo, ali je bjesnio na svoju štetu. 
Misleći da mu nešto duguje onaj koga može pogubiti, ne zamjećuje 
slobodu pojedinačne nevinosti. Progoni sličnost naravi. Đavao nije 
pogriješio glede roda, ali se prevario s obzirom na optužbu. 


Prvi Adam i drugi Adam bili su tijelom.jedno, ali ne djelom. U 
onome »svi umiru«. U ovome »će svi oživjeti« (1 Kor 15,22). Onaj 
oholom pohlepom utire put u bijedu, ovaj snagom poniznosti priprema 
stazu za slavu. Stoga sam kaže: »Ja sam put, istina i život« (Iv 14,6). 
Krist je put u obliku pravednoga života; istina po očekivanju sigurne 
zbilje, a život zbog stjecanja vječnoga blaženstva. 


4. — Predragi! Židovska opakost i đavolska oholost nisu poznavali 
to otajstvo velike ljubavi jer da su »poznavali, ne bi nikada raspeli 
Gospodina slave« (1 Kor 2,8). Dušmaninu je ljudskoga roda bio sakrit 
naum Božjega milosrđa. Prekritošću se tjelesnoga zastora skrivao Bog 
koji je sa sobom »u Kristu pomiro svijet« (2 Kor 5,19). Đavao je 
ustrajao u gnjevu protiv onoga u kojemu nije mogao naći ništa svoga. I 
samoj je đavlovoj zloći moglo koristiti da ga je đavao poštedio i uzdržao 
se od prolijevanja krvi onoga koji je imao dokinuti opće robovanje i 
uspostaviti slobodu. 


393 


Svjetlo »nije obuzela tama« (Iv 1,5) niti je lažno slijepilo moglo 
gledati Mudrost. Blagost je održala naumljenu strpljivost. Spriječila je 
silu anđeoskih podaničkih četa. Ispila je čašu boli i smrti i svu muku 
pretvorila u pobjedu. Zablude su nadvladane i »sile« (1 Pt 3,22) 
podvrgnute. Svijet je iznova počeo. Tako osuđeno rađanje ne šteti 
onima kojima preporođenje pomaže da se spase. »Staro je minulo i sve 
je postalo novo« (2 Kor 5,17). Za sve koji vjeruju u Krista i koji su 
preporođeni u Duhu Svetome po Kristu je i s Kristom jedno zajedništvo 
muke i vječnost uskrsnuća. Apostol kaza:»Vi ste mrtvi i vaš je život 
skriven s Kristom u Bogu. Kada se pojavi Krist, vaš život, tada ćete se i 
vi pojaviti s njime u slavi« (Kol 3,3-4). 


5. — Predragi! Ukorijenjeni u toj nadi, čuvajte se svih đavlovih 
podmuklosti. Đavao ne postavlja zasjede jedino po tjelesnim pohotama 
i tjelesnim mamcima već među samo zrnje vjere sije kukolj zabluda. 
Trudi se oskvrnuti polje istine da bezbožnim zabludama preokrene 
ljude koje nije mogao pokvariti zlim djelima. Izbjegavajte, dakle, 
sadržaje svjetovnoga učenja i zmijske krivovjerne razgovore. Nemajte 
ništa zajedničko s ljudima koji se protive katoličkoj vjeri. Jedino su 
imenom kršćani. Niti su »hram« Božjega Duha niti »Kristovi članovi« 
(1 Kor 6,19) već su upleteni u kriva mišljenja. Posjeduju toliko 
đavlovih oblika koliko i utvara laži. Oslobođeni od tih zala po 
Gospodinu Isusu Kristu koji je »život i istina i put« (Iv 14,6) s ushitom 
vjere podnesimo sva iskušenja ovoga života i sve bitke. »Ako zajedno 
trpimo i zajedno ćemo vladati« (2 Tim 2,12). Ta pak nagrada nije 
pripremljena samo onima koji su za Gospodnje ime pretrpjeli bezbož- 
nički gnjev. Svi koji služe Bogu i za Boga žive u Kristu su raspeti i 
zato će u Kristu biti okrunjeni. Ipak će u svoj slavi oni prednjačiti koji 
su strpljivošću nadjačali sve do izdahnuća strahovitu smrt i okrutna 
mučenja. Te će oni slijediti koji su mrtvenjem vlastitoga tijela pobijedili 
pohlepnu žudnju, tašto uzdizanje i požudne želje. 


S pravom kaže Apostol: »Progonstva će trpjeti svi koji žele živjeti u 
Kristu« (2 Tim 3,12). Tome, dakako, nije tuđ kome pobožnost nije 
strana. Svečano slavi vazmenu svetkovinu tko ne djeluje »u kvasu 
drevne zloće već u beskvasju iskrenosti« (1 Kor 5,8). Takav više ne živi 
u prvome već u drugome Adamu. Postao je član Kristova tijela. Krist 
»bijaše u Božjemu liku«, ali se udostojao roditi u »sluginome liku« (Fil 
2,6) da u »jednome posredniku Boga i ljudi, čovjeku Isusu Kristu« (1 
Tim 2,5) bude punina božanskoga veličanstva i istina ljudske naravi. Da 
božanstvo Riječi nije u jedinstvo svoje osobe prihvatilo ljudsku narav, 
ne bi bilo ni preporođenja u krsnoj vodi ni otkupljenja u krvi muke. 

U otajstvu Kristova utjelovljenja ne smatramo ništa ni krivim ni 
slikovitim. Stoga vjerujemo da nismo zaludu zajedno umrli s Umrlim. 
Također vjerujemo da smo zajedno s Uskrslim uskrsnuli. U nama ostaje 
i »sve čini u svima« (1 Kor 12,6) onaj koji živi i kraljuje s Ocem i s 
Duhom Svetim u vijeke vjekova. Amen. 


70. 
Veliki petak, 2. IV. 443. 


1. — Predragi! U evanđeoskome čitanju pročitasmo po običaju 
svetu povijest Gospodnje muke. Držim da je tako unišla u srce svakoga 
od vas da je samo čitanje svakome slušatelju postalo stanovito 
motrenje. Prava vjera ima tu moć da čitano nije odsutno od pameti ni 
kod onih kojima nije bila omogućena tjelesna nazočnost. Bilo da se 
vjerničko srce vraća u prošlost ili se napinje prema budućnosti, spoznaja 
istine ne osjeća nikakve vremenske rokove. U našim se, dakle, 
osjetilima nalazi slika događaja izvršenih za naše spasenje. Što god je u 
ono doba dotaknulo učeničke duše, dira i naše osjećaje. To ne znači da 
nas mori tuga ili da nas je strah srdžbe razjarenih Židova. I one koje je 
veličina one oluje potresla, Gospodnje je uskrsnuće i uzašašće uzdiglo 
do nesavladive ustrajnosti. 


Međutim, na pamet nam pada kakvi su onda bili jeruzalemski 
stanovnici i svećenici. Stoga s velikim strahom osjećamo ogromno 
zlodjelo bezbožnih umova. Gospodnja je muka, dakako, pripadala 
spasenju ljudskoga roda. Gospodnjom su vremenitom smrću raskinuti 
okovi vječne smrti. Unatoč tome, jedno je učinila Kristova strpljivost, 
drugo ludost ljudi koji su Gospodina raspeli. Milosrđe i gnjev nisu 
vodili istome koncu događaja. Prolijevanjem je iste krvi Krist dokinuo 
robovanje svijeta, a Zidovi pogubili sveopćega Otkupitelja. 


2. — Tjelesnoga je Izraela otvrdnula vlastita zloća. Uopće mu 
ništa nije koristilo svjedočenje Zakona, slike tajna niti proročka 
svjedočanstva. Gospodnji se vazam, doduše, slavio tijekom mnogih 
stoljeća. Ipak je Ivan učio da je vazam onaj ispunio o kome je javnom 
riječju rekao:»Evo Jaganjca Božjega; evo onoga koji oduzima grijehe 
svijeta« (Iv 1,29). 

Nepravda se protivi pravednosti, slijepilo svjetlu, laž istini. Među- 
tim, Isus je protivničkom jarošću i okrutničkim zlodjelom ostvario 
vječni naum. Tako se pobrinuo svojom smrću za ljudski rod da otajstvo 
spasenja nije zanijekao ni samim progoniteljima. Onaj koji je došao 

svim vjernicima oprostiti sve grijehe, od općega oprosta nije htio 
isključiti ni židovsku opačinu. Odbacujemo židovsku nevjeru, ali ako 
se obrate, prihvaćamo njihovu vjeru. Nasljeđujemo Gospodnje milos- 
rđe. Gospodin je molio za one koji su ga raspeli. Mi svoje molitve 
sjedinjujemo s blaženim apostolom Pavlom. Želimo da milosrđe postig- 
ne onaj narod zbog čije smo mržnje dobili milost pomirenja (usp. Rim 
9,3; 11,11). Kaže isti učitelj naroda:»Bog je sve zatvorio u nevjeru da 
se svima smiluje« (Rim 11,32). 


3. — Što je pak uskratilo Židovima shvaćanje i pomutilo srca 
»svjetovih« (1 Kor 1,19) mudraca? Križ Božjega Sina. On je uzrokom 
da je usahla mudroslovna razboritost i potamnilo izraelsko učenje. 
Visina je božanskoga nauma nadvisila svako poimanje ljudske pameti. 
»Bogu se svidjelo vjernike spasiti po ludosti propovijedanja« (1 Kor 
1,21) da postojanost vjere bude divnija radi poteškoće da se vjeruje. 


Slijedeće se čini neprikladnim i nerazboritim ako se duhom prigrli 


da je netaknuta Djevica rodila u biti pravoga čovjeka Stvoritelja svih | 


bića; da Božjega Sina koji ispunja sve i sadrži svemir uhite ruke 
rasrđenih; da na sudu bezbožnih bude osuđen te dopusti da bude poslije 
sramotnih izrugivanja prikovan za križ. Međutim, u svemu je tome 
istovremeno i poniznost čovjeka i uzvišenost božanstva. Razlog 
smilovanja ne potamnjuje veličanstvo Smilovatelja. Neiskaziva je moć 
učinila da se - ukoliko je pravi čovjek u nedoticljivome Bogu i pravi Bog 
u trpnome tijelu — čovjeku udjeli slava po sramoti, neraspadljivost po 
muci i život po smrti. Da nije »Riječ postala tijelo« (Iv 1,14) i da nije 
postojalo tako čvrsto jedinstvo obiju naravi te se ni za onoga kratkoga 
vremena smrti uzeta narav nije odvojila od onoga koji ju je uzeo, nikada 
se smrtnost ne bi vratila vječnosti. Međutim u Kristu nam se pružila 
jedinstvena pomoć. U naravi podložnoj patnji nije ostalo stanje smrti 
jer ju je prihvatila bit koja ne može trpjeti. Tako je ono što je moglo 
umrijeti moglo uskrisiti ono što nije moglo preminuti. 


4. — Predragi! Da se nerazdvojivo sjedinimo s tim otajstvom, 
moramo segnuti za velikim duhovnim i tjelesnim naporom. Veliki je, 
doduše, grijeh zanemariti vazmenu svetkovinu, ali je još opasnije ako se 
tako združimo s crkvenom zajednicom da ne ostvarimo zajedništvo u 
Gospodnjoj muci. Gospodin je kazao: »Tko ne uzme svoj križ i ne 
slijedi me, nije me dostojan« (Mt 10,38). Apostol pak reče: »Ako 
zajedno trpimo, zajedno ćemo i vladati« (Rim 8,17; 2 Tim 1,12). 
Tko uistinu štuje Krista koji je trpio, umro i uskrsnuo osim onoga tko 
s njime i trpi i umire i uskrsava? To je već po otajstvu novoporoda 


396 


počelo u svim sinovima Crkve. U preporodu je smrt grijeha život 
preporođenoga. Tu trostruko uranjanje oponaša Gospodnju trodnevnu 
smrt. Pošto se otkloni stanoviti grobni pokrov, krasna voda kao nove 
rađa one koje je utroba izvora prihvatila kao stare. Ali se i djelom mora 
izvršiti što se slavi otajstvom. Preporođeni Duhom Svetim bez 
prihvaćanja križa ne mogu provesti što im preostaje od svjetovnoga 
vremena. 


Jakome su i okrutnome samodršcu po snazi Kristova križa oteti 
»sudovi« (Mt 12,29) davne krađe. Vlast je »svjetskoga kneza« (Iv 
12,31) zbačena s tjelesa otkupljenih. Ipak ista zloća ne prestaje vrebati i 
na opravdane. Ako nađe neke nepažljive i nerazborite duše, veže ih 
tvrđim konopima. Grabi ih iz raja Crkve i privodi u zajedništvo svoje 
osude, Kada netko osjeti da je prekoračio međe kršćanskoga zapta i da 
njegove pohote idu za tiom da ga odvuku s pravoga puta, neka se 
utekne Gospodnjemu križu i neka na drvo prikuje pokrete štetne volje. 
Neka proročkim glasom zavapi Gospodinu i rekne: »Tijelo moje prikuj 
čavlima svoga straha. Tvojih sam se sudova bojao« (Ps 118,120). 


5. — Ali što znači tijelo pribosti čavlima straha Božjega? Znači: 
putene porive uzdržati od mamca nedopuštene želje iz bojazni od 
božanskoga suda. Tko se suprotstavlja grijehu i mrtvi svoje pohote da 
ne počini ništa što zaslužuje smrt smije kazati s Apostolom: »Bilo od 
mene daleko hvaliti se osim u križu Gospodina našega Isusa Krista. 
Meni je po njemu raspet svijet i ja svijetu« (Gal 6,14). 


Neka se, dakle, kršćanin usidri gdje ga je Krist sa sobom uzdigao. 
Neka onamo usmjeri sav svoj put gdje je - zna — spašena ljudska narav. 
Gospodnja se muka proteže do konaca svijeta. Kao što se u svojim 
svetima sami Krist časti i ljubi, a u svojim siromašnima hrani i odijeva, 
tako u svima koji za pravdu podnose teškoće sam s patnicima trpi. Inače 
bi se možda pomislilo da su s vjerom rasprostranjenom po svijetu i s 
umanjenim brojem opakih prestala sva progonstva i svi okršaji koji su 
bjesnili protiv svetih mučenika. Tako bi prihvaćanje križa palo u dio 
kao nužda samo onima kojima su nanesene najstrašnije muke da im se 
oduzme ljubav prema Kristu. 


Međutim, drugo doživljava ljubav onih koji služe Bogu. I 
Apostolova propovijed svjedoči drugo. Apostol kaže: »Progonstvo trpe 
Svi koji hoće pobožno živjeti u Kristu Isusu« (2 Tim 3,12). Ta se osuda 
odnosi na čovjeka odveć meka i nemarna kojega ne bije nikakvo 
progonstvo. Mir s ovim svijetom mogu imati samo ljubitelji svijeta. 

Nepravda nikada nema nikakvo zajedništvo s pravednošću. Sloga 
između laži i istine uopće nije moguća. Nema nikakva sklada među 
»tamom i svjetlom« (2 Kor 6,14). 


Pobožnost dobrih želi popraviti zle i po milosti milosrdnoga Boga 
postiže obraćenje mnogih. Ipak se ne smiruju zasjede zlih duhova protiv 
svetih. Skritim lukavstvom ili otvorenim napadom navaljuju u svim 
vjernicima na odluku dobre volje. Njima je sve neprijateljsko što je 
pravo i što je čisto. Zlodusi ne mogu ništa protiv nikoga osim koliko im 
dopusti božanska pravednost koja se udostoji svoje popravljati stegom 
ili ih strpljivošću vježbati. Ipak djeluju najlukavijom prijevarnom 
vještinom. Stoga se čini da odlukom vlastite moći ozlijeđuju ili praštaju. 
Mnoge na žalost tako obmane nevaljalstvom himbe da se neki boje da 
ih rasrđene podnose. Zato ih žele imati naklone. Međutim, svakomu su 
đavolstka dobročinstva štetnija od rana jer je za čovjeka sigurnije ako 
zasluži đavlovo neprijateljstvo nego mir. 


Mudre su duše naučile da se Jednoga boje, Jednoga ljube i u 
Jednoga ufaju. Pošto umrtve požude i razapnu tjelesne osjećaje, 
nikakvom se pokornošću ne pregibaju pred nikakvim neprijateljskim 
strahom. Božju volju stavljaju povrh samih sebe. Toliko više sami sebe 
ljube koliko se manje ljube iz ljubavi prema Bogu. Čuli su da im se 
božanski reklo: »Ne idi za svojim požudama i odvrati se od vlastite 
volje« (Sir 18,30). Stoga dijele svoje osjećaje. Razlikuju zakon duha od 
tjelesnoga zakona. Dijelom sami sebe sebi odriču. Tako sami sebe gube 
u onome što tjelesno žude, ali sami sebe nalaze u onome za čim 
duhovno čeznu. 


6. — Predragi! Sveti se Vazam kako dolikuje slavi u takvim 
članovima Kristova tijela. Ne manjka im nikakva pobjeda koju je 
izvojevala Spasiteljeva muka. U onima koji, po apostolskome uzoru, 
»krote svoje tijelo i stavljaju u zapt« (1 Kor 9,27) istom se silom nište isti 
dušmani. Krist sada »pobjeđuje svijet« (Iv 16,33). Kada njegovi sluge 
pobijede bilo koji poticaj na zlo, to je Kristova i sila i pobjeda. 

Predragi! Rečeno se odnosi na dioništvo u križu. Smatram da je 
o tome dovoljno došlo danas do vaših ušiju kako bi se vazmeno otajstvo 
kako treba proslavilo u članovima Kristova tijela. Preostaje besjediti 
o postizanju dijela na uskrsnuće. Obećano odlažemo za subotnji dan. 
Tako produženi govor neće biti na teret ni meni ni vama. Vjerujemo 
da će biti nazočna Božja milost da bismo s pomoći onoga ispunili svoj 
dug koji živi i vlada s Ocem i s Duhom Svetim u vijeke vjekova. Amen. 

71. 
Vazmeno bdijenje, 3. - 4. IV. 443, 


1 — Predragi! U prethodnom smo govoru, mislim, valjano 
govorili o dioništvu na Kristovu križu da bi sami vjrnički život u sebi 
sadržavao vazmeno otajstvo te se ćudoređem slavilo što se kroz 
svetkovinu časti. Sami ste iskusili koliko je to korisno. Svojom ste 
pobožnošću naučili kolike su koristi za dušu i tijelo produženi postovi 
češće molitve i obilatije milostinje. Gotovo nema nikoga kome ta vježba 
nije koristila i u skrovište svoje savjesti nije nešto pohranio čemu se s 
pravom može radovati. Međutim, te dobiti mora ustrajnim nadzorom 
čuvati. Inače će u dokolici okončana truda đavlova zavist ukrasti što je 
dala Božja milost. 


Četrdesetodnevnim smo opsluživanjem htjeli postići da u vrijeme 
Gospodnje muke osjetimo nešto od križa. Ali moramo se truditi da 
budemo sudionici u Kristovu uskrsnuću. Svakome čovjeku koji se 
kakvom izmjenom od nečega u nešto mijenja, dolazi kraj kada nije što 
je bioi početak kada postane što nije bio. Međutim, važno je u kome 
smrti, Jedno se i drugo postiže u ovome prolaznome vijeku. Razlika 
vječnih nagrada ovisi o kakvoći vremenitih čina. 

Moramo, dakle, umrijeti na štetu đavla i živjeti za Boga. Dužni 
smo odvojiti se od nepravde da uskrsnemo za pravednost. Neka staro 
umre da nikne novo. Istina kaže: »Nitko ne može služiti dvojici 
gospodara« (Mt 6,24). U tome slučaju, neka nam ne bude gospodar 
onaj koji uspravne sili u propast već onaj koji odbačene uzdiže u slavu. 


2 — Apostol kaza: »Prvi je čovjek iz zemlje zemljan. Drugi je 
čovjek s neba nebeski. Kakav je zemaljski, takvi su zemaljski; kakav je 
nebeski takvi su nebeski. Kao što smo nosili sliku zemaljskoga, nosimo 
sliku i onoga koji je s neba« (1 Kor 15,47-49). Moramo se nadasve 
radovati promjeni koja nas iz zemaljske prostote prenosi u nebesko 
dostojanstvo. To čini neizrecivo milosrđe onoga koji je sišao u naše da 
nas uzdigne u svoje. U tu svrhu nije uzeo samo našu bit već i sami 
položaj grešne naravi. Božanska je netrpnost dopustila da joj se nanese 
što najbjednije doživljava ljudska smrtnost. Krist je pak najavljeni 
trodnevni rok divnom hitrinom skratio da duga žalost ne raspinje 
uznemirene duše učenika. Drugi je dan bio čitav. Dodat mu je kranji 
dio prvoga i prvi dio trećega dana. Tako se vremenski razmak nešto 
skratio, a od broja se dana nije ništa izgubilo. Spasiteljevo uskrsnuće 
Nije dugo ostavilo dušu u podzemlju ni tijelo u grobu. Neraspadnuto je 

tijelo tako brzo oživjelo da je tu više bila slika zaspalosti nego smrti. 
Božanstvo se nije odvajalo od nijedne biti uzetoga čovjeka. Stoga je 
sjedinilo s moći što je s moći rastavilo. 

3. — Slijedili su mnogi dokazi koji su utemeljili vlast vjere koju 
treba propovijedati po cijelome svijetu. Istinu su Gospodnjega 
uskrsnuća obilato zasnovali odgurnuti kamen, prazni grob, odloženi 
povezi i anđeli pripovjedači. Krist se ukazao pogledu žena i često se 
očitovao apostolskim očima. S apostolima nije samo razgovarao većje s 
njima boravio i jeo. Onima koje je sumnja dodirnula dopustio je da ga 
pomnim i znatiželjnim dodirom opipaju. Kroz zatvorena je vrata u istu 
svrhu ušao do učenika i svojim dahom dao Duha Svetoga. Poklonivši 
svjetlo razumijevanja, razotkrio je tajne Svetih pisama. Opet je 
pokazao istu ranu na boku, ubode čavla i sve znakove nedavne muke. 
Krist je to učinio da se spozna kako je na njemu ostala vlastitost 
božanske i ljudske naravi. Tako znamo da Riječ nije isto što i tijelo već 
ispovijedamo da je jedini Božji Sin i Riječ i tijelo. 

4. — Predragi! Od te se vjere ne razlikuje učitelj naroda, apostol 
Pavao, kada kaže: »Ako i poznavasmo Krista po tijelu, sada ga više ne 
poznajemo« (2 Kor 5,16). Gospodnje uskrsnuće nije bilo uništenje 
tijela nego promjena. Uvećanjem snage bit tijela nije prestala. 
Promijenila se kakvoća, narav se nije razorila. Postalo je besmrtno što 
se moglo pogubiti i neraspadljivo što se moglo raniti. Pavao s pravom 
kaže da više ne pozna Kristovo tijelo u onome stanju u kojem je bilo 
poznato. U njemu nije ostalo ništa podložno patnji niti slabo. To je 
tijelo isto po bitnosti, ali nije po slavi isto. Nije čudno što o Kristovu 
tijelu navedeno izriče onaj koji kaže o svim duhovnim kršćanima: 
»Stoga od sada nikoga ne poznajemo po tijelu« (2 Kor 5,16). To je 
odonda otkada nam je u Kristu započelo uskrsnuće i otkada nam je u 
onome koji je za nas umro prethodio oblik naše cijele nade. 


Ne oklijevajmo u nevjeri niti se hvatajmo nesigurnoga čekanja već 
prihvatimo začetak obećanja. Već gledamo očima vjere što će biti. 
Radujući se uzdignuću naravi već držimo što vjerujemo. 


5, — Neka nas, dakle, ne obuzmu oblici vremenitih zbilja i neka 
zemaljsko naše razmatranje ne skreće sebi od nebeskog. Neka se ono 
smatra minulim čega većim djelom više nema. Neka se duh napreže 
prema onome što će ostati i ondje upravi svoju želju gdje je vječno što se 
nudi. Točno je da smo »u nadi spašeni« (Rim 8,24). Još uvijek nosimo 
raspadljivo i smrtno tijelo. Ipak se s pravom kaže da »nismo u tijelu« 
(Rim 8,9) ako nad nama ne vladaju tjelesni osjećaji. S pravom 
odlažemo naziv onoga čiju volju ne slijedimo. 

Apostol kaže: »U željama se ne brinite za tijelo« (Rim 13,14). Pod 
time ne shvatimo da nam se zabranjuje što je u skladu sa spasenjem i što 
traži ljudska slabost. Međutim, ne smijemo se služiti svim željama niti 
sve ispunjati što se prohtije tijelu. Stoga shvaćamo da nas je Apostol 
opomenuo da se držimo mjere umjerenosti te da tijelu koje se nalazi 
pod dušinom prosudbom ne dajemo suvišno, ali niti da mu nužno 
uskratimo. Zato isti Apostol veli: »Nitko nije nikada mrzio svoje tijelo 
već ga hrani i njeguje« (Ef 5,29). Tijelo se ne hrani i njeguje zbog 
opačina raskalašenosti nego radi duga koji mora izvršiti. Tako se 
obnovljena narav drži svoga reda. Niže ne vlada višim kao ni pokvareno 
ni sramotno. Više ne pada pod niže. Nema služenja gdje mora biti 
vladanje. Mane ne gospodare duhom. 


6. — Narod Božji mora spoznati da je »u Kristu novo stvorenje« (2 
Kor 5,17). Neka budno razmatra od koga se prima novo stvorenje i 
koga je primio. Što je postalo novo neka se ne vraća nepostojanoj 
ostarjelosti. Neka ne napušta svoj posao tko je »ruku položio na plug« 
(Lk 9,62). Neka pazi što sije i neka se ne obazire na ono što »ostavlja« 
(Fil 3,13). Neka nitko ponovno ne upada u ono odakle je uskrsnuo. Ali 
ako se po ljudskoj slabosti još uvijek nalazi u nekim bolestima, neka 
neodgodivo nastoji ozdraviti i pridići se. 


Put spasenja i nasljedovanje uskrsnuća započetoga u Kristu sastoji 
se u tome da su koraci onih koji stupaju s nepostojana prenesu na čvrsto 
jer kod skliskosti ovoga života ima izobila raznih padova i posrtaja. 
Piše: »Gospodin ravna ljudskim koracima i njegov mu se put dopada. 
Kada pravedni padne, ne uništava se jer mu Gospodin podmeće svoju 
ruku« (Ps 36,23-24). 


i Predragi! Ovo razmatranje treba zadržati za posvećenje čitavoga 
života, a ne jedino za vazmeno slavlje. Sadašnje vježbanje ide za tim da 
postane navikom i ostane neokaljanim što je radovalo vjerničku dušu 
kroz doživljaj kratka opsluživanja. Ali ako se zavuče kakav grijeh, neka 
se brzom pokorom uništi. Zastarjele se rane liječe teško i sporo. Zato 
svježim ranama treba neposredno propisati lijekove. Tako ćemo, u 
cjelini ustajući od svih uvreda, zaslužiti da pripadamo onome 
neraspadljivome uskrsnuću proslavljenoga tijela u Kristu Isusu Gospo- 
dinu našemu koji živi i kraljuje s Ocem i s Duhom Svetim u vijeke 
vjekova. Amen. 

72: 
Veliki petak, 21. IV. 444. 


1. — Predragi! Evanđeosko čitanje posadašnjilo nam je cijelo 
vazmeno otajstvo. Kroz tjelesno je uho sve tako doprlo do duhovnoga 
uha da nikome od nas nije nedostajala slika onoga što se zbilo. Štivo 
božanski nadahnute povijesti očevidno je pokazalo kojim je bezbo- 
štvom Gospodin Isus Krist predan, kojim sudom osuđen, kojom 
mahnitošću raspet i kojom slavom uskrišen. Ipak smo dužni dodati 
službu vlastite propovijedi. Osjećam da pobožnim iščekivanjem 
očekujete uobičajeni dug. Zato svečanosti najsvetijega čitanja doda- 
jemo svećeničku pobudu. 


U vjernim ušima ne smije mjesto posjedovati neznanje. Sjeme 
riječi što se nalazi u evanđeoskoj propovijedi mora u zemlji vašega srca 
rasti. Pošto se odstrani gušenje trnjem i babljim zubom slobodni će 
narod pobožnih osjećaja donijeti svoj plod. Isto vrijedi za pupoljke 
ispravnih volja. Kristov križ koji je upotrijebljen da se spase smrtnici 
otajstvo je i primjer. Otajstvo je kojim se ispunja božanska moć, a 
primjer kojim se potiče ljudska pobožnost. Kada otkupljenje sužnje 
oslobodi jarma, ono omogućuje da se može nasljedovanje nasljedovati. 

Svjetovna se mudrost hvali svojim zabludama. Svatko slijedi 
mišljenja, vladanje i sve ustanove vođe kojega je za se odabrao. Kakvo 
ćemo zajedništvo mi imati u Kristovu imenu osim da se nerazdruživo 
sjedinimo s onim koji je po vlastitoj tvrdnji »put, istina i život« (Iv 14,6). 
Put je po svetome ponašanju, istina božanskim učenjem i život vječnim 
blaženstvom. 


2, — Sveobuhvat je ljudskoga roda pao u praroditeljima. Ali je 
milosrdni Bog htio po svome jedinorođencu Isusu Kristu tako priteći u 
pomoć stvorenju koje je sazdao »na svoju sliku« (Post 1,26) da se 
obnova naravi ne dogodi izvan naravi, ali da drugo stvaranje ipak 
prekorači dostojanstvo vlastitoga početka. Čovjek bi bio sretan da nije 
otpao od onoga što je Bog načinio, ali je još sretniji ako ostane u onome 
što je Bog iznova načinio. 


Bilo je mnogo što je čovjek od Krista dobio lik, ali je još više što u 
Kristu ima bit. Za svoju nas je vlastitost uzela ona narav koja se pregiba 
do mjere dobrostivosti do koje hoće, ali nikada ne podliježe promjeni 
izmjenjivosti. Uzela nas je narav koja nije našim uništila svoje ni svojim 
naše. Ipak je u sebi bila jedna osoba božanstva i čovještva. Stoga pri 
razdiobi slabosti i moći tijelo nije moglo po božanstvu postati 

nedoticljivo niti božanstvo po tijelu podložno patnji. Uzela nas je narav 
koja porod našega plemena nije odvojila od zajedničke staze, ali je 
isključila zarazu grijeha što prelazi na ljude. : 


Otkupitelj je svijeta zbog patnje uzeo slabost i smrtnost da bude 
cijenom, ali to nije grijeh već kazna za grijeh. Prema tome, što je kod 
svih ljudi prijenos osude u Kristu je otajstvo ljubavi. Slobodni od duga, 
izručio se najokrutnijem izvršitelju. Pripustio je da židovske ruke — 
službenice đavla — raspnu bezgrešno tijelo. Krist je htio da njegovo 
tijelo bude smrtno do brzoga uskrsnuća kako onima koji u nj vjeruju 
progonstvo nebi bilo nenadvladivo ni smrt nepodnošljiva. U zajedniš- 
tvo se slave ne smije sumnjati kao što se ne može dvojiti u zajedništvo 
naravi. 


3. — Predragi! Ako bez oklijevanja »vjerujemo srcem što ustima 
izgovaramo« (Rim 10,9-10), u Kristu smo suraspeti, umrli smo i 
ukopani, ali smo također u njemu treći dan uskrsnuli. Radi toga kaza 
Apostol: »Ako ste s Kristom zajedno uskrsnuli, tražite što je gore gdje 
Krist sjedi Bogu zdesna. Imajte okus za ono što je gore, a ne za ono što 
je na zemlji. Umrli ste i vaš je život sakriven s Kristom u Bogu. Kada se 
pak pojavi Krist koji je vaš život i vi ćete se tada s njime pojaviti u slavi« 
(Kol 3,1-4). 


Ali da bi vjernička srca znala da posjeduju osnov kojim se mogu, 
prezrevši svjetovne požude, uzdignuti do višnje mudrosti, Gospodin 
nam obećaje svoju prisutnost govoreći; »Evo, ja sam s vama kroz sve 
dane do svršetka svijeta« (Mt 28,20). Nije uzalud Duh Sveti kazao po 
Izaiji: »Djevica će, evo, zanijeti i roditi sina i nazvat će njegovo ime 
Emanuel što znači s nama Bog« (Iz 7,14). 


Isus, dakle, ispunja značenje svoga imena. Uzlazi na nebo, ali ne 
napušta posinjene. Sjedi Ocu zdesna. Ipak obitava čitavo tijelo. Isus 
dolje osnažuje za strpljivost, a gore poziva na slavu. 


4. — Mi ne smijemo ludovati posred ispraznosti niti se bojati usred 
suprotivština. Ondje nam laskaju zavodljivosti, a ovdje su napori teški. 
Ali kako je »zemlja puna Gospodnjega milosrđa« (Ps 32,5), posvuda je 
uz nas Kristova pobjeda da se ispuni što nam reče: »Ne bojte se jer sam 
ja pobijedio svijet« (Iv 16,33). Prema tome, ako se borimo protiv 
svjetovne taštine, putenih požuda ili protiv krivovjrnih kopalja, uvijek 
smo naoružani Gospodnjim križem. Nikada ne odstupamo od vazmene 
svečanosti ako se uzdržavamo od »kvasa stare zloće« (1 Kor 5,8). 

Usred svih ovoživotnih mijena što su ispunjene raznim kušnjama 
moramo se sjećati apostolskoga upozorenja kojim nas Apostol potiče 
govoreći: »U sebi osjećajte što i u Kristu Isusu koji — mada je bio u 
Božjemu liku — nije držao otimačinom biti jednak Bogu. Ali je sebe 
poništio uzevši lik sluge. Postao je sličan ljudima i obličjem bio kao 
čovjek. Sebe je ponizio. Postao je ponizan sve do smrti, smrti na križu. 
Zato ga je Bog uzvisio i dao mu ime koje je povrh svakoga imena da se u 
Isusovu imenu prigne svako koljeno nebesnika, zemnika i podzemnika. 
I svaki će jezik priznati da je Gospodin Isus Krist u slavi Boga Oca« (Fil 
2,5-11). 

Ako, reče, shvaćate tajnu velike ljubavi i ako uočavate što je za 
spasenje ljudskoga roda učinio Sin Božji, u sebi osjećate što i u Kristu 
Isusu. Nijedan bogataš ne smije prezirati Kristovu poniznost niti je se 
sramiti ijedan plemenitaš. Nikakva se ljudska sreća ne može uzdići do 
takve visine da je dužna stidjeti se onoga čega se nije smatrao 
nedostojnim Bog ostajući Bogom u »Božjemu liku« (Fil 2,7). 


5. — Nasljedujte što je Krist učinio, ljubite što je ljubio. Kada u 
sebi nađete Božju milost, zauzvrat u Kristu ljubite svoju narav. Krist 
siromaštvom nije izgubio bogatstvo; poniznošću nije umanjio slavu; 
smću nije izgubio vječnost. Tako i vi po istim stupnjevima i tragovima 
prezrite zemaljsko da steknete nebesko. Prihvatiti križ znači satrti 
pohote, uništiti opačine, otkloniti ispraznost i odbaciti svaku zabludu. 
Gospodnji vazam ne slavi besraman čovjek, puten, ohol, lakom. Ipak 
se od ove svetkovine nitko više ne udaljuje od krivovjrnika među 
kojima su u prvome redu oni koji netočno misle o utjelovljenju Riječi 
umanjujući božansko ili ništeći tjelesno. 


Božji Sin pravi je Bog. Od Oca ima sve što je Otac. Nije vremeniti 
nikakvim početkom niti promjenljiv ikakvom promjenom. Nije odvojen 
od Jednoga niti rastavljen od Svemogućega. Jedinorođenac je Vječni 
vječnoga Roditelja. Vjernička duša koja vjeruje u Oca i Sina i Duha 
Svetoga u jednoj biti jednoga božanstva ne dijeli jedinstvo na stupnjeve 
niti Trojstvo stapa jedinstvenošću. Ipak nije dosta Božjega Sina 
poznavati jedino u Očevoj naravi ako ne znamo da je u našemu premda 
nije odstupio od svoga. Ono poništenje koje je Krist prigrlio radi 
ljudske obnove bijaše odluka smilovanja, a ne lišavanje vlasti. Po 
vječnoj Božjoj promisli »nema drugoga imena data ljudima pod nebom 
u kojemu se treba spasiti« (Dj 4,12). Stoga je onaj koji ne može trpjeti 
učinio svojom bit koja može trpjeti da slabost može prijeći u 
neraspadljivu snagu, a ne da sila nestane u slabosti. i 


404 


6. — Ovu svečanost radi navedenoga nazivamo pasha. Kod Židova 
se kaže faze, a to znači prijelaz. Svjedoči evanđelist kada kaže: »Pred 
svečani dan pashe Isus je znao da je došao njegov trenutak da prijeđe iz 
ovoga svijeta Ocu« (Iv 13,1). Na kojoj se naravi imao obistiniti taj 
budući prijelaz ako ne na našoj ukoliko je neodvojivo Otac u Sinu i Sin 
u Ocu? 


Ali je Riječ i tijelo jedna osoba. Zato se uzeti ne dijeli od onoga 
koji uzima i čast se uzdignutoga naziva uvećanjem onoga koji uzdiže. 
Apostol je rekao već navedeno: »Zato ga je Bog uzvisio i dao mu ime 
koje je nad svakim imenom« (Fil 2,9). Tu se misli na uzvišenje uzetoga 
čovjeka u čijim mukama ostaje neodvojivo božanstvo da zauvijek bude 
u slavi božanstva. Sami je Gospodin svojim vjernicima spremao blaženi 
prijelaz u dioništvo neizrecivoga dara. Kada je bio već neposredno blizu 
muke, nije samo za svoje apostole i učenike molio već je molio za čitavu 
Crkvu i govorio: »Ne molim jedino za ove već za one koji će po njihovoj 
riječi vjerovati da svi budu jedno kao ti Oče u meni i ja u tebi da i oni 
budu u nama jedno« (Iv 17,20-21). 


7. — Oni što niječu da u Sinu Božjemu koji je pravi Bog ostaje 
ljudska narav neće moći imati nikakvo dioništvo u naznačenome 
jedinstvu. Takvi napadaju spasonosno otajstvo. Tuđi su vazmenoj 
svečanosti koju ne mogu s nama slaviti jer se ne slažu s evanđeljem i jer 
protuslove Vjerovanju. Makar se usuđuju za se prisvajati kršćansko 
ime, udaljuju se od svekolikoga stvorenja kojemu je Krist glava. 


Vi se u ovoj svečanosti s pravom radujete i pobožno veselite. Ne 
unoseći nikakvu laž u istinu, ne sumnjate u Kristovo rođenje po tijelu 
niti u njegovu muku i smrt kao niti u tjelesno uskrsnuće. Bez ikakva 
odjeljivanja božanstva priznajte pravoga Krista od Djevičine utrobe, ali 
isto tako pravoga na drvetu križa, pravoga u grobu gdje je tijelo, 
pravoga u slavi uskrsnuća i pravoga zdesna Očevoga veličanstva. Otuda 
— kako kaže Apostol — »čekamo Spasitelja, Gospodina svoga Isusa 
Krista koji će preinačiti tijelo naše poniznosti da bude usklađeno 
slavnome tijelu njega« (Fil 3,20-21) koji živi i vlada s Ocem i s Duhom 
Svetim u vijeke vjekova. Amen. 

w 2 


PROPOVIJEDI O UZAŠAŠĆU 


13. 
1. VI. 444, 


1. — Predragi! Danas se dovršio četrdeseti broj svetih dana nakon 
blaženoga i svetoga uskrsnuća Gospodina našega Isusa Krista kada je 
božanska snaga uskrisila poslije trodnevlja pravi Božji »hram« (Iv 2,19) 
uništen židovskom opakošću. Četrdeset je dana predvidio najsvetiji 
raspored koji je uspostavljen na korist naše pouke. Svrha je da se kroz 
to razdoblje, dok se proteže rok Gospodnje tjelesne nazočnosti, nužnim 
dokazima učvrsti vjera u uskrsnuće. Kristova je smrt jako uznemirila 
srca učenika. Kako se zbog patnje na križu, izdahnuća i ukopa mrtvoga 
tijela na učeničke duše spustila tuga, u njih se uvukla stanovita nevjerna 
mlitavost. Kada su svete žene — kako otkriva evanđeoska povijest (usp 
Lr 24,1-11) — donijele vijest o odvaljenome grobnome kamenu, grobu 
bez tijela i anđelima koji su svjedoci živoga Gospodina, apostolima su 
se i drugim učenicima njihove riječi pričinile slične buncanju. Tome 
oklijevanju što potresa ljudsku slabost Duh istine ne bi nikada dopustio 
ući u duše svojih propovjednika da ona uzrujana skrb i znatiželjno 
oklijevanje nije položilo temelj za našu vjeru. 

Duh je u apostolima vodio brigu o našim nemirima i našim 
pogibljima. Mi smo u onim ljudima poučeni protiv kleveta bezbožnih i 
protiv dokaza zemaljske mudrosti. Nas je poučilo apostolsko motrenje. 
Njihovo nas je slušanje uputilo i njihovo doticanje učvrstilo. Zahvalimo 
božanskome određenju i nužnome oklijevanju svetih otaca koji su 
dvojili da mi ne sumnjamo. 

2, — Predragi! Ovi dani što su protekli između Gospodnjega 
uskrsnuća i uzašašća nisu minuli u dokonome protoku već su tih dana 
potvrđena velika otajstva i objavljene velike tajne. Kroz te se dane 
uklonio strah od užasne smrti i obznanila besmrtnost duše i tijela. Tih je 
dana Gospodnjim nadisanjem svim apostolima uliven Duh Sveti. 
Blaženome je apostolu Petru povrh ostalih, nakon ključeva kraljevstva, 
povjerena skrb za Gospodnji ovčinjak. Tih se dana Gospodin kao 
putnik u svojstvu trećega pridružio dvojici učenika. Da udalji svu tamu 
naše sumnje prekorio je misaonu sporost onih koji se straše i boje. 
Prosvijetljena su srca začela žar vjere. Bila su mlaka, ali su postala 
plamena kada im je Gospodin otkrio Pisma. Kod lomljenja su se kruha 
otvorili pogledi sustolnika. 


Pošto im se otvoriše oči, bili su veoma sretni. Očitovala im se 
proslava ljudske naravi. Bili su sretniji nego oči prvaka našega roda 
jer se prvacima ukazala pomutnja njihova prijestupa. 


3. — Posred spomenutih kao i drugih čudesa učenici su plamtjeli 
od zabrinutih razmišljanja. Ali Gospodin se pojavio među njima i 
kazao: »Mir vama« (Iv 20,26). Učenici su smatrali da im se ukazao duh, 
ane tijelo. Da to što su preturali u srcima ne ostane u njihovim mislima, 
prekorio je njihovo mišljenje koje nije u skladu s istinom. Isus je pred 
oči onih koji sumnjaju stavio znakove koji su od križa ostali na njegovim 
rukama. Pokazao ih je da izbližega pogledaju jer su tragovi čavala i 
koplja očuvani da se iscijele rane nevjernih srdaca. Tako će se držati 
najustrajnijim znanjem, a ne sumnjivom vjerom, da će na prijestolju 
Boga Oca zajedno sjediti narav koja je ležala u grobu. 


4. — Predragi! Božja se providnost kroz cijelo vrijeme što se 
proteže od Gospodnjega uskrsnuća do njegova uzašašća brinula, učila i 
stavljala pred oči i u srca svojih da se prihvati kako je Gospodin Isus 
Krist zaista uskrsnuo kao što se uistinu rodio, trpio i preminuo. Blaženi 
su se apostoli i svi učenici prestravili smrću na križu i sumnjali glede 
vjere u uskrsnuće. Ali ih je očevidna istina tako ojačala da ih Gospodnji 
odlazak na nebesku uzvišenost uopće nije pogodio tugom već ih je 
ispunio radošću. 


Uistinu je postojao veliki i neizrecivi razlog za veselje kada je narav 
ljudskoga roda uzašla na očigled svetoga mnoštva povrh dostojanstva 
nebeskih stvorenja. Nadvisila je anđeoske redove. Bila je uzdignuta 
iznad arhanđeoskih visina. S uzdignućem se ljudske naravi neće nikada 
moći usporediti nikakav drugi oblik. Stekla je spoj s vječnim Ocem jer 
ima dijela u slavi onoga s čijom se naravi povezala u Sinu. 

Predragi! Kristovo je uzašašće naše uzdignuće. Kamo je prethodila 
slava Glave, tamo se poziva i nada tijela. Stoga kličimo dostojnim 
veseljem i veselimo se pobožnim činom zahvaljivanja. Danas smo 
potvrđeni kao posjednici neba. Također smo u Kristu unišli u ono što je 
najviše na nebesima. Po Kristovoj smo milosti obilnije postigli nego što 
smo izgubili po đavlovoj zavisti. One koje je otrovni neprijatelj izbacio 
iz sreće prvoga obitavališta, sebi ih je pritjelovio i smjestio Ocu zdesna 
Božji Sin koji živi i kraljuje s Bogom Ocem svemogućim i s Duhom 
Svetim u vijeke vjekova. Amen. 


74. 
17. V. 445. 


1. — Predragi! Sveopći je Stvoritelj otajstvo našega spasenja 
procijenio cijenom svoje krvi. To je otajstvo ispunio služeći se 
poniznošću od dana tjelesnoga rođenja do konca muke. Premda su 
mnogi božanski znaci blistali i u »sluginu liku« (Fil 2,7), ipak je 
djelovanje onoga vremena imalo u strogome smislu svrhu da se dokaže 
istina uzetoga čovjeka. Kada su pak poslije muke raskinuti okovi smrti, 
smrt je izgubila svoju moć jer je nasrnula na onoga koji nije »poznavao 
grijeh« (2 Kor 5,21). Sada se slabost pretvorila u jakost, smrtnost u 
vječnost i sramota u slavu. Gospodin Isus Krist tu je slavu očitovao 
pogledu mnogih kroz »mnoge i očite dokaze« (Dj 1,3). Potom je 
pobjednički trijumf koji je doveo od mrtvih uveo u nebo. 


Prema tome, kao što nam je na vazmenu svetkovinu razlogom 
radovanju bilo Gospodnje uskrsnuće, tako nam je njegovo uzašašće na 
nebo sadržaj sadašnjega veselja. Sjećamo se i dolično slavimo dan kada 
je narav naše slabosti u Kristu uzdignuta nad svu nebesku vojsku, povrh 
svih anđeoskih redova i iznad visina svih sila. Na sjedištu je Boga Oca. 
Utemeljeni smo i sazdani na takvome rasporedu božanskih djela da 
Božja milost bude divnija pošto se s ljudskoga pogleda ukloni što je s 
pravom osjetilnim upućivalo na svoje poštovanje. Tako vjera neće biti 
nevjerna, ufanje neće kolebati ni ljubav postati mlaka. Krepčina je 
velikih duhova i jako svjetlo vjernih duša da bez oklijevanja vjeruju u 
ono što se ne vidi tjelesnim motrenjem i da ondje zaustave čežnju gdje 
se ne može doprijeti pogledom. 


Ali gdje će se u našim srcima roditi takva pobožnost ili kako će se 
svatko »opravdati vjerom« (Rim 5,1) ako se naše spasenje sastoji samo 
u onome što se podlaže očima? Mužu koji je očito sumnjao u Kristovo 

uskrsnuće ako gledanjem i doticanjem ne iskusi tragove muke u 
njegovu tijelu Gospodin je rekao: »Povjerovao si jer si me vidio. 
Blaženi koji vjruju iako nisu vidjeli« (Iv 20,29). 


2. — Predragi! Da budemo sposobni za rečeno blaženstvo, 
Gospodin naš Isus Krist sve je ispunio što je dolikovalo evanđeoskome 
propovijedanju i novozavjetnim otajstvima. Četrdeseti se dan nakon 
uskrsnuća pred učenicima uzdigao na nebo. Dokončao je oblik tjelesne 
prisutnosti. Isus će ostati zdesna Ocu dok ne prođu vremena koja su 
božanski predviđena da se umnože djeca Crkve. U onome će tijelu u 
kojemu je uzašao doći suditi žive i mrtve. Prema tome, u otajstva je 
prešlo što je bilo vidljivo na našemu Otkupitelju. Motrenje je zamjenilo 
učenje da vjera bude odličnija i čvršća. Vjernička će srca — obasjana 
višnjim zrakama — slijediti vlast poučavanja. 


3. — Spomenutu je vjeru uvećalo Gospodnje uzašašće i ojačao dar 
Duha Svetoga. Nisu joj nanosili strah ni okovi ni zatvori ni progonstva 
ni glad ni vatra ni kidanje divljih životinja ni progoniteljeva mučenja 
protkana okrutnostima. Za tu su se vjeru do prolijevanja vlastite krvi po 
čitavome svjetu borili muškarci i žene, nedorasli dječaci i krhke djevice. 
Ta je vjera tjerala zloduhe, liječila bolesti, uskrsavala mrtve. I same je 
apostole koje su utvrđivala brojna čudesa i poučili mnogi govori 
prestrašila okrutnost Gospodnje muke. Ni Gospodnje uskrsnuće nisu 
prihvatili bez krzmanja. Apostoli su toliko dobili od Gospodnjega 
uzašašća da se pretvorilo u veselje što im je ranije zadavalo strah. Sve su 
duševno razmišljanje upravili na božanstvo onoga koji sjedi zdesna 
Ocu. Više im zaklon tjelesnog gledanja nije priječio oštrinu uma 
usmjeriti na činjenicu da se Krist silaskom nije udaljio od Oca niti 
uzašašćem otišao od učenika. 


4. — Predragi! Sin se čovječji odličnije i svetije očitovao kao Sin 
Božji kada se povukao u slavu Očevoga veličanstva. Na neizreciv je 
način počeo biti nazočniji božanstvom kada je ljudstvom postao 
udaljeniji. Tada se upućenija vjera stala korakom duha uspinjati do Sina 
koji je jednak Ocu. Više joj nije trebalo doticanje tjelesne biti u Kristu 
kojim je Krist »manji od Oca« (Iv 14,28). Narav je proslavljenoga tijela 
ostala. Vjernička se pak vjera pozvala onamo gdje se Jedinorođenac, 
jednak s Roditeljem, ne dotiče tjelesnom rukom nego duhovnom 
razumnošću. Tu također treba tražiti razlog što je Gospodin Mariji 
Magdaleni koja se kao pralik Crkve žurila pristupiti da ga dotakne 
rekao: »Ne dodiruj me jer još nisam uzišao svome Ocu« (Iv 

20,17). Htjede reći: ne želim da tjelesno dođeš do mene; neću da me 
tjelesnim osjetilom raspoznaš; za kasnije ti odlažem uzvišenje; veće ti 
pripremam. Kada uziđem svome Ocu, dotaknut ćeš me savršenije i 
istinitije. Dohvatit ćeš što ne dotičeš i vjerovati što ne vidiš. 


Gospodina što uzlazi na nebo pratile su kao pratilje učeničke oči 
pune udivljenja. Tada su uz njih stala dva anđela sjajna od divnoga sjaja 
svoje odjeće. Rekli su: »Ljudi Galilejci! Što stojite gledajući u nebo? 
Taj Isus koji je uzet od vas doći će kao što ga vidjeste otići na nebo« (Dj 
1,11). Te su riječi poučile svu djecu Crkve da vjeruju kako će Isus Krist 
vidljiv doći u istome tijelu u kojemu je uzašao. Nije moguće sumnjati da 
je sve onome podloženo kome je od samoga iskona tjelesnoga rođenja 
služilo anđeosko služenje. Anđeo je blaženoj Djevici javio da će se Krist 
začeti po Duhu Svetome. Isto tako glas je nebesnika kroz pjesmu 
pastirima obznanio Rođenoga od Djevice. Najprije su svjedočanstva 
višnjih vjesnika poučila da je Krist uskrsnuo od mrtvih. Jednako su 
anđeoske službe propovijedale da će Gospodin u istome tijelu doći 
suditi svijet. Tako možemo shvatiti koje će moći biti uz onoga koji će 
suditi kada su mu tolike služile dok je imao biti suđen. 


5. — Predragi! Radujmo se duhovnim radovanjem i veselimo kod 
Gospodina dostojnim zahvaljivanjem. Slobodne oči srca uzdignimo do 
visine na kojoj je Krist. Neka zemaljske želje ne pritišću duše koje su 
gore pozvane. Neka odabranike za vječno ne okuplja propadljivo. 
Neka lažni mamci ne zaustavljaju one što kroče putem istine. Neka 
vjernici tako proživljuju vremenito da znaju kako putnički prolaze 
ovom zemaljskom dolinom. Tu im štošta naklona laska. Ipak ne smiju 
prigrliti nevaljalo već snažno prijeći preko toga. 


Blaženi nas apostol Petar potiče na tu pobožnost. U skladu s 
ljubavi koju je začeo trostrukom ispovjeđu Gospodnje ljubavi u molbi 
kaže da će pasti Kristove ovce. Reče: »Preljubljeni! Zaklinjem vas kao 
pridošlice i putnike da se uzdržavate putenih želja koje se bore protiv 
duše« (1 Pt2,11). Za koga vojuju tjelesne žudnje? Bore se za đavla koga 
raduje užitkom raspadljivih dobara zavladati dušama koje teže za 
višnjim te ih tako udaljiti od sjedišta s kojih je sam otpao. Svaki vjernik 
mora mudro bdjeti protiv đavolskih zasjeda da svoga neprijatelja može 
onim odbiti čime je napastovan. 


Predragi! Protiv đavlova lukavstva ništa nije valjanije od milosrdne 
dobrostivosti i široke ljubavi kojom se svaki grijeh otklanja ili 
pobjeđuje. Međutim, vrhunac se te kreposti ne osvaja prije nego se 
odbaci što joj je suprotno. Ali što je tako neprijateljsko milosrđu i 

djelima ljubavi kao pohlepa iz »čijega korijena« niče zametak »svih 
zala« (1 Tim 6,10)? Ako se pohlepa ne dotuče u svome žarištu, nužno je 
dana njivi srca u kome je ojačala biljka toga zla radije nikne drač i bablji 
zub nego ikakvo sjeme prave vrline. 


Predragi! Oduprimo se tome najpogubnijemu zlu. Slijedimo ljubav 
bez koje nijedna krepost ne može sjati. Tako ćemo se po onome putu 
kojim je Krist sišao do nas i mi moći popeti do onoga kojemu je s 
Bogom Ocem i s Duhom Svetim čast i slava u vijeke vjekova. Amen. 

DUHOVSKE PROPOVIJEDI 


75. 
23, V. 443. 


1. — Predragi! Sva katolička srca priznaju da se današnja svečanost 
časti kao poglavita svetkovina. Nitko ne sumnja da ovome danu 
dugujemo ogromno štovanje. Duh ga je Sveti posvetio najizvrsnijim 
čudom, darom samoga sebe. Ovaj je dan deseti od dana kada je 
Gospodin uzašao povrh svake nebeske visine da sjedi zdesna Boga Oca. 
Ali je od Gospodnjega uskrsnuća pedeseti. Nama je zasjao u onome po 
kome je počeo. Ovaj dan sadrži velike tajne starozavjetnih i 
novozavjetnih otajstava. Po njima se najočitije iskazuje da je Zakon 
nagovijestio milost i da je ispunjen milošću. Kao što je hebrejskome 
narodu nekoć oslobođenom od Egipćana pedeseti dan poslije žrtvo- 
vanja janjeta na sinajskome brdu dat Zakon, tako je poslije Kristove 
smrti kada je ubijen istiniti Božji Jaganjac pedeseti dan nakon Isusova 
uskrsnuća na apostole i vjernički puk sišao Duh Sveti. Poman će 
kršćanin lako zapaziti da su počeci Staroga zvjeta služili evanđeoskim 
iskonima i da je isti Duh uspostavio drugi savez koji je i prvi utanačio. 


2. — Slijedeće donosi apostolska povijest: »Kada su se ispunili 
dnevi Pedesetnice i svi učenici bili zajedno na istome mjestu, odjednom 
je s neba došao zvuk poput snažnoga vjetra što nahrupi. I napunio 
je čitavu kuću gdje su sjedili. I ukazali su im se razdijeljeni jezici kao 
oganj i sjedio je na svakome od njih. I svi su se ispunili Duhom Svetim i 
počeli govoriti drugim jezicima kako im je Duh Sveti davao govoriti« 
(Dj 2,1-4): 

Kako li je hitar govor mudrosti! Kako li se brzo nauči što se uči gdje 
je Bog učiteljem! Da se čuje nije trebao prijevod ni vrijeme da se uči ni 
navika za uporabu. »Duh je Istine nadahnuo gdje je htio« (Iv 3,8). Zato 
su riječi vlastite pojedinim narodima u ustima Crkve postale zajed- 
ničke. Od duhovskoga je dana zaorila truba evanđeoskoga propovije- 
danja. Od toga dana teku kiše milosnih darova. Rijeke su blagoslova 
navodnile svaku pustinju i sve suho jer je »Božji Duh lebdio nad 
vodama« (Post 1,2) da »obnovi lice zemlje« (Ps 103,30). Bljesci su nove 
svjetlosti bljesnuli da odagnaju drevne tmine. Sa sjajem se jezika što 
svjetlucaju rodila sjajna Gospodnja riječ i plameni govor. U sebi je 
sadržavao učinkovitost prosvijetljenja i snagu paljenja da stvori 
razumijevanje i ukine grijeh. 


3. — Predragi! Oblik je događaja bio preko svake mjere divan. To 
je točno. Ipak nema dvojbe da je u onome ushitnome suglasju svih 
ljudskih glasova bilo nazočno veličanstvo Duha Svetoga. Uza sve to, 
neka nitko ne misli da se u zapaženome tjelesnim očima očitovala 
božanska bitnost Duha. Nevidljiva je narav koja je zajednička s Ocem i 
Sinom pokazala kakvoću svoga dara i čina znakom kojim je htjela. Ali 
vlastitost je svoje biti zadržala u svome božanstvu. Ljudsko gledanje ne 
može dotaknuti Duha Svetoga kao ni Oca ni Sina. U božanskome 
Trojstvu nije ništa neslično niti nejednako. Sve što se može misliti o 
onoj biti ne razlikuje se ni moću ni slavom ni vječnošću. Premda je s 
obzirom na vlastitu osobu netko drugi Otac, netko drugi Sin i netko 
drugi Duh Sveti, ipak nije drugo božanstvo niti različita narav jer je 
jedinorođeni Sin iz Oca, a Duh Sveti je Duh Oca i Sina i to ne kao svako 
stvorenje koje pripada Ocu i Sinu. Duh Sveti s Ocem i Sinom živi i 
jednako je s njima moćan. Postoji vječno iz onoga što je Otac i Sin. 


Isus je uoči svoje muke obećao svojim mučenicima dolazak Duha 
Svetoga. Rekao je: »Imam vam još mnogo kazati, ali to sada ne možete 
podnijeti. Kada pak dođe onaj Duh Istine, on će vas voditi prema 
cijeloj istini. Neće govoriti sam od sebe već će kazati sve što čuje i 
buduće će vam najaviti. Sve što Otac ima, moje je. Stoga sam rekao 
da će od moga uzeti i vama najaviti« (Iv 16,12-13.15). Prema tome, 
ne pripada jedno Ocu, drugo Sinu, a drugo Duhu Svetome već sve što 
ima Otac ima i Sin, ali ima i Duh Sveti. U tome jedinstvu nije nikada 
nedostajalo to zajedništvo jer tu imati sve znači uvijek postojati. Tu 
se ne da zamisliti nikakvo vrijeme, nikakav stupanj, nikakva različitost. 
Ako nitko ne može rastumačiti što je Bog, neka se nitko ne usudi 
tvrditi što nije. Lakše se oprašta ako se o neizrecivoj naravi ne govori 
dostojno nego ako se tvrdi što joj se protivi. Stoga što god pobožna 

srca uzmognu smisliti o vječnoj i nepromjenljivoj Očevoj biti, neka 
neodvojivo i bez razlučivanja također to isto shvate i o Sinu i o Duhu 
Svetome. To blaženo Trojstvo zato priznajemo jednim Bogom jer u tim 
trima Osobama nema nikakve razlike u biti, moći, volji i djelovanju. 


4. — Odbijamo, dakle, arijevce koji drže da između Oca i Sina 
postoji stanovita razlika. Ali se uklanjamo i od macedonijevaca koji, 
doduše, Ocu i Sinu priznaju jednakost dok misle da je Duh Sveti niže 
naravi. Oni ne računaju da upadaju u onu hulu koja se ne oprašta ni u 
ovome životu ni na budućemu sudu. Gospodin je kazao: »Tko kaže 
riječ protiv Sina čovječjega, oprostit će mu se. Ali tko rekne protiv 
Duha Svetoga, neće mu se oprostiti ni u ovome ni u budućemu vijeku« 
(Mt 12,32). 


Tko ustraje u spomenutome bezboštvu bez oproštenja je jer od 
sebe udaljuje onoga po kome se mogao priznati krivim. Nikada neće 
doći do lijeka oproštenja tko nema Odvjetnika koji će ga braniti. Od 
Duha potječe zazivanje Oca. Od njega su pokorničke suze i uzdasi onih 
koji vapiju. Isto tako »nitko ne može reći Gospodin Isus osim u Duhu 
Svetome« (1 Kor 12,3). Apostol najočitije propovijeda da Duh Sveti 
ima s Ocem i Sinom jednaku svemoć i jedno te isto božanstvo. Reče: 
»Postoje, doduše, milosne diobe, ali je isti Duh. I razdiobe po službi 
postoje, ali je isti Gospodin. I djelovanja su raznovrsna, ali je isti Bog 
koji sve čini u svima« (1 Kor 12,4-6). 


5. — Predragi! Iz navedenih i bezbroj drugih dokaza blista vlast 
božanskih govora. Jednodušno se pomoću njih potaknimo na proslavu 
Pedesetnice. Kličimo u čast Duha Svetoga koji posvećuje cijelu 
katoličku Crkvu. Duh Sveti nadahnjuje vjeru, uči znanje, vrelo je 
ljubavi, žig čistoće i uzrok svake kreposti. Neka se vesele vjerničke duše 
što se u cijelome svijetu ispovjeđu svih jezika slavi jedan Bog: Otac i Sin 
i Duh Sveti. Neka se raduju što znamen koji se pokazao u slici ognja 
ustrajno ostaje i djelom i darom. Sami Duh istine čini da dom njegove 
slave blješti bljeskom njegova svjetla. Ne želi da je u njegovu hramu išta 
tamno ili mlako. 


Djelo i nauk Duha udjeljuje očišćenje našim postovima i 
milostinjama. Ovaj, naime, dični dan slijedi običaj najsvetijega 
opsluživanja. Svi su sveti uvijek doživljavali da im je taj običaj od 
najveće koristi. Pastirskom vas brigom na to marljivo sokolimo. Ako 
smo ovih zadnjih dana nepomnom nemarnošću počinili kakvu nečis- 

toću, strogost će je posta ispaštati i pobožna ljubav popraviti. U srijedu, 
dakle, i petak postimo. U subotu upravo ovdje uobičajenom pobožno- 
šću proslavimo bdijenje. 

Po Kristu Gospodinu našem. 


76. 
11. VI. 444. 


1. — Predragi! Štivo nam je božanskih spisa najpotpunije pokazalo 
razlog i značenje današnje svetkovine. Otuda smo saznali da je Duh 
Sveti pedeseti dan nakon Gospodnjega uskrsnuća i desetoga poslije 
njegova uzašašća izliven — kako se u nadi očekivalo — Kristovim 
učenicima. Međutim, za pouku nove djece u Crkvi treba dodati službu 
naše propovijedi. Mi se, naime, ne bojimo da će poznato duhovne i 
poučene umoriti. Pripada u plod njihove pouke željeti da se što je 
moguće većemu broju priopći što su sami na vlastitu korist naučili. 


Neka se, dakle, dioba božanskih darova proiširi po svim srcima. 
Neka služenje naših usta ne prezru ni učeni ni neuki. Učeni će tako 
potvrditi kako ljube što su upoznali, a neuki pokazati kako žude za 
nepoznatim. Ovu će našu priprvu pomoći širina onoga o čijemu 
veličanstvu kušamo govoriti. Vas će za napredak cijele Crkve učiniti 
prijemljivima, a nas bogatima. 


2. — Kada, dakle, oči duha napregnemo da shvatimo dostojanstvo 
Duha Svetoga, ne zamišljajmo ništa različito od odličnosti Oca i Sina jer 
se bit božanskoga Trojstva u ničemu ne razlikuje od svoga jedinstva. 
Obilježba je vječnoga Oca da je Roditelj svoga suvječnoga Sina. Vječno 
je Sinovo svojstvo biti izvan vremena rođen od Oca. Vječna je oznaka 
Duha Svetoga da je Duh Oca i Sina. Tako Otac nije nikada bio bez Sina 
niti Otac i Sin bez Duha Svetoga. U Trojstvu se isključuju svi stupnjevi 
opstojnosti. Tu nijedna Osoba nije ni ranija ni kasnija. 


Nepromjenljivo božanstvo blaženoga Trojstva u bitnosti je jedno, 
u djelu neodjeljeno, u volji složno, u svemoći jednako i u slavi jednako. 
Kada Sveto pismo tako govori o Trojstvu da neko djelo i neku riječ 
navede kao nešto što se ukazuje usklađeno pojedinim Osobama, to 
ne remeti katoličku vjeru već poučava. Po vlastitosti riječi ili čina do- 
ziva nam u pamet trojstvenu istinitost. Razum ne razdvaja što uho 
razlikuje. Stoga se nešto iznosi pod imenom Oca ili Sina ili 
Duha Svetoga da vjernička vjeroispovijed u Trojstvu ne zabludi. 
Budući da je Trojstvo neodvojivo, nikada se ne bi shvatilo da Trojstvo 

postoji kada bi se uvijek nerastavljeno izgovaralo. Dobro, dakle, sama 
govorna poteškoća potiče naše srce na razumijevanje. Radi naše nam 
slabosti pomaže nebeski nauk. Budući da se s obzirom na božanstvo 
Ocai Sina i Duha Svetoga ne smije zamišljati ni zasebnost ni različitost, 
pravo se jedinstvo i pravo Trojstvo može istovremeno dušom osjetiti, ali 
se ne može zajedno jezikom iskazati. 


3. — Predragi! U našim je srcima utemeljena vjera kojom 
spasonosno vjerujemo da je cijelo Trojstvo zajedno jedna sila, jedno 
veličanstvo, jedna bit. Djelom je neodvojivo, u ljubavi nerazlučivo, 
moću bez razlike. Trojstvo zajedno sve ispunja i sve zajedno sadrži. Sin 
i Duh Sveti ono su što i Otac. U nijednome od Trojice istinito božanstvo 
nije od sebe ni veće ni manje. U trima se Osobama božanstvo ispovijeda 
tako da Trojstvo ne pozna samost, ali i jedinstvo čuva jednakost. 


Navedeno očito pokazuje da se bez zaziva Duha Svetoga ne zbiva 
oproštenje grijeha niti bez njega itko kako treba i kako dolikuje uzdiše i 
moli. Kaže Apostol: »Ne znamo što se kako valja moli već sami Duh za 
nas moli neizrecivim uzdasima« (Rim 8,26). Također veli: »Nitko ne 
može izgovoriti Gospodin Isus osim u Duhu Svetome« (1 Kor 12,3). 
Odveć je pogubno i posve smrtonosno biti bez Duha Svetoga jer nikada 
ne zaslužuje oproštenje koga ostavi Zagovornik. 


Predragi! Svi koji su vjerovali u Gospodina Isusa imali su u se 
ulivena Duha Svetoga. Apostoli su već tada za oproštenje grijeha 
primili Snagu koju je Gospodin poslije svoga uskrsnuća udahnuo 
rekavši: »Primite Duha Svetoga. Kojima oprostite grijehe, bit će im 
otpušteni, ali kojima budete zadržali, bit će zadržani« (Iv 20,22-23). 
Onoj se savršenosti koja se imala dati učenicima čuvala veća milost i 
obilnije nadisanje po kome će primiti što još nisu dobili i odličnije imati 
što su posjedovali. Radi toga je Gospodin kazao: »Još vam imam 
mnogo reći, ali to sada ne možete nositi. Kada pak dođe onaj Duh 
Istine, on će vas uputiti u svu istinu. Neće govoriti od samoga sebe već 
će kazati što bude čuo. I buduće će vam navijestiti jer će od moga uzeti i 
vama najaviti« (Iv 16,12-14). 


Čvrsto smo, velim, prionuli uz iznesenu vjeru. Ne dvojimo kako 
dar nije počeo kada je na dan Pedesetnice Duh Sveti ispunio Gospodnje 
učenike. Bio je. to dodatak širokogrudnosti. Patrijarsi su, naime, i 
proroci i svećenici živjeli od posvećenja istoga Duha. Bez te milosti 
nikada nisu ustanovljena nikakva otajstva niti su se slavile ikakve tajne. 
Uvijek je bila ista snaga darova iako mjera poklona nije bila ista. 

4, — Ni sami blaženi apostoli nisu bili bez Duha Svetoga prije 
Gospodnje muke. Nije sila te Snage bila daleko od Spasiteljevih djela. 
Kada je Spasitelj učenicima dao moć liječiti bolesti i tjerati zlođuhe, 
udijelio je djelatnost onoga Duha o kome je židovsko bezboštvo 
nijekalo da on u njemu zapovijeda nečistim dusima. Božanska su 
dobročinstva pripisali đavlu. Budući da su Židovi na taj način hulili, s 
pravom ih je pogodila Gospodnja osuda gdje Gospodin kaže: »Svaki će 
se grijeh i hula ljudima oprostiti, ali se hula na Duha ljudima neće 
oprostiti. Tko rekne riječ protiv Sina čovječjega, oprostit će mu se. Ali 
tko kaže protiv Duha Svetoga neće mu se oprostiti ni u ovome ni u 
budućemu vijeku« (Mt 12,31-32). 


5. — Gospodin je već rekao: »Sve što čuh od svoga Oca, vama sam 
objavio« (Iv 15,15). Što znači kada kaza obećajući učenicima Duha 
Svetoga: »Još vam imam mnogo kazati, ali to sada ne možete nositi; 
kada pak dođe onaj Duh Istine, on će vas uputiti u svu istinu« (Iv 
16,12-13)2 Je li Gospodin htio da ga se smatra da je nižega znanja ili da 
je od Oca nešto manje naučio nego Duh Sveti? Ipak je sam Istina! Niti 
Otac može bez Riječi što kazati ni Duh učiti. Zato je kazano: »Od 
mojega će uzeti« (Iv 16,14). Što, naime, Duh prima daje Sin jer daruje 
Otac. Prema tome, nije se imala donositi nova istina niti propovijedati 
drugi nauk već je trebalo povećati sposobnost onih koji su se poučavali i 
uvećati postojanost one ljubavi koja će posve otjerati »svaki strah« (1 Iv 
4,18) te se neće bojati bijesa progonitelja. 


Apostoli su bili ispunjeni novom obilnošću Duha Svetoga. Tada su 
krenuli žarčom voljom i učinkovitijom moći. Uznapredovali su od 
poznavanja zapovijedi do podnošenja muka. Više nisu drhtali od 
nikakve oluje. Valove su vijeka i uzburkanosti svijeta zgazili vjerom 
koja polazi preko toga. Prezrevši smrt svim su narodima donijeli 
evanđelje istine. 


6. — Gospodin je u nastavku rekao: »Reći će što čuje. I budućnost 
će vam najaviti« (Iv 16,13). Ne shvatimo to, predragi, lijenim umom ni 
površnim slušanjem. Osim drugih izreka Istine koje pobijaju maniheis- 
tičko bezboštvo, navedena tvrdnja obara najočitije sav nauk svetogrdne 
laži. Manihejci su — kako bi pružili dojam da slijede nekoga velikog i 
uzvišenoga vođu - vjerovali da se u njihovu učitelju Maniju pojavio Duh 
Sveti i da Paraklit kojega je Gospodin obećao nije prije došao nego se 
rodio taj zavodnik nesretnika. Božji bi Duh tako prebivao u Maniju da 

sam Mani nije bio ništa drugo doli Duh koji je svoje učenike uveo u svu 
istinu služeći se tjelesnim glasom i jezikom. Također bi razjasnio tajne 
prošlih stoljeća koje nikada nisu bile spoznate. 


Međutim, sama vlast evanđeoske propovijedi pokazuje koliko je 
izrečeno krivo i isprazno. Mani je bio službenik đavolske laži i 
utemeljitelj bestidnoga praznovjerja. Pojavio se — dostojan osude — 
kada se nakon Gospodnjega uskrsnuća napunila 260. godina. Tada je 
vladar bio Prob, a konzul Paulin. Već je protiv kršćana bjesnilo osmo 
progonstvo. Bezbrojne su mučeničke tisuće samim svojim pobjedama 
dokazale da se ispunilo što je Gospodin obećao rekavši: »Kada vas 
predadu, nemojte smišljati kako ili što ćete govoriti. U tome će vam se 
trenutku dati što ćete kazati. Ne govorite vi nego Duh vašega Oca 
govori u vama« (Mt 10,19-20). 


7. — Gospodnje se obećanje, dakle, nije moglo odlagati kroz tako 
duga vremenska razdoblja. Nije onaj Duh Istine kojega »ne prima 
svijet« (Iv 14,17) opakih na taj način zadržavao onu sedmoliku 
darežljivost svojih darova da je bez svoga nadahnuća ostavio tolike 
naraštaje u Crkvi dok se nije rodio čudovišni vođa sramnih laži. Njemu 
se čak ne može udijeliti ni to da primi ni najmanji dio božanskoga 
nadahnuća jer se i on nalazio na onoj strani svijeta koji ne može primiti 
Duha Istine. Mani je bio pun đavlijega duha. Odupro se Kristovu 
Duhu. Paraklitov je nauk udijelio Božjim svecima da proriču 
budućnost. Zato je Mani bestidnost svetogrdnih bajka prebacio u 
prošlo vrijeme da mu neistine ne pobije sami tijek zbivanja. 


Kao da nas sveti zakon i božanski nadahnuto proroštvo nije ništa 

naučilo o Stvoriteljevoj vječnosti i općem redu dobroga stvorenja, Mani 
je na Božju pogrdu i nepravdu prema svim zbiljama koje su stvorene 
dobre, satkao lažno protuslovna čudovišta. Svoje je ludosti prenosio 
ljudima koji su odveć bezumni i jako odvraćeni od svjetla istine. Takvi 
po slijepoći neznanja ili radi žudnje za sramnim dolaze do onoga što je 
prokleto, a ne sveto. To zbog opće stidljivosti niti ne iznosimo u svojoj 
propovijedi. Uostalom, već je to veoma izobila otkrilo njihovo 
priznanje. 
. 8. — Predragi! Neka vas nitko ne osvjedoči da se Duh Sveti s 
ikakve strane udostojio začetnika onolikoga bezboštva. Do Manija nije 
uopće ništa došlo od one Sile koju je Krist obećao i poslao svojoj Crkvi. 
Blaženi apostol Ivan kaza: »Duh još nije bio dat jer Isus još nije bio 
proslavljen« (Iv 7,39). Gospodnje je uzašašće bilo temelj davanja 
Duha. Nužno je da onaj zaniječe da je Duh dat tko niječe kako je u 
Kristu pravi čovjek uzdignut te sjedi s Očeve desne. 

Predragi! Radi blažene smo vječnosti duše i tijela posinovljeni po 
novoporodu Duha Svetoga. Najsvetiju svečanost ovoga dana slavimo 
bogoslužnim slavljem i čistom radošću. S blaženim apostolom Pavlom 
ispovijedamo da je Gospodin Isus Krist »uzašao na visinu, odveo 
zasužnjeno ropstvo i ljudima dao darove« (Ef 4,8). Tako će Božje 
evanđelje naviještati svaki govor ljudskoga glasa: »I neka svaki jezik 
prizna da je Gospodin Isus u slavi Boga Oca« (Fil 2,11). 


9. .— Predragi! Sadašnjoj svetkovini moramo dodati i onu 
pobožnost koja potječe iz apostolske predaje. Riječ je o postu. Slavimo 
ga svetim opsluživanjem. Među velike darove Duha Svetoga brojimo i 
to što su nam kao pomagala dati postovi protiv đavlovih mamaca i 
zasjeda. Pomoću njih, uz Božju pomoć, svladavamo sve napasti. 
Postimo, dakle, u srijedu i petak. U subotu proslavimo bdjenje kod 
blaženoga Petra apostola koji će zaštiti naše molitve da u svemu 
zaslužimo postići Božje milosrđe. 

Po Gospodinu našem Isusu Kristu koji živi i kraljuje s Ocem i s 
Duhom Svetim u vijeke vjekova. Amen. 


KA 
31.V.442. 


1. — Predragi! Današnju je svetkovinu, čašćenu po cijelome 
zemaljskome krugu, posvetio dolazak Duha Svetoga koji je pedesetoga 
dana poslije Gospodnjega uskrsnuća — kako su se nadali — unišao u 
apostole i vjernički narod. Nada je postojala. Gospodin Isus obećao je 
da će Duh biti nazočan, ali ne što bi tada prvi put počeo obitavati svete 
već da žarče zapali njemu posvećene grudi i da ih obilatije natopi. Duh 
ne počinje s darovima već ih dovodi do punine. Nije zato nov jer je 
davanjem izdašniji. 

Nikada od svemoći Oca i Sina nije udaljeno veličanstvo Duha 
Svetoga. Sve što pri rasporedbi svih zbilja ostvaruje božanska promisao 
dolazi od providnosti čitavoga Trojstva. U Trojstvu je jedna milosrdna 
dobrohotnost, jedno pravedno popravljanje. U djelovanju nema ničega 
razdijeljena gdje ništa nije različito u volji. Što rasvjetljuje Otac, 
rasvjetljuje Sin, rasvjetljuje Duh Sveti. Budući da je jedna osoba 
Poslanoga, druga Pošiljaoca i druga Obećanoga, istodobno nam se 
očituje i jedinstvo i trojstvo. Bit posjeduje jednakost, ali ne poprima 
jednoću. Tako se u Trojstvu shvaća jedna bit, ali ne kao jedne osobe. 

2, — Tako je, dakle, očuvano sudjelovanje neodvojivoga božan- 
stva. Ipak nešto kao vlastito vrši Otac, nešto Sin, a nešto Duh Sveti. 
Tome je razlog raspored našega otkupljenja i našega spasenja. Covjek 

je stvoren »na Božju sliku i sličnost« (Post 1,26). Da je ostao u slavi 
svoje naravi i da nije, zavaran đavolskom prijevarom po pohoti, otpao 
od naloženoga mu zakona, Stvoritelj svijeta ne bi bio postao stvorenje 
niti bi se Vjekovječni podložio vremenitosti. Bog Sin koji je jednak 
Bogu Ocu ne bi »uzeo lik« (Fil2,7) niti »sličnost grešne puti« (Rim 8,3). 


Međutim, ljudsko se sužanjstvo drukčije nije moglo dokrajčiti 
osim da naše pitanje onaj prigrli koji je bez štete po svoje veličanstvo 
postao pravi čovjek i kao jedini nije posjedovao grešnu nečistoću. 
Trojstveno je milosrđe među se razdijelilo djelo naše obnove. Otac je 
bio umilostivljen, Sin je umilostivio, a Duh Sveti zapalio oganj. Trebaše 
pak da i oni koji se imaju spasiti učine nešto za se. Valja da se srcima 
obraćenima Otkupitelju otkinu od neprijateljeva gospodarenja. Apos- 
tol kaže: »Bog je poslao Duha svoga Sina u srca naša gdje uzvikuje 
Abba, Oče« (Gal 4,6). Ali »gdje je Gospodnji Duh, ondje je sloboda« 
(2 Kor 3,17). Apostol također kaza: »Nitko ne može reći Gospodin Isus 
osim u Duhu Svetome« (1 Kor 12,3). 


3. — Predragi! Pod vodstvom milosti spoznajemo vjerno i mudro 
što je u našoj obnovi vlastito, a što zajedničko Ocu, Sinu i Duhu 
Svetome. Ono što je ponizno i tjelesno učinjeno za nas tako prigrlimo 
bez ikakve sumnje da ništa nedostojna ne mislimo o jednoj te istoj 
trojstvenoj slavi. Nijedan um nije dostatan razmišljati o Bogu niti je 
ijedan jezik dovoljan o Bogu govoriti. Ipak sve što se ljudskom pameću 
smisli o biti Očeva božanstva ako nije jedno te isto kada se razmišlja o 
Očevu Jedincu ili o Duhu Svetome, ne misli se pobožno već se odveć 
tjelesno zastire tamom. Gubi se i ono što se navodno skladno mislilo o 
Ocu jer se udaljuje od cjelovitoga Trojstva ako se u njemu ne sačuva 
jedinstvo. U nikakvome pak smislu nešto nije jedno što je različito 
stanovitom nejednakošću. 


4. — Kada, dakle, oštrinu duše usmjerimo ispovijedanju Oca i Sina 
i Duha Svetoga, daleko od nje udaljimo oblike vidljivih zbilja, razdoblja 
vremenitih bića, tjelesa u prostorima i prostorna tijela. Neka se iz srca 
ukloni što se proteže u prostoru, omeđuje granicom i što nije uvijek 
posvuda i nije cjelina. Neka razmišljanje što se odnosi na trojstveno 
božanstvo ništa ne poima u smislu razlike. Neka ništa ne traži kroz 
stupnjeve. Ako o Bogu shvati nešto dostojna, neka se ne usudi to 
zanijekati nijednoj trojstvenoj Osobi kao da se s više časti pripisuje Ocu 
što se ne dodijeljuje Sinu i Duhu. Pobožnost nije u tome da se Roditelja 
više istakne od Jedinorođenca. Sinova je grdnja nepravda prema Ocu. 

to se jednome oduzima, obojici se uskraćuje. Ocu je i Sinu zajednička i 

vječnost i božanstvo. Otac nije ni svemoguć ni nepromjenljiv ako je 
rodio manjega od sebe ili je time što ima onoga kojega nije imao postao 
savršeniji. 


5. — Čitali smo u evanđeoskome čitanju kako je Gospodin Isus 
kazao svojim učenicima: »Ako me ljubite, radujte se što odlazim Ocu 
jer je Otac veći od mene« (Iv 14,28). To pak bez razlikovanja u 
božanstvu prihvaćaju uši koje su češće čule: »Ja i Otac jedno smo« (Iv 
10,30), ili: »Tko mene vidi, vidi i Oca« (Iv 14,9). To ne pripisuju onoj 
biti za koju znaju da je vječna s Ocem i da je s Ocem iste naravi. Prema 
tome, apostolima se navedenim ističe ljudsko uzdignuće u utjelovljenju 
Riječi. Apostole je uznemirio najavljeni im Gospodnji odlazak. Stoga 
se povećanjem svoje časti potiču na vječne radosti. 


Isus kaza: »Ako me ljubite, radujte se što idem Ocu« (Iv 14,25). - 


To znači: ako savršenim znanjem vidite koja vam se slava daje time što 
sam se ja, rođen iz Boga Oca, također rodio od ljudske Majke; ako 
vidite da sam ja, Gospodin vječnoga, htio biti jedan od smrtnika; ako 
vidite da sam ja nevidljivi postao vidljiv i da sam ja koji sam vječan u 
»Božjemu liku« uzeo »slugin lik« (Fil 2,7), »vi ćete se radovati što idem 
Ocu« (Iv 14,28). To uzašašće vama odgovara. U meni se uzdiže vaša 
poniznost da se nad sva nebesa smjesti Ocu zdesna. S Ocem sam što je 
Otac. Ostajem neodjeljiv od Roditelja. Dolazeći k vama, nisam otišao 
od njega kao što ni vas ne napuštam vraćajući se k njemu. Dakle, 
»veselite se što idem Ocu jer je Otac od mene veći«. Sjedinio sam vas sa 
sobom. Postao sam Sin čovječji da vi možete biti Božji sinovi. U 
jednome sam i drugome jedan te isti. Od Oca sam manji onim čime sam 
s vama jednak. Onim pak čime se ne razdvajam od Oca i sam sam veći 
od sebe. 


Prema tome, Ocu odlazi narav koja je manja od Oca. Tijelo je 
vječno ondje gdje je Riječ. Jedna vjera katoličke Crkve vjeruje da je po 
božanstvu jednak za koga ne niječe da po ljudsku nije manji. 


6. — Predragi! Valja odbaciti ispraznu i slijepu podmuklost 
krivovjernoga bezboštva. Sebi laska nespretnim tumačenjem navedene 
izreke. Gospodin je kazao: »Sve je moje što ima Otac« (Iv 16,15). 
Krivovjerje ne shvaća da Ocu oduzima što se usuđuje Sinu zanijekati, 
Luduje u onome što je ljudsko. Misli da je Jedinorođenome očinsko 
zato nedostajalo jer je uzeo naše. 

Milosrđe u Bogu nije smanjilo moć niti je pomirenje ljubljenoga 
stvorenja pomračenje vječne slave. Što ima Otac, ima i Sin. Što ima 
Otaci Sin, ima i Duh Sveti jer je čitavo Trojstvo zajedno jedan Bog. Tu 
pak vjeru nije iznašla zemaljska mudrost niti je u nju osvjedočilo ljudsko 
mišljenje već ju je poučio sami jedinorođeni Sin i uspostavio Duh Sveti 
o kojemu se ne smije ništa drukčije misliti nego o Ocu i Sinu. Duh Sveti 
nije ni Otac ni Sin, ali nije odvojen od Oca i Sina. U Trojstvu posjeduje 
vlastitu osobu. Tako u božanstvu Oca i Sina ima jednu te istu bit koja 
sve ispunja, sve sadrži i svime ravna s Ocem i Sinom. 

PROPOVIJEDI 
O PODUHOVSKIM KVATRAMA 


78. 
11.V.44l. 


1. — Predragi! Današnju svečanost posvećenu silaskom Duha 
Svetoga proslijeđuje — kako znate — svečani post koji je spasonosno 
ustanovljen za ozdravljenje duša i tjelesa. Moramo ga proslaviti 
pobožnom privrženošću. Apostoli su se napunili obećanom Silom. U 
njihova je srca ušao Duh Istine. Stoga ne dvojimo da je između drugih 
tajna nebeske pouke učenje Paraklita prvotno zasnovalo ovaj zapt 
duhovnoga uzdržavanja. Duše, posvećene postom, postaju prikladnije 
za primanje ukazanih darova. 


Uz Kristove je učenike bila nazočna zaštita moguće pomoći. 
Prvacima je Crkve što se rađa predsjedalo po nazočnosti Duha Svetoga 
čitavo božanstvo Oca i Sina. Protiv bezbožničke buke koja prijeti nije se 
dalo boriti tjelesnom snagom niti putenom sitošću. Čovjekovu nutrinu 
posebice kvari što veseli vanjštinu. Razumna duša toliko postaje čišća 
koliko se tjelesna bit trapi. 


2. — Spomenuti su učitelji svu djecu Crkve proželi svojim 
primjerima i predajama. Svetim su postovima počeli novaštvo katoličke 
vojne službe. Trebalo je da se bore protiv »duhovnih zloća« (Ef 6,12). 
Stoga su posegnuli za oružjem uzdržljivosti da njime unište poticaje na 
mane. Nevidljivi protivnici i netjelesni dušmani neće biti protiv nas jaki 
ako ne budemo uronjeni u nikakve putene žudnje. U napasniku, 

doduše, čežnja za štetom uvijek ostaje, ali će biti bez obrane i 
nedjelatna ako u nama ne nađe ništa čime će se protiv nas boriti. Tko je, 
dok ga okružuje ovo krhko tijelo i dok se nalazi u ovoj smrtnoj puti pa 
makar mnogo i jako uznapredovao, tako siguran u svoju postojanost da 
se drži tuđim opasnosti svih zamama? Božanska milost daje svojim 
svetima svakodnevnu pobjedu, ali, unatoč tome, ne oduzima predmet 
za borbu. Od zaštitnikova milosrđa dolazi i to što je htio da uvijek 
postoji nešto što pobjeđuje promjenljiva narav. Tako se zbog 
izvojevane bitke neće uzoholiti, 


3. — Prošli su dani svetoga veselja. Proveli smo ih u čast 
Gospodnjega uskrsnuća od mrtvih i uzašašća na nebo. Primismo 
također dar Duha Svetoga. Poslije toga je spasonosno i nužno 
uspostavljen običaj posta. Možda je za vrijeme samih blagdanskih 
radosti nemarna sloboda i neumjerena dopustivost nešto sebi dopustila 
što će strogost vjerskoga uzdržavanja pokuditi. Post treba zato žarče 
obaviti da u nama ostane što je Bog na ovaj dan poklonio Crkvi. Postali 
smo »hram Duha Svetoga« (1 Kor 6,19) i više smo nego ikada 
natopljeni obiljem Božje »rijeke« (Ps 45,5). Stoga nas ne smiju 
pobijediti nikakve požude niti zaposjesti nikakve opačine. Tako 
obitavalište Sile neće zanečistiti nikakva nečistoća. ' 

4. — Svi pod Gospodnjim ravnanjem i uz njegovu pomoć mogu 
navedeno postići. Uvjet je da se po očišćenju posta i širini milosrđa 
nastojimo osloboditi grešnih prljavština i biti plodni plodovima ljubavi. 
Sve što se utroši na hranu siromaha, zdravlje bolesnih, cijenu 
zarobljenih i na bilo koje drugo pobožno djelo, ne smanjuje se već 
uvećava. Nikada kod Boga neće propasti što je udijelila vjernička 
dobrostivost. Što je god darovala, sebi pohranjuje za naplatu. »Blaženi 
milosrdni jer će se njima Bog smilovati« (Mt 5,7). Gdje se zatekne 
svjedočanstvo pobožnosti, neće biti uspomene na prekršaje. Postit 
ćemo, dakle, u srijedu i petak, a u subotu proslaviti bdjenje kod 
blaženoga apostola Petra. Vjerujemo da će nas njegove molitve 
osloboditi od duhovnih neprijatelja i od tjelesnih dušmana. 

Po Gospodinu našem Isusu Kristu koji s Ocem i Duhom Svetim 
Živi i vlada u vijeke vjekova. Amen. 


79. 
31.V.453. 


1. — Predragi! Ne smijemo sumnjati da svekoliko kršćansko 
opsluživanje ne potječe od božanske pouke. Iz nauka Duha Svetoga 
dolazi sve što je Crkva prigrlila kao običaj. Duh Sveti i sada po svojim 

uredbama upravlja srcima svojih vjernika. Tako ih svi mogu poslušno 
izvršavati i mudro razumjeti. Na dan Pedesetnice koju slavimo 
pedesetoga dana iza Gospodnjega vazma Duh Sveti — obećan od 
Gospodina — duše je onih koji su ga iščekivali ispunio većim obiljem i 
očevidnijom nazočnošću svoga veličanstva nego ikada ranije. Otuda 
očito slijedi da je tada bila među ostalim Božjim darovima data milost 
postova što neposredno slijedi današnju svečanost. Kao što je požuda 
bila početak grijeha, uzdržavanje je vrelo vrlina. 


2. — Pri vršenju navedenoga dara ne smijemo stoga biti nemarni 
jer sei Židovi i krivovjernici često uzdržavaju posve slobodno od jela. 
Čak i među poganima postoje stanoviti isprazni postovi. Ali jedno vrši 
razumnost pod vodstvom istine, drugo zavođenje pod laži. Kod nas 
vjera posvećuje onoga koji blaguje. Kod spomenutih nevjera blati 
čovjeka koji posti. Izvan katoličke Crkve ne postoji ništa neoskvrnjeno, 
ništa čisto. Apostol kaza: »Grijeh je sve što nije iz vjere« (Rim 14,23). 
Stoga se s nikakvom sličnošću ne sjedinjujemo s odijeljenima od 
jedinstva Kristova tijela. S njima nas ne veže nikakvo zajedništvo. To 
nam je, jasno, najspasonosniji i najveći post. Na vrlinu uzdržavanja 
ništa prije ne spada nego uzdržavanje od zablude. Tek se onda ispravno 
koraca kada se ide putem istine. Ljudi koji izbjegavaju usko i strmo, a 
biraju nizbrdicu i širinu, brzo zabrazde u »propast« (Mt 7,13). Bolji je 
sporiji korak ravnim putem nego hitra brzina po stranputici. 


3. — Neka, dakle, katolički kršćanin spozna plod svoga posta. Post 
će i uz najobilnije širine biti skroz neplodan ako ne poteče iz 
navodnjavanja Duha Svetoga. Apostol kaže da mu »bez ljubavi« (1 Kor 
13,3) ne koristi nikakva vrlina. Također reče da je Božja ljubav 


 »razlivena« u našim srcima po Duhu Svetome koji »nam je dat« (Rim 
5,5). Bojmo se da dobra koja ne možemo činiti bez dobrote ne 


izgubimo ohološću, Svakoga se prava na hvalu lišava tko se u sebi više 
diči nastojanjima svoje marljivosti nego »u Gospodinu« (1 Kor 1,31). 


Blaženi David uči da u svetačkim djelima moramo slaviti Boga. 
Reče: »Divan je Bog u svojim svetima. Sami će Izraelov Bog dati 
krepost i jakost svome puku« (Ps 67,36). Također je rekao: 
»Gospodine, oni će hodati u svjetlu tvoga lica i u tvome će imenu 
kliktati cijeli dan i u tvojoj će se pravdi veličati jer ti si slava njihove 
moći« (Ps 88,16—18). 


4. — Predragi! Po učenju Duha Svetoga po kome su Božjoj Crkvi 
udijeljeni svi pokloni kreposti, živom vjerom prihvatimo svečani post. 
U zapovijedima koje ćemo moći ostvariti uzdržimo se od nadute 

hvastavosti. Sve prinesimo Božjoj slavi. Bog je nadahnitelj dobrih volja 
i vrelo dobrih djela. Gospodin je kazao: »Neka vaše svjetlo sjaji pred 
ljudima da vide vaša dobra djela i veličaju vašega Oca koji je na 
nebesima« (Mt 5,16) i koji živi i vlada po sve vijeke vjekova. Amen. 


80. 
Mogući datum: lipanj, 442. 


Predragi! Proslavljen je redoslijed svetih svečanosti. Dovršena je 
pobožnost duhovnoga veselja. Stoga nam treba pribjeći svetoj štednji i 
lijek posta upotrijebiti da uvježbamo duše i trapimo tijela. O tome su 
nas obilato poučila božanska upozorenja i vlastita iskustva. Najprije 
zahvalimo božanskoj dobroti za tijek najsvetijih dana. Čeznući za 
svetim užicima uzdržljivosti nešto sebi uskratimo od obilja zemaljskih 
jela. Neka koristi milostinji što se ne stavi na stol. Lijek posta samo je 
tada koristan ozdravljenju duše kada post čovjeka koji posti zasiti glad 
potrebnoga. Znamo da kod milosrdnoga Boga širina milostinje stoji 
ispred postova jer je sami Gospodin kazao: »Dajte milostinju i sve vam 
je čisto« (Lk 11,41). Ako, dakle, želimo svoje duše očistiti od grešnijih 
nečistoća, ne odbijmo milostinju siromasima. Na dan će naplate 
milosrdna djela pomoći da zavrijedđimo Božje milosrđe. 


Po Kristu našem Gospodinu. Amen. 


B1. 
Mogući datum: 27.V.445. 


1. — Predragi! Brojne su ustanove apostolskoga učenja. Potekle su 
iz vrela božanske pouke kada je Duh Sveti obuzeo crkvene prvake. 
Među uredbama prvo je bez sumnje nastalo naređenje kojim su prvaci 
opsluživanjem svetoga posta zasnovali pravila svih kreposti. Za vršenje 
je Božjih zapovijedi nadasve korisno ako se kršćanska vojska protiv svih 
grešnih mamaca zaštiti posvećenjem uzdržavanja. Prvi se uzrok grijeha 
ušuljao mamcem jela. Ima li stoga otkupljena sloboda spasonosniji 
Božji dar nego da se zna uzdržati od dopuštenoga kada se nije znala 
obuzdati od zabranjenoga? »Svako je Božje stvorenje dobro. Ništa se 
ne smije odbaciti što se prima sa zahvalnošću« (1 Tim 4,4). Ipak nismo 
zato stvoreni da gnusnom i sramnom pohlepom ištemo sva obilja 
svijeta. Kao da ne bi bilo dopušteno preskočiti što je dopušteno uzeti! 

2. — Hvala Bogu što je tako mnogo dao ljudima na uporabu! Ipak 
neka razumna pamet spozna da su veći užici poklonjeni umu nego 
tijelu. Duh Sveti je kazao da razum čuje: »Ne povodi se za svojim 
požudama i odreci se svoje volje« (Sir 18,30). Razum treba shvatiti da 
protiv ulagivanja tjelesnih osjećaja mora segnuti za krepošću umjere- 
nosti jer se po njoj uvećava mudrost »nutarnjega čovjeka« (Ef 3,16), a 
smanjuje pohota »vanjskoga« (2 Kor 4,16). Nije snaga srca ista pod 
teretom jela kao i ispod lakoće posta. Ne može sitost roditi isto 
osjećanje kao uzdržljivost. Kada duhovna čežnja svlada tijelo koje 
»žudi protiv duha« (Gal 5,17), postiže se slobodno zdravlje i zdrava 
sloboda. Tada tijelom ravna sud razuma, a pameću Božja pomoć. 


3. — Predragi! Sadašnje nas vrijeme poziva na slijedeću korist: od 
Gospodnjega smo uskrsnuća do dolaska Duha Svetoga prevalili pedeset 
dana koje smo proveli u veselju velike svečanosti. Sada se utecimo 
lijeku posta. Možda je uporaba onoga što nas je veselilo zbog prigode 
blaže dopuštenosti prouzročila stanovite grijehe nemara. Ako nepresta- 
nom obradom ne pokoravamo zemlju svoga tijela, ubrzo iz lijene 
dokolice rađa trnje i babin zub. Izrođeni rod donosi plod koji se ne 
stavlja u žitnice već baca u oganj da se spali. Gospodin je rekao: 
»Iščupat će se svaka biljka koju nije zasadio moj nebeski Otac« (Mt 
15,13). 


Moramo, dakle, čuvati plemenitost svih klica i sjemena. Začeli 
smo je zasadom vrhovnoga Ratara. Treba budnom brigom nastojati da 
Božje darove ne oskvrni kakva prijevara zavidnoga neprijatelja te da u 
raju kreposti zajedno ne izraste šuma poroka. 


4. — Od milostinje i posta nije ništa moćnije pri suzbijanju 
istaknutoga zla. Uzdržavanje umrtvljuje tjelesne požude, a gajenje 
milosrđa umnaža plodove duhovnih želja. Zato svečano opominjemo 
vašu ljubav da se nastoji očistiti tjelesnim trapljenjem i dobrim djelima 
od nečistoće svih grijeha. Postimo u srijedu i petak. U subotu 
proslavimo bdjenje kod blaženoga Petra apostola. Vjerujemo da će nas 
Petrove zasluge i molitve u svemu tako pomoći da će Božje milosrđe 
biti uz naš post i odluke. 


Po Kristu Gospodinu našem. Amen. 

PROPOVIJED ZA SVETKOVINU 
SV. PETRA I PAVLA 


82. 
29, VI. 441. 


1. — Predragi! Čitavi svijet ima dijela u svim svetim svetkovinama. 
Pobožnost jedne vjere traži da se uspomena onoga što se učinilo za opće 
spasenje svuda slavi zajedničkim veseljem. Unatoč tome, današnja 
svečanost osim štovanja koje zaslužuje po cijelome zemaljskome krugu 
zavrijeđuje da je naš grad časti posebnim i vlastitim ushićenjem. Ovdje 
se slavi odlazak glavnih apostola. Stoga se ovdje mora obaviti glavni dio 
radosti na dan njihova mučeništva. 


Rime! To su muževi po kojima ti je zasjalo Kristovo evanđelje. 
Rime! Bio si učitelj zablude, ali si postao učenik Istine. To su tvoji sveti 
kraljevstvo kudikamo bolje i mnogo sretnije utemeljili nego oni čijom 
su skrbi položeni prvi temelji tvojih zidina. Čak te je onaj koji ti je dao 
ime oskvrnuo bratoubojstvom. To su oni koji te uzdigoše do te slave da 
si kao »sveti puk, odabrani narod, svećenički i kraljevski rod« (1 Pt 2,9) 
po svetome sjedištu blaženoga Petra postao glava svijeta. Šire 
predsjedaš božanskom vjerom nego zemaljskom vlašću. Proširen 
mnogim pobjedama pravo si svoga vladanja rasprostro na kopnu i 
moru. Ipak je manje što ti je pokorio ratnički trud nego što ti je 
podložio kršćanski mir. 

2. — Bog je dobar, pravedan i svemoćan. Nikada ljudskome rodu 
nije zanijekao svoje milosrđe. Uvijek je sve smrtnike općenito 
najobilatijim dobročinstvima poučavao o svojoj spoznaji. Dragovoljnoj 
slijepoći zabluđenih i zloći što hrli goremu iskazao je smilovanje 
tajnovitom odlukom i snažnijom ljubavi. Poslao je svoju Riječ koja mu 
je jednaka i suvječna. »Riječ je postala tijelo« (Iv 1,14). Tako je 
božansku narav sjedinila s ljudskom naravi da je silazak božanske 
naravi do najniže točke uzdignuće naše biti do samoga vrhunca. Da se 
učinak te neizrecive milosti raširi po cijelome svijetu, božanska je 
providnost pripremila Rimsko carstvo. Rast je carstva došao do onih 
granica kod kojih sveobuhvat svih naroda posvuda postaje bliz i 
susjedan. 


Djelu božanski raspoređenu nadasve je odgovaralo da jedna vlast 
sjedini mnoga kraljevstva i da opće propovijedanje ima brz pristup 
narodima koje okuplja uprava jedne države. Ali ta država nije pozna- 
vala začetnika svoga uzdignuća. Vladala je gotovo nad svim narodima 
i služila zabludama svih naroda. Imala je dojam da je prigrlila veliku 
vjeru jer nije odbacila nikakvu laž. Koliko je đavao tananije vezao tu 
državu, Krist ju je divnije razriješio. 

3. — Dvanaestorica apostola po Duhu Svetome primili su govor 
svih jezika. Pristali su da međusobno razdijeljene strane zemlje prožmu 
evanđeljem. Blaženi je Petar kao prvak apostolskoga zbora određen za 
glavni grad Rimskoga carstva. Tako će se svjetlo Istine koja se očitovala 
za spas svih naroda učinkovitije raširiti od same glave po cijelome tijelu 
svijeta. Jeli bilo naroda čiji predstavnici nisu tada bili u tome gradu? Da 
li je uopće bilo naroda koji ne bi saznali što je Rim naučio? Trebalo je 
zgaziti filozofska mišljenja, uništiti ispraznosti zemaljske mudrosti, 
pobiti đavolsko štovanje i razoriti bezboštvo svih svetogrđa upravo 
ondje gdje se najmarljivijim praznovjerjem sve skupilo što se do tada 


vea... 


4. — Blaženi apostole Petre! U taj se, dakle, grad ne bojiš doći. 
Tvoj sudionik u slavi apostol Pavao još je zauzet zasnivanjem drugih 
crkava. Zalaziš u ovu šumu razrikanih zvjeri i u ocean najuzburkanije 
dubine. Postojaniji si nego kad si »išao po moru« (Mt 14,30), Ne strašiš 
se Rima koji je gospodar svijeta, a u Kaifinoj si se kući prestrašio 
»svećenikove sluškinje« (Mt 26,70). Zar je od Pilatova suda ili 
Židovskoga gnjeva bila manja Klaudijeva moć odnosno Neronova 
okrutnost? Snaga je ljubavi pobjedila razlog straha. Držao si da se ne 
trebaš bojati onih koje si prihvatio ljubiti. Taj si osjećaj neustrašive 

ljubavi već onda savršeno stvorio kada je otajstvo trostrukoga upita 
učvrstilo ispovijedanje tvoje ljubavi prema Gospodinu. Od te se nakane 
tvoga duha nije ništa drugo tražilo osim da kao hranu za ishranu 
Kristovih ovaca onoga pružiš kojega si ljubio i kojim si se sam do sitosti 
nahranio. 


5. — Tvoje su pouzdanje uvećali brojni i čudesni znaci, milosni 
darovi i velika iskustva snage. Već si poučavao narode što potječu »iz 
obrezanja« (Gal 2,7). Već si osnovao Antiohijsku crkvu gdje je prvi put 
zazvonilo dostojanstvo »kršćanskoga imena« (Dj 11,26). Već si 
zakonima evanđeoske propovijedi prožeo »Pont, Galaciju, Kapado- 
ciju, Aziju i Bitiniju« (1 Pt 1,1). U uspjeh svoga djela nisi sumnjao. Bio 
si upućen i u trajanje svoje dobi. Ipak si pobjedni znak Kristova križa 
donio u rimsku prijestolnicu gdje te po božanskim predodređenjima 
prethodila čast vlasti i slava muke. 


6. — U grad je pristupio i tvoj suapostol, »odabrani sud« (Dj 9,15) i 
posebni »učitelj naroda« (2 Tim 1,11). To je Pavao. Pridružio ti se u 
vrijeme kada je pod Neronovom vlasti već trpjela svaka nevinost, svaki 
stid i svaka sloboda. Neronov je gnjev palila pretjeranost u svim 
porocima. Bijes ga je strmoglavio u takvu bujicu vlastite mahnitosti da 
je prvi protiv kršćanskoga imena odredio grozotu općega progonstva. 
Kao da je ubijanje svetih moglo ugasiti Božju milost! Najveća je dobit 
milosti bila upravo to da je preziranje ovoga raspadljivoga života 
postalo stjecanjem vječne sreće. 


»U Božjim je očima dragocjena smrt njegovih svetih« (Ps 115,15). 
Vjeru, utemeljenu na otajstvu Kristova križa, ne može uništiti nikakva 
vrst okrutnosti. Progonstva Crkvu na umanjuju nego uvećavaju. Go- 
spodnja se njiva uvijek ogrće bogatijom sjetvom kada se zrnje što 
pojedinačno pada rađa umnoženo. Kolikim su potomstvom niknuje te 
dvije presjajne klice božanskoga sjemena pokazuju tisuće blaženih 
mučenika koji su takmaci apostolskih pobjeda. Naš su grad opasali 
narodima što se na dugo i široko grimizno crvene. Okrunili su ga tako 
reći čašću mnogih dragulja koji spletoše jednu jedinu krunu. 


7. — Predragi! Svetačka nam je zaštita božanski spremljena da 
bude primjer strpljivosti i tvrđava u vjeri. Dužni smo se općenito 
radovati pri spomenu svih svetaca. Ipak se s pravom blistavije radujemo 
odličju ovih Otaca. Božja ih je milost među svim članovima Crkve 
uzdigla do takvoga vrhunca da ih je u »tijelu« kome je Krist »glava« (Ef 
1,22) postavila za dvostruko očinje svjetlo. 

Petrove i Pavlove zasluge i kreposti nedilaze svaku govornu moć. 
O njima ne smijemo ništa misliti ni različito ni razdvojeno. Odabranje 
ih je učinilo ravnima, napor sličnima, kraj jednakima. Sami sino 
iskusili, ali su i naši pređi dokazali te stoga vjerujemo i imamo 
pouzdanje da će nas između svih trudova života da postignemo Božje 
milosrđe uvijek pomagati molitve tih posebnih zagovornika. Koliko nas 
pritišću vlastiti grijesi toliko se uzdižemo apostolskim zaslugama. 


Po Gospodinu našem Isusu Kristu kome pripada s Ocem i Duhom 
Svetim ista vlast i jedno božanstvo u vijeke vjekova. Amen. 

PROPOVIJED O SV. PETRU 


83, 
29. VI. 443. 


1. — Predragi! Kličimo u Gospodinu i veselimo se duhovnom 
radošću jer se Gospodin naš Isus Krist da nam navijesti otajstva svoga 
nauma i božanstva udostojao u ovaj grad“ poslati blaženoga Petra koji 
je prvi u apostolskome zboru. Njegova je današnja svetkovina kada se 
vratio dan mučeničke pobjede pružila krugu zemaljskome uzor i sjaj. 


Predragi! Izneseno je postigla ispovijest koju je Bog Otac udahnuo 
u Apostolovo srce. Nadvisila je sve nesigurnosti ljudskih mišljenja. 
Primila je čvrstoću stijene koju ne pomiču nikakvi udarci. Evanđeoska 
povijest kazuje da je Gospodin pitao sve apostole što ljudi misle o 
njemu. Kada je pak tražio što je mišljenje učenika, kod Gospodnje je 
ispovijedi prvi koji je prvi u apostolskome dostojanstvu. Petar je rekao: 
»Ti si Krist Sin živoga Boga«. Isus je uzvratio: »Blažen si, Šimune, sine 
Jonin jer ti nije objavilo tijelo i krv već moj Otac koji je na nebesima«. 
Rečeno znači: blažen si jer te je poučio moj Otac; nije te zavaralo 
zemaljsko mišljenje već te poučilo nebesko nadahnuće; onaj me je tebi 
očitovao čiji sam Jedinoirođenac, a ne tijelo i krv. Isus reče: »I ja tebi 
kažem...«. Htjede reći: kao što je moj Otac tebi objavio moje 
božanstvo, tako ti i ja otkrivam tvoju odličnost jer »ti si Petar...« (usp. 
Mt 16,13-17). To znači: budući da sam ja nepovrediva stijena i »zaglavni 


14) Ta je propovijed izgovorena pod dojmom koji je na Leona ostavio spor između Hilarija iz Arlesa i 
njegova suparnika Celidonija. Usp. R. DOLLE, Sermons, IV, 18-19; 264 bilj. 1. 

kamen« (Ef 2,20) i oboje »tvorim jednim« (Ef 2,14), i ti si stijena jer te 
učvršćuje moja jakost. Što je meni vlastito po moći, tebi je sa mnom 
zajedničko udioništvom. 


2. — »Na toj ću stijeni sagraditi svoju Crkvu i paklena je vrata neće 
nadvladati« (Mt 16,18). Isus reče: na toj ću snazi sagraditi vječni hram; 
na jakosti će se te vjere dizati uzvišenost moje Crkve koja će se uvrstiti u 
nebo; tu vjeroispovijed neće zaustaviti paklena vrata niti svezati verige 
smrti. Ta je riječ zaista riječ Života. Kao što svoje priznavaoce diže u 
nebesa, tako svoje nijekatelje strovaljuje u pakao. Isus radi rečenoga 
kaza blaženome Petru: »Tebi ću dati ključeve nebeskoga kraljevstva. I 
što budeš svezao na zemlji, bit će svezano i na nebesima. I što razriješiš 
na zemlji, bit će razriješeno i na nebesima« (Mt 16,19). Pravo je te vlasti 
također prešlo i na druge apostole. Ipak se uzalud ne preporuča 
jednome što se svima priopćuje. To se stoga zasebno Petru povjerava 
jer se Petar predlaže za uzor svim crkvenim ravnateljima. Petrova, 
dakle, povlastica ostaje svugdje gdje se presuda donosi na temelju 
njegova pravorijeka. Nema prevelike strogosti ni opraštanja gdje se 
veže i odriješuje samo ono što je blaženi Petar svezao ili razriješio. 


3. — Kada se približavala Gospodnja muka koja će poljuljati 
postojanost njegovih učenika, Gospodin j je kazao: »Šimune, Šimune! 
Đavao je, eto, tražio da vas prosije kao pšenicu. Ali ja sam molio za te 
da ne oslabi tvoja vjera. I ti, jednom obraćen, učvrsti svoju braću da ne 
upadnete u napast« (Lk 22,31-32.46). Svim je apostolima opasnost od 
napasti straha bila zajednička. Jednako im je trebala pomoć božanske 
zaštite jer je đavao čeznuo da sve uznemiri i sve obori. Ipak se 
Gospodin naročitom brigom zauzeo za Petra i posebno molio za 
njegovu vjeru jer će sigurniji biti položaj ostalih ako se ne svlada 
prvakov duh. 


U Petru se, dakle, učvršćuje snaga sviju. Tako se raspoređuje 
pomoć božanske milosti da se čvrstina koju Krist poklanja Petru po 
njemu daje apostolima. Gospodin je poslije svoga uskrsnuća, predavši 
ključeve kraljevstva, otajstvenom natuknicom tri puta kazao blaže- 
nome apostolu Petru kao odgovor na trostruko očitovanje vječne 
ljubavi: »Pasi moje ovce« (Iv 21,17). Petar, pobožni pastir, to bez 
sumnje i sada vrši. Provodi u djelo Gospodnju zapovijed. Utvrđuje nas 
poticajima i neprestano za nas moli da nas ne svlada nikakva napast. 
Petar — treba vjerovati — tu skrb svoje ljubavi po svuda iskazuje cijelome 

Božjemu narodu. Koliko tek više pruža svoju pomoć nama koji smo 
njegovi učenici i kod kojih u svetome odru sna počiva onim tjelom u 
kojemu je stajao na čelu! 


Predragi! Budući da smo uočili kako nam je Bog ustanovio tu 
iznimnu zaštitu, razborito se i pravedno veselimo zaslugama i dostojan- 
stvu svoga vođe. Zahvaljujmo vječnome kralju, svome Otkupitelju 
Gospodinu Isusu Kristu, što je tako veliku moć dao onome koga je 
postavio za prvaka čitave Crkve na slavu i čast svoga Imena kojemu 
pripada čast i slava u vijeke vjekova. Amen. 

PROPOVIJED KAO ZAHVALA BOGU 
ZA OSLOBOĐENJE RIMA 


84. 
30. VIII. ili 6. IX. 442. 


1. — Predragi! Vjersku dužnost koju je zbog dana naše kazne i 
oslobođenja“ obavljao sav vjernički puk da se zahvali Bogu gotovo su u 
zadnje vrijeme svi zanemarili. To pokazuje rijetkost maloga broja 
nazočnih što je mome srcu nanijelo mnogo tuge i zadalo puno straha. 
Velika je opasnost ako su ljudi nezahvalni Bogu te zaborav njegovih 
dobročinstava ne popravljaju kada su prekoreni niti se vesele 
oproštenju. 


Predragi! Bojim se da spomenute prekorava proročka riječ koja 
kaže: »Bičevao si ih, ali se nisu ražalostili. Kaznio si ih, ali nisu htjeli 
prigrliti zapt« (Jer 5,3). Kakvi popravak pokazuju ljudi u kojima se 
nalazi takav otklon? Stid me je reći, ali je nužno ne prešutjeti: više se 
daje zlodusima nego apostolima. Nerazumne igre okupljaju veće 
mnoštvo nego blažene proslave mučenika. Tko je obnovio ovaj grad 
da se spasi? Tko ga je oslobodio ropstva? Tko ga je sačuvao od 


15) Među stručnjacima dugo se raspravljalo na koji se događaj odnosi ta Leonova propovijed. Dva su 
događaja u pitanju. Nekoliko dana u kolovozu g. 410. vizitgotski kralj Alarik zaposjeo je Rim i pri 
tome ga razrušio i opljačkao. Rim se toga barbara i njegovih vojnika oslobodio 27. VIII. 410. Kao 
uspomena na to bilo bi ustanovljeno bogoslužno slavlje o kojemu je riječ u ovoj homiliji. Čini se da 
je to točna pozadina propovijedi. Ipak neki misle da Leon u svome nagovoru ima pred očima 
Genzerikov napad na Rim. Usp. R. DOLLE, Sermons, IV, 66 bilj. 2; J. LECLERCQ-R. 
DOLLE, Sermons, 1,20; A. CHAVASSE, Tractatus, CXCI; A. VALERIANI, Leone, 221 bilj. 1; 
P. BATIFFOL, Lćon, 226. 

uništenja? Da li igre u cirku ili skrb svetaca? Jamačno su svetačke 
molitve savile presudu božanske istrage. Zaslužili smo srdžbu, ali smo 
sačuvani za oproštenje. 


2. — Predragi! Neka vaše srce dirne Spasiteljeva riječ nakon što je 
snagom milosrđa očistio deset gubavaca. Spasitelj reče kako se samo 
jedan od njih vratio da se zahvali (usp. Lk 17,11-19). Tako je naznačio 
nezahvalne koji su izostali od te pobožne dužnosti. Nisu bez opakosti u 
duši makar su stekli tjelesno ozdravljenje. 


Predragi! Da vam se ne bi mogla pripisati ta oznaka nezahvalnih, 
vratite se Gospodinu. Razumijte divote koje se udostojio učiniti u 
nama. Ne pripisujte — kako čine bezbožni — naše oslobođenje utjecaju 
zvježđa nego neizrecivome milosrđu svemogućega Boga koji se udosto- 
jao umekšati srca bjesnih barbara. Svom se snagom vjere vratite 
uspomeni tolikoga dobročinstva. Teški se nehaj mora liječiti poveća- 
nom zadovoljštinom. Za svoj se popravak poslužimo Oprostiteljevom 
blagošću. Neka se blaženi Petar i svi sveti koji su bili nazočni uz nas 
u mnogim poteškoćama udostoje pomoći kod milosrdnoga Boga naše 
prošnje za vas. 


Po Kristu Gospodinu našem. Amen. 

PROPOVIJED O MAKABEJCIMA 


(2 Mak 7,1-42) 


84. bis 
1. VIII. nepoznate godine 


1. — Predragi! Hvala Gospodinu Bogu našemu što vaš skup 
pokazuje ako bih ja čak i šutio kolika je svečanost!" ovoga dana. Sastali 
ste se s tako jednodušnim žarom i tako pobožnom dušom da sami zbor 
naznačuje veličanstvenost blagdana kada to propovijed ne bi ni 
istaknula. Ovo veselje ima dvojaki razlog: danas častimo posvetni dan 
crkve, ali se također radujemo mučeničkome mnoštvu. Crkva s pravom 
dostojno klikće mučeništvu onih čiji je primjer resi. 

Predragi! Razlog za današnju svečanost najpotpunije ste naučili iz 
čitanja svete povijesti. Nije vam moglo ostati skriveno što ste slušali u . 
redoslijedu iznesenih zbivanja. Uostalom niste šutljivim već bučnim 
osjećajem počastili slavnu majku sedmorice mučenika. Ona je trpjela u 
svakome pojedinome sinu, ali je također u svima i okrunjena. Nakon 
njih je preminula blaženom smrću. Pred sobom ih je poslala 
nepobjedivim poticajem. Blažena je roditeljica, blažen porod, spomena 
vrijedna pobožnost prethodnika i divna jakost svih koji su slijedili. U 
onome je redoslijedu pogubljenih i u onome rasporedu kazna 
bezboštvo najokrutnijega kralja smislilo to da od prvih sebi obeća 
pobjedu ukoliko će ih mučiti bez primjera u strpljivosti, ali i od zadnjih 
koje će mučiti i u tuđoj patnji. Međutim, to je umnožilo mučeničke 
palme. Svaki je pojedini u svima pobijedio. Tako su sva sedmorica 
mimo svoga vlastitoga vijenca dobili još jedan. 


16) Rim i cijeli kršćanski svijet 1. kolovoza slavio je mučeništvo Makabejaca. Usp. R. DOLLE, 
Sermons, IV, 286 bilj. 1. 

2. — Ali da se svega toga sjećamo zbog nepolodnoga uživanja 
svojih ušiju?! Znanje, naime, »nadima« ako poslušnost ne »saziđuje« (1 
Kor 8,1). Što čujemo pritišće ako dotično ne prihvatimo i nasljedujemo. 
Progonitelj je i mučitelj minuo. Sve se vlasti bore za Boga. Ali unatoč 
tome kršćanima ne ponestaje strasti koje svladavaju. Rečeno je: »Sine! 
Kada stupaš u Božju službu, ustraj u pravednosti i strahu i pripravi 
svoju dušu na kušnju« (Sir 2,1). I Apostol kaže: »Svi koji žele u Kristu 
pobožno živjeti, trpjet će progonstvo radi pravednosti« (2 Tim 3,12). 

Ti misliš da se progonstvo stišalo i da nisi u nikakvome ratu s 
neprijateljima. Ali pretraži prisno skrovište svoga srca i kao poman 
istražitelj zađi u sve zakutke svoje duše. Pogledaj da li te napada neka 
suprotivština i da li neki samovlasnik ne želi gospodariti u kuli tvoje 
pameti. Ne sklapaj mir sa škrtošću i prezri uvećanje od nepoštenih 
dobiti. Zaniječi slogu s ohološću i više se straši biti primljen u slavu nego 
da te gaze u poniznosti. Odvoji se od srdžbe i neka žudnja za osvetom 
ne raspali bol zavisti. Odreci se požude, udalji od nečistoće, otjeraj 
raskalašenost, izbjegavaj opakost i odupri se laži. Kada vidiš da si u 
mnogostranome ratu, i ti, nasljednik mučenika, traži bojnu pobjedu. 
Toliko umiremo grijesima koliko grijesi umiru u nama. U Gospodnjim 
je očima »dragocjena smrt njegovih svetih« (Ps 115,15). Tu se čovjek 
svijetu usmrćuje ukinućem mana, a ne ubijanjem osjetila. 


3. — Ovaj svečani dan, premili,'" slavite kako dolikuje ako »s 
nevjernicima ne vučete jaram« (2 Kor 6,14) i ako prestanete biti 
grešnici i ne podlegnete nikakvim napastima tjelesnih požuda. Častite 
pravednom čašću ne samo mučenike i majku mučenika nego i 
uspomenu onoga koji je na ovaj dan udvostručio drevnu svečanost 
posvetom ovoga mjesta. Bio je sjajan graditelj zidova, ali još sjajniji 
izgraditelj duša. Protegnuo je dobrotvorna djela preko međa svoga 
vijeka. Pobožno potomstvo tu uživa koristi njegovih ustanova. Obitava 
što je graditelj ustanovio i čini što je učio. 

4. — Predragi! Sve što gledate očima i čega se sjećate u duhu 
prigrlite za napredak vlastite izgradnje. Neka se svatko među vama 
služi obitivalištem sagrađenim od pređa da se sjeća kako je u samome 
njemu uspostavljen »Božji hram« (1 Kor 3,16). Neka u svoju zgradu ne 
pripušta ništa krivo i ništa slabo. Upriličujući se »živome i odabranome 
kamenju« (1 Pt2,4-5) neka svatko raste po nerazdvojivoj povezanosti u 
jedinstvu Gospodnjega tijela. Pomoći će sami »zaglavni kamen« (1 Pt 
2,6), Bog i Gospodin naš Isus Krist koji s Ocem i Duhom Svetim živi i 
vlada u vijeke vjekova. Amen. 


17) Leon redovito i često upotrebljava naslov dilectissimi, Jedino se tu čita carissimi. Neki su radi toga 
taj tekst odrekli Leonu. Usp. R. DOLLE, Sermons, IV, 291 bilj. 6. 

PROPOVIJED 
O SV. LOVRI MUČENIKU 


85. 
10. VIII. nepoznate godine 


1. — Predragi! Vrhunac svih kreposti! i punina sve pravednosti 
rađa se iz ljubavi kojom ljubimo Boga i bližnjega. Ta pak ljubav u 
nikome uzvišenije ne blista niti jasnije sjaji nego u svetim mučenicima 
koji su nasljedovanjem ljubavi i sličnošću muke veoma blizu Gospodinu 
našem Isusu Kristu umrlome za sve ljude. S ljubavlju kojom nas je 
Gospodin otkupio ne može se usporediti nikakva dobrota jer jedno je 
ako za pravedno umre čovjek koji će i inače umrijeti nutarnjom 
nuždom, a drugo ako za bezbožne umre onaj koji ne podliježe dugu 
smrti. I mučenici su mnogo pridonijeli za sve ljude. Njihovom se 
snagom poslužio njezin darovatelj Gospodin. Nije htio da smrtna kazna 
i okrutnost križa bude za nikoga od njegovih strahotna. Ipak je učinio 
da mnogi nasljeduju mučenike. Nitko dobar nije samo za se dobar. 
Mudrost nijednoga mudraca nije samo sebi prijateljicom. Takva je 
narav pravih vrlina da onaj koga obasjava njihovo svjetlo mnoge izvodi 
iz tamne zablude. Nema korisnijega oblika da se pouči Božji narod 
nego što su mučenici. Recimo da je govorništvo lako dok traži i 
razumnost djelotvorna kada nagovara. Ipak su primjeri jači od riječi i 
više je poučavati djelom nego glasom. 


18) Sv. Lovro je mučen za Valerijanova progonstva. 

2. — U tome je najodličnijem obliku poučavanja blaženi mučenik 
Lovro čije mučeništvo krasi današnji dan bio veoma snažan sa sjajnim 
dostojanstvom. To su mogli osjetiti i njegovi mučitelji. Ona divna snaga 
duha nastala prvenstveno iz Kristove ljubavi ne samo što nije nestala 
već je i druge osnažila primjerom svoga podnošenja. Bijes se poganskih 
vlasti okomio na najodanije Kristove članove. Nadasve je nasrnuo na 
pripadnike svećeničkoga reda. Bezbožni se progonitelj raspalio protiv 
đakona Lovre koji se isticao pri dijeljenju otajstava i upravljanju 
crkvenim dobrima. Progonitelj je sebi obećao uhićenjem jednoga muža 
dvostruki plijen. Ako Lovro postane izdajica svetoga novca, također će 
napustiti pravu vjeru. Prema tome, čovjek pohlepan za novcem i 
neprijatelj istine oboružao se dvostrukom luči: pohlepom da ugrabi 
zlato i bezboštvom da ukloni Krista. Od neporočnoga predstojnika 
riznice traži crkveno imanje za kojim je najpožudnije hlepio. Najčistiji 
mu je đakon pokazao gdje je blago pohranio. Predočio mu je nebrojena 
mnoštva svetih siromaha. Da ih prehrani i odjene sakrio je neotuđiva 
dobra koja će se tim potpunije sačuvati koliko se svetije razdijele. 


3. — Obmanuti je lopov vikao. Raspalio se mržnjom protiv vjere 
koja je uspostavila navedenu uporabu bogatstva. Stoga pristupa 
otimanju važnijega blaga. Kod Lovre nije našao nikakvo novčano 
blago. Radi toga je htio oteti ono dobro od kojega je bio svetije bogat. 
Zapovijedio je da se Lovro odrekne Krista. Spremio se okrutnim 
mukama mučiti najpostojaniju čvrstoću đakonove duše. Pošto prvo 
mučenje nije ništa pomoglo, slijedilo je još veće. Mučitelj je naredio da 
se podmetnutom vatrom pale ispucani udovi razmrcvareni mnogim 
udarcima biča. Tako će na željeznome pleteru koji u sebi od trajnoga 
žara već ima snagu da sažeže uzajamnim okretanjem promijenjenih 
udova mučenje biti snažnije i kazna duža. 


4. — Divlja okrutnosti! Ništa ne postižeš i nemaš nikakve koristi. 
Smrtna se tvar susteže od tvojih izuma. Lovro odlazi u nebo, ti 
propadaš. Žar Kristove ljubavi nisu mogle nadvladati tvoje vatre. 
Sporiji bijaše oganj koji je izvana spaljivao od vatre koja se iznutra 
zapalila. Poslužio si, progonitelju, mučeniku kada si se na nj rasrdio. 
Dok si umnažao muku, uvećavao si pobjedu. Što tvoja dovitljivost nije 
izmislila za pobjednikovu slavu ako su i sredstva mučenja prešla u čast 
pobjede? 


Predragi! Radujmo se duhovnom radošću i u Gospodinu dičimo 
radi najsretnijega kraja slavnoga muža. Gospodin je čudesan u svojim 
svetima u kojima nam je dao zaštitu i primjer. Po cijelome je svijetu 


E. 


pronio svoju slavu. Levitska svjetla blješte bljeskom od izlaska do 
zalaza sunca. Kao što je Stjepan prodičio Jeruzalem, Rim je po Lovri 
postao slavan. Uzdamo se da nas bez prestanka pomaže njegova 
molitva i zaštita. Apostol kaže: »Svi koji nastoje pobožno živjeti u 
Kristu, trpe progonstvo« (2 Tim 3,12). Osnažimo se Duhom ljubavi i 
zaštitimo ustrajnošću postojane vjere da nadvladamo sve napasti. 


Po Gospodinu našem Isusu Kristu koji živi i kraljuje s Ocem i 
Duhom Svetim u vijeke vjekova. Amen. 

PROPOVIJEDI 
ZA RUJANSKE KVATRE 


86. 
Rujan, g. 441. 


1. — Predragi! Znamo da je vaše opsluživanje tako odano da svoje 
duše oplemenjujete ne samo propisanim već i dragovoljnim postovima. 
Ipak tome nastojanju dodajemo pobudu svoga poticaja. Ako su neki u 
toj vježbi nemarniji, neka se bar ovih dana u poslušnosti pridruže 
zajedničkome postu. Dužni smo kroz ove dane pomnije slaviti najsvetiji 
običaj da poniznošću posta zavrijedimo božansku pomoć protiv svih 
svojih neprijatelja. Ovaj je pothvat važno djelo. Na nj potičemo vlašću i 
savjetujemo ga iz ljubavi. Malo ćemo ograničiti slobodu kod jela. Tijelo 
ćemo trapiti i pobrinuti se za ishranu siromaha. Tko svoju dušu 
obnavlja, hrani siromahe i vremenite gozbe pretvara u vječne užitke. 


2. — Neka mjesto zlih pohlepa preuzme rast svetih želja. Neka 
prestane nepravda, ali neka ni pravednost ne bude dokona. Neka onaj 
koji nikoga ne muči pritiskom učini da netko osjeti kako ga pomaže. 
Malo je da ne otimamo tuđe ako svoje ne razdajemo. Nalazimo se pred 
očima »pravednoga suca« (Ps 7,12) koji zna koliko je kome povjerio 
blago da čini dobro. Sudac ne želi da su njegovi darovi neplodni. Svojim 
je slugama na taj način razdijelio mjeru otajstvenih talenata da je onaj 
koji je povjereno razdao svoje uvećao, a izgubio koji je neplodno čuvao 
(usp. Mt 25,14-30). 

Predragi! Dolikuje da proslavimo post mjeseca rujna. Potičemo 
vašu ljubav da u srijedu i petak postimo, a u subotu zajednički bdijemo 
kod blaženoga apostola Petra. Zavrijedit ćemo da nas njegovi zaslužni 
zagovori oslobode od svih neprilika. 


Po Isusu Kristu Gospodinu našem koji živi i kraljuje u vijeke 
vjekova. Amen. 


87. 
Rujan, g. 442. 


1. — Bog je stvorio i otkupio ljudski rod. On hoće da se do 
obećanja vječnoga života uspinjemo stazama pravednosti. Ali neće 
nedostajati ni napasti koje će se na putu kreposti suprotstavljati 
zasjedničkim preprekama. Stoga nas je Bog, predragi, obasuo mnogim 
pomagalima s kojima možemo zgaziti đavolske zasjede. Između svega 
svojim je slugama kao najspasonosnije udijelio da se protiv svih 
dušmanovih varka naoružaju snagom uzdržljivosti i djelima ljubavi. 


Đavao je od početka prvim ljudima ulio želju prema zabranjenom 
jelu. Lakovjernima je po mamcu hrane ubrizgao otrov svih pohlepa. 
Đavao ne prestaje posezati za istim prevarama. U naravi za koju zna da 
ju je pokvarilo njegovo sjeme traži klicu svoje sjetve. Zapaljuje 
požudno čeznuće da pokoleba nastojanje oko vrline. Đavlova je kazna 
kršćaninovo promaknuće. Ipak na nikakav način ne može povrijediti 
duše onih koji uz Gospodnju pomoć znaju vladati u svome tijelu. Prema 
tome, razumnom se umjerenošću i svetom odlukom moraju obuzdati 
pobunjene požude. Ne smijemo dopustiti da se tjelesne pohote opiru 
čistim i duhovnim željama. 


Neka »nutarnji čovjek« (Ef 3,16) zna da je osobno ravnatelj svoje 
vanjštine i neka razum kojim ravna božansko upravljanje prisili 
zemaljsku bit na posluh dobre volje. Da očuvamo taj red ne nedostaje 
nam pomoć najmilosrdnijega Kralja koji nas je uputio u oblik 
najspasonosnijega opsluživanja. Unaprijed nam je tijekom vremena 
odredio stanovite dane za post. Tada trapimo tijelo da ojača snaga 
duše. 


2. — Predragi! Dar je toga lijeka položen i u ovaj deveti mjesec. 
Dolikuje da ga prigrlilmo spremnom zahvalnošću. Treba da osim posta 
koji svatko posebice i osobno obavlja prema načinu svoje mogućnosti s 
više oduševljenja proslavimo i ovaj post koji se svima zajedno nalaže. U 
svakoj je bitci kršćanskoga rata korist uzdržavanja višestruka. Neki 

duhovi najbjesnijih zloduha nisu pobjegli ni na zapovijed nikakvih 
izgonitelja. Protjerani su jedino snagom posta i molitve. Gospodin 
kaza: »Taj se rod zloduha ne izbacuje osim postom i molitvom« (Mt 
17,21). Molitva je onoga tko posti Bogu draga, a đavlu strašna. Vidi se 
koliko pridonosi vlastitome spasenju kada toliko pomaže tuđemu. 


3. — Predragi! Treba, svakako, da svi zajedno budemo uključeni u 
to opsluživanje. Ali ako ima i takvih kojima se kakva slabost ispriječila 
pred voljom, neka napor koji je povrh tjelesnih snaga nadomjeste 
novčanim doprinosom. Ima mnogo milosrdnih djela koja samu nuždu 
hrane prethode boljom zaslugom jer očišćenje od posta postižu 
dobrohotnim nastojanjem. Oni koji ništa ne propuštaju od poniznosti 
pri postu jalovim se trudom muče ako se ne posvete milostinjom koja 
im je moguća. Dostojno je, dakle, da su pri ishrani siromaha oni 
izdašniji kojima je snaga za post slabija. 

Ono, dakle, što netko u svojoj bolesti sebi ne oduzima, neka drage 
volje dodijeli i tuđoj neimaštini. Neka vlastitu potrebu učini zajednič- 
kom sa siromašnim. Neka se ne okrivljuje bolesnik koji ne održava post 
kada od njega gladni dobiva hranu. Uzimanje hrane ne onečišćuje 
onoga koga očišćuje davanje milostinje. Gospodin je kazao: »Dajte 
milostinju i sve vam je, eto, čisto« (Lk 11,41) 


4, — Predragi! U tome djelu sebi moraju steći plodove milosrđa i 
oni koji se uzdržavaju od gozbenih uživanja. Što su obilno »sijali«, 
izobila će i »žeti« (2 Kor 9,6). Ta sjetva nikada ne laže svome rataru niti 
obrađivanje djela ljubavi posjeduje nesigurnu »nadu« (1 Kor 9,10). Što 
sijačeva ruka na taj način sije, žega ne spaljuje, bujica ne odnosi niti 
tuča obara. Svi su troškovi ljubavi uvijek čitavi. Ne ostaju jedino 
nedirnuti već se količinom povećavaju i kakvoćom mijenjaju. Iz 
zemaljskoga nastaje nebesko, iz malena se rađa veliko i vremeniti dar 
prelazi u vječnu nagradu. 

Ti koji ljubiš bogatstvo i želiš umnožiti što posjeduješ, raspali se 
prema onim dobicima i čezni za povećanjem u onome od čega lupež 
ništa ne krade, moljac ništa ne razara niti rđa uništava (usp. Mt 6,20). 
Ne očajavaj zbog bolesti i ne zdvajaj glede primaoca. Razumij tko je tko 
kaza: »Što ste učinili jednom od onih, meni ste učinili« (Mt 25,40). 
Siguran spoznaj oštra oka vjere kod koga pohranjuješ svoje blago. Neka 
ne sumnja o naplati kome je Krist dužnik. Neka širokogrudnost ne bude 
u zebnji ni post tužan. »Bog ljubi vesela davaoca« (2 Kor 9,7) i »vjeran 
je svojim riječima« (Ps 144,13). Darovano naplaćuje obilato. Darove 
dobrostivo moramo dijeliti. Poklonio ih je Isus Krist naš Gospodin koji 
Živi i kraljuje u vijeke vjekova. Amen. 

88. 
Rujan, g. 443. 


1. — Predragi! Iz propovijedi svetih proroka doznajemo koliko 
koriste vjernički postovi da se postigne Božje milosrđe i obnovi stanje 
ljudske slabosti. Proroci pokazuju da se gnjev božanske pravde gdje je 
izraelski narod radi opačine često zapadao jedino postom dade 
umilostiviti. Zato opominje i Joel kada kaže: »Ovo govori Gospodin 
Bog vaš: meni se vratite svojim čitavim srcem — postom, plačem, 
jadikovkom. Raskinite svoja srca, a ne svoje haljine i obratite se 
Gospodinu Bogu svome koji je milosrdan, strpljiv, velikodušan i pun 
milostivosti« (JI 2,12-13). Niže je dodao: »Posvetite post, propovije- 
dajte ozdravljenje, skupite narod, posvetite zajednicu« (JI 2,15—-16). 

Predragi! Taj poticaj moramo prigrliti i u svoje vrijeme. I mi nužno 
trebamo propovijedati lijekove toga ozdravljenja da kršćanska pobož- 
nost u održavanju drevnoga posvećenja stekne što je izgubio židovski 
prekršaj. 


2. — Uz nastojanje bilo kakvoga svojevoljnoga opsluživanja 
poštivanje božanskih odredaba uvijek zadržava prvenstvo. Svetije je što 
se vrši radi javnoga zakona nego što se obavlja privatnom odlukom. 
Vršenje posta nametnuta samome sebi vlastitom voljom koristi 
stanovitome dijelu dok post koji poduzima cijela Crkva nikoga ne 
odvaja od općega očišćenja. Božji narod postaje najmoćniji kada se sva 
vjernička srca sastanu u jedinstvu svetoga opsluživanja te je u taborima 
kršćanske vojske sa svih strana ista priprava i svugdje ista zaštita. Može 
bjesniti uvijek budni gnjev okrutnoga dušmanina i svuda može stavljati 
tamne zasjede. Nikoga, unatoč tome, neće moći uloviti ni raniti ako 
nikoga ne nađe bez oružja, lijena i lišena djela ljubavi. 


3. — Predragi! Snazi nas, dakle, toga nesavladivoga jedinstva 
također poziva i ovaj svečani post mjeseca rujna. Duše, oslobođene 
svjetovnih briga i zemaljskoga poslovanja, uzdignimo Bogu. Ta je 
nakana, dašto, uvijek nužna, ali je ne možemo trajno posjedovati. 
Stoga se radi ljudske slabosti češće od višnjega spuštamo zemaljskome. 
Ali se bar ovih dana koji su nam određeni za najspasonosnije lijekove 
ustegnimo od svjetovnih poslova i ukradimo nešto vremena u korist 
vječnih dobara. 

Piše: »Svi griješimo u mnogome« (Jak 3,2). Od raznih se nečistoća 
čistimo dnevnim Božjim darom. Ipak se često debele mrlje talože na 
neoprezne duše. Treba ih pomnijom brigom oprati i otkloniti većim 
troškom. Najpotpuniji se oprost grijeha postiže kada je na djelu jedna 

te ista molitva i ispovijed cijele Crkve. Gospodin je obećao da će 
udijeliti sve što dvojica ili trojica zamole svetim i pobožnim dogovorom 
(usp. Mt 18,19). Što će se odbiti višetisućnome puku koji zajedno 
obavlja jedan te isti čin i složno moli po jednome Duhu? 


4. — Predragi! U Gospodnjim je očima veliko i naročito 
dragocjeno kada cijeli Kristov narod zajedno vrši iste dužnosti i kada svi 
stupnjevi i svi redovi obaju rodova zajedno djeluju istim osjećajem i ako 
je kod izbjegavanja zla i vršenja dobra jedna te ista misao kod svih. Bog 
se veliča u djelima svojih slugu i u velikome se zahvaljivanju blagosiva 
začetnik sve pobožnosti. 


Gladni se hrane, goli oblače, bolesni posjećuju. Nitko ne traži 
svoje već se brine za tuđe. Da se ukloni tuđa bijeda, svakome je 
dovoljna njegova mjera. Lako je naći radosna darivaoca gdje oblik djela 
određuje količina imutka. Po Božjoj milosti koja »sve čini u svima« (1 
Kor 12,6) u vjernika nastaje zajednički plod i zajednička zasluga. Duh 
može biti jednak i kod ljudi u kojih je posjed različit. Budući da se jedan 
raduje darežljivosti drugoga, osjećajem se izjednačuje s onim s kime se 
nije mogao izjednačiti darom. U takvome narodu nema ništa neurešeno 
i ništa različito gdje svi udovi čitava tijela pristaju na istu snagu 
pobožnosti. Ne stidi se svoje siromaštine tko se diči tuđim obiljem. 
Izvrsnost je dijela ures općega. Kada nas sve vodi Božji Duh, nije naše 
samo što sami činimo već i ono čemu se radujemo kod tuđega 
djelovanja. 


5. — Predragi! Prihvatimo tu čvrstinu najsvetijega jedinstva. 
Svečani post počnimo složnom odlukom dobre volje. Od nikoga se ne 
traži ništa teško ni naporno. Ništa nam se ne naređuje što nadvisuje 
naše sile bilo kod trapljenja postom ili darežljive milostinje. Svi znaju 
što mogu, a što ne mogu. Neka sami odmjere svoju mjeru. Neka sami 
sebe oporezuju pravednom i razumnom procjenom da se žrtva milosrđa 
ne prinosi sa »žalošću« (2 Kor 9,7) niti se broji u štetu. Neka se 
pobožnome djelu dade što opravdava srce, pere savjest i koristi 
primaocu i davatelju. Sretan je i veoma divan duh koji se nije bojao da 
će mu ljubav prema dobrome djelu umanjiti blago. Takav duh ne gubi 
pouzdanje da će mu se dati što će dijeliti. Primit će od onoga koji daje 
da se dade. 

Ipak je velikodoušnost o kojoj je ovdje riječ obilježje maloga broja 
ljudi. Pripada pak punini ljubavi da nitko ne zanemari brigu za svoje. 
Ne prosuđujući savršenije, općenito vas sokolimo onim propisom da 
opslužite Božju zapovijed po mjeri svoje mogućnosti. Dolikuje da 

dobrostivost bude »vesela« (2 Kor 9,7). Ona tako raspoređuje svoju 
širokogrudnost da se radi nje veseli prehrana siromaha, ali ne trpi niti 
domaća dostatnost. »Tko pak sijaču daje sjeme, dat će i kruh za jelo. 
On će umnožiti vaše sjeme i uvećati količinu plodova vaše pravednosti« 
(2 Kor 9,10). 


Postimo u srijedu i petak. U subotu zajedno proslavimo bdjenje 
kod blaženoga Petra apostola. Po njegovim se zaslugama i molitvama 
nadamo da će nam u svemu biti na pomoći milosrđe našega Boga. 


Po Gospodinu našem Isusu Kristu koji živi i vlada u vijeke vjekova. 
Amen. 


89. 
Rujan, g. 444. 


1. — Predragi! Našu propovijed pomaže vama prisni običaj. I 
vremensko doba preporuča tu svećeničku dužnost. Tako se neće 
pričiniti tegotnim i oporim što traži svećenikova zapovijed i što 
propisuje pobožna volja. Uz pomoć se milosti Božje to dvoje spaja u 
jedno. U ovome slučaju »slovo« zapravo ne »ubija« već »oživljuje« duh. 
Ali gdje je Božji Duh, ondje je »sloboda« (2 Kor 3,6.17) koja zakon ne 
vrši iz straha nego iz ljubavi. Posluh razblažuje naređenje. Ne služi se iz 
krute nužnosti gdje se zapovijeđeno ljubi. 


Predragi! Kada vas, dakle, potičemo na nešto što kao ustanova 
potječe. iz Staroga zavjeta, ne podlažemo vas opsluživanju židovskoga 
zakona niti vam namećemo običaj tjelesnoga naroda. Kršćansko je 
uzdržavanje odličnije nego židovski post. Ako nam je nešto s njima 
zajedničko u vremenu, ne slaže se ćudoređem. Zidovi su imali svoje 
bosonoge ophode. Rastuženim su licem pokazivali neplodne postove. 
Mi kod posta ničim ne odstupamo od pravednih i nužnih poslova. 
Jednostavnim uskraćenjem stežemo slobodu kod jela. Odabiremo 
mjeru pri služenju hranom, ali ne osuđujemo stvorenje. 


2. — Svakome je među vama slobodno vlastitim trapljenjem krotiti 
svoje tijelo te sad umjerenije, sad obilnije ušutkivati tjelesne požude što 
se protive duhu. Ipak treba da u određene dane svi zajedno slavimo 
opći post. Pobožnost je učinkovitija i svetija kada je u pobožnim djelima 
jedan duh i jedno osjećanje u čitavoj Crkvi. Javno se mora stavljati pred 
vlastito. Treba shvatiti da se glavna korist nalazi ondje gdje bdije 
zajednička briga. Prema tome, neka svatko bude maran u svome 
opsluživanju. Zazvavši pomoć božanske zaštite neka svatko zgrabi 

nebesko oružje protiv zasjeda duhovne zloće. Premda crkveni vojnik 
može biti hrabar u zasebnim bojevima, ipak će se sigurnije i odvažnije 
boriti ako se javno nalazi u postrojbi protiv dušmanina. Tu ne ratuje 
jedino sa svojim silama već pod zapovjedništvom nepobjedivoga Kralja 
u zajedništvu s bratskim četama vodi sveopći rat. Veći se broj s 
neprijateljem sukobljuje uz manju pogibao nego pojedinci. Rani se lako 
ne otkriva koga uz suprotstavljeni »štit vjere« (Ef 6,16) brani ne samo 
vlastita jakost nego i jakost drugih. Jedna je pobjeda gdje se vodi rat 
koji je za sve zajednički. 5 


3. — Naš protivnik ne prestaje različitom vrsti napasti vrebati na 
nas. Jedna je od nakana njegovih lukavstava da otkupljene Kristovom 
krvlju odvuče od Božjih naredaba. Radi navedenoga valja se unaprijed 
čuvati da nas ne rane nikakve neprijateljske strijele koje nisu krute za 
tjelesna osjetila, ali jako laskaju tijelu da štete duši. Oči vuku do 
različitih pohota da se na svjetovnoj ljepoti zapale požudne baklje ili 
rode praznovjerne zablude. Zavodnički zvuci mekoputnim udarcima 
pogađaju sluh da ritam što mami uništi postojanost duha te navika 
smrtonosnih blagosti zarobi neoprezna i nedovoljno trijezna srca. 


Međutim, zaštita božanske milosti i zapovijedi evanđeoskoga 
zapta te đavlove zasjede čine bezuspješnima i zaludnima. Oni koji su 
primili Duha Svetoga i koji Božji strah začinju iz Božje ljubavi, a ne 
iz straha od kazne, neozlijeđeno po vjeri gaze nogom stupice takvih 
prijevara. Ljepotom se svih stvorenja služe na slavu i čast svoga 
Stvoritelja. Nadasve ljube onoga »po kojemu je sve nastalo« (Iv 1,3). 


4. — Predragi! Neka ljubav svih vjernika teži za tim da se divi tome 
Stvoritelju. Neka mudra uzdržljivost od njega za se ne traži raspadljive 
nego vječne užitke i neka se nezaražena čistoća zapali ljubavlju prema 
Dobrome bez kojega nitko nije dobar. Kršćanske su nam vježbe zato 
dane da otklonimo svaku nedopuštenu požudu i tako se ražarimo 
prema svetim i duhovnim užicima. Uvijek treba nastojati oko kreposti. 
Ipak su neki dani stoga posvećeni trapnji zajedničkoga opsluživanja da 
duša koja je još umiješana u zemaljske želje i spriječena svjetovnim 
brigama bar s vremena na vrijeme zaželi božansko. Kako je dio 
božanske njive, neka donese plodove dostojne nebeskih žitnica. Gdje 
postoji mar sijanja, nalazi se nada u žetvu. 


5. — Predragi! Zbog vremenske smo okolnosti prethodno 
dotaknuli. Oglasujemo vam post mjeseca rujna. Potičemo vas ne samo 
na uzdržavanje od jela već i na pobožna djela. Što vjerničkim 
sustezanjem sebi uskratite, dajte za hranu siromasima i jelo bolesnima. 

Općom se dobrostivošću brinite za sve u potrebi. Ipak se nadasve 
sjećajte onih koji pripadaju članovima Kristova tijela i s nama se 
sjedinjuju jedinstvom katoličke vjere. Više dugujemo svojima radi 
zajedništva milosti nego drugima zbog zajedništva naravi. 


6. — Predragi! Neka je u vama izobilna kršćanska dobrostivost. 
Kako želite da godišnje doba što teče bude puno plodova, tako neka i 
vaša srca budu plodna kada treba nahraniti siromahe. Bog je, dakako, 
čije je sve mogao siromasima pružiti nužni imutak i udijeliti im takva 
blaga da im uopće nije potrebito vaše darivanje. Ali bi njima i vama 
nedostajala mnogobrojna tvar za vrline da Bog njih nije vježbao 
neimaštinom u svrhu krune strpljivosti ni vas obiljem pozivao na slavu 
pomoću milosrđa. 


Božanska je providnost divno odredila da u Crkvi postoje sveti 
siromasi i dobri bogataši. Oni samom različitošću međusobno jedni 
drugima koriste. Jedni Bogu zahvaljuju primajući, drugi dajući. Zahva- 
ljuju dok stječu zasluge za vječno i neraspadljivo. Piše: »Siromahova 
strpljivost neće nikada propasti« (Ps 9,19). Također piše: »Bog ljubi 
vesela darovatelja« (2 Kor 9.7). 


U srijedu i petak postimo. U subotu proslavimo bdjenje kod 
blaženoga Petra apostola. Nadamo se da će nas njegove molitve 
pomoći te će nas milosrdni Bog koga je umilostivila žrtva posta uslišati. 


Po Isusu Kristu Gospodinu našem koji živi i vlada u vijeke vjekova. 
Amen. 


90. 
Rujan, g. 445. 


1. — Predragi! U devetome mjesecu oglašavamo vam sveti post 
radi vježbe zajedničke pobožnosti. Srčano vas potičemo očinskim 
poticajima da vašim opsluživanjem postane kršćanskim što ranije bijaše 
židovsko. U svako je vrijeme prikladno i odgovara jednome i drugome 
Zavjetu da se božansko milosrđe ište trapljenjem duše i tijela. Da se 
umilostivi Bog ništa nije djelotvornije nego da čovjek sama sebe sudi 1 
nikada ne prestane moliti oproštenje jer zna da nije nikada bez grijeha. 


Ljudska narav — premda to nije u nju stavio Stvoritelj već je to 
navukla od prekršitelja i zakonom se rađanja prenosi na potomke — 
općenito u sebi sadrži zbilju da se iz raspadljiva tijela rađa što može i 
dušu pokvariti. Stoga »nutarnji čovjek« (Rim 7,22) ako je već prepo- 
rođen u Kristu i oslobođen ropskih veriga ima trajne sukobe s tijelom. 

Dok suzbija požudno tijelo trpi jer mu se ono opire. U toj se neslozi 
lako ne postiže potpuna pobjeda da ne sapinje što se mora raskinuti i ne 
ranjava što se mora uništiti. 


Ma koliko mudro i oprezno duh kao sudac stajao na čelu vanjskim 
osjetilima, ipak mu je posred samih briga i mjera da tijelom ravna i da 
ga hrani napast uvijek bliza. Ali tko se tako odvoji od tjelesne žudnje ili 
od boli da ne pripada samoj duši što izvana laska ili muči? Radost je 
nedjeljiva, tuga nerastaviva. U čovjeku srdžba sve zapali, radost sve 
razriješi i bolest sve rastuži. Koji se otklon od grijeha može ondje postići 
gdje je strast zajednička ranatelju i podložniku? Gospodin s pravom 
izjavljuje da je »duh spreman, a tijelo slabo« (Mt 26,41). 


2. — Da nas očaj ne dovede do potpune lijenosti, Gospodin veli da 
božanskom moći postaje moguće što je čovjeku radi vlastite slabosti 
nemoguće (usp. Mt 19,26). »Uzak je i strm put što vodi u život« (Mt 
7,14). Nitko na nj ne bi stavio nogu niti pokrenuo stopu da Krist koji je 
sebe učinio »putom« (Iv 14,6) nije raširio teške prilaze. Tako Tvorac 
puta postaje mogućnost za putnika. Isti uvodi u posao i dovodi do 
spokoja. Prema tome, u Kristu nam je nada vječnoga života, ali nam je 
u njemu također primjer strpljivosti. »Ako zajedno trpimo, zajedno 
ćemo i vladati« (2 Tim 2,12). Apostol veli: »Tko tvrdi da ostaje u 
Kristu, mora i sam hodati kao što je on hodao« (1 Iv 2,6). Inače se 
služimo slikom krive ispovijesti ako ne slijedimo uredbe onoga čijim se 
imenom dičimo. One nam ne bi bile tegobne i oslobodile bi nas svih 
pogibli kada bismo samo ono ljubili što se naređuje da ljubimo. 


3. — Postoje dvije ljubavi iz kojih dolaze sva htijenja. Tako su 
različite kakvoćama kao što su im odvojeni začetnici. Razumna duša 
koja ne može biti bez ljubavi ljubiteljica je Boga ili svijeta. U ljubavi 
prema Bogu ništa nije preveliko dok je u ljubavi prema svijetu sve 
štetno. Radi toga neodvojivo treba prijanjati uz vječna dobra, a 
vremenitima se služiti kao u prolazu. Mi smo na proputovanju. Žurimo 
se vratiti u domovinu. Stoga sve što nam na svijetu sretno pođe za 
rukom, neka nam bude putna poputbina, a ne mamac da ostanemo. 
Radi toga blaženi Apostol kaže u propovijedi: »Vrijeme je kratko. 
Preostaje da oženjeni budu kao da su bez žena; zaplakani kao da ne 
plaču; veseli kao da se ne raduju; kupci kao da ne posjeduju; oni koji se 
služe ovim svijetom kao da se ne služe. Prolazi lik ovoga svijeta« (1 Kor 
7,29—31). 

Međutim, lako se ne odvajamo od onoga što laska ljepotom, 
obiljem i različitošću osim ako u ljepoti vidljivoga radije ljubimo 
Stvoritelja nego stvorenje. Stvoritelj kaže: »Ljubit ćeš Gospodina Boga 
svoga iz svega svoga srca i iz sve svoje pameti i iz sve svoje snage« (Pnz 
6,5). Ne želi da se u ničemu ne oslobodimo njegovih spona. Budući da 
je uz tu zapovijed vezao ljubav prema bližnjemu, naređuje nam 
nasljedovanje svoje dobrote, tj. da ljubimo što on ljubi i činimo što on 
čini. 

»Mi smo Božja njiva i Božja građevina« (1 Kor 3,9). »Koji sadi nije 
ništa niti je išta tko zalijeva nego Bog koji daje rast« (1 Kor 3,7). Unatoč 
tome, Bog u svemu traži naše pokorno služenje. Hoće da budemo 
djelitelji njegovih dobara te da vrši Božju volju koji nosi Božju sliku. 
Radi toga najsvetije molimo u Gospodnjoj molitvi: »Dođi kraljevstvo 
tvoje; budi volja tvoja kako na nebu tako i na zemlji« (Mt 6,10). Što tim 
riječima drugo tražimo nego da Bog sebi podloži koga još nije podložio i 
da na zemlji ljude učini službenicima svoje volje kao i anđele na 
nebesima? Dok to molimo, ljubimo Boga, ali ljubimo i bližnjega. U 
nama nema različite ljubavi nego je jedna kada želimo da sluga sluša i 
da Gospodin vlada. 


4. — Predragi! Osjećaj kojim se isključuje zemaljska ljubav 
učvršćuje navika dobrih djela jer ispravni čini nužno vesele savjest. 
Rado činimo što nas veseli kada je učinjeno. Stoga se prihvaća post, 
umnaža darežljivost, čuva pravednost, učestalo moli. Pojedinčeva želja 
postaje svačija čežnja. Trud hrani strpljenje, blagost gasi srdžbu, 
doborohotnost gasi zavist, svete želje ubijaju nečiste pohote, škrtost se 
odgoni darežljivošću. Tereti bogatstva postaju sredstvo kreposti. Ali 
đavolske zasjede ne miruju niti posred navedenih stremljenja. Zato je s 
pravom ustanovljena obnova naše snage u nekim vremenskim razma- 
cima. 


Duh, pohlepan prema sadašnjim dobrima, može se dičiti blagošću 
neba i plodnošću njive te kod plodova skupljenih u pune žitnice reći 
svojoj duši: »Imaš mnogo dobara, gosti se « (Lk 12,19). Ali tu će ga 
zateći stanoviti prijekor božanskoga glasa. Cut će kako mu kaže: 
»Ludo! Ove će noći od tebe tražiti tvoju dušu. Čije će biti što si 
pripravio« (Lk 12,20)? To mora biti najbrižljivije mudračevo razmišl- 
janje. U ovome su životu dani kratki i vremena nesigurna. Stoga 
smrtniku smrt ne smije nikada biti nenadana. Neka nespreman kraj ne 
zatekne onoga tko zna da je smrtan. 


456 


Postimo u srijedu i petak da koristi posveti tjelesa i duša. U subotu 
proslavimo bdjenje kod blaženoga Petra apostola čije će molitve 
pomoći da postignemo učinak svetih želja. 


Po Kristu našemu Gospodinu koji s Ocem i s Duhom Svetim živi i 
vlada u vijeke vjekova. Amen. 


91. 
Rujan, g. 453. 


1. — Predragi! Nema ničega čime božanska providnost ne pomaže 
vjerničku pobožnost. Čak i počela svijeta služe onima koji radi svetosti 
vježbaju dušu i tijelo. Pomno nam utanačeno ponavljanje dana i mjeseci 
otvara stanovite stranice zapovijedi. Tako i vremena na neki način 
kazuju što iziskuju svete uredbe. Godišnji nam je obrtaj donio deveti 
mjesec. To, znam, duhovno potiče na opsluživanje svečanoga posta. 
Iskustveno ste naučili koliko ta priprava čisti ljudsku vanjštinu i 
nutrinu. Uzdržavajući se od dopuštenoga, lakše se odupiremo nedopuš- 
tenome. 


Predragi! Razlog uzdržavanju nije samo tjelesno trapljenje niti 
jedino smanjivanje u jelu. Veća se dobra te kreposti vežu uz dušinu 
čistoću koja ništi tjelesne požude, ali također prezire ispraznosti 
svjetovne mudrosti. Apostol je rekao: »Gladajte da vas tko ne zaludi 
mudrovanjem i praznom lukavštinom ljudskih predaja« (Kol 2,8). 


2. — Moramo se, dakle, suzdržavati od jela, ali još i više od 
zabluda. Tako pamet koja se ne prepušta nijednoj tjelesnoj pohoti neće 
biti zarobljenica nikakve laži. Kao u pređašnjim tako i u našim danima 
ne nedostaju neprijatelji istine. Oni se usuđuju unutar katoličke Crkve 
zametnuti građanske ratove. Stanovite neuke ljude navode da pristanu 
na bezbožna učenja. Tada se hvale kako se povećavaju s onima koje su 
mogli odvojiti od Kristova tijela. 


Skroz se protivi prorocima, odudara od evanđelja, a protivno 
je i apostolskom nauku kada se o Isusu Kristu rođenu od Djevice Ma- 
rije i van vremena suvječnu vječnome Ocu propovijeda jedna jedina 
narav. Ako je pri tome riječ o ljudskoj naravi, gdje je božanstvo što 
spasava? Ako je u Kristu samo Božja narav, gdje je ljudska koja se 
spasava? 

Katolička vjera koja se odupire svim zabludama istodobno pobija i 
ta bezboštva. Osuđuje Nestorija koji božanstvo rastavlja od čovjeka. 
Odbija i Eutiha!? koji u božanskome rasplinjuje ljudsko. Sin pravoga 
Boga, pravi Bog, posjeduje jedinstvo i jednakost s Ocem i Duhom 
Svetim. On se udostojao biti pravi čovjek. Nije od tijela odvojen ni kod 
začeća ni kod rođenja od Djevice Majke. Ljudsko je sa sobom tako 
sjedinio da je nepromjenjeno ostao Bogom. Covjeku je na taj način 
dodijelio božanstvo da ga proslavom nije uništio već obogatio. Postao je 
»slugin lik«, ali nije prestao biti »Božji lik« (Fil 2,6—7). U obojem je 
jedan, a ne jedan s drugim. »Riječ je postala tijelo« (Iv 1,14). Otada 
našu vjeru ne remeti nikakva različitost kod djelovanja. U čudesnim 
moćima i grdnji muke vjerujemo da je Bog koji je čovjek i da je čovjek 
koji je Bog. 

3. — Predragi! Navedenu vjeroispovijed recite cijelim srcem. 
Odbijte bezbožne krivovjerne izmišljotine da vaše postove i milostinje 
ne oblati zaraza nikakve zablude. Žrtveni je prinos čist i milosrdno 
darivanje sveto kada ljudi koji to obavljaju razumiju što rade. Gospodin 
je kazao: »Ako ne budete blagovali tijelo Sina čovječjega i ako ne 
budete pili njegovu krv, u sebi nećete imati život« (Iv 6,53). Stoga se 
tako morate pričešćivati na svetome stolu da nipošto i nimalo ne dvojite 
u istinitost Kristova tijela i krvi. Ustima blagujemo što vjerom 
vjerujemo. Uzalud odgovaraju Amen koji osporavaju ono što primaju. 

Prorok je rekao: »Blažen koji razumije potrebna i siromaha« (Ps 
40,2). Onaj je pohvalni djelitelj odjeće i jela siromasima tko zna da u 
potrebnima oblači i hrani Krista. Sam Krist kaže: »Što ste učinili 
jednome od moje braće, meni ste učinili« (Mt 25,40). 

Krist je jedan. Pravi je Bog i pravi čovjek. U svojemu je bogat, u 
našemu siromah. Primio je darove i razdijelio »poklone« (Ef 4,8). 
Dionik je smrtnika, a oživljuje umrle da se »u imenu Isusa Krista 
pokloni svako koljeno nebesnika, zemnika i podzemnika i da svaki jezik 
prizna da je Gospodin Isus Krist u slavi Boga Oca« (Fil 2,10—11) i da živi 
i vlada sa Duhom Svetim u vijeke vjekova. Amen. 


92. 
Rujan, g. 454. 


1. — Predragi! Apostolski je nauk znao da je Gospodin Isus Krist 
došao na ovaj svijet da »zakon ispuni«, a ne da ga »dokine« (Mt 5,17). 
Odredbe je Staroga zavjeta tako razlučio da je neke preuzeo kako su 


19) Ta propovijed osvjetljuje Leonov napor da zavede mir među palestinske redovnike pobunjene 
protiv Kalcedonske kristologije. Usp. R. DOLLE, Sermons, IV, 120 bilj. 1. 

bile donesene da budu od koristi evanđeoskoj pouci. Tako su te 
odredbe još do nedavna bile židovski običaj, ali su postale kršćansko 
opsluživanje. Prestale su različite žrtve, različita krštenja, subotnji 
počinak i samo tjelesno obrezanje. Unatoč tome, i kod nas ostaju iz 
starozavjetnih spisa brojni ćudoredni zakoni. Tako se ondje kaže: 
»Ljubit ćeš Gospodina Boga svoga svim svojim srcem« (Pnz 6,5) i 
»ljubit ćeš svoga bližnjega kao samoga sebe« (Lev 19,18). Iz pouke 
Krista Gospodina znamo da »čitav Zakon i proroci zavise o ta dva 
naređenja« (Mt 22,39). Snagom je zapovijedi te dvostruke ljubavi takva 
sveza obaju Zavjeta da bez sjedinjenosti navedenih vrlina niti je Zakon 
koga opravdao niti milost, 


Dijelovi zakonskih propisa koji nešto naređuju da bude, a nešto 
brane da ne bude, zadržavaju čvrstinu drevne vlasti. Ne smijemo misliti 
da im se zato protivi evanđeosko savršenstvo jer nastojanja oko 
kreposti potiču na povećanje i jer lijekovi pokore otpuštaju osvetu za 
zločine. Gospodin kaže: »Ako vaša pravednost ne bude obilnija od 
pismoznanske i farizejske, nećete ući u nebesko kraljevstvo« (Mt 5,20). 
Ali kako će pravednost obilovati ako »milosrđe ne bude još obilnije« 
(Jak 2,13)? Ništa nije tako pravedno i dostojno kao to da stvorenje, 
sazdano na Božju »sliku i priliku« (Post 1,26), nasljeđuje svoga 
Stvoritelja koji je obnovu i posvećenje vjernika položio u oproštenje 
grijeha. Otklonjena strogost kazne i svršetak svake patnje krivca vraća 
u nevinost. Ali kraj je zlodjela začetak kreposti. 


2. — Predragi! Iz propovijedi starozavjetnoga učenja preuzesmo 
post devetoga mjeseca za očišćenje svojih duša i tjelesa. Ipak se time 
nismo podložili zakonskim teretima već prigrlili korist uzdržljivosti koja 
služi Kristovu evanđelju. Kršćanska pravednost može i u tome biti 
obilnija od pismoznanske i farizejske. Ako se odbaci tjelesno 


razumijevanje, Zakon se ne dokida. 


Naši postovi ne smiju biti onakvi kakvi su bili kod onih kojima je 
govorio Izaija po kome je Duh Sveti rekao: »Ne podnosim vaše 
mlađake, subote i veliki dan. Moja duša mrzi vaš post i svetkovine i vaše 
svečane dane« (Iz 1,13-14). Gospodin je predao učenicima oblik posta 
UZ riječi: »Kada postite ne budite žalosni kao licemjeri. Nagrđuju svoje 
lice da se ljudima pokažu kao isposnici. Primili su, zaista velim, svoju 
plaću« (Mt 6,16). Koju plaću? Plaću ljudske hvale. Iz žudnje za njom 
često ističu privide pravednosti. Gdje nema nikakve brige o savjesti, 
ljubi se lažni glas. Bezakonje koje sebe pobija skrivanjem, raduje se 
lažnom mišljenju. 


459 


3. — Ne kaljajmo bogoslužni i sveti post nikakvim razmetanjem u 
hvali i pokazivanju. Neka nitko od vjernika ne veže svoje dobro uz 
ljudske sudove. Onome je tko ljubi Boga dosta sviđati se onome koga 
ljubi. Ne može se očekivati nikakva veća naplata do same ljubavi. 
Ljubav tako dolazi od Boga da je Bog sama ljubav. Pobožan se i čist duh 
želi na taj način ispuniti Bogom da ne čezne u ničemu uživati izvan 
Boga. Najistinitije je što kaže Gospodin: »Gdje bude tvoje blago, ondje 
će biti i tvoje srce« (Mt 6,21). Što je pak ljudsko blago? Stanoviti zbroj 
njegovih plodova i skup njegovih truda. »Što tko posije, to će i požeti« 
(Gal 6,7). Kakvo je čije djelo, takva je i zarada. Gdje se stavi uživanje 
užitka, ondje se veže briga srca. 


Postoje brojne vrste bogatstava. Predmeti su veselja raznovrsni. 
Svakome je blago osjećaj njegove žudnje. Ako se odnosi na čežnju 
prema zemaljskome, svoje dionike ne usrećuje nego čini bijednima. 
Ljudi koji imaju smisao za ono što je »gore« (Kol 3,2), a ne za ono što je 
na zemlji, ne predaju se propadljivome već vječnome. Neraspadljiva 
blaga drže pohranjena u onome o kome kaže prorok: »U tvome je blagu 
naše spasenje. Od Gospodina dolazi mudrost i stega i pobožnost. To su 
blaga pravednosti« (Iz 33,6). Po njima, uz pomoć Božje milosti, i 
zemaljska se dobra pretvaraju u nebeska ili tome slično. S njima se služe 
kao pobožnim sredstvom. Kada za uzdržavanje siromaha daju što 
mogu, sebi skupljaju neuništiva blaga. Sto su poklonili za milostinju ne 
može pretrpjeti nikakve gubitke. Dostojno ondje imaju srce gdje imaju 
svoje blago. Najblaženije je kada se posluje s takvim blagom koje se 
uveća, a čovjek se ne boji da ne propadne. 


4. — Predragi! »Svima činite dobro, nadsve domaćima po vjeri« 
u 6,10). Ovaj je mjesec zbog sedmolikoga Duha od iskona otajstven. 
ak je i samim brojem svoga redoslijeda posvćen. Odredite ga za 
plodove uzdržavanja. Svečano postimo u srijedu i petak. U subotu 
proslavimo bdjenje kod blaženoga Petra. Priteći će nam u pomoć 
njegove molitve i zasluge da se svakome vjerniku udijeli toliko dobra 
htjenja koliko i moći. Pomoći će onaj koji živi i vlada s Ocem i Duhom 
Svetim u vijeke vjekova. 


93. 
Rujan, g. 457. 


1. — Predragi! Sva pouka božanskih zapovijedi nadasve u 
vjerničkim srcima postiže da prava ljubav svlada krivu ljubav i da 
uživanje u pravednosti uništi grešnu pohotu. Pismo kaže: »Ne idi za 


460 


svojim pohotama i odvrati se od svoje volje« (Sir 18,30). U ljudskim 
dušama postoje mnoge dobre čežnje i pohvalna htijenja. Sto, dakle, 
znači zapovijed da ne pristajemo na svoje osjećaje? Znači da nam se 
brani pohota i da se odvraćamo od volje kojoj je izvor u nama. To se 
naziva zlim. Osvjedočeni smo da je to naše. Da se razlikuju čežnje koje 
su od Boga, dobro je kazano čovjeku: »Ne idi za svojim pohotama«. 
Tako zna da treba izbjegavati žudnje koje spozna kao svoje. S pravom, 
dakle, Gospodin u molitvi koju nam je ostavio ne htjede da Bogu 
kažemo: neka bude naša volja već »budi volja tvoja« (Mt 6,10). To 
znači: ne volja koju pokreće tijelo nego koju Duh Sveti nadahnjuje. 


Oni koji su shvatili da su Adamovi sinovi ne poimlju teško gdje se 
začela želja kojoj se moramo uvijek odupirati. Budući da je praotac 
ljudskoga roda sagriješio, ne sumnjaju da je u mladici iskvareno što je 
pokvareno u korijenu. Po milosti smo Gospodina našega Isusa Krista iz 
»staroga« (Ef 4,22) stvorenja prešli u »novo stvorenje« (2 Kor 5,17). 
Nebeski nas je »čovjek« (1 Kor 15,49) oslobodio slike zemaljskoga 
čovjeka. Ipak dok nosimo smrtno tijelo, nužno je da se borimo protiv 
»tjelesnih požuda« (Gal 5,16). Dobro je da se duša, podložena Bogu, 
boji da ne padne i da postoji što će pobijediti jer se »vrlina usavršava u 
slabosti« (2 Kor 12,9). Do slave nas dovodi ono u čemu nas vježba 
uzdržljivost. 


2. — Predragi! Moramo se svega kloniti što nam štetno laska te 
Božjim zakonom nadjačati »zakon grijeha koji je u našim udovima« 
(Rim 7,23). Mnogi mamci vrebaju posredstvom svih tjelesnih osjetila. 
Usprkos tome, duša kojoj je vrhovno dobro i prava radost Bog živi 
posred čistih i duhovnih užitaka u širini mudrosti i svjetlu istine. Ako 
razumni čovjek sam o samome sebi razmišlja i istinskim motrenjem 
rasuđuje sve kakvoće svojih djela, hoće li u prisnosti svoje savjesti naći 
jednako uživanje kod počinjene opačine kao kod opslužene praved- 
nosti? Da li će mu putena pohota priuštiti toliko užitka koliko duhovno 
čeznuće? Upravo ništa ne postiže od dobara kreposti i ništa nije okusio 
od dražesti pobožnosti tko se radije prlja u nečistoći nego blista u 
svetosti. 


Razum ne dopušta da se srcima što nisu posve zadovoljna jednako 
sviđa zadovoljena srdžba koliko neprihvaćena osveta. Nepošteno 
stečeno od tuđega ne pruža toliko veselja koliko dobro razdijeljeno od 
vlastitoga. Uvijek je sretnija štedljiva umjerenost nego rasipna raskoš. 
Veći je spokoj u poniznih nego oholih. Uzvišenija je pamet koja između 
zabranjenoga i dopuštenoga drži sigurnijim nadati se nebeskome nego 

ljubiti zemaljsko. Ali da bi vjernički duh blistao u tome napredovanju i 
dobio pravo svoga gospodarenja, treba segnuti za trapljenjem postom 
da se tijelo pokori. Čini se da se opća imenica post odnosi na svaku 
uzdržljivost. Ali u strogome smislu označava smanjenje jela. Sada 
koristi ne uzimati što je na početku štetilo jer se prigrlilo protiv zabrane. 
Kao što je ondje pohota prouzročila ranu, tako je ovdje uzdržljivost na 
korist spasenju. 


. 3. — Predragi! Za taj je lijek prikladno svako vrijeme, ali je ovo 
najprikladnije. Odabrale su ga apostolske i zakonske uredbe da se u 
ovome mjesecu kao i kroz druge godišnje dane očistimo duhovnim 
čišćenjem. Kada se zajedno u jednoj nakani sastanu tri nastojanja — 
molitva, milostinja i post — milosrdni će nam Bog udijeliti odbijanje 
požuda, uslišenje molba i oproštenje grijeha. 


Po Gospodinu našem Isusu Kristu koji živi i kraljuje s Ocem i 
Duhom Svetim u vijeke vjekova. Amen. 


94. 
Rujan, g. 458. 


1. — Predragi! Znam, dakako, da ste većinom tako odani onome 
što se odnosi na kršćansko opsluživanje da vam nije potrebno poticanje 
naših opomena. Učenost zna što je odavno odredila predaja i običaj 
potvrdio. To ni pobožnost ne mimoilazi. Međutim, na svećeničku 
službu spada voditi opću brigu o svim sinovima Crkve. Stoga istodobno 
sokolimo na ono što koristi neukima i učenima koje jednako ljubimo. 
Potičemo da post koji naređuje ovaj prispjeli mjesec slavimo živom 
vjerom trapeći dušu i tijelo. 


Smanjivanje hrane, strogo govoreći, na prvi pogled pogađa tijelo. 
Ipak se tjelesnim osjetilima ništa ne dopušta niti niječe što se ne odnosi 
na slugu kao i na gospodara. Svaki čovjek u sebi posjeduje dvostruki 
zakon uzdržavanja. Nijedan svoj čin ne svodimo samo na tijelo, iako 
mnoge pripisujemo jedino duši. Zato moramo razborito zapaziti kako 
je nedolično i nepravedno da niži zanemari što viši zapovjedi. Ali da 
razumni duh spasonosno trapi vanjštinu, i sam mora obavljati vlastite 
postove. Dolikuje da se suprotstavljamo ne samo tjelesnim željama 
nego i duševnim pohotama. Pismo kaže: »Ne povodi se za svojim 
pohotama i odvrati se od svoje volje« (Sir 18,30). 

Tko, dakle, posti od onoga što tijelo ište, neka posti i od onoga za 
čim kao zlim čezne nutarnja bit. Najgora je dušina hrana htjeti što ne 
dolikuje. Štetno je uživanje srca kada se ono hrani sramotnom dobiti ili 
ako se uzdiže ohološću odnosno veseli osvetom. Premda tjelesni 
postovi služe tim osjećajima, ipak sve motri svoj izvor. Kakvoća se djela 
ondje procjenjuje gdje se zatiče iskon volje. Najbolji je i najveći post 
volju odvratiti od zlih želja. Uzdržavanje je od jela plodonosno kada 
vanjski post izlazi iz nutarnje uzdržljivosti. 


2. — Predragi! Slavit ćemo pravi i duhovni post koji svojom 
čistoćom posvećuje tijelo i dušu. Pretražimo tajne svoga srca i 
pravednim ispitom ustanovimo što nas rastužuje, a što veseli. Ako se tu 
zatekne kava ljubav prema taštoj slavi, koji korijen pohlepe ili neki 
otrov zavisti, neka se duša uopće ne hrani takvim jelima. Neka se 
usmjeri na kreposne užitke i pred zemaljsku požudu stavi nebeske 
gozbe. 


Neka čovjek spozna dostojanstvo svoga roda i shvati da je načinjen 
na »sliku i sličnost« (Post 1,26) svoga Stvoritelja. Neka se do te mjere ne 
boji bijede u koju je zaspao po onom najvećem i zajedničkom grijehu da 
se ne bi uzdizao do milosrđa svoga Obnovitelja koji kaže: »Budite sveti 
jer sam ja svet« (Lev 19,2). To znači: mene odaberite i uzdržite se od 
onoga što se meni ne dopada; činite što ljubim i ljubite što činim; ako se 
teškim ukaže što naređujem, utecite se Naredbodavaocu da dobijete 
odonud pomoć odakle potječe zapovijed; neću odbiti pomoć kada sam 
dao volju; postite od protivnoga i uzdržavajte se od suprotivna; neka 
vam ja budem jelo i piće; nitko bez uspjeha ne čezne za onim što je 
moje; tko ide k meni, traži me mojim udjelom. 


3. — Predragi! Tih su poticaja kojima vas Gospodin poziva na 
nepromjenljiva dobra i vječne radosti pune sve stranice božanskih 
pisaca. Nauk obaju Zavjeta od nas traži da prionemo uz istinito i 
uzdržavamo se od ispraznoga. Obećano se ne može dostići ako se ne 
izvrši što je naređeno. Što je pak pravednije nego da čovjek vrši volju 
onoga čiju sliku nosi i da se uzdržavanjem suspreže od »zakona grijeha« 
(Rim 7,25)? Opsluživanje se uzdržljivosti propisuje četvorim vreme- 
nima da kroz tijek i obrtanje cijele godine što se vraća na isto 
spomenemo kako nam je neprestano potrebito čišćenje. Uvijek se 
moramo truditi, dok nas kovitla promjenljivost ovoga života, da 
postovima i milostinjom uništimo grijeh koji počinjamo tjelesnom 
slabošću i nečistom požudom. 

4. — Predragi! Nastojmo svojoj navici nešto malo uskratiti što 
može koristiti siromašnima. Neka se savjest dobrostivih raduje 
plodovima darežljivosti. Ako pružaš veselje, primit ćeš što će te 
radovati. Ljubav je prema bližnjemu ljubav prema Bogu koji je puninu 
Zakona i proroka postavio u to jedinstvo obiju ljubavi (usp. Mt 22,40). 
Tako nitko neće dvojiti da Bogu prikazuje što je udijelio čovjeku. Kada 
je Gospodin Spasitelj govorio o tome kako treba siromahe hraniti i 
pomagati kazao je: »Što ste učinili jednome od njih, meni ste učinili« 
(Mt 25,40). 


Postimo u srijedu i petak. U subotu proslavimo bdjenje kod 
blaženoga Petra apostola. Vjerujemo da će nas pomoći njegove zasluge 
i molitve da se odanošću svetoga posta svidimo milosrdnome Bogu. 


Po Gospodinu našem Isusu Kristu koji s Ocem i Duhom Svetim 
živi i vlada Bog u vijeke vjekova. Amen. 

PROPOVIJED O BLAŽENSTVIMA 
(Mt 5,3-11) 


9. 


1. — Predragi! Gospodin naš Isus Krist naviještao je »evanđelje o 
kraljevstvu« i liječio razne bolesti »po cijeloj Galileji«. Glas se o 
njegovoj moći širio »čitavom Sirijom« (Mt 4,23—-24). Silna su mnoštva iz 
sve Judeje pristupala nebeskome liječniku. Ipak je vjera ljudskoga 
neznanja spora povjerovati što ne vidi i ponadati se nečemu što ne 
pozna. Radi toga je trebalo tjelesnim dobročinstvima i vidljivim 
čudesima potaknuti ljude koji se snaže u nebeskoj pouci. Tako neće 
dvojiti u spasonosnost nauka onoga čija se snaga doživljava posve 
dobrohotno. 


Da bi, dakle, Gospodin vanjske lijekove prenio na unutarnje i 
nakon tjelesnih ozdravljenja iscijelio duše, odvojio se od nazočnoga 
mnoštva i popeo u osamu obližnjega brda. Prizvao je apostole i s 
brežuljka tajnovitoga sjedala upućivao u uzvišeniji nauk. Samom je 
kakvoćom mjesta i posla označio da je nekoć osobno udostojao Mojsija 
svoga nagovora. Ondje se sve odigralo uz strahovitiju pravednost, a 
ovdje uz svetiju blagost. Tako se ispunilo što je obećano po riječima 
proroka Jeremije: »Doći će, evo, dani — veli Gospodin — i odredit ću za 
Izraelov dom [...] Poslije tih dana stavit ću svoje zakone u njihovu 
misao i upisati ih u njihovo srce, kaže Gospodin« (Jer 31,31—33). 

Isti, dakle, govoraše Mojsiju i apostolima. U učenička srca Riječ je 
brzom rukom zapisivala novozavjetne odredbe. Nikakva je nije kao 
nekoć okruživala gustoća oblaka niti su puk od pristupa brdu priječili 

strašni šumovi i sjevanje munja. Naprotiv! Mirnoća se razgovora 
rasprostirala do ušiju onih koji su uokolo stajali. Tako je blagost milosti 
uklanjala krutost Zakona. Duh je posinovljenja udaljivao ropski strah. 


2, — Kristove svete izreke pokazuju kakav je njegov nauk, Otuda 
mogu upoznati stupnjeve najsretnijega uspinjanja svi koji žele doprijeti 
do vječnoga blaženstva. 


Isus je rekao: »Blaženi siromasi duhom jer je njihovo nebesko 
kraljevstvo«. Istina kaza: »Blaženi siromasi«. Možda bi bilo nejasno o 
kojim je siromasima riječ da Istina nije ništa dodala s obzirom na vrstu 
siromaha. Cinilo bi se da je za postignuće nebeskoga kraljevstva 
dovoljna samo ona neimaština koju mnogi podnose uz tešku i krutu 
nuždu. Ali Isus je kazao: »Blaženi siromasi po duhu«. Time je pokazao 
da se nebesko kraljevstvo daje onima koje više preporuča duhovna 
poniznost nego posjedni nedostatak. Ipak se ne može sumnjati da 
krepost te poniznost lakše postižu siromasi nego bogataši. Siromasima 
je u siromaštvu blagost prijateljica, a bogatima je prisna oholost. Ali se i 
u mnogih bogatih nađe onaj duh radi kojega se svojim obiljem ne služe 
u svrhu tašte nadutosti. Stoga u najveće dobiti broje što udjele da se 
otkloni bijeda tuđe muke. Udio se u toj kreposti pruža svakoj ljudskoj 
vrsti i staležu. Ljudi mogu nakanom biti jednaki, a imovinom 
nejednaki. Nije važno koliko se razlikuju zemaljskim blagom kada su 
jednaki u duhovnim dobrima. Prema tome, blaženo je ono siromaštvo 
koje ne zarobljuje ljubav spram vremenitih zbilja i koje ne žudi uvećati 
svjetovna blaga već se čezne obogatiti nebeskim dobrima. 


3. — Primjer su nam toga velikodušnoga siromaštva poslije 
Gospodina prvi pružili apostoli. Sve su svoje bez razlike ostavili. Na 
riječ su se nebeskoga Učitelja vatrenim obraćenjem od ribara »riba« 
(Lk 5,9) prometnuli u »ribare ljudi« (Mt 4,19). Nasljedovanjem su svoje 
vjere mnoge učinili sebi sličnima kada se kod onih prvorođenih u Crkvi 
u svih našlo »jedno srce« i u vjernika »jedna duša« (Dj 4,32). Razdijelili 
su sve svoje posjede i imutke. Obogatili su se vječnim dobrima po 
najodanijem siromaštvu. Na temelju apostolskoga propovijedanja 
radovali su se što od ovoga svijeta »nemaju ništa«, ali s Kristom »sve 
posjeduju« (2 Kor 6,10). 


Blaženi je apostol Petar uzlazio u Hram kada je hromi zamolio 
milostinju. Tada je Petar kazao:»U mene nema ni zlata ni srebra. Ali 
što imam, to ti dajem. U ime Isusa Krista Nazarećanina ustani i hodaj« 
(Dj 3,6). Što je uzvišenije od te poniznosti? Što je bagatije od toga 
siromaštva? Ne posjeduje novčana sredstva, ali ima darove naravi. 

Petar riječju iscjeljuje čovjeka kojega je majka iz utrobe rodila bolesna. 
Petar nije dao Cezarevu sliku u novcu, ali je u čovjeku obnovio 
Kristovu sliku. Međutim, bogatstvima se toga blaga nije pomogao samo 
onaj kojemu je vraćen hod već isto tako pet tisuća muževa koji su tada 
na Apostolov poticaj povjerovali radi čuda istoga ozdravljanja. Onaj 
siromah koji nije imao ništa dati molitelju dao je veliko obilje božanske 
milosti. Kao što je jednoga čovjeka postavio na noge, u srcu je ozdravio 
tisuće vjernika. U Kristu je one učinio žarkima koje je zatekao hrome u 
židovskoj nevjeri. 

4. — Gospodin je poslije govora o toj najsretnijoj siromaštini 
nastavljajući dodao: »Blago onima koji plaču jar će se utješiti«. Taj 
plač, predragi, kojemu se obećaje vječna utjeha nije zajednički s 
ljubavlju ovoga svijeta. Nikoga ne čine blaženim naricanja što se liju 
plačem čitavoga ljudskoga roda. Drugi je razlog svetim uzdisajima. 
Svete suze imaju svoj uzrok. Vjerska tuga oplakuje tuđi ili vlastiti 
grijeh. Ne tuguje nad tim što čini božanska pravednost već plače nad 
onim što počinja ljudsko bezakonje. Ovdje više treba oplakivati onoga 
tko čini zlo nego onoga koji ga podnosi jer nepravedna čovjeka njegova 
zloća strovaljuje u kaznu dok pravednoga podnošenje vodi do slave. 


5. — Gospodin je zatim kazao: »Blago krotkima jer će oni zemlju 
posjedovati kao baštinu«. Da će posjedovati zemlju obećaje se blagima i 
krotkima, poniznima i skromnima i spremnima podnijeti sve nepravde. 
Tu baštinu ne smijemo smatrati ni neznatnom ni jeftinom kao da je 
odvojena od nebeskoga boravišta. Valja shvatiti da drugi ne ulazi u 
nebesko kraljevstvo. Zemlja, dakle, obećana krotkima i koja će se u 
posjed dati blagima tijelo je svetih. Ono će se radi zasluge poniznosti 
promijeniti sretnim uskrsnućem. Obući će se u »besmrtnost« (1 Kor 
15,53). Potom se ničim više neće »protiviti duhu« (Gal 5,17). U skladu 
će savršenoga jedinstva boraviti s voljom duše. Tada će »vanjski 
čovjek« biti mirni i nepomućeni posjed »nutarnjega čovjeka« (Rim 
7,22). Dušu napregnutu gledati Boga tada neće sprečavati nikakve 
tjelesne slabosti. Više se neće s nužnošću govoriti: »Tijelo što se 
raspada pritišće dušu i zemaljsko obitavanje tišti misao koja mnogo 
razmišlja« (Mudr 9,15). Zemlja se neće više opirati svome stanovniku 
niti se usuditi nešto neumjereno poduzeti protiv vlasti svoga upravi- 
telja. Krotki će zemlju posjedovati u trajnome miru. Nikada se ništa 
neće umanjiti od njihova prava kada »ovo raspadljivo obuče naraspadl- 
jivost i ovo smrtno odjene besmrtnost« (1. Kor 15,53). Tako će se 
opasnost preobraziti u nagradu. Bit će na čast što je bilo na teret. 

6. — Nakon toga Gospodin u produžetku reče: »Blaženi koji 
gladuju i žeđaju pravednost jer će se oni nasititi«. Ta glad ne ište ništa 
tjelesno niti ta žeđ traži išta zemaljsko. Zapravo čezne nasititi se 
dobrom pravednosti i žudi ispuniti se samim Gospodinom pošto zaroni 
u tajnu svih otajstava. 


Blago duhu koji hlepi za tim jelom i žeđa za tim pićem. Jasno je da 
za njim ne bi čeznuo da nije od njegove dražesti ništa okusio. Čuo je 
kako mu govori proročki Duh: »Okusite i vidite jer Gospodin je sladak« 
(Ps 33,9). Stoga uzima stanoviti dio višnje slasti i raspaljuje se ljubavlju 
najčišće žudnje. Prezrevši sve vremenito svom čežnjom plamti da jede i 
pije pravednost. Shvaća istinu prve zapovijedi koja kaže: »Ljubit ćeš 
svoga Gospodina Boga iz svega svoga srca i sve svoje pameti i sve svoje 
snage« (Pnz 6,5). Boga ljubiti nije zapravo ništa drugo doli ljubiti 
pravednost. Uostalom, kako se ondje Božjoj ljubavi nadodaje briga za 
bližnjega, tako se i ovdje želji za pravednošću dodaje krepost milosrđa, 
Krist kaza: 


7. — »Blaženi milosrdni jer će se njima Bog smilovati«. Spoznaj, 
kršćanine, dostojanstvo svoje mudrosti. Razumij kojim umijećima i 
kojom stegom i na koju se nagradu pozivaš. Milosrđe hoće da budeš 
milosrdan. Pravednost hoće da budeš pravedan te da se Stvoritelj pojavi 
u svome stvorenju i da u zrcalu ljudskoga srca zablista Božja slika 
izražena crtama nasljedovanja. Budi, djelatnikova vjero, sigurna. Uza 
te će biti tvoje želje i bez kraja ćeš uživati u onome što ljubiš. Budući da 
ti je po milostinji »sve čisto« (Lk 11,41), prispjet ćeš do blaženstva što 
ga Gospodin u nastavku obeća rekavši: 


8. — »Blaženi čista srca jer će oni gledati Boga«. Veliko je, 
predragi, blaženstvo kome se priprema tolika nagrada. Što je 
posjedovanje čista srca nego nastojanje oko ranije spomenutih vrlina? 
Koji um može shvatiti i koji jezik razjasniti koliko je blaženstvo gledati 
Boga? To će pak uslijediti kada se preobrazi ljudska narav. Tada se više 
neće božanstvo koje nijedan čovjek nije mogao vidjeti kakvo je motriti 
kroz ogledalo niti u zagonetci već »licem u lice« (1 Kor 13,12). 
Neizrecivo će veselje vječnoga motrenja postići »što oko nije vidjelo ni 
uho čulo niti je ušlo u ljudsko srce« (1 Kor 2,9). 


S pravom se to blaženstvo obećaje čistoći srca. Bljesak pravoga 
Svjetla ne bi mogao gledati nečisti pogled. Što bude užitak čistim 
dušama, nečistima će biti kazna. Stoga izbjegavajmo tame zemaljskih 

taština i nutarnje oči očistimo od svake nečistoće da se čisti pogled hrani 
silnim Božjim gledanjem. Mislimo kako ono što slijedi omogućuje da se 
istaknuto zasluži. 


9, — »Blaženi mirotvorci jer oni će se nazivati Božjim sinovima«. 
To blaženstvo, predragi, ne potječe od bilo kakvoga slaganja niti svake 
sloge već od složnosti o kojoj kaže Apostol: »S Bogom budite u miru« 
(Rim 5,1). O istoj slozi govori i prorok David: »Velik je mir u onih koji 
ljube tvoje Ime i za njih nema sablazni« (Ps 118,165). Taj pak mir za se s 
pravom ne svojataju ni najprisnije prijateljske sveze niti nerazdvojive 
duhovne sličnosti ako nisu u slozi s Božjom voljom. Izvan su 
dostojanstva mira istosti nepoštenih pohota, savezi u zlu i nagodbe kod 
opačina. Ljubav se prema svijetu ne slaže s ljubavlju prema Bogu. Ne 
dolazi u društvo Božjih sinova tko se ne odvoji od tjelesnoga rođenja. 


Oni pak koji s Bogom u duši nastoje »sačuvati jedinstvo duha u 
svezi mira« (Ef 4,3) nikada se ne udaljuju od vječnoga zakona. U 
vjernoj molitvi govore: »Budi volja tvoja kako na nebu tako i na zemlji« 
(Mt 6,10). To su mirotvorci, pravo jednodušni i sveto složni. Bit će 
nazvani vječnim imenom kao »Božji sinovi, Kristovi subaštinici« (Rim 
8,17). Ljubav prema Bogu i ljubav prema bližnjemu zaslužit će da više 
ne osjećaju nikakve protivštine i da se ne boje nikakvih sablazni. 
Dovršit će se boj svih napasti. Počivat će u najspokojnijem Božjemu 
miru. 

Po Gospodinu našem koji s Ocem i Duhom Svetim živi i kraljuje u 
vijeke vjekova. Amen. 

PROPOVIJED 
O EUTIHOVU KRIVOVJERJU 


96. 
25. XII. 457. 


1. — Predragi! Oznaka je razboritih liječnika lijekovima preduhit- 
riti patnje ljudske slabosti i pokazati kako se uklanjamo od štetnoga po 
zdravlje. Jednako spada na pastirsku službu paziti da krivovjernička 
zloba ne naudi Gospodnjemu stadu i pokazati kako se treba čuvati 
vučjega i lopovskoga nepoštenja. Krivovjerno se bezboštvo nije nikada 
moglo tako sakriti da ga naši sveti Oci ne bi uvijek opazili i s pravom 
osudili. Našoj skrbi koju dugujemo vašoj ljubavi nije moglo ostati 
neopaženo?“ da su neki Egipćani — uglavnome trgovci — došli u Rim i 
branili ono što su u Aleksandriji krivovjernici opako dopustili. Tvrdili 
su da je u Kristu jedino božanska narav i da Krist uopće nije imao 
istinito ljudsko tijelo uzeto od Blažene Djevice Marije. To bezboštvo 
govori o nepravome čovjeku i Bogu koji može trpjeti. Ne možemo 
dvojiti kojim se duhom i kojom nakanom usuđuju spomenuto učiti. 
Budući da su se sami udaljili od evanđeoske istine i slijedili đavolske 
laži, žele i druge učiniti sudruzima svoje propasti. 

Očinskom i bratskom vas brigom potičemo da ne primite u nikakav 
osjećaj pristanka neprijatelje katoličje vjere, dušmane Crkve i nijeka- 
telje Gospodnjega utjelovljenja jer se protive Vjerovanju koje su 
20) Nešto poslije 28. III. 457. kada je pogubljen aleksandrijski biskup Proterije neki su trgovci došli iz 


Aleksandrije u Rim i tu stali širiti Eutihov nauk. Papa je morao vjernike upozoriti na opasnost. 
Usp. J. LECLERCQ-R. DOLLE, Sermons, 1, 20. 

sastavili sveti apostoli. Apostol je rekao: »Krivovjerna čovjeka nakon 
prve i druge opomene izbjegavaj jer znaš da je pokvaren tko je takav. 
Sagriješio je i osudio se vlastitim sudom« (Tit 3,10—-11). 


2. — Pogiba od vlastitite tvrdokornosti i radi vlastite se ludosti 
udaljuje od Krista tko slijedi bezboštvo za koje zna da je prije njega 
mnoge upropastilo. Takav u sebi smatra pravovjernim i katoličkim što 
je sud svetih Otaca osudio kao nevjeru kod Fotina i bezumlje kod 
Manija i nerazumnost kod Apolinara. Kao na novu i još neosuđenu 
netočnost na propast svojih duša pristaju koji niječu otajstvo Gospodn- 
jega utjelovljenja. Kao da nas svekoliko evanđeosko štivo uči drugo doli 
to kako je tim jednim otajstvom božanskoga milosrđa spašen ljudski rod 
u onima koji vjeruju! Jedinorođeni se Božji Sin, svime jednak Ocu, 
ostajući što je bio, uzimanjem naše biti udostojao biti što nije bio. Pravi 
je čovjek i pravi Bog. Bez ljage je ikakva grijeha. Sa sobom je istinitim 
tijelom i dušom sjedinio našu cjelovitu i potpunu narav. Začet je 
snagom Duha Svetoga u krilu balžene Djevice-Majke. Nije prezreo 
rođenje porodom niti djetinje početke. ' 


Riječ Boga Oca moću božanstva i slabošću tijela naznačuje da se u 
njoj nalazi ljudska bit. Od tijela posjeduje tjelesne čine, a od božanstva 
duhovne moći. Ovo je ljudsko: gladniti i žedniti, spavati, bojati se, 
plakati, tugovati, biti raspet, umrijeti i biti ukopan. Božansko je: ići po 
moru, vodu pretvoriti u vino, uskrisiti mrtve, vlastitom smrću svijet 
potresti i s uskrslim tijelom uzići povrh svih nebeskih visina. Koji to 
vjeruju, ne mogu sumnjati što moraju pripisati ljudskome, a što 
božanstvu. U obojemu je Krist jedan koji nije napustio moć svoga 
božanstva, ali je rođenjem primio istinu potpunoga čovjeka. 


3. — Predragi! Ljude o kojima govorimo izbjegavajte kao 
»smrtonosni otrov« (Jak 3,8), prokunite ih (usp. Gal 1,8-9), udaljite. 
Kada ih prekorite pa se ne budu htjeli popraviti, uzdržite se od 
razgovora s njima. Piše: »Njihov govor puže kao rak« (2 Tim 2,17). 
Nikakvo zajedništvo ne treba pružati onima koje pravedni sud odbaci 
od Crkve. Zajedništvo nisu izgubili zbog naše mržnje nego radi svojih 
zlodjela. 


Vas pak Bog ljubi i potvrđuje apostolsko svjedočanstvo. Vama 
kaže blaženi Pavao učitelj naroda: » Vaša se vjera razglasuje po cijelome 
svijetu« (Rim 1,8). U sebi čuvajte što je o vama mislio toliki 
propovjednik. Nije vas kroz toliko stoljeća radi pouke Duha Svetoga 

oskvrnulo nikakvo krivovjerje. Neka vas ne uzmognu onečistiti zaraze 
eutihijevskoga bezboštva. Uzdamo se da će Božja zaštita čuvati vaša 
srca i vjeru. Dosada ste mu bili vjerno poslušni. Ako ustrajete u 
opsluživanju katoličke vjere sviđat ćete mu se zauvijek. 


Po Kristu Gospodinu našemu. Amen. 

PROPOVIJED O VJEROVANJU 


97. 


Nama najdraži! Primit ćete krsna otajstva?! i roditi se za »novo 
stvorenje (2 Kor 5,17) Duha Svetoga. Opravdat će vas »vjera« (Rim 
5,1) u koju ćete povjerovati. Svim je srcem prigrlite. Svoj duh 
promijenite pravim »prijateljstvom« (Jak 3,13). Pristupite Bogu koji 
»posvećuje« (Ef 3,9) naše umove. Prihvatite otajstvo evanđeoskoga 
Vjerovanja. Gospodin ga je nadahnuo, a apostoli uspostavili. Sastoji se 
od malo riječi, ali velikih tajna. 


Duh Sveti je to objavio crkvenim učiteljima. Spasonosnu je 
vjeroispovijed oblikovao takvim izražajem i tolikom sažetošću da to što 
morate vjerovati i stalno držati pred očima ne smije umaći shvaćanju 
niti zamoriti pamćenje. Napregnite pamet i naučite Vjerovanje. 
Predajemo vam ga kako ga primismo. Zabilježite ga na stranice svoga 
srca, a ne na kakvu tvar koja se može raspasti. Ispovijest vjere koju 
primate počinje ovim početkom [...]. 

Nama najmiliji! To je sažetak naše vjere. To su riječi Vjerovanja. 
Nisu nastale ljudskim izricanjem mudrosti već su božanski utanačene 
pravom razboritošću. Nema nikoga tko nije sposoban ili prikladan da te 
riječi shvati i da ih izvrši. Tu se izražava jedna i jednaka vlast Boga Oca i 
Sina. Tu se pokazuje da se Božji Jedinorođenac po tijelu rodio od 
Marije Djevice i Duha Svetoga. Tu se o istome propovijeda njegovo 


21) Propovijed se uzima za Leonov tekst. Usp. R. DOLLE, Sermons, NI, 9 bilj, 1; Sermons, TV, 294 
bilj. 1. 


475 


raspeće, ukop i uskrsnuće trećega dana. Tu se o istome priznaje 
njegovo uzašašće na nebo i proslava zdesna Očeva veličanstva. Doći će, 
kaže se, suditi žive i mrtve. Tu se Duh Sveti neodvojivo prihvaća u 
istome božanstvu kao Otac i Sin. Tu se, napokon, navodi poziv Crkve, 
oproštenje grijeha i uskrsnuće tijela. 


Predragi! Od staroga se čovjeka »preobrazujete« (Rim 12,2) u 
novoga. Počeste od tjelesnih biti duhovni i od zemaljskih nebeski (usp. 
1 Kor 15,47-49). Sigurnom i postojanom vjerom vjerujte da će se u 
nama svima dovršiti uskrsnuće koje se zbilo u Kristu. U cijelome će se 
tijelu obistiniti što je prethodilo u Glavi. I samo krsno otajstvo koje ćete 
primiti izražava oblik te nade. Tu se, u neku ruku, slavi stanovita smrti 
stanovito uskrsnuće. Stari se čovjek odlaže, a novi uzima. U vodu silazi 
grešnik, ali opravdani izlazi. Odbacuje se onaj koji je odvukao u smrt i 
prihvaća onaj koji je vratio u život. Po njegovoj vam se milosti daje da 
postanete Božji sinovi koji nisu rođeni »voljom tijela« (Iv 1,13) već su 
rođeni snagom Duha Svetoga. 


Tu najkraću puninu tako trebate staviti u svoja srca da se u svako 
doba možete poslužiti pomoću te ispovijedi. Moć je takvih oružja uvijek 
nepobjediva. Od kroristi je dobrome Kristovu vojništvu protiv svih 
neprijateljskih zasjeda. Neka vas đavao koji ne prestaje čovjeka 
napadati trajno nađe zaštićene tim Vjerovanjem. Pošto svladate 
protivnika kojega se odričete, Gospodnju ćete milost sačuvati netak- 
nutu i bezgrešnu do kraja jer će vas štiti onaj koga ispovijedate. Slavu 
ćete uskrsnuća imati u onome u kome primate oproštenje grijeha. 


Predragi! Upravo izrečeno Vjerovanje katoličke vjere sada 
poznajete. Sada idite i naučite ga ne mijenjajući nijednu riječ. Božje je 
milosrđe moćno. Ono će vas, dok se žurite, dovesti do krsne vjere. Nas 
će koji vam predajemo otajstva zajedno s vama dovesti u nebesko 
kraljevstvo. 


Po istome Gospodinu našem Isusu Kristu koji živi i kraljuje u 
vijeke vjekova. Amen. 

RESUME 


L' oeuvre dont nous rćsumons ici rapidement le contenu se divise, 
comme de coutume, en deux parties bien diffćrentes: 1 introduction et 
la traduction. L' auteur y a rendu en langue croate tous les sermons de 
saint Lćon le Grand. Le texte repris est celui du Corpus christianorum. 
Le traducteur a insćrć dans sa traduction aussi le sermon 98 de 1? ćdition 
des Sources chrćtiennes. I Va fait parce que ce texte se trouve 
ćgalement dans cette ćdition renommće. Mais il n? est pas personnelle- 
ment tout a fait convaincu que le sermon en question appartient 
vraiment a saint Lćon. D' ailleurs, le Corpus christianorum ne le 


connait pas. 


L' introduction du livre est assez longue. Elle se compose des 
quatorze chapitres. Les deux premiers sont dćdićs a la vie et aux ćcrits 
de saint Lćon. Le troisičme chapitre est un exposć copieux de la 
pneumatologie. L' auteur y a ćtudić successivement ce que suit: les sens 
principaux du mot grec signifiant esprit; 1? atitude des philosophes grecs 
vis-a-vis de 1 esprit; 1' enseignement de I Ancient et du Nouveau 
Testament sur 1 Esprit-Saint ( les textes explorćs sont: Gn 1,2;1,26;2,7; 
Ps 33,6; JI 3,1-5; Ez 36,26—27; Es 32,15; Za 12,10; Am 4,13; Mt 3,16; 
4,111; 28,19; Lc 24,49; Jn 14,16; 15,26; Ac 1,45; 1,8; 2,113; 4,31; 
8,14-18; 10,44-48; 11,15; 19,7; Ga 4,6; 1 Co 6,11; 12,3; 2 Co 1,22; 
13,13; Tt 3,5; Ep 1,13; 4,30; 1 Jn 1,20; Ap 2.7). Toutefois, en passant de 
1 Ancient Testament au Nouveau 1' auteur a entre les deux Testament 
jetć un coup d' ocil fugitif sur la pneumatologie chez Philon d? 
Alexandrie et Josčphe Flavius. Dans le m&me chapitre on lit un apercu 
ćlargi de pneumatologie dans 1 ćpoque patristique. L' auteur nous y met 

devant les yeux les ćcrivains suivants: Polycarpe de Smyrne (il s? agit en 
vćritć de la pričre de Polycarpe avant de mourir et consignće dans le 
Martyrium Polycarpi), Athćnagore d' Athčnes, Irćnće, Tertullien, 
Origčne, Novatien, Hilaire, Grćgoire de Nazianze, Grćgoire de Nysse, 
Ambroise, Didyme et Augustin. Pour finir 1" auteur donne une 
explication plut&t succinte de la pneumatologie du concile de 
Constantinople de 1 an 381. 


Le quatričme chapitre est vraiment court. C* est en quelque sorte 
un prćambule pour le chapitre qui fait suite. L' auteur a d' abord 
esquissć I opinion que se faisait saint Lćon sur la condition du Fils de 
Dieu dans la vie trinitaire pour parler ensuite des diverses solutions 
christologiques anciennes. Il s'agit notamment de la christologie 
arienne, de lapollinarisme, du nestorianisme, de la christologie de 
saint Cyrille d' Alexandrie, du concile d? Ephčse de 431, du concile de 
Chalcćdoine et de la christologie de saint Lćon lui-m&me. 


Dans son sixičme chapitre 1 auteur se consacre A la sotćriologje 
patristique en gćnćral et a la pansće sotćriologique chez saint Lćon en 
particulier. Il y fait une ćtude spćciale sur la thćorie communćment 
appelće »droit du dćmon« car saint Lćon s* y rćfčre bien souvent et 
peut-čtre trop souvent pour notre gotit d' aujourd' hui. Le chapitre 
sivant a pour sujet la mariologie Ićonienne. L' apčtre Pierre et sa place 
trčs grande dans les Sermons sont dćcrits dans le huitičme chapitre. 
Saint Lćon est plein d? ćloge et d? admiration pour saint Pierre. Il croit 
sincčrement et profondement a son intercession fructuese aupres de 
Dieu. Pour saint Lćon saint Pierre est un exemple a imiter. 


Dans la suite de I introduction nous avons devant nous quelgues 
indications sur la signification des mots mystčre et sacrement trčs 
volontiers utilisćs par saint Lćon. Par la m&me occasion 1 auteur parle 
de 1 huile et du baume employćs dans certains rites chrćtiens. Dans le 
me&me chapitre qui est le neuvičme 1 auteur dit quelques mots sur la 
penitence et le sacrement de 1' ordre chez saint Lćon. Le chapitre 
suivant traite du sacerdoce commun des fidčles et des bonnes oeuvres 
qui sont le jetine, 1 aumone et la collecte. Pour ce qui regarde la liturgie 
et surtout le quar&me et les quatre-temps a 1" ćpoque de saint Lćon on 
peut consulter trčs utilement le onzičme chapitre de I introduction. 


Le chapitre douzičme traite du dimanche dans le christianisme 
primitif. L' auteur expligue dans cette section de son travail ce que 
signifient les appellations suivantes du dimanche: le premier jour, le 
jour du Seigneur, le jour du soleil, le huitičme jour, le jour de la 

rćsurrection et le jour joyeux. Il y est aussi question du dimanche 
comme du jour de 1 eucharistie et du repos. L 'auteur s* est ćgalement 
intćressć du rapport entre le sabbat juif et le dimanche chrćtien. Dans 
le treizičme chapitre sont groupćes des diffćrentes notices plus ou 
moins dćveloppćes qui aident a mieux comprendre le texte traduit. Le 
dernier chapitre de 1 introduction — le quatorzičme — regroupe par 
matičre les homelies de saint Lćon. Tout a la fin nous signalons le titre 
exact du livre condensć. C? est: Lćon le Grand, Sermons. 

VAŽNIJE KRATICE 


APh = L' annće philologique 

Aug = Augustinianum 

BKV = Bibliothek der Kirchenvater 

BS = Bogoslovska smotra 

BTh = Bulletin de thćologie ancienne et mćdićvale 
DACL = Dictionnaire d? archćologie chrćtienne et liturgie 
DBS = Dictionnare de la Bible. Supplćment 

DPAC = Dizionario patristico e di antichita cristiane 

DS = Dictionnaire de spiritualitć 

DTC = Dictionnaire de thćologie catholique 

EC = Enciclopedia cattolica 

ERE = Encyclopedia of Religion and Ethics 

EThL = Ephemerides theologicae Lovanienses 

FZPhTh = Freiburger Zeitschrift fiir Philosophie und Theologie 
HDG = Handbuch der Dogmengeschichte 

JThS = The Journal of theological Studies 

LThK = Lexikon fiir Theologie und Kirche 

MD = Maison - Dieu 

NCE = New Catholic Encyclopedia 

NRT = Nouvelle revue thćologique 

RAC = Reallexicon fiir Antike und Christentum 

RGG = Die Religion in Geschichte und Gegenwart 

RHE = Revue d' histoire ecclćsiastique 

RSPhTh = Revue des sciences philosophiques et thćologiques 

RSR = Recherches de science religieuse 

RThom = Revue thomiste 

SC = Sources chrćtiennes 

SP = Studia patristica 

ThW = Theologisches Worterbuch zum Neuen Testament 
TRE = Theologische Realenzyklop4die 

TIZ = Trierer theologische Zeitschrift 

TU—SP = Texte und Untersuchungen — Studia patristica 
ZnW = Zeitschrift fir die neutestamentliche Wissenschaft 

